慧日佛學班第04期

**《大智度論》卷23**

**〈初品中十想釋論第三十七〉**

**（大正25，229a2-232c15）**

釋厚觀（2008.04.26）

**伍、十想**

【**經**】十想：無常想、苦想、無我想、食不淨想、一切世間不可樂想、死想、不淨想、斷想、離欲想、盡想。

【**論**】

**（壹）念、想、智：初中後異**（印順法師，《大智度論筆記》［D011］p.254）

問曰：是一切行法，何以故或時名為**智**（jñāna）？或時名為**念**（anusmṛti）？或時名為**想**（saṃjñā）？

答曰：初習善法，為不失故，但名「**念**」；[[1]](#footnote-1)能轉相、轉心故，名為「**想**」；決定知，無所疑故，名為「**智**」。

**（貳）釋十想**

**一、無常想**

**（一）出體**

觀一切有為法無常，智慧相應相，是名「無常想」。

**（二）教意**（印順法師，《大智度論筆記》［F003］p.328）

**1、新新生滅故，屬因緣故，不增積故**（印順法師，《大智度論筆記》［C009］p.199）

一切有為法無常者，新新生滅故，屬因緣故，不增積故。

**2、來無所從，滅無所去**（印順法師，《大智度論筆記》［C009］p.199）

復次，生時無來處，滅亦無去處，是故名無常。

**3、二種（眾生‧世間）無常**（印順法師，《大智度論筆記》［J032］p.521）

復次，二種世間無常故說無常：一者、眾生無常，二者、世界無常。

如說：

「大地草木皆磨滅，須彌巨海亦崩竭，諸天住處皆燒盡，爾時世界何物常？

十力世尊身光具，智慧明照亦無量，度脫一切諸眾生，名聞普遍滿十方，

今日廓然[[2]](#footnote-2)悉安在？何有智者不感傷[[3]](#footnote-3)！」[[4]](#footnote-4)

如是舍利弗、目犍連、須菩提等諸聖人，轉輪聖王、諸國王，常樂天王及諸天，聖德尊貴皆亦盡，大火焰明忽然滅。

世間轉壞，如風中燈，如險岸樹，如漏器盛水，不久空竭。

如是一切眾生及眾生住處皆無常故，名為「無常」。

**（三）菩薩何故修無常想**

問曰：菩薩何以故行是無常想？

答曰：以眾生著常顛倒，受眾苦，不得免生死。行者（229b）得是無常想，教化眾生言：「諸法皆無常，汝莫著常顛倒，失行道時！」

諸佛上妙法，所謂四真諦，四諦中苦諦為初，苦四行中無常行為初。[[5]](#footnote-5)

以是故，菩薩行無常想。

**（四）二種無常想**（印順法師，《大智度論筆記》［J032］p.521）

**1、具足、不具足**（印順法師，《大智度論筆記》［J032］p.521）

**（1）不具足（禽獸亦知）**（印順法師，《大智度論筆記》［J032］p.521）

問曰：有人見無常事至，轉更堅著。如國王夫人寶女從地中生，為十頭羅剎將度大海[[6]](#footnote-6)，王大憂愁！智臣諫言：「王智力具足，夫人還在不久，何以懷憂？」答言：「我所以憂者，不慮我婦叵得，但恐壯時易過。」

亦如人好華好果，見時欲過，便大生著。

如是知無常，乃更生諸結使，云何言「無常能令心厭，破諸結使」？

答曰：如是見無常，是知無常少分，為不具足，與禽獸見無常無異。以是故，佛告舍利弗：「當具足修無常想。」

**（2）具足**（印順法師，《大智度論筆記》［J032］p.521）

問曰：何等是具足無常想？

答曰：觀有為法念念生滅，如風吹塵，如山上水流，如火焰隨滅。一切有為法，無牢無強，不可取、不可著，為如幻化，誑惑凡夫。

因是無常得入空門，是空中一切法不可得故，無常亦不可得。[[7]](#footnote-7)所以者何？一念中生、住、滅相不可得──生時不得有住、滅，住時不得有生、滅，滅時不得有生、住。生、住、滅相，性相違故無，是無故無常亦無。

**※因論生論：佛何故於苦諦中說無常**

問曰：若無無常，佛何以苦諦中說無常？

答曰：

**A、破常說無常，非有實無常**（印順法師，《大智度論筆記》［D018］p.262）

凡夫人生邪見故，謂世間是常；為滅除是常見故說無常，不為無常是實故說。[[8]](#footnote-8)

**B、為除諸煩惱根本故**

復次，佛未出世，凡夫人但用世俗道遮諸煩惱；今欲拔諸煩惱根本故，說是無常。

**C、為正觀得解脫故**

復次，諸外道法，但以形離五欲，謂是解脫；佛說邪相因緣故縛，觀無常正相故解脫。

**2、有餘、無餘**（印順法師，《大智度論筆記》［D007］p.248）

復有二種觀無常相：一者、（229c）有餘，二者、無餘。

如佛說：「一切人、物滅盡，唯有名在，是名有餘；若人、物滅盡，名亦滅，是名無餘。」[[9]](#footnote-9)

**3、分住、念**（印順法師，《大智度論筆記》［J032］p.521）

復有二種觀無常相：一者、身死盡滅，二者、新新生滅。[[10]](#footnote-10)

**（五）觀無常是真涅槃道**（印順法師，《大智度論筆記》［D020］p.264）

復次，有言：持戒為重。所以者何？依戒因緣故，次第得漏盡。

有言：多聞為重。所以者何？依智慧故，能有所得。

有言：禪定為重。如佛所說，定能得道。

有言：以十二頭陀為重。所以者何？能淨戒行故。

如是各各以所行為貴，更不復懃求涅槃。佛言：「是諸功德皆是趣涅槃分；若觀諸法無常，是為真涅槃道。」[[11]](#footnote-11)

如是等種種因緣故，諸法雖空而說是無常想。

**（六）無常想是聖道別名**

復次，「無常想」，即是「聖道」別名。

佛種種異名說「道」：或言「四念處」，或言「四諦」，或言「無常想」。如《經》中說：「善修無常想，能斷一切欲愛、色愛、無色愛，掉、慢、無明盡，能除三界結使。」[[12]](#footnote-12)以是故，即名為「道」。

**（七）分別**（印順法師，《大智度論筆記》［F003］p.328）

是**無常想**，

**1、有漏、無漏**

**（1）聲聞之無常想**

或有漏，或無漏──正得無常是無漏，初學無常是有漏。[[13]](#footnote-13)

**（2）大乘之無常想**

摩訶衍中，諸菩薩心廣大，種種教化一切眾生故，是無常想亦有漏亦無漏。

**2、地**

若無漏，在九地；若有漏，在十一地。[[14]](#footnote-14)

**3、所緣**

緣三界五受眾。[[15]](#footnote-15)

**4、根相應**

四根相應，除苦根。[[16]](#footnote-16)

**5、凡、聖**

凡夫、聖人得。[[17]](#footnote-17)

如是等種種因緣，說無常想[[18]](#footnote-18)功德。

**二、苦想**

**（一）有為無常故苦**（印順法師，《大智度論筆記》［A043］p.81）

「苦想」者，行者作是念：「一切有為法無常故苦。」

**（二）有為無漏，無常而非愛著，故非苦**（印順法師，《大智度論筆記》［A043］p.81）

問曰：若有為法無常故苦者，諸賢聖人有為無漏法亦應當苦！

答曰：諸法雖無常，愛著者生苦，無所著者無苦！

**（三）凡夫苦與聖人苦之差別**

問曰：有諸聖人雖無所著，亦皆有苦，如舍利弗風熱病苦[[19]](#footnote-19)，畢陵伽婆蹉眼痛苦[[20]](#footnote-20)，羅婆那跋提[[21]](#footnote-21)（音聲第一也）痔病苦[[22]](#footnote-22)，云何言「無苦」？

答曰：

**1、聖人有身苦而無心苦**[[23]](#footnote-23)（印順法師，《大智度論筆記》［A043］p.81）

有二種苦：一者、身苦，二者、心苦。[[24]](#footnote-24)（230a）

**※ 老病、飢渴、寒熱等身苦，憂愁、嫉妬、瞋恚等心苦**

是諸聖人以智慧力故，無復**憂愁、嫉妬、瞋恚等心苦**；已受先世業因緣四大造身，有**老病、飢渴、寒熱等身苦**，於身苦中亦復薄少。如人了了知負他債，償之不以為苦；若人不憶負債，債主強奪，瞋惱[[25]](#footnote-25)生苦。

**2、凡夫受身心苦如二箭雙射**（印順法師，《大智度論筆記》［G002］p.379）

問曰：苦受是心心數法，身如草木，離心則無所覺，云何言「聖人但受身苦」？

答曰：凡夫人受苦時，心生愁惱，為瞋使所使，心但向五欲。如佛所說：「凡夫人除五欲，不知更有出苦法。於樂受中，貪欲使所使；不苦不樂受中，無明使所使。凡夫人受苦時，內受三毒苦，外受寒熱、鞭杖等。如人內熱盛，外熱亦盛。」[[26]](#footnote-26)如經說：「凡夫人失所愛物，身、心俱受苦，如二箭雙射；[[27]](#footnote-27)諸賢聖人無憂愁苦，但有身苦，更無餘苦。」[[28]](#footnote-28)

**※ 五識相應苦及外因緣杖楚、寒熱等是身苦，其餘為心苦**

復次，五識相應苦，及外因緣杖楚、寒熱等苦，是名身苦；餘殘名心苦。

**3、有為無漏非苦**（印順法師，《大智度論筆記》〔F010〕p.336）

復次，我言：「有為無漏法，不著故非苦。」聖人身是有漏，有漏法則苦，有何咎？是末後身所受苦亦微少。

**（四）釋疑：「若無常故苦，道是無常亦應是苦」**

問曰：若無常即是苦者，道亦是苦，云何以苦離苦？

答曰：

**1、「無常故苦」但指五受眾**

無常即是苦，為五受眾故說。

**（1）道無常，與空無我合故非苦**（印順法師，《大智度論筆記》［A043］p.81）

道雖作法故無常，不名為苦。所以者何？是能滅苦，不生諸著，與空、無我等諸智和合故，但是無常而非苦。如諸阿羅漢得道時，說偈言：「我等不貪生，亦復不樂死；一心及智慧，待時至而去！」[[29]](#footnote-29)

佛取涅槃時，阿難等諸未離欲人，未善修八聖道故，皆涕泣憂愁；諸離欲阿那含，皆驚愕；諸漏盡阿羅漢，其心不變，但言：「世間眼（230b）滅疾！」[[30]](#footnote-30)以得道力故，雖從佛得大利益，知重佛無量功德而不生苦。

以是故知「道」雖無常，非苦因緣故，不名為苦。

**（2）五受眾是苦，愛著故，敗壞故**（印順法師，《大智度論筆記》［A043］p.81）

但五受眾是苦。何以故？愛著故，無常敗壞故。如受念處中苦義[[31]](#footnote-31)，此中應廣說。

**2、有身即苦，癡故不知**（印順法師，《大智度論筆記》［A043］p.81）

復次，苦者，有身常是苦，癡覆故不覺。如說：

「騎乘疲極故，求索[[32]](#footnote-32)住立處；住立疲極故，求索坐息處；

坐久疲極故，求索安臥處；眾極由作生，初樂後則苦。

視眴[[33]](#footnote-33)息出入，屈伸坐臥起，行立及去來，此事無不苦！」

**（五）樂受非實**[[34]](#footnote-34)（印順法師，《大智度論筆記》［A043］p.81）

問曰：是五受眾為一切皆苦？為苦想觀故苦？

**若一切皆苦**，佛云何說有三種受：苦受、樂受、不苦不樂受？[[35]](#footnote-35)

**若以苦想故苦**，云何說「苦諦為實苦」？

答曰：五受眾一切皆苦。

**1、大苦息故**（印順法師，《大智度論筆記》［A043］p.81）

凡夫人四顛倒因緣，為欲所逼，以五欲為樂；如人塗瘡，大痛息故以為樂，瘡非樂也。

**2、滅受乃樂故**（印順法師，《大智度論筆記》［A043］p.81）

佛說三種受，為世間故，於實法中非是樂也！若五受眾中實有樂，何以故佛說「滅五受眾名為樂」[[36]](#footnote-36)？

**3、隨人心而樂故**（印順法師，《大智度論筆記》［A043］p.81）

復次，隨其所嗜，樂心則生樂，無定也。樂若實定，不待[[37]](#footnote-37)心著；如火實熱，不待著而熱也。以樂無定，故名為苦。

**4、能生今後世無量苦故**（印順法師，《大智度論筆記》［A043］p.81）

復次，世間顛倒樂，能得今世、後世無量苦果報，故名為苦。譬如大河水中著少毒，不能令水異；世間顛倒毒藥[[38]](#footnote-38)，於一切大苦水中[[39]](#footnote-39)則不現。如說：

「從天下生地獄時，憶本天上歡樂事，宮觀婇女滿目前，園苑浴池以娛志。（230c）

又見獄火來燒身，似如大火焚竹林，是時雖見天上樂，徒自感結無所益！」

**（六）諸門分別**

是苦想攝、緣，如無常想。[[40]](#footnote-40)

**（七）結**

如是等種種分別苦，名為「苦想」。

**三、無我想**

**（一）顯無我義**

**1、苦則無我**

「無我想」者，苦則是無我。所以者何？五受眾中盡皆是苦相[[41]](#footnote-41)，無有自在，若無自在是則無我；若有我自在者，不應令身有苦。如所說：

「諸有無智人，身心計是我，漸近堅著故，不知無常法。

是身無作者，亦無有受者；是身為無生[[42]](#footnote-42)，而作種種事。

六情塵因緣，六種識得生；從三事[[43]](#footnote-43)和合，因緣觸法生。

從觸法因緣，受念業法生；[[44]](#footnote-44)如珠日[[45]](#footnote-45)草薪，和合故火生。

情塵識和合，所作事業成；相續相似有，如種有牙[[46]](#footnote-46)莖！[[47]](#footnote-47)」

**2、我相不可得故無我**

復次，我相不可得故無我。[[48]](#footnote-48)一切法有相故則知有，如見煙覺熱，故知有火；於五塵中各各別異，故知有情；種種思惟籌量諸法故，知有心心數法。此我無相，故知無我。

**※ 釋疑：「出入息乃至精懃等是我相，云何言無我」疑**

問曰：有**出入氣**，則是我相；**視眴、壽命心、苦樂、愛憎、精懃**等是我相。若無我，誰有是出入息、視眴、壽命心、苦樂、愛憎、精懃等？當知有我在內動發故。

**壽命心**亦是我法。若無我，如牛無御。有我故能制心入法，不為放逸；若無我者，誰制御心？

**受苦樂者**是我。若無我者，為如樹木，則不應別苦樂！**愛憎、精懃**亦如是。

我雖微細，不可以五情知，因是相故，可（231a）知為有。

答曰：

**（1）總答：視眴等皆為識相，我無相故無**（印順法師，《大智度論筆記》［D001］p.238）

是諸相皆是識相。有識，則有入出息、視眴、壽命等；若識離身則無。

汝等我常遍故，死人亦應有視眴、入出息、壽命等！

**（2）別遣**

**A、出入息等是色法，亦是識相，非我相**

復次，出入息等是色法，隨心風力故動發。此是識相，非我相。

**B、壽命是心不相應行，亦是識相，非我相**（印順法師，《大智度論筆記》［A059］p.100）

壽命是心不相應行，[[49]](#footnote-49)亦是識相。

**※ 因論生論：無心定等無識，云何言是識相**

問曰：若入無心定中或眠[[50]](#footnote-50)無夢時，息亦出入，有壽命，何以故言「皆是識相」？

答曰：無心定等，識雖暫無，不久必還生，識不捨身故；[[51]](#footnote-51)有識時多，無識時少，是故名識相。[[52]](#footnote-52)如人出行，不得言其家無主。

**C、苦樂、憎愛、精勤等是心相應，亦是識相，非我相**

苦樂、憎愛、精懃等，是心相應，[[53]](#footnote-53)共緣，隨心行；心有故便有，心無故便無。以是故，是識相，非我相。

**3、有我則無解脫，無我、無我所方得解脫**

**（1）執我若常若無常，俱無罪福解脫**

復次，若有我者，我有二種：若常，若無常。如說：

「**若我是常**，則無後身；常不生故，亦無解脫！

亦無妄[[54]](#footnote-54)無作，以是故當知：無作罪福者，亦無有受者。

捨我及我所，然後得涅槃；若實有我者，不應捨我心。[[55]](#footnote-55)

**若我無常**者，則應隨身滅；如大岸墮水，亦無有罪福。」[[56]](#footnote-56)

如是，我及知者、不知者，作者、不作者，如「檀波羅蜜」中說。[[57]](#footnote-57)

不得是我相故，知一切法中無我；若知一切法中無我，則不應生我心。

**（2）無我則無我所，我我所離則縛脫涅槃**（印順法師，《大智度論筆記》［C007］p.193）

若無我，亦無我所心，我、我所離故，則無有縛；若無縛，則是涅槃。

是故行者應行無我想。

**（二）無常、苦、無我之別**（印順法師，《大智度論筆記》［F003］p.329）

問曰：是無常、苦、無我，為一事？為三事？

若是一事，不應說三。

若是[[58]](#footnote-58)三事，佛何以故說「無常即是苦，苦即是無我」[[59]](#footnote-59)？

答曰：是一（231b）事，所謂受有漏法；觀門分別故，有三種異。[[60]](#footnote-60)

**1、無常行相應，苦行相應，無我行相應**

無常行相應，是「無常想」；苦行相應，是「苦想」；無我行相應，是「無我想」。

**2、不令入三界，令知三界過，捨世間**

無常，不令入三界；苦，令知三界罪過；無我，則捨世間。

**3、生厭，生畏，令脫**

復次，無常，生厭心；苦，生畏怖；無我，出拔令解脫。

**4、五受眾是無常，無常是苦，苦是無我**

無常者，佛說「五受眾是無常」；苦者，佛說「無常則是苦」；無我者，佛說「苦即是無我」。

**5、示五受眾盡滅相，示如箭入心，示捨離**

無常者，佛示五受眾盡滅相；苦者，佛示如箭入心；無我者，佛示捨離相。

**6、斷愛，斷我習慢，斷邪見**

無常者，示斷愛；苦者，示斷我習慢；無我者，示斷邪見。

**7、遮常，遮現樂，遮著處**

無常者，遮常見；苦者，遮今世涅槃樂見；無我者，遮著處。

**8、所著常是，所著樂是，所著我牢固是**

無常者，世間所可著常法是；苦者，世間計樂處是；無我者，世間所可計我牢固者是。

是為三相分別想。

**（三）諸門分別**

無我想緣、攝種種，如苦想中說。[[61]](#footnote-61)

**四、食不淨想**

**（一）食不淨想之內容及觀法**

**1、食從不淨因緣生，轉生諸惑及罪業**

「食厭想」者，觀是食從不淨因緣生。

如肉從精血水道生，是為膿虫[[62]](#footnote-62)住處；如酥乳酪，血變所成，與爛膿無異；廚人污[[63]](#footnote-63)垢，種種不淨。

若著口中，腦[[64]](#footnote-64)有爛涎[[65]](#footnote-65)，二道流下，與唾和合，然後成味，其狀如吐，從腹門入；地持、水爛，風動、火煮，如釜[[66]](#footnote-66)熟糜[[67]](#footnote-67)，滓濁[[68]](#footnote-68)下沈，清者在上。譬如釀酒，滓濁為屎，清[[69]](#footnote-69)者為尿。[[70]](#footnote-70)

腰[[71]](#footnote-71)有三孔，風吹膩汁，散入百脈，與先血和合，凝變為肉。從新肉生脂、骨、髓，從是中生身根；從新舊肉合生五情根，**從五根生五識；五識次第生意識，分別取相，籌量好醜；然後生我、我所心等諸煩惱，及諸罪業**。

觀食如是本末因緣種種不淨，知內四大與外四大無異，但以我見故，強為我有。

**2、思惟此食功重乃成，但入口即成不淨，若貪著當墮惡道，故應生厭想**

復次，思惟此食，墾植耘除，收穫蹂[[72]](#footnote-72)（231c）治，舂[[73]](#footnote-73)磨洮[[74]](#footnote-74)汰[[75]](#footnote-75)，炊煮乃成，用功甚重；計一鉢之飯，作夫流汗集合，量之食少汗多。此食作之功重，辛苦如是，入口食之，即成不淨，無所一直[[76]](#footnote-76)，宿昔之間變為屎尿。本是美味，人之所嗜；變成不淨，惡不欲見。

行者自思：「如此弊食，我若貪著，當墮地獄噉燒鐵丸；從地獄出，當作畜生──牛、羊、駱駝，償其宿債；或作猪狗，常噉糞除。」如是觀食，則生厭想。

**3、因食厭故，於五欲中皆厭；斷此五欲，則五下分結斷**

因食厭故，於五欲中[[77]](#footnote-77)皆厭。

譬如一婆羅門修淨潔法，有事緣故到不淨國；自思：「我當云何得免此不淨？唯當乾食，可得清淨。」見一老母賣白髓餅，而語之言：「我有因緣住此百日，常作此餅送來，當多與價！」老母日日作餅送之；婆羅門貪著，飽食歡喜。老母作餅，初時白淨，後轉無色、無味；即問老母：「何緣爾耶？」母言：「癰瘡差故。」婆羅門問：「此言何謂？」母言：「我大家夫人隱處生癰，以麵、酥、甘草拊[[78]](#footnote-78)之，癰熟膿出，和合酥餅；日日如是，以此作餅與汝，是以餅好。今夫人癰差，我當何處更得？」婆羅門聞之，兩拳打頭，搥胸吁[[79]](#footnote-79)嘔：「我當云何破此淨法？我為了矣！」棄捨緣事，馳還本國。[[80]](#footnote-80)

行者亦如是，著是飲食，歡喜樂噉，見其好色細滑，香美可口，不觀不淨；後受苦報，悔將何及！若能觀食本末如是，生惡厭心，因離食欲，四[[81]](#footnote-81)欲皆捨，於欲界中樂悉皆捨離；斷此五欲，於五下分結亦斷。

如是等種種因緣惡罪，不復樂著，是名「食厭想」。

**（二）明教說次第：何故於無常等三想後次第說食厭等四想**[[82]](#footnote-82)

問曰：無常、苦、無我想與無漏智慧相應，[[83]](#footnote-83)食厭等四想與有漏（232a）智慧相應，[[84]](#footnote-84)次第法應在前，今何以後說？

答曰：

**1、依二道次第故**

佛法有二種道：見道，修道。[[85]](#footnote-85)

見道中用是三想，破諸邪見等，得聖果，猶未離欲；為離欲故，三想次第說是食厭等四想，得離婬欲等諸煩惱。

初三想示**見諦道**，中四想為示**學修道**，後三想示**無學道**。[[86]](#footnote-86)

**2、為初、二果度欲故**

初習身念處中，雖有食厭想，功用少故佛不說。今為須陀洹、斯陀含度欲故，無我想次第說[[87]](#footnote-87)食厭等四想。

**五、一切世間不可樂想**（印順法師，《大智度論筆記》〔F003〕p.329）

**（一）釋義：念三界惡**

「一切世間不可樂想」者，

**1、念欲界惡：二種惡事**

若念世間色欲滋味，車乘、服飾，廬[[88]](#footnote-88)觀[[89]](#footnote-89)、園宅，種種樂事，則生樂想；若念世間眾惡罪事，則心生厭想。何等惡事？惡事有二種：一者、眾生，二者、土地。[[90]](#footnote-90)

**（1）眾生之弊惡：八苦、煩惱苦、業苦、彼此難合苦**（印順法師，《大智度論筆記》［C030］p.234）

**A、八苦**（印順法師，《大智度論筆記》〔J033〕p.521）

眾生有八苦之患：生、老、病、死、恩愛別離、怨憎同處、所求不得，略而言之，五受眾苦。[[91]](#footnote-91)

**B、煩惱苦**

眾生之罪，**婬欲多**故，不別好醜，不隨父母師長教誨，無有慚愧，與禽獸無異。

**瞋恚多**故，不別輕重，瞋毒狂發，乃至不受佛語，不欲聞法，不畏惡道；杖楚橫加，不知他苦；入大闇中，都無所見。

**愚癡多**故，所求不以道，不識事緣，如搆[[92]](#footnote-92)角求乳；無明覆故，雖蒙日照，永無所見。

**慳貪多**故，其舍如塚，人不向之。

**憍慢多**故，不敬賢聖，不孝父母；憍逸自壞，永無所直。

**邪見多**故，不信今世、後世，不信罪福，不可共處。

如是等諸煩惱多故弊敗，為無所直。

**C、業苦**

惡業多故，造無間罪：或殺父母，或傷害賢聖。或要時榮貴，讒賊忠貞，殘害親戚。

**D、彼此難合苦**

復次，世間眾生，善好者少，弊惡者多。

或時雖有善行，貧賤鄙陋；或雖富貴端政[[93]](#footnote-93)，而所行不善。

或雖好布施，而貧乏（232b）無財；或雖富有財寶，而慳惜貪著，不肯布施。

或見人有所思，默無所說，便謂憍高自畜，不下接物。

或見好下接物，恩惠普潤，便謂欺誑諂飾。

或見能語善論，便謂恃是小智，以為憍慢。

或見質直好人，便共欺誑調捉[[94]](#footnote-94)，引挽[[95]](#footnote-95)陵[[96]](#footnote-96)易[[97]](#footnote-97)。

或見善心柔濡[[98]](#footnote-98)，便共輕陵踏蹴[[99]](#footnote-99)，不以理遇。

若見持戒清淨者，便謂所行矯異，輕賤不數[[100]](#footnote-100)。

如是等眾生弊惡，無一可樂。

**（2）土地之弊惡**

土地惡者，一切土地多衰無吉，寒熱飢渴、疾病惡疫、毒氣侵害、老病死畏，無處不有。身所去處，眾苦隨之，無處得免！雖有好國豐樂安隱，多為諸煩惱所惱，則不名樂土。一切皆有二種苦：身苦，心苦，無國不有。如說：

「有國土多寒，或有國多熱，有國無救護，或有國多惡，

有國常飢餓，或有國多病，有國不修福，如是無樂處。」

**（3）結**

眾生、土地有如是惡，思惟世間無一可樂。

**欲界惡事**如是。

**2、念色界、無色界退時，其苦甚於下界**

上二界死時、退時，大生懊惱，甚於下界；譬如極高處墮，摧碎爛壞。

**（二）不可樂想與無常、苦、無我之別**（印順法師，《大智度論筆記》［F003］p.329）

問曰：無常想、苦想、無我想、一切世間不可樂想，有何等異而別說？

答曰：

**1、總觀，別觀**

有二種觀：總觀，別觀。前為總觀，此中別觀。

**2、法觀，眾生觀**

復有二種觀：法觀、眾生觀。前為呵一切法觀，此中觀眾生罪惡不同。

**3、有漏道，無漏道**

復次，前者無漏道，此中有漏道。

**4、見諦道，思惟道**

前見諦道，今思惟道。

如是等種種差別。

**（三）分別攝、緣二事**

一切地中攝，緣三界法。

**（四）結**

是名「一切世間不可樂想」。

**六、死想**

「死想」者，如「死念」中說。[[101]](#footnote-101)

**七、不淨想**

「不淨想」者，如「身念處」中說。[[102]](#footnote-102)

**八、斷想，九、離想，十、盡想**

**（一）明三想之異同**

**1、同：緣涅槃**

斷想、（232c）離想、盡想者，緣涅槃相。

**2、異：三想之別**[[103]](#footnote-103)（印順法師，《大智度論筆記》［F010］p.337）

**（1）斷結，離結、盡結**

斷諸結使故，名「斷想」；[[104]](#footnote-104)離結使故，名「離想」；[[105]](#footnote-105)盡諸結使故，名「盡想」。[[106]](#footnote-106)

**※ 釋疑：說一想便足，何以說三想**

問曰：若爾者，一想便足，何以說三？

答曰：如前一法三種說：無常即是苦，苦即是無我；[[107]](#footnote-107)此亦如是，一切世間罪惡深重故三種呵。如伐大樹，不可以一下斷。涅槃微妙法，昔所未得，是故種種讚，名為「斷想」、「離想」、「盡想」。

**（2）斷三毒，離愛，盡苦不生**

復次，斷三毒故名為「斷」，離愛故名為「離」，滅一切苦更不生故名為「盡」。

**（3）無漏道斷結使，加行道遠煩惱，入涅槃滅五受眾**

復次，行者於煖法、頂法、忍法、世間第一法，正智慧觀，遠諸煩惱，是名「離想」；得無漏道，斷諸結使，是名「斷想」；入涅槃時，滅五受眾不復相續，是名「盡想」。

**（4）有餘涅槃，涅槃方便，無餘涅槃**

「斷想」，有餘涅槃；「盡想」，無餘涅槃；「離想」，二[[108]](#footnote-108)涅槃方便門。

**（二）諸門分別**[[109]](#footnote-109)

是三想，有漏、無漏故，一切地中攝。（十想竟）

**〈大智度初品中十一智釋論第三十八〉**

**（丹云：三三昧義、三根義合）**

**（大正25，232c16-235a20）**

**陸、十一智**

【**經**】十一智：（1）法智、（2）比智、（3）他心智、（4）世智、（5）苦智、（6）集智、（7）滅智、（8）道智、（9）盡智、（10）無生智、（11）如實智。

【**論**】

**一、明十一智［第一說］**

**（一）出體**

**1、法智**[[110]](#footnote-110)

「法智」者，欲界繫法中無漏智，欲界繫因中無漏智，欲界繫法滅中無漏智；為斷欲界繫[[111]](#footnote-111)法道中無漏智，及法智品[[112]](#footnote-112)中無漏智。

**2、比智（類智）**

「比智」者，於色、無色界中無漏智亦如是。

**3、他心智**[[113]](#footnote-113)

「他心智」者，知欲界、色界繫現[[114]](#footnote-114)在他心心數法，及無漏[[115]](#footnote-115)心心數法少分。

**4、世智**[[116]](#footnote-116)

「世智」者，諸有漏智慧。

**5、苦智**[[117]](#footnote-117)

「苦智」者，五受眾[[118]](#footnote-118)無常、苦、空、無我，觀時得無漏智。

**6、集智**

「集智」者，有漏法因：因、集、生、緣，觀時無漏智。

**7、滅智**

「滅智」者，滅、止、妙、出，觀時無漏智。

**8、道智**

「道智」者，道、正、行、達，觀時無漏智。

**9、盡智**

「盡智」者，我見苦已，斷集已，盡證已，修道已；（233a）如是念時，無漏智慧見明覺。

**10、無生智**

「無生智」者，我見苦已不復更見，斷集已不復更斷，盡證已不復更證，修道已不復更修；如是念時，無漏智慧見明覺。

**11、如實智**

「如實智」[[119]](#footnote-119)者，一切法總相、別相，如實正知，無有罣礙。

**（二）法門分別：十智**（印順法師，《大智度論筆記》〔D023〕p.270）

**1、所緣**[[120]](#footnote-120)

**（1）法智**

是法智緣欲界繫法、及欲界繫法因、欲界繫法滅、為斷欲界繫法道。

**（2）比智**

比智亦如是。[[121]](#footnote-121)

**（3）世智**

世智，緣一切法。[[122]](#footnote-122)

**（4）他心智**

他心智，緣他心有漏、無漏心心數法。[[123]](#footnote-123)

**（5）苦智，（6）集智**

苦智、集智，緣五受眾。[[124]](#footnote-124)

**（7）滅智**

滅智[[125]](#footnote-125)，緣盡。[[126]](#footnote-126)

**（8）道智**

道智，緣無漏五眾。[[127]](#footnote-127)

**（9）盡智，（10）無生智**

盡智、無生智，俱緣四諦。[[128]](#footnote-128)

**2、有漏、無漏**

十智[[129]](#footnote-129)，一有漏[[130]](#footnote-130)，八無漏[[131]](#footnote-131)，一當分別──他心智，緣有漏心是有漏，緣無漏心是無漏。[[132]](#footnote-132)

**3、相攝**[[133]](#footnote-133)

**（1）法智**

法智，攝法智及他心智、苦智、集智、滅智、道智、盡智、無生智少分。[[134]](#footnote-134)

**（2）比智**

比智，亦如是。[[135]](#footnote-135)

**（3）世智**

世智，攝世智及他心智少分。[[136]](#footnote-136)

**（4）他心智**

他心智，攝他心智及法智、比智、世智、道智、盡智、無生智少分。[[137]](#footnote-137)

**（5）苦智**

苦智，攝苦智及法智、比智、盡智、無生智少分。[[138]](#footnote-138)

**（6）集智，（7）滅智**

集智、滅智亦如是。[[139]](#footnote-139)

**（8）道智**

道智，攝道智及法智、比智、他心智、盡智、無生智少分。[[140]](#footnote-140)

**（9）盡智**

盡智，攝盡智及法智、比智、他心智、苦智、集智、滅智、道智少分。[[141]](#footnote-141)

**（10）無生智**

無生智亦如是。

**4、相應**

**（1）根相應**

**九智**，八根相應[[142]](#footnote-142)，除慧根、憂根、苦根。

**世智**，十根相應，除慧根。[[143]](#footnote-143)

**（2）三三昧相應**[[144]](#footnote-144)

**A、空三昧相應**

法智、比智、苦智，**空三昧相應**。

**B、無相三昧相應**

法智、比智、滅智、盡智、無生智，**無相三昧相應**。

**C、無作三昧相應**

法智、比智、他心智、苦智、集智、道智、盡智、無生智，**無作三昧相應**。

**（3）十想相應**[[145]](#footnote-145)

**A、前三想**

法智、比智、世智、苦智、盡智、無生智，無常想、苦想、無我想相應。

**B、中四想**

世智，中四想相應。

**C、後三想**

法智、比智、滅智、盡智、無生智，後三想相應。

**有人言**：**世智**或與離想相應。

**5、一一智幾智緣**[[146]](#footnote-146)

**（1）法智、比智**

法智，緣九智，除比智。

比智亦如是。[[147]](#footnote-147)

**（2）世智、他心智、盡智、無生智**

世智、他心智、盡智、無生智，緣十智。

**（3）苦智、集智**

苦智、集智，（233b）緣世智及有漏他心智。

**（4）滅智**

滅智不[[148]](#footnote-148)緣智。

**（5）道智**

道智，緣九智，除世智。

**6、十六行相**[[149]](#footnote-149)

**（1）法智、比智**

法智、比智，十六相。

**（2）他心智**

他心智，四相。[[150]](#footnote-150)

**（3）苦、集、滅、道智**

苦、集、滅、道，各各四相。

**（4）盡智、無生智**

盡智、無生智，俱十四相，除空相、無我相。[[151]](#footnote-151)

**（5）世智**

煖[[152]](#footnote-152)法、頂法、忍法中世智，十六相。

世間第一法中世智，四相[[153]](#footnote-153)。除[[154]](#footnote-154)無相。（轉[[155]](#footnote-155)相觀相也。舊言十六聖行[[156]](#footnote-156)）

**7、成就**[[157]](#footnote-157)

**（1）未離欲**

初入無漏心，成就一世智。

第二心，增苦智、法智。

第四心，增比智。

第六心，增集智。

第十心，增滅智。

第十四心，增道智。

**（2）已離欲**

若離欲者，增他心智。

**（3）無學道**

無學道，增盡智。

**（4）得不壞解脫**

得不壞解脫，增無生智。

**8、修智**[[158]](#footnote-158)

**（1）見道位十五心及修道位第十六心**

初無漏心中，不修智。

第二心中，現在、未來修二智。[[159]](#footnote-159)

**第四心**中，現在修二智，**未來修三智**。[[160]](#footnote-160)

第六心中，現在、未來修二智。

**第八心**中，現在修二智，**未來修三智**。

第十心中，現在、未來修二智。

**第十二心**中，現在修二智，**未來修三智**。

第十四心中，現在、未來修二智。

第十六心中，現在修二智，未來修六智，若離欲修七智。[[161]](#footnote-161)

**（2）諸聖者於思惟道之九無礙（九無間）、九解脫**[[162]](#footnote-162)

**A、離欲界結使**

**（A）九無礙、八解脫**

須陀洹欲離欲界結使，十七心[[163]](#footnote-163)中修七智，除他心智、盡智、無生智。[[164]](#footnote-164)

**（B）第九解脫**

第九解脫心中修八智，除盡智、無生智。

**※ 信解脫人轉作見得**

信解脫[[165]](#footnote-165)人轉作見得[[166]](#footnote-166)，雙道[[167]](#footnote-167)中修六智，除他心智、世智、盡智、無生智。[[168]](#footnote-168)

**B、離色界欲、無色界欲**

**（A）離七地欲時**

離七地欲[[169]](#footnote-169)時，

**a、九無礙道**

**無礙道**中修七智，除他心智、盡智、無生智。[[170]](#footnote-170)

**b、九解脫道**

**解脫道**中修八智，除盡智、無生智。[[171]](#footnote-171)

**（B）離有頂欲時**

離有頂欲時，

**a、九無礙道**

**無礙道**中修六智，除他心智、世智、盡智、無生智。[[172]](#footnote-172)

**b、八解脫道**

**八解脫道**中修七智，除世智、盡智、無生智。[[173]](#footnote-173)

**c、第九解脫**

無學初心**第九解脫**，

**（a）不時解脫人**

不時解脫人修十智，及一切有漏、無漏善根。

**（b）時解脫人**

若時解脫人修九智[[174]](#footnote-174)，及一切有漏、無漏善根。

**9、結**

如是等種種，以[[175]](#footnote-175)阿毘曇門廣分別。

**（三）法門分別：如實智**

「如實智」分別相，此《般若波羅（233c）蜜》後品[[176]](#footnote-176)廣說。

**二、明十一智［第二說］**

復次，有人言：

**（一）法智**

「法智」者，知欲界五眾無常、苦、空、無我，知諸法因緣和合生，所謂無明因緣諸行，乃至生因緣老死。如佛為須尸摩梵志說：「先用法智分別諸法，後用涅槃智。」[[177]](#footnote-177)

**（二）比智**

「比智」者，知現在五受眾無常、苦、空、無我，過去、未來及色、無色界中五受眾無常、苦、空、無我亦如是。譬如見現在火熱能燒，以此比知過去、未來及餘國火亦如是。

**（三）他心智**

「他心智」者，知他眾生心心數法。

問曰：若知他心心數法，何以故但名「知他心」？

答曰：心是主故，但名「知他心」；若說心，當知已說心數法。

**（四）世智**

「世智」者，名為假智。聖人於實法中知，凡夫人但假名中知，以是故名假智。如棟梁椽[[178]](#footnote-178)壁名為屋，但知是事，不知實義，是名「世智」。

**（五）苦智，（六）集智，（七）滅智，（八）道智**

**1、第一說**

**（1）苦智**

「苦智」者，用苦慧呵五受眾。

**※ 因論生論：為何但說苦智，而不說無常、空、無我智**

問曰：五受眾亦無常、亦苦、亦空、亦無我，何以故但說「苦智」，不說「無常、空、無我智」？

答曰：為苦諦故說「苦智」，集諦故說「集智」，滅諦故說「滅智」，道諦故說「道智」。

**※ 因論生論：為何但說苦諦，而不說無常諦等**

問曰：五受眾有種種惡，何以故[[179]](#footnote-179)但說苦諦，不說無常諦、空、無我諦？

答曰：若說無常、空、無我諦，亦不壞法相；以眾生多著樂畏苦故，佛呵世間一切皆是苦，欲令捨離故。無常、空、無我中，眾生不大畏，故不說。

復次，佛說[[180]](#footnote-180)法中「五受眾」有異名，名[[181]](#footnote-181)為「苦」，以是故，但說**苦智**[[182]](#footnote-182)。

是**苦智**，或有漏，或無漏：若在煖[[183]](#footnote-183)法、頂法、忍法、世間第一法，是有漏；若入見諦道，是無漏。何以故？從煖法至世間第一法中，四種觀苦故。

**（2）集智，（3）滅智，（4）道智**

**集智、滅智、道智**亦如是。

**2、第二說**

**（1）苦智**

復次，「苦智」名知苦相實不生。（234a）

**（2）集智**

「集智」名知一切法離，無有和合。

**（3）滅智**

「滅智」名知諸法常寂滅如涅槃。

**（4）道智**

「道智」名知一切法常清淨、無正無邪。

**（九）盡智**

「盡智」名知一切法無所有。

**（十）無生智**

「無生智」名知一切生法不實、不定故不生。

**（十一）如實智**

「如實智」者，十種智所不能知，以如實智故能知。

**三、十智與如實智之差別**[[184]](#footnote-184)

**（一）各各相、緣、別異、有觀法；無相、無緣、無別、滅諸觀法**

十智各各相、各各緣、各各別異、各各有觀法；是如實智中無相、無緣、無別、滅諸觀法，亦不有觀。

**（二）法眼、慧眼；佛眼**

十智中有法眼、慧眼，如實智中唯有佛眼。

**（三）阿羅漢、辟支佛、菩薩共有；唯佛獨有**

十智，阿羅漢、辟支佛、菩薩共有；如實智唯獨佛有。所以者何？獨佛有不誑法。以是故，知如實智獨佛有。

**（四）十智入如實智中，失本名字，唯有一實智**

復次，是十智入如實智中，失本名字，唯有一實智；譬如十方諸流水，皆入大海，捨本名字，但名[[185]](#footnote-185)大海。[[186]](#footnote-186)

**四、總結**

如[[187]](#footnote-187)是等種種分別十一智義[[188]](#footnote-188)，此中略說。（丹云：十一智竟）[[189]](#footnote-189)

**柒、三三昧**

【**經**】三三昧：有覺有觀三昧，無覺有觀三昧，無覺無觀三昧。

【**論**】

**一、釋「三昧」**

一切禪定攝心，皆名為「三摩提」。（秦[[190]](#footnote-190)言「正心行處」）[[191]](#footnote-191)是心從無始世界來，常曲不端；得是正心行處，心則端直。譬如蛇行常曲，入竹筒中則直。

**二、覺觀等三三昧**（印順法師，《大智度論筆記》〔A057〕p.97）

是三昧三種[[192]](#footnote-192)：

**（一）有覺有觀三昧**

欲界、未到地、初禪，與[[193]](#footnote-193)覺觀相應故，名「有覺有觀」。[[194]](#footnote-194)

**（二）無覺有觀三昧**

二[[195]](#footnote-195)禪中間，但觀相應故，名「無覺有觀」。[[196]](#footnote-196)

**（三）無覺無觀三昧**

從第二禪乃至有頂地，非覺觀相應故，名「無覺無觀」。[[197]](#footnote-197)

**三、通難**

**（一）三昧相應心數法有二十，何故但說覺、觀**

問曰：三昧相應心數法乃至二十，[[198]](#footnote-198)何以故但說覺、觀？

答曰：是覺觀嬈[[199]](#footnote-199)亂三昧，以是故說，是二事雖善，而是三昧賊，難可捨離。

有人言：心有覺觀者無三昧，以是故，佛說有覺有觀三昧，但不牢固；覺觀力小微，是時可得有三昧。是覺觀能生三昧，亦能壞三昧；譬如風能生雨，亦能壞雨。（234b）三種善覺觀，能生初禪；得初禪時發大歡喜，覺觀故心散還失。以是故但說「覺」、「觀」。[[200]](#footnote-200)

**（二）「覺」、「觀」之差別**

問曰：覺、觀有何差別？

答曰：麁心相名「覺」，細心相名「觀」。

初緣中心發相名「覺」，後分別籌量好醜名「觀」。

有三種麁覺：欲覺、瞋覺、惱覺。[[201]](#footnote-201)

有三種善覺：出要覺、無瞋覺、無惱覺。[[202]](#footnote-202)

有三種細覺：親里覺、國土覺、不死覺。[[203]](#footnote-203)

六種覺[[204]](#footnote-204)妨三昧，三種善覺[[205]](#footnote-205)能開三昧門。[[206]](#footnote-206)

若覺觀過多，還失三昧；如風能使船，風過則壞船。

如是種種分別「覺」、「觀」。

**（三）何故但說三種三昧**

問曰：經說三種法：有覺有觀法，無覺有觀法，無覺無觀法；有覺有觀地，無覺有觀地，無覺無觀地。今何以但說三種三昧？

答曰：妙而可用者取。

**1、三種法**[[207]](#footnote-207)

**（1）有覺有觀法**

有覺有觀法者，欲界、未到地、初禪中覺觀相應法，若善、若不善、若無記。

**（2）無覺有觀法**

無覺有觀法者，禪中間觀相應法，若善、若無記。

**（3）無覺無觀法**

無覺無觀法者，離覺觀法，一切色、心不相應行及無為法。

**2、三種地**[[208]](#footnote-208)

**（1）有覺有觀地**

有覺有觀地者，欲界、未到地、梵世。

**（2）無覺有觀地**

無覺有觀地者，禪中間，善修是地作大梵王。

**（3）無覺無觀地**

無覺無觀地者，一切光音、一切遍淨、一切廣果、[[209]](#footnote-209)一切無色地。

**3、三昧**

於中上妙者是三昧。何等是三昧？從空等三三昧乃至金剛，及阿羅漢、辟支佛諸三昧，觀十方佛三昧乃至首楞嚴三昧，從斷一切疑三昧乃至三昧王等諸佛三昧。

**四、總結**

如是等種種分別，略說三三昧義竟。

**捌、三根**

【**經**】三根：未知欲知根，知根，知已根。

【**論**】

**一、阿毘曇之三無漏根**

**（一）三無漏根：無漏九根和合，配合三道**（印順法師，《大智度論筆記》〔A061〕p.102）

**1、未知欲知根：見諦道**

「未[[210]](#footnote-210)知欲知根」者，無漏九根[[211]](#footnote-211)和合。信行、法行人，於**見諦道**中名「未知欲知根」，所謂信等五根，喜、樂、捨根，意根。[[212]](#footnote-212)

**2、知根：思惟道**

信解、見得人，**思惟道**中，是九根轉（234c）名「知根」。[[213]](#footnote-213)

**3、知已根：無學道**

**無學**[[214]](#footnote-214)**道**中，是九根名「知已根」。[[215]](#footnote-215)

**（二）何故二十二根中但取三根**

問曰：何以故於二十二根[[216]](#footnote-216)中但取是三根？

答曰：利解了了自在相，是名為「根」。[[217]](#footnote-217)餘十九根，根相不具足，故不取。是三根利，能直入至涅槃，諸有為法中主故，得自在，能勝諸根。[[218]](#footnote-218)

復次，十根[[219]](#footnote-219)但有漏自得，無所利益故；九根[[220]](#footnote-220)不定，或有漏，或無漏，故不說菩薩應具足。[[221]](#footnote-221)

**※ 因論生論：經說十想「應具足」，何故不說二十二根「應具足」**

問曰：十想亦有漏、亦[[222]](#footnote-222)無漏，何以故說「應具足」？

答曰：十想皆是助道求涅槃法。[[223]](#footnote-223)

信等五根雖是善法，不盡求涅槃。如《阿毘曇》中說：「誰成就信等五[[224]](#footnote-224)根？不斷善根者。」[[225]](#footnote-225)

復次，若五根清淨變為無漏，三根中已攝。是三根中必有意根，三受中必有一受。以是故但說三根。

復次，二十二根，有善、有不善、有無記，雜，是故不說「應具足」。

**（三）法門分別**（印順法師，《大智度論筆記》〔A061〕p.102）

**1、何眾攝**

是三根，受眾、行眾、識眾攝。

**2、地**

未知欲知根在六地[[226]](#footnote-226)，知根、知已根在九地[[227]](#footnote-227)。

**3、所緣**

三根緣四諦。

**4、想相應**

六想[[228]](#footnote-228)相應。

**5、幾根因**

未知欲知根，三根因；知根，二根因；[[229]](#footnote-229)知已根，但知已根因。

**6、次第生幾根**

**未知欲知根**次第生二根[[230]](#footnote-230)；**知根**次第或生有漏根，或生知根，或生知已根；**知已根**或生有漏根，或生知已根。

如是等，以阿毘曇門廣分別說。[[231]](#footnote-231)

**二、大乘三無漏根**（印順法師，《大智度論筆記》〔A061〕p.102）

**（一）未知欲知根**

復次，「未知欲知根」名諸法實相未知欲知故，生信等五根；是五根力故，能得諸法實相。[[232]](#footnote-232)如人初入胎中得二根：身根，命根；爾時如段肉[[233]](#footnote-233)，未具諸根，[[234]](#footnote-234)不[[235]](#footnote-235)能有所別知；五根成就，能知五塵。菩薩亦如是，初發心欲作佛，**未具足是五根，雖有願欲知諸法實相，不能得知**。

菩薩生是信等五根，則能知諸法實相。

如眼四大及四大造色和合名為眼，（235a）先雖有四大、四大造色，未清淨故，不名眼根；不斷善根人雖有信，未清淨故，不名為根。[[236]](#footnote-236)

若菩薩得是信等五根，是時能信諸法實[[237]](#footnote-237)相[[238]](#footnote-238)不生不滅、不垢不淨、非有非無，非取非捨，常寂滅、真淨、如虛空，不可示、不可說，一切語言道過，出一切心心數法，所行如涅槃，是則佛法[[239]](#footnote-239)。菩薩以**信根力**故，能受；**精進根力**故，懃行、不退不轉；**念根力**故，不令不善法入，攝諸善法；**定根力**故，心散五欲中能攝實相中；**慧根力**故，於佛智慧中少多得義味，不可壞。

五根所依**意根**，必與受俱[[240]](#footnote-240)，**若喜、若樂、若捨**。

依是根入菩薩位，乃至未得無生法忍果，是名「未知欲知根」。[[241]](#footnote-241)

**（二）知根**

此中知諸法實相了了故名「知根」[[242]](#footnote-242)。從是得無生法忍果，住阿鞞跋致地，得受記，乃至滿十地坐道場得金剛三昧，於其中間，名為「知根」。

**（三）知已根**

斷一切煩惱習，得阿耨多羅三藐三菩提，一切可知法智慧遍滿故，名為「知已根」。（丹云：三根竟。）[[243]](#footnote-243)

**一、說一切有部的修行位次**

|  |  |  |  |  |  |  |
| --- | --- | --- | --- | --- | --- | --- |
| 修行位次 | 賢 | 五 停 心 | | 三　賢（外凡） | | 七加行 |
| 別相念住 | |
| 總相念住 | |
| 煖 | | 四善根（內凡） | |
| 頂 | |
| 忍 | |
| 世第一法 | |
| 聖 | 預　流 | 向 | | 見道 | 有學 |
| 果 | | 修道 |
| 一　來 | 向 | |
| 果 | |
| 不　還 | 向 | |
| 果 | |  |
| 阿羅漢 | 向 | |  |
| 果 | | 無學道 | 無學 |

**二、八忍八智（見道位十五心及修道位第十六心）**

|  |  |  |  |  |
| --- | --- | --- | --- | --- |
| 上下八位 | 欲界 | 苦諦 | 苦法智忍－無間道－第 一 心 |  |
| 苦 法 智－解脫道－第 二 心 |  |
| 苦諦 | 苦類智忍－無間道－第 三 心 |  |
| 苦 類 智－解脫道－第 四 心 |  |
| 集諦 | 集法智忍－無間道－第 五 心 |  |
| 集 法 智－解脫道－第 六 心 |  |
| 集諦 | 集類智忍－無間道－第 七 心 |  |
| 集 類 智－解脫道－第 八 心 | 見道 |
| 上界 | 滅諦 | 滅法智忍－無間道－第 九 心 |  |
| 滅 法 智－解脫道－第 十 心 |  |
| 滅諦 | 滅類智忍－無間道－第十一心 |  |
| 滅 類 智－解脫道－第十二心 |  |
| 道諦 | 道法智忍－無間道－第十三心 |  |
| 道 法 智－解脫道－第十四心 |  |
| 道諦 | 道類智忍－無間道－第十五心 |  |
| 道 類 智－解脫道－第十六心 | 修道 |

**三、四諦十六行相**

（一）苦諦：無常、苦、空、無我。

（二）集諦：集、因、生、緣。

（三）滅諦：滅、靜、妙、離。

（四）道諦：道、如、行、出。

1. 參見《俱舍論》卷4：「念，謂於緣明記不忘。」（大正29，19a20-21） [↑](#footnote-ref-1)
2. 廓然：4.空曠貌。（《漢語大詞典》（三），p.1254） [↑](#footnote-ref-2)
3. 〔何有智者不感傷〕－【宋】【元】【明】【宮】【石】。（大正25，229d，n.7） [↑](#footnote-ref-3)
4. 參見Lamotte（1970, p.1434, n.1）：在佛陀圓寂時由他弟子們發表各種不同哀悼之偈頌，參見《大智度論》卷2（大正25，67a-b，69b-c）。 [↑](#footnote-ref-4)
5. 參見《大智度論》卷11〈1 序品〉：「十六者，觀苦四種：無常、苦、空、無我；觀苦因四種：集、因、緣、生；觀苦盡四種：盡、滅、妙、出；觀道四種：道、正、行、跡。」（大正25，138a7-10）

   另參見《大毘婆沙論》卷79（大正27，408c9-13）。 [↑](#footnote-ref-5)
6. 十頭羅叉攫寶女去。（印順法師，《大智度論筆記》〔G001〕p.378） [↑](#footnote-ref-6)
7. **無常：**觀有為法念念生滅，如風塵、水流、火焰，無牢，不可取，如幻──得入空門＝空中無常亦無。（印順法師，《大智度論筆記》［D018］p.262） [↑](#footnote-ref-7)
8. 破常顛倒故說無常，是對治，非第一義。（印順法師，《大智度論筆記》［C009］p.198） [↑](#footnote-ref-8)
9. 出處待考。 [↑](#footnote-ref-9)
10. 《大智度論》卷43：「無常亦有二種：一者、念念滅，一切有為法不過一念住；二者、相續法壞，故名為無常。」（大正25，372b19-21） [↑](#footnote-ref-10)
11. 參見《雜阿含經》卷10（270經）：「無常想者，能建立無我想；聖弟子住無我想，心離我慢，順得涅槃。」（大正2，71a1-2） [↑](#footnote-ref-11)
12. 參見《雜阿含經》卷10（270經）：「諸比丘！云何修無常，修習、多修習，能斷一切欲愛、色愛、無色愛、掉、慢、無明？若比丘於空露地、若林樹間，**善正思惟，觀察色無常，受、想、行、識無常；如是思惟，斷一切欲愛、色愛、無色愛、掉、慢、無明。**所以者何？無常想者，能建立無我想；聖弟子住無我想，心離我慢，順得涅槃。」（大正2，70c25-71a2）

    另參見Saṃyutta, III, p.155。 [↑](#footnote-ref-12)
13. 參見《大毘婆沙論》卷166：「有漏無漏者，不淨想、厭食想、一切世間不可樂想唯有漏，餘有漏、無漏。」（大正27，839a26-27） [↑](#footnote-ref-13)
14. 參見《大毘婆沙論》卷166：

    不淨想、厭食想在十地，謂欲界、靜慮中間、四靜慮，及四近分。

    一切世間不可樂想在七地，謂欲界、未至、靜慮中間、根本四靜慮。

    **餘七想，有漏者，在十一地，謂欲界、未至、靜慮中間、根本四靜慮、四無色；無漏者，在九地，謂未至、靜慮中間、根本四靜慮、下三無色。**

    所依者，不淨想、厭食想、一切世間不可樂想依欲界，餘依三界。」（大正27，838a1-8） [↑](#footnote-ref-14)
15. 參見《大毘婆沙論》卷166：「所緣者，無常想──有漏者，三諦為所緣；無漏者，苦諦為所緣。」（大正27，838b2-3）

    《大毘婆沙論》卷166：「緣三界繫、不繫者：無常想、無常苦想、苦無我想、死想，緣三界繫。」（大正27，839a2-4）

    《大毘婆沙論》卷166：「緣有漏、無漏者，前七想緣有漏，後三想緣無漏。」（大正27，839b2-3） [↑](#footnote-ref-15)
16. 參見《大毘婆沙論》卷166：「〔十想：〕根者，總說皆與三根相應，謂樂、喜、捨根。」（大正27，838c18-19）

    《大智度論》此處說樂、喜、捨、憂四根相應，比《大毘婆沙論》所說多一憂根。 [↑](#footnote-ref-16)
17. 參見《大毘婆沙論》卷166：「學等者──不淨想、厭食想、一切世間不可樂想，唯非學非無學；餘通三種，謂學、無學、非學非無學。」（大正27，839a10-12） [↑](#footnote-ref-17)
18. 〔想〕－【宋】【元】【明】【宮】。（大正25，229d，n.12） [↑](#footnote-ref-18)
19. 舍利弗風熱病。（印順法師，《大智度論筆記》〔G001〕p.378）

    參見Lamotte（1970, p.1439, n.2）：風病，參見Vinaya, I, p.214；《四分律》卷42（大正22，867b29-c26）。熱病：參見Vinaya, II, p.140；《十誦律》卷26（大正23，190c24-191a8）。

    《薩婆多毘尼毘婆沙》卷4：「舍利弗病者──佛弟子中多病，無過舍利弗，常患風冷又病熱血。有醫言：風病應服大麥漿。又言：血病應取大麥汁服之。又言：應燒石令熱著乳汁中服之。又言：應乳汁中煮蒜食之。又言：應取樹葉捩取汁以塗身上。又言：著禪帶。

    舍利弗有大功德智慧，何以有如是病耶？又言：舍利弗前世業緣故，以過去世惱亂父母及以師僧，是故有病。又云：舍利弗智慧利根，深染法味，常修智慧及論議法，又樂禪定、勸作眾事，精勤三業無時暫懈，臥起不時，故有此病。又云：此是後邊身，先世罪業一切受盡，然後泥洹，故多病也。」（大正23，528c18-529a1） [↑](#footnote-ref-19)
20. 參見《四分律》卷42（大正22，867b27-29），《十誦律》卷26（大正23，184c12-23），《毘尼母經》卷3（大正24，815b26-29）。 [↑](#footnote-ref-20)
21. 參見Lamotte（1970, p.1439, n.4）：《根本說一切有部毘奈耶藥事》卷17（大正24，89c11-90a11）；Saṃyutta, II, p.279；Aṅguttara, I, p.23；Udāna（巴利《自說經》）, p.76；Theragāthā（巴利 《長老偈》）, p.49, v.466-472。 [↑](#footnote-ref-21)
22. 羅婆那跋提痔病。（印順法師，《大智度論筆記》〔G001〕p.378） [↑](#footnote-ref-22)
23. ┌凡夫──無常故苦

    ┌有為有漏 ┤ ┌苦微少

    諸行無常 ┤ └聖人身 ┴但身苦

    └有為無漏 ──非苦 （印順法師，《大智度論筆記》〔F010〕p.336） [↑](#footnote-ref-23)
24. 身心二苦。（印順法師，《大智度論筆記》［C030］p.234）

    身心二苦有二說。第一說：老病、飢渴、寒熱等為身苦，憂愁、嫉妬、瞋恚等為心苦。第二說：五識相應苦及外因緣杖楚、寒熱等為身苦，其餘為心苦。 [↑](#footnote-ref-24)
25. 惱＝恚【石】。（大正25，230d，n.1） [↑](#footnote-ref-25)
26. 參見《雜阿含經》卷10（470經）（大正2，120a8-22）。 [↑](#footnote-ref-26)
27. 凡夫受身心苦如二箭雙射。（印順法師，《大智度論筆記》［G002］p.379） [↑](#footnote-ref-27)
28. 參見Lamotte（1970, p.1441, n.2）：《雜阿含經》卷10（470經）（大正2，119c28-120b15）。 [↑](#footnote-ref-28)
29. 參見《中阿含經》卷18（74經）《八念經》（大正1，542a25-28）；《阿那律八念經》（大正1，836c25-26）。 [↑](#footnote-ref-29)
30. 參見《長阿含經》卷4（第2經）《遊行經》（大正1，24b26-c16）。 [↑](#footnote-ref-30)
31. 參見《大智度論》卷19（大正25，199c24-200a20）。 [↑](#footnote-ref-31)
32. 求索：1.尋找，搜尋。2.索取，乞求。（《漢語大詞典》（五），p.900） [↑](#footnote-ref-32)
33. 眴（ㄕㄨㄣˋ）：1.看，眨眼。2.目轉動示意。（《漢語大詞典》（七），p.1204） [↑](#footnote-ref-33)
34. 樂受非實：1、大苦息故，2、滅受乃樂故，3、隨眾而樂故，4、能生今後世無量苦故。（印順法師，《大智度論筆記》〔A043〕p.81） [↑](#footnote-ref-34)
35. 參見Lamotte（1970, p.1446, n.1）：《雜阿含經》卷17（476經）（大正2，121c13-28）。 [↑](#footnote-ref-35)
36. 佛說滅五受眾為樂。（印順法師，《大智度論筆記》〔G002〕p.379） [↑](#footnote-ref-36)
37. 待＝侍【石】。（大正25，230d，n.5） [↑](#footnote-ref-37)
38. 藥＝樂【宋】【元】【明】【宮】。（大正25，230d，n.6） [↑](#footnote-ref-38)
39. 〔中〕－【宋】【元】【明】【宮】。（大正25，230d，n.7） [↑](#footnote-ref-39)
40. 參見《大智度論》卷23：「〔無常想〕若無漏，在九地；若有漏，在十一地。緣三界五受眾。」（大正25，229c19-21） [↑](#footnote-ref-40)
41. 相＝苦想【宋】【元】【明】【宮】，＝苦相【石】。（大正25，230d，n.10） [↑](#footnote-ref-41)
42. 生＝主【宋】【元】【明】【宮】。（大正25，230d，n.11） [↑](#footnote-ref-42)
43. 三事：六情（六根）、六塵、六識。 [↑](#footnote-ref-43)
44. 情塵生識，三和觸生，從觸受念業生。（印順法師，《大智度論筆記》［A059］p.100） [↑](#footnote-ref-44)
45. 元照撰，《四分律行事鈔資持記》卷3：「火珠即水精珠，日光照之，用艾引火。」（大正40，394a15-16） [↑](#footnote-ref-45)
46. 牙＝芽【明】。（大正25，230d，n.12） [↑](#footnote-ref-46)
47. 相似相續有，如種有芽莖。（印順法師，《大智度論筆記》〔C005〕p.190） [↑](#footnote-ref-47)
48. 我無相故無。（印順法師，《大智度論筆記》［D001］p.238） [↑](#footnote-ref-48)
49. 壽命是心不相應行。（印順法師，《大智度論筆記》［A059］p.100） [↑](#footnote-ref-49)
50. 眠＝睡【宋】【元】【明】【宮】。（大正25，231d，n.1） [↑](#footnote-ref-50)
51. 無心定無識，不久還生，不捨身故。（印順法師，《大智度論筆記》［A059］p.100） [↑](#footnote-ref-51)
52. 有關無心定中的無想定、滅盡定，參見《俱舍論》卷5（大正29，24b12-26a22）。

    印順法師，《唯識學探源》，p.49：「經上雖說滅受想定是無心定，但也說入滅受想定的『識不離身』；所以，有情必然是有心的。悶絕等僅是沒有粗顯的心識，微細的意識還是存在，只是不容易發覺罷了。相續的細心，就在這樣的思想下展開。」 [↑](#footnote-ref-52)
53. 苦樂、憎愛、精勤是心相應。（印順法師，《大智度論筆記》〔A059〕p.100） [↑](#footnote-ref-53)
54. 妄＝忘【宋】【元】【明】【宮】。（大正25，231d，n.2） [↑](#footnote-ref-54)
55. 有我不應無我得涅槃故。（印順法師，《大智度論筆記》〔D001〕p.238） [↑](#footnote-ref-55)
56. 破我：常無常俱無罪福解脫。（印順法師，《大智度論筆記》［D001］p.238） [↑](#footnote-ref-56)
57. 參見《大智度論》卷12（大正25，148b1-150a17）。 [↑](#footnote-ref-57)
58. 〔是〕－【宋】【元】【明】【宮】。（大正25，231d，n.3） [↑](#footnote-ref-58)
59. 《別譯雜阿含經》卷11（202經）：「若假因緣和合有者即是無常，無常即苦，苦即無我。」（大正2，448c11-13） [↑](#footnote-ref-59)
60. ┌無常想：1、無常行相應，2、不令入三界，3、生厭，4、五受眾是，

    │ 5、示五受眾盡滅相，6、斷愛，7、遮常，8、所著常是。

    一事三想分別 ┤苦　想：1、苦行相應，2、令知三界過，3、生畏，4、無常是，

    │ 5、示如箭入心，6、斷我習慢，7、遮現樂，8、所著樂是。

    └ 無我想：1、無我行相應，2、捨世間，3、令脫，4、苦是，

    5、示捨離，6、斷邪見，7、遮著處，8、所著我牢固是。

    （印順法師，《大智度論筆記》〔F010〕p.336） [↑](#footnote-ref-60)
61. 參見《大智度論》卷23：「是苦想攝、緣，如無常想。」（大正25，230c3）

    參見《大智度論》卷23：「〔無常想〕若無漏，在九地；若有漏，在十一地。緣三界五受眾。」（大正25，229c19-21） [↑](#footnote-ref-61)
62. 虫＝蟲【元】【明】。（大正25，231d，n.6） [↑](#footnote-ref-62)
63. 污＝汗【宋】【元】【明】【宮】。（大正25，231d，n.8） [↑](#footnote-ref-63)
64. 《大正藏》原作「惱」，今依《高麗藏》作「腦」（第14冊，610c6）。 [↑](#footnote-ref-64)
65. 涎（ㄒㄧㄢˊ）：1.唾液，口水。5.粘液，漿汁。（《漢語大詞典》（五），p.1167） [↑](#footnote-ref-65)
66. 釜（ㄈㄨˇ）：1.古炊器。斂口，圜底，或有二耳。其用如鬲，置於灶口，上置甑以蒸煮。盛行於漢代。有鐵製的，也有銅和陶製的。（《漢語大詞典》（六），p.1118） [↑](#footnote-ref-66)
67. 糜（ㄇㄧˊ）：1.粥。（《漢語大詞典》（九），p.238） [↑](#footnote-ref-67)
68. 滓濁：1.污穢，污濁。（《漢語大詞典》（六），p.41）

    滓（ㄗˇ）：1.渣，沉澱的雜質。（《漢語大詞典》（六），p.41） [↑](#footnote-ref-68)
69. 清＋（汁）【石】。（大正25，231d，n.10） [↑](#footnote-ref-69)
70. 消化生理作用經過。（印順法師，《大智度論筆記》［E024］p.322） [↑](#footnote-ref-70)
71. 腰＝胃【石】，＝膚【宮】。（大正25，231d，n.11） [↑](#footnote-ref-71)
72. 蹂（ㄖㄡˊ）：1.搓揉。2.踐踏。（《漢語大詞典》（十），p.526） [↑](#footnote-ref-72)
73. 舂（ㄔㄨㄥ）：1.用杵臼搗去穀物的皮殼。2.沖，沖擊。（《漢語大詞典》（八），p.1288） [↑](#footnote-ref-73)
74. 洮＝淘【明】。（大正25，231d，n.14）

    洮（ㄊㄠˊ）：同“ 淘 ”。以水沖洗，除去雜質。（《漢語大詞典》（五），p.1172） [↑](#footnote-ref-74)
75. 淘汰：1.洗去雜質，去除雜質。（《漢語大詞典》（五），p.1401） [↑](#footnote-ref-75)
76. 直：23.價值。（《漢語大詞典》（一），p.853） [↑](#footnote-ref-76)
77. 〔中〕－【宋】【元】【明】【宮】。（大正25，231d，n.15） [↑](#footnote-ref-77)
78. 拊（ㄈㄨˇ）：7.附著。（《漢語大詞典》（六），p.466） [↑](#footnote-ref-78)
79. 吁＝干【宋】【宮】，＝乾【元】【明】。（大正25，231d，n.24）

    吁（ㄒㄩ）：1.嘆詞。表示驚怪、不然、感慨等。3.憂愁。4.驚，驚動。5.吐。（《漢語大詞典》（三），p.82） [↑](#footnote-ref-79)
80. 婆羅門食膿和白餅。（印順法師，《大智度論筆記》［G002］p.379） [↑](#footnote-ref-80)
81. 四＝五【石】。（大正25，231d，n.26） [↑](#footnote-ref-81)
82. ┌ 示見道───無常、苦、無我

    十想與三道 ┤ 示修道───食不淨、一切世間不可樂、死、不淨

    └ 示無學道──斷、離欲、盡想

    （印順法師，《大智度論筆記》〔F010〕p.337） [↑](#footnote-ref-82)
83. 前三想［無常想、苦想、無我想］與無漏相應。（印順法師，《大智度論筆記》［F003］p.328） [↑](#footnote-ref-83)
84. 食厭等四想，有漏相應。（印順法師，《大智度論筆記》［F003］p.329） [↑](#footnote-ref-84)
85. 二道（見道、修道）。（印順法師，《大智度論筆記》［J033］p.521） [↑](#footnote-ref-85)
86. 十想配三道。（印順法師，《大智度論筆記》［F003］p.329） [↑](#footnote-ref-86)
87. 〔說〕－【宋】【元】【明】【宮】。（大正25，232d，n.2） [↑](#footnote-ref-87)
88. 《大正藏》原作「盧」，今依《高麗藏》作「廬」（第14冊，611b16）。 [↑](#footnote-ref-88)
89. 廬觀：泛指樓閣亭臺。《後漢書‧楊震傳》：“﹝樊豐、謝惲等﹞各起家舍、園池、廬觀，役費無數。”（《漢語大詞典》（三），p.1289） [↑](#footnote-ref-89)
90. 二種惡事。（印順法師，《大智度論筆記》〔J033〕p.521） [↑](#footnote-ref-90)
91. 有關八苦，參見《大毘婆沙論》卷78（大正27，402b7-29）。 [↑](#footnote-ref-91)
92. 搆＝𤚲【元】【明】。（大正25，232d，n.14）

    搆（ㄍㄡˋ）：12.擠取乳汁。（《漢語大詞典》（六），p.790） [↑](#footnote-ref-92)
93. 政＝正【宋】【元】【明】【宮】。（大正25，232d，n.8） [↑](#footnote-ref-93)
94. 捉＝投【宋】【元】【明】【宮】【石】。（大正25，232d，n.10） [↑](#footnote-ref-94)
95. 挽（ㄨㄢˇ）：1.拉，牽引。（《漢語大詞典》（六），p.623） [↑](#footnote-ref-95)
96. 陵＝浚【宋】【元】【明】【宮】。（大正25，232d，n.11） [↑](#footnote-ref-96)
97. 陵易：欺凌。（《漢語大詞典》（十一）p.1001） [↑](#footnote-ref-97)
98. 濡＝軟【宋】【元】【明】【宮】。（大正25，232d，n.12） [↑](#footnote-ref-98)
99. 踏蹴（ㄘㄨˋ）：1.踐踏，踩踏。（《漢語大詞典》（十），p.508） [↑](#footnote-ref-99)
100. 數（ㄕㄨˋ）：19.禮數，儀節。（《漢語大詞典》（五），p.506）

     數（ㄕㄨㄛˋ）：2.親密，親近。《左傳‧成公十六年》：“無日不數於六卿之門，國之材人無不事也。”杜預注：“數，不疏。”（《漢語大詞典》（五），p.506） [↑](#footnote-ref-100)
101. 參見《大智度論》卷22（大正25，228a3-b7）。 [↑](#footnote-ref-101)
102. 參見《大智度論》卷19（大正25，198c20-199c5）。 [↑](#footnote-ref-102)
103. ┌斷想：1、斷結，2、斷三毒，3、無漏道斷結使，4、有餘涅槃

     三想之別 ┤離想：1、離結，2、斷（離）愛，3、加行道遠煩惱，4、涅槃方便

     └盡想：1、盡結，2、盡苦不生，3、入涅槃滅五受眾，4、無餘涅槃

     （印順法師，《大智度論筆記》〔F010〕p.337） [↑](#footnote-ref-103)
104. 參見《大毘婆沙論》卷29：「云何斷想？答：除愛結，餘結斷諸想解，名斷想。」（大正27，149，17-18） [↑](#footnote-ref-104)
105. 參見《大毘婆沙論》卷29：「云何離想？答：愛結斷諸想解，名離想。」（大正27，149c18-19） [↑](#footnote-ref-105)
106. 參見《大毘婆沙論》卷29：「云何滅想？答：諸餘順結法斷諸想解，名滅想。」（大正27，149c19-20） [↑](#footnote-ref-106)
107. 參見《大智度論》卷23（大正25，231a27-b14）。 [↑](#footnote-ref-107)
108. 二＝無【元】【明】。（大正25，232d，n.18） [↑](#footnote-ref-108)
109. 有關十想之諸門分別，參見《大毘婆沙論》卷166（大正27，837c28-839b21）。 [↑](#footnote-ref-109)
110. 《大毘婆沙論》卷106：「智體是法，故名法智。」（大正27，547c16）

     詳見《大毘婆沙論》卷106（大正27，547c16-548a13）。 [↑](#footnote-ref-110)
111. 〔繫〕－【宮】。（大正25，232d，n.21） [↑](#footnote-ref-111)
112. 圓暉述，《俱舍論頌疏論本》卷21：「品者，類也；法智、法忍，同品類故，名法智品。」（大正41，938a16-17） [↑](#footnote-ref-112)
113. 《大毘婆沙論》卷106：「知他心故。」（大正27，548a14）詳見卷106（大正27，548a14-b9）。 [↑](#footnote-ref-113)
114. 現＝見【宋】【元】【明】【宮】。（大正25，232d，n.22） [↑](#footnote-ref-114)
115. 漏＋（法）【石】。（大正25，232d，n.23） [↑](#footnote-ref-115)
116. 《大毘婆沙論》卷106：「知世俗故。」（大正27，548b9-10）

     詳見《大毘婆沙論》卷106（大正27，548b10-23）。 [↑](#footnote-ref-116)
117. 《大毘婆沙論》106：「問：何故名苦智，乃至道智耶？答：緣苦聖諦四行相轉，故名苦智；乃至緣道聖諦四行相轉，故名道智。」（大正27，548b23-26）詳見卷106（大正27，548b26-c17）。 [↑](#footnote-ref-117)
118. 眾＝陰【石】。（大正25，232d，n.12） [↑](#footnote-ref-118)
119. 參見《摩訶般若波羅蜜經》卷5：「諸佛一切種智是名如實智。須菩提！是名菩薩摩訶薩摩訶衍，以不可得故。」（大正8，255a2-4） [↑](#footnote-ref-119)
120. 參見Lamotte（1970, p.1474, n.1）：《品類足論》卷1（大正26，694b4-c4）。 [↑](#footnote-ref-120)
121. 《大毘婆沙論》卷106：「法智、類智，俱緣四諦。」（大正27，549a12） [↑](#footnote-ref-121)
122. 《大毘婆沙論》卷106：「世俗智，緣一切法。」（大正27，549a13） [↑](#footnote-ref-122)
123. 《大毘婆沙論》卷106：「他心智，緣他心心所法。」（大正27，549a12-13） [↑](#footnote-ref-123)
124. 《大毘婆沙論》卷106：「苦智，緣苦諦；集智，緣集諦。」（大正27，549a13-14） [↑](#footnote-ref-124)
125. 智＋（緣智）【宋】【元】【明】【宮】。（大正25，233d，n.1） [↑](#footnote-ref-125)
126. 《大毘婆沙論》卷106：「滅智，緣滅諦。」（大正27，549a14） [↑](#footnote-ref-126)
127. 《阿毘達磨品類足論》卷1：「何故道智緣學、無學法？答：道智知學、無學法——道、如、行、出故。」（大正26，694b26-27）

     《大毘婆沙論》卷106：「道智，緣道諦。」（大正27，549a14） [↑](#footnote-ref-127)
128. 參見《品類足論》卷1：「何故盡智緣一切有為法及擇滅？答：盡智自遍知我已知苦、我已斷集、我已證滅、我已修道故。何故無生智緣一切有為法及擇滅？答：無生智自遍知我已知苦不復當知、我已斷集不復當斷、我已證滅不復當證、我已修道不復當修故。」（大正26，694b28-c4） [↑](#footnote-ref-128)
129. 智＋（者）【宋】【元】【明】【宮】。（大正25，233d，n.2） [↑](#footnote-ref-129)
130. 參見《大智度論》卷23：「世智者，諸有漏智慧。」（大正25，232c25）

     《大毘婆沙論》卷109（大正27，563a27-29）。 [↑](#footnote-ref-130)
131. 八無漏：法智、比智、苦智、集智、滅智、道智、盡智、無生智。 [↑](#footnote-ref-131)
132. 《眾事分阿毘曇論》卷1：「問：此十智，幾有漏、幾無漏？答：一有漏、八無漏、一當分別──知他心智，或有漏、或無漏。云何有漏？謂知他心智，知他有漏心心法。云何無漏？謂知他心智，知他無漏心心法。」（大正26，631a29-b3）

     另參見《品類足論》卷2（大正26，696a24-27）。 [↑](#footnote-ref-132)
133. 參見Lamotte（1970, p.1475, n.2）：《品類足論》卷1（大正26，694c5-19）。

     有關前八智之相攝，參見《發智論》卷8（大正26，957c2-10），《大毘婆沙論》卷167（大正27，843b13-844b5）。 [↑](#footnote-ref-133)
134. 《品類足論》卷1：「法智是幾智全，幾智少分？答：法智是法智全，七智少分──謂他心智、苦智、集智、滅智、道智、盡智、無生智。」（大正26，694c5-7） [↑](#footnote-ref-134)
135. 《品類足論》卷1：「類智是幾智全，幾智少分？答：類智是類智全，七智少分──謂他心智、苦智、集智、滅智、道智、盡智、無生智。」（大正26，694c7-9） [↑](#footnote-ref-135)
136. 《品類足論》卷1：「世俗智是幾智全，幾智少分？答：世俗智是世俗智全，一智少分──謂他心智。」（大正26，694c11-13） [↑](#footnote-ref-136)
137. 《品類足論》卷1：「他心智是幾智全，幾智少分？答：他心智是他心智全，四智少分──謂法智、類智、世俗智、道智。」（大正26，694c9-11） [↑](#footnote-ref-137)
138. 《品類足論》卷1：「苦智是幾智全，幾智少分？答：苦智是苦智全，四智少分──謂法智、類智、盡智、無生智。」（大正26，694c13-14） [↑](#footnote-ref-138)
139. 《品類足論》卷1：「集智、滅智，應知亦爾。」（大正26，694c14-15） [↑](#footnote-ref-139)
140. 《品類足論》卷1：「道智是幾智全，幾智少分？答：道智是道智全，五智少分──謂法智、類智、他心智、盡智、無生智。」（大正26，694c15-17） [↑](#footnote-ref-140)
141. 《品類足論》卷1：「盡智是幾智全，幾智少分？答：**盡智**是盡智全，六智少分──謂法智、類智、苦智、集智、滅智、道智。**無生智**亦爾。」（大正26，694c17-19） [↑](#footnote-ref-141)
142. 八根：意根、樂根、喜根、捨根、信根、精進根、念根、定根。 [↑](#footnote-ref-142)
143. 《大毘婆沙論》卷154：「世俗智，二根、八根少分相應。二根者，謂**苦、憂根；**八根少分相應者，謂**意、樂、喜、捨、信等四根**。云何與彼少分相應？謂彼八根通有漏無漏，今唯與彼有漏相應，故言少分。」（大正27，786b27-29） [↑](#footnote-ref-143)
144. 《大毘婆沙論》卷106：「法智、類智，三三摩地俱。他心智，無漏者，道無願三摩地俱；有漏者，非三摩地俱。世俗智，非三摩地俱。苦智，空、無願三摩地俱。集智，集無願三摩地俱。滅智，無相三摩地俱。道智，道無願三摩地俱。」（大正27，549a17-21） [↑](#footnote-ref-144)
145. 《大智度論》卷23：「十想：（1）無常想、（2）苦想、（3）無我想、（4）食不淨想、（5）一切世間不可樂想、（6）死想、（7）不淨想、（8）斷想、（9）離欲想、（10）盡想。」（大正25，229a7-8） [↑](#footnote-ref-145)
146. 參見Lamotte（1970, p.1477, n.1）：《雜阿毘曇心論》卷6（大正28，920b9-25）；《阿毘曇甘露味論》卷下（大正28，974c8-12）。 [↑](#footnote-ref-146)
147. 參見《雜阿毘曇心論》卷6：「法智緣九智，除比智；比智亦緣九智，除法智。問：何故不展轉相緣？答：下上境界故，法智緣下，比智緣上，是故不展轉相緣。」（大正28，920b12-15） [↑](#footnote-ref-147)
148. 不緣智＝無生智緣【宋】【元】【明】【宮】。（大正25，233d，n.3） [↑](#footnote-ref-148)
149. 參見Lamotte（1970, p.1477, n.2）：《雜阿毘曇心論》卷6（大正28，918b11-c6），《阿毘曇甘露味論》卷下（大正28，974a26-b5）。

     《大毘婆沙論》卷106：「行相者，法智、類智，俱作十六行相。他心智，無漏者，作道四行相；有漏者，作不明了行相。世俗智，作十六行相，亦作餘行相。苦、集、滅、道智，各作四行相。」（大正27，548c26-29） [↑](#footnote-ref-149)
150. 《大毘婆沙論》卷99：「無漏他心智，作緣道諦四行相轉；有漏他心智，作不明了行相轉。」（大正27，513b1-2） [↑](#footnote-ref-150)
151. 《大毘婆沙論》卷36：「盡智、無生智各十四行相。」（大正27，189c24-25）

     《俱舍論》卷26〈7 分別智品〉（大正29，136c7-11）。

     《順正理論》卷73：「盡、無生智除空、非我，各具有餘十四行相，由與出觀心轉相違，故在觀中無二行相，謂從二智出觀後時必自了知我生盡等。此中意說盡、無生智雖是勝義，而涉世俗，我生盡等是世俗故；空、非我是勝義，必涉勝義，此觀後決了知空、非我故，由此二智離空、非我。」（大正29，739c17-23） [↑](#footnote-ref-151)
152. 煖＝軟【宮】。（大正25，233d，n.4） [↑](#footnote-ref-152)
153. 《大毘婆沙論》卷106：「世俗智作十六行相，亦作餘行相。」（大正27，548c28-29）

     另參見《大毘婆沙論》卷185：「云何作意入正性離生？答：或**無常、或苦、或空、或無我**。由此則止三三摩地及唯無相能入正性離生者，意此中無常、苦作意與無願三摩地相應，空、無我作意與空三摩地相應。問：何故唯此行相入正性離生，非餘耶？答：入正性離生者有二種：一、愛行，二、見行。愛行者，依無願入；見行者，依空入。菩薩雖是愛行，而能依空入正性離生。愛行者，復有二種，謂我慢增、懈怠增。我慢增者，以無常行相入；懈怠增者，以苦行相入。見行者，亦有二種，謂我見增、我所見增。我見增者，以無我行相入；我所見增者，以空行相入。是故**唯作此四行相**。」（大正27，927c12-24） [↑](#footnote-ref-153)
154. 除＝餘【宮】。（大正25，233d，n.5）

     《甘露味論》卷2：「煖、忍法中等智，十六行；世間第一法中等智，四行；**餘殘，無行**。」（大正28，974b1-2） [↑](#footnote-ref-154)
155. 轉相＝相轉【宋】【元】【明】【宮】。（大正25，233d，n.6） [↑](#footnote-ref-155)
156. 行＋（也）【石】。（大正25，233d，n.7） [↑](#footnote-ref-156)
157. 參見Lamotte（1970, p.1478, n.2）：《雜阿毘曇心論》卷6：「**謂初無漏心，或有成就一，二或成就三，四時各增一。**謂初無漏心或有成就一者，謂初苦法忍相應心，若未離欲，成就一等智；若離欲，成就他心智。二或成就三者，第二苦法智相應心，若未離欲，成就三智──苦智、法智、等智；若離欲，成就他心智。四時各增一者，於上四時一一增苦比智，若未離欲，四智──法智、比智、苦智、等智；若離欲，得他心智。集法智增集智，滅法智增滅智，道法智增道智。忍中不得智，非智性故。集滅道比智不增智，以苦比智得名故。」（大正28，918c16-26） [↑](#footnote-ref-157)
158. 參見Lamotte（1970, p.1479, n.1）：《雜阿毘曇心論》卷6（大正28，918c28-919c27）；《阿毘曇甘露味論》卷下（大正28，974b5-c8）；《大毘婆沙論》卷107（大正27，552a6-554b23）。 [↑](#footnote-ref-158)
159. 《雜阿毘曇心論》卷6：「**若得修於智，謂在聖見道，即彼當來修，諸忍亦如是。**若得修於智，謂在聖見道，即彼當來修者，見道諸智現在修，即彼未來修，謂苦法智現在修，未來修苦法智，非忍，非餘智；如是乃至道法智。諸忍亦如是者，苦法忍現在修，即彼未來修，非智，非餘忍；一切忍亦如是。」（大正28，918c28-919a5） [↑](#footnote-ref-159)
160. 《大毘婆沙論》卷107：「若如是功德現在修，未來即修如是功德。如諸忍現在前時，現在修如是忍，未來亦修如是忍。諸智現在前時，現在修如是智，未來亦修如是智──除三心頃；未來亦修世俗智，謂**苦集滅類智**時，亦修未來現觀邊世俗智。」（大正27，552b10-15） [↑](#footnote-ref-160)
161. 《大毘婆沙論》卷107：「道類智時，**無他心智者**，現在修道、類二智，未來修六智──除世俗、他心智。**有他心智者**，現在修道、類二智，未來修七智──除世俗智。」（大正27，552b26-29）

     《雜阿毘曇心論》卷6：「或修七或六當知最後心者，若離欲，得道比智，未來修七智──除等智、盡智、無生智；若未離欲，修六智──除他心智。」（大正28，919a28-b2） [↑](#footnote-ref-161)
162. 參見《雜阿毘曇心論》卷6（大正26，919b4-920a13）。 [↑](#footnote-ref-162)
163. 十七心，指九無間、八解脫。 [↑](#footnote-ref-163)
164. 《雜阿毘曇心論》卷6：「**於彼上修道，十七無漏心，當知修於七，增益根或六**。於『彼上修道，十七無漏心，當知修於七』者，若未離六種欲，從須陀洹果進九無礙道、八解脫道修七智。此道禪未來攝故無他心智，盡智、無生智是無學故不修，餘七智必修。」（大正28，919b4-9） [↑](#footnote-ref-164)
165. （1）〔脫〕－【宋】【元】【明】【宮】。（大正25，233d，n.9）

     （2）參見《大毘婆沙論》卷54：

     「云何信勝解補特伽羅？謂隨信行，得道類智，捨隨信行，得信勝解。

     問：彼於爾時何所捨得？

     答：捨名得名，捨道得道。捨名者，捨隨信行名；得名者，得信勝解名。捨道者，捨見道；得道者，得修道。

     **此信勝解補特伽羅，或是預流果，或是一來向，或是一來果，或是不還向，或是不還果，或是阿羅漢向。**

     謂住預流果未勝進來名預流果，若從此勝進名一來向。

     若住一來果未勝進來名一來果，若從此勝進名不還向。

     若住不還果未勝進來名不還果，若從此勝進名阿羅漢向。」（大正27，278b17-28） [↑](#footnote-ref-165)
166. （1）得＝到【石】。（大正25，233d，n.10）

     （2）參見《大毘婆沙論》卷54：

     「云何**見至**補特伽羅？謂隨法行，得道類智，捨隨法行，得見至。

     問：彼於爾時何所捨、得。

     答：捨名得名，捨道得道。捨名者，捨隨法行名；得名者，得見至名。捨道者，捨見道；得道者，得修道。

     **此見至補特伽羅，或是預流果乃至或是阿羅漢向**，如信勝解，應說其相。」（大正27，278b28-c5）

     （3）信解脫轉根作見得，參見《大毘婆沙論》卷67（大正27，347b2-350b6）。 [↑](#footnote-ref-166)
167. 雙道：無礙道、解脫道。 [↑](#footnote-ref-167)
168. 《雜阿毘曇心論》卷6：「『增益根或六』者，謂信解脫求見到，彼**無礙道**修六智，非他心智，無礙道相違故；非等智，似見道故；非盡智、無生智，無學故。若未離欲，解脫道亦修此六；若離欲，修七智，是故說『或』。」（大正28，919b11-15） [↑](#footnote-ref-168)
169. 七地欲：四禪及前三無色定之欲。 [↑](#footnote-ref-169)
170. 《雜阿毘曇心論》卷6：「七地離欲無礙道，……修七智，除他心智，無礙道相違故。」（大正28，919c5-7） [↑](#footnote-ref-170)
171. 《雜阿毘曇心論》卷6：「『**得不還果時，及離上七地，勳修諸神通，解脫修習八』──**得阿那含果必得根本禪故修八智──除盡智、無生智。『**及四禪、三無色，此七地離欲時』──**九解脫道修八智。」（大正28，919b20-24） [↑](#footnote-ref-171)
172. 《雜阿毘曇心論》卷6：「『**第一有離欲，無礙道修六**。』……『第一有離欲，無礙道修六』者，第一有離欲，九無礙道修六智──除他心智及等智。」（大正28，919c10-13） [↑](#footnote-ref-172)
173. 《雜阿毘曇心論》卷6：「第一有離欲，八解脫道修七智，除等智，非對治故。」（大正28，919c7-9） [↑](#footnote-ref-173)
174. 時解脫人修九智──十智中除無生智。 [↑](#footnote-ref-174)
175. 以＝如【宋】【元】【明】【宮】。（大正25，233d，n.11） [↑](#footnote-ref-175)
176. 參見Lamotte（1970, p.1483, n.1）：《摩訶般若波羅蜜經》卷5（大正8，255a2-3），卷21（大正8，376b19-20）；《大智度論》卷48（大正25，406c6-7），卷84（大正25，647b15-16），卷84（大正25，650c21-23），卷99（大正25，749a13-14）。 [↑](#footnote-ref-176)
177. 為須尸摩梵說二智。（印順法師，《大智度論筆記》〔G002〕p.379）

     參見Lamotte（1970, p.1483, n.2）：《雜阿含經》卷14（347經）（大正2，97b5-6）。 [↑](#footnote-ref-177)
178. （1）椽（ㄔㄨㄢˊ）：1.椽子。（《漢語大詞典》（四），p.1200）

     （2）椽子：放在檁子上架屋面板和瓦的條木。（《漢語大詞典》（四），p.1200）

     （3）檁：架在屋架或山墻上用以支承椽子或屋面板的長條形構件。（《漢語大詞典》（四），p.1346）

     （4）檁（ㄌㄧㄣˇ）子：即檁。也稱桁條、檁條。（《漢語大詞典》（四），p.1346） [↑](#footnote-ref-178)
179. 〔故〕－【宋】【元】【明】【宮】。（大正25，233d，n.12） [↑](#footnote-ref-179)
180. 〔說〕－【宋】【元】【明】【宮】。（大正25，233d，n.13） [↑](#footnote-ref-180)
181. 〔名〕－【石】。（大正25，233d，n.14） [↑](#footnote-ref-181)
182. 〔智〕－【宋】【元】【明】【宮】。（大正25，233d，n.15） [↑](#footnote-ref-182)
183. 煖＝軟【宮】。（大正25，233d，n.1） [↑](#footnote-ref-183)
184. 如實智與十智。（印順法師，《大智度論筆記》〔F006〕p.331） [↑](#footnote-ref-184)
185. 名＝入【宋】【元】【明】【宮】。（大正25，234d，n.1） [↑](#footnote-ref-185)
186. 參見《大智度論》卷27：「是聲聞法中十智，摩訶衍法中有十一智，名為如實相智。是十智入是如實智中，都為一智，所謂無漏智；如十方水入大海水中，都為一味。」（大正25，257c13-16） [↑](#footnote-ref-186)
187. （知）＋如【宋】【元】【明】【宮】。（大正25，234d，n.2） [↑](#footnote-ref-187)
188. 義＋（十一智竟）【石】。（大正25，234d，n.3） [↑](#footnote-ref-188)
189. 〔丹云十一智竟〕－【宋】【元】【明】【宮】【石】。（大正25，234d，n.4） [↑](#footnote-ref-189)
190. 秦＝此【明】。（大正25，234d，n.5） [↑](#footnote-ref-190)
191. 三昧釋名：正心行處。（印順法師，《大智度論筆記》〔A057〕p.97）

     參見《大智度論》卷7：「何等為三昧？善心一處住不動，是名三昧。」（大正25，110b24） [↑](#footnote-ref-191)
192. 參見Lamotte（1970, p.1487, n.1）：《中阿含經》卷17（72經）《長壽王本起經》（大正1，538c3-4），卷18（76經）《郁伽支羅經》（大正1，543c20-21）。 [↑](#footnote-ref-192)
193. 〔與〕－【石】。（大正25，234d，n.6） [↑](#footnote-ref-193)
194. （1）《大智度論》卷17：「有覺、有觀者，得初禪中未曾所得善法功德故，心大驚悟。常為欲火所燒，得初禪時如入清涼池；又如貧人卒得寶藏。行者思惟，分別欲界過罪，知初禪利益功德甚多，心大歡喜，是名有覺、有觀。」（大正25，186a9-13）

     （2）《大智度論》卷48：「云何名有覺有觀三昧？離諸欲離惡不善法，有覺有觀離生喜樂入初禪，是名有覺有觀三昧。」（大正25，406c18-21）

     （3）《俱舍論》卷28：「有尋有伺三摩地者，謂與尋伺相應等持，此初靜慮及未至攝。」（大正29，149c8-9） [↑](#footnote-ref-194)
195. 〔二〕－【宋】【元】【明】【宮】。（大正25，234d，n.7） [↑](#footnote-ref-195)
196. （1）《大智度論》卷48：「云何名無覺有觀三昧？初禪二禪中間，是名無覺有觀三昧。」（大正25，406c21-22）

     （2）《俱舍論》卷28（大正29，149c9-10）。 [↑](#footnote-ref-196)
197. （1）《大智度論》卷48：「云何名無覺無觀三昧？從二禪乃至非有想非無想定，是名無覺無觀三昧。」（大正25，406c22-24）

     （2）另參見《大智度論》卷17（大正25，186b2-23），《俱舍論》卷28（大正29，149c10-12）。 [↑](#footnote-ref-197)
198. 與「三昧」相應之二十種心所法：

     （1）**十大地法**（受、想、思、觸、欲、慧、念、作意、勝解、三昧）與一切心心所相應，「三昧」是十大地法之一，而自性不與自性相應，故「三昧」與餘九種大地法相應。

     （2）又**十大善地法**（信、勤、捨、慚、愧、無貪、無瞋、不害、輕安、不放逸）與一切善心相應。九種大地法加上十大善地法，合計十九種心所。

     （3）又**不定法**當中的**覺、觀**，有時與三昧相應——初禪與覺、觀相應；禪中間，與觀相應；二禪以上，不與覺、觀相應。

     因此，與三昧相應之心所有可能是十九種或二十種或二十一種。

     又如果是**味等至**可能還和**不定法的貪心所**相應，所以「三昧相應心所乃至二十」很可能只是概約的說法。 [↑](#footnote-ref-198)
199. 嬈＝撓【宋】【元】【明】【宮】。（大正25，234d，n.9）

     嬈（ㄖㄠˇ）：煩擾，擾亂。（《漢語大詞典》（四），p.407） [↑](#footnote-ref-199)
200. 參見Lamotte（1970, p.1488, n.3）：《中阿含經》卷50（192經）《加樓烏陀夷經》（大正1，743b2-3）。 [↑](#footnote-ref-200)
201. 《大智度論》卷39：「三惡覺，所謂欲覺、瞋覺、惱覺名為麁。」（大正25，346a3） [↑](#footnote-ref-201)
202. 參見Lamotte（1970, p.1489, n.3）：《中阿含經》卷25（102經）《念經》（大正1，589a14-18）。 [↑](#footnote-ref-202)
203. 《大智度論》卷39：「親里覺、國土覺、不死覺名為細。」（大正25，346a3-4）

     參見Lamotte（1970, p.1489, n.4）：《雜阿含經》卷16（410經）（大正2，109c4-6）。 [↑](#footnote-ref-203)
204. 六種覺，即：三種麁覺──欲覺，瞋覺，惱覺；三種細覺──親里覺，國土覺，不死覺。 [↑](#footnote-ref-204)
205. 三種善覺：出要覺，無瞋覺，無惱覺。 [↑](#footnote-ref-205)
206. ┌善覺──出要、無瞋、無惱

     九種覺 ┤粗覺──欲、瞋、惱─────┐

     └細覺──親里、國土、不死──┴─障三昧

     （印順法師，《大智度論筆記》〔F010〕p.337） [↑](#footnote-ref-206)
207. 參見《眾事分阿毘曇論》卷5：「云何有覺有觀法？謂若覺觀相應。云何無覺有觀法？謂若法覺不相應觀相應。云何無覺無觀法？謂若法覺觀不相應。」（大正26，650b4-7） [↑](#footnote-ref-207)
208. 參見《眾事分阿毘曇論》卷5：「云何有覺有觀地？謂欲界至梵世及無漏法。云何無覺有觀地？謂修禪中間已，能得至大梵及無漏法。云何無覺無觀地？謂一切光音、一切遍淨、一切果實、一切無色及無漏法。」（大正26，650b7-11） [↑](#footnote-ref-208)
209. 一切光音，第二禪天；一切遍淨，第三禪天；一切廣果，第四禪天。 [↑](#footnote-ref-209)
210. （具足不生不滅故）＋未【石】。（大正25，234d，n.12） [↑](#footnote-ref-210)
211. 九根：信根、精進根、念根、定根、慧根，樂根、喜根、捨根，意根。 [↑](#footnote-ref-211)
212. 《大智度論》卷48：「云何名未知欲知根？諸學人未得果，信根、精進根、念根、定根、慧根，是名未知欲知根。」（大正25，406c10-12）

     另參見《大毘婆沙論》卷142（大正27，732c9-16）。 [↑](#footnote-ref-212)
213. 《大智度論》卷48：「云何名知根？諸學人得果，信根乃至慧根，是名知根。」（大正25，406c12-13）另參見《大毘婆沙論》卷143（大正27，733b8-14）。 [↑](#footnote-ref-213)
214. 學＝覺【宋】【元】【明】【宮】。（大正25，234d，n.13） [↑](#footnote-ref-214)
215. 《大智度論》卷48：「云何名知者根？諸無學人若阿羅漢、若辟支佛、諸佛，信根乃至慧根，是名知者根。」（大正25，406c13-15）

     另參見《大毘婆沙論》卷143（大正27，733c5-9）。 [↑](#footnote-ref-215)
216. 《大毘婆沙論》卷71：「二十二根者，謂眼根、耳根、鼻根、舌根、身根、女根、男根、命根、意根、樂根、苦根、喜根、憂根、捨根、信根、精進根、念根、定根、慧根、未知當知根、已知根、具知根。」（大正27，366a12-16）

     另參見《阿毘曇毘婆沙論》卷37（大正28，270b21-24），《眾事分阿毘曇論》卷4（大正26，646b19-22），《阿毘曇八犍度論》卷21（大正26，867a20-23），《發智論》卷14（大正26，991b23-26）。 [↑](#footnote-ref-216)
217. 根義。（印順法師，《大智度論筆記》〔A061〕p.102） [↑](#footnote-ref-217)
218. 參見Lamotte（1970, p.1497, n.2）：《大毘婆沙論》卷142（大正27，730c6-10）。 [↑](#footnote-ref-218)
219. 十根：眼根、耳根、鼻根、舌根、身根，女根、男根，命根，苦根、憂根。 [↑](#footnote-ref-219)
220. 九根：信根、精進根、念根、定根、慧根，樂根、喜根、捨根，意根。 [↑](#footnote-ref-220)
221. 二十二根漏無漏義。（印順法師，《大智度論筆記》〔A061〕p.102） [↑](#footnote-ref-221)
222. 〔亦〕－【宋】【元】【明】【宮】。（大正25，234d，n.14） [↑](#footnote-ref-222)
223. 十想是求道助涅槃法，通漏無漏。（印順法師，《大智度論筆記》〔F003〕p.329） [↑](#footnote-ref-223)
224. 〔五〕－【宋】【元】【明】【宮】。（大正25，234d，n.15） [↑](#footnote-ref-224)
225. （1）不斷善根者成就信等根（同毘曇義）。（印順法師，《大智度論筆記》〔A041〕p.78）

     （2）《發智論》卷6：「信等五根，不斷善根成就，已斷善根不成就。」（大正26，947a9-10）

     （3）《阿毘曇八犍度論》卷8（大正26，807a15-16）。

     （4）《大毘婆沙論》卷146：「異生者，謂斷善根。諸信等根，不斷善者所起，彼根非斷善者所起。」（大正27，748a26-28） [↑](#footnote-ref-225)
226. 六地：未至定、中間禪，四禪。 [↑](#footnote-ref-226)
227. 九地：未至定、中間禪，四禪，空無邊處地、識無邊處地、無所有處地。 [↑](#footnote-ref-227)
228. 六想：無常想、苦想、無我想、斷想、離想、盡想。 [↑](#footnote-ref-228)
229. 二根：知根、知已跟。「知根，二根因」：知根，是作為知根與知已根二根的因。 [↑](#footnote-ref-229)
230. 二根：有漏根、未知欲知根。 [↑](#footnote-ref-230)
231. 三無漏根之法門分別，散說於二十二根之法門分別中，參見《品類足論》卷15（大正26，753c9-756c4），《大毘婆沙論》卷144-卷146（大正27，738a8-747c11）。 [↑](#footnote-ref-231)
232. 大乘五根，五根力得實相。（印順法師，《大智度論筆記》〔A041〕p.78） [↑](#footnote-ref-232)
233. 《修行道地經》卷1〈5 五陰成敗品〉：「入於胞胎是為色陰，歡喜之時為痛樂陰，念於精時是為想陰，因本罪福緣得入胎是為行陰，神處胞中則應識陰，如是和合名曰五陰。尋在胎時即得二根：意根、身根也。七日住中而不增減，又二七日其胎稍轉譬如薄酪，至三七日似如生酪，又四七日精凝如熟酪，至五七日胎精遂變猶如生酥，又六七日變如息肉，至七七日轉如段肉。」（大正15，187a7-14） [↑](#footnote-ref-233)
234. 胎中分位：入胎得身命二根，未具諸根。（印順法師，《大智度論筆記》〔D020〕p.265） [↑](#footnote-ref-234)
235. 不＝未【宋】【元】【明】【宮】。（大正25，234d，n.17） [↑](#footnote-ref-235)
236. 淨色眼：四大及四大造色和合名為眼，先雖有四大四大造色未清淨，不名眼根。（印順法師，《大智度論筆記》〔A059〕p.100） [↑](#footnote-ref-236)
237. 〔實〕－【宋】【元】【明】【宮】。（大正25，235d，n.1） [↑](#footnote-ref-237)
238. 參見Lamotte（1970, p.1501, n.3）：《摩訶般若波羅蜜經》卷2（大正8，231b13-14），卷3（大正8，234c12-13），卷4（大正8，244a1-2），卷6（大正8，257b13-14），卷23（大正8，392a19-24），卷27（大正8，416c8-11）。 [↑](#footnote-ref-238)
239. **法相：**諸法相不生不滅，不垢不淨，非有非無，非取非捨，常寂滅，真淨如虛空。不可示、不可說，一切語言道過，出一切心心數法，所行如涅槃，是則佛法。（印順法師，《大智度論筆記》〔C003〕p.186） [↑](#footnote-ref-239)
240. 《大正藏》原作「具」，今依《高麗藏》作「俱」（第14冊，615c15）。 [↑](#footnote-ref-240)
241. 入菩薩位未得無生忍果，名**未知欲知根**。

     得無生忍果，住阿鞞跋致地，得受記，乃至滿十地，坐道場，得金剛三昧，於中名**知根**。

     斷煩惱習，得無上正遍知，名**知已根**。（印順法師，《大智度論筆記》〔A042〕p.79） [↑](#footnote-ref-241)
242. 〔根〕－【宋】【元】【明】【宮】。（大正25，235d，n.2） [↑](#footnote-ref-242)
243. 〔丹云：三根竟〕－【宋】【元】【明】【宮】，〔丹云〕－【石】。（大正25，235d，n.4） [↑](#footnote-ref-243)