`1228`慧日佛學班第07期

**《大智度論》卷43**

**〈<品 n="9" t="集散品">釋集散品第九下</品>〉**

**（大正25，369b21-371b5）**

釋厚觀（2009.09.19）

^【**經**】

**$三、須菩提以「思惟門」說般若**[[1]](#footnote-1)

**$（一）思惟三義──何者是般若，何故名般若，般若屬誰**

「復次，世尊！菩薩摩訶薩欲行般若波羅蜜，應如是思惟：何者是般若波羅蜜？何以故名般若波羅蜜？是誰般若波羅蜜？[[2]](#footnote-2)

**$1、何者是般若：諸法無所有、不可得即為般若**

若菩薩摩訶薩行般若波羅蜜，如是念：若法無所有、不（369c）可得，是般若波羅蜜。」

**$2、般若、五度、五眾，乃至十八不共法無所有、不可得**

爾時，舍利弗問須菩提：「何等法無所有、不可得？」

須菩提言：「般若波羅蜜，是法無所有、不可得；禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜，是法無所有、不可得──內空故，外空、內外空、空空、大空、第一義空、有為空、無為空、畢竟空、無始空、散空、性空、自相空、諸法空、不可得空、無法空、有法空、無法有法空故。

舍利弗！色法，無所有、不可得；受、想、行、識法，無所有、不可得。

內空法，無所有、不可得；乃至無法有法空法，無所有、不可得。

舍利弗！四念處法，無所有、不可得；乃至十八不共法，無所有、不可得。

舍利弗！諸神通法，無所有、不可得；如相法，無所有、不可得；法性、法相、法`1229`住、法位、實際法，無所有、不可得。

舍利弗！佛，無所有、不可得；薩婆若法，無所有、不可得；一切種智法，無所有、不可得──內空乃至無法有法空故。

**$3、菩薩若觀諸法無所有、不可得，心無怖畏，當知是菩薩不離般若行**

舍利弗！若菩薩摩訶薩如是思惟、如是觀時，心不沒、不悔，不驚、不畏、不怖，當知是菩薩不離般若波羅蜜行。」

舍利弗問須菩提：「何因緣故，當知菩薩不離般若波羅蜜行？」

須菩提言：「色離色性，受、想、行，識離識性；六波羅蜜離六波羅蜜性，乃至實際離實際性。」[[3]](#footnote-3)

舍利弗復問須菩提：「云何是色性？云何是受、想、行、識性？云何乃至實際性？」

須菩提言：「無所有是色性，無所有是受、想、行、識性，乃至無所有是實際性。

舍利弗！以是因緣故，當知色離色性，受、想、行，識離識性，乃至實際離實際性。

舍利弗！色亦離色相，受、想、行，識亦離識相，乃至實際亦離實際相。相亦離相，性亦離性。」[[4]](#footnote-4)（370a）

**$（二）顯所得益**

**$1、漸近薩婆若，漸得三清淨，不生諸惡心**

舍利弗問須菩提：「菩薩摩訶薩若如是學，得成就薩婆若？」

須菩提言：「如是！如是！舍利弗！若菩薩摩訶薩如是學，得成就薩婆若。何以故？以諸法不生、不成就故。」

舍利弗問須菩提：「何因緣故，諸法不生、不成就？」

須菩提言：「色，色空，是色生、成就不可得；受、想、行，識，識空，是識生、成就不可得。乃至實際、實際空，是實際生、成就不可得。[[5]](#footnote-5)

舍利弗！菩薩摩訶薩如是學，漸近薩婆若，漸得身清淨、心清淨、相清淨。[[6]](#footnote-6)漸得`1230`身清淨、心清淨、相清淨故，是菩薩不生染心、不生瞋心、不生癡心、不生憍慢心、不生慳貪心、不生邪見心。

**$2、常得化生，遊諸佛國，嚴土熟生，終不離佛**

是菩薩不生染心乃至不生邪見心故，終不生母人腹中，常得化生；從一佛國至一佛國，成就眾生、淨佛世界[[7]](#footnote-7)，乃至阿耨多羅三藐三菩提，終不離諸佛。[[8]](#footnote-8)

**$（三）結成**

舍利弗！菩薩摩訶薩當作是行般若波羅蜜，當作是學般若波羅蜜。」^^

【**論**】

**$三、須菩提以「思惟門」說般若**[[9]](#footnote-9)

**$（一）思惟三義──何者是般若，何故名般若，般若屬誰**

**$1、何者是般若波羅蜜**

**$（1）何故思惟「何者是般若」**

問曰：上來廣說般若波羅蜜，今須菩提何以作是言「^菩薩摩訶薩應如是思惟：何者是般若波羅蜜^^」？

答曰：須菩提上來「謙讓門」說，次「不住門」說，[[10]](#footnote-10)今明般若波羅蜜體[[11]](#footnote-11)──何等是般若波羅蜜？

**$（2）明般若體**

**$A、般若是諸法實相，不可破壞，有佛無佛法相常住，非諸人作**[[12]](#footnote-12)

「般若波羅蜜」者，是一切諸法實相，不可破，不可壞；若有佛、若無佛，常住諸法相、法位，[[13]](#footnote-13)非佛、非辟支佛、非菩薩、非聲聞、非天人所作，何況其餘小眾生！

**$B、般若是中道**（印順法師，《大智度論筆記》［B007］p.117，p.118）

**$（A）離二邊**

`1231`復次，常是一邊，斷滅是一邊──離是二邊行中道，是為般若波羅蜜。[[14]](#footnote-14)

又復常無常、苦樂、空實、我無我等，亦如是。

色法是一邊、無色法是一邊，可見法不可見法，有對無對，有為無為，有漏無漏，世間出世間等諸二法，亦如是。

復（370b）次，無明是一邊，無明盡是一邊；乃至老死是一邊，老死盡是一邊；諸法有是一邊，諸法無是一邊──離是二邊行中道，是為般若波羅蜜。

菩薩是一邊，六波羅蜜是一邊；佛是一邊，菩提是一邊──離是二邊行中道，是為般若波羅蜜。

略說內六情是一邊，外六塵是一邊──離是二邊行中道，是名般若波羅蜜。

此般若波羅蜜是一邊，此非般若波羅蜜是一邊──離是二邊行中道，是名般若波羅蜜。[[15]](#footnote-15)

如是等二門，廣說無量般若波羅蜜相。

**$（B）離三門**

復次，離有、離無、離非有非無，不墮愚癡而能行善道，是為般若波羅蜜。[[16]](#footnote-16)

如是等三門，是般若波羅蜜相。[[17]](#footnote-17)

**$（C）法無所有、不可得，為般若波羅蜜**[[18]](#footnote-18)

復次，須菩提此中自說：「^是法無所有、不可得。^^」[[19]](#footnote-19)

**$a、空故無所有，無常等觀求無定相故不可得**（印順法師，《大智度論筆記》［D015］p.258）

是般若波羅蜜，空故無所有；常無常等諸觀，求覓無定相故不可得。[[20]](#footnote-20)

**$b、不可取、不可受、不可著故**[[21]](#footnote-21)

復次，無所有者，此中須菩提自說：「^般若波羅蜜乃至五波羅蜜法無所有。^^」`1232`不可取、不可受、不可著故。

**$c、十八空故**

復次，十八空故，是六波羅蜜無所有、不可得。譬如大風能破散諸雲，亦如大火燒乾草木，如金剛寶摧破大山──諸空亦如是能破諸法。

**$2、何以故名般若波羅蜜**

「^何以故名般若波羅蜜^^」者，

**$（1）般若：最上智慧，窮盡到邊**（印順法師，《大智度論筆記》［E002］p.288）

般若者［秦言智慧］[[22]](#footnote-22)，一切諸智慧中最為第一[[23]](#footnote-23)，無上、無比、無等，更無勝者，窮盡到邊；如一切眾生中佛為第一，一切諸法中涅槃為第一，一切眾中比丘僧為第一。

**$※ 因論生論：何以說諸智慧中般若波羅蜜第一**[[24]](#footnote-24)

問曰：汝先說**諸法實相是般若波羅蜜**，所謂法位、法住，有佛、無佛常住不異；[[25]](#footnote-25)今何以說「諸智慧中般若波羅蜜第一，譬如諸法中涅槃為第一」？

答曰：

**$A、果中說因故**

世間法，或時因中說果，或時果中說因，[[26]](#footnote-26)無咎。

如人日食數（370c）匹布，布不可食，從布因緣得食，是名因中說果。

如見好畫而言好手，是名果中說因。

因諸法實相生智慧，是則果中說因。[[27]](#footnote-27)

**$B、入不二門故**

復次，是菩薩入不二入[[28]](#footnote-28)法門，是時能直[[29]](#footnote-29)行此般若波羅蜜，不分別是因是果、是緣是知[[30]](#footnote-30)、是內是外、是此是彼等，所謂一相，無相。[[31]](#footnote-31)以是故不應難。

**$`1233`（2）菩薩般若，最為殊勝，清淨無著，饒益眾生**[[32]](#footnote-32)（印順法師，《大智度論筆記》［B008］p.119）

**$A、三種智慧：世俗巧便、離生智慧、二乘出世間智慧**

復次，世間三種智慧：

一者、世俗巧便，博識文藝，仁智禮敬等。

二者、離生智慧，所謂離欲界乃至無所有處。

三者、出世間智慧，所謂離我及我所，諸漏盡聲聞、辟支佛智慧。

**$B、菩薩般若名為真般若波羅蜜**

般若波羅蜜為最殊勝，畢竟清淨、無所著故，為饒益一切眾生故。[[33]](#footnote-33)

聲聞、辟支佛智慧，雖漏盡故清淨，無大慈悲、不能饒益一切故不如；[[34]](#footnote-34)何況世俗罪垢不淨欺誑智慧！

三種智慧不及是智慧故，名為「般若波羅蜜」。

**$C、般若：為度眾生、為成佛道**（印順法師，《大智度論筆記》［E002］p.288）

復次，是智慧為度一切眾生故、為得佛道故。

**$D、波羅蜜：出體**（印順法師，《大智度論筆記》〔D016〕p.260）

是智慧相應受、想、行、識，及從智慧起身業、口業，及生、住等心不相應諸行，是諸法和合，名為「波羅蜜」。

是諸波羅蜜中，智慧多故，名為「般若波羅蜜」；念、定等多故，名為「禪波羅蜜」；餘波羅蜜義亦如是。[[35]](#footnote-35)

**$E、結**

如是等種種無量因緣故，名為「般若波羅蜜」。

**$3、般若波羅蜜屬誰**[[36]](#footnote-36)

「^是誰般若波羅蜜^^」者，

**$`1234`（1）第一義無我，般若當屬誰**（印順法師，《大智度論》筆記〔D016〕p.260）

第一義中無知者、見者、得者，一切法無我、無我所相，諸法但空，因緣和合相續生。[[37]](#footnote-37)若爾！般若波羅蜜當屬誰？

**$（2）世諦說般若波羅蜜屬菩薩**[[38]](#footnote-38)（印順法師，《大智度論》筆記〔D016〕p.260）

佛法有二種：一者、世諦，二者、第一義諦。**為世諦故，般若波羅蜜屬菩薩**。[[39]](#footnote-39)

**$A、般若不屬凡夫**

凡夫人法種種過罪，不清淨故，則不屬凡夫人。般若波羅蜜畢竟清淨，凡夫所不樂；如蠅樂處不淨，不好蓮花。（371a）凡夫人雖復離欲，有吾我心，著離欲法故，不樂般若波羅蜜。

**$B、般若不屬二乘**

聲聞、辟支佛，雖欲樂般若波羅蜜，無深慈悲故，大厭世間，一心向涅槃，是故不能具足得般若波羅蜜。

**$C、般若不屬佛**

是般若波羅蜜，菩薩成佛時，轉名「一切種智」。[[40]](#footnote-40)

**$D、結成：般若但屬菩薩**

以是故，般若不屬佛，不屬聲聞、辟支佛，不屬凡夫，但屬菩薩。

**$4、釋疑：何以經中先說般若無所有，次說五度，後說五眾等諸法無所有、不可得**

問曰：此經中常說五眾在前、一切種智在後，今何以先說六波羅蜜？

答曰：

**$（1）般若即是無所有，易解故先說**

舍利弗問須菩提無所有義解──五眾種種因緣觀，強令無所有，難解；般若波羅蜜即是無所有，易解。

譬如水中月，易明其空；天上月，難令無所有。

**$`1235`（2）五度與般若同名同事故次說，後續說五眾等諸法**

五波羅蜜與般若波羅蜜同名、同事，是故續說五波羅蜜，然後續說五眾乃至一切種智無所有、不可得。

**$5、菩薩若觀諸法無所有、不可得，心無怖畏，當知是菩薩不離般若行**

**$（1）菩薩觀諸法實相，不恐不怖，當知不離般若**

菩薩入是門，觀諸法實相，不恐不怖者，當知是菩薩不離般若波羅蜜；不離者，常行般若波羅蜜不虛，[[41]](#footnote-41)必有果報。

**$（2）釋不離般若之因緣：法中無法相，虛誑無所有**

此中須菩提自說不離因緣，所謂色離色性，色中無色相，虛誑無所有。[[42]](#footnote-42)菩薩能如是知，不離實智慧；乃至實際亦如是。

**$（二）顯所得益**

**$1、漸近薩婆若，漸得三清淨，不生諸惡心**

菩薩能行是無障礙道，得至薩婆若，一切法不生不出故。

舍利弗問須菩提：「^云何一切法不生？^^」

須菩提答：「^色，色相空，故色無生無成就，乃至實際亦如是。^^」

**$2、常得化生，供養諸佛，嚴土熟生，終不離諸佛**

**$（1）常得化生──受法性生身**

若菩薩能如是行，是清淨第一，無上無比故，漸近薩婆若；漸近薩婆若故，心不生邪見煩惱戲論，即時得心清淨；心清淨果報故，得身清淨；三十二相、八十隨形好，莊嚴其身。得三種清淨[[43]](#footnote-43)故，破諸虛誑取相之法，受法性生身[[44]](#footnote-44)，所謂常得化生，不處[[45]](#footnote-45)胞胎。

**$（2）供養諸佛，嚴土熟生**

問曰：若有（371b）力如此，何用化生，貪著其身而不取涅槃？[[46]](#footnote-46)

答曰：有二事因緣故：以諸佛是眾生中寶，欲**供養**無厭故；有本願**度眾生、淨佛世界**未滿故。[[47]](#footnote-47)

**$（3）終不離佛**

是菩薩福德、方便力故，常不離諸佛。[[48]](#footnote-48)

`1236`**〈<品 n="10" t="行相品">釋行相品第十</品>〉**[[49]](#footnote-49)

**（大正25，371b6-375b22）**

^【**經**】

**$（貳）就「無相門」破諸法顯般若**[[50]](#footnote-50)

**$一、明無方便行般若**

**$（一）明著法而取相**

**$1、著於外法**

爾時，須菩提白佛言：「世尊！若菩薩摩訶薩無方便欲行般若波羅蜜，若行**色**為行相，若行受、想、行、識為行相；[[51]](#footnote-51)若**色是常行**為行相，若受、想、行、識是常行為行相；若**色是無常行**為行相，若受、想、行、識是無常行為行相；若**色是樂行**為行相，若受、想、行、識是樂行為行相；若**色是苦行**為行相，若受、想、行、識是苦行為行相；若**色是有行**為行相，若受、想、行、識是有行為行相；若**色是空行**為行相，若受、想、行、識是空行為行相；若**色是我行**為行相，若受、想、行、識是我行為行相；若**色是無我行**為行相，若受、想、行、識是無我行為行相；若**色是離行**為行相，若受、想、行、識是離行為行相；若**色是寂滅行**為行相，若受、想、行、識是寂滅行為行相。

世尊！若菩薩摩訶薩無方便行**四念處**為行相，**乃至**[[52]](#footnote-52)**十八不共法**為行相。

**$2、著於內法**

世尊！若菩薩摩訶薩行般若波羅蜜時，作是念『我行般若波羅蜜有所得行』，亦是行相。

**$3、著於行法**

世尊！若菩薩摩訶薩作是念『能如是行，是修行般若波羅蜜』，亦是行相。

**$4、結**

當知是菩薩摩訶薩行般若波羅蜜無方便！」

**$（二）無方便之失**

**$1、不離生死**

須菩提語舍利弗：「若菩薩摩訶薩行般若波羅蜜時，色受念妄解[[53]](#footnote-53)；若色受念妄解，為色故作行；若為色作行，不得離生老（371c）病死憂悲苦惱及後世苦。[[54]](#footnote-54)若菩薩摩`1237`訶薩行般若波羅蜜時無方便，眼受念妄解乃至意，色乃至法；眼識界乃至意識界，眼觸乃至意觸，眼觸因緣生受乃至意觸因緣生受，四念處，乃至十八不共法受念妄解，為十八不共法故作行。若為作行，是菩薩不能得離生老病死、憂悲苦惱及後世苦。

**$2、失菩提果**

如是菩薩尚不能得聲聞、辟支佛地證，何況得阿耨多羅三藐三菩提！無有是處。

**$3、結成**

舍利弗！當知是菩薩摩訶薩行般若波羅蜜無方便。」

**$二、明有方便行般若**

舍利弗問須菩提：「云何當知是菩薩摩訶薩行般若波羅蜜有方便？」

**$（一）不受不著之行**

**$1、於外無所著故得**

須菩提語舍利弗：「若菩薩摩訶薩欲行般若波羅蜜時，不行**色**，不行受、想、行、識；不行**色相**，不行受、想、行、識相；不行色、受、想、行、識**常**，不行色、受、想、行、識**無常**；不行色、受、想、行、識**樂**，不行色、受、想、行、識**苦**；不行色、受、想、行、識**我**，不行色、受、想、行、識**無我**；不行色、受、想、行、識**空**，不行色、受、想、行、識**無相**，不行色、受、想、行、識**無作**；不行色、受、想、行識**離**，不行色、受、想、行、識**寂滅**。

何以故？舍利弗！是色空為非色，離空無色，離色無空，**色即是空，空即是色**；受、想、行，識空為非識，離空無識，離識無空，空即是識，識即是空；乃至**十八不共法**空為非十八不共法，離空無十八不共法，離十八不共法無空，空即是十八不共法，十八不共法即是空。

如是，舍利弗！當知是菩薩摩訶薩行般若波羅蜜有方便。是菩薩摩訶薩如是行般若波羅蜜，能得阿耨多羅三藐三菩提。

**$2、於內無所受故得**

是菩薩摩訶薩行般若波羅蜜時，行亦不受，不行亦不受，（372a）行不行亦不受，非行非不行亦不受，不受亦不受。」[[55]](#footnote-55)

`1238`舍利弗語須菩提：「菩薩摩訶薩行般若波羅蜜時，何因緣故不受？」

須菩提言：「是[[56]](#footnote-56)般若波羅蜜自性不可得故不受。何以故？無所有性是般若波羅蜜。舍利弗！以是故，菩薩摩訶薩行般若波羅蜜，行亦不受，不行亦不受，行不行亦不受，非行非不行亦不受，不受亦不受。

何以故？一切法性無所有，不隨諸法行，不受諸法相故；是名菩薩摩訶薩**諸法無所受三昧**廣大之用，不與聲聞、辟支佛共。是菩薩摩訶薩行是三昧不離，疾得阿耨多羅三藐三菩提。」^^[[57]](#footnote-57)

【**論**】釋曰：

**$（貳）就無相門破諸法顯般若**

前品用「空門」破諸法，此品欲以「無相門」破諸法。

**$一、明無方便行般若**

**$（一）明著法而取相**

**$1、著於外法**

**$（1）舉色蘊為例**

**$A、釋「**^**行色為行相**^^**」**

**$（A）無方便觀色墮有相中**

若菩薩無方便觀色，則墮相中；墮相中故，失般若波羅蜜行。所以者何？以一切法空故，無相可取。

**$※ 釋疑：取捨行道云何無相疑**（印順法師，《大智度論筆記》〔D019〕p.263）

問曰：人知善惡果報，取果報相已，分別善、惡──善者取，惡者捨，是故行道；云何說「諸法無相相」？[[58]](#footnote-58)

答曰：

**$a、應機有別故**[[59]](#footnote-59)

取相者，為初學者說；無相者，為行道、住解脫門者說。不應以麁事為難！

今行者取善相、破不善相，所謂取男女等相生諸煩惱因緣，後以無相相破善法相。若破不善而不破善相者，善即為患，生諸著故。以無相相破善法，無相亦自破。[[60]](#footnote-60)所以者何？無相，善法所攝故。譬如雹墮害穀，雹自消滅。

**$`1239`b、無相為實故**

復次，一切法無相相為實。譬如身，不淨充滿，九孔常流，無有淨相；而人無明故，強以為淨，生煩惱，作諸罪。如小兒於不淨物中，取淨相以為樂；長者觀之而笑，知為虛（372b）妄。如是等種種取相，皆為虛妄。

如頗梨珠，隨前色變，自無定色；諸法亦如是，無有定相，隨心為異──若常、無常等相。[[61]](#footnote-61)

如以瞋心，見此人為弊；若瞋心休息，婬欲心生，見此人還復為好。

若以憍慢心生，見此人以為卑賤；聞其有德，還生敬心。

如是等有理而憎愛、無理而憎愛，皆是虛妄憶想。[[62]](#footnote-62)

若除虛誑相，亦無空相、無相相、無作相，無所破故。[[63]](#footnote-63)

**$（B）色從因緣和合有，無相相，若取相即失般若**

是色從種種因緣和合而有，譬如水沫，如幻、如夢；若菩薩於色中取一[[64]](#footnote-64)相，即失般若波羅蜜，色性是無相相故。

**$B、釋「**^**色是常行、無常行為行相**^^**」**

受是色相已，見色散壞磨滅，謂是無常；若見和合少許時住，謂為常有。

**$（A）著色常**

常有二種[[65]](#footnote-65)：一者、若住百歲，千萬億歲，若一劫，若八萬劫，然後歸滅；二者、常住不壞。

菩薩若邊邪滅故，亦不復觀真實常；若觀常，知是久住故常，非是真實。

若不滅邊邪，觀色為真實常，作是念：草木零落還歸為土，但離合有時。是故說是菩薩無方便。

**$（B）著色無常**

菩薩或觀色無常。

`1240`無常亦有二種[[66]](#footnote-66)：一者、念念滅，一切有為法不過一念住；二者、相續法壞故名為無常，如人命盡，若火燒草木，如煎水消盡。

若初發心菩薩行是相續斷麁無常，心厭故。

若久行菩薩，能觀諸法念念生滅無常。[[67]](#footnote-67)

是二菩薩皆墮取相中。所以者何？是色常、無常相不可得，如先說。[[68]](#footnote-68)

**$（2）例**^**餘四蘊**^^**及**^**苦行、樂行、我行、非我行**^^

受、想、行、識，亦如是。

苦、樂[[69]](#footnote-69)、我、非我[[70]](#footnote-70)，亦爾。

**$（3）釋「**^**五蘊離行、寂滅行**^^**」**

**$A、釋疑：五眾云何寂滅疑**（印順法師，《大智度論筆記》〔D019〕p.263）

問曰：是五眾可作常、無常等觀，云何言「五眾是寂滅、遠離相」？

答曰：行者不見五眾常、無常相故，知是五眾離自相；若知五眾離自相，即是寂滅（372c）如涅槃。[[71]](#footnote-71)

**$B、釋疑：本無自相，云何墮相疑**（印順法師，《大智度論筆記》〔D019〕p.263）

問曰：若爾者，初自無相，云何說言「無方便墮相中」？

答曰：是菩薩根鈍，不自覺，心離五眾著，轉復著遠離寂滅，於無相中而生著。

**$（4）例餘三十七道品乃至十八不共法**

三十七品乃至十八不共法，亦應如是隨義分別。

**$2、著於內法**

若菩薩觀外諸法皆無相，言「我能作是觀」，以有我心殘故，亦墮相中。

**$3、著於行法**

若菩薩能離此著相非道，行真淨無相智慧，作是念：「能如是內外清淨行，是為修行般若波羅蜜。」是人亦墮相中。[[72]](#footnote-72)所以者何？不可著而著、不可取而取故。

**$`1241`4、結**

是菩薩名為無方便，依止愛見、著善法故。

**$（二）無方便之失：不離生死，失菩提果**

是菩薩雖有福德，亦不得離老病死、憂悲苦惱；雜行道故，尚不能得小乘[[73]](#footnote-73)，何況大乘！

**$二、明有方便行般若**

與上相違，名為「有方便」。

**$（一）不受不著之行**

**$1、於外無所著故得**

於一切法不受[[74]](#footnote-74)不著，諸法和合因緣生，無自性故。

**$2、於內無所受故得**

**$（1）釋疑：前說無受三昧與今說不受三昧之異**

問曰：前說「無受三昧」，此說「不受三昧」，有何等異？[[75]](#footnote-75)

答曰：前者為空故，此為無相故。

**$（2）釋行無所受三昧不離，疾得佛道**

「^不遠離^^」者，常行不息不休，以大慈悲心故。[[76]](#footnote-76)

「^疾得佛道^^」者，入是三昧無障礙故，所行智慧與佛相似，若無量阿僧祇劫應得，或時超一阿僧祇劫、百劫乃至六十一劫；如弗沙佛讚歎，釋迦文佛超越九劫。[[77]](#footnote-77)

^【**經**】

**$（二）於諸三昧、陀羅尼無分別念行**

**$1、依世俗諦說行諸三昧及陀羅尼故得益**

**$`1242`（1）疾得佛菩提**

舍利弗言：「但不離是三昧，令菩薩摩訶薩疾得阿耨多羅三藐三菩提，更有諸餘三昧？」

須菩提語舍利弗言：「更有諸餘三昧，菩薩摩訶薩行是三昧，疾得阿耨多羅三藐三菩提。」

舍利弗言：「何等三昧，菩薩摩訶薩行是，疾得阿耨多羅三藐三菩提？」

須菩提言：「諸菩薩摩訶薩有三昧名（1）首楞嚴，行是三昧，令菩（373a）薩摩訶薩疾得阿耨多羅三藐三菩提；有名（2）寶印三昧、（3）師子遊戲三昧、（4）妙月三昧、（5）月幢相三昧、（6）諸法印三昧、（7）觀頂三昧、（8）畢法性三昧、（9）畢幢相三昧、（10）金剛三昧、（11）入法印三昧、（12）三昧王安立三昧[[78]](#footnote-78)、（13）放光三昧、（14）力進三昧、（15）出生三昧、（16）必入辯才三昧、（17）入名字三昧、（18）觀方三昧、（19）陀羅尼印三昧、（20）不妄三昧[[79]](#footnote-79)、（21）攝諸法海印三昧、（22）遍覆虛空三昧、（23）金剛輪三昧、（24）寶斷三昧、（25）普照三昧、（26）不求三昧、（27）無處住三昧、（28）無心三昧、（29）淨燈三昧、（30）無邊明三昧、（31）能作明三昧、（32）普遍明三昧、（33）堅淨諸三昧三昧、（34）無垢明三昧、（35）作樂三昧、（36）電光三昧、（37）無盡三昧、（38）威德三昧、（39）離盡三昧、（40）不動三昧、（41）莊嚴三昧、（42）日光三昧、（43）月淨三昧、（44）淨明三昧、（45）能作明三昧、（46）作行三昧、（47）知相三昧、（48）如金剛三昧、（49）心住三昧、（50）遍照三昧、（51）安立[[80]](#footnote-80)三昧、（52）寶頂三昧、（53）妙法印三昧、（54）法等三昧[[81]](#footnote-81)、（55）生[[82]](#footnote-82)喜三昧、（56）到法頂三昧、（57）能散三昧、（58）壞諸法處三昧、（59）字等相三昧、（60）離字三昧、（61）斷緣三昧、（62）不壞三昧、（63）無種相三昧、（64）無處行三昧、（65）離闇三昧、（66）無去三昧、（67）不動[[83]](#footnote-83)三昧、（68）度緣三昧、（69）集諸功德三昧、（70）住無心三昧、（71）妙淨華三昧、（72）覺意三昧、（73）無量辯三昧、（74）無等等三昧、（75）度諸法三昧、（76）分別諸法三昧、（77）散疑三昧、（78）無住處三昧、（79）一相三昧[[84]](#footnote-84)、〔**一`1243`性三昧**[[85]](#footnote-85)、〕（80）生行三昧、（81）一行三昧、（82）不一行三昧、（83）妙行三昧、（84）達一切有底散三昧、（85）入言語三昧、（86）離音聲字語三昧、（87）然炬三昧、（88）淨相三昧、（89）破相三昧、（90）一切種妙足三昧、（91）不喜苦樂三昧、（92）不盡行三昧、（93）多陀羅尼三昧、（94）攝[[86]](#footnote-86)諸邪正相三昧、（95）滅憎愛三昧、（96）逆順三昧、（97）淨光三昧、（98）堅固三昧、（99）滿月淨光（373b）三昧、（100）大莊嚴三昧、（101）能照一切世三昧[[87]](#footnote-87)、（102）三昧等三昧[[88]](#footnote-88)、（103）無諍行三昧、（104）無住處樂三昧、（105）如住定三昧、（106）壞身衰三昧、（107）壞語如虛空三昧、（108）離著如虛空不染三昧。舍利弗！是菩薩摩訶薩行是諸三昧，疾得阿耨多羅三藐三菩提。

復有無量阿僧祇三昧門、陀羅尼門，菩薩摩訶薩學是三昧門、陀羅尼門，疾得阿耨多羅三藐三菩提。」

**$（2）得諸佛授記**

慧命須菩提隨佛心言：「當知是菩薩摩訶薩行是諸三昧者，以為過去諸佛[[89]](#footnote-89)所授記，今現在十方諸佛亦授是菩薩記。

**$2、依勝義諦明於諸三昧不知不念**

是菩薩不見是諸三昧，亦不念是三昧；亦不念：『我當入是三昧，我今入是三昧，我已入是三昧。』是菩薩摩訶薩都無分別念。」

舍利弗問須菩提：「菩薩摩訶薩住是諸三昧已，從過去佛授記耶？」

須菩提報言：「不也！舍利弗！何以故？般若波羅蜜不異諸三昧，諸三昧不異般若波羅蜜；菩薩不異般若波羅蜜及三昧，般若波羅蜜及三昧不異菩薩；般若波羅蜜即是三昧，三昧即是般若波羅蜜；菩薩即是般若波羅蜜及三昧，般若波羅蜜及三昧即是菩薩。」

舍利弗語須菩提：「若三昧不異菩薩，菩薩不異三昧，三昧即是菩薩，菩薩即是三昧，菩薩云何知**一切諸法等三昧**？」[[90]](#footnote-90)

`1244`須菩提言：「若菩薩**入是三昧**，是時不作是念：『我以是法入是三昧。』以是因緣故，舍利弗！是菩薩於諸三昧不知不念。」[[91]](#footnote-91)

舍利弗言：「何以故不知不念？」

須菩提言：「諸三昧無所有故，是故菩薩不知不念。」[[92]](#footnote-92)

**$三、佛述成**

爾時，佛讚言：「善哉！善哉！須菩提！如我說汝行無諍三昧第一，與此義相應。（373c）菩薩摩訶薩應如是學般若波羅蜜、禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜；四念處乃至十八不共法，亦應如是學！」^^

【**論**】

**$（二）於諸三昧、陀羅尼無分別念行**

**$1、依世俗諦說行諸三昧及陀羅尼故得益**

**$（1）疾得佛菩提**

**$A、釋疑：涅槃一道，所謂三解脫門，何以舍利弗更問有無餘三昧疾得佛道**

問曰：如佛說涅槃一道，所謂空、無相、無作，舍利弗何以更問「有餘三昧令菩薩疾得佛不」？

答曰：未近涅槃時，多有餘道；近涅槃時，惟[[93]](#footnote-93)有一道：空、無相、無作；諸餘三昧，皆入此三解脫門。[[94]](#footnote-94)

譬如大城，多有諸門，皆得入城；又如眾川萬流皆歸於海。

**$**`1245`**B、釋「餘三昧」**

何等餘三昧？所謂首楞嚴三昧等諸三昧，〈摩訶衍品〉[[95]](#footnote-95)中佛自說；有深難解者，彼中當說。

**$（2）得諸佛授記**

若菩薩能行是百八三昧等諸陀羅尼門，十方諸佛皆與授記。

**$2、依勝義諦明於諸三昧不知不念**

所以者何？是菩薩雖得是諸三昧，實無諸憶想分別我心故，亦不作是念：「我當入是三昧，今入、已入；我當住是三昧；是我三昧。」以是心清淨微妙法不著故，諸佛授記。

爾時，舍利弗還以空智慧難須菩提言：「菩薩住是三昧、取是三昧相，得授記耶？」

須菩提言：「不也！何以故？三事[[96]](#footnote-96)不異故：般若不異三昧，三昧不異般若；般若不異菩薩、三昧，菩薩、三昧不異般若；般若、三昧即是菩薩，菩薩即是般若、三昧。[[97]](#footnote-97)若三昧、菩薩異者，諸佛授其記；不異故，無授記。」

舍利弗復問：「若爾者，三昧及一切法平等不異？」

須菩提言：「諸菩薩有**諸法等三昧**[[98]](#footnote-98)，入是三昧中，諸法無異。」

復次，如先說：於諸三昧不作憶想分別覺與不覺[[99]](#footnote-99)。[[100]](#footnote-100)

諸三昧自性無所有故，菩薩不知不念。[[101]](#footnote-101)

**$三、佛述成**

佛以須菩提自未得是三昧，而善說菩薩微妙三昧、（374a）陀羅尼，般若波羅蜜中不念不著，是故讚言：「善哉！我說汝得無諍三昧第一，如我所讚不虛。」

^【**經**】

**$四、學般若以無所得為方便**

**$**`1246`**（一）學諸法不可得是為學般若**

舍利弗白佛言：「世尊！菩薩摩訶薩如是學，為學般若波羅蜜耶？」

佛告舍利弗：「菩薩摩訶薩如是學，為學般若波羅蜜，是法不可得故；乃至學檀波羅蜜，是法亦不可得故；學四念處乃至學十八不共法，是法不可得故。」[[102]](#footnote-102)

舍利弗白佛言：「世尊！如是菩薩摩訶薩學般若波羅蜜，是法不可得耶？」

佛言：「如是！菩薩摩訶薩學般若波羅蜜，是法不可得。」

**$（二）明人法不可得，畢竟淨故**

**$1、我乃至見者不可得，五陰等諸法不可得**

舍利弗言：「世尊！何等法不可得？」

佛言：「**我**不可得，乃至**知者、見者**不可得，畢竟淨故。

五陰不可得、十二入不可得、十八界不可得，畢竟淨故。

無明不可得，畢竟淨故；乃至老死不可得，畢竟淨故。

苦諦不可得，畢竟淨故；集、滅、道諦不可得，畢竟淨故。

欲界不可得，畢竟淨故；色界、無色界不可得，畢竟淨故。

四念處不可得，畢竟淨故；乃至十八不共法不可得，畢竟淨故。

六波羅蜜不可得，畢竟淨故。

須陀洹不可得，畢竟淨故；斯陀含、阿那含、阿羅漢、辟支佛不可得，畢竟淨故；菩薩不可得，畢竟淨故；佛不可得，畢竟淨故。」

**$2、明「畢竟淨」**

舍利弗白佛言：「世尊！何等是畢竟淨？」

佛言：「不出不生、無得無作，是名畢竟淨。」[[103]](#footnote-103)

**$（三）如法而學，實無所學**

**$1、菩薩於諸法無所學**

舍利弗白佛言：「世尊！菩薩摩訶薩若如是學，為學何等法？」

佛告舍利弗：「菩薩摩訶薩如是學，於諸法無所學。何以故？舍利弗！諸法相不如凡夫所著。」

**$2、無明凡夫著無所有**

**$（1）諸法無所有，不知即無明**

舍利弗白佛言：「世尊！諸法實相云何有？」

佛言：「諸法無所有，如是有；如（374b）是無所有，是事不知，名為無明。」[[104]](#footnote-104)

**$`1247`（2）十八空故五陰等諸法無所有**

舍利弗白佛言：「世尊！何等無所有，是事不知，名為無明？」

佛告舍利弗：「色、受、想、行、識無所有，內空乃至無法有法空故；四念處乃至十八不共法無所有，內空乃至無法有法空故。

**$（3）無明凡夫取著生過**

**$A、凡夫無明故，不知不見諸法無所有**

是中凡夫以無明力渴愛故，妄見分別，說是無明。

是凡夫為二邊所縛，是人不知不見諸法無所有，而憶想分別著色乃至十八不共法；是人著故，於無所有法而作識知見，是凡夫不知不見。[[105]](#footnote-105)

何等不知不見？

不知不見色，乃至十八不共法亦不知不見，以是故墮凡夫數，如小兒。

**$B、顯所生過**

**$（A）不出三界，不能離二乘**

是人不出。於何不出？

不出欲界，不出色界，不出無色界；聲聞、辟支佛法中不出。

**$（B）不信諸法空**

是人亦不信。不信何等？

不信色空，乃至不信十八不共法空。

**$（C）不住六度乃至十八不共法**

是人不住。不住何等？

不住檀波羅蜜，乃至不住般若波羅蜜；不住阿毘[[106]](#footnote-106)跋致地，乃至不住十八不共法。

**$（D）失諸功德故名為凡夫、如小兒、著者**

以是因緣故，名為凡夫，如小兒，亦名著者。

何等為著？

著色乃至識，著眼入乃至意入，著眼界乃至意識界，著婬怒癡、著諸邪見，著四念處乃至著佛道。[[107]](#footnote-107)

**$`1248`五、雙明有無方便行及其得失**

**$（一）無方便行及其過失**

舍利弗白佛言：「世尊！若菩薩摩訶薩作如是學，亦不學般若波羅蜜，不得薩婆若？」

佛語舍利弗：「菩薩摩訶薩作如是學，亦不學般若波羅蜜，不得薩婆若。」

舍利弗白佛言：「世尊！何以故菩薩摩訶薩亦不學般若波羅蜜，不得薩婆若？」

佛告舍利弗：「菩薩摩訶薩無方便故，想念分別，著般若波羅蜜，著禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜，乃至十八不共法、一切種智，隨念分別著。以是（374c）因緣故，菩薩摩訶薩如是學，亦不學般若波羅蜜，不得薩婆若。」

舍利弗白佛言：「世尊！若菩薩摩訶薩如是學，亦不學般若波羅蜜，不得薩婆若？」[[108]](#footnote-108)

佛告舍利弗：「菩薩摩訶薩如是學，不學般若波羅蜜，不得薩婆若。」

**$（二）有方便行及其得益**

舍利弗白佛言：「世尊！菩薩摩訶薩今云何應學般若波羅蜜，得薩婆若？」

佛告舍利弗言：「若菩薩摩訶薩學般若波羅蜜時，不見般若波羅蜜。舍利弗！菩薩摩訶薩如是學，學般若波羅蜜，得薩婆若，以不可得故。」

舍利弗白佛言：「世尊！云何名不可得？」

佛言：「諸法內空乃至無法有法空故。」^^[[109]](#footnote-109)

【**論**】釋曰：

**$四、學般若以無所得為方便**

**$（一）學諸法不可得是為學般若**

舍利弗上問：「但無受三昧疾得佛，更有餘三昧？」

`1249`須菩提說：「更有餘三昧疾得佛。是菩薩不念、不著是三昧，過去、現在諸佛授記。」

佛讚言：「善哉！菩薩摩訶薩**應如是學般若波羅蜜乃至一切佛法**。」

**$※ 以不可得學諸三昧是為學般若**

是時，舍利弗作是念：「般若波羅蜜是空相，諸三昧種種分別相，云何學諸三昧是為學般若波羅蜜？」是故問。

佛答舍利弗：「如是學般若波羅蜜，皆以不可得故。」[[110]](#footnote-110)

以般若波羅蜜氣分相皆在諸三昧中，[[111]](#footnote-111)能如是學，是為學般若波羅蜜。

乃至十八不共法。

佛即可之。

**$（二）明人法不可得，畢竟淨故**

**$1、眾生空故，我乃至見者不可得；法空故，五陰等諸法不可得**

舍利弗復問：「^何等法不可得？^^」

佛此中自說：「**眾生空**故，畢竟清淨故，**我**不可得，乃至**知者、見者、須陀洹乃至佛**不可得。

**法空**故，畢竟清淨故，**五眾**不可得，**乃至十八不共法**不可得。」

**$2、釋不出不生、無得無作名畢竟淨**

「^畢竟清淨^^」者，不出不生、不得不作等。

**$（1）不出、不生**

因邊不起故，名為「不出」；[[112]](#footnote-112)緣邊不起故，名為「不生」。[[113]](#footnote-113)

定生相不可得故，名為「不出不生」。[[114]](#footnote-114)

**$（2）無得、無作**

不出不生故，名「不可得」；不（375a）可得故，名「無作無起」。

是起作法，皆是虛誑；離如是相，名「畢竟清淨」。[[115]](#footnote-115)

**$（三）如法而學，實無所學**

**$1、菩薩於諸法無所學、無所得**

舍利弗問佛：「菩薩能如是行畢竟真淨道，為學何法？為得何法？」

佛答：「能如是學，為無所學、無所得。」

**$**`1250`**※ 釋疑：應學六度等，云何言無法可學**

問曰：菩薩用是畢竟空學六波羅蜜乃至十八不共法，云何言「無法可學」？

答曰：此中佛自說：「諸法不如凡夫所著。」

凡夫人心有無明、邪見等結使，所聞、所見、所知，皆異法相；乃至聞佛說法，於聖道中、果報中皆著，污染於道。

**$2、無明凡夫著無所有**

**$（1）諸法無所有，不知即無明**

舍利弗白佛言：「若凡夫人所見皆是不實，今是諸法云何有？」

佛言：「諸法無所有，凡夫人於無所有處亦以為有。」

所以者何？是凡夫人離無明、邪見不能有所觀，以是故說：著無所有故，名為無明；譬如空拳以誑小兒，[[116]](#footnote-116)小兒著故，謂以為有。

**$（2）十八空故，五陰乃至十八不共法等皆無所有**

舍利弗問佛：「何等法無所有，著故名無明？」

佛答：「色乃至十八不共法。」

**$（3）無明凡夫取著生過**[[117]](#footnote-117)

**$A、凡夫無明故，不知不見諸法無所有**

是中無明、愛故，憶想分別──是明、是無明，墮有邊、無邊，[[118]](#footnote-118)失智慧明[[119]](#footnote-119)；失智慧明故，不見、不知色畢竟空無所有相，自生憶想分別而著，乃至識眾、十二入、十八界、十二因緣；或聞善法，所謂六波羅蜜乃至十八不共法，亦如世間法，憶想分別著聖法亦如是。以是故，名墮凡夫數，如小兒，為人輕笑。

如人以指示月，愚者但看指，不看月；智者輕笑言：「汝何不得示者意！指為知月因緣，而更看指不知月。」

諸佛賢聖[[120]](#footnote-120)為凡夫人說法，而凡夫著音聲語言，不取聖人意[[121]](#footnote-121)，不得實義；不得實義故，還於實中生著。

**$B、顯所生過**

**$（A）不出三界，不能離二乘**

佛今說凡夫所失，故言「不能過三界，亦不（375b）能離二乘」。

**$（B）不信諸法空**

不得聖人意故，聞說諸法空而不信。

**$`1251`（C）不住六度乃至十八不共法**

不信故不行、不住六波羅蜜乃至十八不共法。

**$（D）失諸功德，名為凡夫、小兒、著者**

以失如是功德故，名為「凡夫小兒」。是小兒著五眾、十二入、十八界、三毒諸煩惱，乃至六波羅蜜、十八不共法、阿耨多羅三藐三菩提皆著，是故名為「著者」。

**$五、雙明有無方便行及其得失**

**$（一）無方便行及其過失**

舍利弗問：「若菩薩如是行，是名不行般若波羅蜜？不行般若波羅蜜，不得薩婆若？」

佛可舍利弗言：「如是！如是！」

即為說因緣，所謂新行菩薩無方便力，聞是般若波羅蜜，憶想分別尋求欲取，作是念：「我捨世間樂，復不能得般若波羅蜜，是為兩失！」專求欲得。

或謂說空是般若波羅蜜，或說空亦空是般若波羅蜜，或說諸法如實相是般若波羅蜜。如是用六十二見、九十八使煩惱心，著是般若波羅蜜，乃至一切種智亦如是。[[122]](#footnote-122)以是著心學諸法，不能得薩婆若。

**$（二）有方便行及其得益**

與此相違者，能行般若波羅蜜，亦能得薩婆若，所謂不見般若波羅蜜，不見行者，不見緣法，不見亦不見。

舍利弗更問不見因緣。

佛答：是菩薩入十八空故不見，非以無智故不見。

1. 〈9 集散品〉「就空門破諸法顯般若」中，又分三門：一、謙讓門，二、不住門，三、思惟門。前二門參見《大智度論》卷42，第三思惟門參見《大智度論》卷43。 [↑](#footnote-ref-1)
2. （1）!! ┌何者是般若 ┐

   三事徵詰 ┤何故名般若 ├唐增：般若何用

   └誰之般若 ┘ !!（印順法師，《大智度論筆記》［B008］p.120）

   （2）《光讚經》卷3〈8 假號品〉：「^復次，天中天！菩薩摩訶薩行般若波羅蜜，當作是觀：何所是般若波羅蜜？何以故謂是為般若波羅蜜？誰為此般若波羅蜜？何以有是般若波羅蜜？用是般若波羅蜜，為亦無所得、亦無所見亦無所不見，是故菩薩摩訶薩般若波羅蜜。^^」（大正8，170a22-27）

   （3）《放光般若經》卷2〈11 本無品〉：「^復次，世尊！菩薩摩訶薩行般若波羅蜜，當作是觀：言何許是般若波羅蜜？般若波羅蜜為是誰？誰有是般若波羅蜜？^^」（大正8，15a29-b2）

   （4）《大般若波羅蜜多經》卷409〈8 勝軍品〉：「^復次，世尊！諸菩薩摩訶薩修行般若波羅蜜多時，應當如是審諦觀察：何者是般若波羅蜜多？何故名般若波羅蜜多？誰之般若波羅蜜多？如是般若波羅蜜多為何所用？^^」（大正7，49a6-9）

   （5）參見印順法師，《般若經講記》，pp.3-12。 [↑](#footnote-ref-2)
3. 《大般若波羅蜜多經》卷409〈8 勝軍品〉：

   ^善現對曰：「是菩薩摩訶薩修行般若波羅蜜多時，**如實知色離色自性**，受、想、行、識離受、想、行、識自性；……乃至如實知實際離實際自性。^^」（大正7，49b5-11） [↑](#footnote-ref-3)
4. （1）離（遠離）：相離，性離。（印順法師，《大智度論筆記》〔D008〕p.250）

   （2）《大般若波羅蜜多經》卷409〈8 勝軍品〉：「^舍利子！由是當知，**色離色自性**，受、想、行、識離受、想、行、識自性，乃至實際離實際自性。舍利子！**色亦離色相**，受、想、行、識亦離受、想、行、識相，乃至實際亦離實際相。舍利子！**自性亦離自性，相亦離相；自性亦離相，相亦離自性。**^^」（大正7，49b17-22） [↑](#footnote-ref-4)
5. 《大般若波羅蜜多經》卷409〈8 勝軍品〉：

   ^舍利子言：「何緣諸法無生、無成？」

   善現對曰：「色空故，**生及成辦**俱不可得；受、想、行、識空故，生及成辦俱不可得，如是乃至實際空故，生及成辦俱不可得。」^^（大正7，49b27-c1） [↑](#footnote-ref-5)
6. （1）!! ┌身清淨

   │語清淨［秦譯缺此］

   四種清淨 ┤心清淨

   └相清淨 !!（印順法師，《大智度論筆記》［B008］p.120）

   （2）《大般若波羅蜜多經》卷409〈8 勝軍品〉：「^舍利子！若菩薩摩訶薩能於般若波羅蜜多作如是學，則便漸近一切智智，如如漸近一切智智，如是如是**得身清淨，得語清淨，得意清淨，得相清淨。**^^」（大正7，49c1-5） [↑](#footnote-ref-6)
7. 世界＝國土【石】。（大正25，370d，n.4） [↑](#footnote-ref-7)
8. 《大般若波羅蜜多經》卷409〈8 勝軍品〉：

   ^是菩薩摩訶薩由常不生貪等心故，畢竟不墮女人胎中，恒受化生、離險惡趣，除為利樂有情因緣。是菩薩摩訶薩從一佛土至一佛土，**供養、恭敬、尊重、讚嘆諸佛世尊**，成熟有情、嚴淨佛土，乃至證得所求無上正等菩提常不離佛。舍利子！若菩薩摩訶薩欲得如是功德勝利，當學般若波羅蜜多無得暫捨。^^（大正7，49c7-13） [↑](#footnote-ref-8)
9. 「就空門破諸法顯般若」中，須菩提以三門說般若：一、謙讓門，二、不住門，三、思惟門。前二門參見《大智度論》卷42。 [↑](#footnote-ref-9)
10. 參見《大智度論》卷42〈9 集散品〉：「^上須菩提以**謙讓門**說般若，雖言不說，而實為諸菩薩說般若波羅蜜。今須菩提以**不住門**直為菩薩說般若波羅蜜。^^」（大正25，366b17-20） [↑](#footnote-ref-10)
11. 《大智度論》卷54（大正25，443b29-c4）、卷55（454a19-26）、卷83（644c7-10）。 [↑](#footnote-ref-11)
12. 般若：是法實相，不可破壞，有佛無佛法相常住，非諸人作。（印順法師，《大智度論筆記》［E002］p.287） [↑](#footnote-ref-12)
13. 《大智度論》卷65（大正25，515c15-16，516c8-10）、卷91（703c20-21）。 [↑](#footnote-ref-13)
14. !! 般若是中道 ┬常邊，無常邊

    └離是二邊，行中道　　!!（印順法師，《大智度論筆記》［B007］p.117） [↑](#footnote-ref-14)
15. 般若：離是二邊而行中道。（印順法師，《大智度論筆記》〔E002〕p.287） [↑](#footnote-ref-15)
16. （1）般若：離有無非有無，不墮愚癡，能有善道。（印順法師，《大智度論筆記》［E002］p.288）

    （2）中邊：常斷離二；苦樂離二；空實離二；我無我離二；色無色離二；可見不可見離二；有對無對離二。有為無為離二；有漏無漏離二；世出世間離二；十二緣起滅盡離二；有無離二；菩薩六度離二。佛菩提離二；內六情外六塵離二；是般若非般若離二；離有離無離非有無。（印順法師，《大智度論筆記》〔D015〕p.258） [↑](#footnote-ref-16)
17. !!般若是中道 ┬有、無、非有非無。

    └離是三門，不墮愚痴，能行善道。!!（印順法師，《大智度論筆記》［B007］p.118） [↑](#footnote-ref-17)
18. （1）無所有、不可得：空故無所有，無常等觀求無定相故不可得。十八空故。（印順法師，《大智度論筆記》［D015］p.258）

    （2）不可得：觀無定相故。不可取、不可受、不可著故。十八空故。（印順法師，《大智度論筆記》［D015］p.258-259） [↑](#footnote-ref-18)
19. 參見《摩訶般若波羅蜜經》卷3〈9 集散品〉（大正8，236b16-19）。 [↑](#footnote-ref-19)
20. 般若：無所有，不可得。（印順法師，《大智度論筆記》〔E002〕p.288） [↑](#footnote-ref-20)
21. !! ┌不可取故

    無所有三義 ┤不可受故

    └不可著故　　!!（印順法師，《大智度論筆記》［B007］p.118） [↑](#footnote-ref-21)
22. （秦言智慧）四字夾註＝（秦言智慧）四字本文【宋】【元】【明】【宮】【聖】。（大正25，370d，n.10） [↑](#footnote-ref-22)
23. 《大智度論》卷47（大正25，400b11-12）、卷58（大正25，472b2-4）、卷62（大正25，497c3-5）。 [↑](#footnote-ref-23)
24. !!智慧得名般若 ┬一、 實相能生智慧，果中說因，名為般若。

    └二、 入不二門，能行般若，因、果、緣、智、彼、此、內、外，

    一相無相，不作分別。!!

    （印順法師，《大智度論筆記》［B007］p.118） [↑](#footnote-ref-24)
25. （1）參見《正觀》（6），p.116：《大智度論》卷43（大正25，370a21-24）。

    （2）般若：是實相。（印順法師，《大智度論筆記》〔D003〕p.242）

    （3）實相：不可破壞，有佛無佛，常住諸法相法位，非一切所作。（印順法師，《大智度論筆記》〔D006〕p.247） [↑](#footnote-ref-25)
26. 因中說果，果中說因。（印順法師，《大智度論筆記》［C031］p.234） [↑](#footnote-ref-26)
27. 實相：生智慧（觀）。（印順法師，《大智度論筆記》〔D006〕p.247） [↑](#footnote-ref-27)
28. 〔入〕－【宮】【石】。（大正25，370d，n.16） [↑](#footnote-ref-28)
29. 直＝具【宋】【元】【明】【宮】【聖】。（大正25，370d，n.17） [↑](#footnote-ref-29)
30. 知＝智【宋】【元】【明】【宮】【聖】。（大正25，370d，n.18） [↑](#footnote-ref-30)
31. 入不二法門：不分別因果、緣智、內外、此彼，一相、無相。（此是現證實覺時相也）。（印順法師，《大智度論筆記》〔D016〕p.259） [↑](#footnote-ref-31)
32. !! 世間┌一者、 世俗巧便┬─罪垢不淨欺誑智慧……… ┬…… 菩薩般若，最為殊勝，

    三種┤二者、 離生智慧┘ ： 清淨無著，饒益眾生。

    智慧└三者、 出世間智慧─無大慈悲，不能饒益一切 ┘

    離我及我所，二乘漏盡智 !!（印順法師，《大智度論筆記》［B008］p.119） [↑](#footnote-ref-32)
33. （1）般若：清淨無所有，饒益諸眾生。（印順法師，《大智度論筆記》〔D003〕p.242）

    （2）般若：畢竟清淨，無所著。（印順法師，《大智度論筆記》［E002］p.288） [↑](#footnote-ref-33)
34. 大小差別：小慧無大慈悲、不益一切，大慧反此。（印順法師，《大智度論筆記》〔D009〕p.250） [↑](#footnote-ref-34)
35. （1）!! ┌智慧 ┐

    般若波羅蜜，智慧多故 ┤相應受、想、行、識 ├諸法和合，名波羅蜜

    │所起身口業 │

    └不相應行生住滅等 ┘!!

    （印順法師，《大智度論筆記》［B008］p.119）

    （2）六度理實互具，隨勝立名。［出般若體］（印順法師，《大智度論筆記》［D005］p.244） [↑](#footnote-ref-35)
36. （1）二諦：第一義無我，世諦說般若屬菩薩。（印順法師，《大智度論筆記》〔D016〕p.260）

    （2）二諦：建立於世間語言；無俗則無真；二諦皆有。（印順法師，《大智度論筆記》〔E002〕p.286） [↑](#footnote-ref-36)
37. 二諦：第一義──無我、無我所相，諸法但空，因緣和合相續生。（印順法師，《大智度論筆記》［D016］p.260） [↑](#footnote-ref-37)
38. （1）!! ┌不屬凡夫──凡夫不淨，不樂般若

    般若但屬菩薩 ┤不屬二乘──雖樂般若，無大慈悲，厭世趣寂，不能具足得故

    └不屬佛───成佛時，般若得名薩婆若故!!

    （印順法師，《大智度論筆記》［B008］p.119）

    （2）般若：但屬菩薩。二乘樂般若，不能具足得。般若，成佛時，轉名一切種智。（印順法師，《大智度論筆記》〔D003〕p.242）

    （3）參見印順法師，《般若經講記》，pp.11-12。 [↑](#footnote-ref-38)
39. （1）世諦說般若波羅蜜屬菩薩。（印順法師《大智度論筆記》［D016］p.260）

    （2）參見《大智度論》卷58（大正25，469c5-6）。

    （3）另參見印順法師，《以佛法研究佛法》，p.123；《成佛之道》，p.326；《初期大乘佛教之起源與開展》，p.654。 [↑](#footnote-ref-39)
40. （1）參見《大智度論》卷83（大正25，643b5-6）、卷82（大正25，636b11-19）、卷11（大正25，139c8-10）、卷58（大正25，471b7-15）。

    （2）轉名（般若）：般若在佛心中變名一切種智。（印順法師，《大智度論筆記》［C016］p.213） [↑](#footnote-ref-40)
41. 不離：常行。（印順法師，《大智度論筆記》〔D011〕p.254） [↑](#footnote-ref-41)
42. 離性：法中無法相，虛誑無所有。（印順法師，《大智度論筆記》〔D008〕p.250） [↑](#footnote-ref-42)
43. 案：即心、身、相三種清淨。 [↑](#footnote-ref-43)
44. 法性生身：破虛誑取相之法乃得。化生。

    供養諸佛無厭故，本願淨土熟情未滿故，二緣不取涅槃，不離諸佛。

    （印順法師，《大智度論筆記》〔D017〕p.260） [↑](#footnote-ref-44)
45. 處＝受【聖】。（大正25，371d，n.4） [↑](#footnote-ref-45)
46. 釋疑：法身何貪不滅疑。（印順法師，《大智度論筆記》〔D019］p.262） [↑](#footnote-ref-46)
47. !!得法性生身，二緣不取涅槃 ┬1、見佛供養心無厭故

    └2、本願度生，淨土未滿足故!!

    （印順法師，《大智度論筆記》［B008］p.120） [↑](#footnote-ref-47)
48. 參見《大智度論》卷37（大正25，333b17-28）、卷29（275b29-c2）、卷38（338c18-24）。 [↑](#footnote-ref-48)
49. （大智……十）十字＝（釋行相品第十）六字【明】，（大智度第十品行相品）九字【宮】，（釋第十品）四字【聖】，（摩訶般若波羅蜜品第十相行品）十三字【石】。（大正25，371d，n.6） [↑](#footnote-ref-49)
50. 《大智度論》卷43〈10 行相品〉：「^前品用『空門』破諸法，此品欲以『**無相門**』破諸法。^^」（大正25，372a12-13） [↑](#footnote-ref-50)
51. 《大般若波羅蜜多經》卷409〈9 行相品〉：「^爾時，具壽善現白佛言：『世尊！若菩薩摩訶薩無方便善巧修行般若波羅蜜多時，**若行色是行其相**，若行受、想、行、識是行其相。』^^」（大正7，49c15-17） [↑](#footnote-ref-51)
52. 至＋（行）【宋】【元】【明】【宮】。（大正25，371d，n.8） [↑](#footnote-ref-52)
53. 《大智度論疏》卷17：「^於色上受念，即是**忘解**。^^」（卍新續藏46，869b24） [↑](#footnote-ref-53)
54. 《大般若波羅蜜多經》卷409〈9 行相品〉：「^時，具壽善現謂舍利子言：『若菩薩摩訶薩無方便善巧修行般若波羅蜜多時，**若於色住想勝解，則於色作加行**；若於受、想、行、識住想勝解，則於受、想、行、識作加行。由加行故，不能解脫生老病死愁歎憂惱及後世苦。』^^」（大正7，50a5-9） [↑](#footnote-ref-54)
55. （1）《大般若波羅蜜多經》卷409〈9 行相品〉：「^舍利子！是菩薩摩訶薩修行般若波羅蜜多時，於般若波羅蜜多，不取行，不取不行，不取亦行亦不行，不取非行非不行，於不取亦不取。^^」（大正7，50c9-12）

    （2）!! ┌不取行

    │不取不行

    都無所取 ┤不取亦行亦不行

    │不取非行非不行

    └不取亦不取　　　　!!（印順法師，《大智度論筆記》［B009］p.123） [↑](#footnote-ref-55)
56. （1）〔行〕－【宋】【元】【明】【宮】【聖】【石】。（大正25，372d，n.1）

    （2）《大正藏》原作「是**行**般若」，今依【宋】【元】【明】【宮】【聖】【石】及《高麗藏》作「是般若」（第14冊，813c23）。 [↑](#footnote-ref-56)
57. 《大般若波羅蜜多經》卷409〈9 行相品〉：「^何以故？舍利子！以一切法皆用無性為其自性，都無所取、無所執著，是名**菩薩摩訶薩於一切法無所取著三摩地**。此三摩地微妙殊勝廣大無量，能集無邊無礙作用，不共一切聲聞、獨覺。舍利子！若菩薩摩訶薩能於如是勝三摩地恒住不捨，速證無上正等菩提。^^」（大正7，50c20-26） [↑](#footnote-ref-57)
58. 釋疑：取捨行道，云何無相疑。（印順法師，《大智度論筆記》〔D019〕p.263） [↑](#footnote-ref-58)
59. 初學、久學別：取相為初學，無相為修行。（印順法師，《大智度論筆記》〔D017〕p.261）

    !!隨機說法 ┬為初學者說──────取相

    └為行道住解脫門者說──無相!!（印順法師，《大智度論筆記》［B009］p.121） [↑](#footnote-ref-59)
60. （1）!!無相 ┬無相破諸善法

    └無相亦自破　　　　!!（印順法師，《大智度論筆記》［B009］p.121）

    （2）!! ┌不善←──善

    病 ┤

    └善←───無相←──自破　　!!（印順法師，《大智度論筆記》［B009］p.121） [↑](#footnote-ref-60)
61. 舉頗梨珠喻：隨前色變，自無定色。法無定相，隨心為異。（印順法師，《大智度論筆記》［D018］p.261） [↑](#footnote-ref-61)
62. （1）心性常淨：唯識觀。（印順法師，《大智度論筆記》〔C014〕p.210）

    （2）境隨心轉：或瞋、或貪、或慢、或敬，皆是妄取。（印順法師，《大智度論筆記》［D018］p.261）

    （3）唯心故空：法無定相，隨心為異，皆是虛誑。（印順法師，《大智度論筆記》〔D011〕p.253） [↑](#footnote-ref-62)
63. （1）!!三解脫門 ┬除虛妄相

    └虛妄相除，亦無空相，無所破故!!（印順法師，《大智度論筆記》［B009］p.121）

    （2）無復空相：無所破故。（印順法師，《大智度論筆記》〔D018〕p.261） [↑](#footnote-ref-63)
64. 一＋（異）【元】【明】【石】。（大正25，372d，n.10） [↑](#footnote-ref-64)
65. （1）!!二種常 ┬住百千萬億歲等，然後歸滅

    └常住不壞 !!（印順法師，《大智度論筆記》［B009］p.122）

    （2）常──二種：久時住，常不壞。（印順法師，《大智度論筆記》［D018］p.261） [↑](#footnote-ref-65)
66. （1）!!二種無常 ┬念念滅，諸有為法，不過一念───久行菩薩觀此┬皆墮取相

    └相續法壞，如人命盡，如草木燒──初心菩薩觀此┘!!

    （印順法師，《大智度論筆記》［B009］p.122）

    （2）無常──二種：念念滅，相續壞。（印順法師，《大智度論筆記》［D018］p.262） [↑](#footnote-ref-66)
67. 初學、久學別：初學觀相續斷無常，久學觀念念生滅無常。（印順法師，《大智度論筆記》〔D017〕p.261） [↑](#footnote-ref-67)
68. 參見《正觀》（6），pp.116-117：《大智度論》卷1（大正25，60b19-c6）、卷15（170b29-c17）、卷18（193a10-c7）、卷23（229b14-c12）、卷26（253b21-c6）、卷31（292b29-c8）、卷37（331b16-29）、卷43（372b10-26）。 [↑](#footnote-ref-68)
69. 參見《正觀》（6），p.117：《大智度論》卷19（大正25，199c24-200a16）、卷23（229c23-230a18，230c16-23）、卷31（286a11-c3，292c10-17）。 [↑](#footnote-ref-69)
70. 參見《正觀》（6），p.117：《大智度論》卷26（大正25，253c7-254b2）。 [↑](#footnote-ref-70)
71. 寂滅：知法離自相即寂滅如涅槃。（印順法師，《大智度論筆記》［D008］p.250） [↑](#footnote-ref-71)
72. !!觀諸法相────────┐

    觀諸法無相………念我能觀├皆墮相中

    行真淨無相慧……念此是行┘ !!（印順法師，《大智度論筆記》［B009］p.123） [↑](#footnote-ref-72)
73. 小乘有無相方便。（印順法師，《大智度論筆記》〔D013〕p.256） [↑](#footnote-ref-73)
74. 受＝愛【石】。（大正25，372d，n.16） [↑](#footnote-ref-74)
75. （1）參見《正觀》（6），p.117：《大智度論》卷42（大正，367a17-c3）。

    （2）另參見印順法師，《初期大乘佛教之起源與開展》，pp.634-636。 [↑](#footnote-ref-75)
76. 不離：常行不息。（印順法師，《大智度論筆記》〔D011〕p.254） [↑](#footnote-ref-76)
77. （1）印順法師，《大智度論》（標點本），p.1644校勘：「^『如弗沙佛讚歎，釋迦文佛超越九劫^^』，上二句文義似反，原是『^釋迦文佛讚弗沙而超越九劫^^』。」

    （2）《大智度論》卷4〈1 序品〉：

    ^如經中言：過去久遠，有佛名弗沙。時有二菩薩：一名釋迦牟尼，一名彌勒。弗沙佛欲觀釋迦牟尼菩薩心純淑未？即觀見之，知其心未純淑，而諸弟子心皆純淑。又彌勒菩薩心已純淑，而弟子未純淑。是時弗沙佛如是思惟：「一人之心易可速化，眾人之心難可疾治。」如是思惟竟，弗沙佛欲使釋迦牟尼菩薩疾得成佛，上雪山上，於寶窟中入火定。

    是時，釋迦牟尼菩薩作外道仙人，上山採藥，見弗沙佛坐寶窟中，入火定，放光明；見已，心歡喜信敬，翹一腳立，叉手向佛，一心而觀，目未曾眴，七日七夜，以一偈讚佛：「天上天下無如佛，十方世界亦無比，世界所有我盡見，一切無有如佛者！」七日七夜諦觀世尊，目未曾眴。超越九劫，於九十一劫中得阿耨多羅三藐三菩提。^^（大正25，87b27-c14）

    （3）超劫：或超一阿僧祇乃至九劫等。（印順法師，《大智度論筆記》［E003］p.289）

    （4）本生：讚弗沙佛超彌勒九劫。（印順法師，《大智度論筆記》〔H013〕p.401） [↑](#footnote-ref-77)
78. 昧＋（王印三昧）【元】【石】。（大正25，373d，n.3） [↑](#footnote-ref-78)
79. （1）《大正藏》作「^不**妄**三昧^^」，《高麗藏》作「^不**忘**三昧^^」（14冊，815b10）。

    （2）《摩訶般若波羅蜜經》卷3〈10 相行品〉：「^不**忘**※三昧。^^」（大正8，237c28）

    ※忘＝妄【宋】【宮】。（大正8，237d，n.14）

    （3）《摩訶般若波羅蜜經》卷5〈18 問乘品〉作「^無**誑**三昧^^」。（大正8，251a15）

    （4）《摩訶般若波羅蜜經》卷5〈18 問乘品〉：「^云何名無**誑**三昧？住是三昧於諸三昧不欺誑，是名無誑三昧。^^」（大正8，251c13-15） [↑](#footnote-ref-79)
80. 立＝住【宮】。（大正25，373d，n.6） [↑](#footnote-ref-80)
81. 《大智度論》卷47〈18 摩訶衍品〉：「^云何名法等三昧？住是三昧觀諸法等、無法不等，是名法等三昧。^^」（大正25，397c21-23） [↑](#footnote-ref-81)
82. 生＝斷【聖】。（大正25，373d，n.7） [↑](#footnote-ref-82)
83. 動＝變【明】。（大正25，373d，n.9） [↑](#footnote-ref-83)
84. （1）《摩訶般若波羅蜜經》卷3〈10 相行品〉中之「一相三昧」，卷5〈18 問乘品〉中則名為「^一莊嚴三昧^^」。（大正8，252c21-23）

    （2）《摩訶般若波羅蜜經》卷5〈18 問乘品〉：「^云何名一莊嚴三昧？住是三昧，**終不見諸法二相**，是名一莊嚴三昧。^^」（大正8，252c21-23）

    （3）《大智度論》卷47〈18 摩訶衍品〉：「^一莊嚴三昧者，得是三昧，觀諸法皆一；或一切法有相故一，或一切法無故一，或一切法空故一，如是等無量皆一；以一相智慧，莊嚴是三昧，故言一莊嚴。^^」（大正25，401b14-18） [↑](#footnote-ref-84)
85. （1）〔一性三昧〕－【聖】【石】。（大正25，373d，n.11）

    （2）《摩訶般若波羅蜜經》卷3〈10 相行品〉：「^一相三昧、生行三昧。^^」（大正8，238a16）

    （3）《摩訶般若波羅蜜經》卷5〈18 問乘品〉：「^一莊嚴三昧、生行三昧。^^」（大正8，251b3）

    （4）《大智度論》卷47〈18 摩訶衍品〉：「^一莊嚴三昧，生行三昧。^^」（大正25，396c19-20）

    （5）案：現存大正藏《大智度論》卷43〈10 行相品〉雖有「一性三昧」，但《大智度論》【聖】【石】本及《摩訶般若波羅蜜經》均無「一性三昧」。百八三昧若加上此「一性三昧」則成109種三昧。 [↑](#footnote-ref-85)
86. 攝＝取【宋】【元】【明】【宮】【石】。（大正25，373d，n.12） [↑](#footnote-ref-86)
87. （1）〔三昧〕－【宋】【元】【明】【宮】【聖】【石】。（大正25，373d，n.13）

    （2）《大智度論》卷47〈18 摩訶衍品〉：「^云何名能照一切世三昧？住是三昧諸三昧及一切法能照，是名能照一切世三昧。^^」（大正25，398c7-9） [↑](#footnote-ref-87)
88. 《大智度論》卷47〈18 摩訶衍品〉：「^云何名三昧等三昧？住是三昧於諸三昧不得定亂相，是名三昧等三昧。^^」（大正25，398c9-11） [↑](#footnote-ref-88)
89. （1）（諸）＋佛【聖】【石】。（大正25，373d，n.20）

    （2）《大正藏》原作「佛諸」，今依《高麗藏》作「諸佛」（第14冊，816a1）。 [↑](#footnote-ref-89)
90. （1）《光讚經》卷4〈9 行品〉：

    ^舍利弗謂須菩提：「如仁者所云：『菩薩摩訶薩般若波羅蜜及諸三昧，不為各異，菩薩則三昧，三昧則菩薩。**一切法皆平等則不知三昧**。^^』」（大正8，173a24-27）

    （2）《放光般若經》卷3〈12 空行品〉：

    ^須菩提言：「不也，舍利弗！何以故？般若波羅蜜及三昧、菩薩無有異。菩薩則是三昧，三昧則是菩薩；般若波羅蜜亦爾，等無有異。**而善男子不知諸法等三昧**。何以故不知？菩薩以不見是三昧，是故不知。^^」（大正8，16b20-24）

    （3）《大般若波羅蜜多經》卷410〈9 行相品〉：

    ^舍利子問善現言：「若三摩地不異菩薩摩訶薩，菩薩摩訶薩不異三摩地，三摩地即是菩薩摩訶薩，菩薩摩訶薩即是三摩地，若三摩地、若菩薩摩訶薩於般若波羅蜜多亦如是者，諸菩薩摩訶薩云何於一切法如實了知入三摩地？^^」（大正7，51c22-27）

    （4）《大智度論》卷43〈10 行相品〉：

    ^舍利弗復問：「若爾者，三昧及一切法平等不異？^^」（大正25，373c24-25） [↑](#footnote-ref-90)
91. 《大智度論》卷43〈10 行相品〉：

    ^**須菩提言：「諸菩薩有諸法等三昧，入是三昧中，諸法無異。」**

    復次，如先說，於諸三昧不作憶想分別覺與不覺，諸三昧自性無所有故，菩薩不知不念。^^（大正25，373c25-28） [↑](#footnote-ref-91)
92. 《大般若波羅蜜多經》卷410〈9 行相品〉：

    ^善現答言：「若菩薩摩訶薩入諸定時，不作是念：『**我依一切法平等性證入如是如是等持**。』由此因緣，諸菩薩摩訶薩雖依一切法平等性證入如是如是等持，而於一切法平等性及諸等持不作想解。何以故？舍利子！**以一切法及諸等持、若菩薩摩訶薩、若般若波羅蜜多皆無所有，無所有中分別想解無容起故。**^^」（大正7，51c27-52a5） [↑](#footnote-ref-92)
93. 惟＝唯【宋】【元】【明】【宮】【聖】【石】。（大正25，373d，n.29） [↑](#footnote-ref-93)
94. 三三昧：近涅槃時唯有此一道。諸餘三昧皆入此三。（印順法師，《大智度論筆記》［E003］p.289） [↑](#footnote-ref-94)
95. （1）參見《正觀》（6），p.118：〈摩訶衍品〉菩薩三昧，參見《摩訶般若波羅蜜經》卷5〈18 問乘品〉（大正8，251a8-253b16），《放光般若經》卷4〈19 摩訶衍品〉（大正8，23b14-24c24），《光讚經》卷6〈16 三昧品〉（大正8，190a19-193a10）。

    （2）百八三昧，參見《大智度論》卷47（大正25，398c23-402c10）。 [↑](#footnote-ref-95)
96. 三事＝三昧【宋】【宮】。（大正25，373d，n.35） [↑](#footnote-ref-96)
97. 菩薩、般若、三昧不二。（印順法師，《大智度論筆記》［C022］p.223） [↑](#footnote-ref-97)
98. （1）《摩訶般若波羅蜜經》卷5〈18 問乘品〉：「^云何名法等三昧？住是三昧，觀諸法等，無法不等，是名法等三昧。^^」（大正8，252b10-12）

    （2）《大智度論》卷47〈18 摩訶衍品〉：「^**法等三昧**者，等有二種：眾生等，法等。法等相應三昧，名為法等。^^」（大正25，400c19-21） [↑](#footnote-ref-98)
99. 覺與不覺＝不覺不知【宋】【元】【明】【宮】【聖】【石】。（大正25，373d，n.39） [↑](#footnote-ref-99)
100. 參見《大智度論》卷43〈10 行相品〉：「^是菩薩雖得是諸三昧，實無諸憶想分別我心故；亦不作是念：『我當入是三昧，今入、已入，我當住是三昧，是我三昧。』以是心清淨微妙法不著故，諸佛授記。」^^（大正25，373c13-17） [↑](#footnote-ref-100)
101. 《摩訶般若波羅蜜經》卷3〈10 相行品〉：

     ^舍利弗言：「何以故不知不念？」

     須菩提言：「諸三昧無所有故，是菩薩不知不念。」^^（大正8，238b19-21） [↑](#footnote-ref-101)
102. 《大般若波羅蜜多經》卷410〈9 行相品〉：「^佛言：舍利子！若菩薩摩訶薩作如是學，為正學般若波羅蜜多，**以無所得為方便故**，乃至為正學十八佛不共法，以無所得為方便故。^^」（大正7，52a14-17） [↑](#footnote-ref-102)
103. 《大般若波羅蜜多經》卷410〈9 行相品〉：「^佛言：舍利子！即一切法不生不滅、無染無淨、不出不沒、無得無為，如是名為畢竟淨義。^^」（大正7，52b6-8） [↑](#footnote-ref-103)
104. （1）《大般若波羅蜜多經》卷410〈9 行相品〉：「^佛言：諸法如無所有如是而有，若於如是無所有法不能了達，說名無明。^^」（大正7，52b14-15）

     （2）參見印順法師，《中觀今論》，p.18；《初期大乘佛教之起源與開展》，p.728；《華雨集》（四），p.293。 [↑](#footnote-ref-104)
105. 《大般若波羅蜜多經》卷410〈9 行相品〉：「^舍利子！愚夫異生若於如是無所有法不能了達，說名無明。彼**由無明及愛勢力，分別執著斷、常二邊**，由此不知不見諸法無所有性分別諸法。由分別故，便執著色、受、想、行、識，乃至執著十八佛不共法；由執著故，分別諸法無所有性，由此於法不知不見。^^」（大正7，52b20-26） [↑](#footnote-ref-105)
106. 毘＝鞞【石】。（大正25，374d，n.8） [↑](#footnote-ref-106)
107. （1）《大般若波羅蜜多經》卷410〈9 行相品〉：

     ^佛言：「於色不知不見，於受、想、行、識不知不見，乃至於十八佛不共法不知不見。由於諸法不知不見，墮在愚夫異生數中不能出離。」

     舍利子言：「彼於何處不能出離？」

     佛言：「彼於欲界、色、無色界不能出離。由於三界不能出離，於聲聞法不能成辦，於獨覺法不能成辦，於菩薩法不能成辦，於諸佛法不能成辦。由於三乘不能成辦，便於諸法不能信受。」

     舍利子言：「彼於何法不能信受？」

     佛言：「彼於色空不能信受，於受、想、行、識空不能信受，乃至於十八佛不共法空不能信受，由不信受便不能住。」

     舍利子言：「於何等法彼不能住？」

     佛言：「舍利子！於布施波羅蜜多乃至般若波羅蜜多彼不能住，於不退轉地乃至十八佛不共法彼不能住。由此故名愚夫異生，以於諸法執著有性。」

     舍利子言：「彼於何法執著有性？」

     佛言：「彼於色執著有性，於受、想、行、識執著有性；於眼處執著有性，乃至於意處執著有性；於色處執著有性，乃至於法處執著有性；於眼界執著有性，乃至於意界執著有性；於貪、瞋、癡執著有性，於諸見趣執著有性；於四念住執著有性，乃至於十八佛不共法執著有性。^^」（大正7，52b26-c19）

     （2）此段「顯所生過」之經文，《摩訶般若波羅蜜經》皆是「佛告舍利弗」之內容，但玄奘譯《大般若波羅蜜多經》（第二分）則是「佛與舍利子之問答」。 [↑](#footnote-ref-107)
108. 《大般若波羅蜜多經》卷410〈9 行相品〉：「^舍利子言：是菩薩摩訶薩如是學時，定非學般若波羅蜜多、不能成辦一切智智耶？^^」（大正7，53a2-4） [↑](#footnote-ref-108)
109. 《大般若波羅蜜多經》卷410〈9 行相品〉：

     ^舍利子言：「是菩薩摩訶薩修學般若波羅蜜多時，以何等無所得為方便耶？」

     佛言：「舍利子！是菩薩摩訶薩修學般若波羅蜜多時，以內空無所得為方便，乃至以無性自性空無所得為方便。由是因緣，速能成辦一切智智。^^」（大正7，53a22-27） [↑](#footnote-ref-109)
110. 《摩訶般若波羅蜜經》卷3〈10 相行品〉：

     ^舍利弗白佛言：「世尊！菩薩摩訶薩如是學，為學般若波羅蜜耶？」

     佛告舍利弗：「菩薩摩訶薩如是學，為學般若波羅蜜，是法不可得故。乃至學檀那波羅蜜，是法不可得故。學四念處乃至十八不共法，是法不可得故。^^」（大正8，238b26-c2）

     參見《大智度論》卷43（大正25，374a4-8）。 [↑](#footnote-ref-110)
111. 般若行：般若氣分（無得）在三昧中。（印順法師，《大智度論筆記》［E003］p.290） [↑](#footnote-ref-111)
112. 《大智度論疏》卷17：「^諸法不從因邊起故，名為**不出**。^^」（卍新續藏46，870c5） [↑](#footnote-ref-112)
113. 《大智度論疏》卷17：「^亦不獨從緣邊起故，名為**不生**。^^」（卍新續藏46，870c6） [↑](#footnote-ref-113)
114. 《大智度論疏》卷17：「^因緣法寂故，名為**不出不生**。^^」（卍新續藏46，870c7） [↑](#footnote-ref-114)
115. 畢竟清淨：不生不起，離虛誑相。（印順法師，《大智度論筆記》〔E004〕p.292） [↑](#footnote-ref-115)
116. 參見《增壹阿含經》卷18〈26 四意斷品〉（大正2，638c7）；《大智度論》卷19（大正25，204b2-3）、卷20（大正25，211a4-11）。 [↑](#footnote-ref-116)
117. （1）心性常淨：迷真返妄。（印順法師，《大智度論筆記》〔C014〕p.210）

     （2）迷真逐妄。（印順法師，《大智度論筆記》〔E003〕p.290） [↑](#footnote-ref-117)
118. 中，邊：取相即墮二邊。（印順法師，《大智度論筆記》〔C005〕p.189） [↑](#footnote-ref-118)
119. 明＝眼【聖】【石】。（大正25，375d，n.6） [↑](#footnote-ref-119)
120. 賢聖＝聖人【宋】【元】【明】【宮】。（大正25，375d，n.10） [↑](#footnote-ref-120)
121. 不得佛意。（印順法師，《大智度論筆記》〔E003〕p.290） [↑](#footnote-ref-121)
122. （1）!! ┌或說空是─────┐

     般若 ┤或說空亦空是───┼用六十二見、九十八使煩惱心著，分別尋求，不行般若

     └或說諸法如實相是─┘ !!（印順法師，《大智度論筆記》［B009］p.122）

     （2）般若──三種：結使心著，皆非般若。（印順法師，《大智度論筆記》〔C004〕p.188） [↑](#footnote-ref-122)