慧日佛學班第08期

**《大智度論》卷53**

**〈釋無生品第二十六〉**[[1]](#footnote-1)

**（大正25，435c21-442b4）**

釋厚觀（2010.05.01）

【**經**】

**三、明「菩薩、般若波羅蜜及觀」義**

**（一）舍利弗問「何等是菩薩、般若波羅蜜及觀」**

爾時，慧命舍利弗語須菩提：「菩薩摩訶薩行般若波羅蜜觀諸法──何等是菩薩？何等是般若波羅蜜？何等是觀？」[[2]](#footnote-2)

**（二）須菩提答**

**1、明「菩薩」義：發大心求佛道，遍知一切法相亦不著**

須菩提語舍利弗：「如汝所問：『何等是菩薩？』

為阿耨多羅三藐三菩提，是人發大心，以是故名為菩薩。（436a）

亦知一切法、一切種相，是中亦不著──知色相不著，乃至知十八不共法亦不著。」[[3]](#footnote-3)

舍利弗問須菩提：「何等為一切法相？」

須菩提言：「若以名字因緣和合等，知諸法是色，是聲、香、味、觸、法，是內、是外，是有為法、是無為法──以是名字相語言知諸法，是名知[[4]](#footnote-4)諸法相。[[5]](#footnote-5)

**2、明「般若波羅蜜」義**

**（1）遠離諸法故名般若波羅蜜**

如舍利弗所問：『何等是般若波羅蜜？』

遠離故名般若波羅蜜。[[6]](#footnote-6)

**（2）明所遠離法**

何等法遠離？遠離眾、界、入，遠離檀波羅蜜乃至禪波羅蜜，遠離內空乃至無法有法空；以是故，遠離名般若波羅蜜。

復次，遠離四念處，乃至遠離十八不共法，遠離一切智。

**（3）結成**

以是因緣故，遠離名般若波羅蜜。

**3、明「觀」義**

如舍利弗所問：『何等是觀？』

舍利弗！菩薩摩訶薩行般若波羅蜜時，觀色非常非無常、非樂非苦、非我非無我、非空非不空、非相非無相、非作非無作、非[[7]](#footnote-7)寂滅非不寂滅、非離非不離；受、想、行、識亦如是。

檀波羅蜜乃至般若波羅蜜，內空乃至無法有法空，四念處乃至十八不共法，一切三昧門、一切陀羅尼門，乃至一切種智，觀非常非無常、非樂非苦、非我非無我、非空非不空、非相非無相、非作非無作、非寂滅非不寂滅、非離非不離。

舍利弗！是名菩薩摩訶薩行般若波羅蜜時觀諸法。」

【**論**】

**三、明「菩薩、般若波羅蜜及觀」義**

**（一）舍利弗何以更問「何等是菩薩、般若波羅蜜及觀」**

問曰：所謂「菩薩義」、「般若波羅蜜義」、「諸觀義」，上已問，[[8]](#footnote-8)今何以更問？

答曰：

**1、事難故更問**

先已答大樹喻，非一斫[[9]](#footnote-9)可斷；[[10]](#footnote-10)是事難，故更問。

**2、般若義無量故**

復次，是般若波羅蜜有無量義，如〈曇無竭品〉中說：「般若波羅蜜，如大海水無量，如須彌山種種嚴飾。」[[11]](#footnote-11)是故問。

**3、問雖同，答義有別故**

又此問雖同，答義種種異。

**4、後來者未聞故重問**

復次，諸佛（436b）斷法愛，不立經書，亦不莊嚴言語，但為拯濟眾生，隨應度者說。如大清涼美池，無量眾生前後來飲，各飽而去；聽者亦如是，佛先說菩薩、般若及觀，前來者有得解悟而去，後來者未聞，是故重問。

**（二）須菩提答**

**1、釋「菩薩」義**

**（1）第一說：眾生為求佛菩提故發心修行**

「菩薩」[[12]](#footnote-12)者，

「菩提」有三種：有阿羅漢菩提，有辟支佛菩提，有佛菩提。

無學智慧清淨無垢故，名為「菩提」；菩薩雖有大智慧，諸煩惱習未盡故，不名菩提。此中但說一種，所謂「佛菩提」也。

「薩埵」（秦言眾生），是眾生為無上道故，發心修行。

**（2）第二說：發大心求無上菩提而未得者**

復次，「薩埵」名大心。

是人發大心求無上菩提而未得，以是故名為「菩提薩埵」。佛已得是菩提，不名為「菩提薩埵」，大心滿足故。

**（3）例餘說**

「菩薩」餘義，如先廣說。[[13]](#footnote-13)

**（4）引經說：發大心求佛道，遍知一切法相亦不著，唯欲度眾生**

復次，佛此中自說因緣：「是人為佛道故修行，知一切諸法相亦不著。」

「諸法相」者，可以知諸法門是色、是聲等。

略說「菩薩」義：先知諸法各各相──如地堅相，然後知畢竟空相；於是二種智慧中亦不著，[[14]](#footnote-14)但欲度眾生故。

**2、釋「般若波羅蜜」義**

**（1）遠離諸法故名般若波羅蜜**

菩薩得如是智慧，一切別相法中皆得遠離。如色中離色，離色即是自相空；「遠離」者，是「空」之別名。[[15]](#footnote-15)

菩薩得般若波羅蜜，於一切法心皆遠離。所以者何？見一切諸法罪過故。

「阿羅蜜」（āramitā）[[16]](#footnote-16)（秦言遠離），「波羅蜜」（pāramitā）（秦言度彼岸）──此二音相近，義相會，故以「阿[[17]](#footnote-17)羅蜜」[[18]](#footnote-18)釋「波羅蜜」。

**（2）明所遠離法**

遠離何等法？所謂眾、界、入，乃至一切智。

**（3）結**

以遠離是諸法故，名般若波羅蜜；如禪波羅蜜能調伏人心，般若波羅蜜能令人遠離諸法。

**3、釋「觀」義**

「觀」者，不觀諸法常、無常等，如先說。[[19]](#footnote-19)（436c）

【**經**】

**四、以無生觀諸法皆入無二法數**

**（一）自相空故觀法無生**

舍利弗問須菩提：「何因緣故，**色不生是非色**？受……想……行……，識不生是非識，乃至一切種智不生，是非一切種智？」

須菩提言：「**色、色相空，色空中無色、無**[[20]](#footnote-20)**生**，以是因緣故，**色不生是非色**；受……想……行……，識、識相空，識空中無識、無生，以是因緣故，受、想、行、識不生是非受、想、行、識。[[21]](#footnote-21)舍利弗！檀波羅蜜、檀波羅蜜相空，檀波羅蜜空中無檀波羅蜜、無[[22]](#footnote-22)生；尸羅波羅蜜……羼提波羅蜜……毘梨耶波羅蜜……禪波羅蜜……；般若波羅蜜、般若波羅蜜相空，般若波羅蜜空中無般若波羅蜜、無生，以是因緣故，舍利弗！般若波羅蜜不生，是非般若波羅蜜。內空乃至無法有法空、四念處乃至十八不共法、一切種智亦如是，以是因緣故，內空不生是非內空，乃至一切種智不生是非一切種智。」

**（二）散空故觀法不二**

舍利弗問須菩提：「汝何因緣故言『色不二是非色，受……想……行……，識不二是非識，乃至一切種智不二是非一切種智』？」

須菩提答言：「所有色，所有不二；所有受、想、行、識，所有不二──是一切法皆不合、不散，無色、無形、無對，一相所謂無相。[[23]](#footnote-23)眼乃至一切種智亦如是。以是因緣故，舍利弗！色不二是非色，受……想……行……，識不二是非識，乃至一切種智不二是非一切種智。」

**（三）觀法無生故入無二法數**

舍利弗問須菩提：「何因緣故言『**是色入無二法數**，受、想、行、識入無二法數，乃至一切種智入無二法數』？」

須菩提答言：「色不異無生、無生不異色，色即是無生、無生即是色；受……想……行……；識不異無生、無生不異識，識即是無生、無生即是識。以是因緣故，舍利弗！色入無二法數，受、想、行、識入無二法數，[[24]](#footnote-24)乃至（437a）一切種智亦如是。」

【**論**】

**四、以無生觀諸法皆入無二法數**

**（一）自相空故觀法無生**

**1、釋疑：云何先問「菩薩、般若、觀」等三義後方問「不生」義**

問曰：上品竟，[[25]](#footnote-25)便應問「不生」，何以此中方問？

答曰：三種大法[[26]](#footnote-26)易解，利益多眾生故先問。

**2、釋經義**

「何因緣故，色不生為非色，乃至一切種智不生為非一切種智？」

**（1）釋「色不生是非色」**

須菩提答：「色是空，色中無色相。」[[27]](#footnote-27)

行者以是無生智慧令色無生；若能得是無生，心作是念「今即得色實相」，是故言[[28]](#footnote-28)：「色無生為非色。」

色性常自無生，非今智慧力故使無生。

如有人破色令空，猶存本色想[[29]](#footnote-29)；譬如除廁作舍，今雖無廁，猶有不淨想。

若能知廁本無，幻化所作，則無廁[[30]](#footnote-30)想；行者如是，若能知色從本已來初自無生者，則不復存色想。是故言：「色無生為非色。」[[31]](#footnote-31)

**（2）例餘法**

乃至一切種智亦如是。

**（二）散空故觀法不二**

問曰：汝先自說「無[[32]](#footnote-32)生即是無二」，[[33]](#footnote-33)今何以更問？

答曰：

**1、義雖一，所入觀門異**

義雖一，所入觀門異。

**2、破生名無生；破二名不二**

上言破因中先有果若無果，是生法一異等，是生若初生、若後生──破如是等生名「無生」。[[34]](#footnote-34)

今破眼色、有無等諸二故，是名「不二」。

**3、行者入觀次第有異故**

行者或先入**無生觀**門，後入**不二**；或先入**不二**，後入**無生觀**。義雖一，行者分別。

**4、破色二名不二，破色生名無生**

破色二故言「不二」，破色生故言「無生」。

**5、無生因緣──自相空，不二因緣──散空**

上說無生因緣，謂「自相空」；今說不二因緣，所謂「不合、不散，一相，所謂無相」等。義雖同一空，上**自相空**，此是**散空**。

**（三）觀法無生故入無二法數**

「色入無二法數」者，行者觀色不生不滅相，是時分別色，今變為無生，是故說「色無生即是不二」。何以故？色破散即是無生。如先分別諸法時，離色不得更有生；今色破散即是無生，不得更有無生。以是故，色即是入無二法數。

**※ 承先啟後**

是二阿羅（437b）漢於佛前共論竟，須菩提白佛而更說是義，欲使佛證知故。

【**經**】

**（貳）就無生忍明無生觀**[[35]](#footnote-35)

**一、人與法無生，畢竟淨，一切皆不可得**

**（一）行般若觀諸法，人與法無生，畢竟淨故**

爾時，須菩提白佛言：「世尊！若菩薩摩訶薩行般若波羅蜜，如是觀諸法，是時見色無[[36]](#footnote-36)生，畢竟淨故；見受、想、行、識無生，畢竟淨故；見我無生，乃至知者、見者無生，畢竟淨故；[[37]](#footnote-37)見檀波羅蜜無生乃至般若波羅蜜無生，畢竟淨故；見內空無生乃至無法有法空無生，畢竟淨故；見四念處無生乃至十八不共法無生，畢竟淨故；見一切三昧、一切陀羅尼無生，畢竟淨故；乃至見一切種智無生，畢竟淨故。

見『凡夫、凡夫法』無生，畢竟淨故；見『須陀洹、須陀洹法』、『斯陀含、斯陀含法』、『阿那含、阿那含法』、『阿羅漢、阿羅漢法』、『辟支佛、辟支佛法』、『菩薩、菩薩法』、『佛、佛法』無生，畢竟淨故。[[38]](#footnote-38)」

**（二）論無生**

**1、舍利弗問難**

**（1）若人與法無生，則聖人無大小、聖法無優劣、六道無別異**

舍利弗語須菩提：「如我聞須菩提所說義──色是不生，受、想、行、識是不生，乃至佛、佛法是不生。若爾者，不應得須陀洹、須陀洹果、斯陀含、斯陀含果、阿那含、阿那含果、阿羅漢、阿羅漢果、辟支佛、辟支佛道；不應得菩薩摩訶薩、一切種智；亦無六道別異；亦不得菩薩摩訶薩五種菩提[[39]](#footnote-39)。

**（2）若一切法不生，何故二乘斷結修道、菩薩為眾生修難行苦行、佛得菩提轉法輪**

須菩提！若一切法不生相，何以故須陀洹為斷三結故修道，斯陀含為薄婬恚癡故修道，阿那含為斷五下分結故修道，阿羅漢為斷五上分結故修道，辟支佛為辟支佛法故修道？

何以故菩薩摩訶薩作難行，為眾生受種種苦？

何以故佛得阿耨多羅三藐三菩提？何以故佛轉法輪？」

**2、須菩提答：於無生法中，不見一切法有所得**

**（1）總答**

須菩提語舍利弗：「我不欲令無生法有所得。

**（2）別答**

**A、於無生法中，不見有二乘斷結得果**

我亦不欲令無生法中得須（437c）陀洹、須陀洹果，乃至不欲令無生法中得阿羅漢、阿羅漢果、辟支佛、辟支佛道。[[40]](#footnote-40)

**B、於無生法中，不見有菩薩難行苦行**

我亦不欲令無[[41]](#footnote-41)生法中菩薩作難行、為眾生受種種苦。菩薩亦不以難行心行道。何以故？舍利弗！生難心、苦心，不能利益無量阿僧祇眾生。

舍利弗！今菩薩憐愍眾生，於眾生如父母兄弟想、如兒子及己身想，如是能利益無量阿僧祇眾生，是用無所得故。[[42]](#footnote-42)

所以者何？菩薩摩訶薩應生如是心：『如我一切處、一切種不可得，內外法亦如是。』若生如是想，則無難心、苦心。何以故？

是菩薩於一切種、一切處、一切法不受[[43]](#footnote-43)故。[[44]](#footnote-44)

**C、於無生法中，不見有佛得菩提轉法輪**

舍利弗！我亦不欲令無生法中佛得阿耨多羅三藐三菩提，亦不欲令無生法中轉法輪，亦不欲令以無生法得道。」[[45]](#footnote-45)

【**論**】者言[[46]](#footnote-46)：

**（貳）就無生忍明無生觀**

**一、人與法無生，畢竟淨，一切皆不可得**

**（一）以人法二空故，人與法無生，畢竟清淨**

**1、辨二種無生觀**

無生觀[[47]](#footnote-47)有二種：一者、柔順忍觀，二者、無生忍觀。

前說「無生」是柔順忍觀，不畢竟淨[[48]](#footnote-48)；[[49]](#footnote-49)漸習柔順觀，得無生忍[[50]](#footnote-50)，則畢竟淨。[[51]](#footnote-51)

**2、釋經**

**（1）菩薩未盡結，云何言「畢竟清淨」**

問曰：菩薩未盡結，未得佛道，智慧未淳淨，云何言「畢竟清淨」？

答曰：

**A、得無生忍菩薩，雖習未盡，無所妨故說畢竟淨**

是菩薩得無生忍時，滅諸煩惱，得菩薩道，入菩薩位，雖有煩惱氣，坐道場時乃盡，無所妨故畢竟淨。

**B、相對柔順忍而說畢竟淨，非對佛道說畢竟淨**

復次，「畢竟清淨」者，於柔順道畢竟清淨，非為佛道。

**（2）顯無生畢竟淨之因──眾生空、法空故**

以眾生空、法空故，從見色無生畢竟淨，乃至佛及佛法無生畢竟清淨。

**（二）論無生**

**1、舍利弗問難**

**（1）若人與法無生，則聖人無大小、聖法無優劣、六道無別異**

**A、辨問意**

須菩提種種因緣說諸法相決定無生。

因此事，舍利弗作是難：賢聖中最小者須陀洹、須陀洹法，最大者佛、佛法。若爾者，聖人無大無小，聖法亦無優劣，亦無六道別異──此略難；後問斷三結修道者，為廣難。

**B、釋「五種菩提」**

問曰：云何是「五（438a）種菩提」？

答曰：

**（A）第一說**[[52]](#footnote-52)

一者、柔順忍，二者、無生忍，及三種菩提[[53]](#footnote-53)；於三菩提中，過二而住第三菩提[[54]](#footnote-54)。

**（B）第二說**[[55]](#footnote-55)

復有五種菩提：

一者、名「發心菩提」：於無量生死中發心為阿耨多羅三藐三菩提故，名為菩提──此因中說果。

二者、名「伏心菩提」：折[[56]](#footnote-56)諸煩惱，降伏其心，行諸波羅蜜。

三者、名「明心[[57]](#footnote-57)菩提」：觀三世諸法本末總相、別相[[58]](#footnote-58)，分別籌量，得諸法實相，畢竟清淨，所謂般若波羅蜜相。

四者、名「出到菩提」：於般若波羅蜜中得方便力故，亦不著般若波羅蜜，滅一切煩惱，見一切十方諸佛，得無生法忍，出三界到薩婆若。

五者、名「無上菩提」：坐道場，斷煩惱習，得阿耨多羅三藐三菩提。[[59]](#footnote-59)

**（C）結**

如是等五菩提義。

**（2）若一切法不生，何故二乘斷結修道、菩薩為眾生修難行苦行、佛得菩提轉法輪**

**A、釋諸聖者所斷結**

餘諸賢聖斷結義，如先說。[[60]](#footnote-60)

**B、何故不說辟支佛行？又菩薩道有種種行，何以但說難行苦行**

問曰：聲聞道廣說斷結義，何以不說辟支佛行、菩薩有種種行？

答曰：辟支佛於聲聞無復異道，但福德、利根、小[[61]](#footnote-61)深入諸法實相為異。

菩薩道雖有種種眾行，但難行、苦行為希有事，眾生見已[[62]](#footnote-62)，歡喜言：「菩薩為我等作此行！」餘行雖深妙，人所不知，不能感物，故不說。

**C、菩薩為何行難行苦行，佛為何轉法輪度眾生**

復次，如舍利弗難意──若諸法都是無生空寂[[63]](#footnote-63)者，一切眾生皆著樂，菩薩何以故獨[[64]](#footnote-64)受苦行？

復次，諸佛常樂遠離寂滅，斷法愛，決定知諸法不轉不還，何以[[65]](#footnote-65)故與眾生轉法輪？

**2、須菩提答：於無生法中，不見一切法有所得**

**（1）總答：無生法中，無諸聖人及六道別異**

**A、得無生法則無別異**

須菩提於佛前說無生法，佛不呵[[66]](#footnote-66)折，得快心樂說無難力故，答舍利弗：我亦都不欲令無生法中有六種聖人[[67]](#footnote-67)──除菩薩故言六──及六道別異。何以故？以得無生法證故。謂為聖法、聖人有差別，於無生法中都無所（438b）有。

**B、於無生法中有二種失：麁失有三惡道，細失有三善道**

復次，於無生法中有二種失：「麁失」者，殺盜等罪[[68]](#footnote-68)故，有三惡道；「細失」者，用著心布施、持戒等福故，有三善道。

**（2）別答**

**A、於無生法中，不見有菩薩難行苦行**

**（A）顯過非：心生難苦想，則不能度一切眾生**

若菩薩生難心、苦心，則不能度一切眾生。如世間小事，心難以為苦，猶尚不成，何況成佛道！

**（B）示正行：悲智雙運故，歡喜利益眾生**

成因緣者，所謂大慈大悲心，於眾生如父母、兒子、己身想。何以故？父母、兒子、己身，自然生愛，非推[[69]](#footnote-69)而愛[[70]](#footnote-70)也。

菩薩善修大悲心故，於一切眾生乃至怨讎[[71]](#footnote-71)，同意[[72]](#footnote-72)愛念。

是大悲果報利益之具，都無所惜，於[[73]](#footnote-73)內外所有，盡與眾生。

此中說不惜因緣，所謂「一切處、一切種、一切法不可得故」。

若行者初入佛法，用眾生空，知諸法無我；今用法空，知諸法亦空。

以此大悲心及諸法空二因緣故，能不惜內外所有，利益眾生，不起難行想、苦行想，一心精進歡喜。如人為自身及為父母、妻子，勤身修業，不以為苦；若為他作，則無歡心。

苦行、難行，如後品「本生因緣變化現受畜生形」中說。[[74]](#footnote-74)

**B、於無生法中，不見有佛得菩提轉法輪**

一切諸法畢竟空、不可思議相故，一切法還而不轉故，不名為「轉」；但為破虛妄顛倒故，名為「轉法輪」。[[75]](#footnote-75)

【**經**】

**（三）論得道**

**1、明得道因緣──不以二法而得道果**

舍利弗語須菩提：「今欲令以生法得道？以無生法得道？」

須菩提語舍利弗：「我不欲令以生法得道。」

舍利弗言：「今須菩提欲令以無生法得道？」

須菩提言：「我亦不欲令以無生法得道。」[[76]](#footnote-76)

**2、依二諦說：世俗假名有，勝義畢竟空**

舍利弗言：「如須菩提所說，無知無得。[[77]](#footnote-77)」

須菩提言：「有知有得，不以二法。今以世間名字故有知有得，世間名字故有須陀洹乃至阿羅漢、辟支佛、諸佛；第一實義中，無知無得──（438c）無須陀洹乃至無諸佛。」[[78]](#footnote-78)

「須菩提！若世間名字故有知有得，六道別異亦世間名字故有，非以第一實義耶？」

須菩提言：「如是！如是！舍利弗！如世間名字故有知有得，六道別異亦世間名字故有，非以第一實義。何以故？舍利弗！第一實義中無業無報、無生無滅、無淨無垢。[[79]](#footnote-79)」[[80]](#footnote-80)

**（四）明諸法無生**

**1、不生法、生法皆無生──自性空故**

**（1）舍利弗問：不生法生或生法生**

舍利弗語須菩提：「不生法生？生法生？」[[81]](#footnote-81)

**（2）須菩提答：不生法、生法皆無生**

須菩提言：「我不欲令不生法生，亦不欲令生法生。」[[82]](#footnote-82)

**（3）舍利弗問：何等不生法不欲令生**

舍利弗言：「何等**不生法**不欲令生？」

**（4）須菩提答：色等諸法自性空故無生**

須菩提言：「色是不生法，**自性空**，不欲令生；受、想、行、識不生法，**自性空**，不欲令生；乃至阿耨多羅三藐三菩提不生法，自性空，不欲令生。」[[83]](#footnote-83)

**2、非生生，亦非不生生──諸法無相故無生**

舍利弗語須菩提：「**生**生？**不生**生？」[[84]](#footnote-84)

須菩提言：「非生生，亦非不生生。何以故？舍利弗！生、不生，是二法不合、不散，無色、無形、無對，一相，所謂**無相**。舍利弗！以是因緣故，非生生，亦非不生生。」[[85]](#footnote-85)

**（五）稱歎樂說無生**

爾時，舍利弗語須菩提：「須菩提樂說**無生法**及**無生相**？」

須菩提語舍利弗：「我樂說無生法，亦樂說無生相。何以故？諸無生法及無生相，樂說及語言──是一切法皆不合、不散，無色、無形、無對，一相，所謂無相。」[[86]](#footnote-86)

舍利弗語須菩提：「汝樂說不[[87]](#footnote-87)生法，亦樂說不[[88]](#footnote-88)生相；是樂說、語言亦不生？」

須菩提言：「如是！如是！舍利弗！何以故？舍利弗！色不生，受、想、行、識不生；[[89]](#footnote-89)眼不生乃至意不生；地種不生，乃至識種不生；身行不生，口行不生，意行不生；檀波羅蜜不生，乃至一切種智不生。

以是因緣故，舍利弗！我樂說不[[90]](#footnote-90)生法，亦樂說不[[91]](#footnote-91)生相，是樂說、語言亦不生。[[92]](#footnote-92)」

【**論**】[[93]](#footnote-93)者[[94]](#footnote-94)言：

**（三）論得道**

**1、明得道因緣──不以二法而得道果**

爾時，舍利弗知須菩提樂說無（439a）難而問言：「若一切法無生相，此無生相云何證？用是**生法**得證？為用**不生法**得證？

若用**生法**得證──生法虛誑，汝已種種因緣破；又不可以生法得脫生法。

若以**無生法**得證──無生未有法相，不可以證，云何得證？」

須菩提二法皆不受，俱[[95]](#footnote-95)有過故，如先說。[[96]](#footnote-96)

**2、依二諦說：世俗假名有，勝義畢竟空**

舍利弗作是念：「佛經說二法攝一切法[[97]](#footnote-97)：若有為、若無為。生者有為，無生者無為；今須菩提離此二法，云何當說得道事？」作是念已，問須菩提：「無有得道事耶？」

須菩提是大阿羅漢，行無諍三昧第一，但為菩薩故說是無生，「汝云何當作邪見，說無得道者？」是故言「有知有得」。「知」、「得」者即是得道果之別名。

須菩提恐違前語，故言：不以二法故。

但為世俗故說有須陀洹乃至佛。何以故？一切諸法實無我相；今用我分別須陀洹乃至佛，是世俗法。

復次，未得法空故言「是善、是不善，是有為、是無為」等；第一義中，無眾生故，無須陀洹乃至佛；法空故，無須陀洹果乃至佛道。聖人、聖法猶尚虛誑無定實，何況凡人六道業及果報！

**（四）明諸法無生**

**1、不生法、生法皆無生──自性空故**

**（1）釋疑：舍利弗何以更問不生法生、生法生**

問曰：須菩提已種種因緣定說不生法，[[98]](#footnote-98)今舍利弗何以[[99]](#footnote-99)更問「不生法生，生法生」？

答曰：須菩提上說得道因緣故，舍利弗得須菩提意，雖說不生法破一切法，為因緣故說，而心不著無生法，是故更問。

又以此法甚深，欲令聽者了了得解，故更問。

上問得道行法，今總問一切法云何生。用慧眼，知一切法皆不生；今現見諸法生，是故問「云何生」。

**（2）須菩提答：一切皆無生**

須菩提答：二事皆（439b）非。

若「**生**」生──生法**已生**，不應更生。

若「**不生**」生──生法**未有**故，不應生。

若謂生時「**半生半不生**」──是亦不生。若生分，則已生竟；若未生分，則無生。

是故須菩提不用是肉眼見，以不通達故；二法皆不受，但說：是生如幻、如夢，從虛誑法生，應離、應不取相。

**（3）舍利弗問：何等法不欲令生**

舍利弗問：「何等法二俱不[[100]](#footnote-100)受？」

**（4）須菩提答：色等諸法自性空故無生**

須菩提**以世諦故說**[[101]](#footnote-101)色乃至一切種智畢竟不生，自然空相，不欲令實中有生；若世諦虛誑可有生，生如幻化。

**2、非生生，亦非不生生──諸法無相故無生**

**（1）明不生因緣：不合、不散，無相故**

此中說不生因緣，所謂「不合、不散」。

**（2）論「生相」與「生法」同異**

有人言：生與法異，謂「生是常，所可生法無常」。是故更問。

答者以生、法不異，若說**生法**，已說**生相**。

生、不生，如上說。[[102]](#footnote-102)

**（五）稱歎樂說無生**

舍利弗聞須菩提所說，知須菩提心愛樂無生法故，語須菩提：「汝實愛樂說無生法！」

須菩提即受其問，心亦無愧。何以故？是論議不可破，無有過罪。

何以知[[103]](#footnote-103)之？須菩提自說：「無法可合，無法可散，無色、無[[104]](#footnote-104)形、空[[105]](#footnote-105)，一相，所謂無相。」空相尚不受，何況餘相？

舍利弗重讚：汝樂說無生法及語言皆無生，是實清淨。若當樂說及語言非無生，但說外物無生者，則非清淨。

須菩提即復[[106]](#footnote-106)受其讚，答舍利弗：「非但樂說、語言是無生，色乃至一切種智[[107]](#footnote-107)亦無所生。」

【**經**】

**（六）知諸法空而無所依，能淨菩薩道**

**1、舍利弗讚須菩提說法第一**

爾時，舍利弗語須菩提：「須菩提於說法人中，應最在上！何以故？須菩提隨所問皆能答。」

**2、法性常空故諸法無所依**

須菩提言：「諸法無所依故。」

舍利弗語須菩提：「云何諸法無所依？」

須菩提言：「色性常空，不依內，不依外，不依兩中間；受、想、行、識性常空，不依內，不依外，不依兩中間。[[108]](#footnote-108)眼、耳、鼻、舌、身、（439c）意性常空，不依內，不依外，不依兩中間。色性常空，乃至法性常空，不依內，不依外，不依兩中間。檀波羅蜜性常空，乃至般若波羅蜜性常空，不依內，不依外，不依兩中間。內空性常空，乃至無法有法空性常空，不依內，不依外，不依兩中間。舍利弗！四念處性常空，乃至一切種智性[[109]](#footnote-109)常空，不依內，不依外，不依兩中間。以是因緣故，舍利弗！一切諸法無所依，性常空故。

**3、勸淨菩薩道**

如是，舍利弗！菩薩摩訶薩行六波羅蜜時，應淨色、受、想、行、識，乃至應淨一切種智。」

**二、明趣無生之方便**

**（一）行六度淨菩薩道**

**1、總標世間六度、出世間六度**

舍利弗問須菩提：「菩薩摩訶薩云何行六波羅蜜時淨菩薩道？」

須菩提言：「有世間檀波羅蜜，有出世間檀波羅蜜；尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜，有世間、有出世間。」

**2、別釋**

**（1）施度**[[110]](#footnote-110)

舍利弗問須菩提：「云何世間檀波羅蜜？云何出世間檀波羅蜜？」

**A、世間檀──有三礙──有所依**（印順法師，《大智度論筆記》［B017］p.142）

須菩提言：「若菩薩摩訶薩作施主，能施沙門、婆羅門、貧窮、乞人，須食與食，須飲與飲，須衣與衣，臥具、床榻、房舍、香華、瓔[[111]](#footnote-111)珞、醫藥，種種所須資生之物；若妻子、國土、頭目、手足、支節──內外之物，盡以給施。施時作是念：『我與、彼取，我不慳貪，我為施主，我能捨一切，我隨佛教施，我行檀波羅蜜。』作是施已，用**得法**與一切眾生共之，迴向阿耨多羅三藐三菩提，念言：『是布施因緣，令眾生得今世樂，後當令得入涅槃。』

是人布施有三礙。何等三？我相、他相、施相。著是三相布施，是名世間檀波羅蜜。

何因緣故名世間？於世間中不動不出，是名世間檀波羅蜜。[[112]](#footnote-112)

**B、出世間檀──三分清淨──無所依**（印順法師，《大智度論筆記》［B017］p.142）

云何名出世間檀波羅蜜？所謂三分清淨。（440a）何等三？菩薩摩訶薩布施時，我不可得，不見受者，施物不可得亦不望報──是名菩薩摩訶薩三分清淨檀波羅蜜。

復次，舍利弗！菩薩摩訶薩布施時，施與一切眾生，眾生亦不可得；以此布施迴向阿耨多羅三藐三菩提，乃至不見微細法相。舍利弗！是名出世間檀波羅蜜。

何以故名為出世間？於世間中能動、能出，是故名出世間檀波羅蜜。[[113]](#footnote-113)

**（2）例餘五度**

尸羅波羅蜜──有所依，是為世間尸羅波羅蜜；無所依，是為出世間尸羅波羅蜜。餘如檀波羅蜜說。

羼提波羅蜜、毘梨耶波羅蜜、禪波羅蜜、般若波羅蜜，有所依是名世間，無所依是名出世間；餘亦如檀中說。

**3、結**

如是，舍利弗！菩薩摩訶薩行六波羅蜜時，淨菩薩道。」

**（二）行三十七道品等開菩提道**

舍利弗問須菩提：「云何菩薩摩訶薩為阿耨多羅三藐三菩提道？」

須菩提言：「四念處是菩薩摩訶薩為阿耨多羅三藐三菩提道，乃至八聖道分，空解脫門、無相解脫門、無作解脫門，內空乃至無法有法空，一切三昧門、一切陀羅尼門，佛十力、四無所畏、四無礙智、十八不共法、大慈大悲。舍利弗！是名菩薩摩訶薩為阿耨多羅三藐三菩提道。」

【**論**】

**（六）知諸法空而無所依，能淨菩薩道**

**1、釋舍利弗讚須菩提為說法第一**

問曰：五百阿羅漢，佛各說[[114]](#footnote-114)其第一，如舍利弗智慧第一，目揵連神足第一，摩訶迦葉行頭陀中第一，須菩提得無諍三昧第一，摩訶迦旃延分別修多羅第一，富樓那說法人中第一。今舍利弗何以故讚「須菩提於說法人中應最第一」？

答曰：佛以佛眼觀一切眾生利根、鈍根，籌量一切法總相、別相，隨其所得法，各記第一，無錯！

富樓那於四眾中，（440b）用十二部經、種種法門、種種因緣譬喻說法，能利益眾生第一。

須菩提常行無諍三昧，與菩薩同事，巧便樂說一種空相法門，勝富樓那。

譬如巧[[115]](#footnote-115)師多有所能，所能多故，普不精悉；如有人偏[[116]](#footnote-116)能一事，則必盡其美。富樓那雖多能，不如須菩提常樂行空故能巧說空。

是故舍利弗聞須菩提巧說空義，便讚言：「汝於說法人中應作第一！」

舍利弗見須菩提隨所問皆能答，如風行空中，無所罣[[117]](#footnote-117)礙。

爾時，須菩提不謙不受。何以故？安立平實[[118]](#footnote-118)，好人相故。

好人相者，不自讚，不自毀，於他亦不讚、不毀。

若自讚身，非大人相，不為人所讚而便自美。

若自毀，是姣[[119]](#footnote-119)輸[[120]](#footnote-120)人。

若毀他，是讒賊[[121]](#footnote-121)人。

若讚他，是諂媚人。

須菩提說無生法故，舍利弗雖讚而非[[122]](#footnote-122)諂。

**2、法性常空故諸法無所依**

**（1）無礙：諸法性空，無所依故**（印順法師，《大智度論筆記》［E009］p.301）

須菩提以舍利弗實讚故不謙，又以斷法愛故心不高，亦不愛著，但答無礙無障因緣，所謂一切法無所依止，無所依止故無障無礙。

**（2）釋「無所依」**

「無所依止」義，如先說。[[123]](#footnote-123)

此中須菩提自說：「內法空故，色不依止內；外法空故，色不依止外；中間無所有故，色不依止中間。」如色，乃至一切種智亦如是。

**3、勸淨菩薩道**

若菩薩知一切三界無常空故，不中依止；爾時煩惱折[[124]](#footnote-124)，能淨菩薩道。

是故須菩提說：「菩薩行六波羅蜜，應淨色乃至一切種智。」

**二、明趣無生之方便**

**（一）行六度淨菩薩道**

**1、總標世間六度、出世間六度**

**（1）舍利弗何以更問「淨菩薩道」**

問曰：「淨色乃至淨一切種智」即是「淨菩薩道」，何以故更問？

答曰：菩薩能令色畢竟空，是名清淨；是事深妙，不可頓得。是故舍利弗問：「新學菩薩云何修是初方便道？」

**（2）須菩提以世間六度、出世間六度答**

須菩提答：「若菩薩能行（440c）二種波羅蜜。」

**（3）辨開菩薩道與開菩提道**

六波羅蜜是初開菩薩道；能用無所得空，行三十七品，是開佛道。

「淨」者名為開；如去道中荊棘[[125]](#footnote-125)，名[[126]](#footnote-126)為開道。

**2、別釋**

何等是二種波羅蜜？一者、世間，二者、出世間。

**（1）施度**

**A、世間檀**

「世間」者，須菩提自說義，所謂須食與食等。是義，如初品中說。[[127]](#footnote-127)

若施時有所依止，譬如老病人依恃他力，能行、能立；施者離實智慧、心力薄少故依止。「依止」者，己身、財物、受者──是法中取相心著，生憍慢等諸煩惱。是名世間，不動、不出。

**B、出世間檀**

「動」者，柔順忍；「出」者，無生法忍。

聲聞法中，「動」者，學人；「出」者，無學。

**（2）例餘五度**

餘者五波羅蜜亦如是。

**3、結**

是名「初開菩薩道」。

**（二）行三十七道品等開菩提道**[[128]](#footnote-128)

問曰：「菩薩道」即是「阿耨多羅三藐三菩提道」，何以故[[129]](#footnote-129)更問？

答曰：

**1、為得無上菩提名「菩提道」，菩薩行此道名「菩薩道」**

菩薩時，有道；佛已到，不須道。是道為得阿耨多羅三藐三菩提故，名為「菩提道」；菩薩行是道故，名「菩薩道」。

**2、六度菩薩道是遠道，三十七道品等菩提道是近道**

此中佛說：遠道，所謂六波羅蜜菩薩道也；近道，所謂三十七品菩提道也。

六波羅蜜中布施、持戒等雜[[130]](#footnote-130)，故遠；三十七品但有禪定、智慧，故近。

六波羅蜜有世間、出世間雜[[131]](#footnote-131)，故遠；三十七品、三解脫門等乃至大慈大悲，畢竟清淨，故近。

**3、從初發意乃至金剛三昧，為菩提而行，皆是菩提道**

復次[[132]](#footnote-132)，「阿耨多羅三藐三菩提道」者，從初發意乃至金剛三昧，其中為菩提菩薩[[133]](#footnote-133)行，皆是菩提道。[[134]](#footnote-134)

【**經**】

**（三）稱讚般若力**

**1、舍利弗讚須菩提善哉**

爾時，舍利弗讚須菩提言：「善哉！善哉！何等波羅蜜力？」[[135]](#footnote-135)

**2、須菩提顯般若力之殊勝**

須菩提言：「是般若波羅蜜力。所以者何？

**（1）般若能生一切善法**

般若波羅蜜能生一切諸善法──若聲聞法、辟支佛法、菩薩法、佛法。

**（2）般若能含受一切善法**

舍利弗！般若波羅蜜能受一切諸善法──聲聞法、辟支佛法、菩薩法、佛法。

**（3）十方三世諸佛皆行般若而得無上菩提**

舍利弗！過去諸佛行般若波羅蜜，（441a）得阿耨多羅三藐三菩提；未來諸佛亦行般若波羅蜜，當得阿耨多羅三藐三菩提；舍利弗！今現在十方諸[[136]](#footnote-136)國界中諸佛亦行是般若波羅蜜，得阿耨多羅三藐三菩提。

**三、明順應般若之行者**

**（一）明能隨順般若行之人**

舍利弗！若菩薩摩訶薩聞說般若波羅蜜時，不疑不難，當知是菩薩摩訶薩行菩提道[[137]](#footnote-137)。菩薩[[138]](#footnote-138)道者，救[[139]](#footnote-139)一切眾生故，心不捨一切眾生，以無所得故。是菩薩常應不離是念，所謂大悲念。」

**（二）眾生及諸法空而不離大悲念**

舍利弗復問[[140]](#footnote-140)：「欲使菩薩摩訶薩常不離是念，所謂大悲念；若菩薩摩訶薩常不離大悲念，令一切眾生皆當作菩薩。何以故？須菩提！一切眾生亦不離諸念故。」

須菩提言：「善哉！善哉！舍利弗！汝欲難我而成我義。

何以故？眾生無故念亦無，眾生性無故念亦性無，眾生法無故念亦法無，眾生離故念亦離，眾生空故念亦空，眾生不可知故念[[141]](#footnote-141)亦不可知。[[142]](#footnote-142)

舍利弗！色無故念亦無，色性無故念亦性無[[143]](#footnote-143)，色法無故念亦法無，色離故念亦離，色空故念亦空，色不可知故念亦不可知；受、想、行、識亦如是；眼乃至意，色乃至法，地種乃至識種，檀波羅蜜乃至般若波羅蜜，內空乃至無法有法空，四念處乃至十八不共法，一切三昧門、一切陀羅尼門，一切智、一切種智，乃至阿耨多羅三藐三菩提無故，念亦無；乃至阿耨多羅三藐三菩提不可知故，念亦不可知。

舍利弗！菩薩摩訶薩行是道，我欲使不離是念，所謂大悲念。」

**伍、佛讚說勸學，現瑞證說，時眾得益**

**（壹）佛讚說般若、勸學般若**

爾時，佛讚須菩提言：「善哉！善哉！是菩薩摩訶薩般若波羅蜜，其有說者，亦當如是說。如汝所說般若波羅蜜，皆是承[[144]](#footnote-144)佛意（441b）故。菩薩摩訶薩學般若波羅蜜，應當如汝所說學！」

**（貳）現瑞證說，時眾得益**

**一、地動顯瑞相**

須菩提說是般若波羅蜜品時，三千大千世界六種振[[145]](#footnote-145)動：東湧西沒、西湧東沒，南湧北沒、北[[146]](#footnote-146)湧南沒，中湧邊沒、邊湧中沒。

**二、十方諸佛同說般若，時眾得益**

爾時，佛微笑。須菩提白佛言：「何因何緣故微笑？」

佛告須菩提：「如我於此世界說般若波羅蜜，東方無量阿僧祇世界諸佛，亦為諸菩薩摩訶薩說般若波羅蜜；南西北方、四維、上下，亦說是般若波羅蜜。

說是般若波羅蜜品時，十二那由他諸天人得無生法忍。十方諸佛說是般若波羅蜜時，無量阿僧祇眾生亦發阿耨多羅三藐三菩提心。」

【**論**[[147]](#footnote-147)】者言[[148]](#footnote-148)：

**（三）稱讚般若力**

**1、舍利弗讚須菩提善哉**

舍利弗作是念：「須菩提所說，分別六波羅蜜世間、出世間及菩提道，大利益眾生。」故歡喜讚言：「善哉！善哉！」再言之者，善[[149]](#footnote-149)之至也。

**2、須菩提顯般若力之殊勝**

問：「是何波羅蜜力？」

須菩提作是思惟：「一切心數法中，除智慧，無能如是分別斷疑開道[[150]](#footnote-150)；諸波羅蜜中，離[[151]](#footnote-151)般若波羅蜜，自體不能成就，何況能分別開道[[152]](#footnote-152)！」[[153]](#footnote-153)如是思惟已，答舍利弗：「是般若波羅蜜力。」

如先說：諸法中無我、無知者、無見者；[[154]](#footnote-154)今以此證知是般若波羅蜜力，非佛力、非須菩提力。

何以故？須菩提說因緣──

**（1）般若能生一切善法**

所謂般若波羅蜜，離斷常、有無二邊等故，能生一切善法，所謂三乘法定相，堅牢不壞相。

**（2）般若能含受一切善法**

又般若波羅蜜無量無邊故，能受一切善法；如大海能受眾川[[155]](#footnote-155)萬流。[[156]](#footnote-156)

「三乘善法」者，所謂六波羅蜜乃至十八不共法。

**（3）十方三世諸佛皆行般若而得無上菩提**

十方三世諸佛行般若波羅蜜故，皆得阿耨多羅三藐三菩提；雖行餘（441c）波羅蜜，般若波羅蜜最尊大，有分別通達力。

譬如和合下藥[[157]](#footnote-157)，巴[[158]](#footnote-158)豆[[159]](#footnote-159)最有力；般若波羅蜜亦如是，雖與餘波羅蜜合，而破諸煩惱、拔邪見、捨戲論，般若波羅蜜力最勝。

以是故說「皆是般若波羅蜜力」。

**三、明順應般若之行者**

**（一）明能隨順般若行之人**

問曰：種種讚此般若波羅蜜微妙甚深，誰能隨順應般若波羅蜜行？

答曰：有菩薩無量世集諸福德，利根，諸煩惱折薄；雖未到阿鞞跋致地，聞般若波羅蜜，即時信受深入。通達如是相者，則能行般若波羅蜜道，所謂救度一切眾生，令離世間憂惱；大悲心故，不離[[160]](#footnote-160)一切眾生。

菩薩常不應離大悲及畢竟空念──畢竟空破世間諸煩惱，示涅槃；而大悲引[[161]](#footnote-161)之令還入善法中，以利益眾生。

**（二）眾生及諸法空而不離大悲念**[[162]](#footnote-162)

**1、釋經**

爾時，舍利弗難須菩提：「若菩薩不離是大悲念及畢竟空念者，一切眾生皆當作菩薩！何以故？是畢竟空無相無所分別，不應菩薩有而眾生無！若有，一切眾生應共有；若無，菩薩亦應無。」

須菩提答：「汝欲難我而助成我義。何以故？諸法相畢竟空故，眾生亦空；眾生空故，畢竟空念亦空。若諸法畢竟空，何有眾生實空，而難我言『眾生不離是念，皆當為菩薩』？」是故說：「眾生無所有故，畢竟空念亦無所有；眾生無性，眾生離，眾生空，眾生不可知，畢竟空念亦畢竟[[163]](#footnote-163)空。」色乃至阿耨多羅三藐三菩提亦如是。

**2、釋疑：經但說「不離大悲念」，何故論又云「不離畢竟空念」**

問曰：此中「念」是「不離大悲念」，何以說「不離畢竟空念」？

答曰：菩薩不離是念，心不捨眾生，用無所得故。

無所得空、畢竟空，名異而（442a）義[[164]](#footnote-164)一。[[165]](#footnote-165)不可得空在初，畢竟空在後；以畢竟空大故，生悲亦大。

大悲，如《阿差末經》中說有三種悲[[166]](#footnote-166)：眾生緣、法緣、無緣。[[167]](#footnote-167)

無緣悲從畢竟空生，以是解舍利弗所難。

**伍、佛讚說勸學，現瑞證說，時眾得益**

**（壹）佛讚說般若、勸學般若**

佛證其說故，讚言：「善哉！若欲解說般若波羅蜜者，當如汝所說。」

爾時，眾中天、人、菩薩作是念：「般若波羅蜜甚深，三世諸佛皆從中生；須菩提小乘人，云何佛讚『欲說般若波羅蜜當如汝所說』？」

是故次言：「須菩提所說，皆承佛意。」正使彌勒等諸菩薩、梵天王等不承佛意，尚不能得問，何況須菩提在佛前自恣[[168]](#footnote-168)樂說！

「諸菩薩欲學般若波羅蜜，亦當如汝所說學！」

**（貳）現瑞證說，時眾得益──明地動因緣**

「說是品時，三千大千世界地六種振[[169]](#footnote-169)動」者，

**一、地神歡喜故**

是時會中多有菩薩發阿耨多羅三藐三菩提心，皆當作佛。佛是天地大主，地神歡喜，「我主今生！」故使地大動。

**二、深信般若人以福德因緣而感得故**

復次，人心信深般若波羅蜜者，難得希有故，是人以福德因緣，感大風以動水，水動故地動。

**三、地下大龍王欲來聽般若故**

復次，地下大龍王欲來聽般若波羅蜜，從水出故水動，水動故地動。

**四、佛神力令地動故**

復次，佛神力故令地動──般若波羅蜜難見難知，欲引導眾人令益信樂故。

**五、如先說地動諸因緣**

餘地動因緣，如先說。[[170]](#footnote-170)

**六、十方諸佛說般若，諸多眾生發無上心、得不退轉故**

此中佛自說因緣，所謂我說般若波羅蜜，十方諸佛亦說是般若波羅蜜。[[171]](#footnote-171)十二那由陀[[172]](#footnote-172)天人得阿鞞跋致地、入法位，是故地動；又十方世界眾生等亦發無上道意，是故地動。

爾時，諸天亦有散種種蓮華及種種雜香、天衣、天蓋，千萬種天妓[[173]](#footnote-173)樂，諸龍王等從四大海水中涌出，及諸夜叉、羅剎等，皆生慈心，合手讚佛。又佛笑（442b）時，無量光明遍覆十方如恒河沙等世界──有爾所等希有事。

取要言之，地動皆由說「諸法實相」，所謂「般若波羅蜜」。

1. （大智度論……三）十六字＝（大智度論卷第五十三釋無生三觀品第二十六）十九字【宋】【元】，＝（大智度論卷第五十三釋無生三觀品第二十六（經作無生品））二十四字【明】，＝（大智度論卷第五十三釋無生三觀品第二十六品）二十字【宮】，＝（大智度經論卷第五十三，釋第二十五品）十六字【聖】，＝（大智論第二十五品無生品五十五）十四字【石】。（大正25，435d，n.15） [↑](#footnote-ref-1)
2. 《大般若波羅蜜多經》卷423〈24 遠離品〉：「爾時，具壽舍利子問善現言：『如仁者所說，若時菩薩摩訶薩修行般若波羅蜜多觀察諸法者，云何菩薩摩訶薩？云何般若波羅蜜多？云何觀察諸法？』」（大正7，126b26-29） [↑](#footnote-ref-2)
3. （1）《大般若波羅蜜多經》卷423〈24 遠離品〉：

   爾時，具壽善現對曰：「尊者所問**云何菩薩摩訶薩**者，舍利子！勤求無上正等菩提利樂有情故名菩薩，具如實覺能遍了知一切法相而無所執故復名摩訶薩。」

   時，舍利子又問善現：「云何菩薩摩訶薩能遍了知一切法相而無所執？」

   善現對曰：「舍利子！諸菩薩摩訶薩如實了知一切色相而無所執，如實了知一切受、想、行、識相而無所執。……如實了知一切四無所畏乃至十八佛不共法相而無所執；如實了知一切三摩地門相而無所執，如實了知一切陀羅尼門相而無所執；如實了知一切法界相而無所執，如實了知一切真如、實際、不思議界、安隱界等相而無所執；乃至如實了知一切一切智相而無所執，如實了知一切道相智、一切相智相而無所執。」（大正7，126b29-127a4）

   （2）參見《大智度論》卷45（大正25，385a12-b8）、卷52（大正25，435a5-10）。 [↑](#footnote-ref-3)
4. 知＝智【聖】。（大正25，436d，n.1） [↑](#footnote-ref-4)
5. 《大般若波羅蜜多經》卷423〈24 遠離品〉：「時，舍利子問善現言：『復何名為一切法相？』善現對曰：『舍利子！若由如是諸行、相、狀表知諸法是色、是聲、是香、是味、是觸、是法、是內、是外、是有漏、是無漏、是有為、是無為，此等名為一切法相。』」（大正7，127a4-9） [↑](#footnote-ref-5)
6. 《大般若波羅蜜多經》卷423〈24 遠離品〉：「復次，舍利子！尊者所問『云何般若波羅蜜多』者，舍利子！有勝妙慧遠有所離故名般若波羅蜜多。」（大正7，127a10-12） [↑](#footnote-ref-6)
7. 非＋（作）【聖】。（大正25，436d，n.2） [↑](#footnote-ref-7)
8. 參見《正觀》（6），pp.144-145：

   （1）「菩薩義」，參見《大智度論》卷44（大正25，379b-381a8）［〈12 句義品〉之經文與《大智度論》之解說］。

   （2）「般若波羅蜜義」，參見《大智度論》卷43（大正25，369b26-371b5）［〈9 集散品〉之經文與《大智度論》之解說］。

   （3）「諸觀義」，參見《摩訶般若波羅蜜經》卷7〈25 十無品〉（大正8，269c24-270a12），《放光般若經》卷5〈26 不可得三際品〉（大正8，35b20-c4），《光讚經》卷9〈23等三世品〉第23（大正8，207b8-25）。 [↑](#footnote-ref-8)
9. 斫＝破【聖】。（大正25，436d，n.4） [↑](#footnote-ref-9)
10. 《正觀》（6），p.145：《大智度論》卷23（大正25，232c6）、卷52（431b18-19）。 [↑](#footnote-ref-10)
11. 《正觀》（6），p.145：參見《摩訶般若波羅蜜經》卷27（大正8，423b8-9），《放光般若經》卷20（大正8，146b11-13），《小品般若經》卷10（大正8，586a13-14）。 [↑](#footnote-ref-11)
12. （1）菩薩＝菩提【元】【明】【聖】【石】。（大正25，436d，n.6）

    （2）案：《高麗藏》亦作「菩薩者」（第14冊，909a4）；《中華大藏經》作「菩提者」（第26冊，p.29a4）；《房山石經》作「菩提者」（《房山石經》（遼金刻經），端字號，p.76下16）。 [↑](#footnote-ref-12)
13. 《正觀》（6），p.145：參見《大智度論》卷4〈1 序品〉：「菩提名諸佛道，薩埵名或眾生，或大心。是人諸佛道功德盡欲得，其心不可斷不可破，如金剛山，是名大心。」（大正25，86a13-16）

    《大智度論》卷44〈12 句義品〉：「**菩**為一字，**提**為一字，是二不合則無語；若和合名為**菩提**（秦言無上智慧）。**薩埵**，或名眾生，或是大心。為無上智慧故，出大心，名為**菩提薩埵**。願欲令眾生行無上道，是名**菩提薩埵**。」（大正25，380c1-5） [↑](#footnote-ref-13)
14. （1）菩薩知法：知法各各相──知法畢竟空──二慧亦不著。（印順法師，《大智度論筆記》［E009］p.301）

    （2）參見《大智度論》卷26〈1 序品〉：「諸佛有二種說法：**先分別諸法，後說畢竟空。**若說三世諸法，通達無礙，是分別說；若說三世一相無相，是說畢竟空。」（大正25，255a25-28） [↑](#footnote-ref-14)
15. 般若：遠離（空）。（印順法師，《大智度論筆記》〔E002〕p.288） [↑](#footnote-ref-15)
16. 參見Kimura, Pañca.（梵本《二萬五千頌般若經》）I-2, p.157, l.22-23。 [↑](#footnote-ref-16)
17. 阿＝何【聖】。（大正25，436d，n.12） [↑](#footnote-ref-17)
18. （1）蜜＝漢【宋】＊。（大正25，436d，n.1）

    （2）《高麗藏》亦作「阿羅蜜」。（第14冊，909b3） [↑](#footnote-ref-18)
19. 《正觀》（6），pp.145-146：參見《大智度論》卷1（大正25，60b19-c6）、卷15（大正25，170b29-c17）、卷18（大正25，193a10-b7）、卷23（大正25，229b14-c12）、卷26（大正25，253b21-c6）、卷31（大正25，292b29-c8）、卷37（大正25，331b16-29）、卷43（大正25，372b10-26）。又參見卷1（大正25，62c5-10）、卷18（大正25，190b12-15）、卷31（大正25，291b16-17）、卷32（大正25，297c25-28）所引之經文。 [↑](#footnote-ref-19)
20. 無＝不【石】。（大正25，436d，n.17） [↑](#footnote-ref-20)
21. 《大般若波羅蜜多經》卷423〈24 遠離品〉：「善現對曰：『舍利子！色，色性空；受、想、行、識，受、想、行、識性空──此性空中無生無滅，亦無色乃至識。由斯故說：色不生不滅即非色，受、想、行、識不生不滅亦非受、想、行、識。』」（大正7，127c27-128a2） [↑](#footnote-ref-21)
22. （空）＋無生【聖】。（大正25，436d，n.18） [↑](#footnote-ref-22)
23. 《大般若波羅蜜多經》卷423〈24 遠離品〉：「善現對曰：『舍利子！若色若不二，若受、想、行、識若不二，如是一切皆非相應非不相應，無色、無見、無對，一相所謂無相。由斯故說：色不二即非色，受、想、行、識不二亦非受、想、行、識。』」（大正7，128a11-15） [↑](#footnote-ref-23)
24. 《大般若波羅蜜多經》卷423〈24 遠離品〉：「爾時，具壽舍利子問善現言：『仁者何緣作如是說：色入無二法數，受、想、行、識入無二法數，如是乃至一切智入無二法數，道相智、一切相智入無二法數？』

    善現對曰：『舍利子！色不異無生無滅，無生無滅不異色；色即是無生無滅，無生無滅即是色。受、想、行、識不異無生無滅，無生無滅不異受、想、行、識；受、想、行、識即是無生無滅，無生無滅即是受、想、行、識。由斯故說：色入無二法數，受、想、行、識入無二法數。』」（大正7，128a21-29） [↑](#footnote-ref-24)
25. 參見《摩訶般若波羅蜜經》卷7〈25 十無品〉（大正8，270a12-b11）；《大智度論》卷52（大正25，435a10-c15）。 [↑](#footnote-ref-25)
26. 《正觀》（6），p.146：「三種大法」，指同一品（〈無生品〉）開頭部分：「爾時，慧命舍利弗語須菩提：『菩薩摩訶薩行般若波羅蜜觀諸法，何等是菩薩？何等是般若波羅蜜？何等是觀？』」（大正25，435c25-27） [↑](#footnote-ref-26)
27. 色即是空，空即是色。（印順法師，《大智度論筆記》〔E003〕p.290） [↑](#footnote-ref-27)
28. 言＝說【宋】【元】【明】【宮】【聖】【石】。（大正25，437d，n.1） [↑](#footnote-ref-28)
29. 想＝相【石】。（大正25，437d，n.2） [↑](#footnote-ref-29)
30. 廁＝惡【宮】【聖】【石】。（大正25，437d，n.4） [↑](#footnote-ref-30)
31. 法本不生。（印順法師，《大智度論筆記》〔E009〕p.301） [↑](#footnote-ref-31)
32. 無＝不【石】。（大正25，437d，n.6） [↑](#footnote-ref-32)
33. （1）參見《大智度論》卷52〈25 十無品〉：「若一切法無生相、般若波羅蜜不二不別。得是無生心，即是般若波羅蜜；得般若波羅蜜，即知諸法不生不滅。以是故，般若波羅蜜即是不生，不二不別。復次，須菩提自說因緣，所謂是**無生法不一相，不二相**、不三、不異。何以故？**諸法無生一相故**。乃至一切種智亦如是。」（大正25，435c1-7）

    （2）《大智度論》卷53〈26 無生品〉：「色入無二法數者，行者觀色不生不滅相，是時分別色，今變為無生，是故說色無生即是不二。」（437a24-26）。 [↑](#footnote-ref-33)
34. 《正觀》（6），p.146：《大智度論》卷52〈25 十無品〉（大正25，434a18-b2）。 [↑](#footnote-ref-34)
35. 此科判參考《大智度論》卷53〈26 無生品〉：「無生觀有二種：一者、柔順忍觀，二者、**無生忍觀**。前說無生是柔順忍觀，不畢竟淨；**漸習柔順觀，得無生忍，則畢竟淨。**」（大正25，437c15-17） [↑](#footnote-ref-35)
36. 無＋（量）【聖】。（大正25，437d，n.8） [↑](#footnote-ref-36)
37. 《大般若波羅蜜多經》卷423〈24 遠離品〉：「爾時，具壽善現白佛言：『世尊！若時菩薩摩訶薩修行般若波羅蜜多觀察諸法，是時菩薩摩訶薩見我無生，畢竟淨故，乃至見見者無生，畢竟淨故；見色無生，畢竟淨故，乃至見識無生，畢竟淨故。』」（大正7，128b9-13） [↑](#footnote-ref-37)
38. 《大般若波羅蜜多經》卷423〈24 遠離品〉：「見**異生法**無生，畢竟淨故；見**異生**無生，畢竟淨故。見預流法無生，畢竟淨故；見預流無生，畢竟淨故。見一來法無生，畢竟淨故；見一來無生，畢竟淨故。見不還法無生，畢竟淨故；見不還無生，畢竟淨故。見阿羅漢法無生，畢竟淨故；見阿羅漢無生，畢竟淨故。見獨覺法無生，畢竟淨故；見獨覺無生，畢竟淨故。見一切菩薩法無生，畢竟淨故；見一切菩薩無生，畢竟淨故。見諸佛法無生，畢竟淨故；見諸佛無生，畢竟淨故。見一切有情法無生，畢竟淨故；見一切有情無生，畢竟淨故。」（大正7，128c2-13） [↑](#footnote-ref-38)
39. 五種菩提：發心菩提、伏心菩提、明心菩提、出到菩提、無上菩提。詳見《大智度論》卷53〈26 無生品〉（大正25，438a3-14）。 [↑](#footnote-ref-39)
40. （1）《大般若波羅蜜多經》卷424〈24 遠離品〉：「爾時，具壽善現報舍利子言：『非我於彼無生法中見有六趣受生差別，**非我於彼無生法中見有能入諦現觀者**，**非我於彼無生法中見有預流得預流果、見有一來得一來果、見有不還得不還果、見有阿羅漢得阿羅漢果、見有獨覺得獨覺菩提**、見有菩薩得一切相智，非我於彼無生法中見有菩薩摩訶薩厭患生死得五菩提，非我於彼無生法中見有聲聞修斷結道、見有獨覺勤修獨悟緣起法道。』」（大正7，129a12-21）

    （2）案：羅什譯此處未提及「不欲令無生法中見有六道別異」。 [↑](#footnote-ref-40)
41. 〔無生法中〕－【宋】【宮】【聖】。（大正25，437d，n.14） [↑](#footnote-ref-41)
42. 《大般若波羅蜜多經》卷424〈24 遠離品〉：「非我於彼無生法中見有菩薩摩訶薩為度有情修多苦行受諸重苦，然諸菩薩摩訶薩不起難行苦行之想。何以故？舍利子！若起難行苦行想者，終不能為無量無數無邊有情作大饒益。舍利子！一切菩薩以無所得而為方便，於諸有情起大悲心，住如父母、兄弟、妻子及己身想，為度脫彼發起無上正等覺心，乃能為彼作大饒益。」（大正7，129a21-28） [↑](#footnote-ref-42)
43. 受＝愛【聖】。（大正25，437d，n.19） [↑](#footnote-ref-43)
44. （1）《大般若波羅蜜多經》卷424〈24 遠離品〉：「舍利子！一切菩薩應作是念：『如我自性，**於一切法以一切種、一切處、一切時求不可得**，內外諸法亦復如是，都無所有皆不可得。』若住此想便不見有難行苦行，由此能為無量無數無邊有情修多百千難行苦行作大饒益。何以故？是菩薩摩訶薩於一切法、一切有情，一切種、一切處、一切時無執受故。」（大正7，129a28-b6）

    （2）梵本《二萬五千頌般若》，木村，I-2，p.164：

    tathā hi te bodhisattvāḥ sarveṇa sarvaṃ sarvathā sarvaṃ kañcid dharmaṃ notpādayante nopalabhante. [↑](#footnote-ref-44)
45. 《大般若波羅蜜多經》卷424〈24 遠離品〉：「舍利子！非我於彼無生法中見有如來、應、正等覺證得無上正等菩提轉妙法輪度無量眾。何以故？舍利子！以一切法、一切有情不可得故。」（大正7，129b6-9） [↑](#footnote-ref-45)
46. 者言＝釋曰【石】。（大正25，437d，n.23） [↑](#footnote-ref-46)
47. ┌柔順忍觀──不畢竟淨

    二種無生觀 ┴無生忍觀──畢竟清淨………入菩薩位

    （印順法師，《大智度論筆記》［B016］p.141） [↑](#footnote-ref-47)
48. （清）＋淨【石】。（大正25，437d，n.24） [↑](#footnote-ref-48)
49. 關於「柔順忍」與「無生忍」，參見《大智度論》卷41（大正25，362a14-16）、卷48（大正25，405b）、卷63（507b）、卷74（582a-b）、卷75（586a）、卷79（615b）、卷81（630b）等。 [↑](#footnote-ref-49)
50. 另參見《大智度論》卷63（大正25，508c）、卷74（大正25，580a）。 [↑](#footnote-ref-50)
51. 《正觀》（6），p.146：

    「前說無生，是不畢竟淨」，參見《大智度論》卷53（大正25，436c1-437a1）［〈無生品〉本身稍前之經文］。

    「今說無生，是畢竟淨」，參見《大智度論》卷53（大正25，437b3-c14）［〈無生品〉本身稍前之經文］。 [↑](#footnote-ref-51)
52. ┌柔順忍

    │無生忍

    五種菩提（之一） ┤聲聞菩提

    │緣覺菩提

    └佛菩提　　　（印順法師，《大智度論筆記》［B017］p.141） [↑](#footnote-ref-52)
53. 如前《大智度論》卷53〈26 無生品〉：「菩提有三種：有阿羅漢菩提，有辟支佛菩提，有佛菩提。」（大正25，436b5-7） [↑](#footnote-ref-53)
54. 案：「過二」即指「過阿羅漢菩提、辟支佛菩提」，「住第三菩提」即住於「佛菩提」。 [↑](#footnote-ref-54)
55. ┌發心菩提── 於生死中發無上心─────────────資糧

    │伏心菩提── 折伏煩惱降伏其心行諸波羅─────────加行

    五種菩提（之二） ┤明心菩提── 得法實相畢竟清淨─────────────通達

    │出到菩提── 於般若中得方便力，不著般若，滅諸煩惱，

    │ 見一切佛，得無生忍，出三界，到薩婆若。──修習

    └無上菩提── 坐道場，斷煩惱習─────────────究竟

    （印順法師，《大智度論筆記》［B017］p.142） [↑](#footnote-ref-55)
56. 折＝斷【石】。（大正25，438d，n.2） [↑](#footnote-ref-56)
57. （1）明＋（心）【宋】【元】【明】【宮】。（大正25，438d，n.3）

    （2）《大正藏》原作「明」，今依【宋】【元】【明】【宮】加「心」字。 [↑](#footnote-ref-57)
58. 相分＝分相【聖】。（大正25，438d，n.4） [↑](#footnote-ref-58)
59. 關於「五菩提」，參見印順法師，《般若經講記》，pp.16-18。 [↑](#footnote-ref-59)
60. 《正觀》（6），p.146-147：《大智度論》卷40（大正25，349b-c）、卷48（大正25，405b）。 [↑](#footnote-ref-60)
61. 小：8.稍，略。通“少”。（《漢語大詞典》（二），p.1585） [↑](#footnote-ref-61)
62. 已＝以【石】。（大正25，438d，n.5） [↑](#footnote-ref-62)
63. 寂＝界【聖】。（大正25，438d，n.8） [↑](#footnote-ref-63)
64. 獨＝猶【聖】。（大正25，438d，n.9） [↑](#footnote-ref-64)
65. 〔以〕－【宋】【元】【明】【宮】【聖】。（大正25，438d，n.10） [↑](#footnote-ref-65)
66. 呵＝可【聖】。（大正25，438d，n.11） [↑](#footnote-ref-66)
67. 六種聖人：聲聞四果、辟支佛、佛。 [↑](#footnote-ref-67)
68. 罪＝羅【聖】。（大正25，438d，n.12） [↑](#footnote-ref-68)
69. 推：9.推斷，推論。10.推算，計算。11.推究，審問。（《漢語大詞典》（六），p.668） [↑](#footnote-ref-69)
70. （生）＋愛【元】【明】【聖】【石】。（大正25，438d，n.14） [↑](#footnote-ref-70)
71. 怨讎：仇敵。（《漢語大詞典》（七），p.453） [↑](#footnote-ref-71)
72. 同意：1.同心，一心。（《漢語大詞典》（三），p.121） [↑](#footnote-ref-72)
73. 於＝持【宋】【元】【明】【宮】【聖】。（大正25，438d，n.16） [↑](#footnote-ref-73)
74. 《正觀》（6），p.147：參見《摩訶般若波羅蜜經》卷26〈83 畢定品〉（大正8，409c3-410a10），《放光般若經》卷19〈83 畢定品〉（大正8，136c26-137b2）。 [↑](#footnote-ref-74)
75. 參見《大智度論》卷65〈43 無作實相品〉：

    「轉法輪非一非二」者，為畢竟空及轉法輪果報涅槃故如是說，是則因中說果。  
    「法輪」即是「般若波羅蜜」；是般若波羅蜜，無起無作相，故「無轉無還」。如十二因緣中，說「無明畢竟空，故不能實生諸行等；無明虛妄顛倒，無有實定，故無法可滅。」  
    **說世間生法，故名為「轉」；說世間滅法，故名為「還」。**般若波羅蜜中無此二事，故說「無轉、無還」。「無法有法空故」──**「無轉」是「有法空」，「無還」是「無法空」。**（大正25，517b11-20） [↑](#footnote-ref-75)
76. 《大般若波羅蜜多經》卷424〈24 遠離品〉：「時，舍利子問善現言：『於意云何？為欲以生法有所證得、為欲以無生法有所證得耶？』善現對曰：『我不欲以生法有所證得，亦不欲以無生法有所證得。』」（大正7，129b9-12） [↑](#footnote-ref-76)
77. 無智無得。（印順法師，《大智度論筆記》［E009］p.301） [↑](#footnote-ref-77)
78. 《大般若波羅蜜多經》卷424〈24 遠離品〉：「舍利子言：『若如是者，豈都無得、無現觀耶？』善現對曰：『雖有得、有現觀，而實不由二法證得。舍利子！但隨世間言說施設有得、現觀，非勝義中有得、現觀。舍利子！但隨世間言說施設有預流、有預流果，有一來、有一來果，有不還、有不還果，有阿羅漢、有阿羅漢果，有獨覺、有獨覺菩提，有菩薩摩訶薩、有菩薩摩訶薩行，有諸佛、有諸佛無上正等菩提，非勝義中有預流等。』」（大正7，129b12-21） [↑](#footnote-ref-78)
79. 第一義中，無業無報，無生無滅，無淨無垢。（印順法師，《大智度論筆記》［E002］p.286） [↑](#footnote-ref-79)
80. 《大般若波羅蜜多經》卷424〈24 遠離品〉：「舍利子言：『若隨世間言說施設有得、現觀及預流等非勝義者，六趣差別亦隨世間言說施設，非勝義耶？』善現對曰：『如是！如是！何以故？舍利子！非勝義中有業異熟及染淨故。』」（大正7，129b21-25） [↑](#footnote-ref-80)
81. 《大品經義疏》卷5：「『**生法生、不生法生』**下，第三、破一切法無生。上總明無生，亦明無得，而前遂明無得義、得義；亦上總明無生，應諸法生義，故今論**諸法無生**也。又，此下釋上無生義。所以無生者，就因中，有生、無生並不可得；就有生相、無生相覓生相不可得故。下兩數釋上來無生義也。**生法生**是**因中有果**，**不生法性**※是**中無果**※，亦是已生、未生也。生時還是因，已、未二關亦無生。問答可解也。」（卍新續藏24，259a11-18）

    ※案：「不生法**性**」應作「不生法生」。

    ※案：「是**中無果」**或作「是**因中無果**」。 [↑](#footnote-ref-81)
82. 《大般若波羅蜜多經》卷424〈24 遠離品〉：「時，舍利子問善現言：『於意云何？為欲令**未生法**生，為欲令**已生法**生耶？』

    善現對曰：『我不欲令未生法生，亦不欲令已生法生。』」（大正7，129b26-28） [↑](#footnote-ref-82)
83. （1）《大般若波羅蜜多經》卷424〈24 遠離品〉：「舍利子言：『何等是**未生法**，仁者不欲令彼法生？』

    善現對曰：『舍利子！色是未生法，我不欲令生。何以故？**自性空故。**受、想、行、識是未生法，我不欲令生。何以故？自性空故。乃至諸佛無上正等菩提是未生法，我不欲令生。何以故？自性空故。』

    舍利子問：『何等是**已生法**，仁者不欲令彼法生？』

    善現對曰：『舍利子！色是已生法，我不欲令生。何以故？**自性空故。**受、想、行、識是已生法，我不欲令生。何以故？自性空故。乃至諸佛無上正等菩提是已生法，我不欲令生。何以故？自性空故。』」（大正7，129b28-c10）

    （2）玄奘譯《大般若經》亦提及舍利子與須菩提論「不欲令已生法生」，但羅什譯本缺。 [↑](#footnote-ref-83)
84. 《大品經義疏》卷5：「『生生、不生生』之下，第四論至**生相**生、無生；**上論法體有無，今論生相有無**也。生生者，若意明無別生相，常與法體異，能生萬法，即法生，故名為生也。大文云『生、不生無二無別』也。問：若爾，異有即法生耶？答：此中破異法生故言不異也。若言生相不異法、能生法，還作因中有果生無生論，經正作此釋也。」（卍新續藏24，259a19-24） [↑](#footnote-ref-84)
85. 《大般若波羅蜜多經》卷424〈24 遠離品〉：「時，舍利子問善現言：『於意云何？為欲令生生、為欲令不生生耶？』

    善現對曰：『**我不欲令生生，亦不欲令不生生**。何以故？舍利子！生與不生，如是二法俱非相應非不相應，無色、無見、無對、一相，謂**無相故**。由此因緣，我不欲令生生，亦不欲令不生生。』」（大正7，129c11-16） [↑](#footnote-ref-85)
86. 《大般若波羅蜜多經》卷424〈24 遠離品〉：「時，舍利子又問善現：『仁者於所說**無生法**樂辯說**無生相**耶？』善現對曰：『舍利子！我於所說無生法亦不樂辯說無生相。何以故？舍利子！**若無生法，若無生相，若樂辯說**，如是一切皆非相應非不相應，無色、無見、無對、一相，謂**無相故**。』」（大正7，129c16-21） [↑](#footnote-ref-86)
87. 不＝無【宋】【元】【明】【宮】＊。（大正25，438d，n.26） [↑](#footnote-ref-87)
88. 不＝無【宋】【元】【明】【宮】＊。（大正25，438d，n.26-1） [↑](#footnote-ref-88)
89. 《大般若波羅蜜多經》卷424〈24 遠離品〉：「時，舍利子又問善現：『於**不生法**起**不生言**，此**不生言**亦不生不？』

    善現對曰：『如是！如是！誠如所說。於不生法起不生言，此法及言俱無生義。所以者何？舍利子！色不生，受、想、行、識亦不生。何以故？本性空故。』」（大正7，129c21-26） [↑](#footnote-ref-89)
90. 不＝無【宋】【元】【明】【宮】【聖】。（大正25，438d，n.27） [↑](#footnote-ref-90)
91. 不＝無【宋】【元】【明】【宮】【聖】。（大正25，438d，n.28） [↑](#footnote-ref-91)
92. 《大般若波羅蜜多經》卷424〈24 遠離品〉：「舍利子！由此因緣，於不生法起不生言，此法及言俱無生義。舍利子！若所說法、若能說言，說者、聽者皆無生義。」（大正7，130a10-12） [↑](#footnote-ref-92)
93. （論）＋【論】【元】【明】。（大正25，438d，n.29） [↑](#footnote-ref-93)
94. 者言＝釋曰【石】。（大正25，438d，n.30） [↑](#footnote-ref-94)
95. 俱＝但【聖】。（大正25，439d，n.3） [↑](#footnote-ref-95)
96. 《正觀》（6），p.147：《大智度論》卷53（大正25，437a3-29）。 [↑](#footnote-ref-96)
97. ┌有為

    二法攝一切法┴無為　　（印順法師，《大智度論筆記》〔B002〕p.107） [↑](#footnote-ref-97)
98. 《正觀》（6），pp.147-148：參見《大智度論》卷52（大正25，433a6-19，434a18-b2，435a10-b2）〈十無品〉之經文，及卷53（大正25，436c1-437a1，437b3-c14）〈無生品〉之經文。 [↑](#footnote-ref-98)
99. 以＋（故）【宋】【元】【明】【宮】。（大正25，439d，n.9） [↑](#footnote-ref-99)
100. 不受＝受不【聖】。（大正25，439d，n.14） [↑](#footnote-ref-100)
101. （1）參見《摩訶般若波羅蜜經》卷26〈86 平等品〉：「須菩提！是有為性、無為性，是二法不合不散、無色、無形、無對，一相所謂無相。**佛亦以世諦故說，非以第一義**。何以故？第一義中無身行、無口行、無意行，亦不離身、口、意行得第一義。是諸有為法、無為法平等相，即是第一義。」（大正8，415b19-24）

     （2）《大智度論》卷95〈86 平等品〉：「是有為、無為性，皆不合、不散，一相所謂無相。**佛以世諦故說是事，非第一義。**何以故？佛自說因緣：『第一義中無身、口、意行；有為、無為法平等，即是第一義。』」（大正25，728b8-12） [↑](#footnote-ref-101)
102. （1）《正觀》（6），p.148：「破生」，參見《大智度論》卷1（大正25，60b19-c6）、卷15（大正25，170b29-c17，171a24-b15）、卷17（大正25，189b4-24）、卷22（大正25，222b27-c16）、卷31（大正25，287c6-18）、卷35（大正25，319a13-18）、卷52（大正25，433c2-9）。

     （2）又參見《大智度論》卷53〈26 無生品〉：「生者，有為；無生者，無為。」（大正25，439a8） [↑](#footnote-ref-102)
103. 知＝故【石】。（大正25，439d，n.15） [↑](#footnote-ref-103)
104. 〔無〕－【聖】。（大正25，439d，n.16） [↑](#footnote-ref-104)
105. （有形）＋空【聖】。（大正25，439d，n.17） [↑](#footnote-ref-105)
106. 復＝須【聖】。（大正25，439d，n.18） [↑](#footnote-ref-106)
107. 智＋（皆）【宋】【元】【明】【宮】【聖】【石】。（大正25，439d，n.20） [↑](#footnote-ref-107)
108. 《大般若波羅蜜多經》卷424〈24 遠離品〉：「善現報言：『諸佛弟子於一切法無依著者，法爾皆能隨所問詰一一酬答自在無畏。何以故？以一切法無所依故。』

     舍利子言：『云何諸法都無所依？』

     善現答言：『舍利子！色本性空故，不依內、不依外、不依兩間；受、想、行、識亦本性空故，不依內、不依外、不依兩間。』」（大正7，130a15-21） [↑](#footnote-ref-108)
109. 性＝法【石】。（大正25，439d，n.23） [↑](#footnote-ref-109)
110. ┌世 間 檀──有 三 礙──有所依

     二種檀波羅蜜 ┴出世間檀──三分清淨──無所依

     （印順法師，《大智度論筆記》［B017］p.142） [↑](#footnote-ref-110)
111. 瓔珞＝纓絡【明】。（大正25，439d，n.25） [↑](#footnote-ref-111)
112. 《大般若波羅蜜多經》卷424〈24 遠離品〉：「何緣此施名為世間？以與世間同共行故，不動不出世間法故，由斯故說世間布施波羅蜜多。」（大正7，131a1-3） [↑](#footnote-ref-112)
113. 《大般若波羅蜜多經》卷424〈24 遠離品〉：「舍利子！若菩薩摩訶薩行布施時，三輪清淨。何等為三？一者、不執我為施者，二者、不執彼為受者，三者、不著施及施果。是菩薩摩訶薩行布施時三輪清淨。又，舍利子！若菩薩摩訶薩以大悲為上首，所修施福普施有情，於諸有情都無所得，雖與有情平等共有迴向無上正等菩提，而於其中不見少相，由都無所執而行施故，名出世布施波羅蜜多。何緣此施名出世間？不與世間同共行故，能動能出世間法故，由斯故說出世布施波羅蜜多。」（大正7，131a3-13） [↑](#footnote-ref-113)
114. 說＝記【元】【明】【聖】【石】。（大正25，440d，n.3） [↑](#footnote-ref-114)
115. 巧＝工【宋】【元】【明】【宮】【聖】。（大正25，440d，n.6） [↑](#footnote-ref-115)
116. 〔偏〕－【石】。（大正25，440d，n.7） [↑](#footnote-ref-116)
117. 〔罣〕－【聖】。（大正25，440d，n.8） [↑](#footnote-ref-117)
118. 平實：3.平穩踏實；平易踏實。（《漢語大詞典》（二），p.941） [↑](#footnote-ref-118)
119. （1）姣輸＝妖諂【宋】【元】【明】【宮】。（大正25，440d，n.9）

     （2）《一切經音義》卷58：「姣輸（古文嬌，同古飽反。《詩》云：姣人嫽𠔃。案：**姣，猶妖媚不實**也，謂靣從※也）」（大正54，615a24）

     ※靣從即面從。面從：謂當面順從。（《漢語大詞典》（十二），p.386） [↑](#footnote-ref-119)
120. 輸：5.毀壞，傾頹。《詩‧小雅‧正月》：“載輸爾載，將伯助予。”鄭玄箋：“輸，墮也。”。（《漢語大詞典》（九），p.1301）

     案：「若自毀，是姣輸人」，假意在他人面前自行說自己不好的人。 [↑](#footnote-ref-120)
121. 讒賊：1.誹謗中傷，殘害良善。2.指好誹謗中傷殘害良善的人。（《漢語大詞典》（十一），p.469） [↑](#footnote-ref-121)
122. 非＝不【石】。（大正25，440d，n.10） [↑](#footnote-ref-122)
123. 《正觀》（6），p.148：參見《大智度論》卷41（大正25，358a22-29）、卷26（大正25，254a13-14）、卷71（大正25，559a27-b9）。 [↑](#footnote-ref-123)
124. 折＝斷【元】【明】【石】。（大正25，440d，n.11） [↑](#footnote-ref-124)
125. 棘＝蕀【聖】【石】。（大正25，440d，n.14） [↑](#footnote-ref-125)
126. 名＝石【聖】。（大正25，440d，n.15） [↑](#footnote-ref-126)
127. 《正觀》（6），p.148：《大智度論》卷30（大正25，277b10-279b1）。 [↑](#footnote-ref-127)
128. ┌開菩薩道──六　　度……………………施戒等雜故遠…………有世出世故遠

     開道 ┴開 佛 道──三十七品［無得方便］……但有定慧故近…………畢竟清淨故近

     （印順法師，《大智度論筆記》［B017］p.142） [↑](#footnote-ref-128)
129. 〔故〕－【宋】【元】【明】【宮】【聖】。（大正25，440d，n.19） [↑](#footnote-ref-129)
130. 雜＝離【宮】【聖】＊。（大正25，440d，n.22） [↑](#footnote-ref-130)
131. 雜＝離【宮】【聖】＊。（大正25，440d，n.22-1） [↑](#footnote-ref-131)
132. 次＋（問）【聖】。（大正25，440d，n.23） [↑](#footnote-ref-132)
133. 菩薩＝苦【宋】【元】【明】【宮】。（大正25，440d，n.25） [↑](#footnote-ref-133)
134. 參見《大智度論》卷53（大正25，440b-c）、卷76（大正25，598b）。 [↑](#footnote-ref-134)
135. （1）《光讚經》卷9〈24 觀行品〉：「舍利弗言：『善哉，善哉！須菩提！何所波羅蜜能成勇猛、為第一上而得度乎？』」（大正8，209c21-23）

     （2）《放光般若經》卷5〈27 問觀品〉：「舍利弗言：『善哉，善哉！須菩提！是為何等波羅蜜功德力？』」（大正8，37c2-4）

     （3）《大般若波羅蜜多經》卷424〈24 遠離品〉：「時，舍利子讚善現言：『善哉！善哉！誠如所說。善現！如是大功德聚為由何等波羅蜜多勢力所辦？』」（大正7，131b6-8） [↑](#footnote-ref-135)
136. 諸國＝世【宋】【元】【明】【宮】【聖】，＝諸世【石】。（大正25，441d，n.1） [↑](#footnote-ref-136)
137. 菩提道＝菩薩道【宋】【元】【明】【聖】，＝菩薩行【宮】。（大正25，441d，n.2） [↑](#footnote-ref-137)
138. 菩薩＝行菩提【石】。（大正25，441d，n.3） [↑](#footnote-ref-138)
139. 道者救＝應若度【宮】。（大正25，441d，n.4） [↑](#footnote-ref-139)
140. 問＝次【宮】。（大正25，441d，n.6） [↑](#footnote-ref-140)
141. 念＝眾【聖】。（大正25，441d，n.9） [↑](#footnote-ref-141)
142. 《大般若波羅蜜多經》卷424〈24 遠離品〉：「何以故？舍利子！有情非有故，當知如是住及作意亦非有。有情無實故，當知如是住及作意亦無實。有情無性故，當知如是住及作意亦無性。有情空故，當知如是住及作意亦空。有情遠離故，當知如是住及作意亦遠離。有情寂靜故，當知如是住及作意亦寂靜。有情無覺知故，當知如是住及作意亦無覺知。」（大正7，131c3-10） [↑](#footnote-ref-142)
143. 〔無色……法〕八字－【宮】【聖】。（大正25，441d，n.10） [↑](#footnote-ref-143)
144. 承＝義【聖】。（大正25，441d，n.13） [↑](#footnote-ref-144)
145. 振＝震【明】【宮】【聖】【石】。（大正25，441d，n.15） [↑](#footnote-ref-145)
146. 《大正藏》原作「化」，今依《高麗藏》作「北」（第14冊，916b1）。 [↑](#footnote-ref-146)
147. （論）＋論【元】【明】。（大正25，441d，n.20） [↑](#footnote-ref-147)
148. 者言＝釋曰【石】。（大正25，441d，n.21） [↑](#footnote-ref-148)
149. 善＝喜【宋】【元】【明】【宮】【聖】。（大正25，441d，n.23） [↑](#footnote-ref-149)
150. 道＝導【宋】【元】【明】【宮】【石】。（大正25，441d，n.24） [↑](#footnote-ref-150)
151. （若）＋離【元】【明】。（大正25，441d，n.25） [↑](#footnote-ref-151)
152. 道＝導【宋】【元】【明】【宮】。（大正25，441d，n.26） [↑](#footnote-ref-152)
153. 般若：心數。能分別，能開道。（印順法師，《大智度論筆記》［E002］p.288） [↑](#footnote-ref-153)
154. 《正觀》（6），p.148：諸法中無我、無知者、無見者，「我不可得」，參見《大智度論》卷12（大正25，148b-150a）、卷42（364c21-365a15）、卷42（368c28-369a24）。

     又參見：1、《大智度論》卷35〈3 習相應品〉（大正25，319b6-c21）。2、《大智度論》卷41〈7 三假品〉（大正25，357a-360c）。3、《大智度論》卷45〈14 斷見品〉（大正25，384b11-c28）。4、《大智度論》卷52〈25 十無品〉（大正25，430b3-432a23）。 [↑](#footnote-ref-154)
155. 川萬流＝川流【聖】，＝流萬川【石】。（大正25，441d，n.29） [↑](#footnote-ref-155)
156. 般若：離二邊。能生、能受一切善法。（印順法師，《大智度論筆記》［E002］p.288） [↑](#footnote-ref-156)
157. 「下藥」：即“瀉藥”。見《摩訶止觀》卷4：「如服下藥，須加巴豆，令黈瀉盡底。」（大正46，40c8-9） [↑](#footnote-ref-157)
158. 巴＝芭【石】。（大正25，441d，n.31） [↑](#footnote-ref-158)
159. （1）巴豆：植物名。產於巴蜀，其形如豆，故名。中醫藥上以果實入藥，性熱，味辛，功能破積、逐水、涌吐痰涎，主治寒結便秘、腹水腫脹等。有大毒，須慎用。（《漢語大詞典》（四），p.74）

     （2）《大智度論》卷15（大正25，173a12-13）。 [↑](#footnote-ref-159)
160. 離＝捨【宋】【元】【明】【宮】【聖】【石】。（大正25，441d，n.37） [↑](#footnote-ref-160)
161. 引＝利【聖】。（大正25，441d，n.38） [↑](#footnote-ref-161)
162. 大悲般若。（印順法師，《大智度論筆記》［E009］p.302） [↑](#footnote-ref-162)
163. 〔畢竟〕－【宋】【元】【明】【宮】。（大正25，441d，n.40） [↑](#footnote-ref-163)
164. 〔義〕－【聖】。（大正25，442d，n.1） [↑](#footnote-ref-164)
165. ┌ 不可得空在初

     無所得空、畢竟空，名異義一 ┴ 畢竟空在後

     （印順法師，《大智度論筆記》［A017］p.142） [↑](#footnote-ref-165)
166. ┌生緣

     三悲 ┤法緣

     └無緣 …… 深入實相悲念眾生　　（印順法師，《大智度論筆記》［B014］p.135） [↑](#footnote-ref-166)
167. （1）《阿差末菩薩經》卷4：「阿差末謂舍利弗言：『慈有三事，何謂為三？一曰慈施一切，曉了慈施法等；二曰慈正真等；三曰常以普慈加于眾生。所謂等者，發菩薩心。慈與法等，謂成就業與[與＝興]慈普等因成忍辱。是謂三事慈不可盡。』」（大正13，599a13-17）

     （2）另參見《大智度論》卷20（大正25，209a6-8，211c24-25）、卷27（大正25，257b25-26）、卷40（大正25，350b25-28）、卷50（大正25，417b21-26）等。

     （3）參見《大方等大集經》卷29〈12 無盡意菩薩品〉：「夫修慈者，悉能擁護一切眾生，能捨己樂與他眾生。聲聞修慈，齊為己身；菩薩之慈，悉為一切無量眾生。舍利弗！夫修慈者，能度諸流，慈所及處有緣眾生，又緣於法，又無所緣。緣眾生者，初發心也；緣法緣者，已習行也；緣無緣者，得深法忍也。舍利弗！是名菩薩修行大慈而不可盡。」（大正13，200a12-18）

     （4）《大寶積經》卷41〈12 菩薩藏會〉：「眾生緣慈，初發大心菩薩所得；法緣之慈，趣向聖行菩薩所得；無緣之慈，證無生忍菩薩所得。」（大正11，236a19-21）

     （5）《佛說大乘菩薩藏正法經》卷16：「初發心菩薩行眾生緣慈，修行位菩薩行法緣慈，得忍菩薩行無緣慈。」（大正11，820a16-18） [↑](#footnote-ref-167)
168. 恣＝次【聖】。（大正25，442d，n.5） [↑](#footnote-ref-168)
169. 振＝震【明】【聖】。（大正25，442d，n.6） [↑](#footnote-ref-169)
170. 《正觀》（6），p.148：地動因緣，參見《大智度論》卷8（大正25，117a5-b10）、卷45（大正25，384a22-24）。 [↑](#footnote-ref-170)
171. 十方諸佛同說般若。（印順法師，《大智度論筆記》［E009］p.302） [↑](#footnote-ref-171)
172. 陀＝他【宋】【元】【明】【宮】【石】。（大正25，442d，n.9） [↑](#footnote-ref-172)
173. 妓＝伎【聖】【石】。（大正25，442d，n.10） [↑](#footnote-ref-173)