`1878`慧日佛學班第10期／福嚴推廣教育班第21期

**《大智度論》卷66**

**〈<品 n="45" t="歎信行品">釋歎信行品第四十五**[[1]](#footnote-1)**</品>〉**

**（大正25，522a9-527a29）**

釋厚觀（2011.05.14）

^【**經**】

**$壹、歎行般若人，讚般若功德，勸修般若**

**$（壹）讚歎行般若人**

**$一、明信受人之德**

**$（一）天主歎**

爾時釋提桓因作是念：「若善男子、善女人得聞般若波羅蜜經耳者，是人於前世佛[[2]](#footnote-2)作功德，與善知識相隨，何況受持、親近、讀、誦、正憶念、如說行！當知是善男子、善女人多親近諸佛，能得聽、受[[3]](#footnote-3)、如說行，能問、能答；當知是善男子、善女人於前世多供養親近諸佛故，聞是深般若波羅蜜，不驚、不怖、不畏；當知是人亦於無量億劫行檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜。」[[4]](#footnote-4)

**$（二）舍利弗歎**

**$1、正歎**

爾時，舍利弗白佛言：「世尊！若有善男子、善女人聞是深般若波羅蜜，不驚、不怖、不畏，聞已受持、親近、如說習行，當知是善男子、善女人如阿鞞跋致菩薩摩訶薩。

**$2、釋因由**

何以故？世尊！是般若波羅蜜甚深！若先世不久行檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜，終不能信解深（522b）般若波羅蜜。

**$`1879`二、明不信人之過失**

世尊！若有善男子、善女人呰[[5]](#footnote-5)毀深般若波羅蜜者，當知是人前世亦呰毀深般若波羅蜜。何以故？是善男子、善女人聞說深般若波羅蜜時，無信無樂、心不清淨；當知是善男子、善女人先世不問不難諸佛及弟子：『云何應行檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜？云何應修內空乃至云何應修無法有法空？云何應修四念處乃至云何應修八聖道分？云何應修佛十力乃至云何應修十八不共法？』」

**$（貳）天主述成、禮敬般若**

**$一、未久習者則不能信解般若**

釋提桓因語舍利弗：「是深般若波羅蜜，若有善男子、善女人不久行檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜，不行內空乃至無法有法空，不行四禪、四無量心、四無色定，不行四念處乃至八聖道分，不行佛十力乃至十八不共法──如是人不信解是深[[6]](#footnote-6)般若波羅蜜，有何可怪！

**$二、天主禮敬般若**

大德舍利弗！我禮般若波羅蜜！禮般若波羅蜜，是禮一切智。」

**$（參）如來述成，勸修般若**

**$一、如來述成**

佛告釋提桓因：「如是！如是！憍尸迦！禮般若波羅蜜，是禮一切智。

**$二、釋因由**

何以故？憍尸迦！諸佛一切智皆從般若波羅蜜生，一切智即是般若波羅蜜。[[7]](#footnote-7)

**$三、勸修**

以是故，憍尸迦！善男子、善女人欲住一切智，當住般若波羅蜜。若善男子、善女人欲生道種智，當習行般若波羅蜜；欲斷一切諸結及習，當習行般若波羅蜜。善男子、善女人欲轉法輪，當習行般若波羅蜜。善男子、善女人欲得須陀洹果、斯陀含[[8]](#footnote-8)果、阿那含果、阿羅漢果，當習行般若波羅蜜；欲得辟支佛道，當習行般若（522c）波羅蜜；欲教眾生令得須陀洹果、斯陀含果、阿那含果、阿羅漢果、辟支佛道，當習行般若波羅蜜。若善男子、善女人欲教眾生令得阿耨多羅三藐三菩提，若欲總攝比丘僧，當習行般若波羅蜜。」^^

【**論**】釋曰：

**$壹、歎行般若人，讚般若功德，勸修般若**

**$（壹）讚歎行般若人**

**$一、明信受人之德**

**$`1880`（一）天主歎：得二世善因緣則能習般若**

釋提桓因是諸天主，利根、智[[9]](#footnote-9)勝、信佛法故，倍復增益；如火得風，愈[[10]](#footnote-10)更熾盛[[11]](#footnote-11)。聞須菩提以種種因緣讚般若波羅蜜，佛以深理成其所讚。

帝釋發希有心，作是念：若善男子、善女人得聞般若經耳者，是人於**前世多供養諸佛、作大功德，今世得遇好師、同學等善知識**；因先世供養佛、緣今世善知識故，聞般若波羅蜜能信；何況讀、誦、思惟、正憶念、修習禪定、籌量分別義趣、能成辦事者！當知是人從過去諸佛及弟子聞深般若波羅蜜義，信受，不怖、不畏。

何以故？是人於無量阿僧祇劫行六波羅蜜等諸功德，是故雖未得阿鞞跋致地，於深法中不疑、不悔。

譬如新劈[[12]](#footnote-12)乾毳[[13]](#footnote-13)，隨風東西；濕毳緤[[14]](#footnote-14)緻[[15]](#footnote-15)，則不可動。

新發意菩薩亦如是，不久修德、作福淺薄、隨他人[[16]](#footnote-16)語，不能信受般若波羅蜜；若久修福德、不隨他語，則能信受深般若波羅蜜，不驚、不怖。

**$（二）舍利弗歎**

**$1、正歎**

帝釋思惟念般若波羅蜜有無量功德時，舍利弗知帝釋所念，而白佛言：「世尊！善男子、善女人雖未入菩薩位，能信受深般若波羅蜜，不驚、不怖，如說修[[17]](#footnote-17)行，是人大福德、智慧、信[[18]](#footnote-18)力故，當知如[[19]](#footnote-19)阿鞞跋致[[20]](#footnote-20)無異。」

**$2、釋因由**

此中佛[[21]](#footnote-21)自說因緣：般若波羅蜜甚深！無相可[[22]](#footnote-22)取、（523a）可信、可受；若能信受，是為希有！如人空中種殖[[23]](#footnote-23)，是為甚難！[[24]](#footnote-24)

一切凡夫[[25]](#footnote-25)得勝法，則捨本事──如得禪定樂、捨五欲樂，乃至依有頂處、捨無所有處功德；不能無所依止而有所捨。如尺蠖[[26]](#footnote-26)尋條，安前足，進後足；盡樹端，更`1881`無所依止，還歸本處。

是菩薩未[[27]](#footnote-27)得道，於般若波羅蜜無所依止，而能修福德、捨五欲，是事希有！

是中說因緣：「是人先世信受，久行六波羅蜜，大集諸福德。」

**$二、明不信人之過失**

**$（一）略述**

與信相違，則毀呰[[28]](#footnote-28)般若波羅蜜[[29]](#footnote-29)。如厚福德者，從久積集；不信毀呰者，亦從久習。

**$（二）釋疑：若先世毀呰般若應墮地獄，以何因緣而復得聞般若**

問曰：若先世毀呰誹謗，應墮地獄，何緣復得聞般若？

答曰：

**$1、墮地獄罪畢還來毀呰，非次後身**

有人言：是人墮地獄罪畢，還來毀呰，不說次[[30]](#footnote-30)後身。

**$2、積業未厚，則未得果報**

有人言：作業積集厚重，則能與果報；是人前世雖不信，而積業未厚，則未得果報；以餘福德故生人中，續復不信。

**$3、非五逆罪者故**

復次，有人言：五逆罪，次後身必受；餘罪不爾，或次後身、或久後身。

**$（貳）天主述成、禮敬般若**

**$一、未久習者則不能信解般若**

爾時，帝釋語舍利弗[[31]](#footnote-31)：「是般若波羅蜜，畢竟空、無所有故甚深。菩薩不久行功德，則著心堅固、信力微弱，不信般若波羅蜜乃至一切智，何足怪？」

**$二、天主禮敬般若即是禮一切智，即是禮三世十方諸佛**

帝釋思惟籌量：「信般若波羅蜜，福德無量；不信者，得罪深重。」深愛[[32]](#footnote-32)敬般若波羅蜜故，發是言：「我當禮是般若！何以故？禮般若波羅蜜，則為禮一切智；禮一切智者，則禮三世十方諸佛。」

**$（參）如來述成，勸修般若**

爾時，佛可其言，復說讚般若波羅蜜因緣，所謂諸佛一切智慧皆從般若中生，是故言：「若有菩薩欲住一切智中乃至總攝比丘僧，當習行般若波羅蜜。」

^【**經**】

**$貳、習般若行**

**$（壹）論「住、習行」**

**$`1882`一、天主問云何住、云何習行**

釋[[33]](#footnote-33)提桓因白佛言：「世尊！菩薩摩訶薩欲（523b）行般若波羅蜜時，**云何名住般若波羅蜜**、禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜？云何住內空[[34]](#footnote-34)乃至無法有法空？云何住四禪、四無量心、四無色定、五神通？云何住四念處乃至八聖道分？云何住佛十力乃至十八不共法？[[35]](#footnote-35)

世尊！菩薩摩訶薩**云何習行般若波羅蜜**乃至檀波羅蜜、內空乃至十八不共法？」[[36]](#footnote-36)

**$二、佛答**

**$（一）稱美天主善問**

佛語釋提桓因：「善哉！善哉！憍尸迦！汝能樂問是事，皆是佛神力！

**$（二）正答**

**$1、明「不住」義**

**$（1）述所行**

**$A、不住蘊處界為習行般若**

憍尸迦！若菩薩摩訶薩行般若波羅蜜時，若不住色中，為習行般若波羅蜜；若不住受、想、行、識中，為習行[[37]](#footnote-37)般若波羅蜜。

眼、耳、鼻、舌、身、意，色、聲、香、味、觸、法，眼界乃至意識界，亦如是。[[38]](#footnote-38)

**$B、不住諸道法為各各自習其行**

憍尸迦！若菩薩摩訶薩不住般若波羅蜜中，為習[[39]](#footnote-39)般若波羅蜜；不住禪波羅蜜中，為習禪波羅蜜；不住毘梨耶波羅蜜中，為習毘梨耶波羅蜜；不住羼提波羅蜜中，為習羼提波羅蜜；不住尸羅波羅蜜中，為習尸羅波羅蜜；不住檀波羅蜜中，為習檀波羅蜜。

如是，憍尸迦！是名菩薩摩訶薩不住般若波羅蜜，為習般若波羅蜜。

`1883`憍尸迦！不住內空中，為習內空；乃至不住無法有法空，為習無法有法空；不住四禪，為習四禪；不住四無量心，為習四無量心；不住四無色定，為習四無色定；不住五神通，為習五神通；不住四念處，為習四念處；乃至不住八聖道分，為習行八聖道分；不住佛十力，為習行佛十力；乃至不住十八不共法，為習行十八不共法。

**$（2）釋因緣**

何以故？憍尸迦！是菩薩不得色可住、可習處；乃至十八不共法，不得十八不共法可住、可習處。[[40]](#footnote-40)

**$2、不習一切法，是名習一切法，以諸法三際不可得故**

復次，憍尸迦！菩薩（523c）摩訶薩不習色，**若不習色，是名習色**。受、想、行、識乃至十八不共法亦如是。[[41]](#footnote-41)

何以故？是菩薩摩訶薩，色前際不可得、中際不可得、後際不可得；乃至十八不共法亦如是。」

**$（貳）舍利弗稱歎，佛述義**

**$一、歎般若法**

**$（一）甚深歎**

舍利弗白佛言：「世尊！是般若波羅蜜甚深！」

佛言：「**色如**甚深故，般若波羅蜜甚深；受、想、行、識如甚深故，般若波羅蜜甚深。乃至十八不共法亦如是。」

**$（二）難可測量歎**

舍利弗言：「世尊！是般若波羅蜜難可測量！」

佛言：「**色**難可測量故，般若波羅蜜難可測量；受、想、行、識乃至十八不共法難可測量故，般若波羅蜜難可測量。」[[42]](#footnote-42)

**$（三）無量歎**

「世尊！是般若波羅蜜無量！」

佛言：「**色**無量故，般若波羅蜜無量；受、想、行、識乃至十八不共法無量故，般若波羅蜜無量。」[[43]](#footnote-43)

**$`1884`二、論「般若行」**

**$（一）不行甚深**

佛告舍利弗：「若菩薩摩訶薩行般若波羅蜜時，不行色甚深，為行般若波羅蜜；[[44]](#footnote-44)不行受、想、行、識，乃至不行十八不共法甚深，為行般若波羅蜜。

何以故？色甚深相為非色；受、想、行、識，乃至十八不共法甚深相[[45]](#footnote-45)為非十八不共法。如是不行，為行般若波羅蜜。[[46]](#footnote-46)

**$（二）不行難測量**

舍利弗！若菩薩摩訶薩行般若波羅蜜時，不行色難[[47]](#footnote-47)測量，為行般若波羅蜜；不行受、想、行、識，乃至不行十八不共法難測量，為行般若波羅蜜。

何以故？色難測量相為非色；受、想、行、識，乃至十八不共法難測量相為非十八不共法。

**$（三）不行無量**

舍利弗！若菩薩摩訶薩行般若波羅蜜時，不行色無量，為行般若波羅蜜；不行受、相[[48]](#footnote-48)、行、識，乃至不行十八不共法無量，為行般若波羅蜜。

何以故？色是無量相為非色；受、想、行、識，乃至十八不共法無量相為非十八不共法。

**$三、誡說**

**$（一）顯「應說、不應說」**

舍利弗（524a）白佛言：「世尊！是般若波羅蜜甚深，甚深相難見、難解、不可思量[[49]](#footnote-49)，不應在新發意菩薩前說。[[50]](#footnote-50)何以故？新發意菩薩聞是甚深般若波羅蜜，或當驚怖，心生疑悔，不信不行。

是甚深般若波羅蜜當在阿鞞跋致菩薩摩訶薩前說；是菩薩聞是甚深般若波羅蜜，不驚、不怖，心不疑悔，則能信行。」

**$`1885`（二）明「為新發意者說深般若之過失」**

釋提桓因問舍利弗：「若在新發意菩薩摩訶薩前說是深般若波羅蜜，有何等過？」

舍利弗報釋提桓因：「憍尸迦！若在新發意菩薩前說是深般若波羅蜜，或當驚怖，呰毀[[51]](#footnote-51)不信──是新發意菩薩或有是處。

若新發意菩薩聞是深般若波羅蜜，毀呰不信，種三惡道業；是業因緣故，久久難得阿耨多羅三藐三菩提。」^^

【**論**】釋曰[[52]](#footnote-52)**：**

**$貳、習般若行**

**$（壹）論「住、習行」**

**$一、天主問云何住、云何習行**

爾時，帝釋從佛聞讚般若波羅蜜具足故，今問佛：「菩薩云何住般若波羅蜜，從禪波羅蜜乃至十八不共法？」

**$二、佛答**

**$（一）稱美天主善問**

佛讚言「^善哉！善哉[[53]](#footnote-53)^^」者，以釋提桓因，諸天中主，言必可信。問是事，斷大眾疑，通達無礙，能大利益，故言：「^善哉！善哉！^^」

復次，佛以帝釋能捨上妙五欲、七寶、宮殿，能問佛賢聖所行事，是故言「^善哉^^」。

「^以佛神力故，汝能樂問此事^^」，是中更有上妙諸天觀佛神德無量；今帝釋能於大眾中諮問佛事，故是佛威神。如《持心經》說：「佛光明入身中，能問佛事。」[[54]](#footnote-54)

**$（二）正答**

**$1、明「不住」義**

**$（1）述所行**

**$A、不住蘊處界為習行般若**

「^佛答憍尸迦：若菩薩不住色等，是習行般若波羅蜜^^」者，是菩薩見色無常、苦等過罪，故不住色；若不住色，即是能習行般若波羅蜜。[[55]](#footnote-55)

`1886`凡夫人見色著色故，起顛倒[[56]](#footnote-56)煩惱，失是般若波羅蜜（524b）道。

以是故，不住者，能習行般若波羅蜜。

五眾、十二入、十八界亦如是。

**$B、不住諸道法為各各自習其行**

問曰：何以故不住六波羅蜜等各各自習其行？

答曰：是六波羅蜜等皆是善法行法，以是故說：不住六度等，言「**各習其行**」；眾、界、入，為「**習行般若波羅蜜**」。

若於是法中不著，則斷愛著；斷愛著故，色等諸法中清淨習。

**$（2）釋因緣**

此中說不住因緣，所謂**不得色等法住處，不得色等法習處**。

**$2、不習一切法，是名習一切法，以諸法三際不可得故**

復次，佛以此事難解，故更說因緣：

「^不習色^^」者，是菩薩見色過，故不住色中；不住故不習。

「^習色^^」名取色相──若常、若無常等。

復次，菩薩常行善法──正語、正業等，積習純厚，故名「^習色^^」。

今菩薩欲行般若[[57]](#footnote-57)故，散壞是色，不習[[58]](#footnote-58)。

所以者何？過去色已滅[[59]](#footnote-59)、未來色未有，故不可習；現在色生時即滅故不住，若住一念尚無習，何況念念滅？是故此中說不習色因緣：「三世色不可得。」

乃至十八不共法亦如是。

若能如是觀諸法散壞，不取相，是名「能習色等[[60]](#footnote-60)諸法實相」。

**$（貳）舍利弗稱歎，佛述義**

**$一、歎般若法**

**$（一）甚深歎**

爾時，舍利弗從佛聞是義，歡喜，深入空智，白佛：「^般若波羅蜜甚深！^^」

佛然可，成其所讚：「^色等諸法如故[[61]](#footnote-61)甚深。^^」

佛語：「不但眼見色甚深，以般若波羅蜜分別色入如實故甚深。」

如雨渧渧，不名甚深；和合眾流，入於大海，乃名甚深。色等亦如是。

**$（二）難可測量歎**

天眼、肉眼，見淺而不深；若以慧眼觀，則深不可測。[[62]](#footnote-62)甚深故難可測量，唯有諸佛`1887`乃盡其底。

**$（三）無量歎**

甚深不可測量，故名「無量」。無有智慧能取色等實相──若常、若無常，籌量有過罪故。

**$二、論「般若行」**

**$（一）詳辨「不行甚深」**

**$1、若行色等甚深者，則為失般若；若不行色甚深，是為得般若**

是時，舍利弗及諸聽者作是念：「（524c）般若波羅蜜不可測量、無有量，菩薩當云何行？」佛知其念，告舍利弗：「菩薩摩訶薩若行色等甚深者，則為失般若波羅蜜；若不行色甚深，是[[63]](#footnote-63)為得般若波羅蜜。」

**$2、舉喻明理**

凡夫鈍根，故言甚深；若有一心、福德、利根者，為非甚深。

譬如水深淺無定，若於小兒則深，長者則淺；乃至大海，於人則深，於羅睺阿修羅王則淺。如是，於凡夫人、新發意、懈怠者為甚深，於久積德阿鞞跋致則淺；諸佛如羅睺阿修羅王，於一切法無有深者，得無礙解脫故。

以是故知：為眾生及時節、利鈍、初久、懈怠精進故，分別說深淺。

**$（二）例「不行難測量」、「不行無量」**

不可測量、無有量，亦如是。

**$（三）釋因由**

此中佛自[[64]](#footnote-64)說因緣：「色等法甚深相為非色。何以故？怖畏、心沒、疑悔故，以色為甚深。色相則無深。」如[[65]](#footnote-65)先說。[[66]](#footnote-66)

**$三、誡說**

**$（一）顯「應說、不應說」**

舍利弗白佛言：「^世尊！是般若波羅蜜甚深，甚深相難見、難解。^^」

**$※ 因論生論：上說「不行甚深為行般若」，今何以復說「般若甚深」**

問曰：上說「^菩薩不行甚深，為行般若波羅蜜^^」，[[67]](#footnote-67)今舍利弗何以復說「^甚深^^」？

答曰：舍利弗非定心說甚深，得佛意趣，為人故說「甚深」。是故此中說：「世尊！不應於新發意菩薩前說是般若波羅蜜，新學菩薩聞是深智慧則心沒。應當在阿鞞跋致菩薩前說；阿鞞跋致[[68]](#footnote-68)智慧深故，信而不沒。」譬如深水，不應使小兒渡[[69]](#footnote-69)，應教大人令渡[[70]](#footnote-70)。

**$`1888`（二）明「為新發意者說深般若之過失」**

帝釋問舍利弗：「若為新發意菩薩說，有何等過？」

舍利弗答：是新發意者則不信、心沒，心沒故生疑悔、怖畏──若受一切空法，我云何當墮斷滅中？若不受者，佛所說法，何可不受──是故怖畏、生疑悔。

若心定，則生惡邪毀呰；毀呰（525a）果報，如〈地獄品〉中說。[[71]](#footnote-71)此中略說：「種三惡道業因緣，久久難得無上道。」

^【**經**】[[72]](#footnote-72)

**$四、歎行般若者**

**$（一）垂**[[73]](#footnote-73)**受記者聞法不怖**

**$1、天主問**

釋提桓因問舍利弗：「頗有未受記菩薩摩訶薩聞是深般若波羅蜜不驚、不怖者不？」

**$2、舍利弗答**

舍利弗言：「如是！憍尸迦！若有菩薩摩訶薩聞是深般若波羅蜜不驚、不怖，當知是菩薩受[[74]](#footnote-74)阿耨多羅三藐三菩提記不久，不過一佛、兩佛。」[[75]](#footnote-75)

**$3、佛述義**

佛告舍利弗：「如是！如是！是菩薩摩訶薩久發意、行六波羅蜜、多供養諸佛，聞是深般若波羅蜜，不驚、不怖、不畏，聞即受持，如般若波羅蜜[[76]](#footnote-76)中[[77]](#footnote-77)所說行。」[[78]](#footnote-78)

**$`1889`（二）舉喻明理**

**$1、初說二喻**

**$（1）夢行喻**

**$A、舉喻**

爾時，舍利弗白佛言：「世尊！我欲說譬喻。如求菩薩道善男子、善女人夢中修行般若波羅蜜、入禪定、勤精進、具足忍辱、守護於戒、行布施，修行內空、外空，乃至坐於道場，當知是善男子、善女人近阿耨多羅三藐三菩提；何況菩薩摩訶薩欲得阿耨多羅三藐三菩提，覺[[79]](#footnote-79)時修[[80]](#footnote-80)行般若波羅蜜、入禪定、勤精進、具足忍辱、守護於戒、行布施，而不疾成[[81]](#footnote-81)阿耨多羅三藐三菩提、坐於道場！

**$B、合法**

世尊！善男子、善女人善根成就，得聞般若波羅蜜，受持乃至如說行；當知是菩薩摩訶薩久發意、種善根、多供養諸佛、與善知識相隨；是[[82]](#footnote-82)人能受持般若波羅蜜乃至正憶念，當知是人近受阿耨多羅三藐三菩提記。當知是善男子、善[[83]](#footnote-83)女人如阿鞞跋致菩薩摩訶薩，於阿耨多羅三藐三菩提不動轉，能得深般若波羅蜜；得已，能受持、讀、誦，乃至正憶念。[[84]](#footnote-84)

**$（2）過嶮道喻**

**$A、舉喻**

世尊！譬如人欲過百由旬、若二百、三百、四百由旬曠野嶮[[85]](#footnote-85)道，先見諸相──若放牧[[86]](#footnote-86)者、若壃界、（525b）若園[[87]](#footnote-87)林──如是等諸相，故知近城、邑[[88]](#footnote-88)、聚落。是人見是相已，作如[[89]](#footnote-89)是念：『如我所見相，當知城、邑、聚落不遠。』心得安隱，不畏賊難、惡蟲[[90]](#footnote-90)、飢渴**。**

**$B、合法**

世尊！菩薩摩訶薩亦如是，若得是[[91]](#footnote-91)深般若波羅蜜，受持、讀、誦乃至正憶念，`1890`當知近受得阿耨多羅三藐三菩提記不久，當知是菩薩摩訶薩不應畏墮聲聞、辟支佛地。是諸先相，所謂甚深般若波羅蜜，得聞、得見、得受[[92]](#footnote-92)乃至正憶念故。」

**$2、佛述成，令復說**

佛告舍利弗：「如是！如是！汝復樂說者，便說。」

**$3、舍利弗次舉三喻**

**$（1）近海喻**

**$A、舉喻**

「世尊！譬如人欲見大海，發心往趣，不見樹相、不見山[[93]](#footnote-93)相，是人雖未見大海，知大海不遠。何以故？大海處平，無樹相、無山相故。

**$B、合法**

如是，世尊！菩薩摩訶薩聞是深般若波羅蜜、受持乃至正憶念時，雖未[[94]](#footnote-94)佛前受劫數之記──若劫百[[95]](#footnote-95)、千劫[[96]](#footnote-96)、萬劫、百千萬[[97]](#footnote-97)億劫，是菩薩自知近受阿耨多羅三藐三菩提記不久。何以故？我得聞是深般若波羅蜜，受持、讀、誦乃至正憶念故。

**$（2）春樹喻**

**$A、舉喻**

世尊！譬如初春，諸樹陳[[98]](#footnote-98)葉已墮，當知此樹新葉華[[99]](#footnote-99)果出在不久。何以故？見是諸樹先相故，知今不久葉華果出[[100]](#footnote-100)；是時閻浮提人，見樹先相，皆大[[101]](#footnote-101)歡喜[[102]](#footnote-102)。

**$B、合法**

世尊！菩薩摩訶薩得聞是深般若波羅蜜，受持、讀、誦乃至正憶念、如說行，當知是菩薩善根成就、多供養諸佛。是菩薩應作是念：『先世善根所追，趣阿耨多羅三藐三菩提，以是因緣故，得見、得聞是深般若波羅蜜，受持、讀、誦乃至正憶念、如說行。』

是中諸天子曾見佛者，歡喜踊躍，作是念言：『先諸菩薩摩訶薩亦有如是受記先[[103]](#footnote-103)相，今是菩薩摩訶薩受阿耨多羅三藐三菩提記（525c）亦不久。』

**$`1891`（3）懷妊喻**

**$A、舉喻**

世尊！譬如母人懷妊[[104]](#footnote-104)，身體苦重，行步不便，坐起不安，眠食轉少，不喜言語，厭本所習，受苦痛故；有異母人見其先相，當知產生不久。

**$B、合法**

菩薩摩訶薩亦如是，種善根、多供養諸佛、久行六波羅蜜、與善知識相隨，善根成就，得聞深般若波羅蜜，受持、讀、誦乃至正憶念、如說行；諸菩薩[[105]](#footnote-105)亦知是菩薩摩訶薩得阿耨多羅三藐三菩提記不久。」

**$4、佛述成**

佛告舍利弗：「善哉！善哉！汝所樂說，皆是佛力。」

**$（參）須菩提歎，佛述義**

**$一、歎行般若人**

**$（一）歎菩薩行諸道法廣益眾生**

**$1、須菩提讚佛**

爾時，須菩提白佛言：「希有！世尊！諸多陀阿伽度、阿羅呵、三藐三佛陀[[106]](#footnote-106)善付諸菩薩摩訶薩事。」[[107]](#footnote-107)

**$2、佛述付囑因緣──菩薩廣行利他**

**$（1）總明菩薩發心利益眾生**

佛告須菩提：「是[[108]](#footnote-108)諸菩薩摩訶薩[[109]](#footnote-109)發阿耨多羅三藐三菩提心，安隱多眾生，令無量眾生得樂，憐愍、安[[110]](#footnote-110)樂、饒益諸天人故。

**$（2）廣說**

**$A、以四攝、十善道成就眾生**

是諸菩薩行菩薩道時，以四事攝無量百千眾生，所謂布施、愛語、利益、同事；亦以十善道成就眾生。[[111]](#footnote-111)

**$B、具行四禪八定**

自行初禪，亦教他人令行初禪；乃至自行非有想非無想處，亦教他人令行乃至非`1892`有想[[112]](#footnote-112)非無想處。

**$C、具行六度**

自行檀波羅蜜，亦教他人令行檀波羅蜜；自行尸羅波羅蜜，亦教他人令行尸羅波羅蜜；自行羼提波羅蜜，亦教他人令行羼提波羅蜜；自行毘梨耶波羅蜜，亦教他人令行毘梨耶波羅蜜；自行禪波羅蜜，亦教他人令行禪波羅蜜；自行般若波羅蜜，亦教他人令行般若波羅蜜。

**$D、教人得二乘果而自不證**

是菩薩得般若波羅蜜，以方便力教眾生令得須陀洹果，自於內不證；教眾生令得斯陀含果、阿那含果、阿羅漢果，自於內不證；教眾生令得辟支佛道，自於內不證。

**$E、具成眾德**

自行六波羅蜜，亦教無量百千萬諸菩（526a）薩令行六波羅蜜。

自住阿鞞跋致地，亦教他人住[[113]](#footnote-113)阿鞞跋致地。

自淨佛世界[[114]](#footnote-114)，亦教他人淨佛世界。

自成就眾生，亦教他人成就眾生。

自得菩薩神通，亦教他人令得菩薩神通。

自淨陀羅尼門，亦教他人淨陀羅尼門。

自具足樂說辯才，亦教他人具足樂說辯[[115]](#footnote-115)才。

自受色成就，亦教他人令[[116]](#footnote-116)受色成就。[[117]](#footnote-117)

自成就三十二相[[118]](#footnote-118)，亦教他人成就三十二相。

`1893`自成就童真地[[119]](#footnote-119)，亦教他人成就童真地。

自成就佛十力，亦教他人令成就佛十力。

自行四無所畏，亦教他人行[[120]](#footnote-120)四無所畏。

自行十八不共法，亦教他人行十八不共法。

自行大慈、大悲，亦教他人令行大慈大悲。

自得一切種智，亦教他人令得一切種智。

自離一切結使及習，亦教他人令離一切結使及習。

自轉法輪，亦教他人轉法輪。」^^

【**論**】[[121]](#footnote-121)釋曰：

**$四、歎行般若者**

**$（一）垂受記者聞法不怖**

爾時，帝釋問舍利弗：「^頗有未受記菩薩聞是深般若不[[122]](#footnote-122)驚、不怖者不？^^」

舍利弗言：「無有不受記聞般若能信者。若[[123]](#footnote-123)或時能信者，當知垂欲受記，不過見一佛、二佛，便得受記。」

佛可舍利弗語。

**$（二）舉喻明理**

**$1、初說二喻**

**$（1）夢行喻**

**$A、舉喻**

舍利弗聞佛可其所說，心生歡喜；復欲分明了了是事故說譬喻，作是言：「夢中心為睡所覆故，非真心所作；若善男子、善女人於夢中發意行六波羅蜜乃至坐於[[124]](#footnote-124)道場，當知是人福德輕微，近於[[125]](#footnote-125)受阿耨多羅三藐三菩提記。何況菩薩摩訶薩覺時實心發阿耨多羅三藐三菩提、行六波羅蜜而不近受記！」

**$B、合法**

「世尊！若人往來六道生死中，或時得聞般若波羅（526b）蜜，受持、讀、誦、正憶念，必知是人不久得[[126]](#footnote-126)阿耨多羅三藐三菩提。」

`1894`如吞鉤之魚，雖復遊戲池中[[127]](#footnote-127)，當知出在[[128]](#footnote-128)不久；行者亦如是，深信樂般若波羅蜜，不久住於生死。

**$（2）過嶮道喻**

此中舍利弗自說譬喻：「若人欲過險道」──

「^險道^^」者，即是世間。

「^百由旬^^」者，是欲界；「^二百由旬^^」者，是色界；「^三百由[[129]](#footnote-129)旬^^」者，是無色界；「^四百由旬^^」者，是聲聞、辟支佛道。

復次，「^四百由旬^^」是欲界，「^三百由旬^^」是色界，「^二百由旬^^」是無色界，「^百由旬^^」是聲聞、辟支佛。

「^欲出^^」者，是信受行[[130]](#footnote-130)般若波羅蜜人。

「^先見諸法[[131]](#footnote-131)相^^」者，見大菩薩捨世間欲樂，深心樂般若波羅蜜。

「^壃界^^」者，分別諸法──是聲聞法，是辟支佛法，是大乘法；如是小利是聲聞，大利是菩薩；魔界是生死，佛界是般若波羅蜜、甘露法[[132]](#footnote-132)味不死之處。

「^園林^^」者，隨佛道禪定、智慧等樂──如是等無量善法相。

「^聚落^^」者，是柔順法忍，「^邑^^」[[133]](#footnote-133)是無生法忍，「^城^^」[[134]](#footnote-134)是阿耨多羅三藐三菩提。[[135]](#footnote-135)

「^得安穩^^[[136]](#footnote-136)」者，菩薩聞是法，思惟籌量行：「我得是法心安穩＊，當得阿耨多羅三藐三菩提。」

「^賊^^」者，是我等六十二邪[[137]](#footnote-137)見。

「^惡蟲^^[[138]](#footnote-138)」者，是愛、恚等諸煩惱。

「^不畏賊^^」者，人不得便。

「^不畏惡蟲^^」者，非人不得便。

「^不畏飢^^」者，不畏不能得聖人真智慧。

「^不畏渴^^」者，不畏不能得禪定、解脫等法樂味。

此中自說因緣：「^菩薩摩訶薩得先相者，不久當得阿耨多羅三藐三菩提。^^」

「^不畏墮惡道中、飢餓死^^」者，「^不畏墮聲聞、辟支佛地^^」。

**$`1895`2、佛述成**

佛然可其喻，以麁喻細、以世間喻出世間。

**$3、舍利弗次舉三喻**

餘三譬喻，亦應如上分別說。[[139]](#footnote-139)

**$（1）近海喻**

「^大海水^^」是無上（526c）道；「^平地無樹無山^^」，是般若波羅蜜經卷等。

**$（2）春樹喻**

「^樹果^^」是無上道，「^樹華^^[[140]](#footnote-140)」是阿鞞跋致地；「^春時陳葉落，更生新葉^^」是諸煩惱邪見、疑等滅，能得般若波羅蜜經卷等。

**$（3）懷妊喻**

「^母人^^」是行者，「^所任[[141]](#footnote-141)身^^」是無上道，「^欲產相^^」是菩薩久習行般若波羅蜜；「^厭本所習^^」是患世間婬欲樂，不復喜著。

**$4、佛述成**

佛讚其所說善哉。

**$（參）須菩提歎，佛述義**

**$一、歎行般若人**

**$（一）歎菩薩行諸道法廣益眾生**

**$1、須菩提讚佛**

爾時，須菩提聞佛然[[142]](#footnote-142)舍利弗所說，讚其善哉，知佛意深敬念是菩薩，是故白佛言：「^世尊！甚為希有！善付菩薩事^^。[[143]](#footnote-143)」

「^菩薩事^^」者，空道，福德道；亦如佛種種總相、別相說，以寄[[144]](#footnote-144)付阿難、彌勒等，入無餘涅槃後，好自奉行教示，利益眾生，無令謬錯！

**$2、佛述付囑因緣**

**$（1）總明「菩薩發心利益眾生」**

佛說善付因緣：諸菩薩發阿耨多羅三藐三菩提心。

「^安穩＊多眾生^^」者，一切眾生中，無量無邊阿僧祇，除佛無能計知者；從佛得利`1896`益者不可數故[[145]](#footnote-145)名「多」。

「^安穩^^＊」者，眾生著常，教[[146]](#footnote-146)無常；著樂者，教苦；著實者，教空；著我者，教無我──如是等名「^安穩^^＊」。

凡夫人聞是，當時雖不喜樂，久久滅諸煩惱，得安穩＊樂；如服苦藥，當時雖苦，後得除患。

「^無量眾生得樂^^」者，菩薩[[147]](#footnote-147)求般若波羅蜜未得成就時，以今世、後世樂利益眾生，如《菩薩本生經》說；若得般若波羅蜜已，斷[[148]](#footnote-148)諸煩惱，亦以世間樂、出世間樂利益眾生；若得無上道時，但以出世間樂利益眾生。

「^安樂、饒益^^」者，但以憐愍心故安樂、饒益。

饒[[149]](#footnote-149)者，多利益天[[150]](#footnote-150)、人；餘道中饒[[151]](#footnote-151)益少故不說。

**$（2）廣說「菩薩以法攝生」**

**$A、以四攝、十善道成就眾生**

**$（A）四攝**

「^利益事^^[[152]](#footnote-152)」者，所謂四攝法。[[153]](#footnote-153)

**$a、布施**

以財施、法施二種攝取眾生。

**$b、愛語**

「^愛語^^」有二種：一者、隨意愛語，二者、隨其所愛（527a）法為[[154]](#footnote-154)說。

是菩薩**未得道**，憐愍眾生，自破憍慢，隨意說法。

**若得道**，隨所應度法為[[155]](#footnote-155)說──高心富人，為讚布施，是人能得他物利名聲福德故；若為讚持戒、毀呰破戒，則心不喜樂──如是等，隨其所應而為說法。

**$c、利益**

「^利益^^」亦有二種：

一者、今世利、後世利──為說法[[156]](#footnote-156)，以法治生，勤修利[[157]](#footnote-157)事。

二者、未[[158]](#footnote-158)信教令信，破戒令持戒，寡識令多聞，不施[[159]](#footnote-159)者令布施，癡者教智`1897`慧──如是等，以善法利益眾生。

**$d、同事**

「^同事^^」者，菩薩教化眾生，令行善法，同其所行；菩薩善心，眾生惡心，能化其惡，令同己善。

**$（B）以十善道成就眾生**

是菩薩以四種攝眾生令住十善道，是廣說四攝義：

於二**施**中法施。

隨其所樂而為說法，是**愛語**中第一；眾生愛惜壽命，令行十善道，則得久壽。

**利益**──於一切寶物利中，法利最勝，是為利益。

**同事**中，同行善法為勝──是菩薩自行十善，亦以教人。

有人言：後「自行十善」等，是第四同義，是故說：「自行十善，亦教人行。」

**$B、具行四禪八定**

「^自行初禪，亦教他行^^」，初禪等同離欲，同持戒，是故名相攝；相攝故，漸漸能以三乘法度。

乃至非有想非無想處，亦如是。

**$C、具行六度**

自行六波羅蜜，亦以教他。

**$D、教人得二乘果而自不證**

因般若故，令眾生得般若分，所謂得須陀洹等；[[160]](#footnote-160)方便力故自不證。

**$E、具成眾德**

是人福德、智慧力增益故，教無量阿僧祇菩薩令住六波羅蜜。自住阿鞞跋致地等，亦以教他；乃至自轉法輪，亦教他轉法輪。

**$（3）結成**

「是故我以慈悲心故善付是[[161]](#footnote-161)菩薩事，不以愛著故。」

1. 「大智度論釋歎信行品第四十五（卷六十六）」十七字＝「大智度論卷第六十六釋聞持品第四十五上」十八字【宋】【元】，＝「大智度論卷第六十六釋聞持品第四十五之上（經作經耳聞持品）」十八字【明】下同，＝「大智度論卷第六十六釋第四十五品上聞持品」十九字【宮】，＝「大智度經論釋第四十四品上逕耳品六十六」十八字【聖】，＝「摩訶般若波羅蜜品第四十四」十二字【石】。（大正25，522d，n.3） [↑](#footnote-ref-1)
2. 佛＋（所）【宋】【元】【明】【聖】。（大正25，522d，n.6） [↑](#footnote-ref-2)
3. 受＋（乃至正憶念）【宋】【元】【明】。（大正25，522d，n.7） [↑](#footnote-ref-3)
4. 《大般若波羅蜜多經》卷438〈43 東北方品〉：

   ^時，天帝釋作是念言：「若善男子、善女人等得聞般若波羅蜜多甚深經典法門名字，一經耳者，是善男子、善女人等已於過去無量如來、應、正等覺親近供養、發弘誓願、種諸善根，多善知識之所攝受，況能書寫、受持、讀誦、如理思惟、為他演說，或能隨力如說修行！當知是人定於過去無量佛所親近承事、供養恭敬、尊重讚歎、殖眾德本，曾聞般若波羅蜜多，聞已受持、思惟、讀誦、為他演說、如教修行，或於此經能問能答，由斯福力今辦是事。若善男子、善女人等，已曾供養無量如來、應、正等覺，功德純淨，聞是般若波羅蜜多，其心不驚不恐不怖，聞已信樂如說修行，當知是人曾於過去多百千劫，修習布施乃至般若波羅蜜多故，於今生能成此事。^^」（大正7，204a12-26） [↑](#footnote-ref-4)
5. 呰毀＝訾毀【宋】【宮】【聖】，＝毀訾【元】【明】。（大正25，522d，n.8） [↑](#footnote-ref-5)
6. 〔深〕－【宋】【元】【明】【宮】【聖】。（大正25，522d，n.11） [↑](#footnote-ref-6)
7. **般若與一切智**：一切智從般若生，一切智即般若。（印順法師，《大智度論筆記》［E009］p.301） [↑](#footnote-ref-7)
8. 含＝舍【明】。（大正25，522d，n.12） [↑](#footnote-ref-8)
9. 智＋（慧）【聖】。（大正25，522d，n.15） [↑](#footnote-ref-9)
10. 愈＝逾【宋】【元】【明】【宮】，＝踰【聖】。（大正25，522d，n.16） [↑](#footnote-ref-10)
11. 《大正藏》原作「盡」，今依《高麗藏》作「盛」（第14冊，1035a20）。 [↑](#footnote-ref-11)
12. 劈＝擘【元】【明】，＝𨐯【宮】，＝辟【聖】。（大正25，522d，n.17） [↑](#footnote-ref-12)
13. 毳（^ㄘㄨㄟˋ^^）：1.鳥獸的細毛。2.指獸毛皮。（《漢語大詞典》（六），p.1012） [↑](#footnote-ref-13)
14. 緤（^ㄒㄧㄝˋ^^）：同「紲」。3.拴，縛。（《漢語大詞典》（九），p.776） [↑](#footnote-ref-14)
15. 緻（^ㄓˋ^^）：1.細密，精密。（《漢語大詞典》（九），p.962） [↑](#footnote-ref-15)
16. 〔人〕－【石】。（大正25，522d，n.18） [↑](#footnote-ref-16)
17. 〔修〕－【宋】【元】【明】【宮】【聖】。（大正25，522d，n.20） [↑](#footnote-ref-17)
18. 信＝倍【聖】，【聖】本傍註有「信或本」三字。（大正25，522d，n.21） [↑](#footnote-ref-18)
19. 〔如〕－【聖】。（大正25，522d，n.22） [↑](#footnote-ref-19)
20. 致＋（無畏）【聖】。（大正25，522d，n.23） [↑](#footnote-ref-20)
21. 案：依經，此應為舍利弗所說。 [↑](#footnote-ref-21)
22. 〔可〕－【石】。（大正25，523d，n.1） [↑](#footnote-ref-22)
23. 殖＝植【宋】【元】【明】【宮】。（大正25，523d，n.2） [↑](#footnote-ref-23)
24. 參見《大智度論》卷85〈71 道樹品〉（大正25，651c）。 [↑](#footnote-ref-24)
25. 凡夫＝凡人【宋】【元】【明】【宮】【聖】。（大正25，523d，n.3） [↑](#footnote-ref-25)
26. 蠖（^ㄏㄨㄛˋ^^）：蟲名，尺蠖，北方稱步曲，南方稱造橋蟲，體細長，生長於樹，爬行時一屈一伸，種類很多，為害各種植物。（《漢語大詞典》（八），p.975） [↑](#footnote-ref-26)
27. 未＋（能）【石】。（大正25，523d，n.4） [↑](#footnote-ref-27)
28. 呰＝訾【聖】。（大正25，523d，n.5） [↑](#footnote-ref-28)
29. 〔波羅蜜〕－【宋】【元】【明】【宮】。（大正25，523d，n.6） [↑](#footnote-ref-29)
30. 次＋（第）【聖】，但傍註有「或本無」三字。（大正25，523d，n.7） [↑](#footnote-ref-30)
31. 弗＋（言）【聖】。（大正25，523d，n.8） [↑](#footnote-ref-31)
32. 愛＝受【聖】。（大正25，523d，n.9） [↑](#footnote-ref-32)
33. （爾時）＋釋【聖】。（大正25，523d，n.10） [↑](#footnote-ref-33)
34. 空＋（外空）【聖】。（大正25，523d，n.11） [↑](#footnote-ref-34)
35. 《大般若波羅蜜多經》卷438〈43 東北方品〉：

    ^爾時，天帝釋白佛言：「世尊！諸菩薩摩訶薩修行般若波羅蜜多時，云何住色？云何住受、想、行、識？云何住眼乃至意？云何住色乃至法？云何住眼識乃至意識？云何住般若波羅蜜多乃至布施波羅蜜多？云何住內空乃至無性自性空？云何住四念住乃至八聖道支？云何住佛十力乃至十八佛不共法？」^^（大正7，204c22-28） [↑](#footnote-ref-35)
36. 《大般若波羅蜜多經》卷438〈43 東北方品〉：「^世尊！諸菩薩摩訶薩修行般若波羅蜜多時，云何習色？云何習受、想、行、識？乃至云何習佛十力乃至習十八佛不共法？^^」（大正7，204c28-205a2） [↑](#footnote-ref-36)
37. 行＝得【石】。（大正25，523d，n.12） [↑](#footnote-ref-37)
38. （1）《大般若波羅蜜多經》卷438〈43 東北方品〉：「^憍尸迦！諸菩薩摩訶薩修行般若波羅蜜多時，**若於色不住不習，是為住習色**；若於受、想、行、識不住不習，**是為住習受、想、行、識**；若於眼乃至意不住不習，**是為住習眼乃至意**；若於色乃至法不住不習，**是為住習色乃至法**；若於眼識乃至意識不住不習，**是為住習眼識乃至意識**。^^」（大正7，205a5-11）

    （2）案：若依《大般若波羅蜜多經》，「若於五蘊不住不習，是為住習**五蘊**；若於六根不住不習，是為住習**六根**；若於六塵不住不習，是為住習**六塵**；若於六識不住不習，是為住習**六識**」，但如依《摩訶般若波羅蜜經》則為「不住蘊處界，皆為習行**般若波羅蜜**」。 [↑](#footnote-ref-38)
39. 習＋（行）【宋】【元】【明】【聖】【石】。（大正25，523d，n.13） [↑](#footnote-ref-39)
40. 《大般若波羅蜜多經》卷438〈43 東北方品〉：「^何以故？憍尸迦！諸菩薩摩訶薩修行般若波羅蜜多時，於色不得可住可習，於受、想、行、識不得可住可習，乃至於佛十力不得可住、可習，乃至於十八佛不共法不得可住可習故。^^」（大正7，205a19-23） [↑](#footnote-ref-40)
41. 《大般若波羅蜜多經》卷438〈43 東北方品〉：「^復次，憍尸迦！諸菩薩摩訶薩修行般若波羅蜜多時，若於色非住非不住、非習非不習，是為住習色。……若於佛十力乃至十八佛不共法非住非不住、非習非不習，是為住習佛十力乃至十八佛不共法。^^」（大正7，205a23-b10） [↑](#footnote-ref-41)
42. 《大般若波羅蜜多經》卷438〈43 東北方品〉：

    ^佛言：「如是，舍利子！**色真如**難測量故，般若波羅蜜多難可測量；受、想、行、識真如難測量故，般若波羅蜜多難可測量；乃至十八佛不共法真如難測量故，般若波羅蜜多難可測量。」^^（大正7，205b24-28） [↑](#footnote-ref-42)
43. 《大般若波羅蜜多經》卷438〈43 東北方品〉：

    ^佛言：「如是，舍利子！色真如無量故，般若波羅蜜多亦無量；受、想、行、識真如無量故，般若波羅蜜多亦無量；乃至十八佛不共法真如無量故，般若波羅蜜多亦無量。」^^（大正7，205b29-c4） [↑](#footnote-ref-43)
44. 《大般若波羅蜜多經》卷438〈43 東北方品〉：「^舍利子！若菩薩摩訶薩修行般若波羅蜜多時，不行**色甚深性**，是行般若波羅蜜多。^^」（大正7，205c4-6） [↑](#footnote-ref-44)
45. 相＝想【聖】。（大正25，523d，n.20） [↑](#footnote-ref-45)
46. 《大般若波羅蜜多經》卷438〈43 東北方品〉：「^何以故？舍利子！**色甚深性即非色**，受、想、行、識甚深性即非受、想、行、識，乃至十八佛不共法甚深性即非十八佛不共法故。^^」（大正7，205c21-24） [↑](#footnote-ref-46)
47. 難＋（可）【石】。（大正25，523d，n.21） [↑](#footnote-ref-47)
48. 相＝想【宋】【元】【明】【宮】。（大正25，523d，n.22） [↑](#footnote-ref-48)
49. 思量＝思議【石】。（大正25，524d，n.1） [↑](#footnote-ref-49)
50. 《大般若波羅蜜多經》卷438〈43 東北方品〉：

    ^爾時，舍利子白佛言：「世尊！如是般若波羅蜜多既最甚深，難測無量難可信解，不應在彼**新學大乘菩薩**前說。」^^（大正7，206b7-9） [↑](#footnote-ref-50)
51. 呰毀＝毀呰【宋】【元】【明】，呰＝訾【聖】＊。（大正25，524d，n.2） [↑](#footnote-ref-51)
52. 〔釋曰〕－【宋】【宮】【聖】。（大正25，524d，n.3） [↑](#footnote-ref-52)
53. 〔善哉〕－【宋】【宮】【聖】＊。（大正25，524d，n.4） [↑](#footnote-ref-53)
54. 《思益梵天所問經》卷1〈1 序品〉：「^佛告網明：『如是，如是！如汝所言，若佛不加威神，眾生無有能見佛身，亦無能問。網明！當知，如來有光名寂莊嚴，若有眾生遇斯光者，能見佛身，不壞眼根；又如來光名無畏辯，若有眾生遇斯光者，能問如來其辯無盡；又如來光名集諸善根，若有眾生遇斯光者，能問如來轉輪聖王行業因緣；又如來光名淨莊嚴，若有眾生遇斯光者，能問如來天帝釋行業因緣；又如來光名得自在，若有眾生遇斯光者，能問如來梵天王行業因緣；又如來光名離煩惱，若有眾生遇斯光者，能問如來聲聞乘所行之道；又如來光名善遠離，若有眾生遇斯光者，能問如來辟支佛所行之道；又如來光名益一切智，若有眾生遇斯光者，能問如來大乘佛事。』^^」（大正15，33b28-c14） [↑](#footnote-ref-54)
55. 見色無常等過罪，故不住色，不住色，則不習，即不取色常無常等相。（印順法師，《大智度論筆記》［E019］p.318） [↑](#footnote-ref-55)
56. （1）到＝倒【宮】【聖】。（大正25，524d，n.5）

    （2）《大正藏》原作「到」，今依【宮】【聖】及《高麗藏》作「倒」（第14冊，1037b22）。 [↑](#footnote-ref-56)
57. 般若＋（波羅蜜）【聖】。（大正25，524d，n.7） [↑](#footnote-ref-57)
58. 不習＝色習【聖】，但傍註有「不或本」三字。（大正25，524d，n.8） [↑](#footnote-ref-58)
59. （隨）＋滅【宋】【元】【明】【宮】【聖】。（大正25，524d，n.9） [↑](#footnote-ref-59)
60. 等＋（習色等）【宋】【元】【明】【宮】。（大正25，524d，n.10） [↑](#footnote-ref-60)
61. 故＝是【聖】。（大正25，524d，n.11） [↑](#footnote-ref-61)
62. 深，不深。（印順法師，《大智度論筆記》〔E014〕p.309） [↑](#footnote-ref-62)
63. 〔是〕－【聖】。（大正25，524d，n.12） [↑](#footnote-ref-63)
64. 自＝目【宋】。（大正25，524d，n.13） [↑](#footnote-ref-64)
65. 《大正藏》原作「知」，今依《高麗藏》作「如」（第14冊，1038b3）。 [↑](#footnote-ref-65)
66. 參見《大智度論》卷66〈45歎信行品〉（大正25，524b21-29）。 [↑](#footnote-ref-66)
67. 參見《大智度論》卷66〈45歎信行品〉（大正25，523c14-20）。 [↑](#footnote-ref-67)
68. 致＋（菩薩）【聖】。（大正25，524d，n.14） [↑](#footnote-ref-68)
69. 渡＝度【聖】。（大正25，524d，n.15） [↑](#footnote-ref-69)
70. 明註曰「令」，北藏作「今」，令＝合【聖】。（大正25，524d，n.16） [↑](#footnote-ref-70)
71. 《正觀》（6），p.175：參見《摩訶般若波羅蜜經》卷11〈41 信毀品〉（大正8，304c6-21）；《放光般若經》卷9〈42 泥犁品〉（大正8，63a10-17）；《大般若波羅蜜多經》卷435（大正7，187c1-188a6）；《道行般若經》卷3〈5 泥犁品〉（大正8，441b1-12）；《大明度經》卷3〈6 地獄品〉（大正8，488a2-10）；《摩訶般若鈔經》卷3〈5 地獄品〉（大正8，523a）；《小品般若經》卷3〈8 泥犁品〉（大正8，550c5-26）。 [↑](#footnote-ref-71)
72. （摩訶般若波羅蜜品第四十四之二）＋【經】【聖乙】，〔【經】〕－【宋】【宮】【聖乙】＊。（大正25，525d，n.1） [↑](#footnote-ref-72)
73. 垂（^ㄔㄨㄟˊ^^）：11.將近。（《漢語大詞典》（二），p.1077） [↑](#footnote-ref-73)
74. （得）＋阿【聖】【石】。（大正25，525d，n.2） [↑](#footnote-ref-74)
75. 《大般若波羅蜜多經》卷438〈43 東北方品〉：

    ^舍利子言：「有！憍尸迦！是菩薩摩訶薩不久當受大菩提記。憍尸迦！若菩薩摩訶薩聞說如是甚深般若波羅蜜多，心不驚惶、不恐、不怖亦不猶豫，**當知是菩薩摩訶薩已受無上大菩提記。設未受者，不過一佛或二佛所，定當得受大菩提記。**若不爾者，聞說如是甚深般若波羅蜜多，心定驚惶、恐怖、猶豫。」^^（大正7，206b24-c2） [↑](#footnote-ref-75)
76. 蜜＝羅【聖乙】。（大正25，525d，n.3） [↑](#footnote-ref-76)
77. 〔中〕－【宋】【元】【明】【宮】。（大正25，525d，n.4） [↑](#footnote-ref-77)
78. 《大般若波羅蜜多經》卷438〈43 東北方品〉：

    ^爾時，佛告舍利子言：「如是！如是！如汝所說。舍利子！若菩薩摩訶薩久學大乘，久發大願，久修六種波羅蜜多及餘無量無邊佛法，久於無量無邊如來應正等覺供養、恭敬、尊重、讚歎，久事無量無邊善友──由此因緣，聞說如是甚深般若波羅蜜多，心不驚惶、不恐、不怖，亦不猶豫，聞已信解、受持、讀、誦、如理思惟、為他演說，或能書寫、如說修行。」^^（大正7，206c2-10） [↑](#footnote-ref-78)
79. 覺＝學【聖】。（大正25，525d，n.5） [↑](#footnote-ref-79)
80. （實）＋修【聖乙】【石】。（大正25，525d，n.6） [↑](#footnote-ref-80)
81. 成＋（就）【聖】【聖乙】【石】。（大正25，525d，n.7） [↑](#footnote-ref-81)
82. 〔是〕－【宮】。（大正25，525d，n.8） [↑](#footnote-ref-82)
83. 〔善〕－【聖乙】。（大正25，525d，n.9） [↑](#footnote-ref-83)
84. 《大般若波羅蜜多經》卷438〈43 東北方品〉：「^世尊！若善男子、善女人等得聞如是甚深般若波羅蜜多，信解、受持、讀誦、修習、如理思惟、為他演說，是善男子、善女人等或已得受大菩提記，或近當受大菩提記。世尊！是善男子、善女人等如住不退位菩薩摩訶薩，疾得無上正等菩提，由此得聞甚深般若波羅蜜多，能深信解、受持、讀誦、如理思惟、隨教修行、為他演說。^^」（大正7，207a3-10） [↑](#footnote-ref-84)
85. 嶮（^ㄒㄧㄢˇ^^）：同“ 險 ”。1.險要，險阻，危險。（《漢語大詞典》（三），p.869） [↑](#footnote-ref-85)
86. 若放牧＝若於牧【聖】，＝若放忟【聖乙】。（大正25，525d，n.10） [↑](#footnote-ref-86)
87. 園＝薗【聖乙】＊。（大正25，525d，n.11） [↑](#footnote-ref-87)
88. 邑：5.人民聚居之處。大曰都，小曰邑。泛指村落、城鎮。（《漢語大詞典》（十），p.576） [↑](#footnote-ref-88)
89. 〔如〕－【聖乙】。（大正25，525d，n.12） [↑](#footnote-ref-89)
90. 蟲＝虫【宋】【宮】【聖】【聖乙】下同。（大正25，525d，n.13） [↑](#footnote-ref-90)
91. 〔是〕－【聖乙】。（大正25，525d，n.14） [↑](#footnote-ref-91)
92. 受＋（持）【聖】。（大正25，525d，n.15） [↑](#footnote-ref-92)
93. 出＝山【宮】【聖】【聖乙】【石】。（大正25，525d，n.16）

    案：《大正藏》原作「出」，今依【宮】【聖】【聖乙】【石】作「山」。 [↑](#footnote-ref-93)
94. 未＝不【聖】。（大正25，525d，n.17） [↑](#footnote-ref-94)
95. 劫百＝百劫【宋】【元】【明】【宮】【聖】【聖乙】【石】。（大正25，525d，n.18） [↑](#footnote-ref-95)
96. 〔劫〕－【宮】【聖乙】。（大正25，525d，n.19） [↑](#footnote-ref-96)
97. 〔萬〕－【宋】【元】【明】【宮】。（大正25，525d，n.20） [↑](#footnote-ref-97)
98. 陳＝障【聖乙】＊。（大正25，525d，n.21） [↑](#footnote-ref-98)
99. （葉）＋華【聖】。（大正25，525d，n.22） [↑](#footnote-ref-99)
100. 出＝生【聖】。（大正25，525d，n.23） [↑](#footnote-ref-100)
101. 〔大〕－【宮】【聖】【聖乙】【石】。（大正25，525d，n.24） [↑](#footnote-ref-101)
102. 喜＋（言）【宮】【聖乙】【石】。（大正25，525d，n.25） [↑](#footnote-ref-102)
103. 〔先〕－【宮】【聖】。（大正25，525d，n.26） [↑](#footnote-ref-103)
104. 妊＝任【聖】【麗乙】。（大正25，525d，n.27） [↑](#footnote-ref-104)
105. 諸菩薩＝諸人【宋】【元】【明】【宮】【聖】【聖乙】【石】。（大正25，525d，n.28） [↑](#footnote-ref-105)
106. 「多陀阿伽度、阿羅呵、三藐三佛陀」等佛之異名，參見《大智度論》卷2（大正25，71b14-c13）、卷10（大正25，133a3-b3）、卷21（大正25，219b2-18）、卷24（大正25，236a21-b9）。 [↑](#footnote-ref-106)
107. 《大般若波羅蜜多經》卷438〈43 東北方品〉：「^爾時，具壽善現白佛言：『世尊！甚奇！如來、應、正等覺善能攝受諸菩薩摩訶薩，善能付囑諸菩薩摩訶薩。』^^」（大正7，207c6-9） [↑](#footnote-ref-107)
108. 〔是〕－【宋】【元】【明】【宮】，【聖】。（大正25，525d，n.29） [↑](#footnote-ref-108)
109. 〔薩〕－【聖乙】。（大正25，525d，n.30） [↑](#footnote-ref-109)
110. 〔安樂〕－【宋】【元】【明】【宮】【聖】【聖乙】。（大正25，525d，n.31） [↑](#footnote-ref-110)
111. 《大般若波羅蜜多經》卷438〈43 東北方品〉：「^是諸菩薩摩訶薩眾精勤修學菩薩行時，為欲饒益無量百千諸有情故，為欲攝受無量百千諸菩薩故，以四攝事而攝受之。何等為四？一者、布施。二者、愛語。三者、利行。四者、同事。是菩薩摩訶薩**自正安住十善業道，亦安立他令勤修學十善業道。**^^」（大正7，207c12-17） [↑](#footnote-ref-111)
112. 想＝相【聖乙】。（大正25，525d，n.32） [↑](#footnote-ref-112)
113. （令）＋住【聖】。（大正25，526d，n.1） [↑](#footnote-ref-113)
114. 世界＝國土【聖乙】【石】＊。（大正25，526d，n.2） [↑](#footnote-ref-114)
115. 辯＝辨【聖】【聖乙】。（大正25，526d，n.3） [↑](#footnote-ref-115)
116. 〔令〕－【聖乙】【石】。（大正25，526d，n.4） [↑](#footnote-ref-116)
117. 《大般若波羅蜜多經》卷438〈43 東北方品〉：「^自能攝受圓滿色身，亦勸無量百千菩薩令能攝受圓滿色身。^^」（大正7，208a11-12） [↑](#footnote-ref-117)
118. （1）菩薩百劫修相好，參見《大智度論》卷4〈1 序品〉：

     ^問曰：菩薩幾時能種三十二相？

     答曰：極遲百劫，極疾九十一劫。釋迦牟尼菩薩九十一大劫行辦三十二相。^^（大正25，87b24-27）

     （2）有菩薩成就三十二相，欲令眾生眼見其身而得度，參見《大智度論》卷39〈4 往生品〉：

     ^【經】舍利弗！有菩薩摩訶薩行六波羅蜜時，成就三十二相，諸根淨利。諸根淨利故，眾人愛敬；以愛敬故，漸以三乘法而度脫之。如是，舍利弗！菩薩摩訶薩行般若波羅蜜時，應學身清淨、口清淨。

     【論】釋曰：

     是菩薩欲令眾生眼見其身得度故，以三十二相莊嚴身。

     「諸根淨利」者，眼等諸根明利，出過餘人；信、慧根諸心數根等，利淨第一；見者歎其希有：「我無此事！」愛敬是菩薩，信受其語，世世具足道法，以三乘道入涅槃。

     是三十二相、眼等諸根，皆從身、口業因緣清淨得，以是故，佛說：「菩薩應當淨身、口業。」^^（大正25，344b17-28） [↑](#footnote-ref-118)
119. 「童真地」，參見《大智度論》卷29〈1 序品〉：

     「^欲得鳩摩羅伽地」者，……如王子名鳩摩羅伽，佛為法王，**菩薩入法正位，乃至十地故悉名王子，皆任為佛。**如文殊師利，十力、四無所畏等悉具佛事故，住鳩摩羅伽地，廣度眾生。……若菩薩初生菩薩家者，如嬰兒；**得無生法忍，乃至十住地，離諸惡事，名為鳩摩羅伽地。**^^（大正25，275b18-29） [↑](#footnote-ref-119)
120. （令）＋行【聖】。（大正25，526d，n.5） [↑](#footnote-ref-120)
121. 〔【論】〕－【宋】【宮】【聖乙】。（大正25，526d，n.6） [↑](#footnote-ref-121)
122. 不驚不怖＝不驚怖【宋】【元】【明】【宮】。（大正25，526d，n.7） [↑](#footnote-ref-122)
123. 〔若〕－【聖乙】。（大正25，526d，n.8） [↑](#footnote-ref-123)
124. 〔於〕－【石】。（大正25，526d，n.9） [↑](#footnote-ref-124)
125. 於受＝受於【元】【明】【麗乙】。（大正25，526d，n.10） [↑](#footnote-ref-125)
126. （當）＋得【聖】。（大正25，526d，n.11） [↑](#footnote-ref-126)
127. 遊戲池中＝波地中遊戲【聖】。（大正25，526d，n.12） [↑](#footnote-ref-127)
128. 在＋（外）【宋】【元】【明】。（大正25，526d，n.13） [↑](#footnote-ref-128)
129. 〔由旬〕－【宋】【元】【明】【宮】。（大正25，526d，n.14） [↑](#footnote-ref-129)
130. 〔行〕－【聖】。（大正25，526d，n.15） [↑](#footnote-ref-130)
131. 〔法〕－【聖乙】【石】。（大正25，526d，n.16） [↑](#footnote-ref-131)
132. 〔法〕－【宋】【元】【明】【宮】。（大正25，526d，n.17） [↑](#footnote-ref-132)
133. 邑＋（者）【聖乙】【石】。（大正25，526d，n.18） [↑](#footnote-ref-133)
134. 城＋（者）【聖乙】【石】。（大正25，526d，n.19） [↑](#footnote-ref-134)
135. 道與城［可釋法華］：聚落邑城。（印順法師，《大智度論筆記》［E019］p.317） [↑](#footnote-ref-135)
136. 穩＝隱【宋】【元】【明】【宮】＊。（大正25，526d，n.20） [↑](#footnote-ref-136)
137. 邪＝耶【聖】【聖乙】。（大正25，526d，n.21） [↑](#footnote-ref-137)
138. 蟲＝虫【宮】。（大正25，526d，n.22） [↑](#footnote-ref-138)
139. 參見《正觀》（6），p.293，n.157：

     在結構上，從《摩訶般若波羅蜜經》〈45 歎信行品〉［或作〈45 聞持品〉］以下到〈51 譬喻品〉，是在說久發意菩薩，在本品之初，先敘述久發意菩薩之後，舍利弗以夢中、覺時修行般若波羅蜜來說明久發意菩薩是「**近受記」**；接著，舍利弗舉譬喻，「如人欲過曠野險道，已見放牧者，園林等」（大正25，525a28-c1），來比喻**久發意菩薩**；然後，在佛陀的許可之下，舍利弗又舉三個譬喻（大正25，525b9-c8）：1、如欲見大海，發心往趣，不見樹相，2、如初春諸樹，陳葉已墮，3、母人懷妊，身體苦重，而《大智度論》先解說第1個「過險道」譬喻（大正25，526b5-28）後，為表明同一旨趣，才說「^餘三譬喻，亦應如上分別說^^」。 [↑](#footnote-ref-139)
140. 華＝葉【聖】。（大正25，526d，n.23） [↑](#footnote-ref-140)
141. 任＝妊【宋】【元】【明】【宮】。（大正25，526d，n.24） [↑](#footnote-ref-141)
142. 然＋（可）【聖】。（大正25，526d，n.25） [↑](#footnote-ref-142)
143. 付囑菩薩。（印順法師，《大智度論筆記》［E019］p.318） [↑](#footnote-ref-143)
144. 寄＝奇【聖】。（大正25，526d，n.26） [↑](#footnote-ref-144)
145. 故＝知【宋】【元】【明】【宮】。（大正25，526d，n.27） [↑](#footnote-ref-145)
146. 常＋（者）【宋】【元】【明】【宮】。（大正25，526d，n.28） [↑](#footnote-ref-146)
147. （若）＋菩薩【聖乙】【石】。（大正25，526d，n.29） [↑](#footnote-ref-147)
148. 斷＝滅【宋】【元】【明】【宮】【聖】。（大正25，526d，n.30） [↑](#footnote-ref-148)
149. 〔饒〕－【宋】【元】【明】【宮】【聖乙】，饒＋（益）【聖】。（大正25，526d，n.31） [↑](#footnote-ref-149)
150. 〔天人〕－【宮】，〔天〕－【聖】【聖乙】【石】。（大正25，526d，n.32） [↑](#footnote-ref-150)
151. 饒＝餘【宮】。（大正25，526d，n.33） [↑](#footnote-ref-151)
152. 事＝具【宮】【聖】，〔事〕－【聖乙】。（大正25，526d，n.34） [↑](#footnote-ref-152)
153. 四攝。（印順法師，《大智度論筆記》［E014］p.309） [↑](#footnote-ref-153)
154. 愛法為＝受為法【聖】。（大正25，526d，n.35） [↑](#footnote-ref-154)
155. 法為＝為法【聖】。（大正25，527d，n.1） [↑](#footnote-ref-155)
156. 〔法〕－【宋】【宮】。（大正25，527d，n.2） [↑](#footnote-ref-156)
157. 利＝種【聖】。（大正25，527d，n.3） [↑](#footnote-ref-157)
158. 未＝不【宋】【元】【明】【宮】【聖】【聖乙】。（大正25，527d，n.4） [↑](#footnote-ref-158)
159. （好）＋施【元】【明】【聖】【聖乙】【石】。（大正25，527d，n.5） [↑](#footnote-ref-159)
160. 須陀洹等是般若分。（印順法師，《大智度論筆記》〔E019〕p.318） [↑](#footnote-ref-160)
161. 〔是〕－【宋】【元】【明】【宮】。（大正25，527d，n.6） [↑](#footnote-ref-161)