慧日佛學班第11期／福嚴推廣教育班第22期

**《大智度論》卷71**

**〈釋大事起品第五十**[[1]](#footnote-1)**〉**[[2]](#footnote-2)

**（大正25，552c18-555b9）**

釋厚觀（2011.11.05）

【**經**】

**壹、般若依五事說甚深**

**（壹）須菩提重說般若為五事故起**

爾時，須菩提白佛言：「世尊！是深般若波羅蜜為**大事**故起、**不可思議事**故起、**不可稱事**（553a）故起、**無有量事**故起。世尊！是深般若波羅蜜**無等等事**故起。」[[3]](#footnote-3)

**（貳）佛述成並釋理**

**一、佛述成**

佛告須菩提：「如是！如是！是深般若波羅蜜為大事故起，乃至無等等事故起。

**二、釋理：般若能含受五度乃至佛德**

**（一）以含受義述成五事**

**1、正明**

何以故？般若波羅蜜中含受五波羅蜜，般若波羅蜜中含受內空乃至無法有法空，含受四念處乃至八聖道分，是深般若波羅蜜中含受佛十力乃至一切種智。[[4]](#footnote-4)

**2、舉喻明理**

譬如灌頂王，國土中尊，諸有官事皆委大臣，國王安樂無事；如是，須菩提！所有聲聞辟支佛法、若菩薩法、若佛法，一切皆在般若波羅蜜中，[[5]](#footnote-5)般若波羅蜜能成辦其事。

以是故，須菩提！般若波羅蜜為大事故起，乃至無等等事故起。[[6]](#footnote-6)

**（二）舉不取不著諸法釋含受義**

**1、佛正明：般若於諸法不取不著故得以成辦**

復次，須菩提！是般若波羅蜜不取色、不著色故能成辦，受、想、行、識不取、不著故能成辦；[[7]](#footnote-7)乃至一切種智不取、不著故能成辦；須陀洹果乃至阿羅漢果、辟支佛道乃至阿耨多羅三藐三菩提不取、不著故能成辦。」

**2、須菩提問**

須菩提白佛言：「云何色不取、不著故般若波羅蜜能成辦？云何受、想、行、識乃至阿耨多羅三藐三菩提不取、不著故般若波羅蜜能成辦？」

**3、佛反問答**

佛告須菩提：「於汝意云何？頗見是色可取、可著不？」

須菩提言：「不也！世尊！」

「須菩提！於汝意云何？頗見受、想、行、識乃至阿耨多羅三藐三菩提可取、可著不？」

須菩提言：「不也！世尊！」

**4、佛結成**

佛言：「善哉！善哉！須菩提！我亦不見是色可取、可著，不見故不取，不取故不著；我亦不見受、想、行、識乃至阿耨多羅三藐三菩提及一切種智可取、可著，不見故不取，不取故不著；須菩提！我亦不見佛法、如來法、自然人法、一切智人法（553b）可取、可著，不見故不取，不取故不著。[[8]](#footnote-8)

以是故，須菩提！諸菩薩摩訶薩，色亦不應取、亦不應著，受、想、行、識乃至佛法、如來法、自然人法、一切智人法[[9]](#footnote-9)亦不應取、亦不應著。」

**三、歎般若及行般若人**

**（一）諸天歎**

**1、歎般若甚深**

爾時，欲、色界諸天子白佛言：「世尊！是般若波羅蜜，甚深、難見、難解、不可思惟比類知；微妙、善巧、智慧、寂滅者可知。

**2、明信解因緣**

能信是般若波羅蜜者，當知是菩薩(1)多供養諸佛、(2)多種善根、(3)與善知識相隨，能信解深般若波羅蜜。[[10]](#footnote-10)

**3、菩薩行深般若超勝二乘**

世尊！若三千大千世界中所有眾生皆作信行、法行人、八人、得須陀洹、斯陀含、阿那含、阿羅漢、辟支佛──若智、若斷，不如是菩薩一日行深般若波羅蜜，忍、欲、思惟、籌量。何以故？**是信行、法行人、八人、須陀洹、斯陀含、阿那含、阿羅漢、辟支佛──若智、若斷，即是菩薩摩訶薩無生法忍**。」[[11]](#footnote-11)

**（二）佛述歎**

**1、重述成**

佛告欲、色界諸天子：「如是！如是！諸天子！若信行、法行人、八人、須陀洹乃至阿羅漢、辟支佛，即是菩薩摩訶薩無生法忍。

**2、聞持乃至正憶念般若者勝求二乘行者**

諸天子！若善男子、善女人聞是深般若波羅蜜，書、持受[[12]](#footnote-12)、讀、誦、說、正憶念，是善男子、善女人疾得涅槃，勝求聲聞、辟支佛乘善男子、善女人遠離深般若波羅蜜行餘經，若一劫、若減一劫。

何以故？是深般若波羅蜜中廣說上妙法，是信行、法行人、八人、須陀洹、斯陀含、阿那含、阿羅漢、辟支佛所應學；菩薩摩訶薩亦所應學，學已得阿耨多羅三藐三菩提。」[[13]](#footnote-13)

**（三）諸天結歎而歸**

是時欲、色界諸天子俱發聲言：「世尊！是深般若波羅蜜名摩訶波羅蜜，世尊！是般若波羅蜜名不可思議、不可稱、無有量、無等等波羅蜜。信行、法行人、八人學是深般若（553c）波羅蜜，得成就；須陀洹、斯陀含、阿那含、阿羅漢、辟支佛學是深般若波羅蜜，得成；**菩薩摩訶薩**是深般若波羅蜜中學，得阿耨多羅三藐三菩提。是深般若波羅蜜亦不增、亦不減。」

是時諸欲、色界天子頂禮佛足，遶佛而去；去是不遠，忽然不現，各還本處。[[14]](#footnote-14)

**貳、明信解般若者之來處與得失**

**（壹）明信解般若者之來處**

**一、須菩提問**

須菩提白佛言：「世尊！若菩薩摩訶薩聞是深般若波羅蜜即時信解者，從何處終來生是間？」

**二、佛答**

**（一）上根者［聞、解、能行］：三處來生人間**

**1、從人道來**

佛告須菩提：「若菩薩摩訶薩聞是深般若波羅蜜即時信解，不沒、不却[[15]](#footnote-15)、不難、不疑、不悔，歡喜樂聽，聽已憶念，終不遠離是深般若波羅蜜，若行、若住、若坐、若臥，終不廢忘，常隨法師──譬如新生犢子不離其母；菩薩摩訶薩亦如是，為聞深般若波羅蜜故，終不遠離法師，乃至得是深般若波羅蜜，口誦、心解，正見通達。

須菩提！當知是菩薩**從人道中終還生是間人中**。[[16]](#footnote-16)

何以故？是求佛道者前世時聞深般若波羅蜜，書、持[[17]](#footnote-17)、恭敬、尊重、讚歎、華香乃至幡蓋供養。以是因緣故，人中命終還生人中，聞是深般若波羅蜜，即時信解。」

**2、從他方國土來**

須菩提白佛言：「世尊！頗有菩薩摩訶薩如是功德成就，他方世界供養諸佛，於彼命終，來生是間，聞深般若波羅蜜，即時信解，書、持、讀、誦、正憶念──有是者不？」

佛言：「有！菩薩如是功德成就，他方世界供養諸佛，於彼命終，來生是間，聞是深般若波羅蜜，即時信解，書、持、讀、誦、說、正憶念。

何以故？是菩薩摩訶薩從他方諸佛所聞是深般若波羅蜜，信解、書、持、讀、誦、說、正憶念，於彼間終，來生此間，當知是人是先世功德成就。（554a）

**3、從彌勒菩薩處來**

復次，須菩提！有菩薩從**彌勒菩薩摩訶薩**聞是深般若波羅蜜，以是善根因緣故，來生此間。

**（二）下根者［雖聞而不問義，故多疑悔］：人中來**

須菩提！復有菩薩摩訶薩前世時雖聞深**般若波羅蜜**，不問中事；來生人中，聞是深般若波羅蜜，心有疑悔，難悟。須菩提！如是菩薩，當知先世雖聞是深般若波羅蜜，不問故，今續生疑悔，難悟。

須菩提！若菩薩先世雖聞**禪波羅蜜**，不問中事；今世聞般若波羅蜜時，不問故，續生疑悔。

須菩提！若菩薩先世雖聞**毘梨耶波羅蜜**，不問中事；今世聞般若波羅蜜，不問故，續復疑悔。

須菩提！若菩薩先世聞[[18]](#footnote-18)**羼提波羅蜜**，不問中事；今世聞般若波羅蜜，不問故，續復疑悔。

須菩提！若菩薩先世雖聞**尸羅波羅蜜**，不問中事；今世聞般若波羅蜜，不問故，續復疑悔。

須菩提！若菩薩先世雖聞**檀波羅蜜**，不問中事；今世聞般若波羅蜜，不問故，續復疑悔。

復次，須菩提！菩薩摩訶薩先世雖聞**內空、外空、內外空乃至無法有法空**，不問中事；來生人中，聞是深般若波羅蜜，不問故，續復疑悔，難悟。

復次，須菩提！菩薩摩訶薩先世雖聞**四念處乃至八聖道分、四禪、四無量心、四無色定、五神通、佛十力乃至一切種智**，不問中事；來生人中，聞是深般若波羅蜜，不問故，續復疑悔，難悟。

**（三）中根者［雖問而不隨行］：人中來**

復次，須菩提！菩薩摩訶薩先世聞深般若波羅蜜，問[[19]](#footnote-19)中事而不行；捨身生時，聞是深般若波羅蜜，若一日、二日、三日、四日、五日，其心堅固無能壞者，若離所聞時便退失。

何以故？先世聞是深般若波羅蜜時，**雖問**中（554b）事，不如說行。是人或時欲聞、或時不欲聞，心輕不固、志亂不定，譬如輕毛隨風東西。[[20]](#footnote-20)

須菩提！當知是菩薩(1)發意不久，(2)不與善知識相隨，(3)不多供養諸佛，(4)先世不書是深般若波羅蜜，(5)不讀、(6)不誦、(7)不正憶念，(8)不學般若波羅蜜、不學禪波羅蜜、不學毘梨耶波羅蜜、不學羼提波羅蜜、不學尸羅波羅蜜、不學檀波羅蜜，不學內空乃至無法有法空，不學四念處乃至八聖道分，不學四禪、四無量心、五神通、佛十力，乃至不學一切種智。

如是，須菩提！當知是菩薩摩訶薩新發大乘意，少信、少樂故，不能書是深般若波羅蜜，不能受持、讀、誦、說、正憶念。[[21]](#footnote-21)

**（貳）明中下根者無般若守護故，當墮二乘**

**一、正說其意**

須菩提！若求佛道善男子、善女人不書是深般若波羅蜜，不受持讀誦、不說、不正憶念，亦不為深般若波羅蜜所護，乃至不為一切種智所護；是人亦不如說行深般若波羅蜜，乃至不如說行一切種智，是人或墮二地──若聲聞地、若辟支佛地。

何以故？是善男子、善女人不書是深般若波羅蜜，不讀、不誦、不說、不正憶念，是人亦不為深般若波羅蜜所護、亦不如說行。以是故，是善男子、善女人於二地中當墮一地。

【**論**】

**壹、般若依五事說甚深**

**（壹）須菩提何以重說般若甚深**

問曰：上來數說是般若波羅蜜甚深因緣，[[22]](#footnote-22)今何以復重說？

答曰：

**一、多所饒益，非為重說，凡夫人以為重說**

處處說甚深，多有所益；凡人不知，謂為重說。

譬如大國王未有嫡子，求禱神祇，積年[[23]](#footnote-23)無應。

時王出行，夫人產子男[[24]](#footnote-24)，遣信[[25]](#footnote-25)告王：「大夫人產男。」

王聞喜而不答，乃至十反。

使者白王：「向所白者王不聞耶？」

王曰：「我即聞之，久來願滿故，（554c）喜心內悅，樂聞不已耳！」

即勅有司賜此人百萬兩金，一語十萬兩。

王聞使者言語，語中有利益，非重語[[26]](#footnote-26)，不知者謂為重。

處處說甚深亦如是──佛與菩薩、須菩提知大有利益，須菩提聞佛說深般若不能得底，轉覺甚深。聽者處處聞甚深，得禪定、智慧利益等；凡夫人謂為重說。

**二、深淺無定，解者不以為深，不解者謂為甚深**

復次，深淺無定，隨眾生──解者無深，不解者謂為深。

般若波羅蜜除佛無能遍知故，常[[27]](#footnote-27)言「甚深」。是故佛為眾生故說「甚深」，無定甚深相；若定甚深，無人能行。

是故言：「菩薩謂般若甚深，為不行般若波羅蜜。」[[28]](#footnote-28)

**（貳）佛述成並釋理**

**一、佛述成般若依五事說甚深**

甚深因緣，所謂「為大事故起，乃至無等等事故起。」

大事等義如先說。[[29]](#footnote-29)

**二、釋理：般若能含受五度乃至佛德**

**（一）以含受義述成五事**

**1、正明**

此中佛自說大事等因緣，所謂「般若波羅蜜含受五波羅蜜等諸法。」

**※ 因論生論：五度各異相，云何言「般若中含受」**

問曰：五波羅蜜等各異相，云何言「般若波羅蜜中含受」？

答曰：

**（1）約經卷含受說**

是中說經[[30]](#footnote-30)中含受。

**（2）約和合相應說**

復次，五波羅蜜等諸法與般若波羅蜜和合方便迴向故，五波羅蜜等諸法[[31]](#footnote-31)得至佛道。[[32]](#footnote-32)

**2、舉喻明理**

「灌頂王」如佛，「國事」是種種度眾生法，「大臣」是般若波羅蜜。

佛委仗般若波羅蜜成辦種種法故，安處禪定，快樂無事。

又如欲除乾薪草木，以火投中，則火力能燒令盡，人便無事。

**（二）舉不取不著諸法釋含受義**

**1、佛正明**

復次，是般若波羅蜜不取、不著色等諸法故名「含受」。

初染曰「取」，生愛曰「著」。

**2、須菩提問**

須菩提問：「云何般若為色等諸法不取、不著故名含受？」

**3、佛反問答**

佛於四答[[33]](#footnote-33)中以反問答：「於汝意云何？以智慧眼見是色等法可取、可著不？」

須菩提意念：「若智慧眼見空、無相、無作、無量、不可思議相，云何當（555a）答色等法定相可取、可著？」

**4、佛結成**

佛可其所說：「汝未得一切智，不見色等諸法；我一切智人亦不見色等諸法。」是故歎言：「善哉！」

**三、歎般若及行般若人**

**（一）諸天歎**

**1、釋「二乘若智、若斷，即是菩薩無生法忍」**

是時諸天子讚歎般若波羅蜜及行般若波羅蜜者，作是言：「若三千大千世界中眾生皆作信行、法行乃至辟支佛，若智、若斷──智者，十智。[[34]](#footnote-34)斷者，二種斷：有殘斷、無殘斷；學人有殘斷，無學人無殘斷。**不如**是菩薩一日行深般若波羅蜜。何以故？是諸賢聖智、斷，**皆是**菩薩無生法忍。」

**2、若「二乘若智、若斷即是菩薩無生法忍」，云何言「二乘人智斷不如菩薩一日行般若」**

**（1）依悲智等異故云「不如」**

問曰：若諸賢聖智、斷即是無生忍者，何以言「不如」？

答曰：信行等人(1)**無大悲**、(2)**捨眾生**故不如；(3)**無方便力**，不能於涅槃自反。

譬如眾水[[35]](#footnote-35)會恒河俱入大海，欲入海時水勢湊[[36]](#footnote-36)急，眾生在中無能自反，惟有大力者乃能自出。

復次，諸餘賢聖智、斷成就，菩薩始得無生忍而力能過之，是故勝。智、斷功德雖成就，不及菩薩初忍；譬如大臣功業雖大，不及太子。

復次，**煖、頂、忍法**是小乘初門，**菩薩法忍是大乘初門**；[[37]](#footnote-37)聲聞、辟支佛雖終成，尚不及菩薩初入道門，何況成佛！

**（2）依理境同故言「即是」**

問曰：聲聞、辟支佛法是小乘，菩薩是大乘，云何言「二乘智、斷**即是**菩薩無生忍」？

答曰：所緣同，[[38]](#footnote-38)如、法性、實際亦同。

利鈍智慧為異，又有無量功德及大悲心守護故勝。

**（二）略辨餘文**

餘種種說，是讚般若波羅蜜。

**貳、明信解般若者之來處與得失**

**（壹）明信解般若者有三類**

行般若波羅蜜[[39]](#footnote-39)人有上、中、下：下者，聞般若波羅蜜直信聽受，不問中義；中者，既聞已，問義而不能行；上者，聞、解、能行。

下者，雖得人身，聞般若疑悔，難悟，根鈍、福薄故；中者，得人身，聞般若，一心（555b）信樂，能知義趣，從一日至四、五日，心能堅固；過是已往不能信樂，或欲聞、或不欲聞，以其宿世雖解義而不能行，根鈍、福薄故；上者，得人身，聞般若，心即深解，信樂不捨，常隨法師。[[40]](#footnote-40)

**（貳）明中、下根者無般若守護故，當墮二乘**

**一、正說其意**

上二種菩薩不能得上地故，當墮二乘，不為般若所守護故。

為更明了是事故，佛於後品中為作譬喻：如大海水中船破，若得所依則能渡，不得所依則不能渡。[[41]](#footnote-41)

**〈釋譬喻品第五十一〉**[[42]](#footnote-42)

**（大正25，555b10-557b12）**

【**經**】

**（貳）明中下根者無般若守護故，當墮二乘**（承上卷71〈50 大事起品〉）

**一、正說其意**（承上卷71〈50 大事起品〉）

**二、舉喻明理**[[43]](#footnote-43)

**（一）海中船破喻**

佛告須菩提：「譬如大海中船破壞，其中人若不取木、不取器物、不取浮囊、不取死屍，須菩提！當知是人不到彼岸，沒海中死。

須菩提！若船破時，其中人取木、取器物、浮囊、死屍者，當知是人終不沒死，安隱無礙，得到彼岸。

須菩提！求佛道善男子、善女人亦復如是，若但有信樂，不依深般若波羅蜜，不書、不讀、不誦、不正憶念；不依禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜，不書、不讀、不誦、不正憶念；乃至不依一切種智，不書、不讀、不誦、不正憶念。須菩提！當知是善男子中道衰耗，是人未到一切種智，於聲聞、辟支佛地取證。[[44]](#footnote-44)

須菩提！若有求佛道善男子、善女人為阿耨多羅三藐三菩提故，(1)有信、(2)有忍、(3)有淨心、(4)有深心、(5)有欲、(6)有解、(7)有捨、(8)有精進，是人依深般若波羅蜜，書、持、讀、誦、說、正憶念；是善男子、善女人為阿耨多羅三藐三菩提故，有諸信、忍、淨心、深心、欲、解、捨、精進，為深般若波羅蜜所護乃至一切種智所護故，終不（555c）中道衰耗，過聲聞、辟支佛地，能淨佛世界、成就眾生，當得阿耨多羅三藐三菩提。[[45]](#footnote-45)

**（二）持瓶取水喻**

須菩提！譬如男子、女人持坏[[46]](#footnote-46)瓶取水，當知是瓶不久爛壞。何以故？是瓶未熟故，還歸於地。

如是，須菩提！善男子、善女人雖有為阿耨多羅三藐三菩提心，有信、有忍、有淨心、有深心、有欲、有解、有捨、有精進，不為般若波羅蜜、方便力所守護，不為禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜所守護，不為內空乃至無法有法空、四念處乃至八聖道分、佛十力乃至一切種智所守護。須菩提！當知是人中道衰耗，墮聲聞、辟支佛地。

須菩提！譬如男子女人持熟瓶取水，若河、若井、若池、若泉，當知是瓶持水安隱。何以故？是瓶成熟故。

如是，須菩提！善男子、善女人求阿耨多羅三藐三菩提，有諸信、忍、淨心、深心、欲、解、捨、精進，為般若波羅蜜、方便力所護，為禪定、精進、忍、戒、施乃至一切種智所護故。須菩提！當知是人不中道衰耗，過聲聞、辟支佛地，能淨[[47]](#footnote-47)世界、成就眾生，得阿耨多羅三藐三菩提。

**（三）船寶航行喻**

須菩提！譬如大海邊船未莊治，便持財物著上，須菩提！當知是船中道壞沒，船與財物各在一處；是估[[48]](#footnote-48)客[[49]](#footnote-49)無方便力故，亡其重寶。

如是，須菩提！是求佛道善男子、善女人雖有為阿耨多羅三藐三菩提心，有信、忍、淨心、深心、欲、解、捨、精進，不為般若波羅蜜、方便力所守護，乃至不為一切種智所守護故，當知是人中道衰耗，失大珍寶。

大珍寶者，所謂一切種智。

衰耗者，墮聲聞、辟支佛地。[[50]](#footnote-50)

須菩提！譬如（556a）人[[51]](#footnote-51)有智、方便莊治海邊大船，然後推著水中，持財物著上而去，當知是船不中道沒壞，必得安隱到所至處。

如是，須菩提！善男子、善女人為阿耨多羅三藐三菩提，有信、忍、淨心、深心、欲、解、捨、精進，為般若波羅蜜、方便力所護，為禪、精進、忍、持[[52]](#footnote-52)戒、施乃至一切種智所護故，當知是菩薩得到阿耨多羅三藐三菩提，不中道墮聲聞、辟支佛地。

**（四）耆年起行喻**

須菩提！譬如有人年百二十歲，年耆根熟，又有風、冷、熱病、若雜病。須菩提！於汝意云何：是人能從床起不？」

須菩提言：「不能。」

佛言：「是人或[[53]](#footnote-53)能起者，云何？」

須菩提言：「是人雖能起，不能遠行若十里、若二十里，以其老病故。」

「如是，須菩提！善男子、善女人雖有為阿耨多羅三藐三菩提心，有信、忍、淨心、深心、欲、解、捨、精進，不為般若波羅蜜、方便力所守護，乃至不為一切種智所守護故，當知是人中道墮聲聞、辟支佛地。何以故？不為般若波羅蜜、方便力所守護故。

須菩提！如向老人百二十歲，年耆根熟，又有風、冷、熱病、若雜病，是人欲起行，有兩健人各扶一腋，語老人言：『莫有所難，隨所欲至，我等二人終不相捨。』

如是，須菩提！若善男子、善女人為阿耨多羅三藐三菩提，有信、忍、淨心、深心、欲、解、捨、精進，為般若波羅蜜、方便力所護，乃至為一切種智所護，當知是人不中道墮聲聞、辟支佛地，能到是處，所謂阿耨多羅三藐三菩提。」

**【論】釋曰：**

**二、舉喻明理**

**（一）別辨「信乃至精進八功德相」**

菩薩有二種：一者、得諸法實相；二者、雖未得實相，於佛道中有信、有忍、有（556b）淨心、有深心、有欲、有解、有捨、有精進。[[54]](#footnote-54)

（1）「信」者，信「罪福業因緣果報」，信「行六波羅蜜得阿耨多羅三藐三菩提」。

（2）有人雖信佛道，思惟、籌量，心不能忍，是故說「有忍」。

（3）有人雖忍，邪疑未斷，故心濁不淨，是故說「有淨」。

（4）有人雖信、忍、心淨，而有淺、有深，是故說「深心」。

（5）四事[[55]](#footnote-55)因緣故，一心欲得無上道，不欲餘事，是故說「有欲」。

（6）了了決定知無上道為大、世間餘事為小，是故說「有解」。

（7）以欲、解定心故，捨財及捨諸惡心、慳、恚等煩惱，是故說「捨」。

（8）為捨故常能「精進」。

有如是等諸功德。

**（二）明不得般若波羅蜜之過失**

若不得般若波羅蜜，若身壞命終時，若惡知識沮壞，則失菩薩道；世間功德故受世間果報，然後墮聲聞、辟支佛地，不能至無上道。

**（三）釋五喻（四喻）**

此中佛自說五譬喻[[56]](#footnote-56)：

**1、海中船破喻**

「船」是行者身。

「浮囊等物」即是般若、方便。

**2、持瓶取水喻**

「瓶」是菩薩道。

般若、方便是「火」。

未與般若、方便和合故，不能受持六波羅蜜功德水至無上道。

**3、船寶航行喻**

「不補治船」，是菩薩無方便。

信等功德寶物，是五波羅蜜等諸善法「船[[57]](#footnote-57)」。

「寶異處」者，與本願乖異，或受人天樂、或墮二乘。

「大利」者，所謂一切智等佛法寶。

**4、耆年起行喻**

「老病人」是有信等功德菩薩。

不斷六十二邪見[[58]](#footnote-58)故名「老」。

不斷百八等諸煩惱[[59]](#footnote-59)故名「病」。

「從床起」者，從三界床起，我當作佛。以邪見煩惱因緣故不能成菩薩道。

「二人」者，般若及方便。

**般若波羅蜜**能滅諸邪見、煩惱、戲論，將[[60]](#footnote-60)至畢竟空中。

**方便**將出畢竟空。[[61]](#footnote-61)

【**經**】

**（參）更明求佛道之無方便義與有方便義**

**一、辨無方便**

爾時，佛語須菩提言：「善哉！善哉！須菩提！汝為諸菩薩摩訶薩問佛是事。

須菩提！若有（556c）求佛道善男子、善女人，從初發意已來，以**我、我所心**布施、持戒、忍辱、精進、禪定、智慧；

是善男子、善女人布施時**作是念：**『我是施主，我施是人，我施是物[[62]](#footnote-62)。我持戒，我修忍，我精進，我入禪，我修智慧。』

是善男子、善女人**念**『有是施，是我施』，乃至念『有是慧，是我慧』。

何以故？檀波羅蜜中無如是分別，遠離此彼岸是檀波羅蜜相；尸羅波羅蜜、羼提波羅蜜、毘梨耶波羅蜜、禪波羅蜜，般若波羅蜜中無如是分別。何以故？遠離此彼岸是般若波羅蜜相。

是人不知此岸、不知彼岸，是人不為檀波羅蜜乃至不為一切種智所護故，墮聲聞、辟支佛地，不能到薩婆若。[[63]](#footnote-63)

須菩提！云何求佛道人無方便？

須菩提！求佛道人從初發心已來**無方便**行布施、持戒、忍辱、精進、禪定、修智慧。

是人**作如是念**：『我布施，施是人，以是物施；我持戒、修忍辱[[64]](#footnote-64)、勤精進、入禪定，修智慧──如是修智慧。』

是人念『有是施，是我施』，以是施自高；念『有是戒，是我戒』，以是戒自高；念『有是忍，是我忍』，以是忍自高；念『有是精進，是我精進』，以是精進自高；念『有是禪定，是我禪[[65]](#footnote-65)定[[66]](#footnote-66)』，以是禪定[[67]](#footnote-67)自高；念『有是慧，是我慧』，以是慧自高。

何以故？檀波羅蜜中無如是分別，遠離此彼岸是檀波羅蜜相；遠離此彼岸是尸羅波羅蜜相；遠離此彼岸是羼提波羅蜜相；遠離此彼岸是毘梨耶波羅蜜相；遠離此彼岸是禪波羅蜜相；遠離此彼岸是般若波羅蜜相。何以故？般若波羅蜜中無如是憶念分別。

是求佛道善男子、善女人不知此岸、不知彼岸，是人不為檀波羅蜜所護，（557a）不為尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜所護故，乃至不為一切種智所護故，或墮聲聞道中、或墮辟支佛道中，不能得到薩婆若。

如是，須菩提！菩薩摩訶薩不為般若波羅蜜、方便力所守護故，或墮聲聞地、或墮辟支佛道中。[[68]](#footnote-68)

**二、辨有方便**

須菩提！云何菩薩摩訶薩為般若波羅蜜、方便力所守護故，不墮聲聞、辟支佛道中，疾得阿耨多羅三藐三菩提？

須菩提！菩薩從初已來，以**方便力**布施，**無我、我所心**布施，乃至**無我、我所心**修智慧。是人**不作是念**『我有是施，是我施』，不以是施自高；乃至般若波羅蜜亦如是。

是菩薩**不念**『我布施』，不念『我施是人，用是物施』；不念『我持戒，有是戒』；不念『我忍辱，有是忍辱』；不念『我精進，有是精進』；不念『我禪定，有是禪定』；不念『我修智慧，有是智慧』。

何以故？是檀波羅蜜中無如是分別，遠離此彼岸是檀波羅蜜相；遠離此彼岸是尸羅波羅蜜相；遠離此彼岸是羼提波羅蜜相；遠離此彼岸是毘梨耶波羅蜜相；遠離此彼岸是禪波羅蜜相；遠離此彼岸是般若波羅蜜相。何以故？是般若波羅蜜中無如是憶想分別。

是菩薩摩訶薩知此岸、知彼岸，是人為檀波羅蜜所護、為尸羅波羅蜜所護、為羼提波羅蜜所護、為毘梨耶波羅蜜所護、為禪波羅蜜所護、為般若波羅蜜所護，乃至為一切種智所護故，不墮聲聞、辟支佛地，得到薩婆若。

如是，須菩提！菩薩摩訶薩為般若波羅蜜、方便力所護故，不墮聲聞、辟支佛地，疾得阿耨（557b）多羅三藐三菩提。」[[69]](#footnote-69)

【**論**】釋曰：

**（參）明求佛道之無方便義與有方便義**

**一、辨無方便**

爾時，佛可須菩提意，更說失行因緣：「菩薩雖行信等善法，亦不得無上道，所謂以我、我所心行六波羅蜜故。」

是中無分別此岸、彼岸，以遠離相是般若波羅蜜；而分別著行──是為失。

上佛雖說無方便義，[[70]](#footnote-70)不說無方便名；欲令是事明了故，命須菩提：「云何有方便、無方便？」

**二、辨有方便**

內無我、我所心，外觀一切法空不取相，般若、方便乃至一切種智守護菩薩故，名「有方便」。[[71]](#footnote-71)

「守護」者，五波羅蜜邊得功德力，般若波羅蜜邊得智慧力──以二因緣故不失道[[72]](#footnote-72)。[[73]](#footnote-73)

**〈釋善**[[74]](#footnote-74)**知識品第五十二**[[75]](#footnote-75)**〉**[[76]](#footnote-76)

**（大正25，557b13-560c28）**

【**經**】

**壹、新學菩薩應依善知識學，觀法性空**

**（壹）須菩提問**

爾時，須菩提白佛言：「世尊！新學菩薩摩訶薩云何應學般若波羅蜜、禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜？」[[77]](#footnote-77)

**（貳）佛答**

**一、當親近善士**

佛告須菩提：「新學菩薩摩訶薩若欲學般若波羅蜜，禪、精進、忍、戒、檀波羅蜜，先當親近、供養善知識能說是深般若波羅蜜者。

**二、隨善士之教**

**（一）所有善根迴向佛道**

是人作是教：『汝善男子[[78]](#footnote-78)！所有布施，一切迴向阿耨多羅三藐三菩提；善男子！所有持戒、忍辱、精進、禪定、智慧，一切迴向阿耨多羅三藐三菩提。

**（二）不取，不貪，觀法性空**

**1、不取**

汝莫以色是阿耨多羅三藐三菩提，莫以受、想、行、識是阿耨多羅三藐三菩提；[[79]](#footnote-79)莫以檀波羅蜜是阿耨多羅三藐三菩提，莫以尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜是阿耨多羅三藐三菩提；

莫以內空乃至無法有法空是阿耨多（557c）羅三藐三菩提；

莫以四念處、四正勤、四如意足、五根、五力、七覺分、八聖道分是阿耨多羅三藐三菩提；

莫以四禪、四無量心、四無色定、五神通是阿耨多羅三藐三菩提；

莫以佛十力乃至十八不共法是阿耨多羅三藐三菩提。

所以者何？不取色便得阿耨多羅三藐三菩提，不取受、想、行、識便得阿耨多羅三藐三菩提；不取檀波羅蜜乃至般若波羅蜜便得阿耨多羅三藐三菩提；不取內空乃至無法有法空；不取四念處乃至十八不共法便得阿耨多羅三藐三菩提。[[80]](#footnote-80)

**2、不貪**

善男子！行是深般若波羅蜜時莫貪色。何以故？善男子！是色非可貪者。莫貪受、想、行、識。何以故？受、想、行、識非可貪者。[[81]](#footnote-81)

善男子！莫貪檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜，莫貪內空乃至無法有法空，莫貪四念處乃至八聖道分，莫貪四禪、四無量心、四無色定、五神通，莫貪佛十力乃至一切種智。何以故？一切種智非可貪者。

善男子！莫貪須陀洹果乃至阿羅漢果，莫貪辟支佛道，莫貪菩薩法位，莫貪阿耨多羅三藐三菩提。何以故？阿耨多羅三藐三菩提非可貪者。

**3、辨因：觀法性空**

所以者何？諸法性[[82]](#footnote-82)空故。』」[[83]](#footnote-83)

【**論**】

**壹、佛以不取、不貪、觀法性空，明新學所行事**

問曰：須菩提問**新學**所行，佛何以乃答菩薩**久行**微妙事──所謂「不取一切法，一切法性空故」？

答曰：

**（壹）此中說小菩薩所學柔順忍之空**

「諸法性空」有二種：一者、大菩薩所得；二者、小菩薩所學柔順忍，以智慧發心。[[84]](#footnote-84)

此中但說小菩薩所學空。

**（貳）得般若氣分者名為新學菩薩**

復次，有實[[85]](#footnote-85)智慧氣分，佛數為菩薩；[[86]](#footnote-86)若無者，雖久行餘（558a）功德，不數為菩薩。

譬如佛說聲聞法中頂法相：於三寶中有少信是名「頂法」；[[87]](#footnote-87)是信──過煖法，修禪定生，以色界心得；於佛無礙解脫是為小，於凡夫為大。

如是新發意菩薩得般若波羅蜜氣味故能受化，名為「新學」；過五波羅蜜功德；於凡夫為大，於佛為小。

**（參）先親近善士，後觀法性空**

復次，佛不直說諸法性空，先教供養、親近善知識；[[88]](#footnote-88)善知識為說五波羅蜜功德。善知識雖種種教化，佛但稱其「不壞法」──所謂於色等諸法不貪、不著、不取。

譬如金翅鳥子始生，從一須彌至一須彌；菩薩亦如是，初學能生如是深智，何況久學！

又如小火能燒，何況大者！菩薩亦如是，新學時能以般若轉世間法令畢竟空，燒諸煩惱，[[89]](#footnote-89)何況得力具足！

【**經**】

**貳、菩薩能為難事、安隱世間等故，發無上菩提心**

**（壹）須菩提歎**

須菩提白佛言：「世尊！諸菩薩摩訶薩能為難事──於一切性空法中求阿耨多羅三藐三菩提，欲得阿耨多羅三藐三菩提。」

**（貳）佛述成，更讚餘因緣**

**一、佛述成**

佛言：「如是！如是！須菩提！菩薩摩訶薩能為難事──於一切性空法中求阿耨多羅三藐三菩提，欲得阿耨多羅三藐三菩提。

**二、更讚餘希有因緣**

**※ 總說**

須菩提！諸菩薩摩訶薩(1)為安隱世間故，發阿耨多羅三藐三菩提心；(2)為安樂世間故、(3)為救世間故、(4)為世間歸故、(5)為世間依處故、(7)為世間洲故、(8)為世間將導故、(6)為世間究竟道故、(9)為世間趣故，發阿耨多羅三藐三菩提心。[[90]](#footnote-90)

**※ 別辨**

**（一）為安隱世間故**

須菩提！云何菩薩摩訶薩**為安隱世間故**發阿耨多羅三藐三菩提心？

須菩提！菩薩摩訶薩得阿耨多羅三藐三菩提時，拔出六道眾生，著無畏岸涅槃（558b）處。

須菩提！是為菩薩摩訶薩為安隱世間故發阿耨多羅三藐三菩提心。

**（二）為安樂世間故**

云何菩薩摩訶薩**為安樂世間故**發阿耨多羅三藐三菩提心？

須菩提！菩薩摩訶薩得阿耨多羅三藐三菩提時，拔出眾生種種憂苦愁惱，著無畏岸涅槃處。

須菩提！是為菩薩摩訶薩為安樂世間故發阿耨多羅三藐三菩提心。

**（三）為救世間故**

云何菩薩摩訶薩**為救世間故**發阿耨多羅三藐三菩提心？

須菩提！菩薩摩訶薩得阿耨多羅三藐三菩提時，救眾生生死中種種苦，亦為斷是苦故而為說法；眾生聞法，漸以三乘而得度脫。

須菩提！是為菩薩摩訶薩為救世間故發阿耨多羅三藐三菩提心。

**（四）為世間歸故**

云何菩薩摩訶薩**為世間歸故**發阿耨多羅三藐三菩提心？

須菩提！菩薩摩訶薩得阿耨多羅三藐三菩提時，拔出眾生生老病死相、憂悲愁[[91]](#footnote-91)惱法，**著無畏岸涅槃處**。

須菩提！是為菩薩摩訶薩為世間歸故發阿耨多羅三藐三菩提心。[[92]](#footnote-92)

**（五）為世間依處故**

云何菩薩摩訶薩**為世間依處故**發阿耨多羅三藐三菩提心？

須菩提！菩薩摩訶薩得阿耨多羅三藐三菩提時，為眾生說一切法無依處。

須菩提！是為菩薩摩訶薩為世間依處故發阿耨多羅三藐三菩提心。」

須菩提白佛言：「世尊！云何一切法無依處？」

佛言：「色不相續即是色無生，色無生即是色不滅，色不滅即是色無依處；受、想、行、識乃至一切種智亦如是。

須菩提！是為菩薩摩訶薩為世間依處故發阿耨多羅三藐三菩提心。[[93]](#footnote-93)

**（六）為世間究竟道故**

云何菩薩摩訶薩**為世間究竟道故**發阿耨多羅三藐三菩提心？（558c）

須菩提！若[[94]](#footnote-94)菩薩摩訶薩得阿耨多羅三藐三菩提時，為眾生說如是法──色究竟相非是色，[[95]](#footnote-95)受、想、行、識，乃至一切種智究竟相非是一切種智。

須菩提！如究竟相，一切法相亦如是。」[[96]](#footnote-96)

須菩提言：「世尊！若一切法如究竟相者，諸菩薩摩訶薩皆應得[[97]](#footnote-97)阿耨多羅三藐三菩提。何以故？世尊！色究竟相中無有分別，受、想、行、識究竟相中無有分別，乃至一切種智究竟相中無有分別──所謂是色，是受、想、行、識，乃至是一切種智。」

佛告須菩提：「如是！如是！色究竟相中無有分別，受、想、行、識乃至一切種智究竟相中無有分別──所謂是色乃至是一切種智。須菩提！是為菩薩摩訶薩難事。

如是觀諸法寂滅相，而心不沒不却[[98]](#footnote-98)。何以故？是菩薩摩訶薩作是念：『是諸深法，我應如是知，得阿耨多羅三藐三菩提；如是寂滅微妙法，當為眾生說。』

是為菩薩摩訶薩為世間究竟道故發阿耨多羅三藐三菩提心。[[99]](#footnote-99)

**（七）為世間洲故**

云何菩薩摩訶薩**為世間洲故**發阿耨多羅三藐三菩提心？

須菩提！若江河大海，四邊水斷，是名[[100]](#footnote-100)為洲。

須菩提！色亦如是前後際斷，受、想、行、識前後際斷，乃至一切種智前後際斷。以是前後際斷故，一切法亦斷。須菩提！是一切法前後際斷故，即是寂滅、即是妙寶──所謂空、無所得、愛盡無餘、離欲、涅槃。須菩提！菩薩摩訶薩得阿耨多羅三藐三菩提時，以寂滅微妙法為眾生說。

須菩提！是為菩薩摩訶薩為世間洲故發阿耨多羅三藐三菩提心。

**（八）為世間將導故**

云何菩薩摩訶薩**為世間將導故**發阿耨多（559a）羅三藐三菩提心[[101]](#footnote-101)？

須菩提！菩薩摩訶薩得阿耨多羅三藐三菩提時，為眾生說色不生不滅、不垢不淨，說受想行識不生不滅、不垢不淨；說十二處、十八界、四念處乃至八聖道分、四禪、四無量心、四無色定、五神通不生不滅、不垢不淨；說須陀洹果乃至阿羅漢果、辟支佛道不生不滅、不垢不淨；說佛十力乃至一切種智不生不滅、不垢不淨。

須菩提！是為菩薩摩訶薩為世間將導故發阿耨多羅三藐三菩提心。[[102]](#footnote-102)

【**論**】釋曰：

**貳、菩薩能為難事、安隱世間等故，發無上菩提心**

**（壹）須菩提歎**

須菩提發希有心白佛言：「諸菩薩未斷煩惱、大悲未具、未得阿鞞跋致，知諸法本性空而能發無上道心，是事甚難。」

**（貳）佛述成，更讚餘因**

**一、佛述成**

佛可其言：「如是！」

**二、更讚餘希有因緣**

**（一）為安隱世間故**

更讚菩薩希有因緣，所謂菩薩安穩[[103]](#footnote-103)世間故發心。

「安穩」者，能破一切煩惱，究竟不變失；譬如良藥能破病，不問甘苦，以能究竟除病、安穩＊故。

佛能使眾生常安穩＊，不期一世、二世。世間樂者，有法雖安穩而不樂，有法今世苦、後世樂。如服苦藥，腹中安穩、口中不美。是故說：「佛能與今世、後世樂。」

六道無常相故非安穩，是故說「出六道」名「安穩」。

**（二）為安樂世間故**

世間樂，著因緣故，久後必生憂惱，不名為樂；涅槃樂，始終無變，故說離憂苦為樂。

**（三）為救世間故**

「救世間」者，如人為怨賊所逐，若親戚、若官力能救；眾生亦如是，惡罪諸煩惱因緣及魔民所逐，惟諸佛能說法救護。

**（四）為世間歸故**

「世間歸」者，如人遇暴風疾雨，必歸房舍；世間種種邪見煩惱等、身心內外苦惱老病死諸憂苦等，若歸[[104]](#footnote-104)佛，佛以種種因緣拔其憂（559b）悲苦惱。

**（五）為世間依處故**

「依處」者，一切有為法從和合因緣生故，無有自力、不可依止。眾生為苦所逼來依止佛，佛為說「無依止法」──無依止法者是真實，所謂「無餘涅槃」──色等五眾滅，更不相續；不相續即是不生不滅，不生不滅即是畢竟空、無依止處。

**※ 因論生論：煩惱見故說「無依止」，清淨智慧說依止涅槃**

問曰：若無依止處，何以說「依止」？

答曰：依止有二種：一者、以愛、見等諸煩惱依止有為法，二者、清淨智慧說依止涅槃。

煩惱見故，說「無依止」。[[105]](#footnote-105)

**（六）為世間究竟道故**

「究竟道」者，所謂諸法實相、畢竟空。

色等法，前際中無，後際中亦無；現在中，凡[[106]](#footnote-106)夫人憶想分別，業果報諸情力故有顛倒見；聖人以智慧眼觀之皆虛誑不實。如前、後，中亦爾──若無先後，云何有中！

能如是為眾生說法，則安處眾生於究竟第一道中。

**（七）為世間洲故**

「世間洲」者，如洲四邊無地，色等法亦如是，前、後皆不可得；中間，如究竟道中破。[[107]](#footnote-107)入前、後空故，中間亦空。

「水」者，三漏[[108]](#footnote-108)、四流[[109]](#footnote-109)諸煩惱及業果報中一切法。

畢竟空、無所取，所謂「涅槃」，是為「洲」。

**（八）為世間將導故**

眾生沒在四流水中，佛以八正道船引著涅槃洲上。

如是種種因緣接度眾生名為「將導」。[[110]](#footnote-110)

【**經**】

**（九）為世間趣故**

云何菩薩摩訶薩**為世間趣故**發阿耨多羅三藐三菩提心？

**1、依三解脫門辨**

須菩提！菩薩摩訶薩得阿耨多羅三藐三菩提時，為眾生說**色趣空**，說受、想、行、識趣空，乃至說一切種智趣空。為眾生說色非趣非不趣。何以故？是色**空相**，非趣非不趣。說受、想、行、識非趣非不趣。何以故？是受、想、行、識空相，非趣非不趣。乃至一切種智非趣非不趣。何以故？是一切種智空相，（559c）非趣非不趣。

如是，須菩提！菩薩摩訶薩為世間趣故發阿耨多羅三藐三菩提心。[[111]](#footnote-111)

何以故？一切法趣**空**，是趣不過。何以故？空中，趣、非[[112]](#footnote-112)趣不可得故。

須菩提！一切法趣**無相**，是趣不過。何以故？無相中，趣、非趣不可得故。

須菩提！一切法趣**無作**，是趣不過。何以故？無作中，趣、非趣不可得故。[[113]](#footnote-113)

**2、依無起等辨**

須菩提！一切法趣**無起**[[114]](#footnote-114)，是趣不過。何以故？無起＊中，趣、非趣不可得故。[[115]](#footnote-115)

須菩提！一切法趣**無所有、不生不滅、不垢不淨**，是趣不過。何以故？無所有、不生不滅、不垢不淨中，趣、非趣不可得故。

**3、依夢等五喻辨**

須菩提！一切法趣**夢**[[116]](#footnote-116)，是趣不過。何以故？夢中，趣、非趣不可得故。

須菩提！一切法趣**幻**、趣**嚮**[[117]](#footnote-117)、趣**影**、趣**化**，是[[118]](#footnote-118)趣不過。何以故？是化等中，趣、非趣不可得故。

**4、依無量、無邊辨**

須菩提！一切法趣**無量、無邊**，是趣不過。何以故？無量、無邊中，趣、非趣不可得故。

**5、依不與不取等辨**

須菩提！一切法趣**不與不取**，是趣不過。何以故？不與不取中，趣、非趣不可得故。

須菩提！一切法趣**不舉不下**，是趣不過。何以故？不舉不下中，趣、非趣不可得故。

須菩提！一切法趣**不增不減**，是趣不過。何以故？[[119]](#footnote-119)無增無減中，趣、非趣不可得故。

須菩提！一切法趣**不來不去**，是趣不過。何以故？不來不去中，趣、非趣不可得[[120]](#footnote-120)故。

須菩提！一切法趣**不入不出、不合不散、不著不斷**，是趣不過。何以故？不著不斷中，趣、非趣不可得故。

**6、依我見等辨**

須菩提！一切法趣**我、眾生、壽命、人、起、使起**[[121]](#footnote-121)**、作、使作**[[122]](#footnote-122)**、知者、見者**，[[123]](#footnote-123)是趣不過。何以故？我乃至知者、見者畢竟不可得，何況當[[124]](#footnote-124)有趣、非趣！

**7、依四倒、四正辨**

須菩提！一切法（560a）趣有[[125]](#footnote-125)**常**，是趣不過。何以故？常[[126]](#footnote-126)畢竟不可得，云何當有趣、非趣？須菩提！一切法趣**樂、淨、我**，是趣不過。何以故？樂、淨、我畢竟不可得，云何當有趣、非趣？

須菩提！一切法趣**無常、苦、不淨、無我**，是趣不過。何以故？無常、苦、不淨、無我畢竟不可得，云何當有趣、非趣？

**8、依四惑事辨**

須菩提！一切法趣**欲事**，是趣不過。何以故？欲事畢竟不可得，何況當有趣、非趣！

須菩提！一切法趣**瞋事、癡事、見事**，是趣不過。何以故？瞋事、癡事、見事畢竟不可得，何況當有趣、非趣！[[127]](#footnote-127)

**9、依如等理境辨**

須菩提！一切法趣**如**，是趣不過。何以故？如中無來無去故。

須菩提！一切法趣**法性、實際、不可思議性**，是趣不過。何以故？法性、實際、不可思議性中無來無去故。

須菩提！一切法趣**平等**，是趣不過。何以故？平等中，趣、非趣不可得故。

須菩提！一切法趣**不動相**，是趣不過。何以故？不動相中，趣、非趣不可得故。

**10、依蘊、處、界辨**

須菩提！一切法趣**色**，是趣不過。何以故？色畢竟不可得[[128]](#footnote-128)，云何當有趣、非趣？

須菩提！一切法趣**受、想、行、識**，是趣不過。何以故？受、想、行、識畢竟不可得，云何當有趣、非趣？**十二處、十八界**亦如是。

**11、依六度辨**

須菩提！一切法趣檀波羅蜜，是趣不過。何以故？檀畢竟不可得故，云何當有趣、非趣？

須菩提！一切法趣尸羅波羅蜜，是趣不過。何以故？尸羅畢竟不可得故，云何當有趣、非趣？

須菩提！一切法趣羼提波羅蜜，是趣不過。何以故？羼提畢竟不可得故，云何當有趣、非趣？

須菩提！一切法趣毘梨耶波羅蜜，是趣不過。何以故？毘梨耶畢竟不可得故，云何當有趣、非趣？（560b）

須菩提！一切法趣禪波羅蜜，是趣不過。何以故？禪畢竟不可得故，云何當有趣、非趣？須菩提！一切法趣般若波羅蜜，是趣不過。何以故？般若畢竟不可得故，云何當有趣、非趣？

**12、依十八空辨**

須菩提！一切法趣內空，是趣不過。何以故？內空畢竟不可得故，云何當有趣、非趣？

須菩提！一切法趣外空，是趣不過。何以故？外空畢竟不可得故，云何當有趣、非趣？

須菩提！一切法趣內外空，是趣不過。何以故？內外空畢竟不可得故，云何當有趣、非趣？

乃至一切法趣無法有法空，是趣不過。何以故？無法有法空畢竟不可得故，云何當有趣、非趣？

**13、依菩提分法辨**

須菩提！一切法趣四念處乃至八聖道分，是趣不過。何以故？四念處乃至八聖道分畢竟不可得故，云何當有趣、非趣？

**14、依佛功德辨**

須菩提！一切法趣佛十力乃至一切種智，是趣不過。何以故？一切種智中，趣、非趣不可得故。

**15、依三乘道果辨**

須菩提！一切法趣須陀洹果、斯陀含果、阿那含果、阿羅漢果、辟支佛道，是趣不過。何以故？須陀洹果乃至辟支佛道中，趣、非趣不可得故。

須菩提！一切法趣阿耨多羅三藐三菩提，是趣不過。何以故？阿耨多羅三藐三菩提中，趣、非趣不可得故。

**16、依三乘聖者辨**

須菩提！一切法趣須陀洹乃至佛，是趣不過。何以故？須陀洹乃至佛中，趣、非趣不可得故。」

**參、明信解義**

**（壹）明能信解者之條件**

須菩提白佛言：「世尊！是深般若波羅蜜誰能信解者？」

佛告須菩提：「有菩薩摩訶薩(1)先於諸佛所久行六波羅蜜、(2)善根純[[129]](#footnote-129)熟、(3)供養無數百千萬億諸佛、(4)與善知識相隨，是輩人能信解深般若波羅蜜。」

**（貳）辨信解相**

須菩提白佛言：「世尊！能信解是（560c）深般若波羅蜜者，有何等性、何等相、何等貌？」

佛言：「欲、瞋[[130]](#footnote-130)、癡斷離是性、相、貌，是菩薩摩訶薩則能信解深般若波羅蜜。」[[131]](#footnote-131)

【**論**】

**（九）「為世間趣故」**

**1、廣說「為世間趣故」之原因**

問曰：上諸事中略說，今「趣」中何以廣說？

答曰：「趣」是[[132]](#footnote-132)總上九事[[133]](#footnote-133)之會歸，是故多說。

復次，「安樂」等及「趣」皆同一義，俱出眾生著涅槃故。若事事廣說則不可盡，「趣」最在後故廣說；當知餘者亦皆應廣說。

**2、正明**

**（1）總說**

「色等法趣空」者，如虛空但有名而無法；色等法亦爾，終歸於空。[[134]](#footnote-134)諸法究竟相必空故，餘者皆虛妄。

如人初雖有善言，久久乃知情實；色等諸法亦如是，入無餘涅槃時與**虛空**無異，當知先亦如是，但凡夫顛倒果報故見異。[[135]](#footnote-135)

一切法無有過出空等諸相，如人欲出過**虛空**不可得。

**（2）別示**

我等十六名皆因五眾和合假有此名，無有實法，云何當有趣、非趣？

若常、淨、樂、我等四顛倒破四聖行。如常等四法不可得，以顛倒故；色等諸法亦如是。

如常等不可得，無常等從常等出故亦不可得。是故說：「一切法趣常等、趣無常等。」

**參、明信解義**

**（壹）明能信解者之條件**

須菩提問佛：「是法甚深微細，誰當信解者？」

佛答說：「久行等因緣能信。」

**（貳）辨信解相**

更問：「久行等人有何等相？」

佛答：「是人離三毒心，亦不見是離，深入諸法實相故。」

問曰：是人未得無生忍法，云何言「斷三毒」[[136]](#footnote-136)？

答曰：「斷」有二種[[137]](#footnote-137)：一者、根本斷，二者、薄少斷。[[138]](#footnote-138)

此中說「薄少斷」。

行者不分別是斷、是煩惱。何以故？煩惱相顛倒不定故，煩惱即是斷，是故言「離」[[139]](#footnote-139)。

**〈釋趣一切**[[140]](#footnote-140)**智品第五十三〉**[[141]](#footnote-141)

**（大正25，560c29-562b5）**

（561a）【**經**】

**肆、能信解般若者，趣至一切種智，應當驗知**

**（壹）能解般若故趣薩婆若果**

**一、明自行趣果**

須菩提白佛言：「世尊！是諸菩薩摩訶薩解[[142]](#footnote-142)深般若波羅蜜者，當趣何所？」

佛告須菩提：「是菩薩摩訶薩解深般若波羅蜜者[[143]](#footnote-143)，當趣一切種智。」[[144]](#footnote-144)

**二、明化他趣果**

須菩提白佛言：「世尊！是菩薩摩訶薩能趣一切種智者，則[[145]](#footnote-145)為一切眾生所歸趣，修般若波羅蜜故。[[146]](#footnote-146)世尊！修般若波羅蜜即是修一切諸法。

**三、明無所修、不受修、壞修是修般若**

世尊！無所修是修般若波羅蜜，不受修、壞修是修般若波羅蜜。」[[147]](#footnote-147)

佛告須菩提：「何等法壞故，般若[[148]](#footnote-148)波羅蜜為壞修？」

「世尊！色壞故，般若波羅蜜為壞修；[[149]](#footnote-149)受、想、行、識、十二處、十八界壞故，般若波羅蜜為壞修；我乃至知者、見者壞故，般若波羅蜜為壞修；世尊！檀波羅蜜壞故，般若波羅蜜為壞修；乃至般若波羅蜜壞故，般若波羅蜜為壞修；內空乃至無法有法空、四念處乃至十八不共法、須陀洹果乃至一切種智壞故，般若波羅蜜為壞修。」

佛言：「如是！如是！須菩提！色壞故，般若波羅蜜為壞修；乃至一切種智壞故，般若波羅蜜為壞修。」[[150]](#footnote-150)

**（貳）依五相**[[151]](#footnote-151)**驗知信般若者**

爾時，佛告須菩提：「是深般若波羅蜜中，阿鞞跋致菩薩摩訶薩應[[152]](#footnote-152)當驗知！

**一、不著般若等**

若菩薩摩訶薩是深般若波羅蜜中不著，當知是阿鞞跋致[[153]](#footnote-153)；[[154]](#footnote-154)禪波羅蜜乃至檀波羅蜜中不著，四念處乃至一切種智中不著，當知是阿鞞跋致。

【**論**】

**肆、能信解般若者，趣至一切種智，應當驗知**

**（壹）能解般若故，趣薩婆若果**

**一、明自行趣果──釋問答意［解深般若者，趣一切種智］**

問曰：般若波羅蜜非趣、非不趣，須菩提何以故問「行般若者趣至何處」？又佛何以答「趣薩婆若」？

答曰：外道言：「諸法從因趣果、從先世入今世、從今世趣後世。」

破是常顛倒故言「無『趣、不趣』」。

此中，須菩提以無著（561b）心問，佛以無著心答。

般若波羅蜜畢竟空，於諸法無障無礙；得無障無礙解脫故無障無礙。因果相似故，故[[155]](#footnote-155)言：「解深般若[[156]](#footnote-156)者，趣一切種智。」

**二、明化他趣果**

須菩提言：「菩薩知般若波羅蜜者為一切眾生所歸趣。」如子為苦惱所逼，則趣父母。

問曰：何以故但菩薩解深[[157]](#footnote-157)般若波羅蜜為眾生所歸趣？

答曰：菩薩於眾生中大悲心故，常修習般若波羅蜜。

以修故，能解一切諸法皆入般若波羅蜜，是故「修般若波羅蜜即修一切法」。

**三、無所修、不受修、壞修是修般若**

般若無定實法可得，故經中說「無所修是修般若波羅蜜」。

般若波羅蜜中，一切諸觀有過故不受，是名「不受修」。

「壞修」者，一切法無常散壞，故名「壞修」。

「可破壞法」者，所謂色等乃至一切種智。

佛可須菩提所說。

**（貳）依五相驗知不退者**

上品末[[158]](#footnote-158)說阿鞞跋致菩薩性、相、貌，[[159]](#footnote-159)今應驗試知。

**一、不著深般若等**

於深般若波羅蜜中著不？若著，則非；若不著，則是其相。

行般若波羅蜜菩薩有二種：一者、因般若波羅蜜觀一切法畢竟空，般若亦自空；

二者、不能觀般若亦空。[[160]](#footnote-160)

是故經中試知著不？

【**經**】

**二、自證不由他**

若阿鞞跋致菩薩摩訶薩行深般若波羅蜜時，不以他人語為堅要，亦不隨他教行。[[161]](#footnote-161)

**三、不為諸惑牽**

阿鞞跋致菩薩摩訶薩不為欲心、瞋心、癡心所牽。

**四、常不離六度**

若阿鞞跋致菩薩摩訶薩不遠離六波羅蜜。

**五、歡喜樂深法**

若阿鞞跋致菩薩摩訶薩聞說深般若波羅蜜時，心不驚、不沒、不怖、不畏、不悔，歡喜樂聞，受持、讀、誦、正憶念、如說行；須菩提！當知是菩薩先世已問[[162]](#footnote-162)是深般若波羅蜜中事已，受持、讀、誦、說、正憶念。

何以故？是菩薩摩訶薩（561c）有大威德故，聞是深般若波羅蜜，心不驚、不怖、不畏、不沒、不悔，歡喜樂聞，受持、讀、誦、正憶念。」

**（參）明行般若**

**一、以空等相應，隨佛智心行**

須菩提白佛言：「世尊！若菩薩摩訶薩聞深般若波羅蜜，不驚、不怖乃至正憶念，世尊！是菩薩摩訶薩云何行般若波羅蜜？」

佛言：「隨順一切種智心，是菩薩摩訶薩應如是行般若波羅蜜。」[[163]](#footnote-163)

「世尊！云何名隨順一切種智心，是菩薩摩訶薩應如是行般若波羅蜜？」

佛言：「以空隨順，是為菩薩摩訶薩行深般若波羅蜜；以無相、無作、無所有、不生不滅、不垢不淨隨順，是菩薩摩訶薩應如是行般若波羅蜜；以如夢、幻、炎、嚮[[164]](#footnote-164)、化隨順，是行般若波羅蜜。」[[165]](#footnote-165)

**二、順畢竟空心，不觀一切法**

須菩提白佛言：「佛說以空隨順乃至如夢如幻隨順，是行般若波羅蜜。世尊！是菩薩摩訶薩行[[166]](#footnote-166)何法──若色，若受、想、行、識乃至一切種智？」

佛告須菩提：「菩薩摩訶薩不行色，不行受、想、行、識，乃至不行一切種智。何以故？是菩薩摩訶薩行[[167]](#footnote-167)處，(1)無作法、(2)無壞法、(3)無所從來、(4)亦無所去、(5)無住處，是法(6)不可數、(7)無有量；若無數、無量，(8)是法不可得──不可以色得，乃至不可以一切種智得。

何以故？色即是薩婆若，乃至一切種智即是薩婆若。色如相乃至一切種智如相皆是一如，無二無別。」[[168]](#footnote-168)

【**論**】釋曰：

**二、自證不由他**

阿鞞跋致菩薩所說[[169]](#footnote-169)事，於他語言中不生念：「是中有實、不實。」

何以故？他人有二種：在家人，著五欲樂，虛誑不淨；出家外道，著諸邪見不實──此等所說皆無實事，是故不信。自得諸法實相故，乃至佛身來說破諸法實相者亦不信；得無為法故，心則安（562a）重，不復移轉。

**三、不為諸惑牽**

是菩薩雖未得佛道，貪欲等諸煩惱折薄故，不為所牽。[[170]](#footnote-170)

**四、常不離六度**

心常不離六波羅蜜──知善法果報味故，心常愛樂，不離六波羅蜜。

**五、歡喜樂深法**

如是等種種因緣故，聞深般若不怖、不畏，歡喜欲聞，讀、誦、問義、修習。

如雷霆，小鳥則怖畏悶死；孔雀大鳥歡喜舞戲。般若波羅蜜亦如是，邪見凡夫聞則恐怖；阿鞞跋致菩薩聞則歡喜，心無厭足，是故說「歡喜樂聞」。

是中佛說因緣：「是菩薩於過去世已聞深般若波羅蜜，多集諸福德、智慧故有大威德，有大威德故不怖畏。」

**（參）明行般若**

**一、隨順一切種智［畢竟空］心行**

須菩提問：「是菩薩聞深般若波羅蜜雖不怖畏，是般若無定相，云何應行？」

佛言：「隨順一切種智心。」

問曰：是菩薩未得一切種智，云何能順？

答曰：是故說：「隨[[171]](#footnote-171)順畢竟空心則順一切種智心。」[[172]](#footnote-172)

一切種智是寂滅相，[[173]](#footnote-173)佛後品中說：「一切寂滅相是一切種智。」[[174]](#footnote-174)

是故言：「順畢竟空則順一切種智。」

無相、無作、虛空、無生無滅、無垢無淨、如夢等亦如是。

**二、順畢竟空心，不觀一切法**

**（一）順畢竟空心，無作法、無壞法，乃至不可以色等諸法得證**

爾時，須菩提問：「順畢竟空心，觀何等法？」

佛答：「不觀色乃至一切種智。」

何以故？智慧欲求實事，色等有為作法皆虛妄，一切種智是實法。[[175]](#footnote-175)實法故，過有為法；[[176]](#footnote-176)過有為法故，說是法──

(1)「無作」，無作者。

(2)「無壞法」，無壞者。

(3)是法不從六波羅蜜來，故言「無所從來」。

(4)不入佛法中，故言「無所去」。

(5)有為，虛誑故「不住」；無為法中，無憶想分別故亦「不住」。

(6)(7)五眾和合故有六道數，壞五眾相續故則「無數、無量」。

(8)無數、無量故則語言道斷，語言道斷故**不可**以行色等諸法**得**。

**（二）釋因由：諸法一如，無二無別**

佛此中自說因緣：「色等諸法即是薩婆若，薩婆若即是色等諸法。何以故？色等諸法如即是薩婆若如，薩婆若如即是色等諸法如，以是故說如[[177]](#footnote-177)，是如無二無別[[178]](#footnote-178)。」

1. （大事……十）七字＝（釋成辦品第五十（訖第五十三品））十三字【宋】，＝（成辦品第五十（訖第五十三品））十二字【元】，＝（成辦品第五十（經作大事起成辦品））十四字【明】，＝（釋第五十品，訖第五十三品，成辦品）十四字【宮】，＝（摩訶般若波羅蜜品第四十九51大事興品）十六字【聖】。（大正25，552d，n.22） [↑](#footnote-ref-1)
2. （大智……一）十六字＝（摩訶般若波羅蜜品第四十九大事品七十一（譬喻品善知識教發心品））十八字【石】。（大正25，552d，n.21） [↑](#footnote-ref-2)
3. 「五事」的說明，詳見《大智度論》卷70〈49 問相品〉（大正25，551c28-552b16）。 [↑](#footnote-ref-3)
4. （1）般若名大：含受故大。（印順法師，《大智度論筆記》［E018］p.316）

   （2）《大般若波羅蜜多經》卷444〈48 成辦品〉：「何以故？善現！甚深般若波羅蜜多，能成辦布施波羅蜜多，亦能成辦淨戒、安忍、精進、靜慮、般若波羅蜜多；……亦能成辦諸佛無上正等菩提；能成辦一切智，亦能成辦道相智、一切相智。」（大正7，237b13-c8） [↑](#footnote-ref-4)
5. 般若：二乘、菩薩、佛法在般若中。（印順法師，《大智度論筆記》［E002］p.288） [↑](#footnote-ref-5)
6. 《大般若波羅蜜多經》卷444〈48 成辦品〉：「善現！如剎帝利灌頂大王，威德自在降伏一切，以諸國事付囑大臣，端拱無為，安隱快樂。如來亦爾，為大法王，威德自在降伏一切，以聲聞法、若獨覺法、若菩薩法、若諸佛法，皆悉付囑甚深般若波羅蜜多，由此般若波羅蜜多，皆能成辦一切事業。是故，善現！甚深般若波羅蜜多，為大事故出現世間，乃至為無等等事故出現世間。」（大正7，237c8-15） [↑](#footnote-ref-6)
7. 《大般若波羅蜜多經》卷444〈48 成辦品〉：「復次，善現！甚深般若波羅蜜多，於色無取無執故出現世間，能成辦事；於受、想、行、識無取無執故出現世間，能成辦事。」（大正7，237c16-18） [↑](#footnote-ref-7)
8. 不見故不取，不取故不著。（印順法師，《大智度論筆記》［E021］p.319） [↑](#footnote-ref-8)
9. 此四法的解釋，參見《大智度論》卷70〈49 問相品〉（大正25，552b6-13）。 [↑](#footnote-ref-9)
10. 《大般若波羅蜜多經》卷444〈48 成辦品〉：

    爾時，欲色界諸天眾俱白佛言：「世尊！如是般若波羅蜜多最為甚深、難見、難覺、不可尋思、超尋思境、寂靜、微妙、審諦、沈密，極聰慧者乃能了知。若諸有情能深信解如是般若波羅蜜多，當知彼曾供養過去無量諸佛，於諸佛所發弘誓願，多種善根，事多善友，已為無量善友攝受，乃能信解如是般若波羅蜜多。若有得聞如是般若波羅蜜多深生信解，當知彼類即是菩薩，定得無上正等菩提。」（大正7，238c19-27） [↑](#footnote-ref-10)
11. （1）《大般若波羅蜜多經》卷444〈48 成辦品〉：「世尊！假使三千大千世界諸有情類，一切皆成隨信行、隨法行、第八、預流、一來、不還、阿羅漢、獨覺，彼所成就若智若斷，不如有人一日於此甚深般若波羅蜜多忍樂思惟，稱量觀察。是人於此甚深般若波羅蜜多所成就忍，勝彼智斷無量無邊。何以故？諸隨信行若智若斷，乃至獨覺若智若斷，皆是已得無生法忍諸菩薩摩訶薩忍少分故。」（大正7，238c27-239a6）

    （2）小智小斷是菩薩無生忍。（印順法師，《大智度論筆記》［E014］p.310）

    （3）關於二乘智斷為菩薩無生法忍，另可參見《摩訶般若波羅蜜經》卷2（大正8，226a28-29）［《大智度論》卷39〈4 往生品〉（大正25，343b17-19）］，《大智度論》卷39〈4 往生品〉（大正25，343b25-c1）；《摩訶般若波羅蜜經》卷22（大正8，381b23-26）［《大智度論》卷86〈74 遍學品〉（大正25，659c5-8）］，《大智度論》卷86〈74 遍學品〉（大正25，662b16-c4）；《摩訶般若波羅蜜經》卷23（大正8，390c23-391a6）［《大智度論》卷88〈77 六喻品〉（大正25，676a11-22）］。 [↑](#footnote-ref-11)
12. 持受＝受持【宋】【元】【明】【聖】。（大正25，553d，n.5） [↑](#footnote-ref-12)
13. （1）《大般若波羅蜜多經》卷444〈48 成辦品〉：

    爾時，佛告諸天眾言：「善哉！善哉！如汝所說。諸隨信行、若隨法行、第八、預流、一來、不還、阿羅漢、獨覺所有智斷，皆是已得無生法忍諸菩薩摩訶薩忍之少分。天眾當知！若善男子、善女人等，暫聽如是甚深般若波羅蜜多，聞已信解、書寫、受持、讀誦、修習、思惟、演說，是善男子、善女人等速出生死，證得涅槃，成就如來正等覺智，勝求二乘諸善男子、善女人等遠離般若波羅蜜多，學餘經典，若經一劫，若一劫餘。所以者何？於此般若波羅蜜多甚深經中，廣說一切微妙勝法，諸隨信行、若隨法行、第八、預流、一來、不還、阿羅漢、獨覺、菩薩摩訶薩皆應於此精勤修學，隨所願求，皆速究竟所作事業；一切如來、應、正等覺皆依此學，已證、正證、當證無上正等菩提。」（大正7，239a7-21）

    （2）三乘同學般若。（印順法師，《大智度論筆記》［E011］p.305） [↑](#footnote-ref-13)
14. （1）《放光般若經》卷11〈51 大事興品〉：

    於是諸色天子、諸欲天子同時歎言：「世尊！是摩訶般若波羅蜜不可思議，於是中出信樂，使諸聲聞各得所應，成須陀洹、斯陀含、阿那含、阿羅漢、辟支佛道；又使**諸菩薩摩訶薩**得成阿耨多羅三耶三菩阿惟三佛。是深般若波羅蜜亦不增、亦不減。」

    諸色天子、諸欲天子各以頭面著地為佛作禮，遶佛三匝已去；去是不遠，忽然不現，各還天上。（大正8，79c2-10）

    （2）《大般若波羅蜜多經》卷444〈48 成辦品〉：

    時，諸天眾俱發聲言：「如是般若波羅蜜多是大波羅蜜多，是不可思議波羅蜜多，是不可稱量波羅蜜多，是無數量波羅蜜多，是無等等波羅蜜多。世尊！諸隨信行、若隨法行、第八、預流、一來、不還、阿羅漢、獨覺皆於如是甚深般若波羅蜜多精勤修學，速出生死，證無餘依般涅槃界。**一切菩薩摩訶薩眾**皆於如是甚深般若波羅蜜多精勤修學，速證無上正等菩提，入無餘依般涅槃界。世尊！雖諸聲聞、獨覺、菩薩皆依如是甚深般若波羅蜜多精勤修學，各得究竟所作事業，而是般若波羅蜜多無增無減。」

    爾時，欲界、色界天眾說是語已歡喜踊躍，於此般若波羅蜜多深生信樂，頂禮佛足，右遶三匝，辭佛還宮；去會未遠，俱時不現。（大正7，239a21-b6） [↑](#footnote-ref-14)
15. 却＝怯【宋】【元】【明】【聖】【石】。（大正25，553d，n.9） [↑](#footnote-ref-15)
16. 《大般若波羅蜜多經》卷444〈48 成辦品〉：

    佛告善現：「若菩薩摩訶薩聞說如是甚深般若波羅蜜多深生信解，書寫、受持、讀誦、修習、如理思惟、供養恭敬、尊重讚歎，常隨法師諮問義趣，若行、若立、若坐、若臥無時暫捨，如新生犢不離其母，乃至未得甚深般若波羅蜜多所有義趣，究竟通利，能為他說，終不捨離如是般若波羅蜜多甚深經典及說法師。善現當知！是菩薩摩訶薩從人中沒來生此間。」（大正7，239b10-18） [↑](#footnote-ref-16)
17. 持＝受【宋】【元】【明】【宮】【聖】【石】。（大正25，553d，n.12） [↑](#footnote-ref-17)
18. （雖）＋聞【宋】【元】【明】【聖】。（大正25，554d，n.3） [↑](#footnote-ref-18)
19. （1）〔不〕－【元】【明】【聖】【石】。（大正25，554d，n.6）

    （2）案：「問」前原有「不」字，今依經論前後文、元本等及異譯本刪。

    （3）《放光般若經》卷11〈51 大事興品〉：「復次，須菩提！若有菩薩聞般若波羅蜜，從一日至五日，**常問中事**；用是故，所生處常得聞深般若波羅蜜，終不離所問。何以故？須菩提！是菩薩但能得聞，**問其中事**，於行未備。」（大正8，80a12-16）

    （4）《摩訶般若波羅蜜經》卷15〈50 成辦品〉：「復次，須菩提！菩薩摩訶薩先世聞深般若波羅蜜，**問中事**而不行。……何以故？先世聞是深般若波羅蜜時，**雖問中事**，不如說行。」（大正8，329b6-12） [↑](#footnote-ref-19)
20. 《大般若波羅蜜多經》卷444〈48 成辦品〉：「復次，善現！有菩薩乘諸善男子、善女人等，雖於先世得聞般若波羅蜜多，**亦曾請問甚深義趣**，或經一日、二日、三日、四日、五日，而不如說精進修行。今生人中聞說如是甚深般若波羅蜜多，設經一日、二日、三日、四日、五日，其心堅固無能壞者；若離所聞甚深般若波羅蜜多，尋便退失，心生猶豫。何以故？善現！是菩薩乘諸善男子、善女人等由於先世得聞般若波羅蜜多，**雖亦請問甚深義趣，而不如說精進修行**故，於今生若遇善友慇懃勸勵，便樂聽受甚深般若波羅蜜多；若無善友慇懃勸勵，便於此經不樂聽受。彼於般若波羅蜜多，或時樂聞、或時不樂，或時堅固、或時退失，其心輕動，進退非恒，猶如輕毛隨風飄轉。」（大正7，240a24-b8） [↑](#footnote-ref-20)
21. 《大般若波羅蜜多經》卷444〈48 成辦品〉：「善現當知！是菩薩乘諸善男子、善女人等新趣大乘，於大乘法成就少分信敬愛樂，未能書寫、受持、讀誦、修習、思惟、為他演說甚深般若波羅蜜多。」（大正7，240b24-27） [↑](#footnote-ref-21)
22. 參見《大智度論》卷70〈49 問相品〉（大正25，547c-552c）。 [↑](#footnote-ref-22)
23. 積年：1.多年，累年。《列子‧周穆王》：“積年之疾，一朝都除。”（《漢語大詞典》（八），p.131） [↑](#footnote-ref-23)
24. 子男＝男子【宋】【元】【明】【宮】。（大正25，554d，n.10） [↑](#footnote-ref-24)
25. 遣信：猶傳信。南朝 宋 劉義慶《世說新語‧文學》：“母王夫人在壁後聽之，再遣信令還。”（《漢語大詞典》（十），p.1136） [↑](#footnote-ref-25)
26. 語＝說【宋】【元】【明】【宮】【聖】。（大正25，554d，n.12） [↑](#footnote-ref-26)
27. 常＝故【宋】【元】【明】。（大正25，554d，n.13） [↑](#footnote-ref-27)
28. 深不深。（印順法師，《大智度論筆記》［E014］p.309） [↑](#footnote-ref-28)
29. 《正觀》（6），p.183：「大事故起、不可思議事故起、不可稱事故起、無等等事故起」，參見《大智度論》卷70〈49 問相品〉（大正25，551a15-552c14）。 [↑](#footnote-ref-29)
30. 經＋（卷）【宋】【元】【明】【宮】【聖】【石】。（大正25，554d，n.15） [↑](#footnote-ref-30)
31. 〔故五波羅蜜等諸法〕－【石】。（大正25，554d，n.16） [↑](#footnote-ref-31)
32. ┌一、約經卷含受說

    般若含受五度等 ┴二、約和合相應說　　（印順法師，《大智度論筆記》［B026］p.163） [↑](#footnote-ref-32)
33. 參見《中阿含經》卷29（119經）《說處經》（大正1，609a24-b1）；《長阿含經》卷8（9經）《眾集經》（大正1，51a28-b2）；《大智度論》卷2〈1 序品〉（大正25，75a17-19）、卷22〈1 序品〉（大正25，222c25-26）、卷26〈1 序品〉（大正25，253b14-15）等。 [↑](#footnote-ref-33)
34. 《大智度論》卷2〈81 照明品〉：「十智：法智、比智、世智、他心智、苦智、集智、滅智、道智、盡智、無生智。」（大正25，70b1-3）其詳釋另參見《大智度論》卷23〈1 序品〉（大正25，232c16-234a14）。 [↑](#footnote-ref-34)
35. 水＝流【聖】【石】。（大正25，555d，n.3） [↑](#footnote-ref-35)
36. 湊（ㄘㄡˋ）：1.會合，聚集。2.指會聚之處。3.趨，奔赴。（《漢語大詞典》（五），p.1438） [↑](#footnote-ref-36)
37. 小乘四加行為初門，大乘無生忍為初門。（印順法師，《大智度論筆記》［E020］p.319） [↑](#footnote-ref-37)
38. 小智小斷是菩薩無生忍：論約所緣同說。（印順法師，《大智度論筆記》［E014］p.311） [↑](#footnote-ref-38)
39. 〔波羅蜜〕－【聖】【石】。（大正25，555d，n.6） [↑](#footnote-ref-39)
40. ┌下、直信聽受，不問中義──得人身，聞般若疑悔難悟。──────┬當墮二乘

    行般若 ┤中、聞已能問，問而不行──得人身，聞般若，始信堅固，終不信樂。┘

    人三種 └上、聞解能行───得人身，聞般若，心即深解，信樂不捨。

    （印順法師，《大智度論筆記》〔B026〕p.162） [↑](#footnote-ref-40)
41. 《正觀》（6），p.183：〈51 譬喻品〉之前頭部分，見《大智度論》卷71（大正25，555b11-c2）。 [↑](#footnote-ref-41)
42. （大智度論釋譬喻品第五十一）十二字＝（摩訶般若波羅蜜譬喻品第五十）十三字【聖】，＝（摩訶般若波羅蜜品第五十譬喻品）十四字【石】，〔大智度論〕－【明】。（大正25，555d，n.11） [↑](#footnote-ref-42)
43. 關於以下佛所說的譬喻，依《大智度論》所說應有五喻，然從《摩訶般若波羅蜜經》經文與《大智度論》釋，卻只能歸類為四項。

    同為「四喻」者，另參見：《道行般若經》卷5（大正8，451c6-452a29）；《大明度經》卷4（大正8，492c24-493a25）；《小品般若波羅蜜經》卷5（大正8，560a29-c29）；《佛說佛母出生三法藏般若波羅蜜多經》卷14（大正8，634b11-635b16）；《放光般若經》卷11（大正8，80b2-81b7）。

    而《大般若波羅蜜多經》卷444〈49 船等喻品〉（大正7，240c17-242c6）與《大般若波羅蜜多經》卷511〈17 譬喻品〉（大正7，610b7-611b18）皆為「五喻」──於「海中船破喻」、「持瓶取水喻」之間，另有「度惡曠野喻」。 [↑](#footnote-ref-43)
44. 《大般若波羅蜜多經》卷444〈49 船等喻品〉：「如是，善現！若菩薩乘諸善男子、善女人等，雖於大乘成就少分信敬愛樂，若不書寫、受持、讀誦、思惟、修習、為他演說甚深般若波羅蜜多為所依附，當知如是住菩薩乘諸善男子、善女人等，中道衰敗，不證無上正等菩提，退入聲聞或獨覺地。」（大正7，240c22-28） [↑](#footnote-ref-44)
45. 《大般若波羅蜜多經》卷444〈49 船等喻品〉：「如是，善現！若菩薩乘諸善男子、善女人等，已於無上正等菩提有信、有忍、有清淨心、有勝意樂、有欲勝解、有捨精進，復能攝受甚深般若波羅蜜多及餘功德，當知如是住菩薩乘諸善男子、善女人等，終不中道損耗退敗，超聲聞地及獨覺地，成熟有情、嚴淨佛土，疾證無上正等菩提。」（大正7，241a14-20） [↑](#footnote-ref-45)
46. 坏（ㄆㄧ）：沒有燒過的磚瓦陶器。《說文‧土部》：「坏，瓦未燒。」（《漢語大字典》（一），p.421） [↑](#footnote-ref-46)
47. 能淨＝能淨佛【宋】【元】【明】【宮】，＝淨佛【聖】【石】。（大正25，555d，n.17） [↑](#footnote-ref-47)
48. （1）估＝賈【元】【明】。（大正25，555d，n.18）

    （2）估：5.行商，商人。（《漢語大詞典》（一），p.1224） [↑](#footnote-ref-48)
49. 估客：即行商。（《漢語大詞典》（一），p.1224） [↑](#footnote-ref-49)
50. 《大般若波羅蜜多經》卷444〈49 船等喻品〉：「如是，善現！有菩薩乘諸善男子、善女人等，設於無上正等菩提有信、有忍、有清淨心、有勝意樂、有欲勝解、有捨精進，若不攝受甚深般若波羅蜜多方便善巧，則便遠離般若、靜慮、精進、安忍、淨戒、布施波羅蜜多，如是乃至遠離一切智、道相智、一切相智，當知如是住菩薩乘諸善男子、善女人等，中道衰敗，喪失身命及大財寶。**喪身命者，謂墮聲聞或獨覺地；失財寶者，謂失無上正等菩提。**」（大正7，241c6-14） [↑](#footnote-ref-50)
51. （有）＋人【宋】【元】【明】【宮】。（大正25，556d，n.1） [↑](#footnote-ref-51)
52. 忍持＝忍辱【元】【明】【聖】，＝忍【石】。（大正25，556d，n.2） [↑](#footnote-ref-52)
53. 或＋（有）【宋】【元】【明】【聖】。（大正25，556d，n.4） [↑](#footnote-ref-53)
54. ┌得諸法實相。

    二種菩薩 ┴未得（諸法實相），於佛道中有信、忍、淨心、深心、欲、解、**捨**※、精進。

    （印順法師，《大智度論筆記》〔B026〕p.162）

    ※案：印順法師筆記原無「捨」，今依經論增補。 [↑](#footnote-ref-54)
55. 四事：指有信、有忍、有淨心、有深心。 [↑](#footnote-ref-55)
56. 此處《大智度論》說有五喻，但《摩訶般若波羅蜜經》經文與《大智度論》釋僅提到四喻。 [↑](#footnote-ref-56)
57. 船＋（船）【宋】【元】【明】【宮】。（大正25，556d，n.11） [↑](#footnote-ref-57)
58. 參見《長阿含經》卷14（21經）《梵動經》（大正1，89c19-94a12）。 [↑](#footnote-ref-58)
59. （1）《大智度論》卷7〈1 序品〉：「如迦旃延子阿毘曇義中說：十纏、九十八結，為百八煩惱。」（大正25，110b6-7）

    （2）《大智度論》卷7〈1 序品〉：「纏者，十纏：瞋纏、覆罪纏、睡纏、眠纏、戲纏、掉纏、無慚纏、無愧纏、慳纏、嫉纏。」（大正25，110a26-27）

    （3）另參見《大毘婆沙論》卷47（大正27，243c20-26）。 [↑](#footnote-ref-59)
60. （1）將（ㄐㄧㄤ）：9.帶領，攜帶。

    （2）將（ㄐㄧㄤˋ）：3.統率，指揮。（《漢語大詞典》（七），p.805） [↑](#footnote-ref-60)
61. ┌般若──能滅邪見、戲論，將至畢竟空。

    般若方便 ┴方便──將出畢竟空。 （印順法師，《大智度論筆記》〔B026〕p.162） [↑](#footnote-ref-61)
62. 我施是物＝我以是物施【聖】，但有「我施是物」四字傍註。（大正25，556d，n.14） [↑](#footnote-ref-62)
63. 《大般若波羅蜜多經》卷444〈49 船等喻品〉：

    善現當知！有菩薩乘諸善男子、善女人等，從初發心執我、我所修行布施乃至般若波羅蜜多，此善男子、善女人等修布施時作如是念：「我能行施，我施此物，彼受我施。」修淨戒時作如是念：「我能持戒，我持此戒，我具是戒。」修安忍時作如是念：「我能修忍，我於彼忍，我具是忍。」修精進時作如是念：「我能精進，我為此精進，我具是精進。」修靜慮時作如是念：「我能修定，我為此修定，我具是定。」修般若時作如是念：「我能修慧，我為此修慧，我具是慧。」

    復次，善現！此善男子、善女人等修布施時，執有是布施，執由此布施，執布施為我所；修淨戒時，執有是淨戒，執由此淨戒，執淨戒為我所；修安忍時，執有是安忍，執由此安忍，執安忍為我所；修精進時，執有是精進，執由此精進，執精進為我所；修靜慮時，執有是靜慮，執由此靜慮，執靜慮為我所；修般若時，執有是般若，執由此般若，執般若為我所。是善男子、善女人等，我、我所執恒隨逐故，所行布施乃至般若波羅蜜多，增長生死，不能解脫生等眾苦。所以者何？布施波羅蜜多中無如是分別可起此執，乃至般若波羅蜜多中亦無如是分別可起此執。何以故？遠離此彼岸是布施波羅蜜多相，乃至是般若波羅蜜多相故。

    善現當知！**此菩薩乘諸善男子、善女人等不知此岸**、**彼岸相故**，不能攝受布施、淨戒、安忍、精進、靜慮、般若波羅蜜多，乃至不能攝受一切智、道相智、一切相智。由是因緣，此菩薩乘諸善男子、善女人等，墮聲聞地或獨覺地，不證無上正等菩提。」（大正7，242b6-c6） [↑](#footnote-ref-63)
64. 〔辱〕－【宋】【元】【明】【宮】。（大正25，556d，n.15） [↑](#footnote-ref-64)
65. 禪＋（定）【聖】【石】。（大正25，556d，n.16） [↑](#footnote-ref-65)
66. 案：《大正藏》原作「禪」，今依《高麗藏》作「禪定」（第14冊，1085a15）。 [↑](#footnote-ref-66)
67. 〔定〕－【宋】【元】【明】【宮】。（大正25，556d，n.17） [↑](#footnote-ref-67)
68. 《大般若波羅蜜多經》卷445〈49 船等喻品〉：「所以者何？布施波羅蜜多中無如是分別，亦不如彼所分別。何以故？**非至此彼岸是布施波羅蜜多相故**，乃至般若波羅蜜多中無如是分別，亦不如彼所分別。何以故？非至此彼岸是般若波羅蜜多相故。

    善現當知！**此菩薩乘諸善男子、善女人等，不知此**、**岸彼岸相故，不能攝受布施、淨戒、安忍、精進、靜慮、般若波羅蜜多，如是乃至不能攝受一切智、道相智、一切相智**。由此因緣，是菩薩乘諸善男子、善女人等，墮聲聞地或獨覺地，不證無上正等菩提。善現！住菩薩乘諸善男子、善女人等，如是無方便善巧修行六波羅蜜多，墮於聲聞或獨覺地，不證無上正等菩提。」（大正7，243a10-22） [↑](#footnote-ref-68)
69. 《大般若波羅蜜多經》卷445〈49 船等喻品〉：「所以者何？布施波羅蜜多中無如是分別可起此執，乃至般若波羅蜜多中亦無如是分別可起此執。何以故？**遠離此彼岸是布施波羅蜜多相，乃至是般若波羅蜜多相故**。

    善現當知！**此菩薩乘諸善男子、善女人等，善知此岸**、**彼岸相故，便能攝受布施、淨戒、安忍、精進、靜慮、般若波羅蜜多，如是乃至能攝受一切智、道相智、一切相智。**由是因緣，此菩薩乘諸善男子、善女人等，不墮聲聞及獨覺地，速證無上正等菩提。」（大正7，243b18-27） [↑](#footnote-ref-69)
70. （1）《正觀》（6），p.184：《大智度論》卷71〈51 譬喻品〉（大正25，555b-556a）的前半段，經文用幾個譬喻來說明「有方便」、「無方便」，但沒有解說其意義，所以在同一品的的後半段來說明。

    （2）依據印順法師，《大智度論筆記》［B019］p.146所示，應指《大智度論》卷56〈31 滅諍亂品〉：「以要言之，無方便者，雖行六波羅蜜，內不能離我心、外取諸法相，所謂我是施者、彼是受者、是布施物，是因緣故，不能到佛道；與此相違，是有方便。」（大正25，463b6-9） [↑](#footnote-ref-70)
71. ┌內不離我心

    無方便 ┴外取諸法相

    有方便　　　　　　　　（印順法師，《大智度論筆記》〔B019〕p.146） [↑](#footnote-ref-71)
72. 道＋（釋第五十品竟）【聖】【石】。（大正25，557d，n.7） [↑](#footnote-ref-72)
73. 二緣不失道。（印順法師，《大智度論筆記》［E018］p.316） [↑](#footnote-ref-73)
74. 〔善〕－【宋】【元】【明】【明】。（大正25，557d，n.10） [↑](#footnote-ref-74)
75. 二＋（經作善智識品）細註【明】，二＋（品）【宮】。（大正25，557d，n.11） [↑](#footnote-ref-75)
76. （大智度論釋善知識品第五十二）十三字＝（摩訶般若波羅蜜智識教發心品第五十一）十七字【聖】，＝（摩訶般若波羅蜜品第五十一善智識教發心品）十九字【石】，〔大智度論〕－【明】。（大正25，557d，n.8） [↑](#footnote-ref-76)
77. 《大般若波羅蜜多經》卷445〈50 初業品〉：

    爾時，具壽善現白佛言：「世尊！**初業菩薩摩訶薩**，應云何學般若、靜慮、精進、安忍、淨戒、布施波羅蜜多？」（大正7，244a9-11） [↑](#footnote-ref-77)
78. 《大正藏》原作「于」，今依《高麗藏》作「子」（第14冊，1086a13）。 [↑](#footnote-ref-78)
79. 《大般若波羅蜜多經》卷445〈50 初業品〉：「汝勿以色而取無上正等菩提，亦勿以受、想、行、識而取無上正等菩提。」（大正7，244a19-20） [↑](#footnote-ref-79)
80. 無上菩提：無可著處。（印順法師，《大智度論筆記》〔E001〕p.285） [↑](#footnote-ref-80)
81. 《大般若波羅蜜多經》卷445〈50 初業品〉：「汝善男子！修行甚深般若波羅蜜多時，勿於色生貪愛，勿於受、想、行、識生貪愛。所以者何？色乃至識非可貪愛。何以故？以一切法自性空故。」（大正7，244c11-14） [↑](#footnote-ref-81)
82. （自）＋性【宋】【元】【明】【聖】【石】。（大正25，557d，n.14） [↑](#footnote-ref-82)
83. 《大般若波羅蜜多經》卷445〈50 初業品〉：「勿於預流果生貪愛，勿於一來、不還、阿羅漢果、獨覺菩提生貪愛。所以者何？預流果乃至獨覺菩提非可貪愛。何以故？以一切法自性空故。勿於一切菩薩摩訶薩行生貪愛，勿於諸佛無上正等菩提生貪愛。所以者何？一切菩薩摩訶薩行、諸佛無上正等菩提非可貪愛。何以故？以一切法自性空故。」（大正7，245b21-28） [↑](#footnote-ref-83)
84. ┌大菩薩所得。

    二種性空 ┴小菩薩所學柔順忍。　　（印順法師，《大智度論筆記》〔B026〕p.163） [↑](#footnote-ref-84)
85. 〔實〕－【宋】【元】【明】【宮】。（大正25，557d，n.15） [↑](#footnote-ref-85)
86. 智慧氣分，數為菩薩。（印順法師，《大智度論筆記》［E021］p.319） [↑](#footnote-ref-86)
87. （1）關於「頂法」，參見《中阿含經》卷21（86經）《說處經》（大正1，565c1-19）。

    （2）參見《發智論》卷1（大正26，918c20-919a8）、《大毘婆沙論》卷6（大正27，26b9-c5）等。依論書所說，此乃佛為波羅衍拏摩納婆（儒童）說。

    （3）另參見《大智度論》卷48〈19 四念處品〉（大正25，405b9-20）。 [↑](#footnote-ref-87)
88. 新學先近善知識。（印順法師，《大智度論筆記》［E021］p.319） [↑](#footnote-ref-88)
89. 新學能令世法畢竟空，燒諸煩惱。（印順法師，《大智度論筆記》［E021］p.319） [↑](#footnote-ref-89)
90. （1）《大般若波羅蜜多經》卷445〈50 初業品〉：「善現！諸菩薩摩訶薩雖達一切法如幻、如夢、如響、如像、如光影、如陽焰、如變化事、如尋香城自性皆空，而為世間得義利故，發趣無上正等菩提；為令世間得饒益故，發趣無上正等菩提；為令世間得安樂故，發趣無上正等菩提；為欲濟拔諸世間故，發趣無上正等菩提；為與世間作歸依故，發趣無上正等菩提；為與世間作舍宅故，發趣無上正等菩提；欲示世間究竟道故，發趣無上正等菩提；為與世間作洲渚故，發趣無上正等菩提；為與世間作日月故，發趣無上正等菩提；為與世間作燈燭故，發趣無上正等菩提；為與世間作導師故，發趣無上正等菩提；為與世間作將帥故，發趣無上正等菩提；為與世間作所趣故，發趣無上正等菩提；哀愍世間生死苦故，發趣無上正等菩提。」（大正7，245c5-20）

    （2）案：本段經文所標之序號乃依據下文敘述之次第。 [↑](#footnote-ref-90)
91. 愁＝苦【聖】【石】。（大正25，558d，n.4） [↑](#footnote-ref-91)
92. 《大般若波羅蜜多經》卷445〈50 初業品〉：「善現！云何菩薩摩訶薩**為與世間作舍宅故**，發趣無上正等菩提？善現！諸菩薩摩訶薩欲為有情作依止處，及**令至得無怖無畏大涅槃宮故**，發趣無上正等菩提。善現！是為菩薩摩訶薩為與世間作舍宅故，發趣無上正等菩提。」（大正7，246a21-26） [↑](#footnote-ref-92)
93. 《大般若波羅蜜多經》卷445〈50 初業品〉：「善現！云何菩薩摩訶薩**為與世間作歸依故**，發趣無上正等菩提？善現！諸菩薩摩訶薩**欲為有情說無依法，謂色無依，受、想、行、識無依，如是乃至一切智無依**，道相智、一切相智無依，令諸有情聞已，解脫一切生老病死及愁歎苦憂惱，由此因緣發趣無上正等菩提。善現！是為菩薩摩訶薩為與世間作歸依故，發趣無上正等菩提。」（大正7，246a13-21） [↑](#footnote-ref-93)
94. 〔若〕－【聖】【石】。（大正25，558d，n.5） [↑](#footnote-ref-94)
95. 畢竟不生不名為色。（印順法師，《大智度論筆記》［E008］p.301） [↑](#footnote-ref-95)
96. 《大般若波羅蜜多經》卷445〈50 初業品〉：

    具壽善現白言：「世尊！若一切法相如究竟相者，云何菩薩摩訶薩於一切法應現等覺？所以者何？世尊！非色究竟中有如是分別，謂此是色；亦非受、想、行、識究竟中有如是分別，謂此是受、想、行、識。如是乃至非一切智究竟中有如是分別，謂此是一切智；亦非道相智、一切相智究竟中有如是分別，謂此是道相智、一切相智。」（大正7，246b9-16） [↑](#footnote-ref-96)
97. 得＝行【宋】【元】【明】【宮】。（大正25，558d，n.7） [↑](#footnote-ref-97)
98. 却＝怯【宋】【元】【明】。（大正25，558d，n.8） [↑](#footnote-ref-98)
99. 《大般若波羅蜜多經》卷445〈50 初業品〉：

    佛告善現：「如是！如是！如汝所說。色究竟中無如是分別，謂此是色；受、想、行、識究竟中亦無如是分別，謂此是受、想、行、識。如是乃至一切智究竟中無如是分別，謂此是一切智；道相智、一切相智究竟中無如是分別，謂此是道相智、一切相智──以一切法本性空故。善現！是為菩薩摩訶薩最極難事，謂雖觀一切法皆寂滅相甚深微妙而心不沈沒，作是念言：『我於是法現等覺已，證得無上正等菩提，為諸有情宣說開示如是寂滅深妙之法。』善現！是為菩薩摩訶薩欲示世間究竟道故，發趣無上正等菩提。」（大正7，246b16-28） [↑](#footnote-ref-99)
100. 〔名〕－【宋】【元】【明】【宮】。（大正25，558d，n.9） [↑](#footnote-ref-100)
101. 〔故發阿耨多羅三藐三菩提心〕十二字－【宋】【元】【明】【宮】，〔故〕－【聖】。（大正25，558d，n.12） [↑](#footnote-ref-101)
102. 《大般若波羅蜜多經》卷445〈50 初業品〉：「善現！云何菩薩摩訶薩為與世間作導師、將帥故，發趣無上正等菩提？善現！諸菩薩摩訶薩欲令趣向邪道有情離行四種不應行處，為說一道令歸正故，為雜染者得清淨故，為愁惱者得歡悅故，為憂苦者得喜樂故，為非理有情證如理法故，為流轉有情得般涅槃故，發趣無上正等菩提。

     善現！諸菩薩摩訶薩發趣無上正等菩提，欲為有情宣說開示色無生無滅、無染無淨，受、想、行、識無生無滅、無染無淨；……一切智無生無滅、無染無淨，道相智、一切相智無生無滅、無染無淨。善現！是為菩薩摩訶薩為與世間作導師、將帥故，發趣無上正等菩提。」（大正7，246c17-247b14） [↑](#footnote-ref-102)
103. 穩＝隱【宮】下同。（大正25，559d，n.2） [↑](#footnote-ref-103)
104. 歸＋（依）【明】。（大正25，559d，n.4） [↑](#footnote-ref-104)
105. ┌煩惱依止有為─────煩惱見，說無依止┐

     二種依止 ┴清淨智慧，依止涅槃──淨智慧，說依止─┴依止無依止。

     （印順法師，《大智度論筆記》〔B026〕p.163） [↑](#footnote-ref-105)
106. （亦無）＋凡【宋】【元】【明】【宮】。（大正25，559d，n.6） [↑](#footnote-ref-106)
107. 《正觀》（6），p.184：《大智度論》卷71（大正25，559b9-15）。 [↑](#footnote-ref-107)
108. （1）《雜阿含經》卷31（896經）：

     如是我聞：一時，佛住舍衛國祇樹給孤獨園。爾時，世尊告諸比丘：「有三有漏。何等為三？謂欲有漏，有有漏，無明有漏。為斷此三有漏故，當求大師。」佛說此經已，諸比丘聞佛所說，歡喜奉行。（大正2，225b1-6）

     （2）另參見《集異門足論》卷4（大正26，383a4-9），《品類足論》卷6（大正26，717b16-20），《大智度論》卷25〈1 序品〉（大正25，243b27-28）等。 [↑](#footnote-ref-108)
109. （1）四流＋（等）【聖】【石】。（大正25，559d，n.7）

     （2）《雜阿含經》卷43（1172經）：「浚流者，譬四流──欲流、有流、見流、無明流。」（大正2，313c20-21）

     （3）另參見《集異門足論》卷8（大正26，399b29-c8），《品類足論》卷7（大正26，719a26-b3）等。 [↑](#footnote-ref-109)
110. （1）卷第七十一終，導＋（大智度經論卷第七十一）【石】。（大正25，559d，n.8）

     （2）卷第七十二首【石】，（摩訶般若波羅蜜品第五十一之余卷第七十二[臨-臣+馬]知品大如品）＋經【石】。（大正25，559d，n.9） [↑](#footnote-ref-110)
111. 《大般若波羅蜜多經》卷445〈50 初業品〉：「善現！云何菩薩摩訶薩為與世間作所趣故，發趣無上正等菩提？善現！諸菩薩摩訶薩希求無上正等菩提，修諸菩薩摩訶薩行，欲以四攝事攝一切有情，所謂布施、愛語、利行、同事。欲為有情宣說開示色以虛空為所趣，受、想、行、識亦以虛空為所趣，如是乃至一切智以虛空為所趣，道相智、一切相智亦以虛空為所趣。欲為有情宣說開示未來色趣空故無所從來，過去色趣空故無所至去，現在色趣空故亦無所住。……欲為有情宣說開示色非趣非不趣。何以故？以色性空，空中無趣無不趣故。受、想、行、識亦非趣非不趣。何以故？以受、想、行、識性空，空中無趣無不趣故。如是乃至一切智非趣非不趣。何以故？以一切智性空，空中無趣無不趣故。道相智、一切相智亦非趣非不趣。何以故？以道相智、一切相智性空，空中無趣無不趣故。善現！是為菩薩摩訶薩為與世間作所趣故，發趣無上正等菩提。」（大正7，247b14-c11） [↑](#footnote-ref-111)
112. 非＝不【宋】【元】【明】【宮】。（大正25，559d，n.13） [↑](#footnote-ref-112)
113. 《大般若波羅蜜多經》卷446〈50 初業品〉：「所以者何？善現！一切法皆以空、無相、無願為趣，諸菩薩摩訶薩**於如是趣不可超越**。何以故？空、無相、無願中，趣與非趣不可得故。」（大正7，247c21-23） [↑](#footnote-ref-113)
114. 起＝趣【宋】【元】【明】【宮】，【聖】【石】＊。（大正25，559d，n.14） [↑](#footnote-ref-114)
115. 《大般若波羅蜜多經》卷446〈50 初業品〉：「善現！一切法皆以無起無作為趣，諸菩薩摩訶薩於如是趣不可超越。何以故？無起無作中，趣與非趣不可得故。」（大正7，247c23-26） [↑](#footnote-ref-115)
116. （如）＋夢【宋】【元】【明】【宮】【聖】【石】。（大正25，559d，n.15） [↑](#footnote-ref-116)
117. 嚮＝響【宋】【元】【明】【宮】。（大正25，559d，n.16） [↑](#footnote-ref-117)
118. （1）〔趣〕－【元】【明】【聖】【石】。（大正25，559d，n.17）

     （2）《摩訶般若波羅蜜經》卷15〈52 知識品〉：「須菩提！一切法趣幻、趣響、趣影、趣化，是趣不過。」（大正8，333a8-9）

     （3）案：「是」前原有「趣」字，今依元本等校勘及前後文刪。 [↑](#footnote-ref-118)
119. 〔不舉……故〕三十字－【宮】。（大正25，559d，n.18） [↑](#footnote-ref-119)
120. 不可得＝中無來無去【宮】【石】。（大正25，559d，n.21） [↑](#footnote-ref-120)
121. 起＋（者）【宋】【元】【明】【宮】。（大正25，559d，n.22） [↑](#footnote-ref-121)
122. 作＋（者）【宋】【元】【明】【宮】【聖】【石】。（大正25，559d，n.23） [↑](#footnote-ref-122)
123. 「神我」異名的解說，參見《大智度論》卷35〈3 習相應品〉（大正25，319b27-c14），《瑜伽師地論》卷95（大正30，841a6-21）。 [↑](#footnote-ref-123)
124. 〔當〕－【宋】【元】【明】【宮】。（大正25，559d，n.24） [↑](#footnote-ref-124)
125. 〔有〕－【明】【聖】。（大正25，560d，n.1） [↑](#footnote-ref-125)
126. （有）＋常【石】。（大正25，560d，n.2） [↑](#footnote-ref-126)
127. 《大般若波羅蜜多經》卷446〈50 初業品〉：「善現！一切法皆以貪、瞋、癡事為趣，諸菩薩摩訶薩於如是趣不可超越。何以故？貪、瞋、癡事尚畢竟無所有不可得，況有趣非趣可得！

     善現！一切法皆以諸見趣為趣，諸菩薩摩訶薩於如是趣不可超越。何以故？諸見趣尚畢竟無所有不可得，況有趣非趣可得！」（大正7，248b17-23） [↑](#footnote-ref-127)
128. 得＋（故）【宋】【元】【明】【宮】【聖】。（大正25，560d，n.3） [↑](#footnote-ref-128)
129. 純＝淳【聖】【石】。（大正25，560d，n.5）。 [↑](#footnote-ref-129)
130. 瞋＝恚【聖】。（大正25，560d，n.8） [↑](#footnote-ref-130)
131. 《大般若波羅蜜多經》卷446〈51 調伏貪等品〉：

     佛告善現：「若菩薩摩訶薩能於如是甚深般若波羅蜜多生於淨信及勝解者，心以調伏貪、瞋、癡及遠離貪、瞋、癡，為性、為相、為狀、為貌。復次，善現！是菩薩摩訶薩心以調伏貪、瞋、癡及無貪、瞋、癡，遠離貪、瞋、癡及無貪、瞋、癡，為性、為相、為狀、為貌。善現！若菩薩摩訶薩成就如是性、相、狀、貌，心乃於如是甚深般若波羅蜜多能生淨信及生勝解。」（大正7，249c24-250a3） [↑](#footnote-ref-131)
132. 是＋（乃至品竟）【宋】【元】【明】【宮】【聖】【石】。（大正25，560d，n.9） [↑](#footnote-ref-132)
133. 《正觀》（6），p.184：《大智度論》卷71〈52 善知識品〉（大正25，558a21-26）所說的「1.為安穩世間、2.為安樂世間、3.為救世間、4.為世間歸、5.為世間依處、6.為世間洲、7.為世間將導、8.為世間究竟道、9.為世間趣」等九事。 [↑](#footnote-ref-133)
134. 終歸於空。（印順法師，《大智度論筆記》［E015］p.311） [↑](#footnote-ref-134)
135. 本空倒有。（印順法師，《大智度論筆記》［E015］p.311） [↑](#footnote-ref-135)
136. 斷煩惱。（印順法師，《大智度論筆記》［E015］p.311） [↑](#footnote-ref-136)
137. ┌根本斷。

     二種斷煩惱 ┴薄少斷──無生忍已前能得。 （印順法師，《大智度論筆記》〔B026〕p.163） [↑](#footnote-ref-137)
138. 另參見《大智度論》卷27〈1 序品〉（大正25，262a6-16）。 [↑](#footnote-ref-138)
139. 離＋（釋五十一品竟）【聖】【石】。（大正25，560d，n.10） [↑](#footnote-ref-139)
140. 〔一切〕－【宋】【元】【明】【宮】。（大正25，560d，n.12） [↑](#footnote-ref-140)
141. （1）（大智度論釋趣一切智品第五十三）十四字＝（摩訶般若波羅蜜驗知品第五十二）十四字【聖】，＝（摩訶般若波羅蜜經品第五十二驗知品趣一切智）二十字【石】。（大正25，560d，n.11a）

     （2）三＋（經作趣一切智品）夾註【[宮>明]】，三＋（品）【宮】。（大正25，560d，n.13） [↑](#footnote-ref-141)
142. （能）＋解【元】【明】。（大正25，561d，n.1） [↑](#footnote-ref-142)
143. 〔者〕－【元】【明】【宮】。（大正25，561d，n.2） [↑](#footnote-ref-143)
144. 《大般若波羅蜜多經》卷446〈51 調伏貪等品〉：

     時，具壽善現白佛言：「世尊！若菩薩摩訶薩能於如是甚深般若波羅蜜多生於淨信及生勝解，是菩薩摩訶薩當何所趣？」

     佛告善現：「是菩薩摩訶薩當趣一切智智。」（大正7，250a3-6） [↑](#footnote-ref-144)
145. 則＝是【宋】【元】【明】，〔則〕－【宮】。（大正25，561d，n.3） [↑](#footnote-ref-145)
146. 《大般若波羅蜜多經》卷446〈51 調伏貪等品〉：

     具壽善現復白佛言：「世尊！若菩薩摩訶薩趣一切智智者，是菩薩摩訶薩能與一切有情為所歸趣。」（大正7，250a6-8） [↑](#footnote-ref-146)
147. 《大般若波羅蜜多經》卷446〈51 調伏貪等品〉：

     爾時，具壽善現白佛言：「世尊！如是般若波羅蜜多最為甚深，無能修者、無所修法、亦無修處、亦無由此而得修習。何以故？世尊！非此般若波羅蜜多甚深義中而有少分實法可得名能修者及所修法、若修習處、若由此修。

     世尊！若修虛空，是修般若波羅蜜多；若修一切法，是修般若波羅蜜多；若修不實法，是修般若波羅蜜多；若修無所有，是修般若波羅蜜多；若修無攝受，是修般若波羅蜜多；若修除遣法，是修般若波羅蜜多。」（大正7，250b15-24） [↑](#footnote-ref-147)
148. （修）＋般若【宋】【元】【明】【宮】。（大正25，561d，n.5） [↑](#footnote-ref-148)
149. 《大般若波羅蜜多經》卷446〈51 調伏貪等品〉：

     具壽善現白言：「世尊！修除遣色，是修般若波羅蜜多。」（大正7，250b25-26） [↑](#footnote-ref-149)
150. 另參見《大智度論》卷86〈74 遍學品〉（大正25，661a）以下。 [↑](#footnote-ref-150)
151. 案：所謂「五相」者，指：（一）不著深般若［等］，（二）自證不由他，（三）不為諸惑牽，（四）常不離六度，（五）歡喜樂聞法。詳見此下經論所釋。 [↑](#footnote-ref-151)
152. 〔應〕－【聖】。（大正25，561d，n.6） [↑](#footnote-ref-152)
153. 致＋（相）【聖】【石】。（大正25，561d，n.7） [↑](#footnote-ref-153)
154. 《大般若波羅蜜多經》卷446〈51 調伏貪等品〉：「復次，善現！應依如是甚深般若波羅蜜多觀察不退轉菩薩摩訶薩，若菩薩摩訶薩雖行般若波羅蜜多而無執著，當知是為不退轉菩薩摩訶薩。」（大正7，251a1-4） [↑](#footnote-ref-154)
155. 〔故〕－【宋】【元】【明】。（大正25，561d，n.8） [↑](#footnote-ref-155)
156. 般若＋（波羅蜜）【聖】【石】。（大正25，561d，n.9） [↑](#footnote-ref-156)
157. 〔深〕－【宋】【宮】。（大正25，561d，n.10） [↑](#footnote-ref-157)
158. （1）印順法師，《大智度論》（標點本），p.2660夾註：「『未』字應作『末』。」

     （2）《大正藏》及《高麗藏》皆作「未」（第14冊，1091c18），今依文義及印順法師，《大智度論》（標點本）改作「末」。 [↑](#footnote-ref-158)
159. 《正觀》（6），pp.184-185：《大智度論》卷71〈52 善知識品〉（大正25，560b26-c3）。 [↑](#footnote-ref-159)
160. ┌能觀諸法空，不觀般若空。

     二種行般若菩薩 ┴觀諸法空，亦觀般若空。 （印順法師，《大智度論筆記》〔B026〕p.163） [↑](#footnote-ref-160)
161. 《大般若波羅蜜多經》卷446〈51 調伏貪等品〉：「復次，善現！諸有不退轉菩薩摩訶薩，行深般若波羅蜜多時，不觀他語及他教誡以為真要，非但信他而有所作。」（大正7，251a14-16） [↑](#footnote-ref-161)
162. 問＝聞【宋】【元】【明】【宮】【聖】。（大正25，561d，n.13） [↑](#footnote-ref-162)
163. 《大般若波羅蜜多經》卷446〈51 調伏貪等品〉：

     佛告善現：「是菩薩摩訶薩相續隨順趣向臨入一切智智，應作如是行深般若波羅蜜多。」（大正7，251b10-11） [↑](#footnote-ref-163)
164. 嚮＝響【元】【明】。（大正25，561d，n.14） [↑](#footnote-ref-164)
165. 《大般若波羅蜜多經》卷446〈51 調伏貪等品〉：

     佛告善現：「若菩薩摩訶薩相續隨順趣向臨入空、無相、無願、虛空、無所有、無生、無滅、無染、無淨、真如、法界、法性、不虛妄性、不變異性、平等性、離生性、法定、法住、實際、虛空界、不思議界、無造無作、如幻、如夢、如響、如像、如光影、如陽焰、如變化事、如尋香城，行深般若波羅蜜多，是為菩薩摩訶薩相續隨順趣向臨入一切智智，行深般若波羅蜜多。」（大正7，251b14-21） [↑](#footnote-ref-165)
166. 行＝觀【聖】。（大正25，561d，n.15） [↑](#footnote-ref-166)
167. （無）＋行【宋】【聖】【石】。（大正25，561d，n.17） [↑](#footnote-ref-167)
168. 《大般若波羅蜜多經》卷446〈51 調伏貪等品〉：

     佛告善現：「是菩薩摩訶薩行深般若波羅蜜多時，不行色，不行受、想、行、識，如是乃至不行一切智，不行道相智、一切相智。何以故？是菩薩摩訶薩所隨順趣向臨入一切智智，無能作者、無能壞者、無所從來、無所至去、亦無所住、無方無域、無數無量、無往無來，既無數量往來可得，亦無能證。

     善現！如是一切智智，不可以色證，不可以受、想、行、識證，如是乃至不可以一切智證，不可以道相智、一切相智證。

     何以故？色即是一切智智性，受、想、行、識即是一切智智性，如是乃至一切智即是一切智智性，道相智、一切相智即是一切智智性。

     何以故？若色真如，若一切智智真如，若一切法真如，皆一真如無二無別；若受、想、行、識真如，若一切智智真如，若一切法真如，皆一真如無二無別。如是乃至若一切智真如，若一切智智真如，若一切法真如，皆一真如無二無別；若道相智、一切相智真如，若一切智智真如，若一切法真如，皆一真如無二無別。是故，一切智智不可以色證，不可以受、想、行、識證，如是乃至不可以一切智證，不可以道相智、一切相智證。」（大正7，251b28-c21） [↑](#footnote-ref-168)
169. 說＝試【宋】【元】【明】，＝誡【聖】【石】。（大正25，561d，n.21） [↑](#footnote-ref-169)
170. （1）斷煩惱：不斷。（印順法師，《大智度論筆記》〔E015〕p.311）

     （2）不退，煩惱薄。（印順法師，《大智度論筆記》［E021）p.319） [↑](#footnote-ref-170)
171. 〔隨〕－【宋】【元】【明】【宮】。（大正25，562d，n.3） [↑](#footnote-ref-171)
172. 般若與一切種智：順畢竟空即順一切種智心。（印順法師，《大智度論筆記》［E011］p.306） [↑](#footnote-ref-172)
173. 一切種智：是寂滅相。（印順法師，《大智度論筆記》［B026］p.308） [↑](#footnote-ref-173)
174. 《正觀》（6），p.185：參見《摩訶般若波羅蜜經》卷21〈70 三慧品〉（大正8，375c22-23），《放光般若經》卷16〈70 漚惒品〉（大正8，114a25-27）。 [↑](#footnote-ref-174)
175. 無上菩提：諸法中實。（印順法師，《大智度論筆記》〔E001〕p.285） [↑](#footnote-ref-175)
176. 一切種智：實法；過有為。（印順法師，《大智度論筆記》［B026］p.308） [↑](#footnote-ref-176)
177. 〔如〕－【宋】【元】【明】【聖】【石】。（大正25，562d，n.7） [↑](#footnote-ref-177)
178. （1）別＋（釋第五十二品竟）夾註【聖】，別＋（釋五十二品竟）夾註【石】。（大正25，562d，n.8）

     （2）不分卷【石】。（大正25，562d，n.9） [↑](#footnote-ref-178)