慧日佛學班第12期／福嚴推廣教育班第23期

**《大智度論》卷83**

**〈釋大方便品第六十九之餘〉**[[1]](#footnote-1)

**（大正25，639c3-641c5）**

釋厚觀（2012.06.02）

【**經**】

**三、明四門無礙，一心學者皆能入**

**（一）須菩提說：唯利根菩薩得入**

「世尊！是門[[2]](#footnote-2)，利根菩薩摩訶薩所[[3]](#footnote-3)入。」[[4]](#footnote-4)

**（二）佛說：四門無礙，唯懈怠妄念者不能入**

**1、明能入者**

佛言：「鈍根菩薩亦可入是門，中根菩薩、散心菩薩亦可入是門──是門無礙；若菩薩摩訶薩一心學者，皆入是門。

懈怠、少精進[[5]](#footnote-5)、妄憶念、亂心者所不能入，精進、不懈怠、正憶念、攝心者能入。

欲住阿鞞跋致地、欲逮[[6]](#footnote-6)一切種智者能入。[[7]](#footnote-7)

**2、如般若所說行六度者當得一切智**

是菩薩摩訶薩如般若波羅蜜所說當學[[8]](#footnote-8)，乃至如檀波羅蜜所說當學，是菩薩摩訶薩當得一切智。

**參、歎行般若功德果報，並勸修學**

**（壹）讚行般若人力勢──魔事欲起即滅**

是菩薩摩訶薩行般若波羅蜜，所有魔事欲起即滅。

以是故，菩薩摩訶薩欲得方便力，當行般若波羅蜜。

**（貳）歎菩薩行般若功德**

**一、十方三世諸佛憶念**

若菩薩摩訶薩如是**行**、如是**習**、如是**修**般若波羅蜜，是時[[9]](#footnote-9)無量阿僧祇國土中[[10]](#footnote-10)現在諸佛念是行般若波羅蜜菩薩。何以故？是般若波羅蜜中生過去、未來、現在諸佛故。

以是故，菩薩摩訶薩應如是思惟：『過去、未來、現在諸佛所得法，我亦當得。』

如是，須菩提！菩薩摩訶薩應習般若波羅蜜！

**二、疾得無上道**

若如是習般若波羅蜜，疾得阿耨多羅三藐三菩提。以是故，菩薩摩訶薩常應不遠離薩婆[[11]](#footnote-11)若念。

**三、較量功德，顯般若殊勝**

若[[12]](#footnote-12)菩薩摩訶薩如是行般若波羅（640a）蜜，乃至彈指頃，是菩薩福德甚多。

若有人教三千大千世界中眾生自恣布施，教令持戒、禪定、智慧，教令得解脫、解脫知見，教令得須陀洹果乃至阿羅漢果、辟支佛道，不如是菩薩修般若波羅蜜乃至彈指頃。何以故？是般若波羅蜜中生布施、持戒、禪定、智慧、須陀洹果乃至辟支佛道；十方[[13]](#footnote-13)現在諸佛亦從般若波羅蜜中生，過去、未來諸佛亦從般若波羅蜜中生故。

復次，須菩提！菩薩摩訶薩應薩婆若念行般若波羅蜜，若須臾時、若半日、若一日、若一月、若百日、若一歲、若百歲、若一劫、若百劫，乃至無量無邊阿僧祇劫，是菩薩修是般若波羅蜜福德甚多；勝於教十方恒河沙等世界中眾生布施、持戒、禪定、智慧、解脫、解脫知見，教令得須陀洹果乃至辟支佛道。

何以故？諸佛從般若波羅蜜中生[[14]](#footnote-14)，說是布施、持戒、禪定、智慧、解脫、解脫知見，須陀洹果乃至辟支佛道。

**四、如般若所說而住，得眾功德**

**（一）諸佛護念、住法王子地、得佛受記具足**

若有菩薩摩訶薩如般若波羅蜜所說住，

當知是菩薩摩訶薩是阿鞞跋致，為諸佛所念，如是方便力成就；

當知是菩薩親近、供養無量千萬億諸佛，種善根，與善知識相隨，久行六波羅蜜，久修十八空、四念處乃至八聖道分、佛十力[[15]](#footnote-15)乃至一切種智；

當知是菩薩住法王子地[[16]](#footnote-16)，滿足諸願，常不離諸佛，不離諸善根，從一佛國至一佛國；[[17]](#footnote-17)

當知是菩薩辯才無盡，具足得陀羅尼，身色具足、受記具足故，為眾生受身。

**（二）善知諸義**

當知是菩薩

（1）善知字門，善知非字門；

（2）善於言，善於不言；[[18]](#footnote-18)

（3）善於一言，善於二言，善於多言；

（4）善知[[19]](#footnote-19)女語，善知男語；

（5）善[[20]](#footnote-20)（640b）知色乃至識；

（6）善知世間性，善知涅槃性；

（7）善知法相，善知有為相，善知無為相；

（8）善知有法，善知無法；

（9）善知自性，善知他性；

（10）善知合法，善知散法；

（11）善知相應法，善知不相應法，善知相應不相應法；

（12）善知如，善知不如；[[21]](#footnote-21)

（13）善知法性，善知法位；[[22]](#footnote-22)

（14）善知緣，善知無緣；[[23]](#footnote-23)

（15）善知陰，善知界，善知入；

（16）善知諦[[24]](#footnote-24)，善知十二因緣；

（17）善知禪，善知無量心，善知無色定；

（18）善知六波羅蜜，善知四念處，乃至善知一切種智；

（19）善知有為性，善知無為性；

（20）善知有性，善知無性；

（21）善知色觀，善知受、想、行、識觀，乃至善知一切種智觀；

（22）善知色、色相空，善知受、想、行、識、識相空，乃至善知菩提、菩提相空；

（23）善知捨道，善知不捨道；

（24）善知生，善知滅，善知住異；

（25）善知欲，善知瞋，善知癡；

（26）善知不欲，善知不瞋，善知不癡；

（27）善知見，善知不見；[[25]](#footnote-25)

（28）善知邪見，善知正見，善知一切見；

（29）善知名，善知色，善知名色；

（30）善知因緣，善知次第緣，善知緣緣，善知增上緣；

（31）善知行相；[[26]](#footnote-26)

（32）善知苦，善知集，善知滅，善知道；

（33）善知地獄，善知餓鬼，善知畜生，善知人，善知天；

（34）善知地獄趣，善知餓鬼趣，善知畜生趣，善知人趣，善知天趣；

（35）善知須陀洹，善知須陀洹果，善知須陀洹道；

（36）善知斯陀含，善知斯陀含果，善知斯陀含道；

（37）善知阿那含，善知阿那含果，善知阿那含道；

（38）善知阿羅漢，善知阿羅漢果，善知阿羅漢道；

（39）善知辟支佛，善知辟支佛果，善知辟支佛道；

（40）善知佛，善知一切[[27]](#footnote-27)智，善知一切[[28]](#footnote-28)智道；

（41）善知諸根，善知諸根具足；[[29]](#footnote-29)

（42-1）善知慧，（42-2）善知疾慧，（42-3）善知有力慧，（42-4）善知利慧，（42-5）善知出慧，（42-6）善知達慧，（42-7）善知廣（640c）慧，（42-8）善知深慧，（42-9）善知大慧，（42-10）善知無等慧，（42-11）善知寶[[30]](#footnote-30)慧；

（43）善知過去世，善知未來世，善知現在世；

（44）善知方便，

（45）善知待眾生；[[31]](#footnote-31)

（46）善知心，善知深心；[[32]](#footnote-32)

（47）善知義，善知語；[[33]](#footnote-33)

（48）善知分別三乘。[[34]](#footnote-34)

**（參）歎德勸修**

須菩提！菩薩摩訶薩行般若波羅蜜、生般若波羅蜜、修般若波羅蜜，得如是等利益。」

【**論**】釋曰：

**三、明四門無礙，一心學者皆能入**

**（一）須菩提說：唯利根菩薩得入**

須菩提意：以四種門[[35]](#footnote-35)雖安隱，以甚深故，利根者乃得入。

**（二）佛說：四門無礙，唯懈怠妄念者不能入**

**1、明能入者**

佛答：「無不入者。」

**須菩提**明智慧利根者能入，**佛意**：但一心精進欲學者可入。

譬如熱時，清涼池，有目有足皆可入；雖近，不欲入者則不入。

「四門」、「般若波羅蜜」池亦如是，四方眾生無有遮者。

「不懈怠」者是正精進，「不妄念」者是正念，「不亂心」者是正定，「如[[36]](#footnote-36)」等四門是正見，正見等安住是戒行──此八聖道能得般若波羅蜜。

須菩提小乘智短故，但說「利根者能入」；佛大乘大智故，說「雖中根、鈍根，八法和合故，能入是四門」。

佛此中以[[37]](#footnote-37)大悲氣故說「中根、鈍根皆可得入」。

**2、如般若所說行六度者當得一切智**

**（1）釋經義**

若菩薩能如般若所說六波羅蜜學，不久當得薩婆若。

如聲聞法中，不但以正見得道，以八[[38]](#footnote-38)分合行故；

大乘法亦如是，不但學般若故得薩婆若，與五波羅蜜合故得。

是故說：「菩薩如所說般若波羅蜜，當學得一切智。」

**（2）釋疑**

問曰：上說「但般若能至一切種智」，[[39]](#footnote-39)今何以言「與五[[40]](#footnote-40)波羅蜜合故得至」？

答曰：常說與六波羅蜜合故得至。

或時有清淨佛國，但聞實相得至薩婆若，不用次第行諸波羅蜜。[[41]](#footnote-41)

**參、歎行般若功德果報，並勸修學**

**（壹）讚行般若人力勢──魔事欲起即滅**

此中說「菩薩得薩婆若」，則般若功報已足。

今但讚行般若人力勢，如經（641a）中說：「是菩薩行般若，所有魔事起即滅。」

**（貳）歎菩薩行般若功德**

**一、總說**

從上「諸佛所念」來至此，皆是讚菩薩行般若功德，乃至「分別善知三乘」。[[42]](#footnote-42)

**二、別釋「善知諸義」**

**（一）釋經義**

**1、善知字門、非字門（No. 1）**

「善知字門」者，如文字陀羅尼中說。[[43]](#footnote-43)

「非字」名「如」、「法性」、「實際」，此中無文字。

略說義：是菩薩無量福德力故，善知二法：世間及涅槃[[44]](#footnote-44)。若厭世苦，則念涅槃；若欲沒涅槃，還念世間。

集諸福德道故，善知字；破福德中顛倒故，善知無字。[[45]](#footnote-45)

**2、善於言，善於不言（No. 2）**

語、不語亦如是。

**3、善於一言、二言、多言（No. 3），4、善知女語、男語（No. 4）**

「一語」者，以是一語能分別多少淨語、不淨語。

一語、二語、多語，男語、女語等，音聲各異。菩薩善知是事故能伏諸邪道及諸豪勝[[46]](#footnote-46)。

**5、善知色乃至識（No. 5）**

善知色乃至識二種相──若常、若無常，如先說。[[47]](#footnote-47)

**6、善知捨道、不捨道（No. 23）**

「善知捨道」者，菩薩從一地至一地，捨下地不憂，得上地不貪。

「不捨道」者，住是地中。

**7、善知邪見、正見、一切見（No. 28）**

「邪見」，次「世間正見」，「一切見」：學、無學等諸見。

**8、善知行相（No. 31）**

「行」者，十六行[[48]](#footnote-48)。

**9、善知須陀洹、須陀洹果、須陀洹道（No. 35）**

「善知須陀洹」者，人也；

「須陀洹道」者，見諦道也；

「須陀洹果」，第十六心、心數法及無漏戒等諸法。

**10、例餘斯陀含、阿那含、阿羅漢、辟支佛、佛（No. 36-No. 40）**

乃至佛亦如是。

**11、善知諸根、諸根具足（No. 41）**

「善知諸根」者，善分別二十二根[[49]](#footnote-49)。

有人言：觀可度眾生根有利鈍──具足者，可度；不具足者，未可度。

又菩薩亦自知善根具足、不具足；如鳥子自知毛羽具足，爾乃可飛。

**12、善知種種慧（No. 42）**

**（1）慧**

「慧」者，一切智慧總相。

**（2）疾慧**

「疾慧」者，速知諸法。

**（3）有力慧，（4）利慧**

有人雖疾而智力不強，如馬雖疾而力弱；有人雖有強智力而不利，譬如鈍斧，雖有大力，不能破物。[[50]](#footnote-50)

**（5）出慧**

「出慧」者，於種種難中能自拔出，亦能於諸煩惱中自拔出三界入涅槃。

**（6）達慧**

「達慧」者，究盡通達，於佛法中乃至漏盡、得涅槃，破壞諸法到法性中。

**（7）廣慧**

「廣慧」者，道俗種種經（641b）書論議，於佛法中有無，無不悉知。

**（8）深慧**

「深慧」者，觀一切法無量[[51]](#footnote-51)、無相、不可思議。

世間深智慧者，能知久遠事，利中有衰、衰中有利。

**（9）大慧**

「大慧」者，總具上諸慧名為「大」。

又復一切眾生中佛為大，諸法中般若為大；知佛、信法，與大法和合，故名為「大」。

**（10）無等慧**

「無等慧」者，於般若中不著般若，能如是深入，更無異[[52]](#footnote-52)法可喻。

復次，菩薩漸漸行道，到不可思議性中，無有與等者，故名「無等」。

**（11）寶慧**

「寶[[53]](#footnote-53)慧」者，如如意寶，自無定色，隨前物而變；般若亦如是，自無定相，隨諸法行。

又如如意珠，隨願皆得；般若亦如是，有人行者能得佛願，何況餘者！[[54]](#footnote-54)

**13、善知過去世、未來世、現在世（No. 43）**

過去已滅、未來未起，不得言有、不得言無，於是中能行實相，是名「善知」。

現在法念念生滅故不可知，而能通達，是名「善知現在世」。

**14、善知方便（No. 44）**

「方便」名「欲成辦其事，能具足因緣多少得所，於中不令有失」。如菩薩雖行空，不證實際；雖行福德，亦復不著。

**15、善知待眾生（No. 45）**

「待眾生」者[[55]](#footnote-55)，如估[[56]](#footnote-56)客、大將雖乘駃[[57]](#footnote-57)馬能疾到所止，故待眾人；菩薩亦如是，乘智慧駃馬，雖能疾入涅槃，亦待眾生故不入。

**16、善知心、深心（No. 46）**

善知眾生種種善惡心。[[58]](#footnote-58)

「深心」者，現在雖惡，其本則好；如父母撾[[59]](#footnote-59)子，外惡內善；如佛度鴦崛[[60]](#footnote-60)魔羅，知其淺心雖惡，深心實善[[61]](#footnote-61)。[[62]](#footnote-62)菩薩觀眾生信等五善根，從深心中來，是時可度。

**17、善知義、語（No. 47）**

「義」者有二，亦「法」、亦「名」。

「語」者語言，以「名字」名物。

得「義無礙」、「法無礙」故，名「善知義」。

「辭無礙」、「樂說無礙」故，名「善知語」。[[63]](#footnote-63)

**18、善知分別三乘（No. 48）**

菩薩住是二善知中，能以三乘度眾生，是名「善知分別三乘」。

如是難解故（641c）解說[[64]](#footnote-64)，易解者不說。

**（二）釋疑**

問曰：何以故先說（No.5）「善知色乃至識」，後說（No.15）「知眾、界、入」？

何以[[65]](#footnote-65)先說（No.14）「善知緣」，後說（No.30）「因、次第、緣、增上」？

答曰：

**1、答初問**

先廣說，後略說。

復有人言：「先五眾有三種：善、不善、無記。戒眾等五，亦名為五眾。」

**2、答次問**

「緣」，先略說，後廣說。

**〈釋三惠品第七十〉**[[66]](#footnote-66)

**（大正25，641c6-645b3）**

【**經**】[[67]](#footnote-67)

**壹、明行般若、生般若、修般若**

**（壹）略明**

**一、辨義**

**（一）須菩提問**

須菩提白佛言：「世尊！菩薩摩訶薩云何行般若波羅蜜？云何生般若波羅蜜？云何修般若波羅蜜？」[[68]](#footnote-68)

**（二）佛答**

**1、就五陰寂滅明「行」義**

佛言：「色寂滅故，色空故，色虛誑故，色不堅實故，應行般若波羅蜜；受、想、行、識亦如是。

**2、就如虛空明「生」義**

如汝所[[69]](#footnote-69)問：『云何生般若波羅蜜？』如虛空生故，應生般若波羅蜜。[[70]](#footnote-70)

**3、就壞一切法明「修」義**

如汝所問：『云何修般若波羅蜜？』修諸法破壞故，應修般若波羅蜜。」[[71]](#footnote-71)

**二、明時節**

須菩提言：「世尊！行般若波羅蜜、生般若波羅蜜、修般若波羅蜜，應幾時？」

佛言：「從初發意乃至坐道場，應行、應生、應修般若波羅蜜。」

**三、明方法**

須菩提白佛言：「世尊！次第心應行般若波羅蜜？」

佛言：「常不捨薩婆若心，不令餘念得入，為行般若波羅蜜、為生般若波羅蜜、為修般若波羅蜜。

若心、心數法不行故，為行般若波羅蜜、為生般若波羅蜜、為修般若波羅蜜。」[[72]](#footnote-72)

**（貳）廣明**

**一、行不可說法當得薩婆若**

**（一）取相著心四句不得薩婆若**

須菩提白佛言：「世尊！菩[[73]](#footnote-73)薩摩訶薩**修**般若波羅蜜，當得薩婆若不？[[74]](#footnote-74)」[[75]](#footnote-75)

佛言：「不。」

「世尊！**不修**般若波羅蜜，得薩婆若不？」

佛言：「不。」

「世尊！**修不修**，得薩婆若不？」

佛言：「不。」

「世尊！**非修非不修**，得薩婆若不？」

佛言：「不。」[[76]](#footnote-76)

**（二）依諸法實相說得薩婆若**

**1、如「如相」得**

「世尊！若不爾，云何當得薩婆若？」

佛言：「菩薩摩訶薩得薩婆若，如如相。」[[77]](#footnote-77)

**2、如「實際」得**

「世尊！云何如[[78]](#footnote-78)如相？」

「如實際。」

**3、如「法性」得**

「云何如實際？」

「如法性。」[[79]](#footnote-79)

**（三）如我畢竟空說得薩婆若**

**1、正明**

「云何如法性？」

「如我性、眾生性、壽（642a）命性。」

**2、反問結義**

「世尊！云何我性、眾生性、壽命性？」

佛告須菩提：「於汝意云何？我、眾生、壽命法可得不？」

須菩提言：「不可得。」

佛言：「若我、眾生、壽命不可[[80]](#footnote-80)得，云何當說有我性、眾生性、壽命性？[[81]](#footnote-81)

**（四）結：行不可說法當得一切種智**

若般若波羅蜜中不說有一切法，當得一切種智。」[[82]](#footnote-82)

**二、明不可說行**

**（一）一切法皆不可說**

須菩提言：「世尊！但般若波羅蜜是不可[[83]](#footnote-83)說？禪波羅蜜乃至檀波羅蜜亦不可說？」

佛告須菩提：「般若波羅蜜不可說，檀波羅蜜乃至一切法──若有為、若無為，若聲聞法、若辟支佛法、若菩薩法、若佛法，亦不可說。」

**（二）依勝義說諸法不可得**

**1、須菩提問：若諸法不可說，云何分別說有五道、三乘**

「世尊！若一切法不可說，云何說是地獄、是畜生、是餓鬼、是人、是天，是須陀洹、是斯陀含、阿那含、阿羅漢、辟支佛，是諸佛？」

**2、佛明眾生不可得義**

佛告須菩提：「於汝意云何？是眾生名字實可得不？」

「世尊！不可得。」

佛言：「若眾生不可得，云何當說有地獄、餓鬼、畜生、人、天、須陀洹乃至佛？

**（三）勸學不可說般若**

如是，須菩提！菩薩摩訶薩行般若波羅蜜時，應當學一切法不可說。」[[84]](#footnote-84)

**三、明般若之行法**

**（一）明無所行**

**1、總論：學不增不減**

**（1）須菩提問**

須菩提言：「世尊！菩薩摩訶薩學[[85]](#footnote-85)般若波羅蜜時，應學色、受、想、行、識，乃至應學一切種智？」

**（2）佛答**

佛告須菩提：「是[[86]](#footnote-86)菩薩摩訶薩學般若波羅蜜時，應學色不增不減，乃至應學一切種智不增不減。」

**2、別釋**

**（1）學不生不滅（無相解脫門）**

須菩提言：「世尊！云何色不增不減學？乃至一切種智不增不減學？」

佛言：「不生不滅故學。」[[87]](#footnote-87)

**（2）學不起不作（無作解脫門）**

「世尊！云何名不生不滅學？」

佛言：「不起不作諸行業若有、若無故。」[[88]](#footnote-88)

**（3）學自相空（空解脫門）**

**A、明觀行**

「世尊！云何不起不作諸行業若有、若無？」

佛言：「觀諸法自相空故。」[[89]](#footnote-89)

「世尊！云何應觀諸法自相空？」

佛言：「應觀色、色相空，應觀受想行識、識相空；應觀眼、眼相空，乃至意，色乃至法，眼識界乃至意識界、意識界相（642b）空；應觀內空、內空相空，乃至應觀自相空、自相空相空；應觀四禪、四禪相空，乃至滅受想[[90]](#footnote-90)定、滅受想定相空；應觀四念處、四念處相空，乃至阿耨多羅三藐三菩提、阿耨多羅三藐三菩提相空。如是，須菩提！菩薩行般若波羅蜜時，應行諸法自相空。」

**B、顯真義**

**（A）不行是名行般若**

「世尊！若色、色相空，乃至阿耨多羅三藐三菩提、阿耨多羅三藐三菩提相空，云何菩薩摩訶薩應行般若波羅蜜？」

佛言：「不行，是名行般若波羅蜜。」[[91]](#footnote-91)

**（B）釋因：由人法空示不可得，以無戲論顯真行**

「世尊！云何不行是行般若波羅蜜？」

佛言：「般若波羅蜜不可得故，菩薩不可得，行亦不可得，行者、行法、行處亦不可得故，是名菩薩摩訶薩行不行般若波羅蜜，一切諸戲論不可得故。」[[92]](#footnote-92)

**（二）明無所得行**

**1、以不二平等顯無所得**

**（1）正說**

**A、明發心即學無所得**

「世尊！若不行是菩薩摩訶薩行般若波羅蜜，從[[93]](#footnote-93)初發意菩薩，云何行[[94]](#footnote-94)般若波羅蜜？」

「須菩提！菩薩從初發意已來，應學空無所得法。是菩薩用無所得法故布施、持戒、忍辱、精進、禪定，以無所[[95]](#footnote-95)得法故修智慧，乃至一切種智亦如是。」[[96]](#footnote-96)

**B、辨有所得、無所得義**

**（A）正明：有二相是有所得，無二相是無所得**

須菩提白佛言：「世尊！云何名有所得？云何名無所得？」

佛告須菩提：「諸有二者，是有所得；無有二者，是無所得。」

「世尊！何等是二有所得？何等是不二無所得？」

佛言：「眼、色為二，乃至意、法為二，乃至阿耨多羅三藐三菩提、佛為二──是名為二。」

**（B）示非：若見有所得、無所得，仍為有所得**

「世尊！從有所得中無所得？[[97]](#footnote-97)從無所得中無所得？」

佛言：「不從有所得中無所得，不從無所得中無所得。[[98]](#footnote-98)

**（C）結正義：有所得、無所得平等，方是真無所得**

須菩提！有所得、無所得平等，是名無所得。[[99]](#footnote-99)

**（2）勸學**

如是，須菩提！菩薩摩訶薩於有所得、無所得[[100]](#footnote-100)平等法中應學！

須菩提！菩薩摩訶薩如是學般若波羅蜜，是名無所（642c）得者，無有過失。」

**2、行無所得般若故，能從一地至一地**

須菩提白佛言：「世尊！若菩薩行般若波羅蜜，不行有所得、不行無所得，云何從一地至一地，得一切種智？」

佛告須菩提：「菩薩摩訶薩行般若波羅蜜時，不住有所得中，從一地至一地。何以故？有所得中住，不能從一地至一地。何以故？須菩提！無所得是般若波羅蜜相，無所得是阿耨多羅三藐三菩提相，無所得亦是行般若波羅蜜者相。須菩提！菩薩摩訶薩應如是行般若波羅蜜。」[[101]](#footnote-101)

**3、諸法無所得故，行般若具諸善法**

**（1）行般若故，不得諸法相**

**A、須菩提問**

須菩提白佛言：「世尊！若般若波羅蜜不可得，阿耨多羅三藐三菩提亦不可得，行般若波羅蜜者亦不可得，云何菩薩摩訶薩分別諸法相——是色，是受、想、行、識，乃至是[[102]](#footnote-102)阿耨多羅三藐三菩提？」

**B、佛答**

佛告須菩提：「菩薩摩訶薩行般若波羅蜜時，不得色，不得受、想、行、識，乃至不得阿耨多羅三藐三菩提。」[[103]](#footnote-103)

**（2）行無所得故，具足諸善法**

**A、須菩提問**

「世尊！若菩薩摩訶薩行般若波羅蜜時[[104]](#footnote-104)，色不可得，乃至阿耨多羅三藐三菩提不可得，云何具足檀波羅蜜乃至具足般若波羅蜜，入菩薩法位中；入已，淨佛國土、成就眾生，得一切種智；得一切種智已，轉法輪、作佛事，度眾生生死？」

**B、佛答**

佛告須菩提：「菩薩摩訶薩不為色故行般若波羅蜜，乃至不為阿耨多羅三藐三菩提故行般若波羅蜜。」

**（三）明無為無作行**

**1、正明無為無作**

**（1）須菩提問**

須菩提白佛言：「世尊！菩薩為何事故行般若波羅蜜？」

**（2）佛答**

佛言：「無所為故行般若波羅蜜。何以故？一切諸法無所為、無所作，般若波羅蜜亦無所為、無所作，阿耨多羅三藐三菩提亦無所為、無所作，菩薩亦無所為、無所作。

如是，須菩提！菩薩摩訶薩應[[105]](#footnote-105)行般若波羅蜜無所（643a）為、無所作。」[[106]](#footnote-106)

【**論**】[[107]](#footnote-107)釋曰：

**壹、明行般若、生般若、修般若**

**（壹）略明**

**一、辨義**

**（一）須菩提問**

**1、明問意**

聽者聞種種讚般若功德──得善知一切事，而貴愛[[108]](#footnote-108)是般若波羅蜜，方便欲得。

須菩提知眾人意，是故問佛：「世尊！云何行般若[[109]](#footnote-109)？云何生？云何修？」

**2、釋「行般若、生般若、修般若」**

有人言：「行」者，在乾慧地；「生」者，得無生忍法；「修」者，得無生忍法後，以禪波羅蜜熏修般若。[[110]](#footnote-110)

**（二）佛答**[[111]](#footnote-111)

**1、就五陰寂滅明「行」義**

佛答：五眾是一切世間心所行結縛處，涅槃是寂滅相。

菩薩以般若波羅蜜利智慧力故，能破五眾，通達令空，即是涅槃寂滅相。從寂滅出，住六情中，還念寂滅相，知世間諸法皆是**空、虛誑、不堅實**──是名「般若」。

**2、就如虛空明「生」義**[[112]](#footnote-112)

行般若，無定相故，不可得說若有、若無，言語道斷故。空如虛空，是故說「如虛空生」。

又「如虛空」，虛空[[113]](#footnote-113)中無有法生，虛空亦不能有所生。所以者何？無法、無形、無觸，無作相故；般若波羅蜜亦如是。

復有人言：有是虛空，但以常法、無作故不能生[[114]](#footnote-114)──是為定相。

摩訶衍中，「虛空」名無法，不得說「常」、不得說「無常」，不得言「有」、不得言「無」，「非有非無」亦不可得；滅諸戲論，無染無著，亦無文字。

般若波羅蜜亦如是，能觀世間似如虛空。

是名「生般若波羅蜜」。

**3、就壞一切法明「修」義**[[115]](#footnote-115)

菩薩得般若已，入甚深禪定，以般若力故，觀**禪定**及**禪定緣**皆破壞。

何以故？般若波羅蜜捨一切法，不著相故。

是名「修般若波羅蜜」。

**二、明時節**[[116]](#footnote-116)

**（一）從初發心乃至坐道場應行般若**

聽者作是念：「一切法皆有時節。」是故須菩提問：「般若波羅蜜應幾時行？」

佛答：「從初發心乃至坐道場應行。」

**（二）釋疑**

**1、云何但說「行般若」而不論餘法**[[117]](#footnote-117)

問曰：菩薩從初發心，應行十地、六波羅蜜、三十七品一切善法，何以（643b）但說「行般若」？

答曰：須菩提但問般若故，佛答以行般若。

又復是一切法皆與般若波羅蜜和合，以般若大故，不說餘法。

**2、般若無量限無，云何但以「至坐道場」為限**[[118]](#footnote-118)

問曰：般若波羅蜜無量無限，何以故以道場為限？

答曰：先已答：是「般若」到佛心中轉名「薩婆若」。理雖一，名變故，言「至道場應行」。

**（三）結義**

菩薩至道場，發意已來所得諸法皆捨；得無礙解脫故，皆通達三世。

**三、明方法**[[119]](#footnote-119)

**（一）一心常念薩婆若，不令餘念得入**

**1、明「一心，不令餘念得入」**

問曰：彈指頃六十念，念念生滅，云何「一心常念薩婆若，不令餘念得入」？

答曰：心有二種：一者、念念生滅心，二者、相續次第生，總名一心[[120]](#footnote-120)。

以相續次第生故，雖多，名為一心。是時，不令貪、恚等心相續得入。何以故？

貪、恚等心久住則能障般若波羅蜜，念少則不能為害──此為新發意菩薩故說。

復有大菩薩，雖行餘諸善法，皆與般若和合，能令**念念**中餘心不入[[121]](#footnote-121)。

**2、明「常念薩婆若」**

菩薩多於般若中起種種戲論及諸邪心，是故佛教常念薩婆若，不令餘念[[122]](#footnote-122)得入。

「常念」者，心無[[123]](#footnote-123)餘向，縱使死急事至，不忘薩婆若。

**（二）心、心數法不行**

**1、心、心數法不行，為行般若**

「般若波羅蜜行相」者，所謂心、心數法不行。

**2、釋疑**

**（1）菩薩行般若時，云何心、心數法不行**[[124]](#footnote-124)

問曰：凡夫人入無想定、若生無想天，聖人住有餘涅槃入滅盡定，一切聖人入無餘涅槃，心、心數法皆不行──是則心、心數法不行。菩薩行般若時，云何心、心數法不行？

答曰：

**A、第一說：約「大小乘異義」說**

是事阿毘曇中說，[[125]](#footnote-125)非大乘中義。

小乘、大乘種種差別，如先說。[[126]](#footnote-126)

是故不應以阿毘曇難摩訶衍。

**B、第二說：約「無相三昧」說**

**（A）正明**

復次，無相三昧中，色等諸相滅故名「無相」；以「無相」故，不應生心、心數法；此亦非無想定、滅盡定。

**（B）釋疑**

**a、明無相義有多種，涅槃無相法非可緣**

**（a）佛常讚歎涅槃無相、不可思議，即是無相無緣法**

問曰：「無相」義，佛種種說：或名「見諦道」──信（643c）行、法行為無相人，以疾故；[[127]](#footnote-127)或說「無色定」，想微細難覺故亦名「無相」；[[128]](#footnote-128)或以三解脫門中緣涅槃故名「無相」[[129]](#footnote-129)。[[130]](#footnote-130)是故不得但以「無相」故名「心、心數法不行」。乃至緣「涅槃無相法」，心、心數法不滅，何況緣有相法？

答曰：見諦道中、無色定中說「無相」可爾。

若言「緣涅槃無相法」，是事不然！佛常種種讚歎涅槃──無相、無量、不可思議法，即是「無相無緣法」，汝云何言「緣」？

**（b）一切有為生法皆虛誑不實，不得言「涅槃有相可緣」**

問曰：滅男、女、色等相，故名「無相」[[131]](#footnote-131)，不言「無涅槃相」！行者取是涅槃相，生心、心數法，是名「緣」！

答曰：佛說一切有為生法皆是魔網、虛誑、不實。若緣涅槃心、心數法是實，則失有為法[[132]](#footnote-132)虛誑相；若不實，不能見涅槃。

是故汝言「涅槃有相可緣」，是事不爾！

**b、佛假名說三相，涅槃實無相**

問曰：佛自說涅槃法有三相，云何言「無相」？

答曰：是三相假名無實。何以故？破有為三相故說「無生」、「無滅」、「無住無[[133]](#footnote-133)異」，「無為」更無別相。[[134]](#footnote-134)

復次，「生相」，先已種種因緣破「生」，[[135]](#footnote-135)畢竟不可得故，云何有「無生」？離有為相，無為相不可得。

是故無為但有名字，無有自相。

復次，佛法真實寂滅無戲論；若涅槃有相，即是有定相可取，便是戲論；戲論故[[136]](#footnote-136)而生諍訟；若諍訟瞋恚，尚不得生天人中，何況涅槃！

是故如佛說：「涅槃，無相、無量、不可思議，滅諸戲論。」

**（C）結成**

此「涅槃相」，即是「般若波羅蜜」，是故不應有心、心數法。

如先品說：「菩薩行般若，離心、非心相。」[[137]](#footnote-137)若有非心相，應當難言：「無心相云何行般若？」今離此二邊，故不應難。

**C、第三說：約「真實離妄」說**

復次，先世無明顛倒邪見因緣故，得是身。是身中心、心數法（644a）雖有善，因緣生故無自性，虛誑、不實；是善心果報，受人天福樂，皆是無常故，能生大苦，亦是虛誑、不實，何況不善、無記心！因虛誑故，果亦虛誑。

「般若波羅蜜」真故，心、心數法不行[[138]](#footnote-138)。

**（貳）廣明**

**一、行不可說法當得薩婆若**

**（一）取相著心四句不得薩婆若**

須菩提聞是「心、心數法不行」，故問佛：「世尊！**修**般若波羅蜜得薩婆若不？」

佛言：「不。」

何以故？「修」名常行積集，皆應是心、心數法力，是故言「修」[[139]](#footnote-139)。

修尚不得，何況「**不修**」！

「**修不修**」者，是般若無為法故「不修」，能觀實相故言「修」；二俱有過，故言「不」。

問曰：若第三中有過，第四有何過，復言「不」？

答曰：須菩提以取相著心問，故佛言「不」。

以受「修不修」故有「**非修非不修**」，是故佛言「不」。

若以不取相心說「非修非不修」，則無有過。

**（二）依諸法實相說得薩婆若**

**1、如「如相」得**

須菩提四種問，佛皆不聽，心惑故，復問世尊：「今云何當得薩婆若？」

佛答：「如『如相』。」

**2、如「實際」得**

**（1）略說經義**

「如[[140]](#footnote-140)」亦不解，是故佛言：「如實際。」

**（2）釋疑**

**A、須菩提自善說「如」，今云何起疑**

問曰：〈如品〉中，須菩提自善說「如」，[[141]](#footnote-141)今云何有疑？

答曰：是「如」無一定相，是故不得不問；若[[142]](#footnote-142)「如」有一定相者，便應已解。

是「如」甚深無量故，須菩提有處解、有處不解；譬如大水，有人入深者、入淺者，皆名入水，不得言入淺者不入水。

**B、以「實際」喻「如」之理**

問曰：何以不以「如」喻「實際」，而以「實際」喻「如」？「實際」有何易解故譬喻？

答曰：「如」、「實際」雖是一物，觀時異──「如」是諸法體性，「實際」是行者心取證。佛以須菩提得是「實際」為證，故以為譬喻。

**3、如「法性」得──辨「如」、「實際」、「法性」之教說次第**

問曰：常說「法性」次「如」，「實際」次「法性」[[143]](#footnote-143)，今「法性」何以在後？

答曰：今欲以我性、眾生性說畢竟空故，轉次在後。

復次，從見諦道、學道中能觀諸法「如」。

無學道（644b）中煩惱盡故，定心作證；定心作證故，於一切總相、別相中通達，名為「法性」。

諸法本生處名為「性」，是故以「法性」喻「實際」。[[144]](#footnote-144)

**（三）如我畢竟空說得薩婆若**

**1、正明**

**（1）明須菩提起問之因**

「法性」有聲聞分、有大乘分；須菩提於聲聞分中不疑，大乘分中有疑故問。

**（2）佛以凡人所可解事答**

佛欲以凡人所可解事為證，故言：「如我性、眾生性、壽命性。」

**2、反責結義**

須菩提更無所問，佛欲結句故，反問須菩提：「於汝意云何？我法相[[145]](#footnote-145)實有不？」

須菩提得道，故言「無」。

須陀洹尚不見我，何況阿羅漢！[[146]](#footnote-146)

佛言：「汝以小乘鈍智尚不得我，何況佛！」

佛以智慧求我不可得，云何可說？

**（四）結：行不可說法當得一切種智**

如我不可說有，一切法亦如是。

菩薩能行是不可說法故，當得薩婆若。

**二、明不可說行**

**（一）辨「不可說」義**

「不可說」者，不可分別若有、若無。

**（二）依勝義說諸法不可得**

**1、須菩提問：若諸法不可說，云何分別說有五道、三乘**

須菩提問：「世尊！諸法若不可分別，云何分別說有地獄等五道、須陀洹等諸聖道？」

**2、佛答：眾生實不可得，但有假名**

佛答：「眾生無有定法[[147]](#footnote-147)，但有假名字，云何當分別說有地獄[[148]](#footnote-148)等？」

眾生及諸聖人，從分別眾生等故有諸道名，眾生實不可得。

**（三）勸學不可說般若**

「如是，須菩提！菩薩應如是學不可說般若波羅蜜。」

**三、明般若之行法**

**（一）明無所行**

**1、總論：學不增不減**

**（1）須菩提問**

須菩提問：「世尊！菩薩應學色等諸法，今何以言『學一切法不可說』？」

**（2）佛答**

佛答：「菩薩雖應學色等法，但應作不增不減故學。」

「不增不減」義，如先說。[[149]](#footnote-149)

**2、別釋（約「三解脫門」釋義）**

**（1）學不生不滅（無相解脫門），學不起不作（無作解脫門）**

此中佛自說得「不增不減」因緣：「若菩薩學不生不滅法，即是學不增不減。」

須菩提問：「云何學不生不滅？」

佛答：「不起不作諸行業若有、若無故。」

「有」名三有：欲有、色有、無色有。

「無」名斷滅邊，離八聖道強欲[[150]](#footnote-150)求滅。

以是二事，凡夫人起諸行業若善、若不善。

是菩薩知諸法實相，所謂不生不滅，是故不作（644c）三種業，不起業相應諸法，是名「無作解脫門」。

「不生不滅」，是「無相解脫門」。

**（2）學自相空（空解脫門）**

**A、明觀行**

復問世尊：「何等方便故，能不作不起諸行業？」

佛答：「若菩薩能觀諸法自相空──所謂色、色相空，乃至阿耨多羅三藐三菩提、阿耨多羅三藐三菩提相空，菩薩爾時能作二事：一、能不[[151]](#footnote-151)作不起諸行業，二、能於一切法中行自相空。」

**B、顯真義**

**（A）不行是名行般若**

復問世尊：「若色等法自相空，云何菩薩應般若波羅蜜中行？」

佛答：「『不行』是名菩薩般若中行。」

**（B）釋因：由人法空示不可得，以無戲論顯真行**

此中自說因緣：「般若波羅蜜體不可得，行者、行[[152]](#footnote-152)法、行處不可得。」

法空故，般若波羅蜜不可得，行處亦不可得；

眾生空故，行者[[153]](#footnote-153)不可得。

一切戲論不可得故，菩薩不行，名為「般若波羅蜜行」。

**（二）明無所得行**

**1、以不二平等顯無所得**

**（1）正說**

**A、明發心即學無所得**

須菩提問：「若不行是般若行者，初發心菩薩云何應行般若？」

須菩提意：若「不行為行」者，初發心菩薩心則迷悶；若「以行為行」者，是則顛倒，是故問。

佛答：「初發心菩薩應學無所得法。」

「無所得法」即是無[[154]](#footnote-154)行。

「學」名「以方便力漸漸行」，所謂布施時，以無所得法故應布施。

諸法實相畢竟空，畢竟空中無有[[155]](#footnote-155)可得──若有、若無；菩薩住如是智慧心中，應若多若少布施；布施物、與者、受者**平等觀**故──所謂「皆不可得」。

乃至薩婆若亦如是。

**B、辨有所得、無所得義**

**（A）正明：有二相是有所得，無二相是無所得**

須菩提作是念：「有所得故則是世間顛倒，無所得故即是涅槃。」是故問佛：「云何有所得？云何無所得？」

佛略答：「二相是有所得；無二相是無所得。」

「二相」者，眼一、色一，兩「一」和合名為「二」。以眼故知是色，以色故知是眼，眼、色是相待法。

**※ 因論生論：云何言「眼不離色」**

問曰：若不見色時亦有眼，云何眼不離色？

答（645a）曰：以曾見色故名為眼，今雖不觀色，以本為名。是故一切有為法皆屬因緣，因屬果，果屬緣，無有定自在者。

乃至意、法，**菩提**[[156]](#footnote-156)、佛，亦如是。

凡夫無智，各各分別，作善、不善業；智者知是二法皆虛誑、屬因緣，不以是二為二。

**（B）示非：若見有所得、無所得，仍為有所得**

**a、須菩提問**

須菩提問：「是二法即是有所得，不二法即是無所得。世尊！從有所得法中無所得？從無所得法中無所得？」

為緣諸法取相行道故，得是畢竟空無所得？

為不作緣不取相不[[157]](#footnote-157)行道故，得是畢竟空無所得？

**b、佛答**

若「**有所得**中無所得」者，有所得即是顛倒，行顛倒云何得實？

若「**無所得**中得無所得」者，無所得即是無所有，無所有云何能生無所有？

佛以二俱過故皆不聽。

**（C）結正義：有所得、無所得平等，方是真無所得**

「有所得」、「無所得」二事皆能平等觀。

「平等」即是畢竟空、無所得。

因「無所得」破「有所得」，事既[[158]](#footnote-158)辦亦捨「無所得」。如是菩薩於「有所得」、「無所得」平等般若中應學。

**（2）勸學**

若菩薩能如是學，是[[159]](#footnote-159)名真無所得者，無有過失。

**2、行無所得般若故，能從一地至一地**

從一地至一地，義亦如是。

**3、諸法無所得故，行般若具諸善法**

**（1）須菩提問**

須菩提問：「世尊！若般若不可得、菩提不可得、菩薩不可得，云何菩薩學般若，分別諸法相──所謂惱相是色，苦樂相是受等？若菩薩行般若波羅蜜，色等法不可得，云何能具足檀波羅蜜等諸善法？云何能入菩薩位中？」如經中廣說。

**（2）佛答**

佛語須菩提：「菩薩不以得色等諸法相故行般若。」

**（三）明無為無作行**

**1、正明無為無作**

**（1）須菩提問**

復問：「為何等事故行般若？」

**（2）佛答**

佛答：「以無所得故行般若。何以故？一切法空、無相、無作、無起，般若波羅蜜、菩薩、菩提亦無相、無作、無起。

菩薩為一切法實相故行般若，（645b）非以顛倒故。

須菩提！菩薩應如是無作般若中行無作、無起故。」

1. 「大智度論釋大方便品第六十九之餘卷八十三」十九字＝「大智度論卷八十三釋第六十九品下訖第七十品上方便品」二十四字【宋】，＝「大智度論卷第八十三釋第六十九品下訖第七十品上方便品」二十五字【宮】，＝「大智度論卷八十三釋方便品第六十九下訖第七十品上」二十三字【元】，＝「大智度論卷八十三釋方便品第六十九之下」十八字【明】，＝「大智度經論卷第80釋第六十品下訖第六十九品上」二十二字【聖】，＝「摩訶般若波羅蜜品六十八卷八十三」十五字【石】。（大正25，639d，n.22） [↑](#footnote-ref-1)
2. 「是門」，指「如、法性、實際、不合不散」四門。 [↑](#footnote-ref-2)
3. 所＝能【石】。（大正25，639d，n.24） [↑](#footnote-ref-3)
4. 《大般若波羅蜜多經》卷461〈68 巧便品〉：

   具壽善現白言：「世尊！如是名為略攝一切波羅蜜多，諸菩薩摩訶薩若於中學能多所作。世尊！如是略攝波羅蜜多，初修業菩薩摩訶薩於中應常修學，乃至住第十地菩薩摩訶薩亦於中應常修學。世尊！若菩薩摩訶薩學此略攝波羅蜜多，於一切法能如實知略廣之相。」（大正7，330a5-11） [↑](#footnote-ref-4)
5. 進＋（喜）【石】。（大正25，639d，n.25） [↑](#footnote-ref-5)
6. 逮（ㄉㄞˋ）：2.及，及至。（《漢語大詞典》（十），p.1012） [↑](#footnote-ref-6)
7. 《大般若波羅蜜多經》卷461〈68 巧便品〉：

   佛告善現：「如是！如是！如汝所說。善現當知！如是略攝波羅蜜多法門，諸菩薩摩訶薩利根者能入，鈍根者不能入；等引根者能入，非等引根者不能入；勤精進者能入，不勤精進者不能入；具正念者能入，不具正念者不能入；具妙慧者能入，具惡慧者不能入。善現！若菩薩摩訶薩欲住不退轉地，當勤方便入此法門；若菩薩摩訶薩乃至欲住第十地，當勤方便入此法門；若菩薩摩訶薩乃至欲得一切智智，當勤方便入此法門。」（大正7，330a11-21） [↑](#footnote-ref-7)
8. 學＋（如禪波羅蜜所說當學）【石】。（大正25，639d，n.26） [↑](#footnote-ref-8)
9. 《大正藏》（第25冊，639c19）原作「事」，今依《高麗藏》（第14冊，1206c18）及《大正藏》（第8冊，372a19）作「時」。 [↑](#footnote-ref-9)
10. 〔中〕－【宋】【元】【明】【宮】。（大正25，639d，n.27） [↑](#footnote-ref-10)
11. 婆＝波【聖】。（大正25，639d，n.28） [↑](#footnote-ref-11)
12. 〔若〕－【宮】。（大正25，639d，n.29） [↑](#footnote-ref-12)
13. （今）＋十方【元】【明】【石】。（大正25，640d，n.1） [↑](#footnote-ref-13)
14. 〔生〕－【聖】。（大正25，640d，n.2） [↑](#footnote-ref-14)
15. 關於「佛十力」，參見《大智度論》卷24〈1 序品〉（大正25，235c22-236a14）。 [↑](#footnote-ref-15)
16. 參見印順法師，《初期大乘佛教之起源與開展》，pp.1074-1075：

    依《般若經》菩薩行位的成立過程，可以推定：「華嚴十住」是受到《般若》影響的。「華嚴十住」與「般若（沒有名目的）十地」，所說不相同，而也有共同處。如第六住末說：「欲令其心轉復增進，得不退轉無生法忍」（《大方廣佛華嚴經》卷16（大正10，85a）），第七就是不退住；《般若》也在七地說「無生法忍」（《摩訶般若波羅蜜經》卷6（大正8，257b））。《般若》第八地說：「知上下諸根，淨佛國土，入如幻三昧，常入三昧，隨眾生所應善根受身」（《摩訶般若波羅蜜經》卷6（大正8，257b））。「華嚴第八童真住」，「隨意受生」等，意義相近（《大方廣佛華嚴經》卷16（大正10，85b））。第九王子住，《大方廣佛華嚴經》卷16（大正10，85b）說：

    「云何為菩薩王子住？此菩薩善知十種法。何者為十？所謂善知諸眾生受生，善知諸煩惱現起，善知習氣相續，善知所行方便，善知無量法，善解諸威儀，善知世界差別，善知前際後際事，善知演說世諦，善知演說第一義諦──是為十。佛子！此菩薩應勸學十種法。何者為十？所謂法王處善巧，法王處軌度，法王處宮殿，法王處趣入，法王處觀察，法王灌頂，法王力持，法王無畏，法王宴寢，法王讚歎。」

    「般若十地」說第九地應具足十二法：「受無邊國土所度之分，菩薩得如所願，知諸天、龍、夜叉、揵闥婆語而為說法」。這三法，為可度眾生說法，與《華嚴》第九住的前十法，意義相通。次說：「處胎成就，家成就，所生成就，姓成就，眷屬成就，出生成就，出家成就，莊嚴佛樹成就，一切諸善功德成滿具足」（《摩訶般若波羅蜜經》卷6（大正8，257b-c））。與《華嚴》應勸學的十法，都是將成佛的事。大抵菩薩十住地說，在當時傳述極盛，各依自己的所學，作不同的編集而流傳出來。 [↑](#footnote-ref-16)
17. 《大般若波羅蜜多經》卷461〈68 巧便品〉：「當知是菩薩摩訶薩住**童真地**，一切所願無不滿足，常見諸佛無時暫捨，於諸善根恒不遠離，常能成熟所化有情，常能嚴淨所居佛土，從一佛國趣一佛國，供養恭敬、尊重讚歎諸佛世尊，聽受修行無上乘法。」（大正7，331a11-16） [↑](#footnote-ref-17)
18. 《大般若波羅蜜多經》卷461〈68 巧便品〉：「善入言說、善入不言說。」（大正7，331a21） [↑](#footnote-ref-18)
19. 知＝於【宋】【宮】【聖】。（大正25，640d，n.3） [↑](#footnote-ref-19)
20. 善＋（善）【聖】。（大正25，640d，n.4） [↑](#footnote-ref-20)
21. 《大般若波羅蜜多經》卷461〈68 巧便品〉：「善入真如、善入不虛妄性、善入不變異性。」（大正7，331b3-4） [↑](#footnote-ref-21)
22. 《大般若波羅蜜多經》卷461〈68 巧便品〉：「善入法性、善入法界、善入法定、善入法住。」（大正7，331b4-5） [↑](#footnote-ref-22)
23. 《大般若波羅蜜多經》卷461〈68 巧便品〉：「善入緣性、善入非緣性。」（大正7，331b5） [↑](#footnote-ref-23)
24. （四）＋諦【元】【明】。（大正25，640d，n.5） [↑](#footnote-ref-24)
25. 《大般若波羅蜜多經》卷461〈68 巧便品〉：「善入見、善入非見。」（大正7，331c13） [↑](#footnote-ref-25)
26. 《大般若波羅蜜多經》卷461〈68 巧便品〉：「善入行、善入相。」（大正7，331c17） [↑](#footnote-ref-26)
27. 切＋（種種）【宋】（種）【元】【明】【石】。（大正25，640d，n.6） [↑](#footnote-ref-27)
28. 切＋（種種）【宋】（種）【元】【明】【石】。（大正25，640d，n.6-1） [↑](#footnote-ref-28)
29. 《大般若波羅蜜多經》卷461〈68 巧便品〉：「善入根、善入根圓滿、善入根勝劣。」（大正7，331c28） [↑](#footnote-ref-29)
30. 寶＝實【宋】【元】【明】【宮】。（大正25，640d，n.7） [↑](#footnote-ref-30)
31. 《大般若波羅蜜多經》卷461〈68 巧便品〉：「善入顧有情。」（大正7，332a4） [↑](#footnote-ref-31)
32. 《大般若波羅蜜多經》卷461〈68 巧便品〉：「善入意樂、善入增上意樂。」（大正7，332a4） [↑](#footnote-ref-32)
33. 《大般若波羅蜜多經》卷461〈68 巧便品〉：「善入文義相、善入諸聖法。」（大正7，332a5） [↑](#footnote-ref-33)
34. 《大般若波羅蜜多經》卷461〈68 巧便品〉：「善入安立三乘方便。」（大正7，332a5-6） [↑](#footnote-ref-34)
35. 此指「如、法性、實際、不合不散」四門。 [↑](#footnote-ref-35)
36. 如＋（是）【宋】【元】【明】【宮】【聖】【石】。（大正25，640d，n.9） [↑](#footnote-ref-36)
37. 以＝亦【宮】。（大正25，640d，n.10） [↑](#footnote-ref-37)
38. 八＝餘【石】。（大正25，640d，n.11） [↑](#footnote-ref-38)
39. 《正觀》（6），p.201：指《大智度論》卷82（大正25，637a20-29）。 [↑](#footnote-ref-39)
40. 五＝六【石】。（大正25，640d，n.12） [↑](#footnote-ref-40)
41. 如《大智度論》卷82〈69 大方便品〉（大正25，637a29-b4）所引經敘述師子雷音佛國之事。 [↑](#footnote-ref-41)
42. 此指《大智度論》卷82〈69 大方便品〉-卷83〈69 大方便品〉（大正25，635a16-641a2）。

    又「上『諸佛所念』」，或指《大智度論》卷83〈69 大方便品〉「若菩薩摩訶薩如是**行**、如是**習**、如是**修**般若波羅蜜」（大正25，639c18）。 [↑](#footnote-ref-42)
43. 《正觀》（6），p.201：《大智度論》卷48（大正25，407c10-409a24）、卷42（大正25，366c27-367a6）、卷28（大正25，268a23-29）。 [↑](#footnote-ref-43)
44. 涅槃＝但般【聖】。（大正25，641d，n.1） [↑](#footnote-ref-44)
45. 四十二字門：字門種種。（印順法師，《大智度論筆記》［E006］p.297） [↑](#footnote-ref-45)
46. 豪勝：傑出、卓越的人。（《漢語大詞典》（十），p.33） [↑](#footnote-ref-46)
47. 《大智度論》卷82〈69 大方便品〉（大正25，634b4-6）。 [↑](#footnote-ref-47)
48. （1）十六行：苦諦四行相（無常、苦、空、無我），集諦四行相（集、因、生、緣），滅諦四行相（滅、靜、妙、離），道諦四行相（道、如、行、出）。

    （2）參見《阿毘達磨發智論》卷8：「云何苦智？答：於諸行作苦、非常、空、非我行相轉智。云何集智？答：於諸行因作因、集、生、緣行相轉智。云何滅智？答：於諸行滅作滅、靜、妙、離行相轉智。云何道智？答：於諸行對治道作道、如、行、出行相轉智。」（大正26，957b26-c1） [↑](#footnote-ref-48)
49. 《阿毘達磨大毘婆沙論》卷71：「二十二根者，謂眼根、耳根、鼻根、舌根、身根，女根、男根，命根，意根，樂根、苦根、喜根、憂根、捨根，信根、精進根、念根、定根、慧根，未知當知根、已知根、具知根。」（大正27，366a12-16） [↑](#footnote-ref-49)
50. 此反顯（3）「有力慧」與（4）「利慧」。 [↑](#footnote-ref-50)
51. 量＝礙【宋】【元】【明】【宮】【聖】。（大正25，641d，n.3） [↑](#footnote-ref-51)
52. 〔異〕－【宋】【元】【明】【宮】。（大正25，641d，n.4） [↑](#footnote-ref-52)
53. 寶＝實【宋】【元】【明】【宮】【聖】。（大正25，641d，n.5） [↑](#footnote-ref-53)
54. （1）以上可參見《雜阿含經》卷45（1212經）（大正2，330b2-4），《瑜伽師地論》卷83（大正30，761a14-b2）。

    （2）十慧。（印順法師，《大智度論筆記》［E009］p.303） [↑](#footnote-ref-54)
55. 者＝名【宋】【宮】。（大正25，641d，n.6） [↑](#footnote-ref-55)
56. 估＝賈【元】【明】。（大正25，641d，n.7） [↑](#footnote-ref-56)
57. （1）駃＝快【宋】【元】【明】【宮】【聖】【石】。（大正25，641d，n.）

    （2）駃（ㄎㄨㄞˋ）：1.快馬，2.同“ 快 ”。（《漢語大詞典》（十二），p.812） [↑](#footnote-ref-57)
58. 案：此釋「善知心」。 [↑](#footnote-ref-58)
59. 撾（ㄓㄨㄚ）：1.擊，敲打。6.抓。（《漢語大詞典》（六），p.839） [↑](#footnote-ref-59)
60. 鴦崛＝鴦屈【宋】【宮】，＝央掘【元】【明】。（大正25，641d，n.9） [↑](#footnote-ref-60)
61. 善＝好【石】。（大正25，641d，n.10） [↑](#footnote-ref-61)
62. 詳見《雜阿含經》卷38（1077經）（大正2，280c18-281c2）。 [↑](#footnote-ref-62)
63. 四無礙智：攝在語義二中。（印順法師，《大智度論筆記》［E015］p.312） [↑](#footnote-ref-63)
64. 解說＝解脫【宮】，〔解〕－【元】【明】。（大正25，641d，n.11） [↑](#footnote-ref-64)
65. 以＋（故）【石】。（大正25，641d，n.12） [↑](#footnote-ref-65)
66. （1）（大智……十）十一字＝（大智度論釋三慧品第七十上）十二字【宋】【元】（釋三慧品第七十之上）九字【明】（大智度論釋第七十品上三慧品）十三字【宮】（釋第六十九品上）七字【聖】（摩訶般若波羅蜜品第六十九三慧品）十五字【石】。（大正25，641d，n.14）

    （2）《大品經義疏》卷9：

    第一，明方便慧體，秤歎勸修已竟。今第二，明修方便因行，為二：初〈三慧品〉，將欲辨於因行，先明修行之軌模；第二〈道樹〉以去，正明修行。《經》及《論》無「三慧」名，直云「行、生、修般若」耳，若以般若為慧，於義得也。三慧有二：聞、思、修三，此多就「無階級階級」為論耳；**行、生、修三慧**，多就「階級無階級」為論。故經云：「從初發心至坐道場，應行、修也。」（卍新續藏24，321c22-322a4）

    （3）印順法師，《初期大乘佛教之起源與開展》，p.676：

    〈三慧品第七十〉說：「菩薩摩訶薩云何行般若波羅蜜？云何生般若波羅蜜？云何修般若波羅蜜」？「行」，「生」，「修」，也出於《小品般若波羅蜜經》卷9〈見阿閦佛品〉（大正8，578b13-579b11），〈三慧品〉闡明了般若，說到三乘的（三）智斷，及般若的名義。所以〈無盡品〉、〈六度相攝品〉、〈方便品〉、〈三慧品〉──四品，都是依〈見阿閦佛品〉而成的廣本。 [↑](#footnote-ref-66)
67. 〔【經】〕－【宋】【宮】【聖】。（大正25，641d，n.15） [↑](#footnote-ref-67)
68. 《大般若波羅蜜多經》卷461〈68 巧便品〉：

    爾時，具壽善現白佛言：「世尊！諸菩薩摩訶薩云何行深般若波羅蜜多？云何引深般若波羅蜜多？云何修深般若波羅蜜多？」（大正7，332a9-11） [↑](#footnote-ref-68)
69. 〔所〕－【宮】【聖】＊〔＊1〕。（大正25，641d，n.16） [↑](#footnote-ref-69)
70. 《大般若波羅蜜多經》卷461〈68 巧便品〉：

    善現！汝問「諸菩薩摩訶薩云何引深般若波羅蜜多」者，諸菩薩摩訶薩應如引虛空空引深般若波羅蜜多。（大正7，332a14-16） [↑](#footnote-ref-70)
71. 《大般若波羅蜜多經》卷461〈68 巧便品〉：

    善現！汝問「諸菩薩摩訶薩云何修深般若波羅蜜多」者，諸菩薩摩訶薩應破壞諸法修深般若波羅蜜多。（大正7，332a16-19） [↑](#footnote-ref-71)
72. 《大般若波羅蜜多經》卷461〈68 巧便品〉：

    具壽善現復白佛言：「世尊！諸菩薩摩訶薩應住何等心，無間行深般若波羅蜜多、引深般若波羅蜜多、修深般若波羅蜜多？」

    佛告善現：「諸菩薩摩訶薩應從初發心乃至安坐妙菩提座，無容橫起諸餘作意，唯常安住一切智智相應作意，行深般若波羅蜜多，引深般若波羅蜜多，修深般若波羅蜜多。善現！是菩薩摩訶薩乃至能令心、心所法於境不轉，乃得名為行深般若波羅蜜多，引深般若波羅蜜多，修深般若波羅蜜多。」（大正7，332a24-b5） [↑](#footnote-ref-72)
73. （若）＋菩【宋】【元】【明】【石】。（大正25，641d，n.17） [↑](#footnote-ref-73)
74. 《大品經義疏》卷9：

    自「**修般若，得薩婆若**」下第二，同廣明三慧。即三：初明修，次**行**※。上明行、生、修，今明修、生、行者，既始終具足三慧，故無深淺；所以論之，令無前後也。二者，文勢故，前明修慧，上明心、心數法不得故。（卍新續藏24，322c4-7）

    ※案：「**行**」或作「**生、行**」。 [↑](#footnote-ref-74)
75. （1）《放光般若經》卷16〈70 漚惒品〉：

    須菩提言：「世尊！般若波羅蜜持**行**、持**念**、持**入**，逮薩云然？」（大正8，112b3-4）

    （2）《大般若波羅蜜多經》卷461〈68 巧便品〉：「世尊！諸菩薩摩訶薩**行**深般若波羅蜜多，**引**深般若波羅蜜多，**修**深般若波羅蜜多，當得一切智智不？」（大正7，332b5-7） [↑](#footnote-ref-75)
76. 《大品經義疏》卷9：

    問言：既不行，今修般若，得薩婆若不耶？佛答：「修」是心常修習，心、心法也。不行，云何有「修」而薩婆若耶？「修」尚不得，何況「不修」耶？又言真諦理則「無修」，世諦有觀心故言「修」；此二俱過，故言「亦不可得」也。此破四句得義也。然此上明「修慧」，今修、不修四句皆淺，則知行、生亦然也。（卍新續藏24，322c7-12） [↑](#footnote-ref-76)
77. （1）《大般若波羅蜜多經》卷461〈68 巧便品〉：「善現！諸菩薩摩訶薩當得一切智智如真如。」（大正7，332b16-17）

    （2）《大品經義疏》卷9：

    後問「**云何當得**」者，亦破得巳想，故今問「得」也。「佛答：如**如想**※」者，汝解「如」有四句得不？（卍新續藏24，322c12-14）

    ※案：「如想」或作「如相」。 [↑](#footnote-ref-77)
78. 〔如〕－【聖】。（大正25，641d，n.18） [↑](#footnote-ref-78)
79. 《大品經義疏》卷9：

    即「如實際」者，須菩提不解「如」，故以其證「實際」為喻；「實際」有四句，後不解「實際」得薩婆若，故如「法性」。問：須菩提應解「實際」，云何不解？答：乃解其「實際」，不解「薩婆若如實際」也。（卍新續藏24，322c14-17） [↑](#footnote-ref-79)
80. 〔可〕－【宋】【宮】。（大正25，642d，n.1） [↑](#footnote-ref-80)
81. 《大般若波羅蜜多經》卷461〈68 巧便品〉：「善現！若我乃至補特伽羅既不可得，我當云何可施設我界乃至補特伽羅界？」（大正7，332b23-25） [↑](#footnote-ref-81)
82. 《大般若波羅蜜多經》卷461〈68 巧便品〉：「如是，善現！若菩薩摩訶薩不施設般若波羅蜜多，亦不施設一切智智，亦不施設一切法，是菩薩摩訶薩定當證得一切智智。」（大正7，332b25-27） [↑](#footnote-ref-82)
83. 可＋（得）【石】。（大正25，642d，n.2） [↑](#footnote-ref-83)
84. 《大般若波羅蜜多經》卷461〈68 巧便品〉：

    佛告善現：「於意云何？有情施設及法施設實可得不？」

    善現對曰：「不也！世尊！」

    佛告善現：「若有情施設及法施設實不可得，我云何可施設是地獄、是傍生、是鬼界、是人、是天、是預流、是一來、是不還、是阿羅漢、是獨覺、是菩薩、是如來、是一切法？如是，善現！諸菩薩摩訶薩行深般若波羅蜜多時，應學一切法皆不可施設而趣無上正等菩提。」（大正7，332c9-16） [↑](#footnote-ref-84)
85. 學＝行【宮】【聖】。（大正25，642d，n.3） [↑](#footnote-ref-85)
86. 〔是〕－【宋】【元】【明】【宮】。（大正25，642d，n.4） [↑](#footnote-ref-86)
87. 《大般若波羅蜜多經》卷461〈68 巧便品〉：

    佛告善現：「諸菩薩摩訶薩行深般若波羅蜜多時，以不生不滅故於色應學，以不生不滅故於受、想、行、識應學，如是乃至以不生不滅故於一切智智應學。」（大正7，332c26-29） [↑](#footnote-ref-87)
88. （1）《大般若波羅蜜多經》卷461〈68 巧便品〉：

    具壽善現白言：「世尊！諸菩薩摩訶薩行深般若波羅蜜多時，應云何以不生不滅故於色學？應云何以不生不滅故於受、想、行、識學？如是乃至應云何以不生不滅故於一切智智學？」

    佛告善現：「諸菩薩摩訶薩行深般若波羅蜜多時，應於色不起不作諸行若修若遣故學，應於受、想、行、識不起不作諸行若修若遣故學，如是乃至應於一切智智不起不作諸行若修若遣故學。」（大正7，332c29-333a9）

    （2）《大品經義疏》卷9：

    「**不起行業有無」**者，上「生滅」，是「生滅」是「無相門」，今「不起有無業」是「無作門」，下「自相空」是「空行」也。「不起業有無」者，「有」，即三有業也。凡夫外道離般若正觀，以邪見心欲滅三有業也，此是起無業也。大略而言：凡厥「有無心」，皆是有見業也。（卍新續藏24，323a2-6） [↑](#footnote-ref-88)
89. 《大般若波羅蜜多經》卷461〈68 巧便品〉：

    具壽善現白言：「世尊！諸菩薩摩訶薩行深般若波羅蜜多時，應云何於色不起不作諸行若修若遣故學？應云何於受、想、行、識不起不作諸行若修若遣故學？如是乃至應云何於一切智智不起不作諸行若修若遣故學？」

    佛告善現：「諸菩薩摩訶薩行深般若波羅蜜多時，應以觀一切法自相皆空，於色不起不作諸行若修若遣故學；應以觀一切法自相皆空，於受、想、行、識不起不作諸行若修若遣故學；如是乃至應以觀一切法自相皆空，於一切智智不起不作諸行若修若遣故學。」（大正7，333a9-19） [↑](#footnote-ref-89)
90. 〔想〕－【宮】【聖】＊〔＊1〕。（大正25，642d，n.5） [↑](#footnote-ref-90)
91. （1）《放光般若經》卷16〈70 漚惒品〉：

    佛言：「菩薩行般若波羅蜜，為不成之行。」（大正8，112c10）

    （2）《大般若波羅蜜多經》卷462〈68 巧便品〉：

    佛告善現：「若菩薩摩訶薩都無所行，是行深般若波羅蜜多。」（大正7，334a7-8） [↑](#footnote-ref-91)
92. 《大般若波羅蜜多經》卷462〈68 巧便品〉：

    佛告善現：「由深般若波羅蜜多不可得，菩薩摩訶薩亦不可得，行亦不可得，若能行者、若由此行、行時、行處皆不可得。是故，善現！諸菩薩摩訶薩都無所行是行深般若波羅蜜多，以於其中一切戲論不可得故。」（大正7，334a10-14） [↑](#footnote-ref-92)
93. 〔從〕－【宋】【元】【明】【宮】。（大正25，642d，n.6） [↑](#footnote-ref-93)
94. 《大品經義疏》卷9：

    「**初發心云何行**」下第二，明無所得行。問：「二竟無一」者，不行是行，初心迷悶；若有行為行，則性屬，今云何耶？佛答：今發心則學「無所得」。「無所得」者，淨一切有無諸見故。

    一師云：「『發心之學無生滅觀，就無生心修萬行』，不如他云『「有」中修萬行，然後以「空」導之』。」故今及之前并當有所得心，盡畢竟空；然後只修萬行也。若留一**豪**※有所得心，則不成脩行；此行還成「有所得」也。（卍新續藏24，323a7-13）

    ※案：「**豪**」或作「**毫**」。 [↑](#footnote-ref-94)
95. 〔所〕－【石】。（大正25，642d，n.7） [↑](#footnote-ref-95)
96. 《大般若波羅蜜多經》卷462〈68 巧便品〉：

    佛告善現：「諸菩薩摩訶薩從初發心，應於一切法常學無所得，如是學已，用無所得而為方便，應修布施波羅蜜多乃至般若波羅蜜多，……應修一切智、道相智、一切相智，應修一切菩薩摩訶薩行，應修諸佛無上正等菩提，應修一切智智。」（大正7，334a17-b1） [↑](#footnote-ref-96)
97. 《大品經義疏》卷9：

    「**白佛：從有所得中無所得**」者，正問「得無愛際義」。若從「無所得」得「無所得」：此「無所得」正，則是自然「無所得」。菩薩發心，應先行「有所得」，後入「無所得」。此句常住佛義：不可從常得，常從佛得，佛亦不可無常反作常；常若可作，則常作無常。佛答：「俱不可」也，汝見「得」、「無得」二，故作問也；若見「得」、「無得」二，還是有得，如前二法是「有所得」也；今若不見「得」、「無得」，始是「無所得」也。（卍新續藏24，323a13-20） [↑](#footnote-ref-97)
98. 《大般若波羅蜜多經》卷462〈68 巧便品〉：

    佛言：「善現！非有所得故無所得，非無所得故無所得，然有所得、無所得平等性名無所得。」（大正7，334b16-18） [↑](#footnote-ref-98)
99. （1）《大般若波羅蜜多經》卷462〈68 巧便品〉：「如是，善現！諸菩薩摩訶薩於有所得、無所得平等性應勤修學。善現！諸菩薩摩訶薩如是學時，名學般若波羅蜜多無所得者。」（大正7，334b18-21）

    （2）《大品經義疏》卷9：

    得、無得平等，始是無得；今還問：為從「平等」得「平等」，為從「不平等」以得「平等」？答：若有此問，還同前答：汝見「等、不等」二，終是不等也。佛意明：約眾生迷悟，強**詺**※作「得、無得」也，何曾有「得、無得」定性耶？若通理，實有「有所得」，終不可悟「無所得」；良由空謂為有得也，何有得之所有耶？（卍新續藏24，323a20-b1）

    ※案：詺（ㄇㄧㄥˋ）：辨物名，命名。（《漢語大詞典》（十一），p.197） [↑](#footnote-ref-99)
100. 得＋（法）【石】。（大正25，642d，n.8） [↑](#footnote-ref-100)
101. 《大般若波羅蜜多經》卷462〈68 巧便品〉：

     佛言：「善現！諸菩薩摩訶薩行深般若波羅蜜多時，非住**有所得**行深般若波羅蜜多，能從一地至一地漸次圓滿得一切智智；非住**無所得**行深般若波羅蜜多，能從一地至一地漸次圓滿得一切智智。所以者何？善現！甚深般若波羅蜜多無所得，一切智智亦無所得，行深般若波羅蜜多者亦無所得，此無所得亦無所得。善現！諸菩薩摩訶薩應如是行甚深般若波羅蜜多。」（大正7，334b27-c6） [↑](#footnote-ref-101)
102. 〔是〕－【宮】。（大正25，642d，n.9） [↑](#footnote-ref-102)
103. 《大般若波羅蜜多經》卷462〈68 巧便品〉：

     佛告善現：「諸菩薩摩訶薩行深般若波羅蜜多時，雖於諸法常樂決擇而不得色，亦不得受、想、行、識，乃至亦不得一切智智。」（大正7，334 c28-335a2） [↑](#footnote-ref-103)
104. 〔時〕－【宮】。（大正25，642d，n.10） [↑](#footnote-ref-104)
105. 〔應〕－【宮】。（大正25，642d，n.11） [↑](#footnote-ref-105)
106. 《大般若波羅蜜多經》卷462〈68 巧便品〉：「如是，善現！諸菩薩摩訶薩應以無為無作而為方便，行深般若波羅蜜多。」（大正7，335a24-26） [↑](#footnote-ref-106)
107. 〔【論】〕－【宋】【宮】【聖】。（大正25，643d，n.1） [↑](#footnote-ref-107)
108. 愛＝受【石】。（大正25，643d，n.2） [↑](#footnote-ref-108)
109. 若＋（波羅蜜）【石】。（大正25，643d，n.3） [↑](#footnote-ref-109)
110. 《大品經義疏》卷9：

     但法師及論釋不同。一言三十心為「行」，初地得無生為「生慧」──生是本無今有；前未得無生，今始得，故為生慧也。「修慧」二解：一云初地既為「生」，二地去屬「修慧」；故《地論》──初地為見道，二地屬修道。二解：初地至六地為「生」，七地去為「修」也。

     《論》云：有人言：乾慧地為「行」；得無生為「得」；無生以後，用禪波羅蜜薰修為「修慧」也。

     有人言：梁武解：「初地具行、生、修，但義說三也。」然論中直出「階級」解，而不將之父，直明「無階級」；此意明具「階級無階級」三義也。（卍新續藏24，322a4-12） [↑](#footnote-ref-110)
111. 《大品經義疏》卷9：「初行中四句言。初有兩句，明菩薩深悟五陰即是涅槃寂滅；次兩句，既深悟五陰寂滅，即知諸有五陰是虛妄；如此而了，名般若也。又解云：前兩句是第一義，後兩句是世俗；二諦故，是行般若也。」（卍新續藏24，322a17-21） [↑](#footnote-ref-111)
112. 《大品經義疏》卷9：

     「**如虛空生**」者，答第二，「生」問。

     數論及外道「虛空」──或是常、或是無常法；今不借此為喻。

     般若中明「空」──不有不無，常如涅槃相；今明菩薩觀一切法，亦如虛空──不有不無、不常不無常等，則般若觀生，故云「如虛空生」也。

     然虛空無生、無不生，假說「生般若」亦爾也。前就「五陰寂滅」明「行」義；今約「虛空」者，據六種門也；品淨此六種令不可得，是行「生」義也。（卍新續藏24，322a21-b3）

     案：「六種門」：1、不得說常，2、不得說無常，3、不得言有，4、不得言無，5、非有非無亦不可得，6、滅諸戲論，無染無著，亦無文字。 [↑](#footnote-ref-112)
113. 〔虛空〕－【石】。（大正25，643d，n.4） [↑](#footnote-ref-113)
114. 生＝作【石】。（大正25，643d，n.5） [↑](#footnote-ref-114)
115. 《大品經義疏》卷9：

     「**修一切壞**」者，答第三，「修」問。《論》云：菩薩得般若巳，入深禪定，以般若力故，觀禪及禪定所緣皆不可得；不見散、靜、能緣、所緣，故名「壞一切」為「修般若」也。（卍新續藏24，322b4-6） [↑](#footnote-ref-115)
116. 《大品經義疏》卷9：

     「**須菩提白佛：應歲時**」下第二，明修三慧時節。時眾云：「一切法必有時節。」故須菩提為問也。「**佛答：初發意，坐道場**」者，此是無始無終義，故說始終也。（卍新續藏24，322b7-9） [↑](#footnote-ref-116)
117. 《大品經義疏》卷9：

     問：從初發意至坐道場，應行萬行；何故言行般若？答：《論》解〈方便品〉云：「有人言：不必具修餘行得佛，但聞般若即作佛；如師子鼓音世界，是中人但聞無生、無相，便得悟無生也，何有人行施、戒等事，既行般若故。」今但問般若也。（卍新續藏24，322b9-13） [↑](#footnote-ref-117)
118. （1）《大品經義疏》卷9：

     又須菩提上偏問「般若不淨」，答「般若三世」。又以般若心行萬行，萬行皆為般若；攝般若、萬行故偏說。得佛時轉名薩婆若，故三慧之名，但至道場也。（卍新續藏24，322b14-16）

     （2）《正觀》（6），p.202：《大智度論》卷11（大正25，139c7-10）、卷11（大正25，190a16-24）、卷43（大正25，371a4-7）、卷72（大正25，563c9-11）、卷82（大正25，636b15-19）。 [↑](#footnote-ref-118)
119. 《大品經義疏》卷9：

     「**白佛：次第心**」下第三，明修三慧方法。「不令餘念得入」者，遮一切有所得念，隨起破之，不令入也。（卍新續藏24，322b17-18） [↑](#footnote-ref-119)
120. 〔東晉〕慧遠問、鳩摩羅什答，《鳩摩羅什法師大義》卷下：

     有人言：心有二種：一者，破裂分散，至念念滅，似如破色至於微塵；二者，相續生故，而不斷滅。若念念滅生滅中，不應以後心知前心事；若相續不斷中，則有斯義。如佛告諸比丘：「心住者，當觀無常相。」以心相續不斷故，名為心住；相續中念念生滅故，當觀無常相。如燈炎，雖有生滅，相續不斷故，名有燈炷，而有其用；若炎中生滅故，則無燈用。心亦如是，有二種義故無咎──雖念念滅，以不斷故，而有其用。能以過去、未來之事，設心異緣，但以後心緣於前心者，不須緣彼所緣；若以前心，則能通其所緣。（大正45，138c17-29） [↑](#footnote-ref-120)
121. （1）久＝入【宋】【元】【明】【宮】【聖】【石】。（大正25，643d，n.6）

     （2）《大正藏》原作「久」，今依【宋】【元】【明】【宮】【聖】【石】作「入」。 [↑](#footnote-ref-121)
122. 念＝心【宋】【元】【明】【宮】。（大正25，643d，n.7） [↑](#footnote-ref-122)
123. 無＝不【宋】【元】【明】【宮】。（大正25，643d，n.8） [↑](#footnote-ref-123)
124. 《大品經義疏》卷9：

     「**心、心數法不行**」者，小乘人罵此言也。凡厥「心數不行，聖願四處」：一者，凡得無想定心不得；無**相**天**擇**心行不行※1──此因果心不行也。聖人得有餘，入滅定時，心不行；入無餘時，心亦不行。菩薩云何得心心常不行耶？論主答云：此小乘法作此說也；大乘法與小乘異故，明菩薩一切**心心**※2不行也。然明「餘心不入此禪，一切有所得心不行」；今明「心數不行，只菩薩行般若，心雖行，實無所行」。叡公釋《淨名經》云：菩薩以法身為身，雖處而非三界，妙慧為心，雖緣而常寂滅也。（卍新續藏24，322b18-c3）

     ※1案：「無**相**天**擇**心行不行」或作「無**想**天**則**心行不行」。

     ※2案：「心心」或作「心心**數**」。 [↑](#footnote-ref-124)
125. （1）《大毘婆沙論》卷151：「謂住無想、滅盡等至，諸心心所一切不行，爾時心心所法不起不滅。」（大正27，772b11-12）

     （2）《大毘婆沙論》卷154：「入無餘依涅槃界者，滅一切有所緣法，心心所法不起不滅。住滅定者，亦滅一切有所緣法，心心所法不起不滅。」（大正27，782c18-21）

     （3）阿毘曇：無心。（印順法師，《大智度論筆記》［H011］p.399） [↑](#footnote-ref-125)
126. （1）《正觀》（6），p.202：《大智度論》卷4（大正25，85b14-86a4）、卷7（108c24-109a2）、卷17（188b27-c6）、卷18（197b21-c8）、卷19（197c29-198a9）、卷20（207c15-20，213b17-26）、卷21（218b18-c17）、卷22（222b27-c16，223b13-24，227c12-14，228c16-24）、卷24（235b1-c21）、卷25（245c16-26）、卷26（247b19-c1）、卷27（257b4-c13）、卷28（264a25-b14，266c2-5）。

     （2）《正觀》（6），pp.300-301，n.172：

     大乘與小乘的差別，是《大智度論》中，經常出現的論題。本文只擇取其中一部分，特別是此處是在討論禪觀之中，『心心數法不行』的論題，所以主要針對大小乘行者，在同一法門的修持過程中，所呈現出來的區別。參看Durt（1988），但該文只針對《大智度論》第100卷的部分來討論。

     又，小乘（Hināyāna）這一個字的原意，多少帶有貶低、輕視的意味，現代學者嘗試找出不同的代用語，參見Harrison（1992, pp.77-78, n.8），但『小乘』乙詞行之多年，有豐富的歷史含意；如果能重新看待大乘與小乘的關係，給小乘一個更妥當的地位。那麼沿用舊有的名詞，或許更能突顯出大乘與小乘之間，錯綜複雜的分合迎拒。

     再者，《大智度論》的用語，除了『大乘、小乘』對稱之外，也用到：

     1、聲聞法、摩訶衍經。（《大智度論》卷31（大正25，288a））

     2、聲聞者、大乘者。（《大智度論》卷31（大正25，287b-c））

     3、聲聞乘、佛乘。（《大智度論》卷4（大正25，85b16-19））

     4、聲聞道、菩提薩埵道。（《大智度論》卷4（大正25，85a16）） [↑](#footnote-ref-126)
127. 《大毘婆沙論》卷105：

     於見道說無相聲者，如說：「目連不說第六無相住者。」云何第六無相住者？謂隨信行、隨法行者，不可施設在此在彼，不可施設在苦法智忍乃至在道類智忍故。問：何故見道說名無相？答：見道速疾，不越期心，不可施設此彼相故。（大正27，541c15-542a1） [↑](#footnote-ref-127)
128. 《大毘婆沙論》卷105：

     於非想非非想處說無相聲者，如說：「我多起加行，多用功力，得無相心定，不應於中欣樂染著。」此說不起有頂味定，唯起淨定。問：何故非想非非想處名無相耶？答：彼無明了想相，亦無無想相，但有昧鈍不明了想微細現行，如疑而轉，故名無相。（大正27，542a6-12） [↑](#footnote-ref-128)
129. 《舍利弗阿毘曇論》卷16：「何謂無相定？除空定，若餘定以聖涅槃為境界，是名無相定。復次，無相定行，有相；涅槃，無相。行有三相──生、住、滅，涅槃無三相──不生、不住、不滅。如是行有相、涅槃無相。涅槃是寂滅、是舍宅、是救護、是燈明、是依止、是不終沒、是歸趣、是無燋熱、是無憂惱、是無憂悲苦惱及餘諸行。思惟涅槃，得定心、住正住，是名無相定。」（大正28，633b4-11） [↑](#footnote-ref-129)
130. 印順法師，《空之探究》，p.35：

     無相定，依修行者的用心不同，淺深不一；與成為定論的非想非非想處，滅盡定，無想定，都有關係，所以內容比較複雜。《大毘婆沙論》卷104說：「謂無相聲，說多種義：或於空三摩地說無相聲，如是或於見道，或於不動心解脫，或於非想非非想處，或即於無相三摩地說無相聲。」（大正27，541b6-9）《大毘婆沙論》以為：「無相」這一名稱，有五種不同的意義，然從經文來說，也許還不止於所說的五義呢！ [↑](#footnote-ref-130)
131. 《大毘婆沙論》卷104：「無相三摩地，此定所緣離十相故，謂離色、聲、香、味、觸及女、男、三有為相。」（大正27，538b27-29） [↑](#footnote-ref-131)
132. 〔法〕－【宋】【元】【明】【宮】。（大正25，643d，n.9） [↑](#footnote-ref-132)
133. 〔無〕－【宋】【元】【明】【宮】。（大正25，643d，n.10） [↑](#footnote-ref-133)
134. （1）《大智度論》卷31〈1 序品〉：「離有為則無無為。所以者何？有為法實相即是無為，無為相者則非有為，但為眾生顛倒故分別說。有為相者，生、滅、住異，無為相者，不生、不滅、不住不異。是為入佛法之初門。若無為法有相者，則是有為。有為法生相者，則是集諦；滅相者，則是盡諦；若不集則不作，若不作則不滅，是名無為法如實相。若得是諸法實相，則不復墮生、滅、住異相中；是時不見有為法與無為法合，不見無為法與有為法合。於有為法、無為法不取相，是為無為法。所以者何？若分別有為法、無為法，則於有為、無為而有礙；若斷諸憶想分別，滅諸緣，以無緣實智，不墮生數中，則得安隱常樂涅槃。」（大正25，289a16-29）

     （2）《大智度論》卷46〈18 摩訶衍品〉：

     問曰：佛以三相說無為法，云何言無相？

     答曰：不然！破生故言無生，破住故言無住，破滅故言無滅，皆從生、住、滅邊有此名，更無別無生無滅法。是名無法、無法空。是義，如無為空中說。（大正25，396b2-6） [↑](#footnote-ref-134)
135. 《正觀》（6），pp.202-203：「破生相」，參見《大智度論》卷1（大正25，60b19-c6）、卷15（170b29-c17，171a24-b15）、卷17（189b4-24）、卷22（222b27-c16）、卷31（287c6-18）、卷35（319a13-18）、卷52（433c2-9）、卷53（439b1-13）。 [↑](#footnote-ref-135)
136. 〔故〕－【宮】。（大正25，643d，n.12） [↑](#footnote-ref-136)
137. 《正觀》（6），p.203：《摩訶般若波羅蜜經》卷3〈8 勸學品〉（大正8，233c20-234a8）；《放光般若經》卷2〈10 學品〉（大正8，13b21-c13）；《光讚般若經》卷3〈7 了空品〉（大正8，166b21-c16）。 [↑](#footnote-ref-137)
138. 行＝得【聖】。（大正25，644d，n.1） [↑](#footnote-ref-138)
139. （不）＋修【宋】【元】【明】，修＝不【宮】【聖】。（大正25，644d，n.2） [↑](#footnote-ref-139)
140. 〔如〕－【聖】【石】。（大正25，644d，n.4） [↑](#footnote-ref-140)
141. 《正觀》（6），p.203：《摩訶般若波羅蜜經》卷16〈54 大如品〉（大正8，335b6-c27）；《放光般若經》卷12〈55歎深品〉（大正8，83c18-84a29）。 [↑](#footnote-ref-141)
142. 若＝答【宋】【元】【明】。（大正25，644d，n.5） [↑](#footnote-ref-142)
143. 〔次法性〕－【聖】。（大正25，644d，n.6） [↑](#footnote-ref-143)
144. 《大品經義疏》卷9：

     問：常云「如、法性、實際」，今云何必實際法耶？

     答：是「法性」例「人性」，故迴之在後也。又約小乘人為論。彼云：學道為「如」，無學道證「實際」，證「實際」竟後，方通達無量「法性」。故「法性」在後也。（卍新續藏24，322c17-20） [↑](#footnote-ref-144)
145. 〔相〕－【宋】【元】【明】【宮】【聖】【石】。（大正25，644d，n.7） [↑](#footnote-ref-145)
146. 《大品經義疏》卷9：

     「**我性可得不**」者，答云：初果人尚不見我，況羅漢耶！

     問：我畢竟不可得，則無我是橫計；今得菩提亦橫計不？

     答：「有所得」亦橫計也。今得是「無所得」，取我無所有為少分喻也。（卍新續藏24，322c20-23） [↑](#footnote-ref-146)
147. 法＋（地獄）【元】【明】。（大正25，644d，n.8） [↑](#footnote-ref-147)
148. 〔地獄〕－【元】【明】。（大正25，644d，n.9） [↑](#footnote-ref-148)
149. 《正觀》（6），p.203：《大智度論》卷55〈28 釋幻人聽法品〉：「若能如是學，正行菩薩道，不增減色學。『不增』者，若但見四大及造色和合成身者，則不生著。以於是身中，起男女好醜長短相，謂為定實，生染著心，是為『增』；若破色使空，心著是空，是為『減』。乃至一切種智亦如是。」（大正25，453b2-7）另參見《大智度論》卷64（大正25，512a19-26）。 [↑](#footnote-ref-149)
150. 〔欲〕－【宮】。（大正25，644d，n.10） [↑](#footnote-ref-150)
151. 〔不〕－【聖】。（大正25，644d，n.11） [↑](#footnote-ref-151)
152. 〔行〕－【聖】。（大正25，644d，n.12） [↑](#footnote-ref-152)
153. 者＝行【宮】。（大正25，644d，n.13） [↑](#footnote-ref-153)
154. 無＋（所）【石】。（大正25，644d，n.14） [↑](#footnote-ref-154)
155. 有＋（法）【宋】【元】【明】【聖】【石】。（大正25，644d，n.15） [↑](#footnote-ref-155)
156. （1）薩＝提【宮】【石】。（大正25，645d，n.1）

     （2）《大正藏》原作「薩」，今依《大智度論》卷83〈70 三惠品〉的經文改作「提」。參見《大智度論》卷83〈70 三惠品〉：「眼、色為二，乃至意、法為二，乃至**阿耨多羅三藐三菩提**、佛為二，是名為二。」（大正25，642b22-24） [↑](#footnote-ref-156)
157. 〔不〕－【宋】【元】【明】【宮】。（大正25，645d，n.2） [↑](#footnote-ref-157)
158. 既＝即【聖】。（大正25，645d，n.3） [↑](#footnote-ref-158)
159. 〔是〕－【聖】。（大正25，645d，n.4） [↑](#footnote-ref-159)