慧日佛學班第13期／福嚴推廣教育班第24期

**《大智度論》卷84**

**〈釋三慧品第七十之餘〉**

**（大正25，645b6-651c3）**

釋厚觀（2012.09.15）

【**經**】

**三、明般若之行法**（承上卷83）

**（一）明無所行**（承上卷83）

**（二）明無所得行**（承上卷83）

**（三）明無為無作行**（承上卷83）

**1、正明無為無作**（承上卷83）

**2、釋分別三乘疑**

**（1）須菩提問**

須菩提白佛言：「世尊！若諸法無所為、無所作，不應分別有三乘：聲聞、辟支佛、佛乘？」

**（2）佛答**

**A、佛述成**

佛告須菩提：「諸法無所為、無所作[[1]](#footnote-1)，無有分別；有所為、有所作中有分別。[[2]](#footnote-2)

**B、釋因：諸法不可得故無分別，凡愚著諸法故生疑**

何以故？凡夫愚人[[3]](#footnote-3)不聞聖法，著五受眾，所謂色、受、想、行、識，著檀波羅蜜，乃至著阿耨多羅三藐三菩提。是人念有是色、得是色，乃至念有是阿耨多羅三藐三菩提、得是阿耨多羅三藐三菩提。

是菩薩作是念：『我當得阿耨多羅三藐三菩提，我當度眾生生死。』

須菩提！我以五眼觀，尚不得色乃至阿耨多羅三藐三菩提。[[4]](#footnote-4)

是狂愚人無目，而欲得阿耨多羅三藐三菩提、度脫眾生生死！」[[5]](#footnote-5)

**3、釋分別三聚疑**

**（1）須菩提問**

須菩提白佛言：「世尊！若佛以五眼觀不見眾生生死中可度者，今世尊云何得阿耨多羅三藐三菩提，分別眾生有三聚：正定、邪定、不定[[6]](#footnote-6)？」

**（2）佛答**

**A、第一義中無三聚**

「須菩提！我得阿耨多羅三藐三菩提，初不得眾生三聚：若正定、若邪定、若不定。[[7]](#footnote-7)

**B、為破顛倒故，依世諦分別有三聚**

須菩提！以眾生無法有法想，我以除其妄著，世俗[[8]](#footnote-8)法故說有得[[9]](#footnote-9)，非第一義。」[[10]](#footnote-10)

**（四）明不住行**

**1、正明不住**

**（1）勝義、顛倒二處皆不住**

「世尊！非住第一（645c）義得阿耨多羅三藐三菩提耶？」

佛言：「不也！」

「世尊！住顛倒得阿耨多羅三藐三菩提耶？」

佛言：「不也！」

**（2）實得佛菩提，但無所住**

「世尊！若不住第一義中得，亦不住顛倒中得，將無[[11]](#footnote-11)世尊不得阿耨多羅三藐三菩提耶？」

佛言：「不也！我實得阿耨多羅三藐三菩提，無所住若有為相、若無為相。[[12]](#footnote-12)

**2、舉化佛喻，示實得義**

**（1）舉喻，合法**

須菩提！譬如佛所化人[[13]](#footnote-13)不住有為相、不住無為相，化人亦有來有去、亦坐亦立。

須菩提！是[[14]](#footnote-14)化人若行檀波羅蜜，行尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜，行四禪、四無量心、四無色定、五神通，行四念處乃至行八聖道分，入空三昧、無相三昧、無作三昧，行內空乃至無法有法空，行八背捨、九次第定[[15]](#footnote-15)，佛十力、四無所畏、四無礙智、大慈[[16]](#footnote-16)大悲，得阿耨多羅三藐三菩提，轉法輪。

是化人化作無量眾生，有三聚。[[17]](#footnote-17)

須菩提！於汝意云何？是化人有行檀波羅蜜，乃至有三聚眾生不？」[[18]](#footnote-18)

須菩提言：「不也[[19]](#footnote-19)！」

「須菩提！佛亦如是，知諸法如化，如化人度化眾生，無有實眾生可度。

如是，須菩提！菩薩摩訶薩行般若波羅蜜，如佛所化人行。」[[20]](#footnote-20)

**（2）辨真佛、化佛之同異**

**A、真佛、化佛所作無異，化佛獨能有所作**

須菩提白佛言：「世尊！若一切法如化，佛與化人有何等差別？」

佛告須菩提：「佛與化人無有差別。何以故？佛能有所作，化人亦能有所作。」[[21]](#footnote-21)

「世尊！若無佛，化獨能有所作不？」

佛言：「能有所作。」

須菩提言：「世尊！云何無佛，化能有所作？」

「須菩提！譬如過去有佛名須扇多，為欲度菩薩故，化作佛已[[22]](#footnote-22)，而自滅度；是化佛住**半劫**作佛事，**授應菩薩行者記**已，滅度；一切世間眾生知佛實滅度。[[23]](#footnote-23)

須菩提！化人實無生（646a）無滅。

如是，須菩提！菩薩行般若波羅蜜，當信知諸法如化。」[[24]](#footnote-24)

**B、以諸法實相故，供養真佛、化佛福德等**

**（A）舉施清淨相，示福德平等、無盡**

「世尊！若佛、佛[[25]](#footnote-25)所化人無差別者，云何令[[26]](#footnote-26)布施清淨？如人供養佛，是眾生乃至無餘涅槃，福德不盡；若供養化佛，是人乃至無餘涅槃，福德亦應不盡耶？」[[27]](#footnote-27)

佛告須菩提：「佛以諸法實相故，與一切眾生──天及人作福田；化佛亦以諸法實相故，與一切眾生──天及人作福田。」[[28]](#footnote-28)

**（B）舉三事念佛，說福德不盡**

**a、慈敬心念佛**

佛告須菩提：「置是化[[29]](#footnote-29)佛及於化佛所種福德，若有善男子、善女人但以敬心念佛，是善根因緣，乃至畢苦，其福不盡。[[30]](#footnote-30)

**b、散華念佛**

須菩提！置是敬心念佛，若有善男子、善女人但以一華散虛空中念佛，乃至畢苦，其福不盡。

**c、但稱南無佛**

須菩提！置是敬心念佛、散華念佛，若有人一稱南無佛，乃至畢苦，其福不盡。

**（C）結歎**

如是，須菩提！佛福田中種其福無量。

**C、結成：諸法實相故，真佛與化佛無異**

以是故，須菩提！當知佛與化佛無有差別，諸法法相無異故。[[31]](#footnote-31)

**3、勸修不壞行，等心入實相**

須菩提！菩薩摩訶薩應如是行般若波羅蜜，入諸法實相中。是諸法實相不應壞──所謂般若波羅蜜相，乃至阿耨多羅三藐三菩提相[[32]](#footnote-32)。」[[33]](#footnote-33)

**（五）明假名行**

**1、為眾生假名說諸法，不壞諸法相**

須菩提白佛言：「世尊！若諸法實相不應壞，佛何以故[[34]](#footnote-34)壞諸法相，言『是色，是受、想、行、識，[[35]](#footnote-35)是內法、是外法，是善法、是不善法，是有漏、是無漏，是世間、是出世間，是有諍法、是無諍法，是有為法、是無為法』等？世尊！將無壞[[36]](#footnote-36)諸法相？」

佛告須菩提：「不也！[[37]](#footnote-37)以名字相故示諸法，欲令眾生解；佛不壞諸法法相。」[[38]](#footnote-38)

**2、隨世俗假立，不著名相觀無實**

須菩提白佛言：「世尊！若以名字相故說諸法令眾生解；世尊！一[[39]](#footnote-39)切法無名無相，云何以名相示眾生欲令解？[[40]](#footnote-40)

佛告須菩提：「隨世俗法有名相，實無著處。

須菩提！如凡（646b）夫[[41]](#footnote-41)說[[42]](#footnote-42)苦[[43]](#footnote-43)，著名、隨相；須菩提！諸佛及弟子不著名、不隨相。[[44]](#footnote-44)

須菩提！若名著名、相著相，空亦應著空，無相亦應著無相，無作亦應著無作，實際應[[45]](#footnote-45)著實際，法性應著法性，無為性應著無為性。

須菩提！是一切法但有名相，是法不住名相中。

如是，須菩提！菩薩摩訶薩但名相中住，應行般若波羅蜜，是名相中亦不應著。」[[46]](#footnote-46)

**3、行中道般若，能得菩提度眾生**

**（1）須菩提問**

「世尊！若一切有為法但名相者，菩薩摩訶薩為誰故發阿耨多羅三藐三菩提心，受種種勤苦──菩薩行道時，布施、持戒、行忍辱、勤精進、入禪定、修智慧，行四禪、四無量心、四無色定、四念處乃至八聖道分，行空行、無相行、無作行、佛十力乃至具足大慈悲[[47]](#footnote-47)？」

**（2）佛答**

佛言：「如須菩提所說：『若一切有為法但[[48]](#footnote-48)名相者，菩薩摩訶薩為誰故行菩薩道？』須菩提！若有為法但名相等，是名相、名相相空。以是故，菩薩摩訶薩行菩薩道，得一切種智；得一切種智已，轉法輪；轉法輪已，以三乘法度脫眾生。是名相亦無生[[49]](#footnote-49)、無滅、無住異。」[[50]](#footnote-50)

**貳、明三智**[[51]](#footnote-51)

**（壹）明智淺深**

**一、略述**

爾時，須菩提白佛言：「世尊！世尊說一切種智？」

佛告須菩提：「我說一切種智。」

須菩提言：「佛說一切智、說道種智、說一切種智──是三種智有何差別？」[[52]](#footnote-52)

佛告須菩提：「薩婆若是一切聲聞、辟支佛智，道種智是菩薩摩訶薩智，一切種智是諸佛智。」[[53]](#footnote-53)

**二、別釋**

**（一）一切智：觀諸法總相**

須菩提白佛言：「世尊！何因緣故，薩婆若是聲聞、辟支佛智？」

佛告須菩提：「『一切』名所謂內外法，是聲聞、辟支佛能知，不能用一切道、一切種智[[54]](#footnote-54)。」[[55]](#footnote-55)

**（二）道種智：觀諸法總相、別相**

**1、菩薩應具足知諸道法度眾生**

須菩提言：「世尊！何因緣故，道種智[[56]](#footnote-56)是諸菩薩摩訶薩智？」

佛告須菩提：「一切道，菩薩（646c）摩訶薩應知──若聲聞道、辟支佛道、菩薩道，應具足知；亦應用是道度眾生，亦不作實際證。」[[57]](#footnote-57)

**2、嚴土熟生未成就前不應取證**

須菩提白佛言：「世尊！如佛說『菩薩摩訶薩應具足諸道，不應以是道實際作證』耶？」

佛告須菩提：「是菩薩未淨佛土、未成就眾生，是時不應實際作證。」

**3、菩薩無所住而於實際作證**

**（1）明不住四句證實際**

須菩提白佛言：「世尊！菩薩住道中，應實際作證？」

佛言：「不也！」

「世尊！住非道中，實際作證？」

佛言：「不也！」

「世尊！住道非道，實際作證？」

佛言：「不也！」

「世尊！住非道亦非非道，實際作證？」

佛言：「不也！」

**（2）無所住而證**

**A、須菩提問**

「世尊！菩薩摩訶薩住何處，應實際作證？」

**B、佛以四句反問答**

佛告須菩提：「於汝意云何？汝住道中[[58]](#footnote-58)，**受諸法故**，漏盡[[59]](#footnote-59)得解脫不？」[[60]](#footnote-60)

須菩提言：「不也！世尊！」

「汝住非道，漏盡得解脫不？」

「不也！世尊！」

「汝住道非道，漏盡得解脫不？」

「不也！世尊！」

「汝住非道亦非非道，漏盡得解脫不？」

「不也！世尊！我無所住，**不受諸法**，漏盡心得解脫。」

佛告須菩提：「菩薩摩訶薩亦如是，無所住，應實際作證。」[[61]](#footnote-61)

**（三）一切種智：遍知諸法相，空假皆無礙**

**1、須菩提問**

須菩提言：「世尊！云何為一切種智相？」

**2、佛答**

**（1）通達諸法寂滅相**

佛言：「一相故名一切種智，所謂一切法寂滅相。[[62]](#footnote-62)

**（2）通達諸法名相言說**

復次，諸法行類、相貌、名字顯示說，佛如實知。

以是故名一切種智。」[[63]](#footnote-63)

**（貳）明斷差別**

**一、煩惱斷、習氣斷之別**

**（一）總明：斷煩惱無別，斷習氣有異［佛習氣永盡，餘乘未斷盡］**

須菩提白佛言：「世尊！一切智、道種智、一切種智──是三智結斷有差別、有盡、有餘不？」[[64]](#footnote-64)

佛言：「煩惱斷無差別；諸佛煩惱習一切悉斷，聲聞、辟支佛煩惱習不悉斷。」[[65]](#footnote-65)

**（二）別釋**

**1、三乘煩惱斷是皆無為**

「世尊！是諸人不得無為法得斷煩惱耶？」

佛言：「不也！」[[66]](#footnote-66)

**2、無為法中無差別**

「世尊！無為法中可得差別不？」

佛言：「不也！」

**3、辨斷煩惱習差別［習非煩惱］**

「世尊！若無為法中不可得差別，何以故說是人煩惱習斷、是人煩惱習不斷？」[[67]](#footnote-67)

佛告須菩提：「習，非煩惱。是聲聞、辟支（647a）佛身口有似婬欲、瞋恚、愚癡相，凡[[68]](#footnote-68)夫愚人為之得罪；是三毒習，諸佛無有。」[[69]](#footnote-69)

**二、三乘同證無為，世俗言說成分別**

**（一）三乘同證實相，以無為法顯差別**

須菩提白佛言：「世尊！若道無法，涅槃亦無法，何以故分別說是須陀洹、是斯陀含、是阿那含、是阿羅漢、是辟支佛、是菩薩、是佛？」[[70]](#footnote-70)

佛告須菩提：「是皆以無為法而有分別是須陀洹、是斯陀含、是阿那含、是阿羅漢、是辟支佛、是菩薩、是佛。」[[71]](#footnote-71)

**（二）依世俗諦說有差別，於第一義無分別**

「世尊！實以無為法故分別有須陀洹乃至佛？」[[72]](#footnote-72)

佛告須菩提：「世間[[73]](#footnote-73)言說故有差別，非第一義，第一義中無有分別說。何以故？第一義中無言說道，斷結故說後際。」[[74]](#footnote-74)

**三、達自相空皆不可得，則不著一切法**

**（一）諸法自相空故三際不可得**

須菩提言：「世尊！諸法自相空中，前際不可得，何況說有後際！」

佛告須菩提：「如是！如是！諸法自相空中，無有前際，何況有後際！無有是處！

須菩提！以眾生不知諸法自相空故，為說是前際、是後際；諸法自相空中，前際、後際不可得。

**（二）行自相空則不著一切法**

如是，須菩提！菩薩摩訶薩應以自相空法行般若波羅蜜。

須菩提！若菩薩行自相空法，則無所著──若內法、若外法，若有為法、[[75]](#footnote-75)若無為法，若聲聞法、若[[76]](#footnote-76)辟支佛法、若佛法。」

**參、釋般若**

**（壹）辨得名義**

**一、須菩提問**

須菩提白佛言：「世尊[[77]](#footnote-77)！常說般若波羅蜜，般若波羅蜜以何義故名般若波羅蜜？」[[78]](#footnote-78)

**二、佛答**

**（一）就正智說［行］**

佛言：「得第一度，一切法到彼岸，以是義故名般若波羅蜜。[[79]](#footnote-79)

**（二）就果法說［果］**

復次，須菩提！諸佛、菩薩、辟支佛、阿羅漢用是般若波羅蜜得度彼岸，以是義故名般若波羅蜜。[[80]](#footnote-80)

**（三）就境相說［境］**

**1、就壞虛妄義**

復次，須菩提！分別、籌量破壞一切法，乃至微塵，是中不得堅實，以是義故名般若波羅蜜。[[81]](#footnote-81)

**2、就攝實相義**

復次，須菩提！諸法如、法性、實際皆入般若波羅蜜中，以是義故名般若波羅蜜。[[82]](#footnote-82)

**3、就空無相義**

復次，須菩提！是般若波（647b）羅蜜無有法若合若散、若有色若無色、若可見若不可見、若有對若無對、若有漏若無漏、若有為若無為。何以故？是般若波羅蜜無色、無形、無對，一相，所謂無相。

**（貳）論勝力用**

**一、能生善法**

復次，須菩提！是般若波羅蜜能生一切法、一切樂說辯、一切照明。

**二、無能壞者**

須菩提！是[[83]](#footnote-83)般若波羅蜜，魔、若魔天、求[[84]](#footnote-84)聲聞、辟支佛人及餘異道梵志、怨讎[[85]](#footnote-85)惡人不能斷[[86]](#footnote-86)壞菩薩行般若波羅蜜。何以故？是人輩，般若波羅蜜中皆不可得故。[[87]](#footnote-87)

**三、結**

須菩提[[88]](#footnote-88)！菩薩摩訶薩應如是行般若波羅蜜義。[[89]](#footnote-89)

**（參）成諸觀義**

復次，須菩提！菩薩摩訶薩欲行深般若波羅蜜義，應行無常義、苦義、空義、無我義，亦應行苦智義、集智義、滅智義、道智義、法智義、比智義、世智義、他心智義、盡智義、無生智義、如實智義。

如是，須菩提！菩薩摩訶薩為般若波羅蜜義故，應行般若波羅蜜。」

**（肆）明義非義**

**一、依二諦理說**

**（一）須菩提問**

須菩提白佛言：「世尊！是深般若波羅蜜中，義與非義皆不可得，云何菩薩為深般若波羅蜜義故應行般若波羅蜜？」[[90]](#footnote-90)

**（二）佛答**

**1、就世俗對治義說**

**（1）約煩惱辨**

佛告須菩提：「菩薩摩訶薩為深般若波羅蜜義故，應如是念：『貪欲非義，如是義不應行；瞋恚、愚癡非義，如是義不應行；一切邪見無義，如是義不應行。』[[91]](#footnote-91)

何以故？三毒如相，無有義、無有非義；一切邪見如相，無有義、無有非義。[[92]](#footnote-92)

**（2）約善、無記法辨**

復次，須菩提！菩薩摩訶薩應作是念：『色非義、非非義，乃至識非義、非非義，檀波羅蜜乃至阿耨多羅三藐三菩提非義、非非義。』

何以故？須菩提！佛得阿耨多羅三藐三菩提時，無有法可得若義、若非義。[[93]](#footnote-93)

**2、就諸法實相義說**

須菩提！有佛無佛，諸法法相常住，無有是義、無有非義。

**3、結成**

如是，須菩提！菩（647c）薩摩訶薩行般若波羅蜜，應離義[[94]](#footnote-94)、非義。」[[95]](#footnote-95)

**二、依無作相說**

須菩提白佛言：「世尊！何以故般若波羅蜜非義、非非義？」

佛告須菩提：「一切有為法無作相，以是故，般若波羅蜜非義、非非義。」[[96]](#footnote-96)

**三、依無增減說**

「世尊！一切賢聖──若佛、若佛弟子皆以無為為義，云何佛言『般若波羅蜜無有義[[97]](#footnote-97)、非義』？」[[98]](#footnote-98)

佛言：「雖一切賢聖──若佛、若佛弟子皆以無為為義，亦不以增、亦不以損。

須菩提！譬如虛空如，不能益眾生、不能損眾生；如是，須菩提！菩薩摩訶薩般若波羅蜜無有增、無有損。」[[99]](#footnote-99)

**（伍）論得無得**

**一、標宗**

「世尊！菩薩摩訶薩不學無為般若波羅蜜得一切種智耶？」[[100]](#footnote-100)

佛言：「如是！如是！須菩提！菩薩摩訶薩學是無為般若波羅蜜，當得一切種智，不以二法故。」[[101]](#footnote-101)

**二、示非：以二法、不二法，皆不能得一切種智**

「世尊！不[[102]](#footnote-102)二法能得不二法耶？」

佛言：「不也！」

須菩提言：「二法能得不二法耶？」

佛言：「不也！」

**三、顯正：不取相無所得，能得一切種智**

須菩提言：「世尊！菩薩摩訶薩若不以二法、亦[[103]](#footnote-103)不以不二法，云何當得一切種智？」

「須菩提！無所得即是得，以是得無所得。」[[104]](#footnote-104)

【**論**[[105]](#footnote-105)】釋曰：

**三、明般若之行法**（承上卷83）

**（一）明無所行**（承上卷83）

**（二）明無所得行**（承上卷83）

**（三）明無為無作行**（承上卷83）

**1、正明無為無作**（承上卷83）

**2、釋分別三乘疑**

**（1）須菩提問**

須菩提復問世尊：「若一切法無作、無起相，云何分別有三乘？」

**（2）佛答**

**A、佛述成**

佛可其意。

**B、釋因**

**（A）凡愚著諸法故生疑**

更說因緣：凡夫人未得道，著[[106]](#footnote-106)五眾故，亦著是空、無作、無起法故生疑：「云何分別有三乘？」

汝已得道，不著五眾，亦不著空、無作、無起，云何生疑？

**（B）佛以五眼觀諸法皆不可得**

佛此中自說因緣：「我以五眼尚不得色等諸法，狂人無眼而欲得！」

**3、釋分別三聚疑**

**（1）須菩提問**

須菩提問：「若無法、無眾生，云何說有三聚眾生？」

**（2）佛答：第一義中無三聚，為破顛倒故，依世諦分別有三聚**

佛答：「我觀眾生一聚不可得，云何有三？但為欲破顛倒故，分別有三：

能破顛倒者名**正定**；

必不能破顛倒者是**邪定**；

得因緣能（648a）破，不得則不能破，是名**不定**。

皆以世俗法故說，非最第一義。」

**（四）明不住行**

**1、正明不住**

**（1）勝義、顛倒二處皆不住**

問曰：佛實住第一義中得道，何以答須菩提言「不」？

答曰：須菩提為新發意著[[107]](#footnote-107)者故問，是故佛言「不」。

何以故？顛倒有法中尚不可住，何況第一義無所有中住！

**（2）實得佛菩提，但無所住**

是故須菩提疑：「若二處不住，將無世尊不得正覺耶？」

佛答：「實得阿耨多羅三藐三菩提道，但無所住──有為性虛誑不實，無為性空無所有，故不可住。」

**2、舉化佛喻，示實得義**

**（1）舉喻，合法**

此中佛欲明了是事故，說化佛譬喻：「如化佛不住有為性、不住無為性，而能來去說法。」

問曰：化人來去說法可爾，云何能行檀波羅蜜等？

答曰：不言化人能實行，眾生眼見似有所行。

**（2）辨真佛、化佛之同異**

**A、略述真佛、化佛所作無異**

是化事，如經中說，乃至「須扇多」。

**B、以諸法實相故，供養二佛福德等**

**（A）舉施清淨相，示福德平等、無盡**

**a、釋經義**

須菩提意已信伏，種種因緣，化佛、真佛等無異，今猶少疑，問佛：「若無分別者，供養真佛，乃至無餘涅槃，福故不盡，供養化佛亦爾不？」

佛答：「供養化佛、真佛，其福不異。何以故？佛得諸法實相故，供養，福無盡；化佛亦不離實相故，若供養者**心能不異，其福亦等**。」

**b、釋眾疑**

**（a）諸功德皆入實相，說化佛與真佛等無異**

問曰：化佛無十力等諸功德，云何與真佛等？

答曰：十力等諸功德皆入諸法實相；若十力等離諸法實相，則非佛法，墮[[108]](#footnote-108)顛倒邪見。

**（b）若以化佛為真佛，惡心出佛身血亦成逆罪**

問曰：若爾，真、化中定有諸法實相者，何以言「惡心出佛身血得逆罪」，不說化佛？

答曰：經中但說「惡心出佛身血」，不辯真、化。

若[[109]](#footnote-109)供養化佛得具足福者，惡心毀謗亦應得逆罪。

惡人定謂化佛是真而惡心出血，血則為出，便得逆罪。

**（c）毘尼隨世間故結戒，而意業最大，以心等故罪福亦等**

問曰：若爾者，毘尼[[110]](#footnote-110)中何以言「殺化人（648b）不犯殺戒」？

答曰：

**Ⅰ、為世間事故結戒，不論實相**

毘尼中皆為世間事、攝眾僧故結戒，不論實相。何以故？

毘尼中有人、有眾生，逐假名而結戒，為護佛法故，不觀後世罪多少。

有[[111]](#footnote-111)後世罪重、戒中便輕，如道人鞭打殺牛羊等，罪重而戒輕。

讚歎女人，戒中重、後世罪輕。

殺化牛羊，則眾人不嫌、不譏、不[[112]](#footnote-112)論，但自得心罪；

**若殺真、化牛羊，心不異者，得罪等**。

**然制戒意，為眾人譏嫌故為重**。

**Ⅱ、引經明意業最大**

是故經中說：「意業最[[113]](#footnote-113)大，非身、口業。」[[114]](#footnote-114)如人大行布施不及行慈三昧──行慈三昧，眾生無所得，而自得無量福。邪見斷善根人，不惱眾生而入阿鼻地獄。

**Ⅲ、結成**

是故供養化佛、真佛，以心等故，其福不異。

**（B）舉三事念佛，說福德不盡**

**a、慈敬心念佛**

復次，此中佛說：「置是化佛光相具足，有人見石泥像等，慈心念佛，是人乃至畢苦其福不盡。」

**b、散華念佛**

佛言：「復置泥像，若有恭敬心，雖不見佛像，念佛故，以華散空中，其福亦得畢苦。

**c、但稱南無佛**

復置散華，但一稱南無佛，是人亦得畢苦其福不盡。」

問曰：云何但空稱佛[[115]](#footnote-115)名字，便得畢苦其福不盡？

答曰：是人曾聞佛功德──能度人老、病、死[[116]](#footnote-116)。[[117]](#footnote-117)若多[[118]](#footnote-118)若少供養及稱名字，得[[119]](#footnote-119)無量福[[120]](#footnote-120)，亦至畢苦不盡。

**（C）結歎**

是故福田無量故，雖濡[[121]](#footnote-121)心布施，其福亦無盡。

**C、結成：諸法實相故，真佛與化佛無異**

如是種種因緣譬喻故，真佛、化佛無異；於佛福田供養者，其福無量，以一切法實相無別無異故。

**（五）明假名行**

**1、為眾生假名說諸法，不壞諸法相**

爾時，須菩提問佛：「世尊！若諸法實相無壞故二佛無異，今佛分別說諸[[122]](#footnote-122)法是色，是受、想、行、識，乃至是有為、是無為法，將無壞諸法相耶？」

佛答：「須菩提！佛雖種種分別說諸（648c）法，但以言說欲令眾生得[[123]](#footnote-123)解，心無所著。」

若二佛共語[[124]](#footnote-124)，不應說諸法名字。以眾生無及佛者，欲牽引令解故，說是善、是惡；如《法華經》說火宅，以三乘引出諸子。[[125]](#footnote-125)但以名相說諸法，不壞第一義。[[126]](#footnote-126)

**2、隨世俗假立，不著名相觀無實**

須菩提問：「雖以名相為眾生說，無有實事，將無虛妄耶？」

佛答：「聖人隨世俗言[[127]](#footnote-127)說，於中無有名相著處。」[[128]](#footnote-128)

佛此中自說因緣：如凡夫說苦[[129]](#footnote-129)，著名、取相；

諸佛及弟子口說苦而心不著；若著，不名「苦聖諦」。

**苦諦**即是名相等，無有定實；**凡夫著者**亦是名相，無有定實。云何**空名相**中著**空名相**？

若空名相中著名相者，空亦應著空，無相亦應著無相，無作亦應著無作，乃至無為性亦應著無為性。

是法皆如凡夫苦諦相，但有名相；名相亦不住名相中。

菩薩入是名相等諸法門中，住是名相般若中，應觀一切法無有實。

**3、行中道般若，能得菩提度眾生**

**（1）須菩提問**

須菩提問：「若一切法但有名相，菩薩為何等故發心？」如經中說。

**（2）佛答**

**A、名相畢竟空**

佛答：若一切法但有名相者，名相中名相亦空，是法皆畢竟空，入如、法性、實際中；是故菩薩能發阿耨多羅三藐三菩提，乃至能以三乘度眾生。

**B、離有無，行中道，得一切種智度眾生**

若諸法有定實、非名相者，即是無生滅；無生滅故，無苦、無集、無盡、無道，云何以三乘度眾生？

若諸法但是空名相、無實者，亦無生滅；無生滅故，無苦、集、盡、道，亦云何可度？

今菩薩知一切法名相等空，則離世間顛倒；亦知名相空，亦離名相空──如是**離有離無、處中道，能度眾生**。

佛意：菩薩行是**中道般若**，得一切種智。

**貳、明三智**

**（壹）明智淺深**

**一、略述**

爾時，須菩（649a）提欲難故，先定佛語[[130]](#footnote-130)，乃問：「世尊說一切種智耶？」

佛言：「我說一切種智。」

**二、別釋**

**（一）一切智：觀諸法總相**

復問：「佛常說三種智，三種智有何差別？」

佛答：「薩婆若是聲聞、辟支佛智。」

何以故？「一切」名內外十二入，[[131]](#footnote-131)是法，聲聞、辟支佛總相知[[132]](#footnote-132)皆是無常、苦、空、無我等。

**（二）道種智：觀諸法總相、別相**

**1、菩薩應具足知諸道法度眾生**

「道種智是諸菩薩摩訶薩智。」

「道」有四種：一者、人天中受福樂道，所謂種福德；并三乘道為四。

菩薩法，應引導眾生著大道中；若不任入大道者，著二乘中；若不任入涅槃者，著[[133]](#footnote-133)人天福樂中，作涅槃因緣。

世間福樂道，是十善、布施諸福德；三十七品是二乘道；三十七品及六波羅蜜是菩薩道──菩薩應了了知是諸道。菩薩以佛道自為、為人，以餘三道但為眾生。

是菩薩道種智。

**2、嚴土熟生未成就前不應取證**

須菩提問：「何以道種智為菩薩事？」

佛答：「菩薩應具足一切道，以是道化眾生。雖出入是道，未教化眾生、淨佛國土而不取證；具足是事已，然後坐道場乃取證。是故，須菩提！道種智是菩薩事。」

**3、菩薩無所住而於實際作證**

**（1）明不住四句證實際**

須菩提復[[134]](#footnote-134)問：「是菩薩住何處實際作證？」

須菩提意：若住「**道**」中作證，是事不然，有二過故。

一者、有結使人不應有畢竟清淨正智；若有，則與佛無異；若異者，有煩惱習氣故應有錯謬。

二者、一切有為法皆是虛誑，和合故有，假名，無有定實。

是故佛言：「不也！」

若住「道」中尚不得，何況「**非道**」！

「**道非道**」，亦有二過故。

「**非道非不道**」，以著心取相故，亦言「不也！」

**（2）無所住而證**

**A、須菩提問**

爾時，須菩提意或作是念：「佛所得道甚深，不可得底。」是故復問：「菩薩住何處實際作證？」

**B、佛以四句反問答**

**（A）佛反詰之意**

佛反問須菩提。

問曰：（649b）佛何以故不直答而反問須菩提？

答曰：須菩提自於所得道中了了無惑[[135]](#footnote-135)，貴尚佛所證故，四句戲論，如有著心不了故問；是故佛以須菩提所得證反問：「汝得道時住四句中得證耶？」

答言：「不也！我**無所住而得漏盡**。」

「汝以無所住而心得解脫，當知菩薩摩訶薩亦如是，不住四句而證實際。」是故佛反問。

復有人言：四種答中，是名反問答。

**（B）別辨「不住道中得解脫」**

問曰：須菩提住金剛三昧，心得解脫，云何言「不住道中」？

答曰：「住」名取相，定有是法；是人更求無為勝法故，不名為「住有為法」，為不[[136]](#footnote-136)用故，不於中住。

復有人言[[137]](#footnote-137)：住[[138]](#footnote-138)是名相凡夫法中，便有分別──是金剛，是解脫。得無相法，則無所分別。

佛為**無相法**故，反問須菩提：「汝[[139]](#footnote-139)不應[[140]](#footnote-140)以名相故問，汝不應以名相為難。」

**（三）一切種智**

**1、一切種智是佛智**

「一切種智」是佛智。

**2、一切三世法中通達無礙，無事不知**

「一切種智」名「一切三世法中通達無礙，知[[141]](#footnote-141)大小、精麁，無事不知」。

**3、攝有、無二事：通達諸法寂滅相，通達諸法名相言說**

佛自[[142]](#footnote-142)說「一切種智」義，有二種相：一者、通達諸法實相故寂滅相。如大海水中風不能動，以其[[143]](#footnote-143)深故，波浪不起；一切種智亦如是，戲論風所不能動。

二者、一切諸法可以名相文字言說，了了通達無礙。

攝有、無二事故名「一切種智」。

**4、十力、十八不共法等智慧和合名一切種智**

有人言：十力、四無所畏、四無礙法、十八不共法，盡是智慧相，和合名為「一切種智」。

**5、得無礙解脫故，大小、遠近等無事不知**

復有人言：金剛三昧次第得無礙解脫故，若大小、近遠、深淺、難易，無事不知。

如是等種種無量因緣，名「一切種智」。

**（貳）明斷差別**

**一、煩惱斷、習氣斷之別**

**（一）總明：斷煩惱無別，斷習氣有異［佛習氣永盡，餘乘未斷盡］**[[144]](#footnote-144)

須菩提聞是已，問佛：「智慧故有上、中、下[[145]](#footnote-145)分別，煩惱斷復有差別不？」

佛言：「無差別。」

斷時有（649c）差別，斷已無差別；譬如刀有利鈍，斷時有遲速，斷已無差別。

「**如來**煩惱及習都盡；**聲聞、辟支佛**但煩惱盡，而習氣有餘。」

**（二）別釋**

**1、三乘煩惱斷皆是無為**

須菩提問佛：「世尊！三種斷，是有為、是無為？」

佛答：「皆是無為。」

**2、無為法中無差別**

復問：「世尊！無為法中可得差別不？」

佛答：「是法無相、無量，云何可得差別？」

**3、辨斷煩惱習差別**

**（1）習非煩惱故說異**

復問：「世尊！若無差別，云何說是斷中有餘、是斷中無餘？」

「須菩提！是習，不名真煩惱。」

**（2）舉證：二乘猶有習氣**

有人雖斷一切煩惱，身、口中亦有煩惱相出；凡人[[146]](#footnote-146)見聞是相已，則起不清淨心。

譬如蜜婆[[147]](#footnote-147)私詫[[148]](#footnote-148)阿羅漢，五百世在獼猴中，今雖得阿羅漢，猶騰跳樹木，愚人見之即生輕慢：「是比丘似如獼猴！」是阿羅漢無煩惱心而猶有本習。

又如畢陵伽婆蹉阿羅漢，五百世生婆羅門中，習輕蔑心故，[[149]](#footnote-149)雖得阿羅漢，猶語恒水神言：「小婢！止流！」恒神瞋恚，詣佛陳訴[[150]](#footnote-150)；佛教懺悔，猶稱「小婢」。

如是等身、口業煩惱習[[151]](#footnote-151)氣，二乘不盡。

**（3）舉證：佛已斷盡習氣**

佛無如是事。[[152]](#footnote-152)

如一婆羅門惡口，一時以五百事罵佛，佛無慍[[153]](#footnote-153)色；婆羅門心乃歡喜，即復一時以五百善事讚歎於佛，佛亦無喜色。[[154]](#footnote-154)

當知佛煩惱習氣盡故，好惡無異。

又復佛初得道，實功德中出好名聲充滿十方，唯佛自知；而孫[[155]](#footnote-155)陀梨梵志女，殺身謗佛，惡名流布。佛於此二事，心無有異，亦不憂喜。

又入婆羅門[[156]](#footnote-156)聚落中，空鉢而出；天人種種供養。

又復三月食馬麥；釋提桓因恭敬，以天食供養。

阿羅婆伽林中，棘刺寒風，佛在中宿；又於歡喜園中，在天白寶石上，柔濡[[157]](#footnote-157)滑澤，又敷天臥具。

於此好惡事中，心無（650a）憂喜。

又提婆達瞋[[158]](#footnote-158)心以石堆[[159]](#footnote-159)佛，羅睺羅敬心合手禮佛──於此二人，其心平等，如愛兩[[160]](#footnote-160)眼。

如是等種種干[[161]](#footnote-161)亂[[162]](#footnote-162)，無有異想；譬如真金，燒磨鍛[[163]](#footnote-163)截[[164]](#footnote-164)，其色不變。

佛經此眾事，心無增減[[165]](#footnote-165)，是故可知諸佛愛恚等諸煩惱習氣都盡。

**二、三乘同證無為，世俗言說成分別**

**（一）三乘同證實相，以無為法顯差別**

須菩提意：「若諸法實相中，若道、若涅槃無所有；若無所有，何以分別是須陀洹乃至辟支佛習氣未盡、佛習氣盡？」

佛言：「三乘聖人皆以無為法而有差別。」

雖因無為有差別，而有為法中可得說。

**（二）依世俗諦說有差別，於第一義無分別**

須菩提欲定佛語，故問：「世尊！實以無為法故有差別耶？」

佛答：「世俗法語言名相故可分別，第一法中無分別。何以故？第一義中一切語言道斷，以一切心所行斷故。但以諸聖人結使斷故，說有後際。」

「後際[[166]](#footnote-166)」者，所謂「無餘涅槃」。[[167]](#footnote-167)

**三、達自相空皆不可得，則不著一切法**

**（一）諸法自相空故三際不可得**

須菩提問：「世尊！諸法自相空故，前際不可得，何況後際！」

何以故？因前際故有後際。

佛可其意，以眾生不知諸法自相空故，說是前際、是後際；自相空諸法中，前、後際不可得。

何以故？

若先有生，則後有老死；若離老死有生，是則不死而生，是生無因無緣；

若先老死後有生者，不生云何有老死？

先後既不可得，一時亦不可得，

以是故說：「自相空法中，無有前後際。」

**（二）行自相空則不著一切法**

佛言：「如是！須菩提！菩薩應以自相空法行般若，內外法乃至佛法不著故。」

**參、釋般若**

**（壹）辨得名義**

**一、須菩提問**

問曰：上來常說般若波羅蜜相，[[168]](#footnote-168)今何以更問？

答曰：不但問相，人常說「般若波羅蜜」，般若波羅蜜以何義故名「般若」？

**二、佛答**

**（一）就正智說［行］**

**1、正明以第一度到彼岸，名為般若波羅蜜**

佛言：「以第一度，一切法到彼岸，名般若波羅蜜。」

**2、別釋「第一度」**

**（1）第一說：菩薩以上智慧度**

「第一度」者，聲聞人（650b）以下智度；辟支佛以中智度；菩薩以上智度，故名「第一度」。

**（2）第二說：菩薩以上上智慧度**

復次，煩惱有九種，上、中、下各有三品。智慧亦有九種：下下智慧從鈍根須陀洹來，乃至上下是第一聲聞舍利弗等；上中是大辟支佛；上上是菩薩。以上上智慧度，故名「第一度」。

**（3）第三說：一切法總相、別相皆了了知**

聲聞、辟支佛但總相度，於別相少；

菩薩一切法總相、別相皆了了知，故名「第一度」。

**（4）第四說：智慧遍滿可知法中**

復次，菩薩度時，智慧遍滿可知法中；二乘人可知法中不能遍滿。是故名「第一度」。

**（5）第五說：大乘福德、智慧等具足滿，佛菩薩等來佐助能安穩得度**

復次，「第一度」者，大乘福德、智慧、六波羅蜜、三十七品具足滿，故安隱度。

又十方諸佛、大菩薩、諸天皆來佐助，安隱得度。

如人乘七寶船，牢治行具，上有種種好食、有好導師，遇隨意好風，則為好度；若人乘草栰度恐怖[[169]](#footnote-169)，不名好度。

**（二）就果法說［果］**

復次，佛說：「三乘人以是般若波羅蜜度到彼岸涅槃，滅一切憂苦，以是義故名般若波羅蜜。」

**（三）就境相說［境］**

**1、就壞虛妄義**

復次，是般若波羅蜜中，一切法──內外、大小，思惟、籌量、分別、推求，乃至如微塵，不得堅實。既到微塵，則不可分別；心心數法，乃至一念中，亦不可分別。

是般若波羅蜜中，心、色二法破壞，推求不得堅實，以是義故名「般若波羅蜜」。

**2、就攝實相義**

復次，「般若」名慧；「波羅蜜」，到[[170]](#footnote-170)彼岸。「彼岸」名「盡一切智慧邊」。

「智慧」名「不可破壞相」，「不可破壞相」即是如、法性、實際，以其實故不可破壞。是三事攝入般若中故，名為「般若波羅蜜」。

**3、就空無相義**

復次，般若波羅蜜，無有法與法有合有散，畢竟空故。

是般若無色、無形、無對，一相，所謂無相，是義如先說。[[171]](#footnote-171)

如是等種種因緣，故名般若義。

**（貳）論勝力用**

**一、能生善法**

今（650c）當說**般若力**，所謂般若能生一切智慧、禪定等諸[[172]](#footnote-172)法；能生[[173]](#footnote-173)一切樂說辯才──以般若力故演說一句，種種莊嚴窮劫不盡；星宿日月不能[[174]](#footnote-174)照處，般若能照，能破邪見、無明黑闇故。

**二、無能壞者**

魔若魔人、求聲聞辟支佛人、外道、惡人所不能壞。何以故？

菩薩行[[175]](#footnote-175)般若，此諸惡人於般若中皆不可得故。[[176]](#footnote-176)

復次，若行者一心信受、諷誦，諸惡不能得便，何況正憶念、如說行！

**三、結**

如是，須菩提！菩薩應行般若義。

**（參）成諸觀義**

**一、釋經義：欲行般若義，應行四聖行、十一智義**

「般若義」者，所謂無常義，苦、空、無我義，四諦智、盡智、無生智、法智、比智、世智、知他心智、如實智義故，應行般若。

是般若如大海有種種寶物，或大、或小，唯一是如意寶；般若波羅蜜亦有種種諸智慧寶──無常等四聖行、十智，唯有如實智如如意寶。

**二、釋疑**

**（一）先言「若常、若無常，不名行般若，今云何言「行無常等義為般若」**

問曰：如先品[[177]](#footnote-177)說：「若常、若無常等行，不名行般若波羅蜜。」今何以言「行無常等義故，應行般若波羅蜜」？

答曰：我已先答，無常有二種：若著心，戲論無常，是不名行般若；若以無著心，不戲論無常，為破常倒，又不自生著心，是名行般若。[[178]](#footnote-178)

**（二）「如實智」之辨**

**1、三藏中但有十智，此中何以有「如實智」**

問曰：三藏中但有十智，此中何以有「如實智」？

答曰：是故名「大乘」！大法能受小法，小不能受大。

**2、如實智有何等相體相**

問曰：十智各各有體相，「如實智」有何等相？

答曰：有人言：能知諸法實相，所謂如、法性、實際，是名「如實智相」。

佛此中說：「如實智唯是諸佛所得。」

何以故？煩惱未盡者猶有無明故，不能**知如實**。

二乘及大菩薩習未盡故，不能遍知一切法、一切種，不名如實智；

但諸佛於一切無明盡無遺餘故，能（651a）**如實知**。

**3、論「二種如實智」**

問曰：若除佛更無如實知[[179]](#footnote-179)者，二乘云何得涅槃、大菩薩得無生忍？

答曰：如實智有二種：一者[[180]](#footnote-180)、遍滿具足，二者、未具足。

具足者，佛；不具足者，二乘及大[[181]](#footnote-181)菩薩。

譬如闇室中，為有所作故然燈，所為已辦[[182]](#footnote-182)；後來燈，其明益增。

黑闇有二分：一分，初燈已除；第二分，後燈所除。第二分闇與初燈明和合；若不爾，第二燈則無所用。

如是，二乘及大菩薩智慧雖已破無明，佛智慧所除無明分是諸人所不能除。

不得言初燈無照。

如是，不得言二乘及菩薩智慧是遍如實智[[183]](#footnote-183)。

「遍如實[[184]](#footnote-184)智」，是佛；「但如實智」，二乘及菩薩所[[185]](#footnote-185)共。

**（肆）明義非義**

**一、依二諦理說**

**（一）須菩提問**

爾時，須菩提問佛：「世尊！若深般若中義、非義不可得，云何言『菩薩為深般若義故行般若』？」

**（二）佛答**

**1、就世俗對治義說**

**（1）行觀照般若破分別**

佛答：「貪欲等煩惱非義不應行」者，諸法有三分：貪欲等諸煩惱是**非義**；六波羅蜜等諸善法是**義**；色等法，無記故，**非義非非義**。

若人於煩惱及行煩惱者中，生**怨憎心**；於六波羅蜜等諸善法及行善法者[[186]](#footnote-186)中，生**愛念心**[[187]](#footnote-187)；於色等無記法及行無記法者中，即生**癡心**。如經中說：「凡人得受樂時生貪心，受苦時生瞋心，受不苦不樂時生癡心。」[[188]](#footnote-188)

是故說：「菩薩應作是念：『欲貪[[189]](#footnote-189)等非義，不應念以為非。』」如經廣說。

**（2）釋因**

**A、入如相中無有義、非義**

此中自說因緣：「惡法、善法、無記法，一如相，無有義、非義，『如相』無二無分別故。」

**B、佛得道時，不見義、非義之法**

復次，佛得道時，不見一法若義、若非義。

**2、就諸法實相義說**

諸法實相，有佛無佛常住，不作義、非義──若如是知，即是義；

但破分別心故，說：「義、非義不應行。」

**3、結成**

「如是，須菩提！菩薩應行是離（651b）義非義般若波羅蜜。」

**二、依無作相說**

須菩提復問：「何緣故般若非義非非義？」

佛答：「一切法無作無起相故無所能作，云何般若波羅蜜作義以非義？」

**三、依無增減說**

須菩提復問：「世尊！若一切諸佛及弟子皆以無為法為義，佛何以說般若波羅蜜不能作義以非義？」

佛答：「一切聖人雖以無為法為義，不作義以非義，無增無損故。」

此中說譬喻：「如虛空如不能益眾生、不能損眾生，虛空無法故，無有義以[[190]](#footnote-190)非義，何況虛空如！」

虛空雖無法，一切世間因虛空故得有所作；般若波羅蜜亦如是，雖無相、無為，而因般若能行五波羅蜜等一切佛道法。

以著心故，說「般若無義、非義」；無著心故，說「第一實義」。

以世諦故說言「義」，第一義中無有義。

**（伍）論「得、無得」**

**一、標宗：以不二為方便，學無為般若得一切種智**

復次，般若有二種：一者、有為，二者、無為。

學有為般若，能具足六波羅蜜，住十地中；**學無為般若，滅一切煩惱習，成佛道**。

今須菩提問佛：「世尊！菩薩學無為般若，得一切智，云何言『無義』？」

佛答：「雖得薩婆若，不以二法故得。」

分別取相者，是名「二法」。

**二、示非：以二法、不二法，皆不能得一切種智**

復問：「『不二法』能得『不二法』耶？」

佛答：「不也！」

何以故？「不二法」即是「無為」；「無為」無有得不得相，是無為法不可行故。

復問：「若以『不二法』不得，可以『二法』得『不二法』不？」

答言：「不也！」

何以故？「二法」虛誑不實故，云何行不實而得實法？

**三、顯正：不取相無所得，能得一切種智**

復問：「世尊！若不以『二』、不以『不二』，云何當得一切種智？」

佛答：「無所得即是得。」

此中「二」、「不二」，即是無分別，皆無所得。

是「無所得」，不以「有所得」為行。

雖行有為法得是[[191]](#footnote-191)「無所得」，心（651c）不取相故無所得。何以故？與空、無相、無作合行故。

1. 作＋（中）【元】【明】【石】。（大正25，645d，n.9） [↑](#footnote-ref-1)
2. 《大般若波羅蜜多經》卷462〈68 巧便品〉：

   佛告善現：「非無為無作法施設可得，要有為有作法施設可得。」（大正7，335a28-29） [↑](#footnote-ref-2)
3. 〔隋〕吉藏撰，《大品經義疏》卷70：

   「**凡夫愚人」**下，此呵善吉不應生疑。凡夫人未得道，著五陰亦著空，故可生疑云：「不應分別三乘也！」汝巳得道，空、有俱不著，何故此疑耶？（卍新續藏24，323b6-9） [↑](#footnote-ref-3)
4. 《大品經義疏》卷70：

   「我以五眼不得菩提」者，此更釋凡夫生疑所以也。我有五眼故不見菩提。又我是得菩提人，不見菩提可得；凡夫未得菩提，言有菩提可得，凡夫未得菩提可得故大可**恠**※也。（卍新續藏24，323b9-12）

   ※案：「恠」為「怪」之俗字。 [↑](#footnote-ref-4)
5. 《大般若波羅蜜多經》卷462〈68 巧便品〉：

   所以者何？善現！有諸愚夫無聞異生，執著色，執著受、想、行、識，乃至執著一切智智。由執著故，念色得色，念受、想、行、識得受、想、行、識，乃至念一切智智得一切智智。由念得故，作是思惟：「我定當得一切智智，脫諸有情生老病死，令得究竟安樂涅槃。」善現！是諸愚夫無聞異生，由顛倒故作是思惟則為謗佛。所以者何？善現！佛以五眼求色不可得，求受、想、行、識不可得，乃至求一切智智不可得，求諸有情亦不可得。彼諸愚夫無聞異生，盲無慧目執著諸法，若當證得一切智智，脫諸有情生老病死，令得究竟安樂涅槃，必無是處！（大正7，335a29-b12） [↑](#footnote-ref-5)
6. 《大智度論》卷45〈13 摩訶薩品〉：「眾生有三分：一者、正定，必入涅槃；二者、邪定，必入惡道；三者、不定。」（大正25，383a28-b1） [↑](#footnote-ref-6)
7. 《大般若波羅蜜多經》卷462〈68 巧便品〉：

   佛告善現：「我證無上正等菩提，以淨五眼如實觀察，決無有情實能證得一切智智，安立有情三聚差別。」（大正7，335b18-21） [↑](#footnote-ref-7)
8. 俗＝間【聖】。（大正25，645d，n.10） [↑](#footnote-ref-8)
9. 〔說有得〕－【宋】【宮】。（大正25，645d，n.11） [↑](#footnote-ref-9)
10. 《大般若波羅蜜多經》卷462〈68 巧便品〉：「然諸有情愚癡顛倒，於非實法起實法想，於非實有情起實有情想，我為除遣彼虛妄執，依世俗說，不依勝義。」（大正7，335b21-23） [↑](#footnote-ref-10)
11. 將無：莫非。（《漢語大詞典》（七），p.810） [↑](#footnote-ref-11)
12. 《大般若波羅蜜多經》卷462〈68 巧便品〉：

    佛言：「不爾！善現！當知：我雖證得一切智智，然無所住，謂不住有為界，亦不住無為界。」（大正7，335b28-c1） [↑](#footnote-ref-12)
13. 另參見《大智度論》卷46〈17 無縛無脫品〉（大正25，390b14-391b28）、卷54〈27 天主品〉（大正25，447c7-10）。 [↑](#footnote-ref-13)
14. 〔是〕－【聖】。（大正25，645d，n.12） [↑](#footnote-ref-14)
15. 定＝空【聖】。（大正25，645d，n.13） [↑](#footnote-ref-15)
16. 〔大慈〕－【聖】。（大正25，645d，n.14） [↑](#footnote-ref-16)
17. 《大般若波羅蜜多經》卷462〈68 巧便品〉：「是所變化者，復轉化作無量有情，於中安立三聚差別。」（大正7，335c14-16） [↑](#footnote-ref-17)
18. 《大般若波羅蜜多經》卷462〈68 巧便品〉：「善現！於意云何？是諸如來所變化者，為實有去來行住坐臥？乃至實有安立有情三聚別不？」（大正7，335c16-18） [↑](#footnote-ref-18)
19. 也＋（世尊）【聖】。（大正25，645d，n.15） [↑](#footnote-ref-19)
20. 《大般若波羅蜜多經》卷462〈68 巧便品〉：

    佛言：「善現！如來亦爾，知一切法皆如變化，說一切法亦如變化，雖有所作而無真實，雖度有情而無所度，如所變化者度變化有情。如是，善現！諸菩薩摩訶薩行深般若波羅蜜多，應如如來所變化者，雖有所作而無執著。」（大正7，335c18-23） [↑](#footnote-ref-20)
21. 《大般若波羅蜜多經》卷462〈68 巧便品〉：

    佛告善現：「如來與彼所變化者及一切法實無差別。所以者何？善現！如來所作一切事業，所變化者亦皆能作，彼所作事，如來亦能，是故如來與所變化及一切法皆無差別。」（大正7，335c25-29） [↑](#footnote-ref-21)
22. 〔已〕－【宋】【宮】【聖】。（大正25，645d，n.16） [↑](#footnote-ref-22)
23. （1）另參見《大智度論》卷7〈1 序品〉：「須扇多佛，弟子本行未熟，便捨入涅槃，留化佛**一劫**，以度眾生。」（大正25，109b25-27）

    （2）《大智度論》卷34〈1 序品〉：「須扇多佛成佛已，無受化者，作化佛留住**一劫**，說法度人，自身滅度。」（大正25，311a26-28）

    （3）《大智度論》卷88〈77 六喻品〉：「須扇多佛得阿耨多羅三藐三菩提，為三乘轉法輪，**無有得菩薩記者**，化作化佛已，捨身壽命，入無餘涅槃。」（大正25，675c22-24） [↑](#footnote-ref-23)
24. 《大般若波羅蜜多經》卷462〈68 巧便品〉：

    佛告善現：「如有如來、應、正等覺名善寂慧，自應度者皆已度訖，時，無菩薩堪受佛記，便化作一佛令住世間，自入無餘依大涅槃界。時，彼化佛於半劫中作諸佛事，過半劫已，授一菩薩大菩提記現入涅槃。時，諸天、人、阿素洛等，皆謂彼佛今入涅槃，然化佛身實無起滅。如是，善現！諸菩薩摩訶薩行深般若波羅蜜多，應信知一切法皆如變化。」（大正7，336a3-11） [↑](#footnote-ref-24)
25. 〔佛〕－【宮】。（大正25，646d，n.1） [↑](#footnote-ref-25)
26. 〔令〕－【宮】。（大正25，646d，n.2） [↑](#footnote-ref-26)
27. 《大般若波羅蜜多經》卷462〈68 巧便品〉：

    具壽善現復白佛言：「若如來身與所變化等無差別，云何能作世間施主真淨福田？若諸有情為涅槃故，於如來所供養恭敬其福無盡，乃至最後入無餘依般涅槃界，如是若有為涅槃故供養恭敬佛變化者，所獲福聚亦應無盡，乃至最後入無餘依般涅槃界。」（大正7，336a11-17） [↑](#footnote-ref-27)
28. 《大般若波羅蜜多經》卷462〈68 巧便品〉：

    佛告善現：「如如來身由法性故，能與天、人、阿素洛等作淨福田，佛所變化亦復如是，由法性故能與天、人、阿素洛等作淨福田。如如來身受諸施主供養恭敬，令彼施主窮生死際其福無盡，佛所變化亦復如是，受諸施主供養恭敬，亦令施主窮生死際其福無盡。」（大正7，336a17-22） [↑](#footnote-ref-28)
29. 〔化〕－【宋】【元】【明】【石】。（大正25，646d，n.3） [↑](#footnote-ref-29)
30. 《大般若波羅蜜多經》卷462〈68 巧便品〉：「善現當知！且置供養恭敬如來及變化者所獲功德，若善男子、善女人等，於如來所起**慈敬心**思惟憶念，是善男子、善女人等善根無盡，乃至最後作苦邊際。」（大正7，336a22-26） [↑](#footnote-ref-30)
31. 《大般若波羅蜜多經》卷462〈68 巧便品〉：「是故，善現當知！如來與變化佛俱為施主真淨福田等無差別，與諸法性為定量故。」（大正7，336b6-8） [↑](#footnote-ref-31)
32. 相＋（不應壞）【宋】【元】【明】【宮】。（大正25，646d，n.4） [↑](#footnote-ref-32)
33. 《大般若波羅蜜多經》卷462〈68 巧便品〉：「復次，善現！諸菩薩摩訶薩應以如是諸法法性而為定量，行深般若波羅蜜多，方便善巧入諸法法性已，而**於諸法不壞法性，謂不分別**：此是般若波羅蜜多乃至布施波羅蜜多，此是般若波羅蜜多乃至布施波羅蜜多法性；……此是諸佛無上正等菩提，此是諸佛無上正等菩提法性；此是一切智智，此是一切智智法性。善現！諸菩薩摩訶薩行深般若波羅蜜多，不應如是分別諸法法性差別而壞法性。」（大正7，336b9-c10） [↑](#footnote-ref-33)
34. 〔故〕－【宋】【元】【明】【宮】【聖】。（大正25，646d，n.5） [↑](#footnote-ref-34)
35. 《大般若波羅蜜多經》卷462〈68 巧便品〉：

    具壽善現白言：「世尊！若菩薩摩訶薩行深般若波羅蜜多，不應分別諸法法性壞法性者，云何世尊自說諸法法性差別而壞法性？謂世尊說此是色，此是受、想、行、識。」（大正7，336c10-14） [↑](#footnote-ref-35)
36. （1）壤＝壞【宮】。（大正25，646d，n.6）

    （2）《大正藏》原作「壤」，今依《高麗藏》作「壞」（第14冊，1216a21）。 [↑](#footnote-ref-36)
37. 也＝可【宮】。（大正25，646d，n.7） [↑](#footnote-ref-37)
38. 《大般若波羅蜜多經》卷462〈68 巧便品〉：

    佛言：「善現！我不自壞諸法法性，但以名相方便假說，令諸有情悟入諸法法性平等，出離生死證得涅槃。是故，善現！一切如來、應、正等覺雖說諸法種種名相，而能不壞諸法實性。」（大正7，336c25-29） [↑](#footnote-ref-38)
39. （若）＋一【宋】【元】【明】【宮】。（大正25，646d，n.8） [↑](#footnote-ref-39)
40. 《大般若波羅蜜多經》卷462〈68 巧便品〉：

    具壽善現復白佛言：「若佛但以名相假說諸法法性，令諸有情方便悟入法性平等，出離生死證得涅槃，云何佛於無名相法，以名相說而言不壞？」（大正7，336c29-337a4） [↑](#footnote-ref-40)
41. 夫＝人【宋】【元】【明】【宮】【聖】。（大正25，646d，n.9） [↑](#footnote-ref-41)
42. （聞）＋說【元】【明】，說＝聞【宮】。（大正25，646d，n.10） [↑](#footnote-ref-42)
43. （1）若＝苦【宋】【元】【明】，＝名【宮】。（大正25，646d，n.11）

    （2）《大正藏》原作「若」，今依【宋】【元】【明】作「苦」。 [↑](#footnote-ref-43)
44. 《大般若波羅蜜多經》卷462〈68 巧便品〉：

    佛告善現：「我隨世俗於一切法假立名相，為諸有情方便宣說而無執著，故無所壞。善現！如**諸愚夫聞說苦等**，執著名相不了假說，非諸如來及佛弟子聞說苦等執著名相，然如實知隨世俗說，無有真實諸法名相。」（大正7，337a4-8） [↑](#footnote-ref-44)
45. （亦）＋應【石】＊ [＊ 1 2]。（大正25，646d，n.12） [↑](#footnote-ref-45)
46. 《大般若波羅蜜多經》卷462〈68 巧便品〉：

    善現！是一切法唯有假名、唯有假相而無真實，聖者於中亦不執著唯假名相。

    如是，善現！諸菩薩摩訶薩住一切法但假名相行深般若波羅蜜多，而於其中無所執著。（大正7，337a12-16） [↑](#footnote-ref-46)
47. （大）＋悲【宋】【元】【明】【宮】。（大正25，646d，n.13） [↑](#footnote-ref-47)
48. 但＋（有）【元】【明】。（大正25，646d，n.14） [↑](#footnote-ref-48)
49. （所）＋生【宮】。（大正25，646d，n.15） [↑](#footnote-ref-49)
50. 《大般若波羅蜜多經》卷462〈68 巧便品〉：

    佛告善現：「以一切法但有名相，如是名相唯假施設，名相性空，諸有情類顛倒執著，沈淪生死不證涅槃。是故菩薩摩訶薩眾悲愍彼故發菩提心，受諸勤苦行菩薩行，漸次證得一切智智，既自證得一切智智，轉正法輪，以三乘法方便拔濟，令出生死入無餘依般涅槃界，然諸名相無生無滅，亦無住異施設可得。」（大正7，337a29-b7） [↑](#footnote-ref-50)
51. 另參見《大智度論》卷27〈1 序品〉（大正25，258c27-260b15-29）、卷35〈3 習相應品〉（大正25，321c11-18）。 [↑](#footnote-ref-51)
52. 《大般若波羅蜜多經》卷462〈68 巧便品〉：

    具壽善現復白佛言：「如來曾說一切智智略有三種，謂一切智、道相智、一切相智。如是三智其相云何？有何差別？」（大正7，337b10-12） [↑](#footnote-ref-52)
53. 印順法師，〈論三諦三智與賴耶通真妄〉，《華雨集》（五），pp.113-114：

    薩婆若（一切智）是一切聲聞、辟支佛智，道種智是菩薩摩訶薩智，一切種智是諸佛智。這是將二乘、菩薩、佛的智慧，約義淺深而給以不同的名稱。一切智是佛智，從《小品般若》以來，為大乘經所通用。《大毘婆沙論》（卷一五）正義，也說一切智是佛智。佛才是一切智者，二乘那裏能說是一切智！《智論》引〈三慧品〉，也說：「佛一切智、一切種智，皆是真實，聲聞、辟支佛但有名字一切智，譬如畫燈，但有燈名，無有燈用。」所以〈三慧品〉的三智，只是「一途方便」，顯示智慧的淺深次第而已。 [↑](#footnote-ref-53)
54. 〔智〕－【宮】。（大正25，646d，n.16） [↑](#footnote-ref-54)
55. 《大般若波羅蜜多經》卷462〈68 巧便品〉：

    佛告善現：「一切智者，謂五蘊、十二處、十八界等差別法門，聲聞、獨覺亦能了知法門差別，而不能知一切道相及一切法、一切種相，故一切智是共聲聞及獨覺智。」（大正7，337b16-20） [↑](#footnote-ref-55)
56. 參見《大智度論》卷86〈74 遍學品〉（大正25，659c14-660a12）。 [↑](#footnote-ref-56)
57. 《大般若波羅蜜多經》卷462〈68 巧便品〉：

    佛告善現：「諸菩薩摩訶薩應學遍知一切道相，謂聲聞道相、獨覺道相、菩薩道相、如來道相。諸菩薩摩訶薩於此諸道應常修學令速圓滿，雖令此道作所應作，而不令其證住實際故，道相智是共菩薩摩訶薩智。」（大正7，337b21-26） [↑](#footnote-ref-57)
58. （1）中＋（不）【元】【明】【宮】。（大正25，646d，n.17）

    （2）《摩訶般若波羅蜜經》卷21〈70 三慧品〉：「汝住道中，**不受諸法故**，漏盡得解脫不？」（大正8，375c14-15） [↑](#footnote-ref-58)
59. 盡＋（心）【宋】＊【元】＊【明】＊ [＊1 2 3]。（大正25，646d，n.18） [↑](#footnote-ref-59)
60. 《大般若波羅蜜多經》卷462〈68 巧便品〉：

    佛言：「善現！於意云何？汝為住道得盡諸漏心解脫不？」（大正7，337c9-10） [↑](#footnote-ref-60)
61. 《大般若波羅蜜多經》卷462〈68 巧便品〉：

    佛告善現：「諸菩薩摩訶薩亦復如是，行深般若波羅蜜多，都無所住證住實際。」（大正7，337c17-18） [↑](#footnote-ref-61)
62. 《大般若波羅蜜多經》卷462〈68 巧便品〉：

    佛告善現：「知一切法皆同一相，謂寂滅相，是故名為一切相智。」（大正7，337c19-21） [↑](#footnote-ref-62)
63. 《大般若波羅蜜多經》卷462〈68 巧便品〉：「復次，善現！諸行、狀、相能表諸法，如來如實能遍覺知，由是故名一切相智。」（大正7，337c21-22） [↑](#footnote-ref-63)
64. 《大般若波羅蜜多經》卷462〈68 巧便品〉：

    具壽善現復白佛言：「若一切智、若道相智、若一切相智，如是三智，諸煩惱斷有差別不？有有餘斷、無餘斷不？」（大正7，337c23-25） [↑](#footnote-ref-64)
65. 《大般若波羅蜜多經》卷462〈68 巧便品〉：

    佛告善現：「非諸煩惱斷有差別，然諸如來一切煩惱習氣相續皆已永斷，聲聞、獨覺習氣相續猶未永斷。」（大正7，337c25-27） [↑](#footnote-ref-65)
66. 《大般若波羅蜜多經》卷462〈68 巧便品〉：

    善現復問：「諸煩惱斷得無為不？」佛言：「如是！」

    善現復問：「聲聞、獨覺不得無為，煩惱斷不？」佛言：「不爾！」（大正7，337c27-29） [↑](#footnote-ref-66)
67. 《大般若波羅蜜多經》卷462〈68 巧便品〉：

    具壽善現復白佛言：「若無為法無差別者，佛何故說一切如來、應、正等覺習氣相續皆已永斷，聲聞、獨覺習氣相續猶未永斷？」（大正7，338a1-4） [↑](#footnote-ref-67)
68. 〔凡〕－【宋】【宮】。（大正25，647d，n.1） [↑](#footnote-ref-68)
69. 《大般若波羅蜜多經》卷462〈68 巧便品〉：

    佛言：「善現！習氣相續實非煩惱，然諸聲聞及諸獨覺煩惱已斷，猶有少分似貪瞋癡動發身、語，即說此為習氣相續。此在愚夫異生相續能引無義，非在聲聞、獨覺相續能引無義，如是一切習氣相續，諸佛世尊究竟無有。」（大正7，338a4-9） [↑](#footnote-ref-69)
70. 《大般若波羅蜜多經》卷462〈68 巧便品〉：

    具壽善現白言：「世尊！道與涅槃俱無自性，佛何故說此是預流、此是一來、此是不還、此是阿羅漢、此是獨覺、此是菩薩、此是如來？」（大正7，338a9-12） [↑](#footnote-ref-70)
71. 《大般若波羅蜜多經》卷462〈68 巧便品〉：

    佛告善現：「若預流、若一來、若不還、若阿羅漢、若獨覺、若菩薩、若如來，一切皆是無為所顯。」（大正7，338a12-14） [↑](#footnote-ref-71)
72. 《大般若波羅蜜多經》卷462〈68 巧便品〉：

    具壽善現復白佛言：「無為法中實有預流乃至如來義差別不？」

    佛言：「不爾！」（大正7，338a14-15） [↑](#footnote-ref-72)
73. 間＝尊【明】。（大正25，647d，n.2） [↑](#footnote-ref-73)
74. 《大般若波羅蜜多經》卷462〈68 巧便品〉：

    佛言：「善現！我依世俗言說顯示有預流等所顯差別，不依勝義，非勝義中可有顯示。何以故？**非無為中有語言道**、或分別慧、若復二種，然由彼彼世俗言說諸法斷故，施設彼彼世俗言說諸法後際。」（大正7，338a17-21） [↑](#footnote-ref-74)
75. 〔法〕－【宋】【宮】【聖】＊[＊1]。（大正25，647d，n.3） [↑](#footnote-ref-75)
76. 〔若〕－【宋】【元】【明】【宮】。（大正25，647d，n.4） [↑](#footnote-ref-76)
77. 〔世尊〕－【宮】。（大正25，647d，n.5） [↑](#footnote-ref-77)
78. 《大般若波羅蜜多經》卷463〈68 巧便品〉：

    爾時，具壽善現白佛言：「世尊！如來常說甚深般若波羅蜜多，甚深般若波羅蜜多何因緣故名為般若波羅蜜多？」（大正7，338b16-18） [↑](#footnote-ref-78)
79. 《大般若波羅蜜多經》卷463〈68 巧便品〉：

    佛告善現：「甚深般若波羅蜜多，到一切法究竟彼岸，故名般若波羅蜜多。」（大正7，338b18-20） [↑](#footnote-ref-79)
80. 《大般若波羅蜜多經》卷463〈68 巧便品〉：「復次，善現！由深般若波羅蜜多，聲聞、獨覺、菩薩、如來能到彼岸，故名般若波羅蜜多。」（大正7，338b20-21） [↑](#footnote-ref-80)
81. 《大般若波羅蜜多經》卷463〈68 巧便品〉：「復次，善現！甚深般若波羅蜜多，分析諸法過極微量，竟不見有少實可得故，名般若波羅蜜多。」（大正7，338b22-24） [↑](#footnote-ref-81)
82. 《大般若波羅蜜多經》卷463〈68 巧便品〉：「復次，善現！此深般若波羅蜜多，苞含真如、法界、法性，廣說乃至不思議界，故名般若波羅蜜多。」（大正7，338b24-26） [↑](#footnote-ref-82)
83. 〔是〕－【聖】。（大正25，647d，n.7） [↑](#footnote-ref-83)
84. 〔求〕－【宋】【元】【明】【宮】【聖】。（大正25，647d，n.8） [↑](#footnote-ref-84)
85. 怨讎（ㄔㄡˊ）：仇敵。（《漢語大詞典》（七），p.453） [↑](#footnote-ref-85)
86. 〔斷〕－【宋】【元】【明】【宮】。（大正25，647d，n.9） [↑](#footnote-ref-86)
87. 《大般若波羅蜜多經》卷463〈68 巧便品〉：「復次，善現！甚深般若波羅蜜多理趣堅實，不可動壞，若菩薩摩訶薩行深般若波羅蜜多，一切惡魔及魔眷屬、聲聞、獨覺、外道、梵志、惡友、怨讐皆不能壞。所以者何？甚深般若波羅蜜多，說一切法自相皆空，諸惡魔等皆不可得，故名般若波羅蜜多。」（大正7，338c4-10） [↑](#footnote-ref-87)
88. 提＋（是）【宋】【元】【明】。（大正25，647d，n.10） [↑](#footnote-ref-88)
89. 《大般若波羅蜜多經》卷463〈68 巧便品〉：「善現！諸菩薩摩訶薩**應如**實行※如是般若波羅蜜多甚深義趣，謂一切法自相皆空，一切惡緣無能動壞。」（大正7，338c10-12）

    ※案：《大正藏》原作「**如應**實行」，今依《高麗藏》作「**應如**實行」（第4冊，99c10）。 [↑](#footnote-ref-89)
90. 《大般若波羅蜜多經》卷463〈68 巧便品〉：

    具壽善現白言：「世尊！於此般若波羅蜜多深妙理中義與非義俱不可得，云何菩薩摩訶薩為行般若波羅蜜多甚深義趣，應行般若波羅蜜多？」（大正7，338c19-22） [↑](#footnote-ref-90)
91. 《大般若波羅蜜多經》卷463〈68 巧便品〉：「我不應行貪義非義，我不應行瞋義非義，我不應行癡義非義，我不應行邪見義非義，我不應行邪定義非義，我不應行乃至一切見趣義非義。」（大正7，338c24-27） [↑](#footnote-ref-91)
92. 《大般若波羅蜜多經》卷463〈68 巧便品〉：「所以者何？貪欲、瞋恚、愚癡、邪見、邪定，乃至一切見趣真如、實際，不與諸法為義非義。」（大正7，338c27-29） [↑](#footnote-ref-92)
93. 《大般若波羅蜜多經》卷463〈68 巧便品〉：「善現！如來得無上正等菩提時，求一切法義與非義都不可得。」（大正7，339a29-b2） [↑](#footnote-ref-93)
94. 義＋（及）【宋】【元】【明】【宮】。（大正25，647d，n.11） [↑](#footnote-ref-94)
95. 《大般若波羅蜜多經》卷463〈68 巧便品〉：「善現！諸菩薩摩訶薩應離一切義非義執，常行般若波羅蜜多甚深義趣。」（大正7，339b4-5） [↑](#footnote-ref-95)
96. 《大般若波羅蜜多經》卷463〈68 巧便品〉：

    具壽善現復白佛言：「何故般若波羅蜜多不與諸法為義非義？」

    佛告善現：「甚深般若波羅蜜多，為欲證入無為法故不與諸法為義非義。」（大正7，339b5-8） [↑](#footnote-ref-96)
97. 義＋（以）【石】。（大正25，647d，n.12） [↑](#footnote-ref-97)
98. 《大般若波羅蜜多經》卷463〈68 巧便品〉：

    具壽善現復白佛言：「豈不一切賢聖皆以無為為勝義耶？」（大正7，339b8-10） [↑](#footnote-ref-98)
99. 《大般若波羅蜜多經》卷463〈68 巧便品〉：

    佛告善現：「如是！如是！如汝所說。一切賢聖無不皆以無為而為勝義，然無為法不與諸法為益為損。善現！譬如虛空、真如、法界不與諸法為益為損，諸菩薩摩訶薩甚深般若波羅蜜多亦復如是，不與諸法為益為損，是故般若波羅蜜多不與諸法為義非義。」（大正7，339b10-15） [↑](#footnote-ref-99)
100. （1）《放光般若經》卷16〈70 漚惒品〉：

     須菩提白佛言：「世尊！菩薩不從不有為般若波羅蜜學成阿耨多羅三耶三菩耶？」（大正8，115a2-3）

     （2）《大般若波羅蜜多經》卷463〈68 巧便品〉：

     具壽善現復白佛言：「諸菩薩摩訶薩**豈不**要學無為般若波羅蜜多，乃能證得一切智智？」（大正7，339b16-17） [↑](#footnote-ref-100)
101. 《大般若波羅蜜多經》卷463〈68 巧便品〉：

     佛告善現：「如是！如是！如汝所說。諸菩薩摩訶薩要學甚深無為般若波羅蜜多，方能證得一切智智，**以不二法而為方便**。」（大正7，339b18-20） [↑](#footnote-ref-101)
102. 不＋（以）【宋】【元】【明】。（大正25，647d，n.13） [↑](#footnote-ref-102)
103. 〔亦〕－【宋】【元】【明】【宮】。（大正25，647d，n.14） [↑](#footnote-ref-103)
104. 《大般若波羅蜜多經》卷463〈68 巧便品〉：

     佛告善現：「二、不二法俱不可得，是故所得一切智智，不以二法、不二法得，然無所得法能得無所得。何以故？甚深般若波羅蜜多及一切智智俱不可得故。」（大正7，339b24-28） [↑](#footnote-ref-104)
105. 〔論〕－【宋】【宮】【聖】。（大正25，647d，n.15） [↑](#footnote-ref-105)
106. 著＝者【聖】。（大正25，647d，n.16） [↑](#footnote-ref-106)
107. 〔著〕－【元】【明】【聖】【石】。（大正25，648d，n.1） [↑](#footnote-ref-107)
108. （1）隨＝墮【宋】【元】【明】【宮】【聖】【石】。（大正25，648d，n.2）

     （2）《大正藏》原作「隨」，今依【宋】【元】【明】【宮】【聖】【石】及《高麗藏》作「墮」（第14冊，1219a18）。 [↑](#footnote-ref-108)
109. 若＝答【石】。（大正25，648d，n.3） [↑](#footnote-ref-109)
110. 尼＝泥【宮】＊ [＊1 2]。（大正25，648d，n.4） [↑](#footnote-ref-110)
111. 有＝又【宋】【元】【明】【宮】【聖】。（大正25，648d，n.51） [↑](#footnote-ref-111)
112. 不譏不＝亦不譏【宋】【元】【明】【宮】【聖】【石】。（大正25，648d，n.6） [↑](#footnote-ref-112)
113. 最＝罪【元】【明】。（大正25，648d，n.7） [↑](#footnote-ref-113)
114. （1）詳見《中阿含經》卷32（133經）《優婆離經》（大正1，628a18-632c20）。

     （2）經：意業最大。（印順法師，《大智度論筆記》〔H001〕p.391） [↑](#footnote-ref-114)
115. 〔佛〕－【宋】【元】【明】【宮】【聖】【石】。（大正25，648d，n.8） [↑](#footnote-ref-115)
116. 死＋（苦）【宋】【元】【明】【宮】。（大正25，648d，n.9） [↑](#footnote-ref-116)
117. 佛因世間有老、病、死故出世度生，參見《雜阿含經》卷46（1240經）（大正2，339c19-340a13）。 [↑](#footnote-ref-117)
118. 〔若多〕－【聖】【石】。（大正25，648d，n.10） [↑](#footnote-ref-118)
119. 得＋（無）【石】。（大正25，648d，n.11） [↑](#footnote-ref-119)
120. 〔福〕－【聖】【石】。（大正25，648d，n.12） [↑](#footnote-ref-120)
121. 濡＝軟【宋】【元】【明】【宮】。（大正25，648d，n.13） [↑](#footnote-ref-121)
122. 諸＝說【聖】。（大正25，648d，n.14） [↑](#footnote-ref-122)
123. 解＋（脫）【宋】【元】【明】。（大正25，648d，n.15） [↑](#footnote-ref-123)
124. 語＝謂【聖】。（大正25，648d，n.16） [↑](#footnote-ref-124)
125. （1）《妙法蓮華經》卷2〈3 譬喻品〉（大正9，12c4-13a10）。

     （2）《法華經》：火宅，以三乘引出眾子。（印順法師，《大智度論筆記》［H015］p.406） [↑](#footnote-ref-125)
126. 《大智度論》卷89〈78 四攝品〉：

     此中佛自說：「不二不壞法相故。」欲明了是事，說譬喻：「如佛所化作化人，而為說法，持戒、布施諸功德。」（大正25，686c19-21） [↑](#footnote-ref-126)
127. 〔言〕－【聖】。（大正25，648d，n.17） [↑](#footnote-ref-127)
128. 《大智度論》卷74〈56 轉不轉品〉：「菩薩雖安住一切法空中，而樂法愛法。何以故？是菩薩不著是一切法空故。又我行次第法──禪定、智慧等，然後得一切法空；此空不可但口說而心著，是故先行次第法。復次，法性中不分別諸法故，法性非破壞相。是菩薩不著法性，憐愍眾生，為種種分別善、不善法等，令眾生得解；雖為眾生如是說，亦常讚歎不壞法，引導眾生令入法性中故。」（大正25，578c5-13） [↑](#footnote-ref-128)
129. 苦＝若【宮】。（大正25，648d，n.18） [↑](#footnote-ref-129)
130. 定佛語＝之佛【宮】。（大正25，649d，n.1） [↑](#footnote-ref-130)
131. 《雜阿含經》卷13（319經）：

     佛告婆羅門：「一切者，謂十二入處──眼色、耳聲、鼻香、舌味、身觸、意法，是名一切。若復說言此非一切，沙門瞿曇所說一切，我今捨，別立餘一切者，彼但有言說，問已不知，增其疑惑。所以者何？非其境界故。」（大正2，91a27-b2） [↑](#footnote-ref-131)
132. 知＝智【宋】【元】【明】【宮】。（大正25，649d，n.2） [↑](#footnote-ref-132)
133. 著＝若【聖】。（大正25，649d，n.3） [↑](#footnote-ref-133)
134. 〔復〕－【聖】。（大正25，649d，n.4） [↑](#footnote-ref-134)
135. （1）或＝惑【宋】【元】【明】【宮】。（大正25，649d，n.5）

     （2）《大正藏》原作「或」，今依【宋】【元】【明】【宮】作「惑」。

     （3）或：11.通“ 惑 ”。《易‧乾》：“九四，重剛而不中，上不在天，下不在田，中不在人，故或之。或之者，疑之也，故無咎。”《孟子‧告子上》：“無或乎王之不智也。”《漢書‧霍去病傳》：“青 之與單于會也，而前將軍 廣，右將軍 食其 軍別從東道，或失道。”顏師古 注：“或，迷也。”（《漢語大詞典》（五），p.213） [↑](#footnote-ref-135)
136. 為不＝不為【宋】【元】【明】【聖】【石】，＝為【宮】。（大正25，649d，n.6） [↑](#footnote-ref-136)
137. 〔人言〕－【宮】，人＝住【宋】【元】【明】。（大正25，649d，n.7） [↑](#footnote-ref-137)
138. 〔住〕－【宋】【元】【明】。（大正25，649d，n.8） [↑](#footnote-ref-138)
139. 〔汝〕－【宮】【聖】。（大正25，649d，n.9） [↑](#footnote-ref-139)
140. 〔應〕－【宮】【聖】。（大正25，649d，n.10） [↑](#footnote-ref-140)
141. 知＝知智【宋】【元】【明】【石】，＝智【宮】【聖】。（大正25，649d，n.11） [↑](#footnote-ref-141)
142. 自＝白【聖】。（大正25，649d，n.12） [↑](#footnote-ref-142)
143. 其＝甚【聖】。（大正25，649d，n.13） [↑](#footnote-ref-143)
144. （1）《大智度論》卷26〈1 序品〉（大正25，248b24-27）、卷27〈1 序品〉（大正25，257b14-17，262a13-16）、卷81〈68 六度相攝品〉（大正25，630b9-12）。

     （2）《大毘婆沙論》卷9（大正27，42b29-c2）。 [↑](#footnote-ref-144)
145. 〔中下〕－【宮】。（大正25，649d，n.14） [↑](#footnote-ref-145)
146. 人＝夫【宋】【元】【明】【宮】。（大正25，649d，n.15） [↑](#footnote-ref-146)
147. 婆＝波【聖】。（大正25，649d，n.16） [↑](#footnote-ref-147)
148. 詫＝吒【元】【明】。（大正25，649d，n.17） [↑](#footnote-ref-148)
149. 必陵伽婆蹉慢習。（印順法師，《大智度論筆記》［H023］p.416） [↑](#footnote-ref-149)
150. 陳訴：陳述訴說。（《漢語大詞典》（十一），p.1013） [↑](#footnote-ref-150)
151. 〔習〕－【聖】。（大正25，649d，n.18） [↑](#footnote-ref-151)
152. 參見《大智度論》卷27〈1 序品〉（大正25，260c25-261a26），《大毘婆沙論》卷16（大正27，77a24-b4）。 [↑](#footnote-ref-152)
153. 慍＝慢【聖】，＝恨【宮】【石】。（大正25，649d，n.19） [↑](#footnote-ref-153)
154. （1）婆羅門五百罵罵佛、五百讚讚佛。（印順法師，《大智度論筆記》［H026］p.420）

     （2）參見《大毘婆沙論》卷76（大正27，392a28-b2）。 [↑](#footnote-ref-154)
155. 孫＝酸【石】。（大正25，649d，n.20） [↑](#footnote-ref-155)
156. 〔門〕－【宮】。（大正25，649d，n.21） [↑](#footnote-ref-156)
157. 濡＝軟【宋】【元】【明】【宮】。（大正25，649d，n.22） [↑](#footnote-ref-157)
158. 達瞋＝達多瞋【宋】【元】【明】【宮】，＝達瞋恚【石】。（大正25，650d，n.1） [↑](#footnote-ref-158)
159. 堆＝推【宋】【宮】，＝惟【聖】，＝埠【石】。（大正25，650d，n.2） [↑](#footnote-ref-159)
160. 兩＝雨【聖】【石】。（大正25，650d，n.3） [↑](#footnote-ref-160)
161. 干＝千【聖】。（大正25，650d，n.4） [↑](#footnote-ref-161)
162. 干亂：干預擾亂。（《漢語大詞典》（二），p.916） [↑](#footnote-ref-162)
163. 鍛（ㄉㄨㄢˋ）：3.用錘子敲打。（《漢語大詞典》（十一），p.1355） [↑](#footnote-ref-163)
164. 截＝煉【宋】【元】【明】。（大正25，650d，n.5） [↑](#footnote-ref-164)
165. 減＋（減）【聖】。（大正25，650d，n.6） [↑](#footnote-ref-165)
166. 〔後際〕－【聖】。（大正25，650d，n.7） [↑](#footnote-ref-166)
167. 參見《大智度論》卷100〈89 曇無竭品〉：

     復次，有人言：「邊名前際、後際。世間無始故無前際；**入無餘涅槃故有前際，不復更出故無後際**。」（大正25，752a12-14） [↑](#footnote-ref-167)
168. 參考《正觀》（6），p.204：

     （1）《大智度論》卷54（大正25，444a28-b5）、卷67（大正25，528a9-15）、卷70（大正25，548b13-549b6）。

     （2）《摩訶般若波羅蜜經》卷14〈49 問相品〉（大正8，325b17-326a6）、卷18〈61 夢誓品〉（大正8，354a10-19）。

     （3）《放光般若經》卷11〈50 問相品〉（大正8，77b14-c27）、卷14〈62 阿惟越致相品〉（大正8，97c7-14）。 [↑](#footnote-ref-168)
169. 度恐怖＝恐怖度【石】。（大正25，650d，n.8） [↑](#footnote-ref-169)
170. （名）＋到【宋】【元】【明】【宮】。（大正25，650d，n.9） [↑](#footnote-ref-170)
171. 《正觀》（6），p.204：《大智度論》卷18（大正25，194a1-195b13）、卷50（大正25，420c13-421a18）。 [↑](#footnote-ref-171)
172. 諸＝謂【宮】。（大正25，650d，n.10） [↑](#footnote-ref-172)
173. 〔能生……說〕十五字－【宋】【宮】。（大正25，650d，n.11） [↑](#footnote-ref-173)
174. 〔不能〕－【宋】【宮】。（大正25，650d，n.12） [↑](#footnote-ref-174)
175. 〔行〕－【宋】【宮】。（大正25，650d，n.13） [↑](#footnote-ref-175)
176. 另參見《摩訶般若波羅蜜經》卷16〈55 不退品〉（大正8，340b5-c3）；《大智度論》卷73〈55 阿毘跋致品〉（大正25，574a13-28）。 [↑](#footnote-ref-176)
177. 《正觀》（6），p.205：

     一、《摩訶般若波羅蜜經》卷1〈3 習應品（習相應品）〉（大正8，223c20-224a4）、卷2〈7 三假品〉（大正8，231a21-b2）、卷3〈9 集散品〉（大正8，235b14-26）、卷3〈10 相行品（行相品）〉（大正8，237b13-28）、卷4〈11 幻學品（幻人無作品）〉（大正8，240a19-b26）、卷7〈26 無生品〉（大正8，270c6-17）、卷7〈27 問住品（天主品）〉（大正8，274b16-c1）、卷12〈43無作品（無作實相品）〉（大正8，308b18-c4）、卷20〈67 無盡品〉（大正8，364c14-23）、卷21〈69 方便品〉（大正8，370c1-4）。

     二、《放光般若經》卷1〈3 假號品〉（大正8，6b20-25）、卷2〈9 行品〉（11c9-15）、卷2〈11 本無品〉（14c8-14）、卷3〈12 空行品〉（16a11-20）、卷3〈13 問幻品〉（17b21-10）、卷5〈27 問觀品〉（36a13-20）、卷6〈28 無住品〉（39a7-11）、卷9〈44 無作品〉（65c4-17）、卷15〈68 無盡品〉（106b24-c2）、卷16〈70 漚惒品〉（110c2-6）。

     三、Pañcaviṃśati（DUTT），p.257。 [↑](#footnote-ref-177)
178. 《大智度論》卷86〈74 遍學品〉：「無常有二種：一者、破常顛到，不著無常；二者、著無常，生戲論。」（大正25，662c14-16） [↑](#footnote-ref-178)
179. 知＝智【元】【明】【聖】【石】。（大正25，651d，n.1） [↑](#footnote-ref-179)
180. （1）有＝者【宋】【元】【明】【宮】【聖】。（大正25，651d，n.2）

     （2）《大正藏》原作「有」，今依《高麗藏》作「者」（第14冊，1223a17）。 [↑](#footnote-ref-180)
181. 〔大〕－【聖】。（大正25，651d，n.3） [↑](#footnote-ref-181)
182. 辦＝辯【明】。（大正25，651d，n.1） [↑](#footnote-ref-182)
183. 智＝知【宋】【元】【明】【聖】【石】，〔智〕－【宮】。（大正25，651d，n.4） [↑](#footnote-ref-183)
184. 實＝寶【宋】。（大正25，651d，n.5） [↑](#footnote-ref-184)
185. 所＋（不）【宋】【元】【明】【宮】【石】。（大正25，651d，n.7） [↑](#footnote-ref-185)
186. 〔者〕－【宋】【宮】。（大正25，651d，n.8） [↑](#footnote-ref-186)
187. 〔心〕－【宮】。（大正25，651d，n.9） [↑](#footnote-ref-187)
188. （1）參見《雜阿含經》卷17（470經）（大正2，120a12-21）。

     （2）經：三受生三毒。（印順法師，《大智度論筆記》〔H001〕p.391） [↑](#footnote-ref-188)
189. 欲貪＝貪欲【石】。（大正25，651d，n.10） [↑](#footnote-ref-189)
190. 以＝與【宮】。（大正25，651d，n.11） [↑](#footnote-ref-190)
191. 是＋（無是）【宮】。（大正25，651d，n.13） [↑](#footnote-ref-191)