`2441`慧日佛學班第13期／福嚴推廣教育班第24期

**《大智度論》卷85**

**〈<品 n="71" t="道樹品">釋道樹品第七十一</品>〉**[[1]](#footnote-1)

**（大正25，651c6-654c23）**

釋厚觀（2012.09.22）

^【**經**】[[2]](#footnote-2)

**$壹、歎方便起心**[[3]](#footnote-3)

**$（壹）須菩提歎般若甚深**

須菩提白佛言：「世尊！是般若波羅蜜甚深！世尊！諸菩薩摩訶薩不得眾生，而為眾生求阿耨多羅三藐三菩提，是為甚難！

世尊！譬如人欲於虛空中種樹，是為甚難！世尊！菩薩摩訶薩亦如是，為眾生故，求阿耨多羅三藐三菩提，眾生亦不可得。」[[4]](#footnote-4)

**$（貳）佛述成，釋歎**

**$一、佛述成**

佛告須菩提：「如是！如是！諸菩薩摩訶薩所為甚難，為眾生故，求阿耨多羅三藐三菩提，度著吾我顛倒眾生。

**$二、舉喻釋歎**

**$（一）法喻合說**

須菩提！譬如人種樹，不識樹根、莖、枝、葉、華、果，而愛護溉灌，漸漸長大，華、葉、果實成就，皆得用之。

如是，須菩提！諸菩薩摩訶薩為眾生故，求阿耨多羅三藐三菩提，漸漸行六波羅蜜，得一切種智，成佛樹，以葉、華、果實益眾生。[[5]](#footnote-5)

**$`2442`（二）別釋**

**$1、葉益眾生：離三惡道**

須菩提！何等為葉益眾生？

因菩薩摩訶薩得離三惡道，是為葉益眾生。

**$2、華益眾生：受人天樂**

何等為華[[6]](#footnote-6)益眾生？

因菩薩得生剎利大姓、婆羅門大姓、居士大家、四天王天處乃至非有想非無想天處，是為華益眾生。

**$3、果益眾生：得聖道果**

何等為果益眾生？

是菩薩得一切種智，令眾生得須陀洹果、斯陀含果、阿那含果、阿羅漢果、辟支佛道、佛道，是[[7]](#footnote-7)眾生漸漸（652a）以三乘法於無餘涅槃而般涅槃，是為果益眾生。

**$（三）結成**

是菩薩摩訶薩不得眾生實法，而度眾生令[[8]](#footnote-8)離我顛倒著，作是念：『一切諸法中無眾生，我所為眾生求一切種智，是眾生實不可得。』」

**$貳、如佛歎**

**$（壹）須菩提作斷惡歎**

須菩提白佛言：「世尊！當知是菩薩為如佛。[[9]](#footnote-9)

何以故？是菩薩因緣故，斷一切地獄種、一切畜生種、一切餓鬼種，斷一切諸難，斷一切貧窮下賤道，斷一切欲界、色界、無色界。」[[10]](#footnote-10)

**$（貳）佛述成，釋歎**

**$一、約生善斷惡因菩薩有，故說如佛**

佛言：「如是！如是！須菩提！當知是菩薩摩訶薩如佛。須菩提！若菩薩摩訶薩不發`2443`心求阿耨多羅三藐三菩提，世間則無過去、未來、現在諸佛，世間亦無辟支佛、阿羅漢、阿那含、斯陀含、須陀洹；三惡趣及三界亦無斷時。

**$二、約體如故說如佛**

須菩提！汝所說：『是菩薩摩訶薩當知如佛。』

如是！如是！須菩提！當知是菩薩實如佛。何以故？以如故說如來，以如故說辟支佛、阿羅漢、一切賢聖；以如故說為色乃至識，以如故說一切法乃至有為性、無為性。是諸[[11]](#footnote-11)如，如實無異，以是故說名為如。

諸菩薩摩訶薩學是如，得一切種智，得名如來。

以是因緣故說菩薩摩訶薩當知如佛，以如相故。[[12]](#footnote-12)

**$參、勸學如**[[13]](#footnote-13)

**$（壹）明利益**

如是，須菩提！菩薩摩訶薩應學如般若波羅蜜。

菩薩學如般若波羅蜜，則能學一切法如；學一切法如，則得具足一切法如；具足一切法如已，住[[14]](#footnote-14)一切法如得自在；住一切法如得自在已，善知[[15]](#footnote-15)一切眾生根；[[16]](#footnote-16)善知一切眾生根已，知[[17]](#footnote-17)一切眾生根具足；知[[18]](#footnote-18)一切眾生根具足已，亦知一切眾生業因緣；知一切眾生業因緣已，得願智具足；得[[19]](#footnote-19)願智具足已，淨三世慧；淨三世慧已，饒益一切眾生；（652b）饒益一切眾生已，淨佛國土；淨佛國土已，得一切種智；得一切種智已，轉法輪；轉法輪已，安立眾生於三乘，令入無餘涅槃。[[20]](#footnote-20)

**$`2444`（貳）勸發心**

如是，須菩提！菩薩摩訶薩欲得一切功德，自利利人，應發阿耨多羅三藐三菩提心。」[[21]](#footnote-21)

**$肆、顯勝校德**

**$（壹）一切世間人應作禮能如說行深般若者**

須菩提白佛言：「世尊！是諸菩薩摩訶薩能如說行深般若波羅蜜，一切世間天及人、阿修羅應[[22]](#footnote-22)當作[[23]](#footnote-23)禮。」

佛告須菩提：「如是！如是！是[[24]](#footnote-24)菩薩摩訶薩能如說行深[[25]](#footnote-25)般若波羅蜜，一切世間天及人、阿修羅應當為作禮。」

**$（貳）校量功德**

**$一、明初發意菩薩德勝**

**$（一）勝發二乘心者**

「世尊！是初發意菩薩摩訶薩為眾生故求阿耨多羅三藐三菩提，得幾所福德？」

佛告須菩提：「若千[[26]](#footnote-26)國土中眾生皆發聲聞、辟支佛意，於汝意云何？其福多不？」

須菩提言：「甚多無量！」

佛告須菩提：「其福不如[[27]](#footnote-27)初發意菩薩摩訶薩，百倍、千倍、巨億[[28]](#footnote-28)萬倍，乃至算數譬喻所不能及。何以故？發聲聞、辟支佛意者皆因菩薩出故，菩薩終不因聲聞、辟支佛出。二千世界、三千大千世界中亦如是。

**$（二）勝住乾慧地者**

置是三千大千世界中住聲聞、辟支佛地者。若三千大千世界中眾生皆住乾慧地，其福多不？」

須菩提言：「甚多無量！」

佛言：「不如初發意菩薩，百倍、千倍、巨億萬倍，乃至算數譬喻所不能及。

**$`2445`（三）勝住性地乃至住辟支佛地者**

置是住乾慧地眾生。若三千大千世界中[[29]](#footnote-29)眾生皆住性地、八人地、見地、薄地、離欲地、已辦地、辟支佛地，[[30]](#footnote-30)是一切福德，欲比初發意菩薩，百倍、千倍、巨億萬倍，乃至算數譬喻所不能及。

**$二、明菩薩漸次增勝**

**$（一）初發意菩薩，不如入法位菩薩**

須菩提！若三千大千世界中初發意菩薩，不如入法位菩薩，百千萬倍、巨億萬倍，乃至算數譬喻所不能及。

**$（二）入法位菩薩，不如向佛道菩薩**

若三千大千世（652c）界中入法位菩薩，不如向佛道菩薩，百千萬倍、巨億萬倍，乃至算數譬喻所不能及。[[31]](#footnote-31)

**$（三）向佛道菩薩，不如佛功德**

若三千大千世界中向佛道菩薩，不如佛功德，百千萬倍、巨億萬倍，乃至算數譬喻所不能及。」[[32]](#footnote-32)

**$伍、明初發心所念**

**$（壹）初發心應念一切種智**

須菩提白佛言：「世尊！初發心菩薩摩訶薩當念何等法？」

佛言：「應念一切種智。」[[33]](#footnote-33)

**$（貳）示一切種智性空**

須菩提言：「何等是一切種智？一切種智何等緣？何等增上？何等行？何等相？」

佛告須菩提：「一切種智無所有、無[[34]](#footnote-34)想、無念、無生、無示。[[35]](#footnote-35)

如須菩提所問：『一切種智何等緣？何等增上？何等行？何等相？』須菩提！一切種智`2446`無法緣，念為增上，寂滅為行，無相為相。須菩提！是名一切種智緣、增上、行、相。」[[36]](#footnote-36)

**$（參）明色等一切法亦是無法**

**$一、正說**

須菩提白佛言：「世尊！但[[37]](#footnote-37)一切種智無法，色、受、想、行、識亦無法？內外法亦無法？四禪、四無量心、四無色定，四念處、四正勤、四如意足、五根、五力、七覺分、八聖道分，空三昧、無相三昧、無作三昧，八背捨、九次第定，佛十力、四無所畏、四無礙智、十八不共法，大慈、大悲、大喜、大捨，初神通、第二、第三、第四、第五、第六神通，有為相、無為相亦無法？」

佛告須菩提：「色亦無法，乃至有為相、無為相亦無法。」[[38]](#footnote-38)

須菩提言：「世尊！何因緣故一切種智無法，色無法，乃至有為相[[39]](#footnote-39)、無為相亦無法？」

佛言：「一切種智自性無故，若法自性無是名無法。色乃至有為[[40]](#footnote-40)、無為相，亦如是。」[[41]](#footnote-41)

**$二、釋因：緣起無自性故空**

「世尊！何因緣故諸法自性無？」

佛言：「諸法和合因緣故[[42]](#footnote-42)生法中無自性，若無自性是名無法。[[43]](#footnote-43)以是故，須菩提！菩薩摩訶薩當知一切法無性。何以故？一切法自[[44]](#footnote-44)性空故，以是故當知一切法無性。」

**$陸、明起行方便**

**$（壹）須菩提問**

須菩提白佛言：「（653a）世尊！若一切法無性，初發意菩薩以何等方便力能行檀波羅蜜，`2447`淨佛世[[45]](#footnote-45)界、成就眾生？能行尸羅[[46]](#footnote-46)波羅蜜、羼提波羅蜜、毘梨耶波羅蜜、禪波羅蜜、般若波羅蜜，行初禪乃至第四禪，行慈心乃至捨心，行空處乃至非有想非無想處，內空乃至無法有法空，四念處乃至八聖道分，空三昧、無相三昧、無作三昧，八背捨、九次第定[[47]](#footnote-47)，佛十力、四無所畏、四無礙智、十八不共法、大慈大悲，能行一切種智，淨佛世界、成就眾生？」

**$（貳）佛答**

**$一、起無所有方便行，教化眾生、淨佛世界**

**$（一）空有無礙方便行**

佛告須菩提：「菩薩摩訶薩能學諸法無性，亦能淨佛世界、成就眾生，知世界、眾生亦無性，即是方便力。[[48]](#footnote-48)

須菩提！是[[49]](#footnote-49)菩薩摩訶薩行檀波羅蜜修學佛道，行尸羅波羅蜜修學佛道，行[[50]](#footnote-50)羼提波羅蜜、毘梨耶波羅蜜、禪波羅蜜、般若波羅蜜修學佛道，乃至行一切種智修學佛道，亦知佛道無性。

是菩薩摩訶薩[[51]](#footnote-51)行六波羅蜜修學佛道，乃至未成就佛十力、四無所畏、四無礙智、十八不共法、大慈大悲、一切種智，是為修學佛道，能具足[[52]](#footnote-52)佛道因緣；具足佛道因緣已[[53]](#footnote-53)，用一念相應慧得一切種智；[[54]](#footnote-54)爾時，一切煩惱習永盡，以不生故。

**$（二）以佛眼觀一切法畢竟空，有無皆不可得**

是時，以佛眼觀三千大千世界，無法尚不可得，何況有法！[[55]](#footnote-55)

**$（三）勸學方便行無所有般若**

如是，須菩提！菩薩摩訶薩應行無性般若波羅蜜。

須菩提！是名菩薩摩訶薩方便力。

無法尚不可得，何況有法！[[56]](#footnote-56)

**$`2448`二、一切法無作者故，知諸法無作，皆無所有**

須菩提！是[[57]](#footnote-57)菩薩摩訶薩若布施時，布施──無法尚不可[[58]](#footnote-58)得，何況有法！受者及菩薩心──無法尚不知，何況有法！[[59]](#footnote-59)乃至一切種智，得者、得法、得處──無法尚不知，何況[[60]](#footnote-60)有法！[[61]](#footnote-61)

何以故？一切法本性爾。非佛作，非（653b）聲聞、辟支佛[[62]](#footnote-62)作，亦非餘人作，一切法無作者故。」[[63]](#footnote-63)

**$柒、明諸法無所有，不失能知義**

**$（壹）菩薩知諸法無所有，以世俗諦為眾生示有無**

須菩提白佛言：「世尊！諸法、諸法性離耶？」

佛言：「如是！如是！諸法、諸法性離。」

「世尊！若諸法、諸法性離，云何離法能知離法若有、若無？何以故？無法不能知無法，有法不能知有法；無法不能知有法，有法不能知無法。世尊！如是一切法無所有相，云何菩薩摩訶薩作是分別是法若有、若無？」[[64]](#footnote-64)

佛言：「菩薩摩訶薩以世諦故示眾生若有、若無，非以第一義。」[[65]](#footnote-65)

**$`2449`（貳）二諦如無異，為眾生故依世俗分別說**

**$一、二諦如無異**

「世尊！世諦、第一義諦有異耶？」

「須菩提！世諦、第一義諦無異也。何以故？世諦如即是第一義諦如。[[66]](#footnote-66)

**$二、為眾生故依世俗分別說**

**$（一）眾生不知不見如故，依世俗說有無**

以[[67]](#footnote-67)眾生不知、不見是如故，菩薩摩訶薩以世諦示若有、若無。[[68]](#footnote-68)

**$（二）眾生著相不知空故，欲令知清淨無所有**

復次，須菩提！眾生於五受眾中有著相故，不知無所有；為是眾生故，示若有、若無，令知清淨無所有。[[69]](#footnote-69)

**$（參）勸學無所有般若**

如是，須菩提！菩薩摩訶薩應當作是行般若波羅蜜。」^^

【**論**】[[70]](#footnote-70)釋曰：

**$壹、歎方便起心**

**$（壹）須菩提歎般若甚深**

須菩提從佛聞無所得即是得，歎未曾有，白佛言：「世尊！是般若甚深！」如經中廣說。

**$（貳）佛述成，釋歎**

以樹為譬喻，葉、華、果實，從薄轉厚──

如**樹葉蔭**，熱時涼樂；眾生因菩薩道樹蔭，得離三惡道熱苦。何以故[[71]](#footnote-71)？遮惡故。

如**華**，色好香[[72]](#footnote-72)淨柔軟；眾生因菩薩以布施、持戒教化故，受人天中福樂。

如**樹果**，色香味力；眾生因菩薩故得須陀洹等諸聖道果。

**$貳、如佛歎**

**$（壹）須菩提作斷惡歎**

須菩提聞是歡喜言：「是菩薩如佛無異。」

此中自說因緣：「因菩薩故斷地獄等惡道。」

**$`2450`（貳）佛述成，釋歎**

**$一、約生善斷惡因菩薩有，故說如佛**

佛可其意，更說因緣：「須菩提！若[[73]](#footnote-73)菩薩不發心求阿耨多羅三藐三菩提，乃至三界無斷時。」

**$二、約體如故說如佛**

復次**，**得諸法「如」故，說名「如來」，乃至名「須陀洹」；以「如」故，（653c）說色乃至無為性──是諸法「如」皆一無異。

菩薩學是「如」，必當得薩婆若，是故言「如佛無異」。

不以我心貪貴菩薩故說言「如佛」，以得「如」故言「如佛」。

是「如」在佛，亦在菩薩，以一相故，是名「菩薩為如佛」。離「如」，更無有法不入如者。

**$※ 因論生論：畜生中亦有如，何以不名如佛**

問曰：若以同「如」故名「菩薩如佛」，乃至畜生中亦有是「如」，何以不名「如佛」？

答曰：畜生雖亦有「如」，因緣未發故，不能利益眾生、不能行「如」至薩婆若故。

**$參、勸學如**

**$（壹）明利益**

如是，須菩提！菩薩應學是如般若波羅蜜，菩薩學是如般若波[[74]](#footnote-74)羅蜜故，則能具足一切法如。

「具足」名得諸法實相，能以種種門令眾生得解。

以得具足故，於一切法如得自在；得是諸法如自在已，能善知眾生根；能[[75]](#footnote-75)善知眾生根故，能知眾生諸根具足。

「諸根」者，信等五善根，三乘人各各有。

能分別是人有、是人無，是人得力、是人不得力。

「具足」者，信等善根具足，如是人能出世間。

（1）信根得力，則決定能受持不疑；

（2）精進力故，雖未見法，一心求道，不惜身命，不休不息；

（3）念力故，常憶師教，善法來聽入，惡法來不聽入，如守門人；

（4）定力故，攝心一處不動，以助智慧；

（5）智慧力故，能如實觀諸法相。

得根有二種：一者、在大心人身中，則成菩薩根；二者、在小心人身中，則成小乘根。得是具足根，則可度。

`2451`或有菩薩見人雖得信等五根而不可度，由先世惡業罪重故，是故言「知一切眾生業因緣」。

欲知無數劫業因緣[[76]](#footnote-76)，要得宿命通；既知已，為眾生說過去罪業因緣。

眾生以是過去罪（654a）故不畏，是故求願智，欲知三世事；既知已，為眾生說未來世罪業因緣，當墮地獄。眾生聞已，則懷恐怖；恐怖已，心伏易度。

眾生若欲知未來世福報因緣，為說已，則歡喜可度。

是故說：「知業因緣已，願智具足。」

願智具足故，得三世慧淨，通達無礙：知過去善惡業，又知未來善惡果報，知現在眾生諸根利鈍[[77]](#footnote-77)，然後說法教化，多所利益不虛。

大利益眾生故，能淨佛國土；淨佛國土已，得一切種智；得一切種智故，轉法輪；轉法輪已，以三乘安立眾生，入無餘涅槃。

**$（貳）勸發心**

如是利益，皆從學如中來，是故佛說：「菩薩欲得一切功德，自利利人，當發阿耨多羅三藐三菩提心。」

**$肆、顯勝校德**

須菩提聞是菩薩功德甚多，白佛言：「世尊！菩薩能如說行般若波羅蜜，一切世間應當作禮。」如經中廣說，分別初發意菩薩功德。

**$伍、明初發心所念**

**$（壹）初發心應念一切種智**

爾時，須菩提知是甚深般若無憶想，非初學所得，是故問佛：「初發心[[78]](#footnote-78)菩薩應[[79]](#footnote-79)念何等法？」

佛答：「應念一切種智。」

「一切種智」者，即是「阿耨多羅三藐三菩提」、「薩婆若」、「佛法」、「佛道」，皆是「一切種智」異名。

**$※ 因論生論：初發意菩薩未得深智慧，云何佛教念一切種智**

問曰：佛何以答言「念一切種智」？

答曰：初發意菩薩未得深智慧，既捨世間五欲樂故[[80]](#footnote-80)，佛教繫心念薩婆若；應作是念：「雖捨小雜樂，當得清淨大樂；捨顛倒虛誑樂，得實樂；捨繫縛樂，得解脫樂；捨獨善樂，得共一切眾生善樂。」

得如是等利益故，佛教初發意者常念薩婆若。

**$`2452`（貳）示一切種智性空**

須菩提問：「世尊！是一切種智，為是有法？為是無法？何等緣？何等增上？何等行？何等相？」（654b）

佛答：「須菩提！一切種智無所有。」

「^無所有^^」名非法，無生無滅。

「諸法如實緣亦無所有，念為增上，寂滅為行，無相為相。」

**$※ 因論生論：諸法皆畢竟空，云何獨以念為增上**

問曰：皆是畢竟空，「念」何以獨言「增上」？

答曰：諸法各各有力──佛智[[81]](#footnote-81)慧是畢竟空；如、法性、實際，無相，所謂「寂滅相」。

佛得一切種智，不復思惟，無復難易遠近，所念皆得，故言「念為增上」。

**$（參）明一切法亦是無法**

**$一、正說**

須菩提問：「世尊！但一切種智無法，色等法亦無法？」

佛答：「色等一切法亦是無法。」

**$二、釋因：緣起無自性故空**

自說因緣：「若法從因緣[[82]](#footnote-82)和合生，即無自性；若法無自性，即是空無法。以是因緣故，當知一切法無所有性。」

**$陸、明起行方便**

**$（壹）須菩提問**

須菩提問：「初發心菩薩以何方便行檀波羅蜜乃至一切種智，淨佛世界、教化眾生？」

**$（貳）佛答**

**$一、起無所有方便行，教化眾生、淨佛世界**

**$（一）空有無礙方便行**

佛答：無所有法性中學，入觀亦能集諸功德、教化眾生、淨佛世界，即是方便力。

所謂有、無二法，能一時行故──所謂畢竟空，集諸福德。

是人行六波羅蜜時，亦修治佛道──如佛心，以畢竟空、無所有法行六波羅蜜乃至一切種智。

是菩薩行是道，能具足佛十力、四無所畏、四無礙智、十八不共法、大慈大悲。

行菩薩道時，具足是法。

坐道場，用一念相應慧，得一切種智；如人夜失貫[[83]](#footnote-83)珠[[84]](#footnote-84)，電光暫現，即時還得故。煩惱及習永盡，更不復生。

**$`2453`（二）以佛眼觀一切法畢竟空，有無皆不可得**

得佛已，以佛眼觀一切十方世界中，一切物尚不見無法[[85]](#footnote-85)，何況有法！

畢竟空法能破顛倒，令菩薩成佛──是事尚不可得，何況凡夫顛倒有法！

**$（三）勸學方便行無所有般若**

是故，須菩提！當知一切法無所有相，是名「菩薩方便」。

空尚不可[[86]](#footnote-86)得，何況有！

須菩提！菩薩應行無所有般若波羅蜜。

**$二、一切法無作者故，知諸法無作，皆無所有**

是菩薩（654c）行是無所有般若波羅蜜，若布施時，即知布施物空、無所有，受者及[[87]](#footnote-87)菩薩心亦無所有；乃至一切種智──得者、得法、得處，無法尚不知，何況有法！

「得者」，菩薩；「得法」，是阿耨多羅三藐三菩提；「用得法」是菩薩道。皆知是法無所有。何以故？一切法本性爾，不以智慧故異。非凡夫作，亦非諸聖人作，一切法無作，無作者故。

**$柒、明諸法無所有，不失能知義**

**$（壹）菩薩知諸法無所有，以世俗諦為眾生示有無**

**$一、須菩提問：若法無所有，云何菩薩分別法有無**

須菩提意：「若諸法都是無所有相，誰知是無所有？」是故問佛：「世尊！諸法、諸法性離，云何離法能知離法若有、若無？何以故？無法不能知無法，有法不能知有法；無法不能[[88]](#footnote-88)知有法，有法不能知無法！[[89]](#footnote-89)世尊！如是一切法無所有相，云何菩薩作是分別是法若有、若無？」

**$二、佛答**

佛答：「菩薩世俗故為眾生說若有、若無，非第一義。」

若有是實有[[90]](#footnote-90)，無亦應有實。若有不實，無云何應實？

**$（貳）二諦如無異，為眾生故依世俗分別說**

**$一、二諦如無異**

`2454`須菩提問：「世俗、第一義有異耶？」

若異，破壞法性故，是故佛[[91]](#footnote-91)言：「不異。世俗如即是第一義如。」

**$二、為眾生故依世俗分別說**

**$（一）眾生不知不見如故，依世俗說有無**

眾生不知是「如」故，以世俗為說若有、若無。

**$（二）眾生著相不知空故，欲令知清淨無所有**

復次，眾生於[[92]](#footnote-92)五受陰[[93]](#footnote-93)中有所著，為是眾生離所有、得無所有故，菩薩說「無所有」；世俗[[94]](#footnote-94)法故分別諸法，欲令眾生知是「無所有」。

**$（參）勸學無所有般若**

如是，須菩提！菩薩應學無所有般若波羅蜜[[95]](#footnote-95)。

**`2455`〈<品 n="72" t="菩薩行品">釋菩薩行品第七十二</品>〉**[[96]](#footnote-96)

**（大正25，654c24-657b15）**

^【**經**】

**$壹、明菩薩行**

**$（壹）總標：為無上菩提行，是名菩薩行**

**$一、須菩提問**

須菩提白佛言：「世尊！世尊說菩薩行，何等是菩薩行？」

**$二、佛答**

佛言：「菩薩行者，為阿耨多羅三藐三菩提行，是名菩薩行。」[[97]](#footnote-97)

**$（貳）觀諸法空，修六度等，不作二相，是名為無上菩提修菩薩行**

「世尊！云何菩薩摩訶薩為阿耨多羅三藐三菩提行[[98]](#footnote-98)？」

佛言：「若菩薩摩訶薩行色空，[[99]](#footnote-99)行受、想、行、識空；行眼空，乃（655a）至意；行色空，乃至法；行眼界空，乃至意識界；

行檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜；

行內空、行外空、行內外空、行空空、行大空、行[[100]](#footnote-100)第一義空、有為空、無為空、畢竟空、無始空、散空、[[101]](#footnote-101)諸法空、性空[[102]](#footnote-102)、自相空、[[103]](#footnote-103)無法空、有法空、無法有法空；

行初禪、第二[[104]](#footnote-104)、第三[[105]](#footnote-105)、第四禪，

行慈、悲、喜、捨，

行無量虛空處、無量識處、無所有處、非有想非無想處；

行四念處，行四正勤、四如意足、五根、五力、七覺分、八聖道分；

行空三昧，行無相、[[106]](#footnote-106)無作三昧；

行八背捨、九次第定；

行佛十力、行四無所畏、行四無礙智、行十八不共法、行大慈大悲；

`2456`行淨佛國土、行成就眾生；

行諸辯才、行[[107]](#footnote-107)文字入無文字、行諸陀羅尼門；[[108]](#footnote-108)

行有為性、行無為性，如阿耨多羅三藐三菩提不作二。

如是，須菩提！菩薩摩訶薩行般若波羅蜜，名為『阿耨多羅三藐三菩提行[[109]](#footnote-109)』。」[[110]](#footnote-110)

**$貳、明得果**

**$（壹）明佛義**

須菩提白佛言：「世尊！世尊[[111]](#footnote-111)說言佛，何義故名佛？」

佛告須菩提：「**知諸法實義**故名為佛。復次，**得諸法實相**故名為佛。復次，**通達實義**故名為佛。復次，**如實知一切法**故名為佛。」[[112]](#footnote-112)

**$（貳）明菩提義**

**$一、須菩提問**

須菩提言：「何義故名菩提？」

**$二、佛答**

**$（一）空、如、法性、實際是菩提**

「須菩提！空義是菩提義，如義[[113]](#footnote-113)、法性義、實際義是菩提義。

**$（二）名相言說是菩提**

復次，須菩提！名相言說是菩提義[[114]](#footnote-114)。[[115]](#footnote-115)

**$（三）不可壞、不可分別是菩提**

須菩提！菩提實義不可壞、不可分別是菩提義。[[116]](#footnote-116)

**$`2457`（四）諸法實相不誑不異是菩提**

復次，須菩提！諸法實相不誑不異是菩提義。

以是故名菩提。

**$（五）舉人釋法**

**$1、約人說：菩提是諸佛所有故名菩提**

復次，須菩提！是菩提[[117]](#footnote-117)，諸佛所有故名菩提。[[118]](#footnote-118)

**$2、約智說：諸佛正遍知故名菩提**

復次，須菩提！諸佛正遍知故名為[[119]](#footnote-119)菩提。」[[120]](#footnote-120)

**$參、以無所有方便行，具行三事**[[121]](#footnote-121)**利益眾生**

**$（壹）般若畢竟淨，菩薩行道時於諸法無得失**

須菩提白佛言：「世尊！若菩薩摩訶薩為是[[122]](#footnote-122)菩提行六波羅蜜乃至行（655b）一切種智，於諸法何得何失、何增何減、何生何滅、何垢何淨？」

佛告須菩提：「若菩薩摩訶薩[[123]](#footnote-123)行六波羅蜜乃至行一切種智，於諸法無得無失、無增無減、無生無滅、無垢無淨。何以故？菩薩摩訶薩行般若波羅蜜，不為得失、增減、生滅、淨垢[[124]](#footnote-124)故出。」[[125]](#footnote-125)

**$（貳）不以二法行諸道**

須菩提白佛[[126]](#footnote-126)言：「世尊！若菩薩摩訶薩行般若波羅蜜，不為得失乃至不為淨垢故出，菩薩摩訶薩云何行般若波羅蜜，能取檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜？云何行內空[[127]](#footnote-127)乃至無法有法空？云何行禪、無量心、無色定？云何行四念處乃至八聖道分？云何行空、無相、無作解脫門？云何行佛十力、四無所畏、四無礙智、十八不共法、大慈大悲？云何行菩薩十地？云何過聲聞、辟支佛地，入菩薩位中？」

`2458`佛告須菩提：「菩薩摩訶薩行般若波羅蜜時，不以二法故[[128]](#footnote-128)行檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜，不以二法乃至行一切種智。」

**$（參）菩薩行不二法，能增益善根，世間眾生及眾惡皆不能壞**

**$一、行不二法，增益善根**

須菩提言：「世尊！若菩薩摩訶薩不以二法故行檀波羅蜜乃至般若波羅蜜，不以二法故乃至行一切種智，菩薩從初發意乃至後[[129]](#footnote-129)意云何善根增益？」

佛告須菩提：「若行二法者，善根不得增益。何以故？一切凡夫[[130]](#footnote-130)皆依二法，不得增益善根。菩薩摩訶薩行不二法，從初發意乃至後意，於其中間增益善根。[[131]](#footnote-131)

**$二、一切世間眾生不能壞菩薩令墮二乘地**

以是故，菩薩摩訶薩，一切世間天及人、阿修羅無能伏，無能壞其善根、令[[132]](#footnote-132)墮聲聞、辟支佛地；[[133]](#footnote-133)

**$三、諸惡不善法不能壞六度等諸善法**

及諸眾惡不善法不能制菩薩令不能行檀波羅蜜、增益（655c）善根，乃至般若波羅蜜亦如是。[[134]](#footnote-134)

**$四、結**

須菩提！菩薩摩訶薩應如是行般若波羅蜜。」

**$（肆）依正觀具足三事**[[135]](#footnote-135)**，自利利他得無上菩提**

**$一、不為善根、非善根故行般若**

**$（一）正說**

「世尊！菩薩摩訶薩為善根故行般若波羅蜜不？」

佛言：「不也！須菩提！菩薩摩訶薩[[136]](#footnote-136)亦不為善根故行般若波羅蜜，亦不[[137]](#footnote-137)為非善根故行般若波羅蜜。

**$（二）釋因：三事未成，不能得佛智**

何以故？須菩提！菩薩摩訶薩法，未供養諸佛、未具足善根、未得真知識，不能得`2459`一切種智。」

**$二、勸行三事，能得一切種智**

**$（一）須菩提問**

須菩提言：「世尊！云何菩薩摩訶薩供養諸佛、具足善根、得真知識能得一切種智？」

**$（二）佛答**

**$1、明三事**

**$（1）供養諸佛**

佛告須菩提：「菩薩摩訶薩從初發意供養諸佛。

**$（2）具足善根**

諸佛所說十二部經──修妬路乃至憂波提舍，是菩薩聞、持、誦利、心觀、了達；了達故，得陀羅尼；得陀羅尼故，能起無礙智；起無礙智故，所生處，乃至薩婆若，終不忘失是法[[138]](#footnote-138)。亦於諸佛所種善根，為是善根所護，終不墮惡道諸難。

以是善根因緣故，得深心[[139]](#footnote-139)清淨[[140]](#footnote-140)；得深心清淨故，能淨佛國土、成就眾生。[[141]](#footnote-141)

**$（3）親近善知識**

以善根所護故，常不離真知識，所謂諸佛、諸菩薩摩訶薩及諸聲聞能讚歎佛、法、眾者。[[142]](#footnote-142)

**$2、結勸應修**

如是，須菩提！菩薩摩訶薩應供養諸佛、種善根、親近善知識。」^^

【**論**】釋曰：

**$壹、明菩薩行**

**$（壹）總標：為無上菩提行，是名菩薩行**

**$`2460`一、須菩提問**

上品中須菩提問佛：「《經》常說般若波羅蜜，何以故名般若波羅蜜？」佛種種因緣答。[[143]](#footnote-143)因此事故，此品中復問世尊：「《經》常說菩薩行，何等是菩薩行？」

是故須菩提問「菩薩行」。

**$※ 因論生論：前已說「般若攝一切法即是菩薩行」，何以更問菩薩行**

問曰：若般若波羅蜜中攝一切法，又般若即是菩薩行，何以故更問？

答曰：一切菩薩道名「菩薩行」，悉遍知諸法實相智慧名「般若波羅蜜」，是為異。若《般若經》、「菩薩行」等共相攝，無異。

復次，有人言：菩薩行者，菩薩身、口、意業諸有所（656a）作，皆名菩薩行。以是事故，須菩提但欲分別「菩薩正行」故問。

**$二、佛答**

是故佛答：「菩薩行者，為阿耨多羅三藐三菩提諸善行，是名菩薩正行。」

菩薩不善、無記及著心行善法，非菩薩行；但以悲心故及空智慧，為阿耨多羅三藐三菩提行，是名「菩薩行」。

**$（貳）觀諸法空，修六度等，不作二相，是名為無上菩提修菩薩行**

何等是清淨行？所謂色空行，受、想、行、識空行，乃至有為性、無為性空行。

於是諸法不分別是空、是實，乃至是有為、是無為，如阿耨多羅三藐三菩提滅戲論不二相，是名「菩薩行」。無能壞者，亦無過失。

**$貳、明得果**

**$（壹）明佛義**

**$一、依經四種說名為佛**

**$（一）知諸法實義故名為佛**

須菩提聞是菩薩行已，歡喜問：「菩薩行果報得作佛；《經》常言『佛』，何等是佛義？」

佛答：「知諸法實義故名為佛。」

**$※ 因論生論：二乘及大菩薩亦知諸法實義，何以不名為佛**

問曰：若爾者，阿羅漢、辟支佛及大菩薩──是人亦知諸法實義，何故不名為佛？

答曰：上已說「然燈[[144]](#footnote-144)喻」。[[145]](#footnote-145)

於凡夫為實，於佛不為實。

以煩惱習所覆故，不名為實。

不能得一切種智、斷一切法中疑悔故，不名正智實義。如上分別。

**$`2461`（二）辨四義異同**

問曰：「知諸法實義」、「得諸法實相」、「通達實義」、「一切法如實知」，是四有何異？

答曰：

**$1、義同名異**

有人言[[146]](#footnote-146)：「義」無異，「名字」異[[147]](#footnote-147)。

**$2、義有差別**

有人言：有[[148]](#footnote-148)差別。

**$（1）知諸法實義故名為佛，（2）得諸法實相故名為佛**

「義」名諸法實相，不生不滅，法相常住，如涅槃。

知是義故，名為「佛」。

是義中常覺悟、無錯謬；於是義，以種種名相法令眾生解第一實義。

是故四無礙中，別說「義無礙」、「法無礙」。

**$（3）通達實義故名為佛**

有人雖得諸法實義，不能通達，有二因緣故：一者、煩惱未盡，二者、未得一切智故。

如須陀洹、斯陀含、阿那含，未斷煩惱故，不能通達；阿羅漢、辟支佛、大菩薩煩惱雖盡，未得一切種智故，不能通（656b）達。

是故說「通達實義故名為佛」。

**$（4）如實知一切法故名為佛**

「如實[[149]](#footnote-149)知一切法」者，總上三事亦義、亦法，一切法若有、若無，種種了了[[150]](#footnote-150)知故，如「一切種智」義中說：亦知寂滅相，亦知有為[[151]](#footnote-151)相。[[152]](#footnote-152)

**$二、得菩提智故名為佛，亦名智者**

復次，「菩提」名智，「佛」名智者。得是智故，名為智者。

**$（貳）明菩提義**

**$一、須菩提問**

須菩提問：「世尊！何等是菩提？」

**$二、佛答**

**$（一）空、如、法性、實際是菩提**

**$`2462`1、正明**

佛答：「空、如、法性、實際，名為菩提。」

空三昧相應實相智慧緣如、法性、實際，「菩提」名實智慧。

**$2、簡別二乘**

三學道未斷煩惱，雖有智慧，不名為菩提。

三無學人[[153]](#footnote-153)，無明永盡無餘故，智慧名[[154]](#footnote-154)菩提。

二無學人[[155]](#footnote-155)不得一切智正遍知諸法故[[156]](#footnote-156)，不得名「阿耨多羅三藐三菩提」。

唯佛一人智慧，名「阿耨多羅三藐三菩提」。

**$（二）名相言說是菩提**

復次，名相語言文字故名「菩提」。

**$（三）不可壞、不可分別是菩提**

菩提實義，不可分別破壞。

**$（四）諸法實相不誑不異是菩提**

復次，「菩提」是如、不異，常不虛誑。

何以故？一切眾生智慧轉轉有勝，至佛更無勝者；諸法亦轉轉[[157]](#footnote-157)有勝，先者虛妄，後者真實，至菩提更無實者。是故「菩提」名為實。

**$（五）舉人釋法**

**$1、約人說：菩提是諸佛所有故名菩提**

復次，如得菩提故名為佛，今以佛得故名「菩提」。

**$2、約智說**

**$（1）盡智名菩提**

復次，有人言：盡智知生永盡，是名「菩提」。

**$（2）盡智、無生智名菩提**

有人言：盡智、無生智，名「菩提」。

**$（3）無礙解脫名菩提**

有人言：無礙解脫名「菩提」。何以故？得是解脫，於一切法皆通達。

**$（4）四無礙智是菩提**

有人言：四無礙智是菩提。何以故？

佛知諸法實相，是「義無礙」；

知諸法名相分別，是名「法無礙」；

`2463`分別種種語言，使眾生得解，是名「辭無礙」；

有所說法教化無窮無盡，是名「樂說無礙」。

以四無礙具足利益眾生故名「菩提」。

**$（5）佛十力乃至一切種智皆名菩提**

有人言：佛十力、四無所畏、四無礙智、十八不共法、大慈大悲、一切種智，如是無量佛法，盡名「菩提」。何以故？以智慧大故，（656c）諸法皆名「菩提」。

**$（6）佛無漏十智及其共緣、共生、共相佐助之法皆名菩提**

有人言：「真菩提」名「佛無漏十智」，是十智相應受、想、行、識，身、口業及心不相應諸行，皆名「菩提」。共緣、共生、共相佐助故，皆名「菩提」。

**$（7）諸佛正遍知故名菩提**

復有人言：菩提義無量無邊，唯佛能遍知，餘人知其少分；譬如轉輪聖王寶藏中諸寶，無能分別知其價者，聖王出寶賜人，正可知其所得者。

**$參、以無所有方便行，具行三事**[[158]](#footnote-158)**利益眾生**

**$（壹）般若畢竟淨，菩薩行道時於諸法無得失**

此中，須菩提問佛菩提相已，更問世尊：「若菩提畢竟空不壞相，菩薩行六波羅蜜諸法，增益何等善根？」

佛答：「若菩薩行是菩提實相，於一切法無所增益，何況善根！何以故？般若波羅蜜不為得失乃至垢淨故出，畢竟清淨故。」

佛可其意。

**$（貳）畢竟空和合共行，不以二法行諸道**

復更問：「若無增減，云何菩薩行般若取檀波羅蜜等諸菩薩行？」

佛答：「菩薩雖行是法，不以二法故行。」

畢竟空和合共行，是故不應難。

**$（參）菩薩行不二法，能增益善根，世間眾生及眾惡皆不能壞**

**$一、行不二法，增益善根**

復問：「世尊！若[[159]](#footnote-159)菩薩不行二法，云何從初發意乃至後心增長善根？」

佛答：「若人行二法，即是顛倒，不能增長善根。」

如人夢中雖大得財，竟無所得；覺已所得多少，真名為得。

佛語須菩提：「一切凡人[[160]](#footnote-160)皆著二法故，不能增益善根；菩薩行諸法實相，所謂不二法，從初發心來乃至後心，增益善根，無有錯謬。」

**$二、一切世間眾生不能壞菩薩令墮二乘地**

「是故菩薩，一切天、人、阿修羅無能壞其善根、令墮二乘。」

**$`2464`三、諸惡不善法不能壞六度等諸善法**

「及餘眾惡亦不能壞。」

「餘惡」者，慳貪等煩惱，破檀波羅蜜諸善法等。

**$（肆）依正觀具足三事，自利利他得無上菩提**

**$一、不為善根、非善根故行般若**

**$（一）正說**

復問：「世尊！菩薩為善根故行般若耶？」

佛答：「不為善、不為不善故行般若。」

**$（二）辨「不為善根故行」──所行但為得無上菩提**

問曰：「不為不善根故行般若」，可爾；云何「不為善根故行」？

答曰：此中佛意[[161]](#footnote-161)：貴阿耨多羅三藐（657a）三菩提故，雖行諸善根，為辦事故行，不以為貴。如《栰喻經》說：「善法尚應捨，何況不善法！」[[162]](#footnote-162)善根是助佛道法。若人不為栰故渡[[163]](#footnote-163)，為到彼岸故渡。

此中佛[[164]](#footnote-164)說因緣：「菩薩未供養諸佛、未得真知識，不能得一切種智。」

是故雖種善根，不以為貴，但為阿耨多羅三藐三菩提故[[165]](#footnote-165)。

**$二、勸行三事，能得一切種智**

**$（一）須菩提問**

須菩提言：「云何菩薩雖不為善根，而能供養諸佛乃至得一切種智？」

**$（二）佛答**

**$1、明三事**

**$（1）供養諸佛**

佛答：菩薩從初發心已來，供養諸佛，如經中說。

供養佛大故，[[166]](#footnote-166)但說佛，當知已供養辟支佛乃至住乾慧地。

**$（2）具足善根**

**$A、聽聞、受持、誦利、心觀、了達佛說十二部經故，得陀羅尼**

凡人為**聞**法故，從其聞說十二部經，以不能常得師故，皆當**受持**；以喜[[167]](#footnote-167)忘故，**誦讀令利**。

「^心觀^^」者，常繫心經卷，次第憶念。

`2465`先以語言宣義，後得**了達**，即**得陀羅尼**。

「陀羅尼」有二種：一者、聞持陀羅尼，二者、得諸法實相陀羅尼。

讀、誦、修習、常念故，得聞持陀羅尼；通達義故，得實相陀羅尼。

**$B、得陀羅尼故，能起無礙智**

住是二陀羅尼門中，能生無礙智；為眾生說法故，具足四無礙智。

問曰：若菩薩有無礙智，與佛何異？

答曰：無礙有二種：一、真無礙，二、名字無礙。

此中除佛無礙，餘者隨菩薩所得無礙。

**$C、起無礙智故，所生處乃至薩婆若終不忘失**

是菩薩讀經等因緣故，所生之處，乃至得一切種智，終不忘失。

何以故？深入讀[[168]](#footnote-168)誦諸法故，煩惱折薄。

**$D、為善根所護，終不墮惡道諸難**

^為善根所護故，終不墮惡道諸難^^；如盲人為有目者所將護故[[169]](#footnote-169)，終不墜落溝壑。

**$E、得深心清淨故，能淨佛國土、成就眾生**

集善根福德故，得深心清淨。

「^深心清淨^^」者，慈愛一切眾生，雖怨賊中人亦不加惡，所謂奪命等。

復次，智慧、福德大集故，煩惱微少，不能遍（657b）覆菩薩善心。

復次，「深心」者，於眾生中得慈悲心、不捨心、救度心，於諸法中得無常、苦、空、無我、畢竟空心，乃至佛不生佛想、涅槃想，是名「深心清淨」。

深心清淨故，**能教化眾生**。何以故？是煩惱薄故不起高心、我心、瞋心，故眾生愛樂、信受其語，教化眾生[[170]](#footnote-170)。

教化眾生故，**得淨佛世界**[[171]](#footnote-171)；如《毘摩羅詰[[172]](#footnote-172)‧佛國品》中說：「^眾生淨故，世界清淨。^^」[[173]](#footnote-173)

**$（3）親近善知識**

為善根所護故，終不離善知識。

「善知識」者，諸佛、大菩薩、阿羅漢。

略說「善知識相」，能讚歎三寶者。

**$2、結勸應修**

如是菩薩應供養諸佛、種善根、親近善知識。

`2466`何以故？如病人應求良醫藥草；「佛」為良醫，「諸善根」為藥草，瞻病人為「善知識」。病者具此三事故，病得除差[[174]](#footnote-174)；菩薩亦如是，具此三[[175]](#footnote-175)事，滅諸煩惱故，能利益眾生。

**〈<品 n="73" t="種善根品">釋種**[[176]](#footnote-176)**善根品第七十三</品>〉**[[177]](#footnote-177)

**（大正25，657b16-658b22）**

^【**經**】

**$壹、論具足善根義**

**$（壹）明行三事尚難得道，何況不行**

**$一、須菩提問**

須菩提白佛言：「世尊！菩薩摩訶薩若不供養諸佛、不具足善根、不得真知識，當得薩婆若不？」

**$二、佛答**

佛告須菩提：「菩薩摩訶薩供養諸佛、種善根、得真知識，一切種智尚難得，何況不供養諸佛、不種善根、不得真知識！」

**$（貳）明離方便故難得道**

須菩提白佛言：「世尊！菩薩摩訶薩供養諸佛、種善根、得真知識，何以故難得一切種智？」

佛告須菩提：「是菩薩摩訶薩遠離方便力，不從諸佛聞方便力，所種善根不具足，不常隨善知識教。」[[178]](#footnote-178)

**$`2467`貳、正明方便善成**

**$（壹）舉布施度明**

**$一、以有無心行布施度**

**$（一）應薩婆若心，三輪體空**

「世尊！何等是方便力，菩薩摩訶薩行是方便力，得一切種智？」

佛言：「菩薩摩訶薩從初發意行檀波羅蜜，應薩婆若念。

布施佛、若辟支佛、若聲聞、若人、若非人，是時不生布施想、受者想。何以（657c）故？觀一切法自相空、無生、無定相、無所轉，入諸法實相，所謂一切法無作無起相。[[179]](#footnote-179)

**$（二）增益善根，嚴土熟生**

菩薩以是方便力故，增益善根；增益善根故，行檀波羅蜜，淨佛國土、成就眾生。[[180]](#footnote-180)

**$二、不受世間果報，但為救眾生故行施度**

布施不受世間果報，但欲救度一切眾生故行檀波羅蜜。[[181]](#footnote-181)

**$（貳）例餘五度**

**$一、戒度**

復次，須菩提！菩薩摩訶薩從初發意行尸羅波羅蜜，應薩婆若念。

持戒時，不墮婬怒[[182]](#footnote-182)癡中，亦不墮諸煩惱纏縛[[183]](#footnote-183)及諸不善破道法──若慳貪、破戒、瞋恚、懈怠、亂意、愚癡，慢、大慢、慢慢、我慢、增上慢、不如慢、邪慢，若聲聞心、若辟支佛心。何以故？是菩薩摩訶薩觀一切法自相空、無生、無定相、無所轉，入諸法實相，所謂一切法[[184]](#footnote-184)無作[[185]](#footnote-185)無起相[[186]](#footnote-186)。

菩薩成就是方便力故，增益善根；增益善根故，行尸羅波羅蜜，淨佛國土、成就眾生。

持戒不受世間果報，但欲救度一切眾生故行尸羅波羅蜜。

**$二、忍度**

復次，須菩提！菩薩摩訶薩從初發意行羼提波羅蜜，應薩婆若念。

`2468`方便力成就故，行見諦道、思惟道，亦不取須[[187]](#footnote-187)陀洹果、斯陀含、阿那含、阿羅漢果。何以故？是菩薩摩訶薩知諸法自相空、無生、無定相、無所轉，雖行是助道法，而[[188]](#footnote-188)過聲聞、辟支佛地。須菩提！是名菩薩無生法忍。[[189]](#footnote-189)

**$三、精進度**

復次，須菩提！菩薩摩訶薩從初發意行毘梨耶波羅蜜，入初禪乃至入[[190]](#footnote-190)第四禪，入四無量心、四無色定。雖出入諸禪，而不受果報。何以故？是菩薩成就是方便力故，知諸禪定自相空、無生、無定相、無所轉，淨佛國土、成就眾生。

精進不受世間果報，但欲救度一切眾生故，行毘梨耶波羅蜜。[[191]](#footnote-191)

**$四、禪定度**

復次，須菩提！菩薩摩訶薩從初發意行禪（658a）波羅蜜，應薩婆若念，入[[192]](#footnote-192)八背捨、九次第定。

亦不證須陀洹果，乃至不證阿羅漢果。何以故？是菩薩摩訶薩知諸法自相空、無生、無定相、無所轉。[[193]](#footnote-193)

**$五、般若度**

復次，須菩提！菩薩摩訶薩從初發意行般若波羅蜜，學佛十力、四無所畏、四無礙智、十八不共法、大慈大悲，乃至未得一切種智、未淨佛國土、未成就眾生，於其中間應如是行[[194]](#footnote-194)。何以故？是菩薩摩訶薩知諸法自相空、無生、無定相、無所轉。

`2469`須菩提！是[[195]](#footnote-195)菩薩摩訶薩應如是行般若波羅蜜，不受果報。」^^[[196]](#footnote-196)

【**論**】

**$壹、論具足善根義**

**$（壹）明行三事尚難得道，何況不行**

**$一、須菩提問**

問曰：須菩提何以故作是麁問──「不供養諸佛，不具足善根，不得真知識，當得薩婆若不」？

答曰：有人言：「若一切諸法無所有性、畢竟空，畢竟空中種善根、不種善根等無異。若爾者，可不供養諸佛、不種善根、不得真知識，得薩婆若耶？」

復有人疑言：「得薩婆若更有種種門，可不須種善根等。」

是故問佛。

**$二、佛答**

佛答：「若[[197]](#footnote-197)供養諸佛、種善根、得真知識，尚難得，何況不[[198]](#footnote-198)！」

**$三、釋經意**

須菩提問：「以畢竟空中無有福以[[199]](#footnote-199)非福，何以[[200]](#footnote-200)但以福德故得？」

佛答：「以世諦中有福故得。」

須菩提為眾生著無所有故問，佛以不著有法答，所謂：「精進修福尚不可得，何況不修福！」

如受乞食道人，至一聚落，從一家至一家，乞食不得；見一餓狗飢臥，以杖打之言：「汝畜生無智！我種種因緣，家家求食尚不能[[201]](#footnote-201)得，何況汝臥而望得！」

**$（貳）明離方便故難得道**

須菩提問：「世尊！有是供養諸佛等因緣，何故不得其果報？」

佛答：「離方便故。」「方便」者，所謂般若波羅蜜。

`2470`雖見諸佛色身，不（658b）以智慧眼見法身；雖少種善根，而不具足；雖得善知識，不親近諮受。

**$貳、正明方便善成**

**$（壹）詳述施度**

**$一、以有無心行布施度**

**$（一）應薩婆若心，三輪體空**

又佛自說因緣，所謂：「菩薩從初發意，以有無心行檀波羅蜜。」

「有心」者，所謂應薩婆若心布施，念諸佛種種無量功德、憐愍眾生故布施；

「無心」者，若施佛乃至凡人[[202]](#footnote-202)，不生三想，所謂施者、受者、財物。

何以故？施物等一切法自相空，從本已來常不生；無定相，若一若異、若常若無常等，是法自相空故；不可轉，安住「如」中故。

如是觀，即入諸法實相，所謂「無作無起相」。

一切法無所能作，不生高心，無所悕望。

**$（二）增益善根，嚴土熟生**

如是方便力故，能增益善根、離不善根，教化眾生、淨佛世界。

**$二、不受世間果報，但為救眾生故行施度**

布施若多、若少，不受世間果報，但欲救度一切眾生故。

菩薩布施眾生有量[[203]](#footnote-203)有限，作是念：「我先世不行深福德，今不能廣施[[204]](#footnote-204)眾生。我今當深實多行檀波羅蜜，得是果報已，能具足利益，廣施無量眾生，若今世利[[205]](#footnote-205)，若後世利，若道德利。」

**$三、結成**

無如是方便，菩薩雖供養諸佛、種善根、得真知識，尚不得，何況不供養！

**$（貳）例餘五度**

餘五波羅蜜，亦如是。

1. （大智度論釋道樹品第七十一卷八十五）十六字＝（大智度論卷八十五釋道樹品第七十一訖第七十三品）二十二字【宋】【元】，＝（大智度論卷八十五釋道樹品第七十一）十六字【明】，＝（大智度論第八十五釋第七十一品訖第七十三品道樹品）二十三字【宮】，＝（大智度經論卷八十五釋第七十品訖第七十二品）二十字【聖】，＝（摩訶般若波羅蜜品第七十道樹品八十五）十七字【石】。（大正25，651d，n.16） [↑](#footnote-ref-1)
2. 〔【經】〕－【宋】【宮】【聖】。（大正25，651d，n.17） [↑](#footnote-ref-2)
3. 《大品經義疏》卷10：「^此品明方便起心，無所依著，希有可歎。^^」（卍新續藏24，324b20-21） [↑](#footnote-ref-3)
4. 《大般若波羅蜜多經》卷463〈69 樹喻品〉：

   ^爾時，具壽善現白佛言：「世尊！如是般若波羅蜜多最為甚深，諸菩薩摩訶薩能為難事，謂不得諸有情，亦不得彼施設，而為有情速求證得一切智智。世尊！譬如有人欲於無色、無見、無對、無所依止空中種樹，彼甚為難。諸菩薩摩訶薩亦復如是，不得有情及彼施設，而為有情速求證得一切智智極為難事。」^^（大正7，339c1-7） [↑](#footnote-ref-4)
5. 《大般若波羅蜜多經》卷463〈69 樹喻品〉：「^譬如有人良田種樹，是人雖復不識此樹根、莖、枝葉、花、果受者，而種樹已，隨時溉灌勤加守護，此樹**後**※時漸得生長，根莖、枝葉、花果茂盛，眾人受用愈疾獲安。諸菩薩摩訶薩亦復如是，雖不見有果報有情，而為有情速求證得一切智智，漸次修行布施、淨戒、安忍、精進、靜慮、般若波羅蜜多及餘無量菩提分法，既圓滿已，便能證得一切智智，令諸有情受用果報，枝葉華果各得饒益。^^」（大正7，339c14-23）

   ※案：《大正藏》原作「復」，今依《高麗藏》作「後」（第4冊，101b8）。 [↑](#footnote-ref-5)
6. 華＝葉【聖】。（大正25，651d，n.18） [↑](#footnote-ref-6)
7. 〔是〕－【宮】。（大正25，651d，n.21） [↑](#footnote-ref-7)
8. 〔令〕－【宋】【宮】【聖】。（大正25，652d，n.1） [↑](#footnote-ref-8)
9. 《大品經義疏》卷71：

   ^「**須菩提白佛：是菩薩如佛**」下第二，如佛**難**※1，先**難**※1佛述，正※2正※3作斷惡歎為如佛也；次舉三義成之：一、生善，二、斷惡，三、佛答如故。能滅惡生善，即釋上功能。佛也，體如故名佛。菩薩二體佛如豈不如佛？差※4菩薩別體如不體佛如者，可不如佛耳。^^（卍新續藏24，325a3-8）

   ※1案：「難」應作「歎」。

   ※2上「正」一作「王」。（卍新續藏24，325d，n.1）

   ※3一無「正」字。（卍新續藏24，325d，n.2）

   ※4「差」疑「若」。（卍新續藏24，325d，n.3） [↑](#footnote-ref-9)
10. 《大般若波羅蜜多經》卷463〈69 樹喻品〉：

    ^具壽善現白言：「世尊！諸菩薩摩訶薩當知如佛。所以者何？依諸菩薩摩訶薩故便能永斷一切地獄、傍生、鬼界，亦能永斷一切無暇、貧窮下賤、三界眾苦。^^」（大正7，340a8-11） [↑](#footnote-ref-10)
11. 諸＝識【宮】。（大正25，652d，n.3） [↑](#footnote-ref-11)
12. 《大般若波羅蜜多經》卷463〈69 樹喻品〉：

    ^復次，善現當知！**菩薩摩訶薩眾即是如來**。所以者何？善現！若由此真如施設如來，即由此真如施設獨覺，亦由此真如施設聲聞，亦由此真如施設一切賢聖，亦由此真如施設色、受、想、行、識，……亦由此真如施設有為界，亦由此真如施設無為界，亦由此真如施設一切法，亦由此真如施設一切有情，亦由此真如施設一切菩薩摩訶薩。

    如是，善現！若如來真如、若獨覺真如、若聲聞真如、若一切賢聖真如、若色等一切法真如、若一切有情真如、若一切菩薩摩訶薩真如，如是真如實皆無異，由無異故說名真如。諸菩薩摩訶薩於此真如修學圓滿，便能證得一切智智，既已證得一切智智故名如來。以是因緣當知菩薩摩訶薩眾即是如來，以一切法一切有情皆以真如為定量故。^^（大正7，340a17-b28） [↑](#footnote-ref-12)
13. 《大品經義疏》卷71：「^既體如故如佛，豈不學如耶？此中，明體如故具自行，知眾生根體如化。^^」（卍新續藏24，325a8-9） [↑](#footnote-ref-13)
14. 住＝於【元】【明】【石】。（大正25，652d，n.4） [↑](#footnote-ref-14)
15. 知＝如【聖】【石】。（大正25，652d，n.5） [↑](#footnote-ref-15)
16. 《大般若波羅蜜多經》卷463〈69 樹喻品〉：「^若於一切法真如得自在，則得一切有情根勝劣智。^^」（大正7，340c2-4） [↑](#footnote-ref-16)
17. 知＝智【聖】。（大正25，652d，n.6） [↑](#footnote-ref-17)
18. 〔知一……已〕九字－【宋】【元】【明】【宮】。（大正25，652d，n.7） [↑](#footnote-ref-18)
19. 〔得〕－【宋】【元】【明】【宮】【聖】。（大正25，652d，n.8） [↑](#footnote-ref-19)
20. 《大般若波羅蜜多經》卷463〈69 樹喻品〉：「^如是，善現！諸菩薩摩訶薩應學甚深般若波羅蜜多，若學甚深般若波羅蜜多則能學一切法真如，若學一切法真如則於一切法真如得自在，若於一切法真如得自在則得一切有情根勝劣智，若得一切有情根勝劣智則能具知一切有情勝解差別，若能具知一切有情勝解差別則知一切有情自業受果，若知一切有情自業受果則願智圓滿，若願智圓滿則能淨修三世妙智，若能淨修三世妙智則能圓滿一切智智，若能圓滿一切智智則能無倒行菩薩行，若能無倒行菩薩行則能常以財施、法施饒益有情，若能常以財施、法施饒益有情則能如實成熟有情，若能如實成熟有情則能如實嚴淨佛土，若能如實嚴淨佛土則能證得一切智智，若能證得一切智智則能如實轉妙法輪，若能如實轉妙法輪則能安立有情於三乘道，若能安立有情於三乘道則能令有情入無餘依般涅槃界。^^」（大正7，340b28-c17） [↑](#footnote-ref-20)
21. 《大般若波羅蜜多經》卷463〈69 樹喻品〉：「^如是，善現！諸菩薩摩訶薩見如是等自利利他無量功德，欲令所發大菩提心堅固不退，應勤精進修行般若波羅蜜多方便善巧。^^」（大正7，340c17-20） [↑](#footnote-ref-21)
22. 應當＝當應【宋】【宮】【聖】。（大正25，652d，n.10） [↑](#footnote-ref-22)
23. （為）＋作【元】【明】【石】。（大正25，652d，n.11） [↑](#footnote-ref-23)
24. 〔是〕－【聖】【石】。（大正25，652d，n.12） [↑](#footnote-ref-24)
25. 〔深〕－【宋】【元】【明】【宮】。（大正25，652d，n.13） [↑](#footnote-ref-25)
26. 千＝干【宮】。（大正25，652d，n.14） [↑](#footnote-ref-26)
27. 如＋（是）【石】。（大正25，652d，n.15） [↑](#footnote-ref-27)
28. 巨億：數以億計。極言其多。（《漢語大詞典》（一），p.955） [↑](#footnote-ref-28)
29. 〔中〕－【宮】。（大正25，652d，n.16） [↑](#footnote-ref-29)
30. 關於「三乘共十地」的內容，詳見《大智度論》卷75〈57 燈炷品〉（大正25，585c28-586a17）。 [↑](#footnote-ref-30)
31. 《大般若波羅蜜多經》卷463〈69 樹喻品〉：^「復次，善現！假使充滿三千大千世界一切有情皆入菩薩正性離生，是諸菩薩摩訶薩眾所獲福聚，於行菩提向一菩薩摩訶薩所獲福聚，百分不及一，千分不及一，如是乃至百千俱胝那庾多分亦不及一。」^^（大正7，341b17-22） [↑](#footnote-ref-31)
32. 《大般若波羅蜜多經》卷463〈69 樹喻品〉：「^復次，善現！假使充滿三千大千世界一切有情皆行菩提向，是諸菩薩摩訶薩眾所獲福聚，於一如來、應、正等覺所成福聚，百分不及一，千分不及一，如是乃至百千俱胝那庾多分亦不及一。^^」（大正7，341b22-26） [↑](#footnote-ref-32)
33. 《大般若波羅蜜多經》卷463〈69 樹喻品〉：

    ^時，具壽善現白佛言：「世尊！初發無上正等覺心諸菩薩摩訶薩何所思惟？」

    佛言：「善現！是菩薩摩訶薩恒正思惟一切智智。」^^（大正7，341b27-29） [↑](#footnote-ref-33)
34. 〔無想〕－【宋】【元】【明】【宮】。（大正25，652d，n.17） [↑](#footnote-ref-34)
35. （1）《放光般若經》卷16〈71 種樹品〉：

    ^佛言：「薩云若者，無所有亦無有想，亦無無想，亦不生，亦不現。^^」（大正8，115c16-18）

    （2）《大般若波羅蜜多經》卷463〈69 樹喻品〉：

    ^佛告善現：「一切智智無性為性，無相、無因、無所警覺、無生現故。^^」（大正7，341c2-3） [↑](#footnote-ref-35)
36. 《大般若波羅蜜多經》卷463〈69 樹喻品〉：

    ^又汝所問「一切智智何所緣？何增上？何行相？何為相」者，善現！一切智智無性為所緣，正念為增上，寂靜為行相，以法界為相。^^（大正7，341c2-6） [↑](#footnote-ref-36)
37. 但＝俱【聖】。（大正25，652d，n.18） [↑](#footnote-ref-37)
38. 《大般若波羅蜜多經》卷463〈69 樹喻品〉：

    ^佛告善現：「非但一切智智無性為性，色、受、想、行、識亦無性為性；如是乃至有為界、無為界亦無性為性。」^^（大正7，342a4-7） [↑](#footnote-ref-38)
39. 〔相〕－【宮】【聖】。（大正25，652d，n.19） [↑](#footnote-ref-39)
40. 為＋（相）【宋】【元】【明】。（大正25，652d，n.20） [↑](#footnote-ref-40)
41. （1）《放光般若經》卷16〈71 種樹品〉：

    ^佛告須菩提：「薩云若者，自無所有，自無所有者空。」^^（大正8，115c22-24）

    （2）《大般若波羅蜜多經》卷463〈69 樹喻品〉：

    ^佛告善現：「一切智智自性無故；若法自性無，此法無性為性。色、受、想、行、識亦自性無故；若法自性無，此法無性為性。如是乃至有為界、無為界亦自性無故；若法自性無，此法無性為性。」^^（大正7，342a9-13） [↑](#footnote-ref-41)
42. 〔故〕－【宋】【元】【明】【宮】。（大正25，652d，n.21） [↑](#footnote-ref-42)
43. 《大般若波羅蜜多經》卷463〈69 樹喻品〉：

    ^佛告善現：「一切智智無和合自性故，若法無和合自性，此法則以無性為性。色、受、想、行、識亦無和合自性故，若法無和合自性，此法則以無性為性。如是乃至有為界、無為界亦無和合自性故，若法無和合自性，此法則以無性為性。」^^（大正7，342a16-21） [↑](#footnote-ref-43)
44. 〔自〕－【宋】【元】【明】【宮】【聖】。（大正25，652d，n.22） [↑](#footnote-ref-44)
45. 世界＝國土【石】下同。（大正25，653d，n.1） [↑](#footnote-ref-45)
46. 〔羅〕－【宋】【元】【明】【宮】。（大正25，653d，n.2） [↑](#footnote-ref-46)
47. 定＝空【聖】。（大正25，653d，n.3） [↑](#footnote-ref-47)
48. 《大般若波羅蜜多經》卷463〈69 樹喻品〉：

    ^佛告善現：「是菩薩摩訶薩成就最勝方便善巧，雖知一切法皆無性為性，而常精勤成熟有情、嚴淨佛土；雖常精勤成熟有情、嚴淨佛土，而恒通達一切有情及諸佛土無不皆以無性為性。^^」（大正7，342b26-c2） [↑](#footnote-ref-48)
49. 是＋（為）【石】。（大正25，653d，n.4） [↑](#footnote-ref-49)
50. 〔行〕－【宮】。（大正25，653d，n.5） [↑](#footnote-ref-50)
51. 薩＋（等）【聖】。（大正25，653d，n.6） [↑](#footnote-ref-51)
52. 足＋（是）【宋】【元】【明】【宮】。（大正25，653d，n.7） [↑](#footnote-ref-52)
53. 〔具足……緣〕六字－【宋】【元】【明】【宮】。（大正25，653d，n.8） [↑](#footnote-ref-53)
54. （1）《放光般若經》卷16〈71 種樹品〉：「^一時一意，以智慧一時合應，便逮薩云若。^^」（大正8，116a9-10）

    （2）《大般若波羅蜜多經》卷463〈69 樹喻品〉：「^若學此道已得圓滿，由一剎那相應般若，便能證得一切智智。^^」（大正7，342c13-15） [↑](#footnote-ref-54)
55. 《大般若波羅蜜多經》卷463〈69 樹喻品〉：「^復以無障清淨佛眼，遍觀十方三世等法尚不得無，況當得有！^^」（大正7，342c16-17） [↑](#footnote-ref-55)
56. 《大般若波羅蜜多經》卷463〈69 樹喻品〉：「^如是，善現！諸菩薩摩訶薩應行般若波羅蜜多，信解一切法皆無性為性。善現！是名菩薩摩訶薩成就最勝方便善巧，謂行般若波羅蜜多觀一切法，尚不得無，況當得有！^^」（大正7，342，c17-21） [↑](#footnote-ref-56)
57. 〔是〕－【石】。（大正25，653d，n.9） [↑](#footnote-ref-57)
58. 可得＝知【宋】【元】【明】【宮】【聖】。（大正25，653d，n.10） [↑](#footnote-ref-58)
59. 《大般若波羅蜜多經》卷463〈69 樹喻品〉：「^善現！是菩薩摩訶薩修行布施波羅蜜多時，於此布施施者、受者、施物、施果及菩提心尚不見無，況當見有！^^」（大正7，342c21-24） [↑](#footnote-ref-59)
60. 〔況〕－【石】。（大正25，653d，n.11） [↑](#footnote-ref-60)
61. 《大品經義疏》卷71：

    ^「**無法尚不可得，何況法性**」者，得佛時畢竟空故，始是方便，故因中不著有無，果亦如是，可謂行無生滅；因不得常斷，果即其證也。^^（卍新續藏24，325b11-14） [↑](#footnote-ref-61)
62. 佛＋（所）【石】。（大正25，653d，n.12） [↑](#footnote-ref-62)
63. 《大般若波羅蜜多經》卷463〈69 樹喻品〉：

    ^如是乃至證得一切智智時，於一切智智若能證者、若所證得、若由此證得、若證得時處，尚不見無，況當見有！所以者何？善現！是菩薩摩訶薩常作是念：「諸法皆以無性為性，如是無性非佛所作、非菩薩作、非獨覺作、非聲聞作、亦非餘作，以一切法皆無作者，作者離故。」^^（大正7，342c24-343a1） [↑](#footnote-ref-63)
64. 《大般若波羅蜜多經》卷463〈69 樹喻品〉：

    ^善現復問：「若一切法離法性者，云何離法能知離法若有若無？世尊！有法不應能知無法，無法不應能知有法，有法不應能知有法，無法不應能知無法。世尊！如是一切法皆無知為性，云何菩薩摩訶薩行深般若波羅蜜多，於諸法中種種顯示，謂色、受、想、行、識若有若無，……預流果乃至獨覺菩提若有若無，一切菩薩摩訶薩行若有若無，諸佛無上正等菩提若有若無，一切智智若有若無，有為界、無為界若有若無？」^^（大正7，343a2-b1） [↑](#footnote-ref-64)
65. （1）《放光般若經》卷16〈71 種樹品〉：「^菩薩以世事習故現有所有、現無所有，非第一最要義。^^」（大正8，116a26-28）

    （2）《大般若波羅蜜多經》卷463〈69 樹喻品〉：

    ^佛告善現：「諸菩薩摩訶薩行深般若波羅蜜多，隨世俗故，顯示諸法若有、若無，不隨勝義。^^」（大正7，343b1-3） [↑](#footnote-ref-65)
66. 《大般若波羅蜜多經》卷463〈69 樹喻品〉：

    ^佛告善現：「非異世俗別有勝義。所以者何？世俗真如即是勝義。^^」（大正7，343b4-6） [↑](#footnote-ref-66)
67. 〔以〕－【宋】【元】【明】【宮】。（大正25，653d，n.13） [↑](#footnote-ref-67)
68. 《大般若波羅蜜多經》卷463〈69 樹喻品〉：「^諸有情類顛倒妄執，於此真如不知不見；諸菩薩摩訶薩為益彼故，隨世俗相顯示諸法若有若無，非隨勝義。^^」（大正7，343b6-8） [↑](#footnote-ref-68)
69. （1）《放光般若經》卷16〈71 種樹品〉：「^又須菩提！眾生於五陰有相，不知無所有，以是故作是分別說法，欲使眾生知無所有。^^」（大正8，116b2-3）

    （2）《大般若波羅蜜多經》卷463〈69 樹喻品〉：「^善現！無量有情於蘊等法起實有想或實無想，不達諸法非有非無；諸菩薩摩訶薩為益彼故，顯示蘊等若有若無，令諸有情因斯了達蘊等諸法非有非無，非欲令執實有無相。^^」（大正7，343b8-12） [↑](#footnote-ref-69)
70. 〔【論】〕－【宋】【宮】【聖】。（大正25，653d，n.14） [↑](#footnote-ref-70)
71. 故＋（如）【石】。（大正25，653d，n.15） [↑](#footnote-ref-71)
72. 〔香〕－【宮】。（大正25，653d，n.16） [↑](#footnote-ref-72)
73. 〔若〕－【宋】【元】【明】【宮】。（大正25，653d，n.17） [↑](#footnote-ref-73)
74. 〔波羅蜜〕－【宋】【元】【明】【宮】。（大正25，653d，n.18） [↑](#footnote-ref-74)
75. 〔能善……根〕六字－【宋】【元】【明】【宮】。（大正25，653d，n.19） [↑](#footnote-ref-75)
76. 緣＋（惡）【聖】。（大正25，653d，n.20） [↑](#footnote-ref-76)
77. 鈍＋（故）【石】。（大正25，654d，n.1） [↑](#footnote-ref-77)
78. 心＝意【聖】。（大正25，654d，n.2） [↑](#footnote-ref-78)
79. 應＝能【宋】【元】【明】【宮】。（大正25，654d，n.3） [↑](#footnote-ref-79)
80. 〔故〕－【宋】【元】【明】【宮】【聖】。（大正25，654d，n.4） [↑](#footnote-ref-80)
81. 智慧＝知【石】。（大正25，654d，n.5） [↑](#footnote-ref-81)
82. 〔緣〕－【宮】。（大正25，654d，n.6） [↑](#footnote-ref-82)
83. 貫＝寶【元】【明】。（大正25，654d，n.7） [↑](#footnote-ref-83)
84. 《一切經音義》卷99：「^珠琲（陪每反。顧野王云：琲謂貫珠之名也。百珠為貫，五貫為琲。或作𤦅也）。^^」（大正54，925b2） [↑](#footnote-ref-84)
85. 〔法〕－【宋】【元】【明】【宮】【聖】【石】。（大正25，654d，n.8） [↑](#footnote-ref-85)
86. 〔可〕－【宋】【元】【明】【宮】。（大正25，654d，n.9） [↑](#footnote-ref-86)
87. 及＝乃【石】。（大正25，654d，n.10） [↑](#footnote-ref-87)
88. 〔能〕－【宋】【元】【明】【宮】【聖】。（大正25，654d，n.11） [↑](#footnote-ref-88)
89. （1）《大智度論》卷70〈49問相品〉：

    ^「相不能知無相」者，內雖有智慧，外空故無法可知；外無緣云何智慧生？是故言「相不能知無相」。譬如刀雖利，不能破空。「無相不能知相」者，有人言：內智慧無定相，外所緣法有定相，心隨緣而生，是故說「無相不應知相」。譬如無刀，雖有物，無刀可斫。^^（大正25，548c28-549a8）

    （2）《大品經義疏》卷71：「^問意：從上非佛作生諸法，非作無所有者，誰知如此**無**※無所有法耶？佛答明第一義中未曾有不有，今隨俗故云：佛知無所有，而為眾生說有不有也。^^」（卍新續藏24，325b16-18）

    ※一無「無」字。（卍新續藏24，325d，n.10） [↑](#footnote-ref-89)
90. 〔有〕－【宮】。（大正25，654d，n.12） [↑](#footnote-ref-90)
91. 〔佛〕－【宋】【元】【明】【宮】。（大正25，654d，n.13） [↑](#footnote-ref-91)
92. 〔於〕－【宋】【元】【明】【宮】。（大正25，654d，n.14） [↑](#footnote-ref-92)
93. 陰＝眾【石】。（大正25，654d，n.15） [↑](#footnote-ref-93)
94. 《大正藏》原作「欲」，今依《高麗藏》作「俗」（第14冊，1229a1）。 [↑](#footnote-ref-94)
95. 蜜＋（釋第七十品竟）【石】。（大正25，654d，n.16） [↑](#footnote-ref-95)
96. （大智……二）十三字＝（釋菩薩行品第七十二）九字【宋】【元】【明】，（大智度論釋第七十二品道行品）十三字【宮】，（釋第七十一品）六字【聖】，（摩訶般若波羅蜜品第七十一菩薩行品）十六字【石】。（大正25，654d，n.17） [↑](#footnote-ref-96)
97. 《大般若波羅蜜多經》卷464〈70 菩薩行品〉：

    ^佛告善現：「菩薩行菩薩行者，謂為無上正等菩提行生死故名菩薩行。^^」（大正7，343b24-26） [↑](#footnote-ref-97)
98. 行＋（是菩薩行）【元】【明】。（大正25，654d，n.19） [↑](#footnote-ref-98)
99. 《大般若波羅蜜多經》卷464〈70 菩薩行品〉：

    ^具壽善現白佛言：「世尊！諸菩薩摩訶薩當於何處行菩薩行？」

    佛言：「善現！諸菩薩摩訶薩當於色、受、想、行、識空行菩薩行。^^」（大正7，343b26-28） [↑](#footnote-ref-99)
100. 〔大空行〕－【宋】【元】【明】【宮】。（大正25，655d，n.1） [↑](#footnote-ref-100)
101. 空＋（性空）【石】。（大正25，655d，n.2） [↑](#footnote-ref-101)
102. 〔性空〕－【石】。（大正25，655d，n.3） [↑](#footnote-ref-102)
103. 案：此處缺「不可得空」。 [↑](#footnote-ref-103)
104. 二＋（禪）【石】。（大正25，655d，n.4） [↑](#footnote-ref-104)
105. 三＋（禪）【石】。（大正25，655d，n.5） [↑](#footnote-ref-105)
106. 相＋（三昧）【石】。（大正25，655d，n.6） [↑](#footnote-ref-106)
107. 行＋（諸）【石】。（大正25，655d，n.7） [↑](#footnote-ref-107)
108. 《大般若波羅蜜多經》卷464〈70 菩薩行品〉：「^當依引發文字陀羅尼行菩薩行，當依悟入文字陀羅尼行菩薩行，當依悟入無文字陀羅尼行菩薩行，當依引發無礙辯才行菩薩行。^^」（大正7，343c25-28） [↑](#footnote-ref-108)
109. 行＋（是為菩薩行）【元】【明】。（大正25，655d，n.8） [↑](#footnote-ref-109)
110. 《大般若波羅蜜多經》卷464〈70 菩薩行品〉：^「當依有為界行菩薩行，當依無為界行菩薩行。善現！諸菩薩摩訶薩如是修行菩薩行時，如佛無上正等菩提，**於諸法中不作二相**。善現！若菩薩摩訶薩如是行般若波羅蜜多時，名為無上正等菩提修菩薩行。」^^（大正7，343c28-344a4） [↑](#footnote-ref-110)
111. 〔世尊〕－【聖】。（大正25，655d，n.9） [↑](#footnote-ref-111)
112. 《大般若波羅蜜多經》卷464〈70 菩薩行品〉：

     ^佛告善現：「覺義、實義、薄伽梵義，故名佛陀。

     復次，善現！於諸實法現等正覺，故名佛陀。

     復次，善現！通達實法，故名佛陀。

     復次，善現！於一切法如所有性、盡所有性無顛倒覺，故名佛陀。

     復次，善現！遍於三世及無為法無障智轉，故名佛陀。

     復次，善現！如實開覺一切有情令離顛倒，故名佛陀。」^^（大正7，344a7-13） [↑](#footnote-ref-112)
113. 〔如義〕－【聖】。（大正25，655d，n.10） [↑](#footnote-ref-113)
114. 〔義〕－【宋】【宮】。（大正25，655d，n.11） [↑](#footnote-ref-114)
115. 《大般若波羅蜜多經》卷464〈70 菩薩行品〉：「^復次，善現！假立名相施設言說，能真實覺最上勝妙，故名菩提。^^」（大正7，344a17-18） [↑](#footnote-ref-115)
116. 《大般若波羅蜜多經》卷464〈70 菩薩行品〉：「^復次，善現！不可壞義是菩提義，無分別義是菩提義。^^」（大正7，344a18-19） [↑](#footnote-ref-116)
117. 提＋（是）【宋】【元】【明】【宮】。（大正25，655d，n.12） [↑](#footnote-ref-117)
118. 《大般若波羅蜜多經》卷464〈70 菩薩行品〉：「^復次，善現！諸佛所有真淨遍覺，故名菩提。^^」（大正7，344a21-22） [↑](#footnote-ref-118)
119. 〔為〕－【宋】【元】【明】【宮】。（大正25，655d，n.13） [↑](#footnote-ref-119)
120. 《大般若波羅蜜多經》卷464〈70 菩薩行品〉：「^復次，善現！諸佛由此於一切法、一切種相現等正覺，故名菩提。^^」（大正7，344a22-23） [↑](#footnote-ref-120)
121. 三事：供養諸佛、種善根、親近善知識。 [↑](#footnote-ref-121)
122. 〔是〕－【石】。（大正25，655d，n.14） [↑](#footnote-ref-122)
123. 薩＋（為菩提）【聖】【石】。（大正25，655d，n.15） [↑](#footnote-ref-123)
124. 淨垢＝垢淨【宋】【元】【明】【宮】【石】。（大正25，655d，n.16） [↑](#footnote-ref-124)
125. 《大般若波羅蜜多經》卷464〈70 菩薩行品〉：

     ^佛告善現：「諸菩薩摩訶薩為菩提故，修行六波羅蜜多乃至一切智智時，於一切法無益無損、無增無減、無生無滅、無染無淨。何以故？是菩薩摩訶薩為菩提故，行深般若波羅蜜多，於一切法都無所緣而為方便，不為益損、不為增減、不為生滅、不為染淨現在前故。^^」（大正7，344a27-b4） [↑](#footnote-ref-125)
126. 〔白佛〕－【宋】【宮】【聖】。（大正25，655d，n.17） [↑](#footnote-ref-126)
127. 空＋（外空）【石】。（大正25，655d，n.18） [↑](#footnote-ref-127)
128. 〔故〕－【宋】【元】【明】【宮】。（大正25，655d，n.19） [↑](#footnote-ref-128)
129. 後＝從【聖】。（大正25，655d，n.20） [↑](#footnote-ref-129)
130. 夫＋（人）【石】。（大正25，655d，n.21） [↑](#footnote-ref-130)
131. 《大般若波羅蜜多經》卷464〈70 菩薩行品〉：

     ^佛告善現：「若菩薩摩訶薩以二故行，則諸善法不得增長。何以故？愚夫異生皆依二故，所起善法不得增長。若菩薩摩訶薩不二故行，從初發心乃至後心，恒時增長一切善法。^^」（大正7，344b27-c2） [↑](#footnote-ref-131)
132. 令＝命【石】。（大正25，655d，n.22） [↑](#footnote-ref-132)
133. 《大般若波羅蜜多經》卷464〈70 菩薩行品〉：「^是故，善現！諸菩薩摩訶薩善根堅固，世間天、人、阿素洛等不能毀壞令墮聲聞、獨覺等地。^^」（大正7，344c2-4） [↑](#footnote-ref-133)
134. 《大般若波羅蜜多經》卷464〈70 菩薩行品〉：「^世間種種惡不善法不能制伏，令於行六波羅蜜多乃至一切智智時，所有善法不得增長。^^」（大正7，344c4-6） [↑](#footnote-ref-134)
135. 三事：供養諸佛，具足善根，得真知識。 [↑](#footnote-ref-135)
136. 〔摩訶薩〕－【宋】【元】【明】【宮】【聖】。（大正25，655d，n.23） [↑](#footnote-ref-136)
137. 〔不〕－【聖】。（大正25，655d，n.24） [↑](#footnote-ref-137)
138. 〔是法〕－【宋】【元】【明】【宮】。（大正25，655d，n.25） [↑](#footnote-ref-138)
139. 〔心〕－【石】＊。（大正25，655d，n.26） [↑](#footnote-ref-139)
140. 淨＋（心）【石】＊。（大正25，655d，n.27） [↑](#footnote-ref-140)
141. 《大般若波羅蜜多經》卷464〈70 菩薩行品〉：

     ^佛言：「善現！諸菩薩摩訶薩從初發心，親近如來、應、正等覺聞說正法，所謂契經乃至論議，聞已受持，數數溫習令善通利，既善通利思惟觀察，既觀察已深見意趣，見意趣已復善通達，既善通達得陀羅尼，起無礙辯乃至證得一切智智，隨所生處，於所聞持正法教義常不忘失。於諸佛所廣種善根，由善根力所攝受故，不墮惡趣無暇中生。復由善根所攝受故，意樂清淨，淨意樂力所攝持故，常能無倒成熟有情、嚴淨佛土。^^」（大正7，344c16-26） [↑](#footnote-ref-141)
142. （1）《放光般若經》卷16〈72 菩薩行品〉：「^以是功德，終不離真知識──終不離諸佛、諸菩薩、諸真人及讚歎佛者。^^」（大正8，117a1-2）

     （2）《大般若波羅蜜多經》卷464〈70 菩薩行品〉：「^復由善根所攝受故，常不遠離真淨善友，謂諸如來、應、正等覺及諸菩薩摩訶薩眾、獨覺、聲聞，并餘能讚佛、法、僧者。^^」（大正7，344c26-28）

     （3）《大智度論》卷85〈72 菩薩行品〉：「^為善根所護故，終不離善知識。善知識者，諸佛、大菩薩、阿羅漢。略說**善知識相，能讚歎三寶者**。^^」（大正25，657b8-10） [↑](#footnote-ref-142)
143. 《正觀》（6），pp.206-207：《摩訶般若波羅蜜經》卷21〈70 三慧品〉（大正8，376a24-b8）；《放光般若經》卷16〈70 漚惒品〉（大正8，114b20-c2），Pañcaviṃśati （KIMURA,V）, p.127, line 12-27。 [↑](#footnote-ref-143)
144. 燈＝憕【石】。（大正25，656d，n.1） [↑](#footnote-ref-144)
145. 《正觀》（6），p.207：《大智度論》卷6（大正25，106c11-12）、卷18（大正25，190b2-6）、卷79（大正25，618c5-9）、卷84（大正25，651a4-8）。 [↑](#footnote-ref-145)
146. 言＋（名字異）【石】。（大正25，656d，n.2） [↑](#footnote-ref-146)
147. 〔名字異〕－【石】。（大正25，656d，n.3） [↑](#footnote-ref-147)
148. 〔有〕－【聖】。（大正25，656d，n.4） [↑](#footnote-ref-148)
149. 實＋（際）【宋】【元】【明】【宮】。（大正25，656d，n.5） [↑](#footnote-ref-149)
150. 〔了〕－【宋】【元】【明】【宮】。（大正25，656d，n.6） [↑](#footnote-ref-150)
151. 〔為〕－【宋】【元】【明】【宮】【聖】。（大正25，656d，n.7）， [↑](#footnote-ref-151)
152. 《正觀》（6），p.207：《大智度論》卷27（大正25，258c27-259b5，260b1-6）、卷84（大正25，649b16-27）。 [↑](#footnote-ref-152)
153. 三無學人：指上所說「阿羅漢、辟支佛、佛」三者。 [↑](#footnote-ref-153)
154. 名＋（為）【石】。（大正25，656d，n.8） [↑](#footnote-ref-154)
155. 二無學人：阿羅漢、辟支佛。 [↑](#footnote-ref-155)
156. 〔故〕－【宮】。（大正25，656d，n.9） [↑](#footnote-ref-156)
157. 〔轉〕－【宮】。（大正25，656d，n.10） [↑](#footnote-ref-157)
158. 三事：供養諸佛、種善根、親近善知識。 [↑](#footnote-ref-158)
159. 若＋（是）【宋】【元】【明】【宮】。（大正25，656d，n.11） [↑](#footnote-ref-159)
160. 人＝夫【聖】【石】。（大正25，656d，n.12） [↑](#footnote-ref-160)
161. 意＝不【宮】。（大正25，656d，n.13） [↑](#footnote-ref-161)
162. 《中阿含經》卷54（200經）《[阿](file:///C:\Documents%20and%20Settings\Ru%20Yo\Local%20Settings\Temp\cbrtmp_sutra_&T=25&B=T&V=01&S=0026&J=54&P=&166815.htm#0_2#0_2)梨吒經》：

     ^世尊告曰：「如是！我為汝等長夜說栰喻法，欲令棄捨，不欲令受。若汝等知我長夜說栰喻法者，當以捨是法，況非法耶！^^」（大正1，764c12-14） [↑](#footnote-ref-162)
163. 渡＝度【聖】【石】＊。（大正25，657d，n.1） [↑](#footnote-ref-163)
164. 佛＝能【宮】。（大正25，657d，n.2） [↑](#footnote-ref-164)
165. 〔故〕－【石】。（大正25，657d，n.3） [↑](#footnote-ref-165)
166. 供養佛大。（印順法師，《大智度論筆記》［H001］p.391） [↑](#footnote-ref-166)
167. 喜：6.容易。《百喻經‧婆羅門殺子喻》：“人命難知，計算喜錯。”（《漢語大詞典》（三）， p.401） [↑](#footnote-ref-167)
168. 讀誦＝誦讀【宋】【元】【明】【宮】。（大正25，657d，n.6） [↑](#footnote-ref-168)
169. 〔故〕－【聖】【石】。（大正25，657d，n.7） [↑](#footnote-ref-169)
170. 〔教化眾生〕－【石】。（大正25，657d，n.8） [↑](#footnote-ref-170)
171. 世界＝國土【石】下同。（大正25，657d，n.9） [↑](#footnote-ref-171)
172. 詰＝鞊【宋】【元】【明】【宮】。（大正25，657d，n.10） [↑](#footnote-ref-172)
173. 參見釋惠敏，〈「心淨則佛土淨」之考察〉，《中華佛學學報》第10期，新北市：中華佛學研究所，1997年7月，pp.25-44。 [↑](#footnote-ref-173)
174. 除差＝除愈【宋】【元】【明】【石】，＝著【聖】，＝差【宮】。（大正25，657d，n.11） [↑](#footnote-ref-174)
175. （1）二＝三【宋】【元】【明】【宮】【聖】【石】。（大正25，657d，n.12）

     （2）案：《大正藏》原作「二」，今依【宋】【元】【明】【宮】【聖】【石】及文意改作「三」。 [↑](#footnote-ref-175)
176. 種＝眾【宋】【元】。（大正25，657d，n.15） [↑](#footnote-ref-176)
177. （大智度……三）十三字＝（大智度論釋第七十三品三善根品）十四字【宮】，（釋第七十二品）六字【聖】，（摩訶般若波羅蜜品第七十二善根方便品八十六）二十字【石】。（大正25，657d，n.14） [↑](#footnote-ref-177)
178. 《大般若波羅蜜多經》卷464〈71 親近品〉：

     ^佛告善現：「彼菩薩摩訶薩遠離方便善巧力故，雖親近諸佛、種諸善根、承事善友，而不能得一切智智。謂彼菩薩摩訶薩不從諸佛及諸善友聞說殊勝方便善巧，雖親近諸佛、種諸善根、承事善友，而不能得一切智智。^^」（大正7，345a19-24） [↑](#footnote-ref-178)
179. 《大般若波羅蜜多經》卷464〈71 親近品〉：

     ^佛告善現：「若菩薩摩訶薩從初發心修行布施波羅蜜多時，以一切智智相應作意，或施諸佛，或施菩薩，或施獨覺，或施聲聞，或施諸餘沙門梵志，或施外道修梵行者，或施貧窮涉路苦行及來乞者，或施一切人、非人等，是菩薩摩訶薩成就如是一切智智相應作意，雖行布施而無施想、無受者想，亦無一切我、我所想。所以者何？是菩薩摩訶薩觀一切法自相皆空，無實、無成、無轉、無滅，入諸法相，知一切法無作、無能，入諸行相。^^」（大正7，345a26-b7） [↑](#footnote-ref-179)
180. 《大般若波羅蜜多經》卷464〈71 親近品〉：「^是菩薩摩訶薩成就如是方便善巧，恒時增長覺分善根，由此善根常增長故，能行布施波羅蜜多，成熟有情、嚴淨佛土。^^」（大正7，345b7-10） [↑](#footnote-ref-180)
181. 《大般若波羅蜜多經》卷464〈71 親近品〉：「^雖行布施而不希求施所得果，謂不迴向可愛境界及勝生處，唯為救護無救護者，及欲解脫未解脫者，修行布施波羅蜜多^^。」（大正7，345b10-13） [↑](#footnote-ref-181)
182. 怒＝恚【石】。（大正25，657d，n.18） [↑](#footnote-ref-182)
183. 〔縛〕－【宮】。（大正25，657d，n.19） [↑](#footnote-ref-183)
184. 〔無定……法〕十六字－【聖】。（大正25，657d，n.20） [↑](#footnote-ref-184)
185. 作＝空【聖】。（大正25，657d，n.21） [↑](#footnote-ref-185)
186. 〔相〕－【宋】【宮】。（大正25，657d，n.22） [↑](#footnote-ref-186)
187. 須＝斯【明】。（大正25，657d，n.23） [↑](#footnote-ref-187)
188. 〔而〕－【宋】【元】【明】【宮】。（大正25，657d，n.24） [↑](#footnote-ref-188)
189. 《大般若波羅蜜多經》卷464〈71 親近品〉：「^復次，善現！若菩薩摩訶薩從初發心修行**般若波羅蜜多**時，以一切智智相應作意，修學一切菩提分法，成就如是方便善巧，雖行見修所斷法道，而不取預流、一來、不還、阿羅漢果、獨覺菩提。所以者何？是菩薩摩訶薩觀一切法自相皆空，無實、無成、無轉、無滅，入諸法相，知一切法無作、無能，入諸行相。是菩薩摩訶薩成就最勝方便善巧，恒時增長覺分善根；由此善根常增長故，能行一切菩提分法，超諸聲聞、獨覺等地，趣入菩薩正性離生，是名菩薩無生法忍；由此忍故，常能自在成熟有情、嚴淨佛土。^^」（大正7，346b9-20） [↑](#footnote-ref-189)
190. 〔入〕－【宋】【元】【明】【宮】。（大正25，657d，n.25） [↑](#footnote-ref-190)
191. 《大般若波羅蜜多經》卷464〈71 親近品〉：「^復次，善現！若菩薩摩訶薩從初發心修行**般若波羅蜜多**時，以一切智智相應作意，入四靜慮、四無量、四無色定。是菩薩摩訶薩雖於靜慮、無量、無色入出自在，而不攝受彼果異熟。所以者何？是菩薩摩訶薩成就最勝方便善巧，觀諸靜慮、無量、無色自相皆空，無實、無成、無轉、無滅，入諸法相，知一切法無作、無能，入諸行相。是菩薩摩訶薩成就如是方便善巧，恒時增長覺分善根；由此善根常增長故，能行靜慮、無量、無色；由行靜慮、無量、無色，便能自在成熟有情、嚴淨佛土。^^」（大正7，346a27-b9） [↑](#footnote-ref-191)
192. 〔入〕－【宮】。（大正25，658d，n.1） [↑](#footnote-ref-192)
193. 《大般若波羅蜜多經》卷464〈71 親近品〉：「^復次，善現！若菩薩摩訶薩修行般若波羅蜜多時，以一切智智相應作意，雖得自在順逆入出八解脫、八勝處、九次第定、十遍處等，而能成就方便善巧，不取預流、一來、不還、阿羅漢果、獨覺菩提。所以者何？是菩薩摩訶薩觀一切法自相皆空，無實、無成、無轉、無滅，入諸法相，知一切法無作、無能，入諸行相。是菩薩摩訶薩成就最勝方便善巧，恒時增長覺分善根；由此善根常增長故，便能自在成熟有情、嚴淨佛土，證入菩薩不退轉地得受記忍。^^」（大正7，346b20-c1） [↑](#footnote-ref-193)
194. 行＝學【石】。（大正25，658d，n.2） [↑](#footnote-ref-194)
195. 〔是〕－【宋】【元】【明】【宮】＊。（大正25，657d，n.17-1） [↑](#footnote-ref-195)
196. 《大般若波羅蜜多經》卷464〈71 親近品〉：「^復次，善現！若菩薩摩訶薩修行般若波羅蜜多時，以一切智智相應作意，精進修行如來十力、四無所畏、四無礙解、大慈、大悲、大喜、大捨及十八佛不共法等無量無邊諸佛功德，乃至未具成熟有情、嚴淨佛土，猶未證得一切智智。所以者何？是菩薩摩訶薩觀一切法自相皆空，無實、無成、無轉、無滅，入諸法相，知一切法無作、無能，入諸行相。是菩薩摩訶薩成就最勝方便善巧，恒時增長覺分善根，由此善根常增長故，便能圓滿成熟有情、嚴淨佛土，漸次證得一切智智。善現！如是名為方便善巧，若菩薩摩訶薩成就如是方便善巧，諸有所為定能證得一切智智。如是最勝方便善巧，皆由般若波羅蜜多而得成就。是故，善現！諸菩薩摩訶薩應勤修學甚深般若波羅蜜多，諸有所為勿希果報。若能如是精勤修學甚深般若波羅蜜多，速能證得一切智智。^^」（大正7，346c1-18） [↑](#footnote-ref-196)
197. 若＋（為）【石】。（大正25，658d，n.4） [↑](#footnote-ref-197)
198. 不＋（也）【宋】【元】【明】。（大正25，658d，n.5） [↑](#footnote-ref-198)
199. 以＝與【宮】。（大正25，658d，n.6） [↑](#footnote-ref-199)
200. 〔以〕－【聖】。（大正25，658d，n.7） [↑](#footnote-ref-200)
201. 〔能〕－【宋】【元】【明】【宮】【聖】【石】。（大正25，658d，n.8） [↑](#footnote-ref-201)
202. 人＝夫【宋】【元】【明】【宮】。（大正25，658d，n.9） [↑](#footnote-ref-202)
203. 量＝果【石】。（大正25，658d，n.10） [↑](#footnote-ref-203)
204. （布）＋施【石】。（大正25，658d，n.11） [↑](#footnote-ref-204)
205. 利＋（益）【石】。（大正25，658d，n.12） [↑](#footnote-ref-205)