`2644`慧日佛學班第13期／福嚴推廣教育班第24期

（699c）

**《大智度論》卷91**

**〈<品 n="81" t="照明品">釋照明品第八十一</品>〉**

**（大正25，699c2-705b15）**

釋厚觀（2012.12.29）

^【**經**】

**$壹、以方便力故具足菩薩道，能得佛道、度眾生**[[1]](#footnote-1)

**$（壹）明以方便力行菩薩道而得佛果**

**$一、須菩提問**

須菩提白佛言：「世尊！若菩薩摩訶薩行六波羅蜜、十八空、三十七助道法、佛十力、四無所畏、四無礙智、十八不共法，不具足菩薩道，不能得阿耨多羅三藐三菩提。

世尊！菩薩摩訶薩當云何具足菩薩道，能得阿耨多羅三藐三菩提？」

**$二、佛答**

**$（一）舉布施度明方便行，不得三事亦不離三事**

佛告須菩提：「若菩薩摩訶薩行般若波羅蜜時，以方便力故，行檀波羅蜜，不得施、不得施者、不得受者，亦不遠離是法行檀波羅蜜，是則照明菩薩道。[[2]](#footnote-2)

如是，須菩提！菩薩以方便力故具足菩薩道；具足已，能得阿耨多羅三藐三菩提。

**$（二）例餘**

持戒、忍辱、精進、禪定、智慧，乃至十八不共法亦如是。」

**$（貳）以方便力學般若無取著得無上菩提**

**$一、習般若之法**

**$（一）舍利弗問**

舍利弗白佛言：「世尊！云何菩薩摩訶薩習般若波羅蜜？」

**$（二）佛答：諸法性無故，不壞法、不隨法**

佛告舍利弗：「若菩薩摩訶薩行般若波羅蜜，以方便力故，**不壞色、不隨色**。

何以故？是色性無故不壞、不隨，乃至識亦如是。

`2645`舍利弗！菩薩摩訶薩行般若波羅蜜，以方便力故，檀波羅蜜不壞、不隨。何以故？檀波羅蜜性無故。乃至十八不共法亦如是。」[[3]](#footnote-3)

**$二、由習般若得無上菩提**[[4]](#footnote-4)

**$（一）舍利弗問**

舍利弗白佛言：「世尊！若諸法無自性可壞、可隨者，云何菩薩摩訶薩能習[[5]](#footnote-5)般若波羅蜜諸菩薩摩訶薩所學處？[[6]](#footnote-6)何以故？菩薩摩訶薩不學般若波羅蜜，不能得阿耨多羅三藐三菩提。」

**$（二）佛答**

**$1、要有方便力方可證得**

佛告舍利弗：「如汝所言：『菩（700a）薩不學般若波羅蜜，不能得阿耨多羅三藐三菩提。』不離方便力故可得。[[7]](#footnote-7)

**$2、諸法皆不可得故不應取**

舍利弗！若菩薩摩訶薩行般若波羅蜜，若有一法可得，應當取；若不可得，何所取？所謂此是般若波羅蜜、是禪波羅蜜、是毘梨耶波羅蜜、是羼提波羅蜜、是尸羅波羅蜜、是檀波羅蜜，[[8]](#footnote-8)是色、受、想、行、識，乃至是阿耨多羅三藐三菩提。

舍利弗！是般若波羅蜜不可取相，乃至一切諸佛法不可取相。

舍利弗！是名不取般若波羅蜜乃至佛法，是菩薩摩訶薩所應學。

**$`2646`3、諸法無性故不可得**

菩薩摩訶薩於是中學時，學相亦不可得，何況般若波羅蜜、佛法、菩薩法、辟支佛法、聲聞法、凡夫人法！何以故？舍利弗！諸法無一法有性。[[9]](#footnote-9)

如是無性諸法，何等是凡夫人、須陀洹、斯陀含、阿那含、阿羅漢、辟支佛、菩薩、佛？

若無是諸賢聖，云何有法？以是法故，分別說是凡夫人、須陀洹、斯陀含、阿那含、阿羅漢、辟支佛、菩薩、佛？」

**$三、論「諸法無性，云何分別凡夫乃至佛」**

**$（一）舍利弗問**

舍利弗白佛言：「世尊！若諸法無性、無實、無根、無本，云何知是凡夫人乃至是佛？」[[10]](#footnote-10)

**$（二）佛答**

**$1、明凡夫顛倒著相**

佛告舍利弗：「凡夫人所著處色，有性、有實不？」

「不也！世尊！但以顛倒心故。受、想、行、識，乃至十八不共法亦如是。」[[11]](#footnote-11)

**$2、明菩薩見法無性而能發菩提心**

「舍利弗！菩薩摩訶薩行般若波羅蜜時，以方便力故，見諸法無性、無根本故，能發阿耨多羅三藐三菩提心。」

**$四、知諸法性空無根本可住故不退懈**

舍利弗白佛言：「云何菩薩摩訶薩行般若波羅蜜時，以方便力故，見諸法無性、無根本故，發阿耨多羅三藐三菩提心？」[[12]](#footnote-12)

佛告舍利弗：「菩薩摩訶薩行般若波羅蜜時，不見諸法根本住中[[13]](#footnote-13)退沒、生懈怠心。[[14]](#footnote-14)

`2647`舍利弗！諸法根本實無我、無所有、（700b）性常空；但顛倒愚癡故，眾生著陰、入、界。

**$（參）以般若成就故，能度眾生而無所度**[[15]](#footnote-15)

**$一、以方便力為眾生說法**

**$（一）方便說法**

**$1、為說世間善法**

是菩薩摩訶薩見諸法無所有、性常空、自性[[16]](#footnote-16)空時，行般若波羅蜜，自立如幻師，為眾生說法[[17]](#footnote-17)──慳者為說布施法，破戒者為說持戒法，瞋者為說忍辱法，懈怠者為說精進法，亂想者為說禪定法，愚癡者為說智慧法。

**$2、為說出世法**

**令眾生住布施乃至智慧，然後為說聖法能出苦**；用是法故，得須陀洹果乃至得阿羅漢果、辟支佛道，乃至得阿耨多羅三藐三菩提。」[[18]](#footnote-18)

**$（二）無有所得之過失**

舍利弗白佛言：「世尊！菩薩摩訶薩得是眾生無所有，教令布施、持戒乃至智慧，然後為說聖法能出苦；以是法故，得須陀洹果乃至阿耨多羅三藐三菩提？」[[19]](#footnote-19)

佛告舍利弗：「菩薩摩訶薩行般若波羅蜜時，無有所得過罪。何以故？舍利弗！是菩薩摩訶薩行般若波羅蜜時不得眾生，但空法相續故名為眾生。[[20]](#footnote-20)

**$（三）安住二諦中，以方便力為眾生說法**

舍利弗！菩薩摩訶薩住二諦中為眾生說法：世諦、第一義諦。

舍利弗！二諦中眾生雖不可得，菩薩摩訶薩行般若波羅蜜，以方便力故，為眾生說法。眾生聞是法，今世吾我尚不可得，何況當得阿耨多羅三藐三菩提及所用法！

`2648`如是，舍利弗！菩薩摩訶薩行般若波羅蜜時，以方便力故，為眾生說法。」[[21]](#footnote-21)

**$二、舍利弗稱歎菩薩心曠大**

舍利弗白佛言：「世尊！是菩薩摩訶薩心曠[[22]](#footnote-22)大！無有法可得若一相、若異相、若別相，而能如是大誓莊嚴。用是莊嚴故，不生欲界、不生色界、不生無色界，不見有為性[[23]](#footnote-23)、不見無為性，而於三界中度脫眾生，亦不得眾生。

何以故？眾生不縛不解；眾生不縛不解故，無垢無淨；無垢無淨故，無（700c）分別五[[24]](#footnote-24)道；無分別**五道**故，無業無煩惱；無業無煩惱故，亦不應有果報──以是果報故生三界中。」[[25]](#footnote-25)

**$三、佛答**

**$（一）標宗**

**$1、舉失**

佛告舍利弗：「如是！如是！如汝所言。若眾生先有後無，諸佛、菩薩則有過罪。諸法五道生死亦如是，若先有後無，諸佛、菩薩則有過罪。

**$2、顯得**

舍利弗！今有佛、無佛，諸法相常住不異，是法相中尚無我、無眾生、無壽命，乃至無知者、無見者，何況當有色、受、想、行、識！若無是法，云何當有**五道**往來，拔出眾生處？

舍利弗！是諸法性常空，以是故，諸菩薩摩訶薩從過去佛聞是法相，發阿耨多羅三藐三菩提意。是中無有法我當得，亦無有眾生定著處法不可出，但以眾生顛倒故著。[[26]](#footnote-26)

以是故，菩薩摩訶薩發大誓[[27]](#footnote-27)莊嚴，常不退阿耨多羅三藐三菩提。是菩薩不疑：『我`2649`當不得阿耨多羅三藐三菩提？』我必當得阿耨多羅三藐三菩提，得阿耨多羅三藐三菩提已，用實法利益眾生，令出顛倒。

**$（二）舉喻合法**

舍利弗！譬如幻師幻作百千萬億人，與種種飲食令飽滿，歡喜唱言：『我得大福！我得大福！』於汝意云何？是中有人食飲飽滿不？」

「不也！世尊！」

佛言：「如是！舍利弗！菩薩摩訶薩從初發意已[[28]](#footnote-28)來，行六波羅蜜、四禪、四無量心、四無色定、四念處乃至八聖道分、**十四空**[[29]](#footnote-29)、三解脫門、八背捨[[30]](#footnote-30)、九次第定、佛十力乃至十八不共法，具足菩薩道，成就眾生、淨佛國土，無眾生法可度。[[31]](#footnote-31)」

**$貳、明二種要行：成就眾生，淨佛國土**[[32]](#footnote-32)

**$（壹）略明**

須菩提白佛言：「世尊！何等是菩薩摩訶薩道？菩薩行是道，能成就眾生、淨佛國土？」

佛告須菩提：「菩薩摩訶薩從初發意已來，行檀波羅蜜，行尸羅、羼（701a）提、毘梨耶、禪、般若波羅蜜，乃至行十八不共法，成就眾生、淨佛國土。」[[33]](#footnote-33)

**$（貳）廣明**

**$一、成就眾生**

**$（一）正明成就眾生**

**$1、別約六度廣化眾生**

**$（1）行施度成就眾生**

**$`2650`A、須菩提問**

須菩提白佛[[34]](#footnote-34)言：「世尊！云何菩薩摩訶薩行檀波羅蜜成就眾生？」

**$B、佛答**

**$（A）教眾生行布施且莫著布施，令得聖果**

佛告須菩提：「有菩薩摩訶薩行檀波羅蜜時，自布施，亦教眾生布施，作是言：『諸善男子！汝等莫著布施！汝著布施故當更受身，受[[35]](#footnote-35)身故多受眾苦。

諸善男子！諸法相中無所施、無施者、無受者，是三法性皆空；是性空法不可取，不可取相是性空。』[[36]](#footnote-36)

如是，須菩提！菩薩摩訶薩行檀波羅蜜時，布施眾生，是中不得布施、不得施者、不得受者。何以故？無所得檀波羅蜜是名為檀波羅蜜。

是菩薩不得是三法故，能教眾生，令得須陀洹果，乃至令得阿羅漢果、辟支佛道、阿耨多羅三藐三菩提。

如是，須菩提！菩薩摩訶薩行檀波羅蜜時，成就眾生。

**$（B）以四種正行修布施，生富貴處；以四攝法攝取眾生，令修道得果**

是菩薩**自行布施，亦教他人行布施，讚歎布施法，歡喜讚歎行布施者。**

是菩薩如是布施已，生剎利大姓、婆羅門大姓、居士大家[[37]](#footnote-37)，若作小王、若轉輪聖王，是時，**以四事攝取眾生**。何等四？布施、愛語、利行、同事。

是四事攝眾生已，眾生漸漸住於戒、四禪、四無量心、四無色定，四念處乃至八聖道分，空、無相、無作三昧，得入正位中，得須陀洹果乃至得阿羅漢果，若得辟支佛道，若教令得阿耨多羅三藐三菩提，作是言：『諸善男子！汝等當發阿耨多羅三藐三菩提心，是阿耨多羅三藐三菩提易得耳！

何以故？無有定法眾生所著處，但顛倒故眾生著。是故汝當[[38]](#footnote-38)自離生死，亦當教他離生死；汝等當發心，能自利益，亦當（701b）得利益他人。』[[39]](#footnote-39)

須菩提！菩薩摩訶薩應如是行檀波羅蜜！

**$`2651`（2）重明住果成就眾生**

是行檀波羅蜜因緣故，從初發意已來，終不墮惡道，常作轉輪聖王。何以故？隨其所種，得大果報。

是菩薩作轉輪聖王時，見有乞者，作[[40]](#footnote-40)是念：『我不[[41]](#footnote-41)為餘事故受轉輪聖王果，但為利益一切眾生故。』

是時，作是言：『此是汝物，汝自取之，莫有所難，我無所惜！我為眾生故受生死，憐愍汝等故具足大悲。』

行是大悲，饒益眾生，亦不得實定眾生相[[42]](#footnote-42)，但有假名故可說是眾生；是名字亦空，如嚮[[43]](#footnote-43)聲，實不可說相。[[44]](#footnote-44)

須菩提！菩薩摩訶薩應如是行檀波羅蜜，於眾生中無所惜，乃至不惜自身[[45]](#footnote-45)肌[[46]](#footnote-46)肉，何況外物[[47]](#footnote-47)！以是法故，能出眾生生死。何等是法？所謂檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜乃至十八不共法，令眾生從生死中得脫。

**$（3）住施度攝餘五度，成就眾生**

**$A、約攝戒度說**

復次，須菩提！菩薩摩訶薩住檀波羅蜜中布施已，作是言：『諸善男子！汝等來持戒，我當供給汝等，令無乏短，衣、食、臥具乃至資生所須，盡當給汝；汝等乏少故破戒，我當給汝所須，令無所乏，若飲食乃至七寶。汝等住是戒律儀中，漸漸當得盡苦，成[[48]](#footnote-48)於三乘而得度脫──若聲聞乘、辟支佛乘、佛乘。』

**$B、約攝忍度說**

復次，須菩提！菩薩摩訶薩住檀波羅蜜中，若見眾生瞋惱，作是言：『諸善男子！汝等以何因緣故瞋惱？我當與汝所須；汝等所欲，從我取之，悉當給汝，令無所乏──若飲食、衣服乃至資生所須。』

是菩薩住檀波羅蜜中，教眾生忍辱，作是言：『一切法中無有堅實，汝等所瞋，是因緣空無堅實，皆從（701c）虛妄憶想生，汝[[49]](#footnote-49)無有根本。汝[[50]](#footnote-50)瞋恚壞心，惡口`2652`罵詈，刀杖相加，以至害命！[[51]](#footnote-51)

汝等莫以是虛妄法起瞋故，墮地獄、畜生、餓鬼中及餘惡道，受無量苦。

汝等莫以是虛妄無實諸法故而作罪業；以是罪業故，尚[[52]](#footnote-52)不得人身，何況得生佛世！諸人！佛世難值、人身難得，汝等莫失好時！若失好時，則不可救。』[[53]](#footnote-53)

是菩薩摩訶薩如是教化眾生，自行忍辱，亦教他人令行忍辱，讚歎忍辱法，歡喜讚歎行忍辱者。

是菩薩令眾生住忍辱中，漸以三乘得盡眾苦。

如是，須菩提！菩薩摩訶薩住檀波羅蜜，令眾生住忍辱。

**$C、約攝精進度說**

須菩提！云何菩薩摩訶薩住檀波羅蜜，令眾生精進？

須菩提！菩薩見眾生懈怠，作如[[54]](#footnote-54)是言：『汝等何以懈怠？』

眾生言：『因緣少故。』

是菩薩行檀波羅蜜時，語諸人言：『我當令汝因緣具足，若布施、若持戒、若忍辱。如是等因緣，令汝具足。』[[55]](#footnote-55)

是眾生得菩薩利益因緣故，身精進、口精進、心精進；身精進、口精進、心精進故，一切善法具足，修聖無漏法；修聖無漏法故，當得須陀洹果乃至阿羅漢果、辟支佛道，若得阿耨多羅三藐三菩提。

如是，須菩提！菩薩摩訶薩行檀波羅蜜時，住精進波羅蜜，攝取眾生。

**$D、約攝禪定度說**

須菩提！云何菩薩摩訶薩行檀波羅蜜時，教化眾生令修禪波羅蜜？」

佛告須菩提：「菩薩見眾生亂心，作是言：『汝等可修禪定！』

`2653`眾生言：『我等因緣不具足故。』

菩薩言：『我當與汝等作因緣，以是因緣故，令汝心不隨覺觀，亦[[56]](#footnote-56)不馳散。』[[57]](#footnote-57)

眾生以是因緣故斷覺觀，入初禪、二禪、三禪、四禪，行慈、悲、喜、捨心。

眾生以是禪、無量（702a）心因緣故，能修四念處乃至八聖道分；修三十七助道法時，漸入三乘而得[[58]](#footnote-58)涅槃，終不失道。

如是，須菩提！菩薩摩訶薩行檀波羅蜜時，以禪波羅蜜攝取眾生，令行禪波羅蜜。

**$E、約攝般若度說**

須菩提！云何菩薩摩訶薩行檀波羅蜜，以般若波羅蜜攝取眾生？

須菩提！菩薩見眾生愚癡，無有智慧，作是言：『汝等何以故不修智慧？』

眾生言：『因緣未具[[59]](#footnote-59)故。』

菩薩住檀波羅蜜中，作是言：『汝等所須得智慧具，從我取之，所謂布施、持戒、忍辱、精進、入禪定。是因緣具足已，汝等如是思惟：「思惟般若波羅蜜時，有法可得不？若我、若眾生、若壽命、乃至知者、見者可得不？若色、受、想、行、識，若欲界、色界、無色界，若六波羅蜜，若三十七助道法，若須陀洹果，若斯陀含、阿那含、阿羅漢果、辟支佛道，若阿耨多羅三藐三菩提可得不？」』[[60]](#footnote-60)

是眾生如是思惟時，於般若波羅蜜中，無有法可得可著處；若不著諸法，是時不見法有生有滅、有垢有淨；不分別──是地獄、是畜生、是餓鬼、是阿修羅眾、是天、是人，是持戒、是破戒，是須陀洹、是斯陀含、是阿那含、是阿羅漢、是辟支佛、是佛。

如是，須菩提！菩薩摩訶薩行檀波羅蜜時，以般若波羅蜜攝取眾生。

**$2、以六度、道品成就眾生**

須菩提！云何菩薩摩訶薩住檀[[61]](#footnote-61)波羅蜜中，以尸羅波羅蜜、羼提波羅蜜、毘梨耶波`2654`羅蜜、禪波羅蜜、般若波羅蜜，乃至以[[62]](#footnote-62)三十七助道法，攝取眾生？

須菩提！菩薩摩訶薩住[[63]](#footnote-63)檀波羅蜜中，以供養具利益眾生。

以是利益因緣故，眾生能修四念處、四正勤、四如意足、五根、五力、七覺分、八聖道分；眾生行是三十七（702b）助道法，於生死中得解脫。

如是，須菩提！菩薩摩訶薩以無漏聖法攝取眾生。[[64]](#footnote-64)

**$3、明展轉傳化**

**$（1）舉施度**

復次，須菩提！菩薩摩訶薩教化眾生時，如是言：『諸善男子！汝等從我取所須物──若飲食、衣服、臥具、香華乃至七寶等種種資生所須，汝當以是攝取眾生，汝等長夜利益安樂。莫作是念：「是物非我所有。」我長夜為眾生故，集此諸物；汝等當取是物，如[[65]](#footnote-65)己物[[66]](#footnote-66)無異。』

教化眾生令行布施、持戒、忍辱、精進、禪定、智慧，乃至令得三十七助道法、佛十力乃至十八不共法，亦令得無漏法果[[67]](#footnote-67)，所謂須陀洹乃至阿羅漢果、辟支佛道、阿耨多羅三藐三菩提。

如是，須菩提！菩薩摩訶薩行檀波羅蜜時，應如是教化眾生，令得離三惡道及[[68]](#footnote-68)一切生死往來苦。[[69]](#footnote-69)

**$`2655`（2）例餘度**

**$A、舉持戒**

復次，須菩提！菩薩摩訶薩住尸羅波羅蜜教化眾生，作是言：『眾生！汝等少[[70]](#footnote-70)何因緣故破戒？我[[71]](#footnote-71)當與汝作具足因緣──若布施乃至智慧及種種資生所須。』

是菩薩住尸羅波羅蜜，利益眾生，令行十善[[72]](#footnote-72)，遠離十不善道。

是諸眾生持諸戒，不破戒、不缺戒、不濁戒、不雜戒、不取戒，漸以三乘而得盡苦。[[73]](#footnote-73)

**$B、例餘四度**

尸[[74]](#footnote-74)羅波羅蜜為首，如檀波羅蜜說，餘四波羅蜜亦如是。」^^

【**論**】

**$壹、以方便力故具足菩薩道，能得佛道、度眾生**

**$（壹）明以方便力行菩薩道而得佛果**

**$一、須菩提問**

問曰：先說「菩薩行六波羅蜜等諸助道法，不具足菩薩道，則不能得阿耨多羅三藐三菩提」，[[75]](#footnote-75)今須菩提應自知「行六波羅蜜等，具足菩薩道，應得阿耨多羅三藐三菩提」，何以更問？

答曰：須菩提不疑「云何得阿耨多羅三藐三菩提」，今但問「云何具足菩薩道，得阿耨多羅三藐三菩提」。

**$二、佛答**

**$（一）舉布施度明方便行，不得三事亦不離三事**

佛答：「若菩薩（702c）用六波羅蜜等諸法，以方便力和合故能行；是時，**具足**菩薩`2656`道。**方便力**者，不決定得是布施等三事，亦不離是三事，行檀波羅蜜；是時，**照明**菩薩道。」

「照明」、「具足」是一義。

若菩薩決定得布施等三事，直墮常顛倒、取相著法等過罪；若不得是三事，則墮斷滅邊，著空，還起邪見等諸煩惱，便離菩薩道。

若菩薩離是二邊──因空捨是施等假名字虛誑法，因諸法實相離是著空無施者、無受者；如阿耨多羅三藐三菩提相，觀是布施亦爾無異。如是布施名為「具足」。[[76]](#footnote-76)

**$（二）例餘**

乃至十八不共法亦如是。

**$（貳）以方便力學般若無取著得無上菩提**

**$一、習般若之法**

**$（一）舍利弗問**

舍利弗在會中，聞佛與須菩提說：「般若甚深果報，大有利益。」雖有利益，無決定性，云何可習？

**$（二）佛答：諸法性無故，不壞法、不隨法**

**$1、總說**

佛答：「菩薩行般若波羅蜜時，不壞色、不隨色，如是名習般若波羅蜜。」

菩薩初發心，為知實法故，常行般若波羅蜜；次第隨其所宜，行布施等諸法。

是故常說：「菩薩行般若波羅蜜時，行布施等諸法。」

**$2、別論「不壞色」、「不隨色」**

**$（1）論主釋**

**$A、不壞色**

「^色不壞^^」者，不言「是色無常」，不言「是色空無所有」，是名「^不壞色^^」。

**$B、不隨色**

「^不隨色^^」者，

**$（A）不取相生著**

不如眼見色取相生著[[77]](#footnote-77)。

**$（B）不墮常、無常等二邊**

復次，不說「是色若常、若無常、若苦、若樂等」，是名「不隨色」。常[[78]](#footnote-78)、無常等皆非色實相。

**$`2657`（C）不生種種外道邪見**

復次，不說「是色根本從世性[[79]](#footnote-79)中來、若從微塵中來、從大自在天中來」，亦不說「從時來」[[80]](#footnote-80)，亦不說「自然生」，亦不說「無因無緣而強生」。[[81]](#footnote-81)

**$C、結**

如是等名為「不隨」、「不壞」。

**$（2）引經明**

此中佛自說因緣：「是色性無故，不隨、不壞。」

「性無」者，是色從一切四大和合，假名為色；是中無定一法名為色。如先「破色」中說。[[82]](#footnote-82)是色（703a）從因緣和合生故，即是無性；若無性，即是性空。

若得是色相性空，即是習般若波羅蜜。

乃至十八不共法亦如是。

**$二、由習般若得無上菩提**

**$（一）舍利弗問**

復問：「世尊！若諸法無自性可壞可隨者，云何菩薩習般若波羅蜜？不學般若波羅蜜，不得阿耨多羅三藐三菩提！」

**$（二）佛答**

**$1、以方便力故能行六度、能證得菩提**

佛可舍利弗意，自說因緣：若菩薩用方便力行六波羅蜜，是人雖知諸法空，而能起般若波羅蜜。

**$`2658`2、諸法皆不可得故不應取**

舍利弗！若菩薩求一切法，若得少許定性，則可取可著；今菩薩實求覓一切法，不得定實，所謂是般若波羅蜜、是禪波羅蜜，乃至是十八不共法──是諸法皆不可得；不可得故，何所取？舍利弗！是名菩薩無取般若波羅蜜。

菩薩應學無取般若波羅蜜[[83]](#footnote-83)。

**$3、諸法無性故不可得**

無取尚不可得，何況般若等諸法！一切法無性故。

**$三、論「諸法無性，云何分別凡夫乃至佛」**

**$（一）舍利弗問**

舍利弗復問：「若一切法無性，云何知是凡人乃至佛？」

**$（二）佛答**

**$1、明凡夫顛倒著相**

佛答：一切法雖無根本定相，但凡人顛倒故著。

**$2、明菩薩見法無性而能發菩提心**

菩薩行般若波羅蜜時，以方便力故，見一切法無根本，而發阿耨多羅三藐三菩提心。

**$四、知諸法性空無根本可住故不退懈**

是菩薩深行諸法性空故，不見一切法有根本，不見故不懈不退；了了知一切法無我、無所有性、性常空。但眾生愚癡顛倒故，著是陰、界、入。

**$（參）以般若成就故，能度眾生而無所度**

**$一、以方便力為眾生說法**

**$（一）教世間善法、出世聖法**

**$1、總說**

是時，菩薩思惟籌量諸法甚深寂滅相，而眾生深著虛誑顛倒。菩薩自立如幻師，種種神通變化，說法度人，如幻所作，無憎無愛，等心說法，所謂慳者教施等六法；復為說轉勝法，令出生死，得須陀洹果乃至阿耨多羅三藐三菩提。

**$2、別辨：「布施等六法」與「殊勝聖法」**

**$（1）釋「令眾生住布施乃至智慧，然後為說聖法能出苦」**

問曰：六波羅蜜外更有何法為勝？何以言「更為說勝法[[84]](#footnote-84)」？

答曰：此中不說「波羅（703b）蜜」，但為慳者說「施」，乃至癡者為說「智慧」。

諸佛、菩薩法，有初、有後。

初法，所謂布施、持戒；受戒施果報，得天上福樂。

為說五欲味利少失多，受世間身，但有衰苦；讚歎遠離世間、斷愛法，然後為說四諦，令得須陀洹果。

此中菩薩但說欲令眾生得佛道故，先教令行六法。

`2659`此中「善智慧」不名為三解脫門所攝；是善智慧能生布施等善法，能滅慳貪、瞋恚等惡法，能令眾生得生天上。何以知之？更有勝法故。

**$（2）明「生殊勝聖法」**

**$A、正明**

「勝法」者，所謂四諦聖法、出法。

一切聖人所行法，名為「聖法」；出三[[85]](#footnote-85)界生死，名為「出法」。

以是四諦說法故，隨眾生根因緣，令得須陀洹果乃至得一切種智。

**$B、簡別：「殊勝聖法」中未論「施等六法」之因**

此中雖不說初六法，說布施等，當知已攝。

復次，菩薩為佛道故說是六法；但眾生意劣故，自取小乘，是故不說「布施、持戒生天受報等初六法」。

**$（二）無有所得之過失**

舍利弗白佛言：「世尊！先說菩薩是畢竟不可得法；今為無所有眾生說法，令得無所有法，所謂須陀洹果乃至一切種智。世尊！菩薩今[[86]](#footnote-86)得無所有法故，能令眾生得無所有法──無所得是『有所得』？」

佛答：「菩薩行般若波羅蜜時，無有『有所得過』！何以故？菩薩行般若波羅蜜時不見眾生及法；但諸因緣和合，假名眾生。」

**$（三）安住二諦中，以方便力為眾生說法**

菩薩住二諦中，為眾生說法，不但說空、不但說有──為**愛著**眾生故說「空」，為**取相著空**眾生故說「有」；「有」、「無」中二處不染。如是方便力為眾生說法：「眾生！現在我身及我尚不可得，何況當得阿耨多羅三藐三菩提！」

**$二、舍利弗稱歎菩薩心曠大**

舍利弗（703c）歡喜白佛言：「世尊！曠大心是菩薩！」

「曠大心」者，此中自說因緣，所謂：「無有法可得若一相、若異相。」

如人市買[[87]](#footnote-87)，必須交易[[88]](#footnote-88)；大心人則不然。

無所依止而能發大莊嚴，大莊嚴故不生三界，亦拔眾生令出三界，而眾生不可得，不縛不解故，一切法空。

從久遠以[[89]](#footnote-89)來，煩惱顛倒皆是虛誑不實，是故名「無縛」；縛無[[90]](#footnote-90)故亦「無解」。

「縛」即是「垢」，「解」即是「淨」。

無淨無垢故，無**六道**[[91]](#footnote-91)分別；不分別六道故，無罪福業；罪福業無故，無煩惱能起罪`2660`福業者；不起罪福業，亦不應有果報。

如是諸法畢竟空中而作大莊嚴，是為希有！譬如人虛空中種樹，樹葉花果，多所利益。

**$三、佛答**

**$（一）標宗**

**$1、舉失：若先有後無，諸佛、菩薩則有過罪**

佛可舍利弗意。

舍利弗難是空故，佛亦答、亦可──以其說空故可，以其難空故答，所謂：「舍利弗！若眾生及諸法先有今無，諸佛賢聖有過罪。」

「過罪」者，所謂令眾生入無餘涅槃，永滅色等一切法；入空中皆無所有，以斷滅眾生及一切法，故有過罪[[92]](#footnote-92)。

**$2、顯得：知一切人法本空寂，不退轉於無上菩提**

舍利弗！眾生及一切法先來無，若有佛、無佛，常住不異，是諸法實相；是故無**六道**[[93]](#footnote-93)生死，亦無眾生可拔出。

舍利弗！一切法先空，是故菩薩於諸佛所聞諸法如是相故，發阿耨多羅三藐三菩提心，作是念：「菩提中亦無有法可得，亦無實定法令眾生著而不可度，但眾生癡狂顛倒故，著是虛誑法。」

是故菩薩發大莊嚴，不轉於阿耨多羅三藐三菩提，作是念：「我必當得阿耨多羅三藐三菩提，非不得；得已，用實法利益眾生；利益眾生故，眾生從顛倒得出。」

**$（二）舉喻合法**

**$1、釋經義**

欲明（704a）了是事故，經中說幻師譬喻──「幻師」即是菩薩，「幻師所作園林、廬[[94]](#footnote-94)觀[[95]](#footnote-95)」即是六波羅蜜等度眾生法，「幻師所作象馬、男女」即是菩薩所度眾生。

如幻師一身，以幻力故，幻作眾生、園林、廬[[96]](#footnote-96)觀等娛樂眾生[[97]](#footnote-97)；若幻師以所幻作事為實，於所幻人求其恩惠[[98]](#footnote-98)，即是狂[[99]](#footnote-99)人！

菩薩亦如是，從諸佛聞一切法性空如幻，而以布施等利益眾生；欲求恩惠福報，即是顛倒。

**$2、釋疑：幻師有而所幻者無，云何以幻為喻**

問曰：幻法呪術實有，幻所作物可虛。如眾生空，菩薩亦空，菩薩不化作眾生，何得為喻？

`2661`答曰：諸法實相中，法尚無，何況眾生！

眾生異名，名為「幻師」，幻師實無，何以言「幻師有而所幻者無」？

如汝以幻師實有、所幻者無，聖人觀幻師及所幻物不異。

以明了事故說譬喻，取其少許相似處為喻，何[[100]](#footnote-100)以盡取為難？

如師子喻王，師子於獸中無畏，王於群下自在無難，故以為喻；復何可責四腳負毛為異也[[101]](#footnote-101)？

佛說性空法，諸法皆空，猶有眾生，是故說「幻」為喻。

我今說喻以破眾生，汝云何復以眾生為難？

**$貳、明二種要行：成就眾生，淨佛國土**

**$（壹）略明**

爾時，須菩提白佛言：「世尊！何等是成就眾生、淨佛國土道？」

須菩提雖知菩薩道，以中說甚深性空故，聽者生疑，是故發問。

佛答：「菩薩從初發心，行六波羅蜜乃至十八不共法，是菩薩道；行是道，成就眾生、淨佛國土。」

**$（貳）廣明**

**$一、成就眾生**

**$（一）正明**

**$1、別約六度廣化眾生**

**$（1）行施度成就眾生**

**$A、須菩提問**

須菩提復問：「云何行是法成就眾生？」

須菩提意：若是法性空，眾生亦性空，云何可得成就？

**$B、佛答**

佛答：

**$（A）教眾生行布施且莫著布施，令得聖果**

菩薩以方便力故，以布施法教化眾生，不教令著布施以為真實。

「方便」者，菩（704b）薩語眾生：「汝曹[[102]](#footnote-102)善男子來布施，莫著是布施。」如經中說。

眾生以布施生貴樂處，貴樂因緣故生我憍慢，我憍慢增長故破善法，破善法故墮三惡道；是故菩薩先教言：「莫著布施！」但因是布施、修持戒等善法，皆迴是法向涅槃。所以者何？是性空諸法實相，不可取相。

如是菩薩方便力故教化眾生，令得須陀洹果乃至佛道。

**$`2662`（B）以四種正行修布施，生富貴處；以四攝法攝取眾生，令修道得果**

**$a、以四種正行修布施，生富貴處**

是菩薩**自行布施，亦教眾生布施**。

若不自施，或有人言：「若施是好法，何不自行？」是故菩薩先自布施。

復次，菩薩深愛善[[103]](#footnote-103)法，布施是初門，是故行是布施。

又菩薩深慈悲眾生，以慈悲心雖大，而不能充滿眾生，是故先行布施，令其心濡[[104]](#footnote-104)，可以引導。

布施因緣生於四姓及作轉輪王；以四攝法攝取眾生，漸漸以三乘法令得涅槃。

**教他布施，讚歎布施法，歡喜讚歎行布施者**──是深愛布施，見同行故，歡喜讚歎。

復次，憐愍心於眾生，若見修福，則為之歡喜；如慈父見子行善，心則歡喜。

是人**四種行布施，生剎利等貴姓**[[105]](#footnote-105)**中**。

**$b、以四攝法攝取眾生，令修道得果**

以布施攝已，漸漸教令持戒、禪定等，乃至令得辟支佛道。

或見眾生有大心者，有少許慈悲心，是人怖畏生死長遠故，其心懈退；菩薩方便力故，語是眾生：「咄[[106]](#footnote-106)！眾生！阿耨多羅三藐三菩提易得，汝等何以為難？眾生所著處，此中無有定實法能遮者、難解者。汝等當發阿耨多羅三藐三菩提心，既自得度，復當[[107]](#footnote-107)度脫眾生！」

「度脫眾生」者，菩薩自乘大乘得度，以**三乘隨眾生所應度**（704c）而度之；既自利益，復利益他人。

「利益他[[108]](#footnote-108)」者，既自作[[109]](#footnote-109)佛，而以三乘度脫眾生。

**$（2）重明住果成就眾生**

**$A、標舉**

「若菩薩能如是行般若波羅蜜者，從初發心，終不墮三惡道，常作轉輪聖王」者。

**$B、釋義**

**$（A）論主釋**

菩薩多生欲界。何以故？

以無色界中無形故，不可教化；色界中多味著禪定樂，無厭惡心故難化；亦不生欲天。所以者何？著妙五欲多故難化。

在人中，世世以四事攝眾生故，作轉輪聖王。

**$`2663`（B）引經明**

此中佛自說因緣：「隨其所種[[110]](#footnote-110)，得大果報等。」如經中說布施相。

**$（3）住施度攝餘五度，成就眾生**

**$A、約攝戒度說**

復有菩薩行檀波羅蜜時，見眾生破戒，作是言：「汝曹以因緣不具足故破戒，我當給汝所須，令無乏少。」

破戒人有二種：一者、持戒因緣不具足故，如貧窮人，飢寒急故作賊；二者、持戒因緣雖具足，以習惡心故，好行惡事。

貧窮破戒者，菩薩語之言：「汝但持戒，我當給汝所須！汝等住持戒中，漸漸以三乘而得度脫。」

是名「因[[111]](#footnote-111)布施生戒」。

**$B、約攝忍度說**

**$（A）略說**

眾生以不如意事故瞋──若以求物不如意故瞋，人不稱意[[112]](#footnote-112)故瞋。

菩薩住檀中，隨其意而給足之。

**$（B）釋難：人若不稱意，如何滿其所願**

問曰：若貧乏者給施令不瞋，可爾；人不得稱意，惱之令瞋，復云何？

答曰：

**$a、施如意珠令滿願**

以如意珠[[113]](#footnote-113)施之，則使人皆稱意。珠之威德故，人無瞋者；如行者入慈三昧故，人無瞋者。是故說：「少何因緣故瞋？我當令汝所少具足。」

**$b、導以空法令知虛妄，莫起瞋造罪**

**$（a）正說：所瞋因緣皆是虛誑，空無有實**

復次，一切法性皆空無所有，汝所瞋因緣亦皆虛誑無定，汝云何以虛誑事故，瞋罵、加害乃至奪命？起此重罪業故，墮三惡道，受無量苦。汝莫以虛誑無實事故，而受大罪！

**$（b）舉例**

如山中有一（705a）佛圖[[114]](#footnote-114)，彼中有一別房，房中有鬼來恐惱道人故，諸道人皆[[115]](#footnote-115)捨房而去。

`2664`有一客僧來，維那[[116]](#footnote-116)處分[[117]](#footnote-117)，令住此空房，而語之言：「此房中有鬼神喜惱人，能住中者住。」

客僧自以持戒力、多聞故，言：「小鬼何所能？我能[[118]](#footnote-118)伏之！」即入房住。

暮更有一僧來求住處，維那亦令在此房住，亦語：「有鬼惱人。」其人亦言：「小鬼何所能？我當伏之！」

先入者，閉戶，端坐待鬼；後來者，夜闇，打戶[[119]](#footnote-119)求入。先入者謂為是鬼，不為開戶；後來者極力打戶。在內道人以力拒之，外者得勝，排戶得入；內者打之，外者亦極力熟[[120]](#footnote-120)打。至明旦相見，乃是故舊同學，各相愧謝。

眾人雲集[[121]](#footnote-121)，笑而怪[[122]](#footnote-122)之。[[123]](#footnote-123)

**$（c）合法**

眾生亦如是，五眾無我、無人，空取相致鬪諍；若支解在地，但有骨肉，無人、無我。

是故菩薩語眾生言：「汝莫於根本空中鬪諍作罪，鬪諍[[124]](#footnote-124)故，人身尚不可得，何況值佛！當知人身難得，佛世難值，好時易過；一墮諸難，永不可治！」

若墮地獄，燒炙屠割，何可教化？

若墮畜生，共相殘害，亦不可化。

若墮餓鬼，飢渴熱惱，亦不可化。

若生長壽天，千萬佛過，著禪定味故，皆不覺知。

如安息國諸邊地生者，皆是人身，愚[[125]](#footnote-125)不可教化。[[126]](#footnote-126)

雖生中國，或六情不具、或四支[[127]](#footnote-127)不完、或盲聾[[128]](#footnote-128)瘖啞[[129]](#footnote-129)、或不識義理。

`2665`或時六情具足、諸根通利，而深著邪見、言無罪福，不可教化。

是故為說：「好時易過，墮諸難中不可得度。」

**$C、例餘**

餘波羅蜜，如經中廣說故，不復解之。

**$2、以六度、道品成就眾生**

**$（1）釋疑：云何更說六度**

問曰：住檀波羅蜜行五波羅蜜訖，何以復更說六波羅（705b）蜜？

答曰：上一度中次第具足五，今則一時總說。

復次，先但說六波羅蜜，今通說三十七品及諸道果。

**$（2）釋「以三十七助道法攝取眾生」**

問曰：三十七品自從心出，云何是因緣可與？

答曰：菩薩供給坐禪者衣服、飲食、醫藥、法杖、禪毱[[130]](#footnote-130)、禪鎮[[131]](#footnote-131)，令得好師教照[[132]](#footnote-132)，令得好弟子受化；與骨人令觀，與禪經，令人為說禪法──如是等三十七助道法因緣。

**$3、明展轉傳化**

**$（1）舉施度**

又令人為說摩訶衍法：「汝等所須衣服、飲食，盡來取之，便是汝[[133]](#footnote-133)物，莫自疑難！汝等得是物已，自行六波羅蜜，亦教化他人令行六波羅蜜。是布施性皆空，汝等莫著是施及以果報。」

眾生得是性空，漸漸得阿耨多羅三藐三菩提，入無餘涅槃。

**$（2）例餘**

如布施為首生五波羅蜜，餘波羅蜜亦如是。

1. 《大品經義疏》卷10：「^此品初明以方便故具足菩薩道，故能得佛道名具足。品就第二，以方便故具足菩薩道。中為三：第一、明方便故具足菩薩道能得佛道，二、明習般若故，以本方便，第三、以般若成就故，能化度眾生而無所度。

   此文接上品，次第相生。上品具足菩薩道故得佛，今明具方便故具菩薩道。後※1次，般若故成方便※2，成故能※3眾生，無所度也。^^」（卍新續藏24，333c24-334a6）

   ※1「後」疑「復」。（卍新續藏24，334d，n.1）

   ※2「便」下應有「方便」二字。（卍新續藏24，334d，n.2）

   ※3「能」下應有「度」字。（卍新續藏24，334d，n.3） [↑](#footnote-ref-1)
2. 《大般若波羅蜜多經》卷474〈79 無闕品〉：

   ^佛告善現：「若菩薩摩訶薩行深般若波羅蜜多時，具足殊勝方便善巧，由此方便善巧力故，修行布施波羅蜜多時，不得布施，不得施者，不得受者，亦不遠離如是諸法而行布施波羅蜜多，是菩薩摩訶薩如是施時，能具照明三菩提道，修菩提道速能成就。」^^（大正7，403a6-12） [↑](#footnote-ref-2)
3. （1）《放光般若經》卷19〈81 無形品〉：

   ^佛告舍利弗：「菩薩行般若波羅蜜，以漚惒拘舍羅，亦**不習**五陰，亦**不不習**。何以故？五陰無形，無有可習，無不可習者。……乃至十八法亦不習、亦不不習。何以故？十八法空無形故。」^^（大正8，133a29-b5）

   （2）《大般若波羅蜜多經》卷474〈79 無闕品〉：

   ^佛告舍利子：「若菩薩摩訶薩行深般若波羅蜜多時方便善巧，**不和合**色、受、想、行、識，**不離散**色、受、想、行、識；……不和合諸佛無上正等菩提，不離散諸佛無上正等菩提。所以者何？如是諸法皆無自性可合、離故。如是，舍利子！諸菩薩摩訶薩行深般若波羅蜜多時，勇猛正勤修菩提道。」^^（大正7，403a22-c11） [↑](#footnote-ref-3)
4. 《大品經義疏》卷10：「^第二問云：既不壞、不墮則無有，無有則無物，云何習般若？若不習般若，云何得佛道？答：良由了法無性、無取故，既是習是般若得菩提也。^^」（卍新續藏24，334a22-24） [↑](#footnote-ref-4)
5. 能習＋（行）【石】。（大正25，699d，n.17） [↑](#footnote-ref-5)
6. 《大般若波羅蜜多經》卷474〈79 無闕品〉：

   ^時，舍利子復白佛言：「若一切法都無自性可合、離者，云何菩薩摩訶薩引發般若波羅蜜多於中修學？^^」（大正7，403c11-13） [↑](#footnote-ref-6)
7. 《大般若波羅蜜多經》卷474〈79 無闕品〉：

   ^佛告舍利子：「如是！如是！如汝所說。若菩薩摩訶薩不學般若波羅蜜多，終不能得所求無上正等菩提。舍利子！諸菩薩摩訶薩要學般若波羅蜜多，乃能證得所求無上正等菩提。舍利子！諸菩薩摩訶薩所求無上正等菩提，要有方便善巧乃能證得，非無方便善巧而能證得。^^」（大正7，403c15-21） [↑](#footnote-ref-7)
8. 《大般若波羅蜜多經》卷474〈79 無闕品〉：「^舍利子！諸菩薩摩訶薩行深般若波羅蜜多時，若見有法自性可得則應可取，**不見有法自性可得，當何所取**？所謂不取此是般若波羅蜜多乃至布施波羅蜜多。^^」（大正7，403c21-24） [↑](#footnote-ref-8)
9. 《大般若波羅蜜多經》卷475〈79 無闕品〉：「^舍利子！若菩薩摩訶薩能於中學，於一切法都無所得，尚不得學，況得無上正等菩提！況得般若波羅蜜多！況得異生、聲聞、獨覺、菩薩、佛法！何以故？舍利子！**無有少法實有自性**。^^」（大正7，404b23-27） [↑](#footnote-ref-9)
10. 《大般若波羅蜜多經》卷475〈79 無闕品〉：

    ^時，舍利子白言：「世尊！若一切法都無自性、皆非實有，依何等事而可了知此是異生，此是異生法？廣說乃至此是如來，此是如來法？^^」（大正7，404c5-8） [↑](#footnote-ref-10)
11. 《大般若波羅蜜多經》卷475〈79 無闕品〉：

    ^佛告舍利子：「於汝意云何？為實有色或曾或當如諸愚夫異生執不？為實有受、想、行、識或曾或當如諸愚夫異生執不？如是乃至為實有一切菩薩摩訶薩行或曾或當如諸愚夫異生執不？為實有諸佛無上正等菩提或曾或當如諸愚夫異生執不？為實有異生、預流、一來、不還、阿羅漢、獨覺、菩薩、如來或曾或當如諸愚夫異生執不？」

    舍利子言：「不也！世尊！但由顛倒愚夫異生有如是執。^^」（大正7，404c8-17） [↑](#footnote-ref-11)
12. 《大般若波羅蜜多經》卷475〈79 無闕品〉：

    ^時，舍利子復白佛言：「云何菩薩摩訶薩行深般若波羅蜜多時方便善巧，雖觀諸法都無自性、皆非實有，而依世俗求趣無上正等菩提，為諸有情方便宣說，令得正解離諸顛倒？^^」（大正7，404c21-25） [↑](#footnote-ref-12)
13. 住中＝中住【石】。（大正25，700d，n.5） [↑](#footnote-ref-13)
14. 《大般若波羅蜜多經》卷475〈79 無闕品〉：

    ^佛告舍利子：「諸菩薩摩訶薩行深般若波羅蜜多時，成就如是方便善巧，謂**都不見有少實法可於中住**──由於中住而有罣礙，由罣礙故而有退沒，由退沒故心便劣弱，心劣弱故便生懈怠。^^」（大正7，404c25-29） [↑](#footnote-ref-14)
15. 《大品經義疏》卷10：

    ^「**菩薩見諸法無所有**」下，第三、明般若成就，化度眾生而無所度。上來自行成，今是化他成也。^^（卍新續藏24，334b1-2） [↑](#footnote-ref-15)
16. 性＝相【宋】【元】【宮】。（大正25，700d，n.7） [↑](#footnote-ref-16)
17. 《大般若波羅蜜多經》卷475〈79 無闕品〉：「^由是因緣，諸菩薩摩訶薩觀一切法都無實事，離我、我所，皆以無性而為自性，本性空寂、自相空寂，行深般若波羅蜜多，自立如幻師為有情說法。^^」（大正7，405a22-25） [↑](#footnote-ref-17)
18. 《大般若波羅蜜多經》卷475〈79 無闕品〉：「^是菩薩摩訶薩安立有情，令住布施乃至般若波羅蜜多已，**復為宣說能出生死殊勝聖法**，令諸有情依之修學，或得預流果，或得一來果，或得不還果，或得阿羅漢果，或得獨覺菩提，或入菩薩正性離生，或住菩薩摩訶薩地，或證無上正等菩提。^^」（大正7，405a28-b5） [↑](#footnote-ref-18)
19. 《大般若波羅蜜多經》卷475〈79 無闕品〉：

    ^時，舍利子復白佛言：「諸菩薩摩訶薩行深般若波羅蜜多時，云何不名有所得者？謂諸有情實無所有，而令安住布施波羅蜜多乃至般若波羅蜜多，復為宣說能**出生死殊勝聖法**，或令得預流果，乃至或令證得無上正等菩提？^^」（大正7，405b5-10） [↑](#footnote-ref-19)
20. 《大般若波羅蜜多經》卷475〈79 無闕品〉：

    ^佛告舍利子：「諸菩薩摩訶薩行深般若波羅蜜多時，於諸有情非有所得。何以故？舍利子！是菩薩摩訶薩行深般若波羅蜜多時，不見有情少實可得，唯有世俗假說有情。^^」（大正7，405b10-14） [↑](#footnote-ref-20)
21. 《大般若波羅蜜多經》卷475〈79 無闕品〉：「^舍利子！是菩薩摩訶薩行深般若波羅蜜多時，安住二諦為諸有情宣說正法。何謂二諦？一、世俗諦，二、勝義諦。舍利子！雖二諦中有情施設俱不可得，而諸菩薩摩訶薩行深般若波羅蜜多時，方便善巧為諸有情宣說正法，令諸有情聞正法已，於現法中尚不得我，何況當得所求果證及能得者！如是，舍利子！諸菩薩摩訶薩行深般若波羅蜜多時，方便善巧雖為有情宣說正法，令修正行得所證果，而心於彼都無所得，達一切法不可得故。^^」（大正7，405 b14-24） [↑](#footnote-ref-21)
22. 曠（^ㄎㄨㄤˋ^^）：2.空曠，開闊。3.指廣大，寬廣。（《漢語大詞典》（五），p.842） [↑](#footnote-ref-22)
23. 性＝法【宋】【元】【明】【宮】。（大正25，700d，n.14） [↑](#footnote-ref-23)
24. 五＝六【宋】【元】【明】【宮】。（大正25，700d，n.15） [↑](#footnote-ref-24)
25. 《大般若波羅蜜多經》卷475〈79 無闕品〉：

    ^爾時，具壽舍利子白佛言：「世尊！此諸菩薩摩訶薩雖於諸法不得一性，不得異性，不得總性，不得別性，而被如是大功德鎧。由被如是大功德鎧，不現欲界，不現色界，不現無色界，不現有為界，不現無為界。雖化有情令出三界，而於有情都無所得，亦復不得有情施設。有情施設不可得故無縛無脫，無縛脫故無染無淨，無染淨故諸趣差別不可了知，諸趣差別不可了知故無業無煩惱，無業煩惱故亦無異熟果，既無異熟果如何得有我及有情流轉諸趣現三界等種種差別？^^」（大正7，405b25-c6） [↑](#footnote-ref-25)
26. 《大般若波羅蜜多經》卷475〈79 無闕品〉：

    ^舍利子！諸菩薩摩訶薩從過去佛聞一切法自性皆空，但諸有情顛倒執著，聞已如實繫念思惟。為脫有情顛倒執著，求趣無上正等菩提，於求趣時不作是念：「我於此法已得、當得，令彼有情已度、當度所執著處生死眾苦。^^」（大正7，405c17-21） [↑](#footnote-ref-26)
27. 〔誓〕－【宋】【元】【明】【宮】【聖】【石】。（大正25，700d，n.19） [↑](#footnote-ref-27)
28. 已＝以【石】。（大正25，700d，n.20） [↑](#footnote-ref-28)
29. （1）《高麗藏》作「十四空」（第14冊，1297a13）。

    （2）《放光般若經》卷19〈81 無形品〉：

    ^佛言：「舍利弗！菩薩亦如是，從初發意以來，行六波羅蜜、四禪、四等、四空定，行三十七品法，**行十八空**、三脫門、八惟無、九次第禪，行佛十種力、四無所畏、四無礙慧至佛十八法，具足菩薩道以淨佛土教授眾生，而不見法可得降化者。^^」（大正8，134a17-23）

    （3）《大般若波羅蜜多經》卷475〈79 無闕品〉：

    ^佛告舍利子：「諸菩薩摩訶薩亦復如是，從初發心為欲饒益諸有情故，修行布施波羅蜜多乃至般若波羅蜜多，**安住內空乃至無性自性空**。^^」（大正7，406a5-8） [↑](#footnote-ref-29)
30. 背捨＝解脫【宋】【元】【明】【宮】。（大正25，700d，n.21） [↑](#footnote-ref-30)
31. 《大般若波羅蜜多經》卷475〈79 無闕品〉：

    ^舍利子！諸菩薩摩訶薩雖作是事，而於有情及一切法都無所得，不作是念：「我以此法調伏如是諸有情類，令其遠離顛倒執著，不復輪迴諸趣生死。^^」（大正7，406a17-21） [↑](#footnote-ref-31)
32. 《大品經義疏》卷10：

    ^「**須菩提白佛**」下第二大段，上總明方便外化已竟，今別明二種要行。文為二：初一問答，略明二要行。次，廣明二要行。^^（卍新續藏24，334c2-4） [↑](#footnote-ref-32)
33. 《大般若波羅蜜多經》卷475〈79 無闕品〉：

    ^佛告善現：「諸菩薩摩訶薩從初發心，所行布施波羅蜜多乃至般若波羅蜜多，所行內空乃至無性自性空，……所行一切智、道相智、一切相智，及餘無量無邊佛法，皆是菩薩大菩提道。諸菩薩摩訶薩修行此道，方便善巧成熟有情、嚴淨佛土，疾證無上正等菩提，而無有情、佛土等想。」^^（大正7，406a24-b8） [↑](#footnote-ref-33)
34. 《大品經義疏》卷10：

    ^「**白佛**」下是第二，廣明二要行，即為二：初、廣明成就眾生，二、廣明淨佛土。初中二：第一、正明成就眾生，第二、明菩薩自性借豈教生，問菩薩悟共成菩提。初中三：第一、別佛六度廣化眾生，第二、總約六度道品成就眾生，第三、明展轉傳化也。^^（卍新續藏24，334c6-10） [↑](#footnote-ref-34)
35. （更）＋受【元】【明】。（大正25，701d，n.1） [↑](#footnote-ref-35)
36. 《大般若波羅蜜多經》卷475〈79 無闕品〉：「^諸善男子！勝義諦中都無布施，亦無施者、受者、施物及諸施果，如是諸法皆本性空，本性空中無法可取，諸法空性亦不可取。^^」（大正7，406b15-17） [↑](#footnote-ref-36)
37. 《大品經義疏》卷10：

    ^「**如是須菩提布施生剎利居士性**」下，第二明菩薩住布施果中，以四事攝取眾生，先是因門成就眾生，今是果門成就眾生也。「菩提易得」者，大心弱故，為人云：菩薩易得也。^^（卍新續藏24，334c12-15） [↑](#footnote-ref-37)
38. 當＝等【宋】【元】【明】【宮】【聖】【石】。（大正25，701d，n.5） [↑](#footnote-ref-38)
39. 《大般若波羅蜜多經》卷475〈79 無闕品〉：「^諸有情類虛妄分別所執諸法都無自性，但由顛倒妄執為有，是故汝等常當精勤，自除顛倒亦勸他斷，自脫生死亦令他脫，自獲大利亦令他得。^^」（大正7，406c15-18） [↑](#footnote-ref-39)
40. （不）＋作【宋】【元】【明】【宮】。（大正25，701d，n.6） [↑](#footnote-ref-40)
41. 〔不〕－【宋】【宮】。（大正25，701d，n.7） [↑](#footnote-ref-41)
42. 相＋（空）【宋】【元】【明】【宮】。（大正25，701d，n.8） [↑](#footnote-ref-42)
43. 嚮＝響【宋】【元】【明】【宮】。（大正25，701d，n.9） [↑](#footnote-ref-43)
44. 《大般若波羅蜜多經》卷475〈79 無闕品〉：

    ^是菩薩摩訶薩如是憐愍諸有情時，無緣大悲疾得圓滿。由此大悲疾圓滿故，雖恒饒益無量有情，而於有情都無所得，亦復不得所獲勝果，能如實知：「但由世俗言說施設，饒益種種諸有情事。」又如實知：「所施設事皆如谷響，雖現似有而無真實。」由此於法都無所取。^^（大正7，407a1-7） [↑](#footnote-ref-44)
45. 自身＝身自【宋】【宮】。（大正25，701d，n.10） [↑](#footnote-ref-45)
46. 肌＝𦘺【石】。（大正25，701d，n.11） [↑](#footnote-ref-46)
47. 物＝法【宋】【宮】。（大正25，701d，n.12） [↑](#footnote-ref-47)
48. 成＝乘【元】【明】。（大正25，701d，n.13） [↑](#footnote-ref-48)
49. 〔汝〕－【宋】【宮】，汝＋（等以）【元】【明】。（大正25，701d，n.14） [↑](#footnote-ref-49)
50. 〔汝〕－【元】【明】。（大正25，701d，n.15） [↑](#footnote-ref-50)
51. 《大般若波羅蜜多經》卷475〈79 無闕品〉：

    ^善現！是菩薩摩訶薩安住布施波羅蜜多，勸諸有情修安忍已，欲令堅固復告之言：「瞋忿因緣都無定實，皆從虛妄分別所生，以一切法本性空故。汝等何緣於無實事妄起瞋忿更相毀害？」^^（大正7，407b17-21） [↑](#footnote-ref-51)
52. 尚＝當【聖】。（大正25，701d，n.16） [↑](#footnote-ref-52)
53. 《大般若波羅蜜多經》卷475〈79 無闕品〉：「^汝等勿緣虛妄分別更相瞋忿造諸惡業，當墮地獄、傍生、鬼界及餘惡處受諸劇苦，其苦楚毒剛強猛利，逼切身心最極難忍。汝等勿執非實有事妄相瞋忿作斯惡業，**由此惡業尚難可得下劣人身，況得生天，或得值佛聽聞正法如說修行！**汝等應知人身難得，佛世難值，生信復難。汝等今者既具斯事，勿由忿恚而失好時，若失此時則不可救，是故汝等於諸有情勿起忿恚，當修安忍。^^」（大正7，407b21-c1） [↑](#footnote-ref-53)
54. 〔如〕－【宋】【元】【明】【宮】【聖】。（大正25，701d，n.17） [↑](#footnote-ref-54)
55. 《大般若波羅蜜多經》卷475〈79 無闕品〉：

    ^復次，善現！諸菩薩摩訶薩安住布施波羅蜜多，見諸有情身心懈怠，深生憐愍而告之言：「汝等何緣不勤精進修諸善法而生懈怠？」

    彼作是言：「我乏資具，於諸善事不獲勤修。」

    菩薩告言：「我能施汝所乏資具，汝應勤修布施、淨戒、安忍等法。」

    時，諸有情得是菩薩所施資具無所乏少，便能發起身心精進，修諸善法速得圓滿。^^（大正7，407c6-13） [↑](#footnote-ref-55)
56. 亦＝心【宋】【元】【明】【宮】。（大正25，701d，n.18） [↑](#footnote-ref-56)
57. 《大般若波羅蜜多經》卷475〈79 無闕品〉：

    ^復次，善現！諸菩薩摩訶薩安住布施波羅蜜多，見諸有情諸根散亂忘失正念，深生憐愍而告之言：「汝等何緣不修靜慮，散亂失念沈淪生死受苦無窮？」

    彼作是言：「我乏資具故，於靜慮不獲勤修。」

    菩薩告言：「我能施汝所乏資具，汝等從今不應復起虛妄尋伺、攀緣內外擾亂自心。^^」（大正7，407c21-27） [↑](#footnote-ref-57)
58. 得＝般【石】。（大正25，702d，n.1） [↑](#footnote-ref-58)
59. 具＋（足）【元】【明】＊[＊1]。（大正25，702d，n.2） [↑](#footnote-ref-59)
60. 《大般若波羅蜜多經》卷475〈79 無闕品〉：

    ^復次，善現！諸菩薩摩訶薩安住布施波羅蜜多，見諸有情愚癡顛倒，深生憐愍而告之言：「汝等何緣不修妙慧，愚癡顛倒受苦無窮？」

    彼作是言：「我乏資具故，於妙慧不獲勤修。」

    菩薩告言：「我能施汝所乏資具，汝可受之。先修布施、淨戒、安忍、精進、靜慮得圓滿已，應審觀察諸法實相，修行般若波羅蜜多。謂於爾時，應審觀察為有少法而可得不？謂我、有情廣說乃至知者、見者為可得不？色乃至識為可得不？……一切智、道相智、一切相智為可得不？預流果乃至獨覺菩提為可得不？一切菩薩摩訶薩行為可得不？諸佛無上正等菩提為可得不？」^^（大正7，408a10-b12） [↑](#footnote-ref-60)
61. 《大品經義疏》卷10：

    ^「**云何住檀**」下第二、總明六度道品成就眾生。然猶是乘上住檀攝諸法成就眾生也，以供養具修之。生道品者，菩薩以四事供養。坐禪者，或以諸攸禪，或以禪經等給之，後教其禪法，令得禪也。^^（卍新續藏24，335a1-4） [↑](#footnote-ref-61)
62. 〔以〕－【宋】【宮】【聖】。（大正25，702d，n.3） [↑](#footnote-ref-62)
63. 住＝行【宋】【元】【明】【宮】。（大正25，702d，n.4） [↑](#footnote-ref-63)
64. 《大般若波羅蜜多經》卷475〈79 無闕品〉：

    ^復次，善現！諸菩薩摩訶薩安住布施波羅蜜多，自行布施波羅蜜多乃至般若波羅蜜多，亦勸他行布施波羅蜜多乃至般若波羅蜜多已，復見有情輪迴諸趣，受無量苦未得解脫，欲令解脫生死苦故，先以種種資具饒益，後以出世諸無漏法，方便善巧而攝受之。彼諸有情既得資具無所乏少，身心勇決，能住內空乃至無性自性空，亦能住真如乃至不思議界，亦能住苦、集、滅、道聖諦，亦能修四念住乃至八聖道支，……亦能修一切智、道相智、一切相智，亦能修無量無邊諸餘佛法。彼諸有情，由無漏法所攝受故解脫生死，證得涅槃究竟安樂。

    善現！是菩薩摩訶薩安住布施波羅蜜多，自行種種勝無漏法，亦勸他行種種勝無漏法，無倒稱揚行種種勝無漏法，歡喜讚歎行種種勝無漏法者。如是，善現！諸菩薩摩訶薩安住布施波羅蜜多，以無漏法攝受有情，令其解脫生死眾苦，證得畢竟常樂涅槃，亦能為他作大饒益。^^（大正7，408c1-25） [↑](#footnote-ref-64)
65. 如＝與【明】。（大正25，702d，n.5） [↑](#footnote-ref-65)
66. （有）＋物【石】。（大正25，702d，n.6） [↑](#footnote-ref-66)
67. 法果＝法【宋】【元】【明】【宮】，＝果【聖】。（大正25，702d，n.7） [↑](#footnote-ref-67)
68. 及＝乃至【宋】【元】【明】【宮】。（大正25，702d，n.8） [↑](#footnote-ref-68)
69. 《大般若波羅蜜多經》卷475〈79 無闕品〉：

    ^復次，善現！諸菩薩摩訶薩安住布施波羅蜜多，見諸有情無所依怙，多諸苦惱、眾具匱乏，深生憐愍而安慰言：「我能為汝作所依怙，令汝解脫所受苦事。汝等所須飲食、衣服、臥具、車乘、舍宅、香花、伎樂、燈明、財寶、僮僕，及餘種種所須資具，皆隨意索，勿有疑難，我當隨汝所索皆施，令汝長夜利益安樂。汝等受我所施物時，**如取己物莫作他想**。所以者何？我於長夜積聚財物，但為汝等得利樂故。**汝等今者以無難心，於此財物隨意受取，受已先應自正受用修諸善業，後以此物施諸有情亦令修善，謂令修行布施波羅蜜多乃至般若波羅蜜多**，亦令安住內空乃至無性自性空，……亦令修行一切智、道相智、一切相智，亦令修行諸餘無量無邊佛法。」

    善現！是菩薩摩訶薩如是教導諸有情已，隨其所應復令修習諸無漏法，住預流果、或一來果、或不還果、或阿羅漢果、或獨覺菩提、或復無上正等菩提。

    如是，善現！諸菩薩摩訶薩修行布施波羅蜜多，方便善巧成熟有情，令其解脫惡趣生死，如應證得三乘涅槃，饒益自他究竟安樂。^^（大正7，408c25-409a26） [↑](#footnote-ref-69)
70. 〔少〕－【宋】【宮】。（大正25，702d，n.9） [↑](#footnote-ref-70)
71. 〔我〕－【宋】【元】【明】【宮】。（大正25，702d，n10） [↑](#footnote-ref-71)
72. 善＋（道）【宋】【元】【明】【宮】。（大正25，702d，n.11） [↑](#footnote-ref-72)
73. 《大般若波羅蜜多經》卷475〈79 無闕品〉：

    ^佛告善現：「有菩薩摩訶薩修行淨戒波羅蜜多時，方便善巧見諸有情資財匱乏，煩惱熾盛不能修善，憐愍告言：『汝等若為資緣匱乏不能修善，我當施汝種種資緣，汝等勿起煩惱惡業，應正修習布施等善。』是菩薩摩訶薩安住淨戒波羅蜜多，如應攝受諸有情類，諸慳貪者令修布施，於身、命、財無所顧惜；諸破戒者令修淨戒，能正受行十善業道，住律儀戒，不破、不穿、無穢、無雜亦無執取；諸瞋忿者令修安忍；諸懈怠者令修精進；諸散亂者令修靜慮；諸愚癡者令修妙慧；執諸法者令修法空；無餘種種勝功德者令具修學。如是，善現！諸菩薩摩訶薩安住淨戒波羅蜜多，成熟有情，方便善巧，令其解脫惡趣生死，如應證得三乘涅槃，饒益自他究竟安樂。」^^（大正7，409a29-b15） [↑](#footnote-ref-73)
74. （諸）＋尸【石】。（大正25，702d，n.12） [↑](#footnote-ref-74)
75. 《正觀》（6），p.215：《大智度論》卷90（大正25，695c4-14）。 [↑](#footnote-ref-75)
76. 《大智度論》卷33〈1 序品〉：

    ^何等是檀波羅蜜？檀波羅蜜有二種：一者、具足，二者、不具足。**何等是具足？與般若波羅蜜和合，乃至十住菩薩所得，是名「具足」**。不具足者，初發菩薩心，未得無生忍法，未與般若波羅蜜和合，是名不具足。乃至禪波羅蜜，亦如是。般若波羅蜜具足者，有方便力；未具足者，無方便力。^^（大正25，308a24-b1） [↑](#footnote-ref-76)
77. 著＝相【宋】【宮】。（大正25，702d，n.16） [↑](#footnote-ref-77)
78. （見）＋常【元】【明】。（大正25，702d，n.17） [↑](#footnote-ref-78)
79. 印順法師，《中國禪宗史》，p.384：

    ^「自性」，（羅什譯為世性。約起用說，名為「勝性」。約微妙不易知說，名為「冥性」）為生起一切的根元。^^ [↑](#footnote-ref-79)
80. 《大智度論》卷1〈1 序品〉：

    ^問曰：有人言：「一切天地好醜皆以時為因，如《時經》中偈說：『時來眾生熟，時至則催促；時能覺悟人，是故時為因。世界如車輪，時變如轉輪；人亦如車輪，或上而或下。』」

    更有人言：「雖天地好醜一切物非時所作，然時是不變因，是實有。時法細故，不可見、不可知，以華果等果故，可知有時；往年今年，久近遲疾，見此相，雖不見時，可知有時。何以故？見果知有因故。以是故有時法，時法不壞故常。」

    答曰：如泥丸是現在時，土塵是過去時，瓶是未來時。時相常故，過去時不作未來時；汝經書法，時是一物，以是故，過去世不作未來世，亦不作現在世，雜過故。過去世中亦無未來世，以是故無未來世；現在世亦如是。^^（大正25，65b10-26） [↑](#footnote-ref-80)
81. 《中論》卷1〈1 觀因緣品〉（青目釋）：

    ^問曰：何故造此論？

    答曰：有人言萬物從大自在天生，有言從韋紐天生，有言從和合生，有言從時生，有言從世性生，有言從變化生，有言從自然生，有言從微塵生。有如是等謬故墮於無因、邪因、斷常等邪見，種種說我我所，不知正法。佛欲斷如是等諸邪見，令知佛法故，先於聲聞法中說十二因緣，又為已習行有大心堪受深法者，以大乘法說因緣相，所謂一切法不生不滅、不一不異等，畢竟空無所有。^^（大正30，1b18-27） [↑](#footnote-ref-81)
82. 《正觀》（6），p.215：參見《大智度論》卷12（大正25，147b8-148a22）、卷15（大正25，171a5-b15）、卷31（大正25，291c21-292a28）、卷36（大正25，326b20-c29）、卷41（大正25，358a17-c8）、卷89（大正25，691a1-b8）。 [↑](#footnote-ref-82)
83. 〔波羅蜜〕－【宋】【元】【明】【宮】【聖】。（大正25，703d，n.1） [↑](#footnote-ref-83)
84. 勝法＝法勝【石】。（大正25，703d，n.3） [↑](#footnote-ref-84)
85. 三＝二【宮】。（大正25，703d，n.6） [↑](#footnote-ref-85)
86. 今＝令【聖】【石】。（大正25，703d，n.7） [↑](#footnote-ref-86)
87. 市買：買，交易。（《漢語大詞典》（三）p.690） [↑](#footnote-ref-87)
88. 交易：1.物物交換。後多指做買賣，貿易。（《漢語大詞典》（二）p.332） [↑](#footnote-ref-88)
89. 以＝已【宋】【元】【明】【宮】。（大正25，703d，n.8） [↑](#footnote-ref-89)
90. 縛無＝無縛【宋】【元】【明】【宮】【石】。（大正25，703d，n.9） [↑](#footnote-ref-90)
91. 案：經文作「五道」。論主以「六道」為正說，參見《大智度論》卷10〈1 序品〉（大正25，135c20-26）等。 [↑](#footnote-ref-91)
92. 過罪＝罪過【宋】【元】【明】【宮】。（大正25，703d，n.11） [↑](#footnote-ref-92)
93. 案：經文作「五道」。 [↑](#footnote-ref-93)
94. 《大正藏》原作「盧」，今依《高麗藏》作「廬」（第14冊，1301c7）。 [↑](#footnote-ref-94)
95. （1）盧：11.通“ 廬 ”。簡陋的房屋。（《漢語大詞典》（七）p.1469）

    （2）廬觀：泛指樓閣亭臺。（《漢語大詞典》（三）p.1289） [↑](#footnote-ref-95)
96. 《大正藏》原作「盧」，今依《高麗藏》作「廬」（第14冊，1301c10）。 [↑](#footnote-ref-96)
97. 生＝人【宋】【元】【明】【宮】【聖】。（大正25，704d，n.1） [↑](#footnote-ref-97)
98. 惠＝慧【宋】【宮】。（大正25，704d，n.2） [↑](#footnote-ref-98)
99. 狂＝誑【石】。（大正25，704d，n.3） [↑](#footnote-ref-99)
100. 何＝所【石】。（大正25，704d，n.4） [↑](#footnote-ref-100)
101. 也＝耶【元】【明】。（大正25，704d，n.5） [↑](#footnote-ref-101)
102. 汝曹：你們。（《漢語大詞典》（五），p.940） [↑](#footnote-ref-102)
103. 善＝是【石】。（大正25，704d，n.10） [↑](#footnote-ref-103)
104. 濡＝軟【宋】【元】【明】【宮】。（大正25，704d，n.11） [↑](#footnote-ref-104)
105. 姓＝性【宋】【元】【宮】。（大正25，704d，n.12） [↑](#footnote-ref-105)
106. 咄（^ㄉㄨㄛˋ^^）：1.呵叱。2.指呵叱聲。3.嘆詞。（《漢語大詞典》（三），p.313） [↑](#footnote-ref-106)
107. 當＝能【宋】【元】【明】【明】。（大正25，704d，n.13） [↑](#footnote-ref-107)
108. 他＋（人）【宋】【元】【明】【宮】【聖】【石】。（大正25，704d，n.14） [↑](#footnote-ref-108)
109. 作＝得【宋】【元】【明】【宮】。（大正25，704d，n.15） [↑](#footnote-ref-109)
110. 〔種〕－【石】。（大正25，704d，n.16） [↑](#footnote-ref-110)
111. 因＋（緣）【宋】【元】【明】【宮】。（大正25，704d，n.17） [↑](#footnote-ref-111)
112. 稱（^ㄔㄣˋ^^）意：合乎心意。（《漢語大詞典》（八），p.117） [↑](#footnote-ref-112)
113. 《大智度論》卷59〈37 校量舍利品〉：

     ^「如意珠」義，如先說。是寶常能出一切寶物，衣服、飲食，隨意所欲，盡能與之；**亦能除諸衰惱病苦等**。是寶珠有二種：有天上如意寶，有人間如意寶。諸天福德厚故，珠德具足；人福德薄故，珠德不具足。是珠所著房舍、函篋之中，其處亦有威德。^^（大正25，478b1-6） [↑](#footnote-ref-113)
114. 佛圖：1.佛塔。參見「浮圖」、「浮屠」。2.佛寺。（《漢語大詞典》（一），p.1292） [↑](#footnote-ref-114)
115. 皆＋（悉）【石】。（大正25，705d，n.2） [↑](#footnote-ref-115)
116. 《十誦律》卷34：

     ^佛在舍衛國，爾時祇陀林中僧坊中，無比丘知時限唱時，無人打揵槌，無人掃灑塗治講堂食處，無人次第相續敷床榻，無人教淨果菜，無人看苦酒中虫，飲食時無人行水，眾散亂語時無人彈指，是事白佛。佛言：「應立維那。」立法者，一心和合，僧應問：「誰能為僧作維那？」是中若比丘言：「我能！」有五法，不應立作維那。何等五？（1）隨愛，（2）隨瞋，（3）隨怖，（4）隨癡，（5）不知淨不淨。若成就五法，應立作維那。五法者，（1）不隨愛，（2）不隨瞋，（3）不隨怖，（4）不隨癡，（5）知淨不淨。」^^（大正23，250b19-28） [↑](#footnote-ref-116)
117. 處分：1.處理，處置。2.調度，指揮。（《漢語大詞典》（八）p.837） [↑](#footnote-ref-117)
118. 能＝當【宋】【元】【明】【宮】。（大正25，705d，n.4） [↑](#footnote-ref-118)
119. 戶＝門【宋】【元】【明】【宮】【石】＊[＊1]。（大正25，705d，n.5） [↑](#footnote-ref-119)
120. 熟：12.表示程度深。（《漢語大詞典》（七）p.242） [↑](#footnote-ref-120)
121. 雲集：形容從四面八方迅速集合在一起。（《漢語大詞典》（十一）p.651） [↑](#footnote-ref-121)
122. 怪：1.奇異，罕見。3.驚異，覺得奇怪。（《漢語大詞典》（七）p.483） [↑](#footnote-ref-122)
123. 另參見《百喻經》卷3（64經）（大正4，552c1-12）。 [↑](#footnote-ref-123)
124. 鬪諍＝諍鬪【宋】【元】【明】【宮】。（大正25，705d，n.6） [↑](#footnote-ref-124)
125. 愚＝牛【元】【石】。（大正25，705d，n.7） [↑](#footnote-ref-125)
126. 地理：如安息國諸邊地生者，皆是人身，愚不可教化。（導師《大智度論筆記》［H028］p.422） [↑](#footnote-ref-126)
127. 支＝肢【元】【明】。（大正25，705d，n.8） [↑](#footnote-ref-127)
128. 盲聾＝聾盲【石】。（大正25，705d，n.9） [↑](#footnote-ref-128)
129. 啞＝瘂【宋】【元】【明】【宮】。（大正25，705d，n.10） [↑](#footnote-ref-129)
130. （1）《十誦律》卷40：

     ^佛言：「睡者不可信，敲者可信。有五法以手敲他：一者、憐愍，二者、不惱他，三者、睡，四者、頭倚壁，五者、舒脚。」

     諸比丘故睡，共相謂言：「佛聽我等以毱擲者善。」是事白佛。

     佛言：「聽以毱擲。擲已，後日還歸。」^^（大正23，289a4-9）

     （2）〔宋〕道誠集，《釋氏要覽》卷3：「^禪毱：毛毬也。有睡者，擲之令覺。^^」（大正54，297b16） [↑](#footnote-ref-130)
131. 《釋氏要覽》卷3：「^禪鎮，木版為之，形量似笏，中作孔，施細串於耳下，頭戴，去額四指。坐禪人若昏睡頭傾，則墮以自警。^^」（大正54，297b7-9） [↑](#footnote-ref-131)
132. （1）照＝詔【宋】【元】【明】【宮】。（大正25，705d，n.11）

     （2）教詔：教誨，教訓。（《漢語大詞典》（五）p.450） [↑](#footnote-ref-132)
133. 是汝＝如自【宋】【元】【明】【宮】。（大正25，705d，n.12） [↑](#footnote-ref-133)