慧日佛學班第14期／福嚴推廣教育班第25期

**《大智度論》卷97**

**〈釋薩陀波崙品第八十八之餘〉**[[1]](#footnote-1)

**（大正25，734a2-737c16）**

釋厚觀（2013.04.20）

【**經**】

**貳、明薩陀波崙菩薩求般若相**（承上卷96）

**（壹）廣明求法之相**（承上卷96）

**一、明求法感應**（承上卷96）

**（一）精誠致感空中聲應**（承上卷96）

**（二）悲啼致感空中佛現**

**1、初感**

**（1）法**

爾時，薩陀波崙[[2]](#footnote-2)菩薩受是空中教已，從是東行。不久，復作是念：『我云何不問空中聲：「我當何處去？去當遠近？當從誰聞般若波羅蜜？」』是時即住，啼哭憂愁，作是念：『我住是中，過一日一夜，若二、三、四、五、六、七日七夜[[3]](#footnote-3)，不念疲極，乃至不念飢渴、寒熱，不聞聽受般若波羅蜜因緣，終不起也！』[[4]](#footnote-4)

**（2）譬**

須菩提！譬如人有一子卒[[5]](#footnote-5)死，憂愁苦毒，唯懷懊惱，不生餘念。

**（3）合**

如是，須菩提！薩陀波崙菩薩爾時無有異心，但念：『我何時當得聞般若波羅蜜？我云何不問空中聲：「我應何處去？去當遠近？當從誰聞般若波羅蜜？」』

**2、初應**

**（1）稱歎安慰**[[6]](#footnote-6)

須菩提！薩陀波崙菩薩如是愁念時，空中有佛語薩陀波崙菩薩言：『善哉！善哉！善男子！過去諸佛行菩薩道時，求般若波羅蜜，亦如汝今日。[[7]](#footnote-7)

**（2）答其三問**

**A、答遠近**

善男子！汝以是勤精進愛樂法故，從是東行[[8]](#footnote-8)，去此五百由旬[[9]](#footnote-9)，

**B、答何處去**[[10]](#footnote-10)

**（A）明國土**

**a、明通處［眾香城］**[[11]](#footnote-11)

**（a）明城莊嚴**

有城名眾香。其城七重，七寶莊嚴；臺觀、欄[[12]](#footnote-12)楯[[13]](#footnote-13)，皆以七寶校飾[[14]](#footnote-14)；七寶之塹[[15]](#footnote-15)，七寶行樹，周匝七重。其城縱廣十二由旬，豐樂安靜，人民熾盛[[16]](#footnote-16)；五百市里，街巷相當，端嚴如畫[[17]](#footnote-17)，橋津[[18]](#footnote-18)如地，寬博清淨。七重城上，皆有七寶樓櫓[[19]](#footnote-19)，寶樹行列，以黃金、白銀、車𤦲[[20]](#footnote-20)、馬瑙[[21]](#footnote-21)、珊瑚、琉璃、頗梨[[22]](#footnote-22)、紅色真珠以為枝葉。寶繩連綿，金為鈴網，以覆城上。風吹（734b）鈴聲，其音和雅，娛樂眾生；譬如巧作五樂，甚可悅[[23]](#footnote-23)喜[[24]](#footnote-24)。[[25]](#footnote-25)

**（b）流池莊嚴**

其城四邊，流池清淨，冷暖調適；中有諸船，七寶嚴飾；是諸眾生宿業所致，乘此寶船娛樂遊戲。諸池水中種種蓮華──青、黃、赤、白，眾雜好華遍覆水上，是三千大千世界所有眾華皆在其中。

**（c）園觀莊嚴**

其城四邊有五百園[[26]](#footnote-26)觀，七寶莊嚴，甚可愛樂。一一園中，各有五百池，池[[27]](#footnote-27)各縱廣十里，皆以七寶校成，雜色莊嚴。諸池水中亦有青、黃、赤、白蓮華彌[[28]](#footnote-28)覆水上；其諸蓮華大如車輪，青色青光、黃色黃光、赤色赤光、白色白光。諸池水中鳧[[29]](#footnote-29)鴈、鴛鴦，異類眾鳥，音聲相和。

是諸園觀適[[30]](#footnote-30)無所屬，是諸眾生宿業所致，長夜信樂深法，行般若波羅蜜因緣故，受是果報。[[31]](#footnote-31)

**b、明別處即曇無竭宮舍**

善男子！是眾香城中有大高[[32]](#footnote-32)臺，曇無竭菩薩摩訶薩宮舍在上[[33]](#footnote-33)。

其宮縱廣一由旬，皆以七寶校[[34]](#footnote-34)成，雜色莊嚴，甚可喜樂。垣[[35]](#footnote-35)牆七重，皆亦七寶；七重[[36]](#footnote-36)欄[[37]](#footnote-37)楯，七寶樓閣；寶塹七重，皆亦七寶；周圍[[38]](#footnote-38)深塹，七寶累[[39]](#footnote-39)成；七重行樹，七寶枝葉，七重圍繞。[[40]](#footnote-40)

其宮舍中，有四種娛樂園：一名常喜，二名離憂，三名華飾，四名香飾。一一園中各有八池：一名賢，二名賢上，三名歡喜，四名喜上，五名安隱，六名多安隱，七名遠離，八名阿鞞跋致。

諸池四邊，面各一寶──黃金、白銀、琉璃、頗梨；玟[[41]](#footnote-41)㻁[[42]](#footnote-42)為池底[[43]](#footnote-43)，[[44]](#footnote-44)其上布金沙。一一池側有八梯陛[[45]](#footnote-45)，種種妙寶以為嚴飾；諸梯陛間，有閻浮檀金芭蕉行樹。[[46]](#footnote-46)

一切池中種種蓮華──青、黃、赤、白，彌覆水上；諸池四邊，生好華樹；風吹諸華，墮池水中。其池成就八種功德[[47]](#footnote-47)，香若栴[[48]](#footnote-48)檀，色、味（734c）具足[[49]](#footnote-49)。

**（B）明人物**

**a、明受俗樂**

曇無竭菩薩與六萬八千婇女，五欲具足，共相娛樂；及城中男女俱入常喜等園、賢等池中，五欲具足，共相娛樂。[[50]](#footnote-50)

**b、明受法樂**

**（a）敬法供養**

善男子！曇無竭菩薩與諸婇女遊戲娛樂已，日三時說般若波羅蜜。

眾香城內[[51]](#footnote-51)男女大小，於其城中多聚人處敷[[52]](#footnote-52)大法座。其座四足，或以黃金、或以白銀、或以琉璃、或以頗梨，敷以綩[[53]](#footnote-53)綖[[54]](#footnote-54)，雜色茵褥[[55]](#footnote-55)，垂諸幃[[56]](#footnote-56)帶；以妙白㲲[[57]](#footnote-57)而覆其上，散以種種雜妙花香；座高五里，張白珠帳[[58]](#footnote-58)。其池[[59]](#footnote-59)四邊，散五色花，燒眾名香，澤香塗地[[60]](#footnote-60)，供養、恭敬般若波羅蜜故。

曇無竭菩薩於此座上說般若波羅蜜；彼諸人眾如是恭敬供養曇無竭，為聞般若波羅蜜故。[[61]](#footnote-61)

**（b）明受法益**

於是大會百千萬眾，諸天、世人一處和集，中有聽者，中有受者，中有持者，中有誦者，中有書者，中有正觀者，中有如說行者。

當是時中[[62]](#footnote-62)，眾生以是因緣故，皆不墮惡道，不退轉於阿耨多羅三藐三菩提。[[63]](#footnote-63)

**C、答當從誰聞**

汝善男子！往趣曇無竭菩薩，當聞般若波羅蜜。

善男子！曇無竭菩薩世世是汝善知識，能教汝阿耨多羅三藐三菩提，示、教、利、喜。是曇無竭菩薩本求般若波羅蜜時，亦如汝今。

汝去莫計晝夜，莫生[[64]](#footnote-64)障礙心，汝不久當得聞般若波羅蜜！』

**3、第二感**[[65]](#footnote-65)

**（1）法**

爾時，薩陀波崙菩薩摩訶薩歡喜心悅，作是念：『我當何時得見是善男子，得聞般若波羅蜜？』[[66]](#footnote-66)

**（2）譬**

須菩提！譬如有人為毒箭所中，更無餘念，唯念[[67]](#footnote-67)：『何時當得良醫，拔出毒箭，除我此苦？』

**（3）合**

如是，須菩提！薩陀波崙菩薩摩訶薩更無餘念，但作是願：『我何時當得見曇無竭菩薩，令我得聞般若波羅蜜？我聞是般若波羅（735a）蜜，斷諸有心。』[[68]](#footnote-68)

**4、第二應**

是時，薩陀波崙菩薩於是處住念曇無竭菩薩，一切法中得無礙知見已[[69]](#footnote-69)，即得無量三昧門現在前，所謂（1）諸法性觀三昧，[[70]](#footnote-70)（2）諸法性不可得三昧，[[71]](#footnote-71)（3）破諸法無明三昧，[[72]](#footnote-72)（4）諸法不異三昧，（5）諸法不壞自在三昧，（6）諸法能照明三昧，（7）諸法離闇三昧，[[73]](#footnote-73)（8）諸法無異相續三昧，[[74]](#footnote-74)（9）諸法不可得三昧，（10）散華三昧，（11）諸法無我三昧，（12）**如****幻威勢三昧**，（13）得如鏡像[[75]](#footnote-75)三昧，（14）得一切眾生語言三昧，（15）一切眾生歡喜三昧，（16）入分別音聲三昧，（17）得種種語言字句莊嚴三昧，（18）無畏三昧，（19）性常默然三昧，（20）得無礙解脫三昧，（21）離塵垢三昧，（22）名字語句莊嚴三昧，（23）**見諸法三昧**，（24）諸法無礙頂三昧，（25）如虛空三昧，（26）如金剛三昧，[[76]](#footnote-76)（27）**不畏著****色三昧**，（28）得勝三昧，（29）轉眼三昧，（30）**畢法性三昧**，（31）能與安隱三昧，（32）師子吼三昧，（33）勝一切眾生三昧，（34）華莊嚴三昧，（35）斷疑三昧，（36）隨一切堅固三昧，（37）**出諸法得神通力無畏三昧**，（38）能達諸法三昧，（39）**諸法財印三昧**，（40）諸法無分別見三昧，（41）離諸見三昧，（42）離一切闇三昧，（43）離一切相三昧，（44）解脫一切著三昧，（45）除一切懈怠三昧，（46）得深法明三昧，（47）不可奪三昧，（48）破魔三昧，（49）不著三界三昧，（50）起光明三昧，（51）見諸佛三昧。[[77]](#footnote-77)

薩[[78]](#footnote-78)陀波崙菩薩住是諸三昧中[[79]](#footnote-79)，即見十方無量阿僧祇諸佛為諸菩薩摩訶薩說般若波羅蜜。

【**論**】

**（二）悲啼致感空中佛現**

**1、初感**

**（1）法**

**A、釋疑：薩陀波崙何以忘了問當去何處，當從誰聞般若**

問曰：薩陀波崙何以忘，不問空中聲？

答曰：薩陀波崙大歡喜覆心故忘；如人大憂愁、大歡喜，以此二事故忘。

**B、空中聲已滅，何以於原地啼哭七日，而不更至餘處問**

問曰：空中聲已滅，何以住此七日，不更求問處？

答曰：如本於空閑處一心求般若故，空中有聲；今亦欲（735b）一心如本，冀[[80]](#footnote-80)更聞聲，斷其所疑。

復次，薩陀波崙於世樂已捨，深入佛道，愛樂情至；空中聲告，少為開示，竟未斷疑，其聲便滅。

如小兒得少美味，著是[[81]](#footnote-81)味故，更[[82]](#footnote-82)復啼泣，而欲得之；薩陀波崙亦如是，得般若波羅蜜因緣味，不能通達，不知那去，是故住而啼泣。

**C、為何薩陀波崙菩薩啼哭七日佛身方現**

問曰：何以乃至七日，佛身乃現？

答曰：譬如人大渴故，乃知水美。

若二日、三日，精進欲未深；若過七日，恐其憂愁妨心，不任[[83]](#footnote-83)求道。是故七日憂愁。

**（2）譬**

**A、略如經說**

如譬喻，經中說。

**B、辨意──常啼愁憂至極之因**

問曰：薩陀波崙何以愁憂乃爾，如喪愛子？

答曰：

**（A）明理──深念般若是第一真實法寶，未具足故憂愁**

般若波羅蜜於諸法中第一實，是十方諸佛真實法寶；薩陀波崙得少氣味，未具足故憂愁[[84]](#footnote-84)。

如喪愛子，念其長大，多所成辦，冀得其力；菩薩亦如是，念增益般若波羅蜜力，得阿鞞跋致已，成就[[85]](#footnote-85)佛事。

**（B）舉父子喻**[[86]](#footnote-86)

**a、同喻［總相］**

如子於父，孝行終身，無有異心；般若波羅蜜於菩薩亦如是，若能得入，乃至成佛，終不遠離。

如父見子，心即歡悅；菩薩雖得種種諸法，不如見般若波羅蜜之歡喜。

如子假為其名；般若波羅蜜亦如是，空無定實，但有假名。

如是等，是**總相**因緣。

**b、異喻［別相］**

父雖愛子，不能以頭目與之；菩薩為般若波羅蜜故，無量世中，以頭目髓腦施與眾生。

子之於父，或不能報恩，若能報恩，正[[87]](#footnote-87)可現世小利──衣食歡樂等；菩薩於般若波羅蜜中，無所不得，乃至一切智慧，何況菩薩力勢、世間富樂！

子之報父，恩極一世；般若之益，至無量世，乃至成佛。

子之於父，或好、或惡；般若波羅蜜無諸不可。

子（735c）但是假名，虛誑不實之法；般若波羅蜜真實聖法，無有虛誑。

子之[[88]](#footnote-88)報恩，雖得現世小樂，而有憂愁苦惱無量之苦；般若波羅蜜但得歡喜實樂，乃至佛樂。

子但能以供養利益於父，不能免[[89]](#footnote-89)其生、老、病、死；般若波羅蜜令菩薩畢竟清淨，無復老、病、死、患。

子但能令父得世樂自在；般若波羅蜜能令菩薩於一切世間為天人[[90]](#footnote-90)主。

如是等，種種因緣譬喻**差****別相**。

**（C）結**

世人皆[[91]](#footnote-91)知喪子憂愁故，以此為喻。

**2、初應**

**（1）稱歎安慰**

**A、釋「空中何等佛現、為何佛今方現身、佛何以不即度化而轉令至曇無竭所」**

問曰：（1）空中[[92]](#footnote-92)佛現，是何等佛？

（2）先何以但有音聲而今現身？

（3）佛既現身，何以不即度，方[[93]](#footnote-93)遣[[94]](#footnote-94)至曇無竭所？

答曰：有人言：（1）非真佛，但是像現耳──或諸佛遣化，或大菩薩現作。

（2）以先善根福德未成就故，但聞聲；今七日七夜一心念佛，功德成就故，得見佛身。

（3）佛所以不即度者，以其與曇無竭世世因緣，應當從彼度故。有人應從舍利弗度，假使諸佛現身，不能令悟。

**B、佛讚常啼菩薩言「善哉」**

「佛讚言善哉」者，以薩陀波崙至意[[95]](#footnote-95)求知去處、聞般若因緣故，佛現身而讚「善哉」。

**C、引證過去諸佛求般若亦如是勤苦，當思惟諸佛無量功德**

過去諸佛行菩薩道時[[96]](#footnote-96)，求此[[97]](#footnote-97)般若，亦如是種種勤苦；以初發心，先罪厚重，福德未集故。佛[[98]](#footnote-98)安慰其心：「汝求般若波羅蜜，雖勤苦，莫懈怠，莫生退沒心！一切眾生行異[[99]](#footnote-99)，因時皆苦，受果時樂。當思惟諸佛無量功德果報，以自勸勉。」

**（2）答其三問**

**A、略說去此五百由旬，有眾香城，當從曇無竭菩薩聞般若**

如是安慰已，作是言：「汝從是東行，去此五百由旬，有城名眾香，乃至不久當聞般若波羅蜜。」

**B、釋義**

**（A）眾香城之所在地**

問曰：眾香城在何處？

答曰：過去佛滅度後，但有遺法，是法不周遍閻浮提，眾生有聞法因緣處則（736a）到。爾時，眾香國土豐樂，多出七寶故，以七寶作城。

時薩陀波崙雖同在閻浮提，而在無佛法、無七寶處生，但傳聞佛名、般若波羅蜜是佛道。是人先世廣集[[100]](#footnote-100)福德，煩惱輕微故，聞即信樂，厭惡世樂，捨其親屬，到空林中住，欲至有佛法國土。

音聲示語者，恐其異去，不得到曇無竭菩薩所，是故語之；次後佛為現身，示其去處。

**（B）曇無竭菩薩**

**a、曇無竭之因緣**

問曰：薩陀波崙因緣已具聞於上，今曇無竭[[101]](#footnote-101)因緣為云何？

答曰：「欝伽陀」[[102]](#footnote-102)，秦言「盛」；「達磨」[[103]](#footnote-103)，秦言「法」。此菩薩在眾香城中，為眾生隨意說法，令眾生廣種善根，故號「法盛」。

其國無王，此中人民皆無吾我，如欝單越[[104]](#footnote-104)人，唯以曇無竭菩薩為王。

其國難到，薩陀波崙不惜身命，又得諸佛菩薩接助能到。

大菩薩為度眾生故，生如是國中；眾生無所乏短，其心調柔，易可得度故。

**b、辨曇無竭是生身或法身**

問曰：曇無竭菩薩為是生身？為是法身[[105]](#footnote-105)，為度眾生故，以神通力化作此身？

若化身者，何用六萬婇女、園觀、浴池種種莊嚴而自娛樂？

若是生身，云何能令薩陀波崙供養具皆在空中化成大臺，入諸三昧乃至[[106]](#footnote-106)七歲[[107]](#footnote-107)？

答曰：

**（a）生身說**

有人言：是生身菩薩，得諸法實相及禪定神通力故，欲度是城中眾生。如餘菩薩利根故，能入禪定，亦能入欲界法；為攝眾生故，受五欲而不失禪定。如人避熱故，在泥中臥[[108]](#footnote-108)，還洗則如故。凡夫[[109]](#footnote-109)鈍根故，不能如是。是故以[[110]](#footnote-110)神通力化作華臺，七歲入定；又以方便力故，能受五欲，如先義說。[[111]](#footnote-111)

菩薩不但行一道，為眾生故，行（736b）種種道引導之。

如龍起雲，能降大雨、雷電、礔礰[[112]](#footnote-112)；菩薩亦如是，雖是生身，未離煩惱而能修行善法，為眾生故不盡結使。

**（b）法性生身說**

有人言：是菩薩是法性生身，為度眾香城人故，變化而度。[[113]](#footnote-113)

若是生身，云何能令十方佛稱讚，而遣薩陀波崙令從受法，得**六萬三昧**[[114]](#footnote-114)？

是故知是大菩薩變化身。

譬如大海中龍死相出時，如果[[115]](#footnote-115)熟應墮，金翅鳥則來食之；眾生亦如是，行業因緣熟故，大菩薩來度之。

**3、第二感**

**（1）法**

爾時，薩陀波崙聞空中佛教，大歡喜，大欲心生故[[116]](#footnote-116)，「我何時當得見曇無竭菩薩──說般若波羅蜜者，能令我心中愛、見等諸煩惱箭出？」

**（2）法喻合**

欲明是事故，此中佛說毒箭譬喻：

如人毒箭在身，更無餘念：一者、苦痛急，二者、毒不疾出，則遍滿身中而失命。

薩陀波崙亦如是，諸**邪**[[117]](#footnote-117)、**疑**等箭入心，**貪欲等**毒塗箭。

聞曇無竭菩薩能拔出此箭。是[[118]](#footnote-118)人以**邪見**箭毒傷心，人[[119]](#footnote-119)畏**貪欲等**毒遍入身中，奪智慧命，與凡人同死；是故急欲見曇無竭菩薩，無復餘念。

此中說「斷諸所有心」。「所有心」者，取相著，乃至善法中亦有是病。

**4、第二應**

**（1）明薩陀波崙菩薩從佛聞教，得「無礙知見」**

薩陀波崙目[[120]](#footnote-120)覩佛身，先所未見，從佛聞教，得法喜故，離五欲喜，即得一切法中無礙知見。

「無礙知見」者，如薩陀波崙力所得無礙，非佛無礙。

**（2）釋諸三昧及感佛現**

**A、別釋諸三昧門**[[121]](#footnote-121)

是時，得入諸三昧門──

（1）「諸法性觀三昧」者，能觀一切諸法實性。「實性」者，如先種種因緣說。[[122]](#footnote-122)

（2）「諸法性不可得三昧」者，初得三昧，所謂空、無生、無滅；今得是三昧，則[[123]](#footnote-123)不著是性，不[[124]](#footnote-124)得其決定相。

（3）「破諸法無明三昧」者，諸法（736c）於凡夫人心中，以無明因緣故，邪曲不正，所謂常、樂、我、淨；得是三昧故，常等顛倒相應無明破，但觀一切法無常、空、無我。

**※ 因論生論：菩薩破一切法中無明，何用至曇無竭菩薩所**

問曰：若是菩薩破一切法中無明，此人尚不須[[125]](#footnote-125)見佛，何用至曇無竭菩薩所？

答曰：

**（A）遮令不起亦名破**

破無明不唯一種──有遮令[[126]](#footnote-126)不[[127]](#footnote-127)起亦名為「破」，有得諸法實相故破無明。

**（B）無明種數甚多，須陀洹乃至阿羅漢，新發意菩薩乃至佛盡破無明皆名破**

又無明種[[128]](#footnote-128)數甚多──有菩薩所破分，有佛所破分，有小菩薩所破分、大菩薩所破分；如先說燈譬喻。[[129]](#footnote-129)

又須陀洹亦名破無明，乃至阿羅漢方是[[130]](#footnote-130)實破；大乘法中亦如是，新發意[[131]](#footnote-131)菩薩得諸法實相故亦名破無明，乃至佛無明盡破無餘。

是故薩陀波崙於佛法中邪見、無明及我見皆盡故，得名「破無明三昧」，無咎。

（4）「諸法不異三昧」者，得是三昧，觀一切法一相，所謂無相。

（5）「諸法不壞自在三昧」者，得是三昧，觀一切法如、法性、實際、無為相故名「不壞」。得是法已，得自在，了了知諸法；為佛道故，不證是法[[132]](#footnote-132)。

（6）「諸法能照明三昧」者，以[[133]](#footnote-133)總相、別相知一切法。

（7）「諸法離闇三昧」者，無明有二種：一者、厚，二者、薄。薄者名「無明」，厚者名「黑闇」。破厚無明故名「離闇」，先破薄無明故名[[134]](#footnote-134)「破諸法無明」。

（8）「諸法無異相續三昧」[[135]](#footnote-135)者，五眾念念滅，相似相續生，死時，相續生而不相似。得是三昧，知諸法念念相續法不異。

（9）「諸法不可得三昧」者，即是一切法空相應三昧。

（10）「散華三昧」者，得是三昧者，於十方佛前，能以七寶華散佛。

（11）「諸法無我三昧」者，觀一切法無我。

（12）「如幻威勢三昧」者，得是三昧者，能種種變化身。如大幻師，（737a）能引導眾生發希有心；如大幻師，以幻[[136]](#footnote-136)力故，能轉一國人心。

（13）「得如鏡像三昧」者，得是三昧者，觀三界所有，如鏡中像，虛誑無[[137]](#footnote-137)實。

（14）「得一切眾生語言[[138]](#footnote-138)三昧」者，得是[[139]](#footnote-139)三昧故，能解一切眾生語言。

（15）「一切眾生歡喜三昧」者，入是三昧，能轉眾生瞋心令[[140]](#footnote-140)歡喜。

（16）「入分別音聲三昧」者，入是三昧中，皆能分別一切天、人音聲大小、麁細等。

（17）「得種種語言字句莊嚴三昧」者，得是三昧者，義理雖淺，能莊嚴字句語言，令人歡喜，何況深義！

（18）「無畏三昧」者，得是三昧者，不畏一切魔民、外道、論師及諸煩惱。

（19）「性常默然三昧」者，入是三昧者，常默然攝心；為度眾生故，隨所應聞而出音聲，如天妓[[141]](#footnote-141)樂，應意[[142]](#footnote-142)而出。

（20）「得無礙解脫三昧」者，得是三昧者，於一切法中得無礙智慧。

（21）「離塵垢三昧」者，得是三昧者，諸煩惱、結使塵垢皆[[143]](#footnote-143)滅──即是無生法忍三昧。

（22）「名字語句莊嚴三昧」者，得是三昧者，能種種莊嚴偈句語言說法。

（23）「見諸法三昧」者，入是三昧者，以見世諦及第一義諦[[144]](#footnote-144)知[[145]](#footnote-145)諸法。

（24）「諸法無礙頂三昧」者，如人在山頂遍觀四方；菩薩住是三昧中，普見一切諸法無礙。

（25）「如虛空三昧」者，入是三昧者，身及外法皆如虛空，皆得自在。

（26）「如金剛三昧」者，如金剛能破諸山；是三昧亦如是，能破障礙六波羅蜜法，直至佛道。

（27）「不畏著色三昧」者，得是三昧者，乃至天色尚不著，何況餘色！

（28）「得勝三昧」者，欲有所作，皆能得勝不負[[146]](#footnote-146)。

（29）「轉眼三昧」者，得是三昧者，魔及魔民欲見菩薩短（737b）者，轉之令作好見。

（30）「畢法性三昧」者，得是三昧者，見一切法畢入法性中。

（31）「能與安隱三昧」者，得是三昧，雖往來六道迴轉，自知必當作佛，安樂無憂。

（32）「師子吼三昧」者，入是三昧者，皆能降伏一切魔民、外道，無敢當者。

（33）「勝一切眾生三昧」者，得是三昧，於一切眾生最勝。

「一切」有二種：一者、名字一切，二者、實一切。

於三界著心凡夫及聲聞、辟支佛及初發[[147]](#footnote-147)意未得是三昧者中勝，故言「一切」。

（34）「花莊嚴三昧」者，得是三昧者，見十方佛坐[[148]](#footnote-148)七寶蓮花上，於虛空中，雨寶蓮花於諸佛上。

（35）「斷疑三昧」者，得是三昧者[[149]](#footnote-149)，雖未得佛，能斷一切眾生所疑。

（36）「隨一切堅固三昧」者，諸法實相名「堅固」；得是三昧者，隨諸法實相，不隨餘法。

（37）「出諸法得神通力無畏三昧」者，得是三昧者，過出一切凡夫法，得菩薩六神通、十力、四無所畏。

（38）「能達諸法三昧」者，得是三昧者[[150]](#footnote-150)，乃至諸法如、法性、實際中通達不住，乃至諸法平等。

（39）「諸法財印三昧」者，「財」名善法，「印」者[[151]](#footnote-151)名相。如人得印綬[[152]](#footnote-152)，無敢陵[[153]](#footnote-153)易[[154]](#footnote-154)；菩薩得善[[155]](#footnote-155)法財印，亦無[[156]](#footnote-156)能為作留難者。

（40）「諸法無分別見三昧」者，若分別諸法，即生憎愛心；得是三昧者[[157]](#footnote-157)，見一切法，不作分別。

（41）「離諸見三昧」者，「見」者[[158]](#footnote-158)，六十二邪見，及色等法中取相，乃至佛見、法見、僧見、涅槃見，皆名為「見」。所以者何？取相能生著心故。

〔第42種三昧，論缺釋〕[[159]](#footnote-159)

（43）「離一切相三昧」者，即是無相解脫門相應三昧。

（44）「**離**[[160]](#footnote-160)一切著三昧」者，離一切[[161]](#footnote-161)相故，於一切法亦不著。

（45）「除一切懈怠三昧」者，得是三昧者，如（737c）此中說「乃至七歲不坐不臥」。[[162]](#footnote-162)菩薩得是三昧，常無懈怠心[[163]](#footnote-163)，乃至得佛，初不止息。

（46）「得深法明三昧」者，「深[[164]](#footnote-164)法」名諸[[165]](#footnote-165)佛法一切智慧等；菩薩得是三昧故，能遙見佛法，思惟籌量，知深妙無比。

（47）「不可奪三昧」者，得是三昧者，行菩薩法，無能奪其志者。

（48）「破魔三昧」者，得是三昧力，魔雖是欲界主，菩薩以人身能破魔事。

（49）「不著三界三昧」者，得是三昧，身雖在三界中，心常在涅槃故不著。

（50）「起光明三昧」者，得是三昧者，能放無量光明，照於十方。

（51）「見諸佛三昧」者，得是三昧，雖未得天眼、天耳，而能見十方諸佛，聞十方諸佛所說法，諮問所疑。

**B、得三昧感十方佛現**

薩陀波崙住如是等三昧中，即見十方無量阿僧祇諸佛在大眾中為諸菩薩說般若波羅蜜。[[166]](#footnote-166)

1. （大智度論……七）二十一字＝（大智度論卷第九十七釋薩陀波崙品第八十八中）二十字【宋】【元】【宮】，＝（大智度論卷第九十七釋薩陀波崙品第八十八之中）二十一字【明】，＝（大智度經論卷第九十七釋第八十七品中）十七字【聖】。（大正25，734d，n.1） [↑](#footnote-ref-1)
2. 《大品經義疏》卷10：

   「**爾時，薩陀波崙**」下第二，感應三，有四句，謂兩感兩應也。初感中三：法、譬、合也。「我何不同空中聲」者上，但領誡勸之言妄※1問三事：一、不同※2者近遠。二、不問者不問所處。三、不問所從人。所以妄問者，先既大歡喜故，便忘問也。（卍新續藏24，341b13-17）

   ※1妄或作「忘」。

   ※2「同」疑「問」。（卍新續藏24，341d，n.8） [↑](#footnote-ref-2)
3. 夜＋（於此中住）【宋】【元】【明】【宮】。（大正25，734d，n.3） [↑](#footnote-ref-3)
4. 《大般若波羅蜜多經》卷398〈77 常啼菩薩品〉：

   爾時，常啼菩薩摩訶薩受空中聲重教誡已，轉增歡喜從是東行。未久之間復作是念：「我寧不問彼空中聲遣我東行，**去當遠近至何城邑**？**復從誰聞甚深般若波羅蜜多？**」作是念已即住其處，搥胸悲歎憂愁啼泣。經須臾頃作是思惟：「我住此中過一晝夜，乃至或過七晝七夜，不辭疲倦，不念睡眠，不思飲食，不想晝夜，不怖寒熱，於內外法心不散亂，若未審知去之遠近所至城邑，及所從聞甚深般若波羅蜜多，終不起心捨於此處。」（大正6，1060b2-11） [↑](#footnote-ref-4)
5. 卒（ㄘㄨˋ）：突然，後多作“猝”。（《漢語大詞典》（一），p.876） [↑](#footnote-ref-5)
6. 《大品經義疏》卷10：「就應中為二：初、秤※歎安；次、答其三問。今是初。所以七日方應者，自少則精進未深，過多則然憂妨，令故七日而應問。問：空中既感佛現，何不即為說般若耶？答：以其人與法尚有深重因緣故，佛不能度之。問：空中是何等佛？答：有解云：非真佛，是諸化佛身及大菩薩化作佛取；或云：即是真佛也。所以引道過去本行安慰者，恐其自責罪深，於進業為妨故也。」（卍新續藏24，341b21-c4）

   ※案：「秤」或作「稱」。 [↑](#footnote-ref-6)
7. 《大般若波羅蜜多經》卷398〈77 常啼菩薩品〉：

   善現當知！常啼菩薩摩訶薩如是悲泣自歎恨時，欻於其前**有佛像現**，讚常啼菩薩摩訶薩言：「善哉！善哉！善男子！過去如來、應、正等覺為菩薩時，以勤苦行求深般若波羅蜜多，亦如汝今求之加行。」（大正6，1060b19-23） [↑](#footnote-ref-7)
8. 《大品經義疏》卷10：

   「**從是東行**」下※，次答其三問。即三：去此五百由旬，答其云「當遠近問」也。（卍新續藏24，341c4-5）

   ※案：《卍新續藏》原作「不」，今依校勘「不」疑「下」（卍新續藏24，341d，n.13）改作「下」。 [↑](#footnote-ref-8)
9. 由旬：梵yojana。古印度計程單位。一由旬的長度，我國古有八十里、六十里、四十里等諸說。見《翻譯名義集‧數量》。《法苑珠林》卷三：八拘盧舍為一由旬，合有四十里。（《漢語大詞典》（七），p.1299） [↑](#footnote-ref-9)
10. 《大品經義疏》卷10：

    「**有城名眾香**」，講何處去。問其不同東正※1，但門※2「何國土去」，故答之也。文為二：初、序國土，二、明人物。須知此智是般若，非依、非正；依、正二種方便，此即是般若也；勿言般若品是心。今此人、物皆是般若用也。示行般若故得此果報，勿言般若是空無有果也。（卍新續藏24，341c5-10）

    ※1案：「正」或作「行」。

    ※2案：「門」或作「問」。 [↑](#footnote-ref-10)
11. 《大品經義疏》卷10：「處所中為二：**先明通處**，論眾香城；**次明別處**，即法尚害※舍。文處易知也。問：眾香城在何處？答：過去佛滅後，遺法未滅；爾時，佛法不遍閻浮提。故閻浮提中別有眾香國土也。」（卍新續藏24，341c10-13）

    ※「害」疑「宮」。（卍新續藏24，341d，n.15） [↑](#footnote-ref-11)
12. 欄＝蘭【聖】。（大正25，734d，n.4） [↑](#footnote-ref-12)
13. 楯（ㄕㄨㄣˇ）：1.欄杆的橫木。2.泛指欄杆。（《漢語大詞典》（四），p.1185） [↑](#footnote-ref-13)
14. 校飾：裝飾。（《漢語大詞典》（四），p.1003） [↑](#footnote-ref-14)
15. 塹（ㄑㄧㄢˋ）：1.溝壕。（《漢語大詞典》（二），p.1187） [↑](#footnote-ref-15)
16. 熾盛：2.興旺，繁盛。（《漢語大詞典》（七），p.263） [↑](#footnote-ref-16)
17. 畫＝晝【石】。（大正25，734d，n.5） [↑](#footnote-ref-17)
18. 津：1.渡口。（《漢語大詞典》（五），p.1189） [↑](#footnote-ref-18)
19. 樓櫓：古代軍中用以瞭望、攻守的無頂蓋的高臺。建於地面或車、船之上。（《漢語大詞典》（四），p.1275） [↑](#footnote-ref-19)
20. 車𤦲＝車磲【宋】【元】【宮】，＝硨磲【明】。（大正25，734d，n.6） [↑](#footnote-ref-20)
21. 馬瑙＝碼瑙【宋】【元】【明】【宮】。（大正25，734d，n.7） [↑](#footnote-ref-21)
22. 頗梨＝玻璃【宋】【元】【明】【宮】＊ [＊ 1 2]。（大正25，734d，n.8） [↑](#footnote-ref-22)
23. 悅＝樂【石】。（大正25，734d，n.9） [↑](#footnote-ref-23)
24. 喜＋（金網寶鈴其音如是）【宋】【元】【明】【宮】。（大正25，734d，n.10） [↑](#footnote-ref-24)
25. 《大般若波羅蜜多經》卷398〈77 常啼菩薩品〉：「其城高廣七寶成就，於其城外周匝皆有七寶所成，七重垣牆、七重樓觀、七重欄楯、七重寶塹、七重行列寶多羅樹，是垣牆等互相間飾，發種種光甚可愛樂。此大寶城面各十二踰繕那量，清淨寬廣、人物熾盛、安隱豐樂，中有五百街巷市廛※，度量相當、端嚴如畫，於諸衢陌各有清流，亘以寶舫往來無擁，一一街巷清淨嚴飾，灑以香水、布以名華。城及垣牆皆有却敵雉堞、樓閣，紫金所成，瑩以眾珍，光明輝煥；於雉堞間廁以寶樹，是一一樹根莖枝葉，及以花果皆別寶成。城垣樓閣及諸寶樹，覆以金網連以寶繩，懸以金鈴綴以寶鐸，微風吹動發和雅音，譬如善奏五支諸樂，是寶城內無量有情，晝夜恒聞，歡娛快樂。」（大正6，1060b25-c10）

    ※廛（ㄔㄢˊ）：1.古代平民一家在城邑中所占的房地。後泛指民居、市宅。（《漢語大詞典》（三），p.1278）

    市廛：1.市中店鋪。語本《孟子‧公孫丑上》：“市，廛而不征。”趙岐 注：“廛，市宅也。”2.指店鋪集中的市區。（《漢語大詞典》（三），p.692） [↑](#footnote-ref-25)
26. 園＝薗【石】＊ [＊ 1 2 3 4 5 6]。（大正25，734d，n.11） [↑](#footnote-ref-26)
27. 〔池〕－【石】。（大正25，734d，n.12） [↑](#footnote-ref-27)
28. 彌（ㄇㄧˊ）：1.遍，滿。2.廣。（《漢語大詞典》（四），p.157） [↑](#footnote-ref-28)
29. 鳧（ㄈㄨˊ）：1.野鴨與大雁。有時單指大雁或野鴨。2.鴨與鵝。（《漢語大詞典》（十二），p.1040） [↑](#footnote-ref-29)
30. （1）適（ㄉㄧˊ）：7.通“ 的 ”。清楚，分明。（《漢語大詞典》（十），p.1162）

    （2）的（ㄉㄧˊ）：1.確實。唐 白居易《百日假滿》詩：“但拂衣行莫迴顧，的無官職趁人來。”（《漢語大詞典》（八），p.251）

    （3）「適無所屬」意為「沒有專屬者」，表示此諸圓觀是眾生共業所感，「不明確屬於何人」，而是屬於「長夜信樂深法之諸眾生」所共有。 [↑](#footnote-ref-30)
31. 《大般若波羅蜜多經》卷398〈77 常啼菩薩品〉：「是諸苑池**的無所屬**，彼有情類長夜修行甚深般若波羅蜜多，於深法門皆生信樂，宿世共造如是勝業故，於今時同受斯果。」（大正6，1060c27-1061a1） [↑](#footnote-ref-31)
32. 大高＝高大【石】。（大正25，734d，n.13） [↑](#footnote-ref-32)
33. 上其＝其上【石】。（大正25，734d，n.14） [↑](#footnote-ref-33)
34. 校（ㄐㄧㄠˋ）：亦作“ 挍 ”：17.裝飾。參見“ 校飾 ”“ 校具 ”。（《漢語大詞典》（四），p.998） [↑](#footnote-ref-34)
35. 垣（ㄩㄢˊ）：1.矮墻。2.指墻、城墻。（《漢語大詞典》（二），p.1093） [↑](#footnote-ref-35)
36. 重＝寶【元】【明】。（大正25，734d，n.15） [↑](#footnote-ref-36)
37. 欄＝蘭【石】。（大正25，734d，n.16） [↑](#footnote-ref-37)
38. 圍＝匝【石】。（大正25，734d，n.17） [↑](#footnote-ref-38)
39. （1）累＝壘【宋】【元】【明】【宮】。（大正25，734d，n.18）

    （2）累（ㄌㄟˇ）：1.堆集，積聚，2.重疊，接連成串。（《漢語大詞典》（九），p.787） [↑](#footnote-ref-39)
40. 《大般若波羅蜜多經》卷398〈77 常啼菩薩品〉：「又，善男子！妙香城中有高勝處，是法涌菩薩摩訶薩所住之宮。其宮縱廣一踰繕那，眾寶莊嚴，奇妙可愛，宮外周匝七重垣牆、七重樓閣、七重欄楯、七重寶塹、七重行列寶多羅樹，是垣牆等綺飾莊嚴，甚可愛樂。」（大正6，1061a1-6） [↑](#footnote-ref-40)
41. 玟（ㄇㄧㄣˊ）：美石。（《漢語大詞典》（四），p.531） [↑](#footnote-ref-41)
42. 㻁＝瑰【聖】。（大正25，734d，n.19） [↑](#footnote-ref-42)
43. 底＝𣷳【石】。（大正25，734d，n.20） [↑](#footnote-ref-43)
44. （1）參見《摩訶般若波羅蜜經》卷27〈88 常啼品〉：「**玫瑰**為池底。」（大正8，417b12）

    （2）玫瑰：1.美玉。《文選‧司馬相如〈子虛賦〉》：“其石則赤玉玫瑰。”明 宋應星《天工開物‧珠玉》：“至玫瑰一種，如黃豆、綠豆大者，則紅、碧、青、黃，數色皆具。寶石有玫瑰，猶珠之有璣也。”（《漢語大詞典》（四），p.530） [↑](#footnote-ref-44)
45. （1）陛＝𣔭【石】。（大正25，734d，n.21）

    （2）梯陛：臺階。（《漢語大詞典》（四），p.1062） [↑](#footnote-ref-45)
46. （1）《大般若波羅蜜多經》卷398〈77 常啼菩薩品〉：「諸池四面各一寶成，一、金，二、銀，三、吠琉璃，四、頗胝迦。羯鷄都寶以為池底，金沙布上，妙水湛然，一一池濱有八階陛，種種妙寶以為嚴飾，用**勝上金**而為其蹬※，諸階兩間有芭蕉樹，行列間飾紫金所成。」（大正25，1061a10-14）

    ※蹬＝隥【元】【明】。（大正25，1061d，n.2）

    （2）蹬（ㄉㄥˋ）：1.磴，**石級**。（《漢語大詞典》（十），p.557） [↑](#footnote-ref-46)
47. （1）《成實論》卷3〈38 四大假名品〉：「佛說八功德水，輕冷軟美、清淨不臭，飲時調適，飲已無患。是中若輕冷軟，皆是觸入，美是味入，清※1是色入，不臭是香入，調適無患，是其※2勢力，此八和合，總名為水。」（大正25，261b29-c4）

    ※1清＋（淨）【宋】【元】【明】【宮】。（大正25，261d，n.14）

    ※2〔其〕－【宮】。（大正25，261d，n.15）

    （2）《阿毘達磨俱舍論》卷11〈3 分別世品〉：「八功德水：一、甘，二、冷，三、軟，四、輕，五、清淨，六、不臭，七、飲時不損喉，八、飲已不傷腹。」（大正25，57c11-13） [↑](#footnote-ref-47)
48. 栴＝旃【宋】【元】【宮】。（大正25，734d，n.22） [↑](#footnote-ref-48)
49. 足＋（輕且柔軟）【宋】【元】【明】【宮】。（大正25，734d，n.23） [↑](#footnote-ref-49)
50. 《大般若波羅蜜多經》卷398〈77 常啼菩薩品〉：「法涌菩薩摩訶薩住此宮中，常與六萬八千侍女遊諸苑池，以妙五欲共相娛樂，妙香城中男女大小為欲瞻仰法涌菩薩及聽法故，有時得入常喜等苑、賢善等池，亦以五欲共相娛樂。」（大正6，1061a18-23） [↑](#footnote-ref-50)
51. 內＝中【石】。（大正25，734d，n.24） [↑](#footnote-ref-51)
52. （1）敷＝[斬/力]【石】。（大正25，734d，n.25）

    （2）敷：3.鋪開。《穆天子傳》卷六：“敷筵席”，設几。（《漢語大詞典》（五），p.503） [↑](#footnote-ref-52)
53. 綩：花中懸金箔織成綩囊。（《漢語大詞典》（九），p.914） [↑](#footnote-ref-53)
54. （1）綖＝筵【元】【明】。（大正25，734d，n.26）

    （2）綖：1.古代覆在冠冕上的裝飾。（《漢語大詞典》（九），p.824）

    （3）《一切經音義》卷4：「綩綖（上，鴛遠反；下，餘㫋反。經言綩綖者，即妙綺錦筵、繡褥、舞筵，地衣之類也）。」（大正54，332a1）

    （4）《一切經音義》卷27：「綩綖（上，《字林》：一遠反。有作蜿蠕二形，非也。下，《三蒼》：以旃反。案：諸書綩綖，紘冠也。綖，冠上覆也。《玉篇》：冠前後而垂者，不可車上重敷冠覆。今理應作婉美之婉、席蓐之筵，文蓐華氈之類，綺麗席也）。」（大正54，486a18-19） [↑](#footnote-ref-54)
55. （1）褥＝蓐【聖】【石】。（大正25，734d，n.27）

    （2）茵褥：亦作“茵蓐”，床墊子。（《漢語大詞典》（九），p.379） [↑](#footnote-ref-55)
56. （1）幃＝熡【聖】。（大正25，734d，n.28）

    （2）幃（ㄨㄟˊ）：3.帷，帷帳。（《漢語大詞典》（三），p.752） [↑](#footnote-ref-56)
57. 㲲＝疊【聖】【石】。（大正25，734d，n.29） [↑](#footnote-ref-57)
58. 珠帳：1.珍珠連綴成的帷帳。2.比喻結實纍纍的葡萄。（《漢語大詞典》（四），p.549） [↑](#footnote-ref-58)
59. 池＝地【宋】【元】【明】【宮】。（大正25，734d，n.30） [↑](#footnote-ref-59)
60. 地＋（所以者何）【石】。（大正25，734d，n.31） [↑](#footnote-ref-60)
61. 《大般若波羅蜜多經》卷398〈77 常啼菩薩品〉：「又，善男子！法涌菩薩摩訶薩與諸侍女受妙樂已，晝夜三時為說般若波羅蜜多。妙香城內有諸士女，於其城中七寶臺上，為法涌菩薩摩訶薩敷師子座眾寶莊飾。其座四足各一寶成，一金，二銀，三吠琉璃，四頗胝迦。於其座上重敷裀褥，次鋪綺帊，覆以白㲲，絡以綩綖；寶座兩邊雙設丹枕，垂諸幃帶，散妙香花。其座高廣半俱盧舍，於上空中張以綺幔，內施珠帳稱座大小，垂諸花纓，懸以金鐸，為敬法故，於座四邊散五色花，燒無價香。復以種種澤香、末香塗散其地，羅列眾多寶幢幡蓋。法涌菩薩於時時中昇此寶座，為眾宣說甚深般若波羅蜜多。」（大正6，1061a23-b6） [↑](#footnote-ref-61)
62. 當是時中＝是時【宋】【元】【明】【宮】【石】。（大正25，734d，n.32） [↑](#footnote-ref-62)
63. 《大般若波羅蜜多經》卷398〈77 常啼菩薩品〉：「每說法時皆有無量天、龍、藥叉、健達縛、阿素洛、揭路茶※、緊捺洛、莫呼洛伽、人非人等俱來集會，恭敬供養法涌菩薩，聽受般若波羅蜜多。時，諸大眾既聞法已，有誦持者，有書寫者，有轉讀者，有思惟者，有如說行者，有開悟他者，由是因緣，彼有情類於諸惡趣得不墮法，及於無上正等菩提永不退轉。」（大正6，1061b6-13）

    ※茶＝荼【宋】＊【元】＊【明】＊。（大正6，1061d，n.8-2） [↑](#footnote-ref-63)
64. 〔生〕－【石】。（大正25，734d，n.33） [↑](#footnote-ref-64)
65. 《大品經義疏》卷10：

    「**爾時，薩陀**」下第二，重明感應也。先感中為三：法、譬、合也。譬中，「毒箭」者，以**邪見**云「毒」，**疑**為「箭」；以**貪、瞋等**煩惱毒除云必喪往身慧命，以見善發說般若拔之也。斷有得心名「斷諸有心」也。（卍新續藏24，341c20-23） [↑](#footnote-ref-65)
66. 《大般若波羅蜜多經》卷398〈77 常啼菩薩品〉：

    爾時，常啼菩薩摩訶薩聞是語已，心生適悅，踊躍歡喜，作是思惟：「何時當見法涌菩薩，從彼得聞甚深般若波羅蜜多？」（大正6，1061b21-23） [↑](#footnote-ref-66)
67. 〔念〕－【石】。（大正25，734d，n.34） [↑](#footnote-ref-67)
68. 《大般若波羅蜜多經》卷398〈77 常啼菩薩品〉：

    常啼菩薩亦復如是，當於爾時更無餘想，但作是念：「我於何時當見法涌菩薩摩訶薩，親近供養得聞般若波羅蜜多，聞已便能**永斷種種虛妄分別有所得見**，疾證無上正等菩提？」（大正6，1061b26-c1） [↑](#footnote-ref-68)
69. 〔已〕－【宋】【元】【明】【宮】。（大正25，735d，n.1） [↑](#footnote-ref-69)
70. 《大品經義疏》卷10：

    「諸法性觀三昧」者，了法無生滅也。（卍新續藏24，342a1-2） [↑](#footnote-ref-70)
71. 《大品經義疏》卷10：

    「法性不可得三昧」者，亦不著無生滅觀也。（卍新續藏24，342a2-3） [↑](#footnote-ref-71)
72. 《大品經義疏》卷10：

    「破無明三昧」者，由破無明故得上三昧也，破有多品，無明只※亦多也；又伏無明亦名破也。（卍新續藏24，342a3-4）

    ※「只」字疑剩。（（卍新續藏24，342d，n.1） [↑](#footnote-ref-72)
73. 《大品經義疏》卷10：

    「離暗三昧」者，上破輕無明，今破重無明也。（卍新續藏24，342a5） [↑](#footnote-ref-73)
74. 《大品經義疏》卷10：

    「無相續三昧」者，五陰一期念念相似相續，故言無異也；若生死相異則斷相續，此名為異也。（卍新續藏24，342a5-7） [↑](#footnote-ref-74)
75. 鏡像＝像鏡【石】。（大正25，735d，n.2） [↑](#footnote-ref-75)
76. 《大品經義疏》卷10：

    破六度鄣※，故云「金剛三昧」者，魔民恒欲見菩薩短，恒合轉之；今其恒見菩薩好事也。（卍新續藏24，342a7-9）

    ※鄣（ㄓㄤˋ）：“章”的被通假字。1.同“障”。阻隔，遮掩。（《漢語大詞典》（十），p.682） [↑](#footnote-ref-76)
77. 《大般若波羅蜜多經》卷398〈77 常啼菩薩品〉：「善現當知！常啼菩薩即住此處作是念時，於一切法中起無障智見，由斯智見即能現入無量殊勝三摩地門。所謂（1）觀一切法自性三摩地、（2）於一切法自性無所得三摩地、（3）破一切法無智三摩地、（4）得一切法無差別三摩地、（5）見一切法無變異三摩地、（6）能照一切法三摩地、（7）於一切法離闇三摩地、（8）得一切法無別意趣三摩地、（9）知一切法都無所得三摩地、（10）散一切花三摩地、（11）引發一切法無我三摩地、（12）**離幻三摩地**、（13）引發鏡像照明三摩地、（14）引發一切有情語言三摩地、（15）令一切有情歡喜三摩地、（16）善隨順一切有情語言三摩地、（17）引發種種語言文句三摩地、（18）無怖無斷三摩地、（19）能說一切法本性不可說三摩地、（20）得無礙解脫三摩地、（21）遠離一切塵三摩地、（22）名句文詞善巧三摩地、（23）**於一切法起勝觀三摩地**、（24）得一切法無礙際三摩地、（25）如虛空三摩地、（26）金剛喻三摩地、（27）**雖現行色而無所犯三摩地**、（28）得勝三摩地、（29）得無退眼三摩地、（30）**出法界三摩地**、（31）安慰調伏三摩地、（32）師子奮迅欠呿哮吼三摩地、（33）映奪一切有情三摩地、（※）遠離一切垢三摩地、（※）於一切法得無染三摩地、（34）蓮花莊嚴三摩地、（35）斷一切疑三摩地、（36）隨順一切堅固三摩地、（37-1）**出一切法三摩地、**（37-2）**得神通力無畏三摩地、**（38）現前通達一切法三摩地、（39）**壞一切法印三摩地**、（40）現一切法無差別三摩地、（41）離一切見稠林三摩地、（42）離一切闇三摩地、（43）離一切相三摩地、（44）脫一切著三摩地、（45）離一切懈怠三摩地、（46）得深法明三摩地、（※）如妙高山三摩地、（47）不可引奪三摩地、（48）摧伏一切魔軍三摩地、（49）不著三界三摩地、（50）引發一切殊勝光明三摩地，如是乃至（51）現見諸佛三摩地。」（大正6，1061c1-1062a2）

    ※案：玄奘譯《大般若波羅蜜多經》「遠離一切垢三摩地、於一切法得無染三摩地、如妙高山三摩地」三種三摩地，羅什譯缺。又玄奘譯「（37-1）**出一切法三摩地、**（37-2）**得神通力無畏三摩地」，**羅什譯作「（37）**出諸法得神通力無畏三昧**」。 [↑](#footnote-ref-77)
78. （如是）＋薩【宋】【元】【明】【宮】。（大正25，735d，n.3） [↑](#footnote-ref-78)
79. 《大品經義疏》卷10：

    「住是諸三昧中」下第三感應，以三昧能感，故十方佛應也。（卍新續藏24，342a10-11） [↑](#footnote-ref-79)
80. 冀（ㄐㄧˋ）：2.希望，盼望。（《漢語大詞典》（二），p.162） [↑](#footnote-ref-80)
81. 〔是〕－【宋】【元】【明】【宮】。（大正25，735d，n.5） [↑](#footnote-ref-81)
82. 〔更〕－【宋】【元】【明】【宮】。（大正25，735d，n.6） [↑](#footnote-ref-82)
83. （1）任＝住【宋】。（大正25，735d，n.7）

    （2）任（ㄖㄣˋ）：4.能，堪。（《漢語大詞典》（一），p.1196） [↑](#footnote-ref-83)
84. 憂愁＝愁憂【聖】【石】。（大正25，735d，n.8） [↑](#footnote-ref-84)
85. 〔就〕－【宋】【元】【明】【宮】。（大正25，735d，n.9） [↑](#footnote-ref-85)
86. 《大品經義疏》卷10：

    譬中「一子」，正喻波若也。論云：以三義喻也。一者、戀人長大，無得其力；般若力得阿鞞、成佛道。又善男※１子於父孝行，終身無有異心；般若於菩薩乃至成佛終不遠※２也。又父母見子則大喜；菩薩見般若亦大喜也。然此大意取其受變※３不捨為喻也。（卍新續藏24，341b17-21）

    ※1一無「男」字。（卍新續藏24，341d，n.9）

    ※2「遠」疑「違」。（卍新續藏24，341d，n.10）

    ※3「受變」疑「愛戀」。（卍新續藏24，341d，n.11） [↑](#footnote-ref-86)
87. 正：39.副詞。僅，只。（《漢語大詞典》（五），p.302） [↑](#footnote-ref-87)
88. 〔之〕－【聖】。（大正25，735d，n.10） [↑](#footnote-ref-88)
89. 免＝勉【聖】【石】。（大正25，735d，n.11） [↑](#footnote-ref-89)
90. 人＝下【宋】【元】【明】【宮】。（大正25，735d，n.12） [↑](#footnote-ref-90)
91. 〔皆〕－【宋】【元】【明】【宮】。（大正25，735d，n.13） [↑](#footnote-ref-91)
92. 中＋（有）【聖】【石】。（大正25，735d，n.14） [↑](#footnote-ref-92)
93. 方：41.副詞。僅僅，僅只。42.副詞。卻，反而。表示語氣轉折。（《漢語大詞典》（六），p.1549） [↑](#footnote-ref-93)
94. 遣：1.派遣，差遣。（《漢語大詞典》（十），p.1135） [↑](#footnote-ref-94)
95. 至意：2.極誠摯的情意。《後漢書‧孔融傳》：“苦言至意，終身誦之。”（《漢語大詞典》（八），p.790） [↑](#footnote-ref-95)
96. 〔時〕－【宮】。（大正25，735d，n.15） [↑](#footnote-ref-96)
97. 〔此〕－【宮】【聖】【石】。（大正25，735d，n.16） [↑](#footnote-ref-97)
98. 佛＋（意）【聖】【石】。（大正25，735d，n.17） [↑](#footnote-ref-98)
99. 異＝果【宋】【元】【明】【宮】【聖】【石】。（大正25，735d，n.18） [↑](#footnote-ref-99)
100. 集＝積【明】。（大正25，736d，n.1） [↑](#footnote-ref-100)
101. 「曇無竭」，梵文：Dharmodgata。 [↑](#footnote-ref-101)
102. 「欝伽陀」，梵文：udgata。 [↑](#footnote-ref-102)
103. 「達磨」，梵文：dharma。 [↑](#footnote-ref-103)
104. 越＝曰【聖】【石】。（大正25，736d，n.2） [↑](#footnote-ref-104)
105. 〔法身〕－【宋】【元】【明】【宮】。（大正25，736d，n.3） [↑](#footnote-ref-105)
106. 至＝經【宋】【元】【明】【宮】【聖】【石】。（大正25，736d，n.4） [↑](#footnote-ref-106)
107. 歲（ㄙㄨㄟˋ）：2.**年**，一年為一歲。（《漢語大詞典》（五），p.354） [↑](#footnote-ref-107)
108. 臥＋（起）【宋】【元】【明】【宮】。（大正25，736d，n.5） [↑](#footnote-ref-108)
109. 夫＝人【宋】【元】【明】【宮】【聖】【石】。（大正25，736d，n.6） [↑](#footnote-ref-109)
110. 〔以〕－【聖】。（大正25，736d，n.7） [↑](#footnote-ref-110)
111. 《正觀》（6），p.221：《大智度論》卷93〈82 淨佛國土品之餘〉（大正25，711a8-b27）、卷35〈2 報應品〉（大正25，317a10-318a7）。 [↑](#footnote-ref-111)
112. （1）礔礰＝霹靂【宋】【元】【明】【宮】，＝辟礰【石】。（大正25，736d，n.8）

     （2）霹靂：1.響雷，震雷。（《漢語大詞典》（十一），p.744） [↑](#footnote-ref-112)
113. 《大智度論》卷29〈1 序品〉：「菩薩得無生法忍，法性生身，在七住地，住五神通，變身如佛，教化眾生。」（大正25，273b17-18） [↑](#footnote-ref-113)
114. （1）參見《大智度論》卷96〈88 薩陀波崙品〉：「菩薩三昧，如十方國土中塵數，薩陀波崙所得**六萬三昧**，何足為多！」（大正25，731c29-732a1）

     （2）《大智度論》卷100〈89 曇無竭品〉：「是時，薩陀波崙菩薩摩訶薩即於座上得諸三昧，所謂諸法等三昧，諸法離三昧，諸法無畏三昧，諸法一味三昧，諸法無邊三昧，諸法無生三昧，諸法無滅三昧，虛空無邊三昧，大海水無邊三昧，須彌山莊嚴三昧，虛空無分別三昧，色無邊三昧，受、想、行、識無邊三昧；地種無邊三昧，水種、火種、風種、空種無邊三昧；如金鋼等三昧，諸法無分別三昧，諸法不可思議三昧──如是等，得**六百萬諸三昧門**。」（大正25，750c23-751a3） [↑](#footnote-ref-114)
115. 果＝菓【聖】【石】。（大正25，736d，n.9） [↑](#footnote-ref-115)
116. 〔故〕－【宋】【元】【明】【宮】【聖】【石】。（大正25，736d，n.10） [↑](#footnote-ref-116)
117. 邪＝耶【石】＊（＊ 1 2 3 4）。（大正25，736d，n.12） [↑](#footnote-ref-117)
118. 是＝見【宋】【元】【明】【宮】。（大正25，736d，n.13） [↑](#footnote-ref-118)
119. 人＝又【宋】【元】【明】【宮】【聖】【石】。（大正25，736d，n.14） [↑](#footnote-ref-119)
120. 目＝自【宮】。（大正25，736d，n.15） [↑](#footnote-ref-120)
121. 案：經列51種，論釋缺釋第42「離一切闇三昧」。 [↑](#footnote-ref-121)
122. 《正觀》（6），p.221：「種種因緣說實性」，參見《大智度論》卷1〈1 序品〉（大正25，60a15-21、60b28-c4）、卷4（大正25，86a22-24、92c22-26）、卷6（大正25，102a5-27）、卷12（大正25，148c28-149a1）、卷31（大正25，292b28-29、293a18-21）、卷32（大正25，298c24-29）、卷37〈3 習相應品〉（大正25，334a15-21）、卷38〈4 往生品之中〉（大正25，348b6-11）、卷63〈41 信謗品之餘〉（大正25，505c4-10）、卷67〈45 嘆信行品之餘〉（大正25，528b22-24）、卷82〈69 大方便品〉（大正25，638a20-23）、卷86〈75 次第學品〉（大正25，666a3-22）、卷89〈78 四攝品之餘〉（大正25，687a4-8）、卷89〈79 善達品〉（大正25，692b26-c7）、卷92〈82 淨佛國土品〉（大正25，707a27-b2）。 [↑](#footnote-ref-122)
123. 則＝得【宋】【元】【明】【宮】。（大正25，736d，n.17） [↑](#footnote-ref-123)
124. 不＋（謂）【宋】【元】【明】。（大正25，736d，n.18） [↑](#footnote-ref-124)
125. 須＝復【石】。（大正25，736d，n.19） [↑](#footnote-ref-125)
126. 〔令〕－【石】。（大正25，736d，n.20） [↑](#footnote-ref-126)
127. 不＋（令）【石】。（大正25，736d，n.21） [↑](#footnote-ref-127)
128. 種＝重【宋】【元】【明】【宮】。（大正25，736d，n.22） [↑](#footnote-ref-128)
129. （1）《正觀》（6），p.222：「燃燈喻」，參見《大智度論》卷18〈1 序品〉（大正25，190b2-10）、卷79〈66 囑累品〉（大正25，618c5-9）、卷84〈70 三惠品之餘〉（大正25，651a4-13）、卷85〈72 菩薩行品〉（大正25，656a15）。另參見《大智度論》卷6〈1 序品〉（大正25，106c11-12）。

     （2）《大智度論》卷79〈66 囑累品〉：「譬如破闇故然燈，更有大燈，明則轉勝；當知先燈雖炤，微闇不盡，若盡，後燈則無用。行空者亦如是，雖俱得道，智慧有利鈍故，無明有盡、不盡；惟有佛智，能盡諸無明。」（大正25，618c5-9） [↑](#footnote-ref-129)
130. 是＝便【宋】【元】【明】【宮】。（大正25，736d，n.23） [↑](#footnote-ref-130)
131. 意＝心【聖】【石】。（大正25，736d，n.24） [↑](#footnote-ref-131)
132. 〔法〕－【宋】【元】【明】【宮】。（大正25，736d，n.26） [↑](#footnote-ref-132)
133. 以＋（我）【石】。（大正25，736d，n.27） [↑](#footnote-ref-133)
134. 名＝言【石】。（大正25，736d，n.28） [↑](#footnote-ref-134)
135. 《大品經義疏》卷10：

     「**無相續三昧**」者，五陰一期念念相似相續，故言無異也；若生死相異則斷相續，此名為異也。（卍新續藏24，342a5-7） [↑](#footnote-ref-135)
136. 幻＋（師）【聖】【石】。（大正25，737d，n.1） [↑](#footnote-ref-136)
137. 無＝不【石】。（大正25，737d，n.2） [↑](#footnote-ref-137)
138. 語言＝言語【石】。（大正25，737d，n.3） [↑](#footnote-ref-138)
139. （如）＋是【宋】【元】【明】【宮】。（大正25，737d，n.4） [↑](#footnote-ref-139)
140. 令＝念【聖】。（大正25，737d，n.5） [↑](#footnote-ref-140)
141. 妓＝伎【宋】【宮】【聖】【石】。（大正25，737d，n.6） [↑](#footnote-ref-141)
142. 意＝音【宋】【元】【明】【宮】。（大正25，737d，n.7） [↑](#footnote-ref-142)
143. 皆＝習【宋】【元】【明】【宮】。（大正25，737d，n.9） [↑](#footnote-ref-143)
144. 〔諦〕－【宋】【元】【明】【宮】。（大正25，737d，n.10） [↑](#footnote-ref-144)
145. 明註曰「知」，南藏作「如」。（大正25，737d，n.11） [↑](#footnote-ref-145)
146. 負（ㄈㄨˋ）：13.戰敗，失敗。（《漢語大詞典》（十），p.62） [↑](#footnote-ref-146)
147. 〔發〕－【聖】【石】。（大正25，737d，n.14） [↑](#footnote-ref-147)
148. 坐＝生【宮】。（大正25，737d，n.15） [↑](#footnote-ref-148)
149. 〔得是三昧者〕－【宋】【元】【明】【宮】。（大正25，737d，n.16） [↑](#footnote-ref-149)
150. 〔者〕－【聖】【石】。（大正25，737d，n.17） [↑](#footnote-ref-150)
151. 〔者〕－【宋】【元】【明】【宮】【聖】。（大正25，737d，n.18） [↑](#footnote-ref-151)
152. 印綬：1.印信和繫印信的絲帶。古人印信上繫有絲帶，佩帶在身。（《漢語大詞典》（二），p.518） [↑](#footnote-ref-152)
153. 陵＝凌【宋】【元】【明】【宮】。（大正25，737d，n.19） [↑](#footnote-ref-153)
154. 陵易：欺凌。（《漢語大詞典》（十一），p.1001） [↑](#footnote-ref-154)
155. 〔善〕－【宋】【元】【明】【宮】。（大正25，737d，n.20） [↑](#footnote-ref-155)
156. 無＝不【石】。（大正25，737d，n.21） [↑](#footnote-ref-156)
157. 者＋（觀）【聖】【石】。（大正25，737d，n.22） [↑](#footnote-ref-157)
158. 〔見者〕－【宋】【元】【明】【宮】。（大正25，737d，n.23） [↑](#footnote-ref-158)
159. 案：《經》為「離一切闇三昧」，《論》中未釋，或可參照第7「諸法離闇三昧」。 [↑](#footnote-ref-159)
160. 《經》作：「**解脫**一切著三昧」。 [↑](#footnote-ref-160)
161. 切＝相【石】。（大正25，737d，n.25） [↑](#footnote-ref-161)
162. 參見《摩訶般若波羅蜜經》卷27：

     薩陀波崙菩薩七歲經行住立，不坐不臥，無有睡眠，無欲恚惱，心不著味，但念：「曇無竭菩薩摩訶薩何時當從三昧起出而說法？」（大正8，422c8-10） [↑](#footnote-ref-162)
163. 〔心〕－【石】。（大正25，737d，n.26） [↑](#footnote-ref-163)
164. 〔深〕－【宋】【元】【明】【宮】。（大正25，737d，n.27） [↑](#footnote-ref-164)
165. 諸＝謂【宋】【元】【明】【宮】。（大正25，737d，n.28） [↑](#footnote-ref-165)
166. 不分卷及品【石】。（大正25，737d，n.29） [↑](#footnote-ref-166)