慧日佛學班第14期／福嚴推廣教育班第25期

**《大智度論》卷99**

**〈釋曇無竭品第八十九〉**[[1]](#footnote-1)

**（大正25，744c11-750b17）**

釋厚觀（2013.05.04）

【**經**】

**（貳）明具足聞法**[[2]](#footnote-2)

**一、斷疑生信報恩供養**

**（一）正明斷疑**

**1、明諸佛無所從來、去亦無所至**

**（1）明法身義破有見**

**A、正明**

**（A）法說**

爾時，曇無竭菩薩摩訶薩語薩陀波崙菩薩言：『善男子！諸佛無所從來，去亦無所至。何以故？諸法如不動相，諸法如即是佛。[[3]](#footnote-3)

善男子！無生法無來無去，無生法即是佛；無滅法無來無去，無滅法即是佛；實際法無來無去，實際法即是佛；空無來無去，空即是佛。善男子！無染無來無去，無染即是佛；寂滅無來無去，寂滅即是佛；虛空性無來無去，虛空性即是佛。

善男子！離是諸法更無佛；諸佛如、諸法如，一如無分別。

善男子！是如常一，無二、無三，出諸數法，無所有故。[[4]](#footnote-4)

**（B）舉譬釋疑**

**a、舉燄喻釋**

譬如春末月，日中熱時，有人見焰動，逐之求水望得。於[[5]](#footnote-5)汝意云何？是水從何池、何山、何泉來？今何所去？若入東海、西[[6]](#footnote-6)海、南海、北海耶[[7]](#footnote-7)？』

薩陀波崙（745a）言：『大師！焰中尚無水，云何當有來處、去處？』

曇無竭菩薩語薩陀波崙菩薩言：『善男子！愚夫無智，為熱渴所逼，見焰動，無水生水想。

善男子！若[[8]](#footnote-8)有人分別諸佛有來有去，當知是人皆是愚夫。何以故？善男子！諸佛不可以色身見，諸佛法身無來無去，諸佛來處、去處亦如是。[[9]](#footnote-9)

**b、舉幻喻釋**

善男子！譬如幻師幻作種種──若象、若馬、若牛、若羊、若男、若女，如是等種種諸物。於汝意云何？是幻事從何處來？去至何所？』

薩陀波崙菩薩言：『大師！幻事無實，云何當有來去處？』

『善男子！是人分別佛有來有去亦如是。

**c、舉夢喻釋**

善男子！譬如夢中見若象、若馬、若牛、若羊、若男、若女。於汝意云何？夢中所見，有來處、有去處不？』

薩陀波崙言：『大師！是夢中所見虛妄，云何當有來去？』

『善男子！是人分別佛有來有去亦如是。

**B、結其得失**

**（A）明失**

善男子！佛說諸法如夢。

若有眾生不知是諸[[10]](#footnote-10)法義，以名字色身著佛，是人分別諸佛有來有去，不知諸法實際相故，皆是愚夫無智之數。是[[11]](#footnote-11)人數數往來五道，遠離般若波羅蜜，遠離諸佛法。[[12]](#footnote-12)

**（B）明得**

善男子！佛說諸法如幻、如夢。

若有眾生如實知，是人不分別諸法若來若去、若生若滅；若不分別諸法若來若去、若生若滅，則能知佛所說諸法實相。是人行般若波羅蜜，近阿耨多羅三藐三菩提，名為真佛弟子，不虛妄食人信施，是人應受供養，為世間福田。[[13]](#footnote-13)

**（2）辨應身義破無見**

**A、舉海寶喻明感應因緣**

善男子！譬如大海水中諸寶[[14]](#footnote-14)，不從東方來，不從南方、西方、北方、四維、上下來，眾生善根因緣故，海生此寶。此寶亦不無因緣而生，是寶皆[[15]](#footnote-15)從因緣和合生，是寶若滅亦不（745b）去至十方。諸緣合故有，諸緣離故滅。[[16]](#footnote-16)

善男子！諸佛身亦如是，從本業因緣果報生，生不從十方來，滅時亦不去至十方；但諸緣合故有，諸緣離故滅。[[17]](#footnote-17)

**B、舉箜篌聲喻明因緣果**

善男子！譬如箜篌[[18]](#footnote-18)聲，出時無來處，滅時無去處。眾緣和合故生──有槽[[19]](#footnote-19)、有頸[[20]](#footnote-20)、有皮、有絃[[21]](#footnote-21)、有柱、有棍[[22]](#footnote-22)，有人以手鼓之，眾緣和合而有聲；是聲亦不從槽出，不從頸出，不從皮出，不從絃出，不[[23]](#footnote-23)從柱出，不從棍出，亦不從人手出，眾緣和合爾乃有聲。是因緣離時，亦無去處。

善男子！諸佛身亦如是，從無量功德因緣生，不從一因一緣一功德生，亦不無因緣有，眾緣和合故有。諸佛身不獨從一事成，來無所從[[24]](#footnote-24)、去無所至。[[25]](#footnote-25)

**C、小結**

善男子！應當如是知諸佛來相去相。[[26]](#footnote-26)

**2、明一切法亦無來去義**

善男子！亦當知一切法無來去相。汝若知諸佛及諸法無來無去、無生無滅相，必得阿耨多羅三藐三菩提，亦能行般若波羅蜜及方便力。』[[27]](#footnote-27)

**（二）聞法生信，報恩供養**

**1、帝釋愛樂佛道，以華與常啼，轉令供養曇無竭菩薩**

爾時，釋提桓因[[28]](#footnote-28)以天曼陀羅花與薩陀波崙菩薩摩訶薩，作是言：『善男子！以是花供養曇無竭菩薩摩訶薩，我[[29]](#footnote-29)當守護供養汝。所以者何[[30]](#footnote-30)？汝因緣力故，今日饒益百千萬億眾生，使[[31]](#footnote-31)得阿耨多羅三藐三菩提。

善男子！如是善人，甚為難遇！為饒益一切眾生故[[32]](#footnote-32)，無量阿僧祇劫受諸[[33]](#footnote-33)勤苦。』[[34]](#footnote-34)

**2、常啼獻華供養，復以身供養師**

薩陀波崙菩薩摩訶薩受釋提桓因曼陀羅花，散曇無竭菩薩上，白言：『大師！我從今日以身屬[[35]](#footnote-35)師，供給供養。』如是三[[36]](#footnote-36)白已，合手[[37]](#footnote-37)師前立。

**3、長者女等亦以身供養常啼**

是時，長者女及五百侍女白薩陀波崙菩薩言：『我等從今日亦以身屬師。我等以是善根因緣故，當得如是法，亦如師所得；共（745c）師世世供養諸佛，世世常供養師。』[[38]](#footnote-38)

是時，薩陀波崙菩薩語長者女及五百女人：『若汝等以誠心屬我者，我當受汝。』

諸女言：『我等以誠心屬師，當隨師教。』

**4、常啼獻己所有，帝釋喻同過去諸佛；曇無竭受已復還常啼，令其善根具足**

是時，薩陀波崙菩薩及五百女人，并諸莊嚴寶物上妙供具及五百乘七寶車，奉上曇無竭菩薩，白言：『大師！我持是五百女人奉給大師，是五百乘車隨師所用。』

爾時，釋提桓因讚薩陀波崙菩薩言：『善哉！善哉！善男子！菩薩摩訶薩捨一切所有，應如是如是布施，疾得阿耨多羅三藐三菩提。作如是供養說法人，必得聞般若波羅蜜及方便力。過去諸佛本行菩薩道時，亦如是住布施中，得聞般若波羅蜜及方便力，得阿耨多羅三藐三菩提。』

爾時，曇無竭菩薩欲令薩陀波崙菩薩善根具足故，受五百乘車、長者女及五百侍女；受已，還與薩陀波崙菩薩。

**二、正說般若**

**（一）曇無竭入定七年**

**1、曇無竭七年入無量三昧及行般若**

是時，曇無竭菩薩說法，日沒，起，入宮[[39]](#footnote-39)中。[[40]](#footnote-40)

薩陀波崙菩薩摩訶薩作是念：『我為法故來，不應坐、臥，當以二事──若行、若立，以待法師從宮中出說法。』

爾時，曇無竭菩薩七歲一心入無量阿僧祇菩薩三昧，及行般若波羅蜜、方便力。

**2、常啼七年間但念曇無竭出定說法**

薩陀波崙菩薩七歲經行、住立，不坐、不臥，無有睡眠，無欲、恚、惱，心不著味；但念：『曇無竭菩薩摩訶薩何時當從三昧起，出而說法？』

**3、常啼敬愛師法故，欲淨法座；但惡魔隱蔽，令水不現，欲擾其心**

薩陀波崙菩薩過七歲已，作是念：『我當為曇無竭菩薩摩訶薩敷說[[41]](#footnote-41)法座，曇無竭菩薩摩訶薩當坐上說法。我當灑[[42]](#footnote-42)地[[43]](#footnote-43)清淨，散種種華，莊嚴是處，為曇無竭菩薩摩訶薩當說般若波羅蜜及方便力故。』[[44]](#footnote-44)

是時，薩陀波崙菩[[45]](#footnote-45)薩與長者女及五百（746a）侍女為曇無竭菩薩摩訶薩敷七寶床，五百女人各脫上衣以敷座上，作是念：『曇無竭菩薩摩訶薩當坐此座上，說般若波羅蜜及方便力。』

薩陀波崙菩薩敷座已，求水灑地而不能得。所以者何？惡魔隱蔽[[46]](#footnote-46)，令水不現。魔作是念：『薩陀波崙菩薩求水不得，於阿耨多羅三藐三菩提行[[47]](#footnote-47)乃至生一念劣心、異心，則善根不增、智慧不照，於一切智而有稽留[[48]](#footnote-48)。』[[49]](#footnote-49)

**4、常啼刺身以血灑地，眾等皆無異心，魔不得便**

爾時，薩陀波崙菩薩作是念：『我當自刺其身，以血灑地，令無塵土來坋[[50]](#footnote-50)大師。我何用此身！此身必當破壞。我從無始生死已來數數喪身，未曾為法。』即以利刀自刺，出血灑地。

薩陀波崙菩薩及長者女并五百侍女皆無異心，惡魔亦不能得便。[[51]](#footnote-51)

**5、帝釋讚歎常啼深心愛法，過去諸佛求般若亦如是**

是時釋提桓因作是念：『未曾有也！薩陀波崙菩薩愛法乃爾，以刀自刺出血灑地！薩陀波崙及眾女人心不動轉，惡魔波旬不能壞其善根。其心堅固，發大莊嚴，不惜身命，以深心欲求阿耨多羅三藐三菩提，當度一切眾生無量生死苦。』[[52]](#footnote-52)

釋提桓因讚薩陀波崙菩薩言：『善哉！善哉！善男子！汝精進力大，堅固難動，不可思議！汝愛法、求法，最為無上！善男子！過去諸佛亦如是，以深心愛法、惜法、重法，集諸功德，得阿耨多羅三藐三菩提。』

**6、常啼欲以華作供養，帝釋與之**

薩陀波崙菩薩作是念：『我為曇無竭菩薩摩訶薩敷法座，掃灑清淨已訖，當於何處得好名華莊嚴此地？若曇無竭菩薩摩訶薩法座上坐說法時，亦當散華供養。』

釋提桓因知薩陀波崙菩薩心所念，即以三千石[[53]](#footnote-53)天曼陀羅華與薩陀波崙。

薩陀波崙受華[[54]](#footnote-54)，以半散（746b）地，留半待曇無竭菩薩摩訶薩坐法座上說法時當供養。

**（二）曇無竭出定，正為說法**

**1、曇無竭出定，至法座，欲說般若；常啼心樂如入第三禪**

爾時，曇無竭菩薩摩訶薩過七歲已，從諸三昧起，為說般若波羅蜜故，與無量百千萬眾恭敬圍遶，往法座上坐。

薩陀波崙菩薩摩訶薩見曇無竭菩薩摩訶薩時，心淨[[55]](#footnote-55)悅樂，譬如比丘入第三禪。

【**論**】釋[[56]](#footnote-56)曰：

**（貳）明具足聞法**

**一、斷疑生信報恩供養**

**（一）正明斷疑**

**1、明諸佛無所從來、去亦無所至**

**（1）明法身義破有見**

**A、正明**

**（A）法說**

**a、釋「諸佛無有來去乃至諸法如即是佛」**

**（a）述經意**

薩陀波崙菩薩雖知諸法空無來去相，未能深入，亦不能解種種法[[57]](#footnote-57)門；於諸佛身恭敬深重故，不能觀空。

如大海水波，其力雖大，到須彌山邊則退而無用；薩陀波崙亦如是，雖有大空智力，到佛所則亦無用。

是故曇無竭菩薩今為說：「諸佛無所從來，去亦無所至。」

此中曇無竭自說因緣，所謂：「諸法如不動相，諸法如即是佛。」

**（b）釋疑**

**Ⅰ、釋「諸法如」**

問曰：何等是「諸法如」？

答曰：諸法實相，所謂性空、無所得、空等諸法門。

**Ⅱ、釋疑：應有佛，云何言佛無來無去**

問曰：摩訶般[[58]](#footnote-58)若波羅蜜於佛法大乘六波羅蜜中第一法，若無佛，則無說般若者。

三十二相、八十隨形好、十力、四無所畏等色、無色法等淨妙五眾和合，是故名為佛。如五指和合名為拳，不得言無拳；名字既異，形亦異，力用亦異，不得言無拳，是故知有佛。

答曰：

**（Ⅰ）明佛法有世諦、第一諦之別，依第一義說「諸佛空，無來無去」**

不然！佛法中有二諦：世諦、第一義諦。世諦故言「佛說般若波羅蜜」，第一義故說「諸佛空，無來無去」。

**（Ⅱ）依五求門觀佛不可得**

**ⅰ、總破**

如汝說：「清淨五眾和合故名為佛。」

若[[59]](#footnote-59)和合故有，是即為無。如經中佛自說因緣：「五眾非佛，離五眾亦無佛，五眾不在佛中，佛不在五眾中，佛非五眾有。」[[60]](#footnote-60)

**ⅱ、別辨**

**（ⅰ）五眾非即是佛**

何以故？五眾是五、佛是一，一不作五、五不作一。

又五眾無自性故，虛（746c）誑不實；佛自說：「一切無誑法中，我最第一。」是故五眾不即是佛。[[61]](#footnote-61)

復次，若五眾即是[[62]](#footnote-62)佛，諸有五眾者皆應是佛！

**※ 因論生論：三十二相不名為佛**

問曰：以是難故，我先說：「第一清淨五眾──三十二相等名為佛。」

答曰：三十二相等，菩薩時亦有，何以不名為佛？

**※ 因論生論：五眾與佛不即不離**

問曰：爾時雖有相好莊嚴身，而無一切種智；若一切種智在第一妙色身中，是即名為佛。

答曰：一切種[[63]](#footnote-63)智，般若中說是寂滅相、無戲論；若得是法，則名無所得，無所得故名為佛，佛即是[[64]](#footnote-64)空。如是等因緣故，五眾不得即是佛。

**（ⅱ）離五眾亦無佛**

離是五眾亦無佛。所以者何？離是五眾，更無餘法可說；如離五指更無拳法可說。

**※ 因論生論：離五指合則拳無→離五眾求佛不可得**

問曰：何以故無拳法？形亦異，力用亦異；若但是指者，不應異。因五指合故拳法生[[65]](#footnote-65)，是拳法[[66]](#footnote-66)雖無常生滅，不得言無。

答[[67]](#footnote-67)曰：是拳法若定有，除五指應更有拳可見，亦不須因五指。

如是等因緣，離五指更無有拳；佛亦如是，離五眾則無有佛。

**（ⅲ）佛不在五眾中，（ⅳ）五眾不在佛中**

佛不在五眾中，五眾不在佛中。何以故？異不可得故。若五眾異佛者，佛應在五眾中，但是事不然。

**（ⅴ）佛不有五眾**

佛亦不有[[68]](#footnote-68)五眾。所以者何？離五眾無佛，離佛亦無五眾。譬如比丘有三衣鉢故，可得言有；但佛與五眾不得別異，是故不得言「佛有五眾」。

**ⅲ、小結**

如是五種[[69]](#footnote-69)求佛不可得故，當知無佛；佛[[70]](#footnote-70)無故無來無去。

**b、釋「無佛」與「諸法實相即佛」之義**

問曰：若無佛，即是邪[[71]](#footnote-71)見，云何菩薩發心求作佛？

答曰：

**（a）論主自釋：破執不破法，離二處中道，得實相名為得佛**

此中言「無佛」，破著佛想，不言「取無佛想[[72]](#footnote-72)」。若有佛尚不令取，何況取無佛邪見！

又佛常寂滅、無戲論相；若人（747a）分別、戲論常寂滅事，是人亦墮邪見。離是有、無二邊，處中道，即是諸法實相。諸法實相即是佛。何以故？得是諸法實相，名為得佛。

**（b）引經釋義：無生法乃至虛空性即是佛，出諸數法、無所有故**

復次，色等法如相即是佛，色等法性空是如相，諸佛如亦性空；以是故，不來不去。

不生、不滅、法性、實際、空、無染、寂滅、虛空性亦如[[73]](#footnote-73)無來無去。

如，乃至虛空性如、佛如，是如一，無二、無三等別異。

此中自說因緣：「何以故？出諸數法，無所有故。」

如等法是實，是中無有憶想分別。

取相故有[[74]](#footnote-74)名字，名[[75]](#footnote-75)字中有**數**。

此中自說因緣：「空、非實，**無所有**故。」

**（B）舉譬釋疑**

問曰：若是法無所[[76]](#footnote-76)有，云何可見、可聞、有苦有樂、有縛有脫等分別諸異？

答曰：此中曇無竭自種種分別譬喻說，所謂如春末月見焰，乃至是人不分別諸法[[77]](#footnote-77)若來若去。

如[[78]](#footnote-78)焰等中雖無實事，亦能誑人自[[79]](#footnote-79)生苦樂事；諸法亦如是，雖空、無所有，亦能令人得苦、樂、憂、喜事。

夢等法[[80]](#footnote-80)亦如是。

**B、結其得失**

**（A）明佛有法身、色身**

復次，佛有二種身：一者、法身，二者、色身。法身是真佛，色身為世諦故有佛。

**（B）明若得諸佛法身相則近無上菩提，是真佛子**

法身相：上種種因緣說諸法實相，是諸法實相亦無來無去，是故說「諸佛無所從來，去亦無所至」。若人得諸佛法身相，是名「近阿耨多羅三藐三菩提」──未得一切[[81]](#footnote-81)智故名為「近」，以相似故。

「般若波羅蜜」名諸法實相；若能如是行，是為行般若波羅蜜真佛弟子。

**（C）釋「真佛弟子」義**

「真佛弟子」者，得諸法實相名為「佛」；得諸法實相差別故，有須陀洹乃至辟支佛、大菩薩；須陀洹等乃至大菩薩，是名「真佛弟子」。

**（D）釋「不虛妄食人信施」義**

「不虛妄食人信施」者，布施畜生，雖[[82]](#footnote-82)得百（747b）倍果報，而此福有盡有量，不能度眾生生死故，名為「虛食」。須陀洹等乃至佛──諸賢聖受人信[[83]](#footnote-83)施；此福果報，乃至涅槃無盡無量，是故說「不虛妄食人信施」。

**（E）釋「是人應受供養」義**

「是人應受一切眾生供養」──若須陀洹應受一切凡夫人供養，斯陀含應受凡夫人乃[[84]](#footnote-84)至須陀洹供養，阿那含應受凡夫人及須陀洹、斯陀含供養，阿羅漢應受凡夫人、須陀洹、斯陀含、阿那含供養，辟支佛應受凡夫人及須陀洹乃至阿羅漢供養，近成佛大菩薩應受凡夫人及聲聞、辟支佛供養。

**（F）釋「為世間福田」義**

「為世間福田」者，如植[[85]](#footnote-85)種良田，成收必[[86]](#footnote-86)多；持戒、禪定、智慧福田，眾生植福，獲果無量。

**（2）辨應身義破無見**

**A、舉海寶喻明感應因緣**

**（A）明舉海寶喻明因緣之因由**

上說「諸佛無來無去」，薩陀波崙及諸聽者意謂「諸佛尚無，諸法亦應皆滅」，則墮[[87]](#footnote-87)斷滅！是故今說因緣法譬喻。

曇無竭示薩陀波崙：「如汝所著，意謂實有者無；為度眾生故，從因緣和合則有像現。」

欲證明此事故說譬喻：「如大海中生寶，不從十方來，滅亦無所去；亦不無因緣而生，以四天下眾生福德因緣故，海生此寶。若劫盡滅時，亦無去處；譬如燈滅，焰無所至。佛身亦爾，從初發心[[88]](#footnote-88)所種善根功德，皆是佛身相好因緣；佛身亦不自在，皆屬本因緣業果報故生；是因緣雖久住，性是有為法故，必歸無常，散壞則無身。」

譬如善射之人，仰射虛空，箭去雖遠，必當墮地；諸佛身亦如是，雖相好光明、福德成就、名稱無量、度人無限，亦歸磨滅。

**（B）釋疑：云何寶生於大海難得處，而不近眾生處生**

問曰：若眾生福德因緣故海生珍寶，何以不近眾生處生，而乃在[[89]](#footnote-89)大海難（747c）得之處？

答曰：

**a、海中亦有眾生**

海中亦有眾生，龍、阿修羅等用是寶。

**b、若生惡世中，貪者覆藏；若生好世中，無有珍惜者**

復次，若寶生人中，濁世，貪者覆藏，不令人得。若好世時，珍寶自生人間，無有惜者；如彌勒佛時，珍寶如瓦礫[[90]](#footnote-90)。

以懈怠懶[[91]](#footnote-91)惰人惜身，強作願求樂，是故寶在大海不能得；若大心，不惜身命勤求者乃得。

**（C）眾生具內外二因緣方得度**

「大海水」喻十方六道國土，「諸珍寶」即是諸佛。

如珍寶為一切眾生故生，而懈怠懶[[92]](#footnote-92)惰者所不能[[93]](#footnote-93)得；諸佛亦如是，雖為眾生故出世間[[94]](#footnote-94)，懈怠、小心、貪身著我者不得度。

所以者何？諸法皆從眾緣和合生，眾生有二因緣故得度：一者、內有正見，二者、外有善說法者。[[95]](#footnote-95)諸佛雖善說法，眾生內正見不具故，不能盡度。

如寶物雖為眾生出，而有貧窮眾生；諸佛亦如是，雖為眾生出，而眾生內正見少故，亦不得度。

**B、舉箜篌聲等喻明因緣果**

復有箜篌譬喻：有槽、有頸、有皮、有絃[[96]](#footnote-96)、有棍[[97]](#footnote-97)，有人以手鼓之──眾緣和合而有聲；如聲亦不在眾緣中，離眾緣亦無聲，以因緣和合故有聲可聞。

諸佛身亦如是，六波羅蜜及方便力──眾因緣和合邊生；佛身不在六波羅蜜等法中，亦不離六波羅蜜等法。

如聲不以一因緣，亦非無因緣；佛身亦如是，不從無因緣，亦不從少因緣，諸善法因緣具足故，生諸佛身。

如鏡中像，眾因緣和合故有，眾緣離故無；諸佛亦如是，有諸因緣故出現，諸因緣散故滅。

**C、小結**

「善男子！應如是觀諸佛來去相，一切諸法相亦應如是知[[98]](#footnote-98)。」

**2、明一切法亦無來去義**

曇無竭語薩陀波崙：「善男子！汝能知諸法相不來不去，必得阿耨多（748a）羅三藐三菩提不退轉，亦必能行般若波羅蜜及方便力。何以故？一切法無障礙故。」

**（二）聞法生信，報恩供養**

**1、帝釋愛樂佛道，以華與常啼，轉令供養曇無竭菩薩**

**（1）帝釋以華供養常啼菩薩之理由**

問曰：釋提桓因何以化作文[[99]](#footnote-99)陀羅華與薩陀波崙？

答曰：

**A、帝釋愛樂佛道故**

釋提桓因愛樂佛道故，常供養[[100]](#footnote-100)諸菩薩。

**B、帝釋欲引導眾生入佛道故**

復次，釋提桓因欲攝眾生令入佛道故，現天王身，以華與薩陀波崙。薩陀波崙一心求佛道故，諸天來供養；眾生見者，皆亦發心。釋提桓因為引導眾生故，供養薩陀波崙。

**C、常啼菩薩福德成就故**

有人言：「釋提桓因深愛敬薩陀波崙，上品來試[[101]](#footnote-101)已，令身體平復，[[102]](#footnote-102)今復以華與之。釋提桓因力能與一切人華，以眾生無福力故，設當與者，華即變壞；薩陀波崙福德成就故，得必不變，是故與；若一切菩薩供養師時不盡與。」

**（2）釋「帝釋當守護供養常啼」**

應守護供養者，先已說因緣，所謂割肉出血，試以成親舊故守護。

復次，釋提桓因此中自說因緣，所謂：「汝因緣力故，饒益百千等眾生。」

**2、常啼獻華供養，復以身供養師**

薩陀波崙取華，如其意，供養曇無竭。

薩陀波崙初聞師名，後眼見聞法斷疑故，以身供養。

**3、長者女等亦以身供養常啼**

**（1）長者女等效法常啼，以身供養常啼**

長者女等亦効薩陀波崙，以身施薩陀波崙。

**A、釋疑：諸女為何不以身供養曇無竭，而供養常啼**

問曰：薩陀波崙以身供養曇無竭，曇無竭福田大，女[[103]](#footnote-103)何以不以身供養，而與薩陀波崙？

答曰：女人智短[[104]](#footnote-104)著[[105]](#footnote-105)多故，不用捨本師而供養他。

又[[106]](#footnote-106)以女[[107]](#footnote-107)身罪穢，心雖清白，為外有譏謗故。

**B、釋疑：長者女捨父母時已屬常啼，今何以復以身施常啼**

問曰：長者女初捨父母，已屬薩陀波崙，今何以復以身施？

答曰：初捨父母，共薩陀波崙詣曇無竭，為法故供養，亦不自以身施，父母亦不以施薩陀波崙；今見薩陀波崙問甚深義、曇無竭為解說、釋提桓因歡喜供養，是故發（748b）歡喜心，以身供養，以自在心故。

又一切女身無所繫屬，則受惡名。女人之禮[[108]](#footnote-108)，幼則從父母，少則從夫，老則從子。是長者女等，雖道路共來，不得久無所屬，是故自以身施，而作是願：「如師所得，我等亦當得之。」

**（2）釋「諸女以誠心供養」**

爾時，薩陀波崙欲以此女供養曇無竭，慮其嫌恨故問：「汝[[109]](#footnote-109)等實以誠心供養，我當受汝。」

「誠心」者，不自用心[[110]](#footnote-110)，隨所處分[[111]](#footnote-111)，如無心物。

諸女人[[112]](#footnote-112)等言：「實以誠心。」

**4、常啼獻己所有，帝釋喻同過去諸佛；曇無竭受已復還常啼，令其善根具足**

**（1）常啼盡己所有供養曇無竭**

**A、略述經文**

即時，薩陀波崙以長者女并諸侍女及五百乘車，奉上曇無竭。

**B、釋盡以供養之因由**

**（A）欲除世人疑故**

薩陀波崙欲除世人常疑，謂其欺誑長者，將諸女來，是故盡以布施，明已[[113]](#footnote-113)無著。

**（B）欲深入檀波羅蜜門故**

復次，薩陀波崙如空中聲，所聞得解歡喜，如世人所貴內外物盡以供養，欲深入檀波羅蜜門故。

**（2）帝釋舉過去佛為喻而讚歎**

釋提桓因知薩陀波崙愛貪等煩惱未盡，而能盡捨內外布施，無復遺餘，故讚言：「善哉！」以過去佛為喻：行難事故，得難得果報，所謂「阿耨多羅三藐三菩提」。

**（3）曇無竭為何將供養復還與常啼**

問曰：若曇無竭欲令薩陀波崙**善根**具足故受──「**善根**」者，所謂「具足檀波羅蜜」──何以故還與薩陀波崙？

答曰：曇無竭大智方便，令薩陀波崙大得福德而無所失，是謂上受。薩陀波崙至誠心施，斷諸貪著，不望還得[[114]](#footnote-114)，福德具足。

曇無竭思惟薩陀波崙遠來而於五欲心不染著，舊人[[115]](#footnote-115)供養為善，是故還與。

又聞諸女先以身上薩陀波崙，人非財物，欲遂其本意故。

又是諸女世世為薩陀波崙弟子。

如是等因緣故，還與薩陀波崙。

**二、正說般若**

**（一）曇無竭入定七年**

**1、曇無竭七年入無量三昧及行般若**

**（1）曇無竭菩薩入宮中之因由**

問曰：諸大菩薩說法不應疲極，何以入宮？

答曰：隨世人法（748c）故。

又眾香城中眾生，不常求道，或時厭[[116]](#footnote-116)息[[117]](#footnote-117)，受五欲樂；諸天常受五欲故，妨[[118]](#footnote-118)廢[[119]](#footnote-119)求道。

有菩薩所住國，常勤精進，不受五欲。是眾香城眾生本願雜[[120]](#footnote-120)受，曇無竭隨其志願，欲引導之，故生其國。是故以眾生聽法疲惓，起入宮中。

又未得道者，法雖微妙，常聞故生疲厭心──是眾中有是人故。

又曇無竭在[[121]](#footnote-121)是中受富樂，人法故，日沒應息。

**（2）常啼自念：為法故，不應坐臥，以待師出**

**A、正明**

是時，薩陀波崙作是念：「我為法來，不應坐臥。」

**B、釋疑**

**（A）為法故何以不應坐臥**

問曰：為法故何以不應坐臥？

答曰：

**a、大欲、大精進與坐臥相違故**

無是定[[122]](#footnote-122)法。此人大欲、大精進、恭敬法故，自作是念：「我若坐臥，則是懶惰。我初求法時，身尚不惜，何況疲惓！」是故不坐臥。大欲、大[[123]](#footnote-123)精進與坐臥相違故。

**b、坐、臥則不勤力，行、立則勤力精進**

又坐、臥[[124]](#footnote-124)則不勤力，行、立則勤力精進，是故常住二威儀以待師出。

**※ 因論生論：常啼先知曇無竭入定七年才出定否**

問曰：薩陀波崙先知師七歲不出不？

答曰：初來不知故。[[125]](#footnote-125)

**c、常啼自誓：師未出終不坐臥**

又[[126]](#footnote-126)復曇無竭亦常七歲不出，以因緣故，自誓七歲入定。薩陀波崙自誓：「師未出，終不坐臥[[127]](#footnote-127)。」

**d、為道法故**

又大人[[128]](#footnote-128)，世間法尚不自違，何況為道法！

**e、初求法時尚不惜身，況今立七歲**

又以初求法時，尚不惜身，今立七歲，何足為難！

**（B）云何能七年不坐不臥**

問曰：人身軟[[129]](#footnote-129)弱，何能七歲不坐不臥？

答曰：

**a、其時人壽長，雖七歲，如今七日**

是時人壽命長，雖復七歲，如今七日。

**b、好世人身福德力大故，雖立七歲，不以為難**

又好世人身福德力大，雖立七歲，不以為難。

如脇[[130]](#footnote-130)比丘，年六十始出家，而自結誓：「我脇[[131]](#footnote-131)不著席，要盡得聲聞[[132]](#footnote-132)所應得事，乃至得六神通阿羅漢。」[[133]](#footnote-133)作四阿含優婆提舍[[134]](#footnote-134)，於今大行於世。此人於惡世尚爾，何況薩陀波崙生於好世！

**c、心力強故，能辦其事**

又身力雖弱，以心強故，能辦其事。

**d、諸佛護念，大菩薩、諸天增益其氣力故**

復次，一心求佛道者，十方諸佛所念；諸（749a）大菩薩及求佛道諸天益[[135]](#footnote-135)其氣力，圍遶守護。是故雖住立七歲而不疲極。[[136]](#footnote-136)

**（3）釋「曇無竭菩薩一心入無量菩薩三昧，及行般若、方便力**

**A、曇無竭菩薩入三昧七年之因**

問曰：曇無竭入三昧，何以乃至七歲？

答曰：

**（A）好世人壽長，七歲不以為久**

先已答：好世人壽長，雖七歲不以為久。

**（B）欲除眾疑，令生貴敬心故**

又曇無竭宮殿、婇女、微妙五欲與天相似；薩陀波崙等新發意者，心未柔軟，疑曇無竭雖說空法、讚歎離欲，謂其心未能捨。是故[[137]](#footnote-137)七歲三昧，欲以除眾疑故，生貴敬心。[[138]](#footnote-138)

聞曇無竭七歲三昧，心、口相應能說、能行，則信受其語，易可得度。譬如癰瘡未熟，醫則不破，但以藥塗令熟，熟[[139]](#footnote-139)則易破。

**B、釋「曇無竭入無量三昧」之理**

復次，欲受心生實樂故，入無量三昧。

復次，說法有二種：一者、口說法，二者、身現法。

今欲以身現法故，入無量三昧，令眾生知攝心入慧，得如實智。

**C、釋「菩薩三昧」、「行般若方便力」義**

「菩薩三昧」者，如菩薩義中說。[[140]](#footnote-140)

「行般若、方便力」者[[141]](#footnote-141)，如〈方便品〉中說。[[142]](#footnote-142)

**2、常啼七年間但念曇無竭出定說法**

薩陀波崙於七歲中，三惡覺觀[[143]](#footnote-143)不生，不味於味。是人雖未破煩惱，而集諸善法故，制諸煩惱，不令得生[[144]](#footnote-144)；但[[145]](#footnote-145)一[[146]](#footnote-146)心念：「曇無竭何時當出？我當從聞般若。」

**3、常啼敬愛師法故，欲淨法座；但惡魔隱蔽，令水不現，欲壞其心**

**（1）過七年已，常啼知曇無竭當出**

過七歲已，作是念：「我當為曇無竭敷坐處，掃灑莊嚴。」

問曰：薩陀波崙云何得知過七歲已，曇無竭當出？[[147]](#footnote-147)

答[[148]](#footnote-148)曰：

**A、展轉聞知**

有人言：先曾七歲展轉聞知[[149]](#footnote-149)。[[150]](#footnote-150)

**B、曇無竭自說七年為限**

有人言：曇無竭初入三昧時[[151]](#footnote-151)，自說七歲為限。如釋迦文[[152]](#footnote-152)尼佛告阿難：「我欲一月、二月入禪定。」阿難以告四眾。[[153]](#footnote-153)

**（2）常啼等為曇無竭敷法座**

薩陀波崙深愛佛法、敬重曇無竭故，供養莊嚴說法處。

出家菩薩但莊嚴其心，詣師受法；在家菩薩則莊嚴說法處，華香供養。

復次，薩陀波崙作是莊嚴，欲令曇無竭知其愛[[154]](#footnote-154)法、欲法（749b）相，深心信樂，故現是事；是故生心，共五百女等，展力[[155]](#footnote-155)掃灑，自以其金、銀、珍寶敷座。

薩陀波崙等雖自有妙好茵[[156]](#footnote-156)褥[[157]](#footnote-157)，為愛法情至[[158]](#footnote-158)故，以身所著上衣敷座[[159]](#footnote-159)。

**（3）惡魔欲擾其心，令求水不得**

求水灑地，魔隱蔽[[160]](#footnote-160)故，求不能得。

此中自說因緣：「魔作是念：『若薩陀波崙求水不得，其心則劣[[161]](#footnote-161)，志願不滿故。又令自鄙[[162]](#footnote-162)其身，我薄福德故，為供養法，求水不得，以自輕憂愁覆心故。』」

「福德不增、智慧不照不明」者，諸憂愁煩惱覆心故，諸福德、智慧不能照明；譬如日障蔽[[163]](#footnote-163)故，其照不明。

魔知其心大，不可沮[[164]](#footnote-164)壞[[165]](#footnote-165)，但小沮壞，令其稽留。

**4、常啼刺身以血灑地，眾等皆無異心，魔不得便**

**（1）常啼刺身以血灑地**

**A、釋經義**

爾時，薩陀波崙自刺其身，出血灑地，欲以淹塵。

人血肉雖臭，以其至心求水不得，意不分別香臭好惡，為欲淹[[166]](#footnote-166)塵，不惜身命。

又薩陀波崙深心愛著般若波羅蜜故，無所愛惜。

有人言：多有諸天龍、鬼神等常隨逐薩陀波崙，佐助守護，是故所出之血變為香水；如羼提仙人被割截時，血化為乳。[[167]](#footnote-167)

又以無量福德成就故，隨願即成。

**※ 因論生論：若福德成就，魔不應隱蔽其水**

問曰：若福德成就，隨願即得，魔不應隱蔽其水？

答曰：是菩薩新發意能成小願，未能却魔。

此中薩陀波崙自說出血因緣：「我從無始生死已來數數喪身，未曾為法。」

**B、釋疑：若常啼刺血身死，誰復聽法**

問曰：若薩陀波崙愛法，刺身出血，若其身死，誰復聽法？

答曰：是事如破骨出髓中答。[[168]](#footnote-168)

又此中諸天、大菩薩守護故，令其不死。

又復惡魔知其心不可沮壞[[169]](#footnote-169)，水則還出。

**（2）釋「常啼等皆無異心」**

「薩陀波崙等皆無異心」者，如人初習慈心，欲為眾生及為般若波羅蜜故，不惜身命；既（749c）得利刀割身，以痛自逼故，心生悔恨，是名「異」。

是菩薩**信力大故**，欲得阿耨多羅三藐三菩提果報故，不計是苦。

又以**深悲心愛念眾生**，雖受種種苦惱，不以為難；譬如慈母愛子，雖為子長[[170]](#footnote-170)受勤苦不淨，不以為惡。

又復**見諸法實相畢竟空**故，知是身但是虛誑和合；破是虛誑故，割截身時，不妨阿耨多羅三藐三菩提。

**（3）釋「魔不得其便」**

「魔不得其便」者，如人有瘡則受毒；菩薩若有貪欲、憂愁瘡者，魔得其便。以出血灑地，心不憂愁故，魔不得便。

如[[171]](#footnote-171)薩陀波崙心，五百女人心亦[[172]](#footnote-172)如是，敬重薩陀波崙故；見其刺身，應有憂愁[[173]](#footnote-173)，以[[174]](#footnote-174)其願得滿故，不以為愁。

**5、帝釋讚歎常啼深心愛法，過去諸佛求般若亦如是**

**（1）帝釋見常啼為法忘軀，釋未曾有**

「爾時，釋提桓因見是事已，歎未曾有」者[[175]](#footnote-175)，是人未得無生忍，諸煩惱未斷，為供養[[176]](#footnote-176)法故，不惜身命，如諸離欲人無異；割截其身，如斷草木。初心既爾，後心轉增。

復次，「未曾有」者，此中釋提桓因自說因緣「薩陀波崙愛法乃爾，以刀自刺」等。

**（2）過去諸佛求般若亦如是**

釋提桓因作是心歡喜已，讚言：「善哉！」讚其愛法、樂法，勤心精進。

以過去佛為喻：「非但汝今辛苦，過去諸佛求般若亦爾。」

**6、常啼欲以華作供養，帝釋與之**

**（1）常啼作念欲得好華以莊嚴說法處**

薩陀波崙聞釋提桓因安慰其心已，如火得酥，轉更熾盛，作是念：「我既敷座灑地，當於何處得好名華莊嚴法處？」

問曰：不見水時，何以不作是念：「當於何處得水灑地？」

答曰：薩陀波崙以先有水處，即時皆無，知魔所作；是故自於四大分中刺水分灑地。身中水種雖多[[177]](#footnote-177)，血是命之所在，是[[178]](#footnote-178)故刺以灑地。

華不自有，曇無竭出時（750a）欲至，不容遠求；又所須復多，當以遍覆其地，是故生念欲得。

**（2）帝釋以天華供養常啼**

帝釋知其念，即以天華中妙者，名曼陀羅，三千石與之，足以周事[[179]](#footnote-179)。

帝釋所以不以人華與者，欲令發希有心故。

**（3）常啼受華已分作二分：一分說法時供養，一分散地**

薩陀波崙受華已，分作二分：好者留以說法時散，餘者覆地。其國俗法以[[180]](#footnote-180)華覆地，令行其上，以為供養。

**（二）曇無竭出定，正為說法**

**1、曇無竭出定，至法座，欲說般若；常啼心樂如入第三禪**

**（1）曇無竭出定，至法座，欲說般若**

**A、總說**

爾時，曇無竭如其先要[[181]](#footnote-181)，滿七歲已，從三昧起，與無量百千眾[[182]](#footnote-182)恭敬圍繞，直趣法座，為說般若故。

**B、別釋**

**（A）明菩薩入微妙三昧何緣令起**

問曰：若諸菩薩入微妙三昧中，誰能令起？

答曰：

**a、自作期限**

行者初入時，自作限齊，然後入定；時至，其心自在從三昧起，悲心故而生覺觀。

如[[183]](#footnote-183)一比丘，入滅受定三[[184]](#footnote-184)昧時，自期聞犍[[185]](#footnote-185)搥[[186]](#footnote-186)時當起。既入[[187]](#footnote-187)已，時僧坊[[188]](#footnote-188)失火，諸比丘惶懅[[189]](#footnote-189)，不打犍搥而去。爾時，過十二歲已，檀越更和合眾僧欲起僧坊，方打犍搥；聞犍搥聲起，即身散而死。後諸得道者，說其如此。[[190]](#footnote-190)

**b、法性生身菩薩常入三昧，以神通力度脫眾生**

復次，有人言：「法性生身大菩薩，如諸佛，常入三昧，無散亂麁心；以神通力故，能說法、飛行度脫眾生。世俗法故，有出入三昧相。是故雖入微妙三昧而能還出，以大悲心牽故；譬如呪術出龍。」

**（B）釋「大眾圍繞」**

「大眾圍繞」者，是內眷屬；恭敬散華、燒香，隨從而出，為說般若波羅蜜故。

**（C）釋「為常啼等說般若波羅蜜」**

「說般若波羅蜜」者，因世諦名字語言，欲示眾生第一義不動相故。

**（2）釋「常啼心樂如入第三禪」**

薩陀波崙見曇無竭，即得清淨歡喜，樂遍其身，如比丘入於三禪。所以者何？

多欲眾生，雖非淨妙，得猶喜樂，何況得見真功德莊嚴身者！

薩陀波崙從空中佛聞曇無竭，即生大（750b）欲，得諸三昧，見十方諸佛，復聞十方諸佛說先世因緣：「唯有曇無竭能度汝耳。」聞是已，增益其心，渴仰欲見，是故中道欲賣身供養。今於眾香城七歲不坐不臥欲見曇無竭。如是渴仰，欲樂來久；如人熱渴所逼，得濁煖潦水[[191]](#footnote-191)，猶尚歡喜，何況得清冷美水！既以渴仰情久，又曇無竭功德大，是故悅樂。

**※ 因論生論：為何但說第三禪樂，而不說上地定樂及解脫樂**

問[[192]](#footnote-192)曰[[193]](#footnote-193)：樂有四種，[[194]](#footnote-194)何以但說第[[195]](#footnote-195)三禪[[196]](#footnote-196)樂，而不說上地定樂及解脫樂？

答[[197]](#footnote-197)曰[[198]](#footnote-198)：

**A、第三禪中樂，樂之極**

以欲界眾生，於三受中多貪樂受。聞涅槃樂無所有，則心不樂喜；以上四禪中斷苦樂故，心亦不樂；第三禪中樂，樂之極。

**B、常啼新發意未入細深妙定故，遍身安樂故以三禪樂為喻**

復有人言：「薩陀波崙新發意未入細深妙定故，見曇無竭發大[[199]](#footnote-199)歡喜，似如三禪樂[[200]](#footnote-200)。薩陀波崙自覺[[201]](#footnote-201)我大歡喜故，即時捨喜，得清淨法性，遍身安樂，是故以三禪樂為喻。」

1. （大智度論……九）十八字＝（大智度論卷第九十九釋曇無竭品第八十九上）十九字【宋】【元】，＝（大智度論卷第九十九釋曇無竭品第八十九之上）二十字【明】，＝（大智度論卷第九十九釋說般若相品第八十九上）二十一字【宮】，＝（大智度經論卷第九十九釋第八十八品上）十七字【聖】，＝（摩訶般若波羅蜜品第八十八曇無竭品九十九）十九字【石】。（大正25，744d，n.17） [↑](#footnote-ref-1)
2. 《大品經義疏》卷10：

   〈品〉初是第二，彼具足聞法。就中為二：第一為疑斷，第二、正說般若。斷疑即是明佛來云※1、無來去明果，我說般若妙法明因義。須知如此因果皆是般若，未曾因果。**果般若**，般若名**果**；**因怙般若**，名**因**也。

   初中為二：第一、正為斷疑；二、聞法歡喜，報恩供養。

   初中復為二：第一、廣明佛來去、無來去義；第二、例一切法來去，見無來去義。

   初中為兩：第一明**來去無來去**，辨**法身**義；二、明**無來去**去※2，辨**應身**義。

   初中為兩：第一、正明**法身**來去、無來去；二、結其得失。

   初中為二：第一、正就法說名**無來去，**二、舉譬重釋疑。此明**法身**無來去，**應身**有來去。（卍新續藏24，343a2-12）

   ※1「云」疑「去」。（卍新續藏24，343d，n.2）

   ※2「去」上疑脫「來」字。（卍新續藏24，343d，n.3） [↑](#footnote-ref-2)
3. 《大般若波羅蜜多經》卷399〈78 法涌菩薩品〉：

   爾時，法涌菩薩摩訶薩告常啼菩薩摩訶薩言：「善男子！一切如來、應、正等覺、明行圓滿、善逝、世間解、無上丈夫、調御士、天人師、佛、薄伽梵所有法身，無所從來，亦無所去。何以故？善男子！諸法實性皆不動故。善男子！諸法真如無來無去、不可施設，如是真如即是如來、應、正等覺，廣說乃至佛、薄伽梵。」（大正6，1067b15-21） [↑](#footnote-ref-3)
4. 《大般若波羅蜜多經》卷399〈78 法涌菩薩品〉：「善男子！一切如來、應正等覺，廣說乃至佛、薄伽梵非即諸法，非離諸法。善男子！諸法真如，如來真如，一而非二。善男子！諸法真如非合非散，唯有一相所謂無相。善男子！諸法真如非一、非二、非三、非四，廣說乃至非百千等。何以故？善男子！諸法真如離數量故，非有性故。」（大正6，1068a1-7） [↑](#footnote-ref-4)
5. （水）＋於【石】。（大正25，744d，n.19） [↑](#footnote-ref-5)
6. 西海南海＝南海西海【石】。（大正25，744d，n.20） [↑](#footnote-ref-6)
7. 〔耶〕－【宋】【元】【明】【宮】。（大正25，744d，n.21） [↑](#footnote-ref-7)
8. 〔若〕－【宋】【元】【明】【宮】。（大正25，745d，n.1） [↑](#footnote-ref-8)
9. 《大般若波羅蜜多經》卷399〈78 法涌菩薩品〉：

   法涌菩薩語常啼言：「如是！如是！如汝所說。如彼渴人愚癡無智為熱所逼，見動陽焰於無水中妄生水想，若謂如來、應、正等覺有來有去，亦復如是當知是人愚癡無智。何以故？善男子！一切如來、應、正等覺不可以色身見，夫如來者即是法身。善男子！如來法身即是諸法真如、法界，真如、法界既不可說有來有去，如來法身亦復如是無來無去。」（大正6，1068a15-23） [↑](#footnote-ref-9)
10. 〔諸〕－【宋】【元】【明】【宮】【聖】【石】。（大正25，745d，n.2） [↑](#footnote-ref-10)
11. 是＋（諸）【聖】【石】。（大正25，745d，n.3） [↑](#footnote-ref-11)
12. 《大般若波羅蜜多經》卷400〈78 法涌菩薩品〉：「又，善男子！一切如來、應、正等覺說一切法，如夢所見，如變化事，如尋香城、光影、響、像、幻事、陽焰，非實有。若於如是諸佛所說甚深法義不如實知，執如來身是名是色、有來有去，當知彼人迷法性故，愚癡無智流轉諸屬趣受生死苦，遠離般若波羅蜜多，亦復遠離一切佛法。」（大正6，1069a21-28） [↑](#footnote-ref-12)
13. 《大般若波羅蜜多經》卷400〈78 法涌菩薩品〉：「若於如是諸佛所說甚深法義能如實知，不執佛身是名是色，亦不謂佛有來有去，當知彼人於佛所說甚深法義如實解了，不執諸法有來有去、有生有滅、有染有淨。由不執故能行般若波羅蜜多，亦能勤修一切佛法，則為**隣近**所求無上正等菩提，亦名如來真淨弟子，終不虛受國人信施，能與一切作良福田，應受世間人天供養。」（大正6，1069a28-b6） [↑](#footnote-ref-13)
14. 《大品經義疏》卷10：

    「**譬如大海中實**※1」下第二，明無去來，去來即是應身義，亦前明無去來，破其有見。今破無去來，破其無見中，識中道即識佛。《大經》云：中道之法名為佛也。論云：亦難※2有無二邊名為佛也。二、譬異者，初譬正明感應因緣，次譬明因※3因緣果。大海譬十方六道國土，寶喻佛四天下眾生福因緣海山※4此寶，四生福業因緣故感佛也。此寶雖生大海而有不得者，佛雖為物出而有見、不見。又大海有寶，不惜身命一心去乃得，不※5爾不得；眾生一心精進乃見佛，不爾不見也。（卍新續藏24，343c2-10）

    ※1案：「實」應作「寶」。

    ※2「難」疑「離」。（卍新續藏24，343d，n.7）

    ※3案：「因」疑衍字。

    ※4案：「山」應作「生」。

    ※5案：「不」與弗同，音同「弗」。 [↑](#footnote-ref-14)
15. 皆＋（是）【宋】【元】【明】【宮】【聖】【石】。（大正25，745d，n.4） [↑](#footnote-ref-15)
16. 《大般若波羅蜜多經》卷400〈78 法涌菩薩品〉：「復次，善男子！如大海中有諸珍寶，如是珍寶非十方來，亦非有情於中造作，亦非此寶無因緣生，然諸有情善根力故，令大海內有諸寶生。是寶生時，依因緣力和合故有，無所從來；是寶滅時，於十方面亦無所去，但由有情善根力盡令彼滅沒。所以者何？諸有為法，緣合故生，緣離故滅，於中都無生者滅者，是故諸法無來無去。」（大正6，1069b7-14） [↑](#footnote-ref-16)
17. 《大般若波羅蜜多經》卷400〈78 法涌菩薩品〉：「諸如來身亦復如是，於十方面無所從來，亦非於中有造作者，亦不可說無因緣生，然依本修淨行圓滿為因緣故，及依有情先修見佛業成熟故，有如來身出現於世；佛身滅時，於十方面亦無所去，但由因緣和合力盡即便滅沒。是故諸佛無來無去。」（大正6，1069b14-20） [↑](#footnote-ref-17)
18. 箜篌：古代撥弦樂器名。有豎式和臥式兩種。（《漢語大詞典》（八），p.1206） [↑](#footnote-ref-18)
19. 槽：3.弦樂器上架弦的凹格子。以檀木或玉石製成的叫檀槽或石槽。（《漢語大詞典》（四），p.1257） [↑](#footnote-ref-19)
20. 頸：2.指物體像人體頸部的部位。（《漢語大詞典》（十二），p.311） [↑](#footnote-ref-20)
21. 絃＝弦【宮】【石】＊。（大正25，745d，n.5） [↑](#footnote-ref-21)
22. 棍＝枇【聖】【石】＊。（大正25，745d，n.6） [↑](#footnote-ref-22)
23. 〔不從柱出〕－【宋】【元】【明】【宮】【聖】。（大正25，745d，n.7） [↑](#footnote-ref-23)
24. 從＝來【宋】【元】【明】【宮】。（大正25，745d，n.8） [↑](#footnote-ref-24)
25. 《大般若波羅蜜多經》卷400〈78 法涌菩薩品〉：「復次，善男子！譬如箜篌，依止種種因緣和合而有聲生。是聲因緣，所謂槽、頸、繩、棍、絃等人功作意，如是一一不能生聲，要和合時其聲方起，是聲生位無所從來，於息滅時無所至去。善男子！諸如來身亦復如是，依止種種因緣而生。是身因緣，所謂無量福德智慧，及諸有情所修見佛善根成熟，如是一一不能生身，要和合時其身方起，是身生位無所從來，於滅沒時無所至去。」（大正6，1069b21-29） [↑](#footnote-ref-25)
26. 《大般若波羅蜜多經》卷400〈78 法涌菩薩品〉：「善男子！汝於如來、應、正等覺無來去相應如是知，隨此道理於一切法無來去相亦如是知。」（大正6，1069b29-c2） [↑](#footnote-ref-26)
27. 《大般若波羅蜜多經》卷400〈78 法涌菩薩品〉：「善男子！若於如來、應、正等覺及一切法，能如實知無來無去、無生無滅、無染無淨，定能修行甚深般若波羅蜜多善巧方便，必得無上正等菩提。」（大正6，1069c2-5） [↑](#footnote-ref-27)
28. 《大品經義疏》卷10：

    「**爾時釋提桓因**」下第二，除疑，報恩供養，天主與華三義。一者、天主受※樂佛故，道以華菩薩令供養法師。二者、為欲引物，常啼一心求佛道故，得天供養，餘人宜應觀之。三者、如文釋，明常啼得聞法故，以華施之，今供養報恩也。（卍新續藏24，343c18-22）

    ※「受」疑「愛」字。（卍新續藏24，343d，n.8） [↑](#footnote-ref-28)
29. 我＋（應）【宋】【元】【明】【宮】，我＋（應）【聖】，我＋（於）【石】。（大正25，745d，n.9） [↑](#footnote-ref-29)
30. 何＋（以）【石】。（大正25，745d，n.10） [↑](#footnote-ref-30)
31. 使＝便【石】。（大正25，745d，n.11） [↑](#footnote-ref-31)
32. 故＋（為）【宋】【宮】。（大正25，745d，n.12） [↑](#footnote-ref-32)
33. 〔諸〕－【宋】【宮】。（大正25，745d，n.13） [↑](#footnote-ref-33)
34. 《大般若波羅蜜多經卷》卷400〈78 法涌菩薩品〉：

    時，天帝釋知其所念，化作無量微妙香花，欲持施與常啼菩薩而作是言：「大士！今者哀愍我故，可受此花持以供養法涌菩薩。大士！應受我等供養，我今助成大士功德。所以者何？因大士故，我等無量百千有情獲大饒益，謂必當證所求無上正等菩提。大士！當知諸有能為一切有情，經於無量無數大劫，受諸勤苦如大士者甚為難得，是故今應受我所施。」（大正6，1070a7-15） [↑](#footnote-ref-34)
35. 屬：6.歸屬，隸屬。（《漢語大詞典》（四），p.64） [↑](#footnote-ref-35)
36. 〔三〕－【宋】【元】【明】【宮】【聖】。（大正25，745d，n.14） [↑](#footnote-ref-36)
37. 手＝掌【元】【明】。（大正25，745d，n.15） [↑](#footnote-ref-37)
38. 《大般若波羅蜜多經》卷400〈78 法涌菩薩品〉：

    時，長者女及諸眷屬，合掌恭敬白常啼言：「我等從今亦以身命奉屬供侍，願垂納受！以此善根願當獲得如是勝法同尊所證，願當來世恒親近尊，常隨從尊供養諸佛及諸菩薩，同修梵行。」（大正6，1070a19-24） [↑](#footnote-ref-38)
39. 《大品經義疏》卷10：

    「**說法同況**※1**起入空**※2」下第二，為說般若也，為二：初、入定為說法緣由，二、起定正為說法。（卍新續藏24，344a6-14）

    ※1案：「同況」應作「日沒」。

    ※2案：「空」應作「宮」。 [↑](#footnote-ref-39)
40. 《大般若波羅蜜多經》卷400〈78 法涌菩薩品〉：「法涌菩薩說法既久，日將欲沒，知眾疲倦，下師子座還入宮中。」（大正6，1070b12-13） [↑](#footnote-ref-40)
41. 說＝設【明】。（大正25，745d，n.16） [↑](#footnote-ref-41)
42. 灑＋（掃）【聖】【石】。（大正25，745d，n.17） [↑](#footnote-ref-42)
43. 〔地〕－【聖】【石】。（大正25，745d，n.18） [↑](#footnote-ref-43)
44. 《大般若波羅蜜多經》卷400〈78 法涌菩薩品〉：

    常啼菩薩聞空聲已，踊躍歡喜作是念言：「我今當為法涌菩薩敷設嚴飾師子之座，掃灑其地散妙香花，令我大師當昇此座，為眾宣說甚深般若波羅蜜多方便善巧及餘法要。」（大正6，1070c2-6） [↑](#footnote-ref-44)
45. 〔菩薩〕－【宋】【元】【明】【宮】。（大正25，745d，n.19） [↑](#footnote-ref-45)
46. 蔽＝弊【石】。（大正25，746d，n.1） [↑](#footnote-ref-46)
47. 〔行乃至〕－【宋】【元】【明】【宮】。（大正25，746d，n.2） [↑](#footnote-ref-47)
48. 稽留：1.延遲，停留。（《漢語大詞典》（八），p.121） [↑](#footnote-ref-48)
49. 《大般若波羅蜜多經》卷400〈78 法涌菩薩品〉：

    常啼菩薩既敷座已，求水灑地竟不能得。所以者何？惡魔隱蔽城內外水皆令不現。魔作是念：「常啼菩薩求水不得，愁憂苦惱，疲倦羸劣，心或變異，便於無上正等菩提善根不增、智慧不照，於一切智而有稽留，則不能空我之境界。」（大正6，1070c9-14） [↑](#footnote-ref-49)
50. （1）坋（ㄈㄣˋ）：2.謂粉狀物敷灑於他物。（《漢語大詞典》（二），p.1055）

    （2）坌（ㄅㄣˋ）：3.塵埃等粉狀物粘於他物。（《漢語大詞典》（二），p.1055） [↑](#footnote-ref-50)
51. 《大般若波羅蜜多經》卷400〈78 法涌菩薩品〉：

    常啼菩薩種種方便求水不得，作是念言：「我應刺身出血灑地，勿令塵起坌我大師。今我此身必當敗壞，何用如是虛偽身為？我無始來流轉生死，數為五欲喪失身命，而未曾為正法捨身，是故今應刺身出血。」

    作是念已即執利刀，周遍刺身出血灑地。時，長者女及諸眷屬亦學常啼刺血灑地。常啼菩薩、長者女等各為法故刺身出血，乃至不起一念異心。

    時，諸惡魔不能得便，亦不能礙所修善品，以常啼等心勇決故。（大正6，1070c14-24） [↑](#footnote-ref-51)
52. 《大般若波羅蜜多經》卷400〈78 法涌菩薩品〉：

    時，天帝釋見此事已，作是念言：「常啼菩薩、長者女等甚為希有，而由愛法、重法因緣，乃至遍體皆刺出血，為說法師周灑其地，曾不發起一念異心，令諸惡魔求不得便，亦不能礙所修善品。奇哉？大士乃能擐被如是堅固弘誓鎧甲，為欲利樂一切有情，以淳淨心不顧身命，求於無上正等菩提，恒發誓言：我為拔濟沈淪生死一切有情無量無邊身心大苦而求無上正等菩提，事若未成終無懈。」（大正6，1070c24-1071a4） [↑](#footnote-ref-52)
53. （1）石＝碩【宋】【元】【宮】。（大正25，746d，n.3）

    （2）石（ㄉㄢˋ）：17.量詞。計算容量的單位。十斗為一石。18.量詞。計算重量的單位。一百二十斤為一石。量詞。（《漢語大詞典》（七），p.979） [↑](#footnote-ref-53)
54. 華＋（已）【元】【明】。（大正25，746d，n.4） [↑](#footnote-ref-54)
55. 淨＝得【宋】【元】【明】【宮】【聖】。（大正25，746d，n.5） [↑](#footnote-ref-55)
56. （論）＋釋【元】【明】【石】。（大正25，746d，n.6） [↑](#footnote-ref-56)
57. 〔法〕－【宋】【元】【明】【宮】【聖】【石】。（大正25，746d，n.7） [↑](#footnote-ref-57)
58. 〔般若〕－【宋】【元】【明】【宮】。（大正25，746d，n.8） [↑](#footnote-ref-58)
59. 〔若〕－【宋】【元】【明】【宮】。（大正25，746d，n.9） [↑](#footnote-ref-59)
60. 有關五求門的論述，參見：

    （1）《十住毘婆沙論》卷4：「非色是佛，非受、想、行、識是佛；非離色有佛，非離受、想、行、識有佛；非佛有色，非佛有受、想、行、識；非色中有佛，非受、想、行、識中有佛；非佛中有色，非佛中有受、想、行、識。菩薩於此五種中不取相，得至阿惟越致地。」（大正26，40a17-22）

    （2）《十住毘婆沙論》卷15：「略說惡意者：說五陰為我，或言我有五陰，或言五陰中有我，或言我中有五陰，或言離五陰有我。」（大正26，105c19-21）

    （3）《中論》卷2〈10 觀燃可燃品〉（青目釋）：

    **可燃即非**※1**然，離可燃無燃，燃無有**※2**可燃，燃中無可燃，可燃中無燃。**

    可燃即非燃。何以故？先已說作作者一過故。離可燃無燃，有常燃等過故。燃無有可燃，燃中無可燃，可燃中無燃，以有異過故，三皆不成。（大正30，15c8-14）

    ※1可燃即非＝若可然無【宋】【元】【明】。（大正30，15d，n.13）

    ※2無有＝亦無【宋】【元】【明】。（大正30，15d，n.14）

    （4）印順法師，《中觀論頌講記》，pp.206-207：

    **若可燃無燃，離可燃無燃，燃亦無可燃，燃中無可燃。**

    本頌應還有一句「**可燃中無燃」**，五求的意義才完備。佛在時，研究有沒有我，就應用這一觀法。如火與柴，假使說柴就是火，火在柴中尋求，定不可得。離柴外沒有火，這更是盡人所知的；所以在五蘊中求我固然是沒有，離了五蘊去求我同樣是沒有的。所以說「**若可燃無燃，離可燃無燃**」。這即蘊離蘊的二根本見，顯然是不成立的。印度的外道，立五蘊是我，這是很少的，大都是主張在身心外另有一實我。其實這是不能證明成立的。試離了身心的活動，又怎麼知道有神我或靈魂？

    有的執著說：我與五蘊雖然是相離的，但彼此間有著某種關係可以了知，所以說有我為主體。但既然我法相依而別有，以我為本體，該是法屬於我，**我有於法**了。燃如我，可燃如身心，如說有身心屬於我，等於說柴是屬於火的。但柴並不屬於火，所以說「**燃亦無可燃**」。這樣，我也不應為身心之主而有身心了。

    並且，我法是不同的：我是整體的，法是差別的。我法相依而有，那還是我中有法呢？法中有我呢？

    假定說身心當中有我，尋求起來是不可得的。所以應加一句說：**可燃中無燃**。

    也不是我大而身心小，身心在我中，所以說「**燃中無可燃**」。

    這五門觀察，顯出即蘊、離蘊，依五蘊的我了不可得。 [↑](#footnote-ref-60)
61. 《大智度論》卷26〈1 序品〉：「復次，不二入法門是諸法實相門；異相即是二法，二法即是邪道。**佛是無誑法人**，不應行誑法，常行不二入法門；誑法即是異相。」（大正25，248a25-29） [↑](#footnote-ref-61)
62. 〔是〕－【聖】。（大正25，746d，n.10） [↑](#footnote-ref-62)
63. 《大正藏》原作「應」，今依《高麗藏》作「種」（第14冊，1364b17）。 [↑](#footnote-ref-63)
64. 是＝時【宋】【元】【明】【宮】。（大正25，746d，n.11） [↑](#footnote-ref-64)
65. 生＋（離）【宋】【元】【明】【宮】【聖】【石】。（大正25，746d，n.12） [↑](#footnote-ref-65)
66. 法＋（拳）【宋】【元】【明】【宮】【聖】【石】。（大正25，746d，n.13） [↑](#footnote-ref-66)
67. 答＝問【宋】【元】【明】【宮】。（大正25，746d，n.14） [↑](#footnote-ref-67)
68. （1）在＝有【石】。（大正25，746d，n.15）

    （2）案：《大正藏》原作「在」，今依【石】及《論》前後文意作「有」。 [↑](#footnote-ref-68)
69. 種＝眾【明】。（大正25，746d，n.16） [↑](#footnote-ref-69)
70. 〔佛〕－【宋】【元】【明】【聖】【石】。（大正25，746d，n.17） [↑](#footnote-ref-70)
71. 邪＝耶【石】＊。（大正25，746d，n.18） [↑](#footnote-ref-71)
72. 想＝相【宋】【元】【明】【宮】【聖】。（大正25，746d，n.19） [↑](#footnote-ref-72)
73. 如＋（是）【宋】【元】【明】【宮】，（如）【聖】【石】。（大正25，747d，n.1） [↑](#footnote-ref-73)
74. 〔有〕－【宋】【元】【明】【宮】。（大正25，747d，n.2） [↑](#footnote-ref-74)
75. （中）＋名【宋】【元】【明】【宮】。（大正25，747d，n.3） [↑](#footnote-ref-75)
76. 〔所〕－【宋】【元】【明】【宮】。（大正25，747d，n.4） [↑](#footnote-ref-76)
77. 法＝佛【石】。（大正25，747d，n.5） [↑](#footnote-ref-77)
78. 〔如〕－【宋】【元】【明】【宮】。（大正25，747d，n.6） [↑](#footnote-ref-78)
79. 自＝目【宋】【元】【明】【宮】。（大正25，747d，n.7） [↑](#footnote-ref-79)
80. 法＋（令苦樂）【石】。（大正25，747d，n.8） [↑](#footnote-ref-80)
81. 切＋（種）【聖】。（大正25，747d，n.9） [↑](#footnote-ref-81)
82. 〔雖〕－【石】。（大正25，747d，n.10） [↑](#footnote-ref-82)
83. 〔信〕－【宋】【元】【明】【宮】。（大正25，747d，n.11） [↑](#footnote-ref-83)
84. 乃至＝及【聖】【石】。（大正25，747d，n.12） [↑](#footnote-ref-84)
85. （1）植＝殖【聖】【石】。（大正25，747d，n.13）

    （2）植：10.種植，栽種。薛綜注：“植，猶種也。（《漢語大詞典》（四），p.1081） [↑](#footnote-ref-85)
86. 〔必〕－【石】。（大正25，747d，n.14） [↑](#footnote-ref-86)
87. 墮＝隨【明】，明註曰「隨」，宋南藏作「墮」【聖】。（大正25，747d，n.15） [↑](#footnote-ref-87)
88. 心＝意【宮】。（大正25，747d，n.16） [↑](#footnote-ref-88)
89. 在＋（於）【石】。（大正25，747d，n.17） [↑](#footnote-ref-89)
90. 瓦礫：1.破碎的磚頭瓦片。亦以形容荒廢頹敗的景象。2.比喻無價值的東西。（《漢語大詞典》（五），p.287） [↑](#footnote-ref-90)
91. 懶＝[宋-木+（袖-由+衣）]【石】。（大正25，747d，n.18） [↑](#footnote-ref-91)
92. 懶＝[宋-木+（袖-由+衣）]【聖】【石】。（大正25，747d，n.19） [↑](#footnote-ref-92)
93. 〔能〕－【宋】【元】【明】【宮】【聖】【石】。（大正25，747d，n.20） [↑](#footnote-ref-93)
94. （1）〔門〕－【宋】【元】【明】【宮】【聖】【石】。（大正25，747d，n.21）

    （2）《大正藏》原作「門」字，今依《高麗藏》作「間」（第14冊，1366a3）。 [↑](#footnote-ref-94)
95. 參見《中阿含經》卷58（211經）《大拘絺羅經》：「尊者大拘絺羅答曰：二因二緣而生正見。云何為二？一者、從他聞，二者、內自思惟。是謂二因二緣而生正見。」（大正1，791a1-3） [↑](#footnote-ref-95)
96. 絃＝弦【宮】【石】。（大正25，747d，n.22） [↑](#footnote-ref-96)
97. 棍＝枇【宮】。（大正25，747d，n.23） [↑](#footnote-ref-97)
98. 知＝如【宋】【元】【明】【宮】。（大正25，747d，n.24） [↑](#footnote-ref-98)
99. 文＝曼【宋】【元】【明】【宮】。（大正25，748d，n.1） [↑](#footnote-ref-99)
100. 供養＝恭敬【宋】【元】【明】【宮】，養＝敬【石】。（大正25，748d，n.2） [↑](#footnote-ref-100)
101. 試＋（試）【宋】【元】【明】【宮】【聖】【石】。（大正25，748d，n.3） [↑](#footnote-ref-101)
102. 參見《大智度論》卷98〈88 薩陀波崙品〉：

     薩陀波崙言：「汝若於此無力，汝必見供養，令我是身平復如故。」是時，薩陀波崙身即平復，無有瘡瘢，如本不異。釋提桓因與其願已，忽然不現。（大正25，739a22-26） [↑](#footnote-ref-102)
103. 〔女〕－【宋】【元】【明】【宮】【石】。（大正25，748d，n.4） [↑](#footnote-ref-103)
104. （1）短：6.缺少。7.淺薄，譾陋。（《漢語大詞典》（七），p.1538）

     （2）智短：智慮短淺，見識淺薄。（《漢語大詞典》（五），p.765） [↑](#footnote-ref-104)
105. 著＋（迷）【聖】【石】。（大正25，748d，n.5） [↑](#footnote-ref-105)
106. 又＝人【宋】【元】【明】【宮】。（大正25，748d，n.6） [↑](#footnote-ref-106)
107. 女＋（人）【石】。（大正25，748d，n.7） [↑](#footnote-ref-107)
108. 禮＝體【宋】【元】【明】【宮】【聖】。（大正25，748d，n.8） [↑](#footnote-ref-108)
109. 汝＝女【聖】。（大正25，748d，n.9） [↑](#footnote-ref-109)
110. 用心：1.使用心力。3.費心，留意。（《漢語大詞典》（一），p.1022） [↑](#footnote-ref-110)
111. 處分：1.處理，處置。（《漢語大詞典》（八），p.837） [↑](#footnote-ref-111)
112. 〔人〕－【聖】【石】。（大正25，748d，n.10） [↑](#footnote-ref-112)
113. 案：此「已」字，疑應作「己」。 [↑](#footnote-ref-113)
114. 得＋（得）【聖】。（大正25，748d，n.11） [↑](#footnote-ref-114)
115. 舊人：2.原有的人員。3.舊交。（《漢語大詞典》（八），p.1298） [↑](#footnote-ref-115)
116. 厭：1.嫌棄，憎惡，厭煩。（《漢語大詞典》（一），p.941） [↑](#footnote-ref-116)
117. 息：10.停止，停息。11.休息。（《漢語大詞典》（七），p.501） [↑](#footnote-ref-117)
118. 妨：2.阻礙，妨礙。（《漢語大詞典》（四），p.310） [↑](#footnote-ref-118)
119. 廢：5.曠廢，懈怠。9.停止，中止。（《漢語大詞典》（三），p.1279） [↑](#footnote-ref-119)
120. 雜：2.混雜，參雜。5.多，繁多。（《漢語大詞典》（十一），p.868） [↑](#footnote-ref-120)
121. 在＝有【元】【明】。（大正25，748d，n.12） [↑](#footnote-ref-121)
122. 定＝空【宋】【元】【明】【宮】。（大正25，748d，n.13） [↑](#footnote-ref-122)
123. 〔大〕－【宋】【元】【明】【宮】【聖】【石】。（大正25，748d，n.14） [↑](#footnote-ref-123)
124. 坐臥＝臥坐【石】。（大正25，748d，n.15） [↑](#footnote-ref-124)
125. 案：此一問答可對照下文「問曰：薩陀波崙云何得知過七歲已曇無竭當出？……。」（《大智度論》卷99〈89 曇無竭品〉（大正25，749a21-22））。 [↑](#footnote-ref-125)
126. 《大正藏》原作「不」，今依《高麗藏》作「又」（第14冊，1367b19）。 [↑](#footnote-ref-126)
127. 〔臥〕－【宋】【元】【明】【宮】。（大正25，748d，n.16） [↑](#footnote-ref-127)
128. 大人：6.指德行高尚、志趣高遠的人。（《漢語大詞典》（二），p.1322） [↑](#footnote-ref-128)
129. 軟＝濡【石】。（大正25，748d，n.17） [↑](#footnote-ref-129)
130. （1）勤＝脇【元】【明】【宮】。（大正25，748d，n.18）

     （2）《大正藏》原作「勤」，今依【元】【明】【宮】及論書所述作「脇」。 [↑](#footnote-ref-130)
131. （1）脇＝䯇【宋】【宮】，＝勒【聖】【石】。（大正25，748d，n.19）

     （2）脇：同「脅」。《集韻‧業韻》：「脅，《說文》：『兩膀也。』或書作脇。」（《漢語大字典（三）》，p.2073）

     （3）脅：1.身軀兩側自腋下至腰上的部分。（《漢語大詞典》（六），p.1263） [↑](#footnote-ref-131)
132. 聞＝間【宮】。（大正25，748d，n.20） [↑](#footnote-ref-132)
133. 參見《大唐西域記》卷2：

     時脇尊者聞諸譏議，因謝時人而自誓曰：「我若不通三藏理、不斷三界欲、得六神通、具八解脫，終不以脇而至於席。」自爾之後唯日不足，經行、宴坐、住立思惟，晝則研習理教，夜乃靜慮凝神，綿歷三歲，學通三藏，斷三界欲、得三明智，時人敬仰，因號脇尊者焉。（大正51，880b24-c2） [↑](#footnote-ref-133)
134. （1）參見《大智度論》卷33〈1 序品〉：「論議經者，答諸問者，釋其所以。又復廣說諸義，如佛說四諦。何等是四？所謂四聖諦。何等是四？所謂苦、集、滅、道聖諦。是名論議。……是名優波提舍。……復次，佛所說論議經，及摩訶迦栴延所解修多羅，乃至像法凡夫人如法說者，亦名優波提舍。」（大正25，308a17-b4）

     （2）參見印順法師，《說一切有部為主的論書與論師之研究》，p.23：

     優波提舍（upadeśa），或音譯為優婆提舍，鄔波第鑠；義譯為說義，廣演，章句等，以「論議」為一般所通用。優波提舍為十二分教（十二部經）的一分，他的性質，《大毘婆沙論》重在論議，《大智度論》重在解義，《瑜伽師地論》作為一切論書的通稱。 [↑](#footnote-ref-134)
135. 益：4.增加。（《漢語大詞典》（七），p.1422） [↑](#footnote-ref-135)
136. 《大品經義疏》卷10：

     問：「常啼云何能七年不坐臥耶？」

     答：「此時好世，七年如今七日。又時人福德康健，雖七年不以為患也。又天神護令不疲極也。」（卍新續藏24，344a14-17） [↑](#footnote-ref-136)
137. 〔故〕－【宋】【元】【明】【宮】。（大正25，749d，n.1） [↑](#footnote-ref-137)
138. 《大品經義疏》卷10：「七年入定者，常啼及始行之人見法尚居家受五欲或言有染，故七年入深三昧則顯無所著也。」（卍新續藏24，344a10-12） [↑](#footnote-ref-138)
139. 〔熟〕－【宋】【元】【明】【宮】。（大正25，749d，n.2） [↑](#footnote-ref-139)
140. 《正觀》（6），p.223：參見《大智度論》卷5〈1 序品〉（大正25，96b29-97a24）、卷28〈1 序品〉（大正25，268b22-c20）、卷41〈8 勸學品〉（大正25，361a7-21）、卷47〈18 摩訶衍品〉（大正25，396b26-402c）。 [↑](#footnote-ref-140)
141. 者＋（說行）【元】【明】。（大正25，749d，n.3） [↑](#footnote-ref-141)
142. 參見《正觀》（6），p.307，n.184：

     《大智度論》這一句話是在解說經文：「爾時，曇無竭菩薩，七歲一心入無量阿僧祇菩薩三昧，及行般若波羅蜜方便力。薩陀波崙菩薩，七歲經行、住立，不坐、不臥，無有睡眠，無欲恚惱，心不著味；但念曇無竭菩薩摩訶薩何時當從三昧起，出而說法。」（大正25，745c20-24）從經文來看，「行般若波羅蜜方便力」，似乎很廣泛，《大智度論》解釋成「如方便品中說」，很難確定究竟是指什麼。……因為篇幅的限制，此處只列出《大品般若經》、《大智度論》的一些說法，但應該可以看出「方便」的豐富內容。參見《大智度論》卷35〈2 報應品〉（《摩訶般若波羅蜜經》作〈2 奉鉢品〉）（大正25，317b29-c7）、卷38〈4 往生品〉（大正25，337b28-343c1）、卷38〈11 幻人無作品〉（大正25，377a17-379b12）、卷50〈20 發趣品〉（大正25，417a19-24）、卷56〈31 滅諍亂品〉（大正25，460b7-12）、卷57〈32 寶塔校量品〉（大正25，465b7-11）、卷58〈34 勸受持品〉（大正25，468c1-11）、卷63〈42 歎淨品〉（大正25，508a20-b5）、卷72〈54 大如品〉（大正25，565a18-566a1）、卷77〈63 等學品〉（大正25，605a10-13）、卷85〈71 道樹品〉（大正25，652c29-653a25）、卷85〈73 種善根品〉（大正25，657b23-b19）、卷90〈80 實際品〉（大正25，692c28-694a14）。 [↑](#footnote-ref-142)
143. （1）〔觀〕－【聖】【石】。（大正25，749d，n.4）

     （2）《大智度論》卷39〈4 往生品〉：「三惡覺，所謂欲覺、瞋覺、惱覺名為麁。」（大正25，346a3） [↑](#footnote-ref-143)
144. 生＝至【宋】【元】【明】【宮】。（大正25，749d，n.5） [↑](#footnote-ref-144)
145. 但＋（生）【聖】。（大正25，749d，n.6） [↑](#footnote-ref-145)
146. 一心＝生一【宋】【元】【明】【宮】。（大正25，749d，n.7） [↑](#footnote-ref-146)
147. 案：此一問答可與上文「問曰：薩陀波崙先知師七歲不出不？答曰：初來不知故」（大正25，748c15-16）相互比對。 [↑](#footnote-ref-147)
148. 答＋（波崙云）【元】【明】。（大正25，749d，n.8） [↑](#footnote-ref-148)
149. 知＋（復）【石】。（大正25，749d，n.9） [↑](#footnote-ref-149)
150. 參見《大般若波羅蜜多經卷》卷400〈78 法涌菩薩品〉：

     爾時，常啼菩薩摩訶薩如是精勤過七歲已，欻然聞有空中聲言：「咄！善男子！却後七日，法涌菩薩當從定起，於此城中宣說正法。」（大正6，1070b28-c2） [↑](#footnote-ref-150)
151. 〔時〕－【宋】【元】【明】【宮】。（大正25，749d，n.10） [↑](#footnote-ref-151)
152. 文＝牟【石】。（大正25，749d，n.11） [↑](#footnote-ref-152)
153. 參見《雜阿含經》卷17（481經）（大正2，122b13-17），《雜阿含經》卷29（807經）（大正2，207a8-12），《雜阿含經》卷29（808經）（大正2，207b14-17）。 [↑](#footnote-ref-153)
154. 愛＝受【宮】。（大正25，749d，n.12） [↑](#footnote-ref-154)
155. 展：5.施展。（《漢語大詞典》（四），p.42） [↑](#footnote-ref-155)
156. 茵：3.襯墊，褥子。（《漢語大詞典》（九），p.378） [↑](#footnote-ref-156)
157. （1）褥＝蓐【宮】【石】。（大正25，749d，n.13）

     （2）茵褥：亦作“茵蓐”，床墊子。（《漢語大詞典》（九），p.379） [↑](#footnote-ref-157)
158. 至：17.真摯，誠摯。18.周備，周到。20.充分，充足。（《漢語大詞典》（八），p.782） [↑](#footnote-ref-158)
159. 〔座〕－【聖】【石】。（大正25，749d，n.14） [↑](#footnote-ref-159)
160. 蔽＝蔽【石】＊。（大正25，749d，n.15） [↑](#footnote-ref-160)
161. 劣＝少【聖】。（大正25，749d，n.16） [↑](#footnote-ref-161)
162. 鄙：10.以為羞恥。（《漢語大詞典》（十），p.675） [↑](#footnote-ref-162)
163. 蔽＝蔽【石】＊。（大正25，749d，n.15-1） [↑](#footnote-ref-163)
164. 沮＝爼【石】＊。（大正25，749d，n.17） [↑](#footnote-ref-164)
165. 沮壞：毀壞，敗壞，破壞。（《漢語大詞典》（五），p.1072） [↑](#footnote-ref-165)
166. 淹：3.淹沒，沉沒。13.用同“ 掩 ”：遮蔽，遮蓋。（《漢語大詞典》（五），p.1349） [↑](#footnote-ref-166)
167. 參見《大智度論》卷14〈1 序品〉（大正25，166 c3-21）。 [↑](#footnote-ref-167)
168. 《正觀》（6），p.224：參見《大智度論》卷16（大正25，178c20-28）、卷49（大正25，412a20-23）。

     另參見《大智度論》卷98〈88 薩陀波崙品〉（大正25，743a17-21）。 [↑](#footnote-ref-168)
169. 〔壞〕－【聖】【石】。（大正25，749d，n.18） [↑](#footnote-ref-169)
170. 〔長〕－【宋】【元】【明】【宮】。（大正25，749d，n.19） [↑](#footnote-ref-170)
171. 〔如〕－【宋】【元】【明】【宮】。（大正25，749d，n.20） [↑](#footnote-ref-171)
172. 〔亦〕－【宋】【元】【明】【宮】。（大正25，749d，n.21） [↑](#footnote-ref-172)
173. 愁＝惱【宋】【元】【明】【宮】【聖】。（大正25，749d，n.22） [↑](#footnote-ref-173)
174. 以＝如【聖】。（大正25，749d，n.23） [↑](#footnote-ref-174)
175. 〔者〕－【石】。（大正25，749d，n.24） [↑](#footnote-ref-175)
176. 養＝敬【石】。（大正25，749d，n.25） [↑](#footnote-ref-176)
177. 多＝名【石】。（大正25，749d，n.26） [↑](#footnote-ref-177)
178. 〔是〕－【宋】【元】【明】【宮】【聖】。（大正25，749d，n.27） [↑](#footnote-ref-178)
179. 周事：1.濟事，成事。（《漢語大詞典》（三），p.298） [↑](#footnote-ref-179)
180. 〔以〕－【聖】。（大正25，750d，n.1） [↑](#footnote-ref-180)
181. 要：4.約言。以明誓的方式就某事作出莊嚴的承諾或表示某種決心。5.指所訂立的誓約、盟約。（《漢語大詞典》（八），p.753） [↑](#footnote-ref-181)
182. 眾＋（生）【石】。（大正25，750d，n.2） [↑](#footnote-ref-182)
183. 如＝有【宋】【元】【明】【宮】。（大正25，750d，n.3） [↑](#footnote-ref-183)
184. 〔三昧〕－【宋】【元】【明】【宮】【聖】【石】。（大正25，750d，n.4） [↑](#footnote-ref-184)
185. 犍＝揵【宋】【元】【明】【宮】。（大正25，750d，n.5） [↑](#footnote-ref-185)
186. （1）搥＝椎【元】【明】【聖】【石】＊。（大正25，750d，n.6）

     （2）犍椎：亦作“犍槌”。梵語的音譯。意為“聲鳴”。指寺院中的木魚、鐘、磬之類。（《漢語大詞典（六）》，p.282） [↑](#footnote-ref-186)
187. 入＋（定）【聖】【石】。（大正25，750d，n.7） [↑](#footnote-ref-187)
188. （1）坊：2.別室，專用的房舍。（《漢語大詞典》（二），p.1603）

     （2）僧坊：僧舍。（《漢語大詞典》（一），p.1682） [↑](#footnote-ref-188)
189. （1）懅＝遽【聖】。（大正25，750d，n.8）

     （2）惶遽：亦作“惶懅”。恐懼慌張。（《漢語大詞典》（七），p.663） [↑](#footnote-ref-189)
190. 參見《大毘婆沙論》卷153（大正27，779c3-29）。 [↑](#footnote-ref-190)
191. 潦水：雨後的積水。（《漢語大詞典》（六），p.128） [↑](#footnote-ref-191)
192. 〔問曰〕－【宋】【元】【明】【宮】。（大正25，750d，n.9） [↑](#footnote-ref-192)
193. 〔曰〕－【石】。（大正25，750d，n.10） [↑](#footnote-ref-193)
194. （1）《雜阿含經》卷17（485經）：「優陀夷！有四種樂。何等為四？謂離欲樂、遠離樂、寂滅樂、菩提樂。」（大正2，124b14-16）

     （2）《阿毘達磨大毘婆沙論》卷26：「四種樂者，一、出家樂，二、遠離樂，三、寂靜樂，四、三菩提樂。」（大正27，137a9-11）

     （3）《瑜伽師地論》卷35：「無惱害樂，應知略說復有四種：一、出離樂，二、遠離樂，三、寂靜樂，四、三菩提樂。正信捨家趣於非家，解脫煩籠居家迫迮種種大苦，名出離樂。斷除諸欲惡不善法，證初靜慮離生喜樂，名遠離樂。第二靜慮已上諸定，尋伺止息，名寂靜樂。一切煩惱畢竟離繫，於所知事，如實等覺，此樂名為三菩提樂。」（大正30，483c10-17）

     （4）另參見《瑜伽師地論》卷96（大正30，852b21-c12）。 [↑](#footnote-ref-194)
195. 第＝事【宮】。（大正25，750d，n.11） [↑](#footnote-ref-195)
196. 〔禪〕－【宋】【元】【明】【宮】。（大正25，750d，n.12） [↑](#footnote-ref-196)
197. 〔答曰〕－【宋】【元】【明】【宮】。（大正25，750d，n.13） [↑](#footnote-ref-197)
198. 〔曰〕－【石】。（大正25，750d，n.14） [↑](#footnote-ref-198)
199. 〔大〕－【宋】【元】【明】【宮】。（大正25，750d，n.15） [↑](#footnote-ref-199)
200. 〔樂〕－【宋】【元】【明】【宮】。（大正25，750d，n.16） [↑](#footnote-ref-200)
201. 覺＝興【石】。（大正25，750d，n.17） [↑](#footnote-ref-201)