`1114`慧日佛學班第06期

**《大智度論》卷39**

**〈釋往生品第四之中〉**

**（大正25，343a8-348c6）**

釋厚觀（2009.04.25）

**（拾柒）第十七類菩薩：入超越定**[[1]](#footnote-1)（印順法師，《大智度論筆記》［F037］p.371）

^【**經**】舍利弗！有菩薩摩訶薩行般若波羅蜜時[[2]](#footnote-2)，得四禪、四無量心、四無色定，遊戲其中──入初禪，從初禪起，入滅盡定。從滅盡定起，乃至入四禪；從四禪起，入滅盡定。從滅盡定起，入虛空處；從虛空處起，入滅盡定。從滅盡定起，乃至入非有想非無想處；從非有想非無想處起，入滅盡定。如[[3]](#footnote-3)是，舍利弗！菩薩摩訶薩行般若波羅蜜，以方便力故[[4]](#footnote-4)入超越定。^^

【**論**】

**一、滅盡定──小乘：菩薩不得；大：得**[[5]](#footnote-5)（印順法師，《大智度論筆記》〔A038〕p.74）

問曰：若凡夫人不能入滅盡定，云何菩薩從初禪起入滅盡定？

答曰：

**（一）小乘中說菩薩是凡夫，不能入滅盡定**

《阿毘曇鞞婆沙》中小乘如是說，[[6]](#footnote-6)非佛三藏說。

**`1115`（二）大乘中說，菩薩為二乘聖者所不及，能得滅盡定**

又，是菩薩，聖人尚不及，何況當是凡夫！

譬如六牙白象，雖被毒箭，猶憐愍怨賊！[[7]](#footnote-7)如是慈悲心，阿羅漢所無。

畜生中猶尚如是，何況作人身離欲入禪而不得滅盡定！

**二、超越定不能過二，云何菩薩能遠超**

問曰：若菩薩得滅盡定，可爾；超越定法不能過二，若言「從初禪起乃至入滅盡定」，無有是法！

答曰：餘人（343b）雖有定法，力少故，不能遠超；菩薩無量福德智慧力，深入禪定，心亦不著，故能遠超。譬如人中力士，趠[[8]](#footnote-8)不過三四丈；若天中[[9]](#footnote-9)力士，無復限數。

小乘法中，超一者是定法；菩薩禪定力大，心無所著，故遠近隨意。[[10]](#footnote-10)

**三、超越定與次第定孰勝［二說］**（印順法師，《大智度論筆記》［A038］p.74）

問曰：若爾者，超越者是大，次第定不應為大？

答曰：

**（一）二俱為大**

二俱為大。所以者何？從初禪起至二禪，更無餘心，一念得入，乃至滅盡定皆爾。超越者，從初禪起入第三禪，亦不令餘心雜，乃至滅盡定，逆順皆爾。

**（二）超越定勝**

有人言：超越定勝。所以者何？但[[11]](#footnote-11)無餘心雜而能超越故；譬如槃馬[[12]](#footnote-12)迴轉隨意。

**`1116`（拾捌）第十八類菩薩：不小果取證——是不退菩薩**（印順法師，《大智度論筆記》［F037］p.371）

^【**經**】舍利弗！有菩薩摩訶薩行般若波羅蜜時，修四念處乃至十八不共法，不取須陀洹果、斯陀含果、阿那含果、阿羅漢果、辟支佛道；以方便力，為度[[13]](#footnote-13)眾生故起八聖道分，以是八道，令得須陀洹果乃至辟支佛道。」

佛告舍利弗：「一切阿羅漢、辟支佛果及智，是菩薩摩訶薩無生法忍。舍利弗！當知是菩薩摩訶薩行般若波羅蜜，在阿鞞跋致地中住。^^

【**論**】

**一、何故不說菩薩行六度而但說得四念處等**

問曰：何以不說是菩薩行六波羅蜜，而但說得四念處？

答曰：若說、若不說，當知是菩薩皆行六波羅蜜，於三十七品或行、或不行。

**二、釋「菩薩自不取二乘果，而能令眾生得二乘果」**

「不證聲聞、辟支佛道」者，有大慈大悲、深入方便力等，如先說。[[14]](#footnote-14)

**※ 因論生論：自不得道果，云何能化人**

問曰：自不得諸道果，云何能以化人？

答曰：

**（一）二乘果及智，皆是菩薩法忍**

佛自說因緣，所謂聲聞、辟支佛果及智，皆是菩薩法忍，但不受諸道果名字，[[15]](#footnote-15)果及智皆入無生法忍中。[[16]](#footnote-16)

**（二）唯不取證，餘者皆行**

復次，唯不取證，餘者皆行。[[17]](#footnote-17)

**三、釋「在阿鞞跋致地中住」**

得菩薩道故，名（343c）為「阿鞞跋致」。

**`1117`（拾玖）第十九類菩薩：淨兜率天道——是賢劫菩薩**（印順法師，《大智度論筆記》［F037］p.371）

^【**經**】舍利弗！有菩薩摩訶薩住六波羅蜜淨兜率天道，當知是賢劫中菩薩。^^

【**論**】釋曰：

菩薩有各各道、各各行、各各願。是菩薩修業因緣，生兜率天上，入千菩薩會中，次第作佛。如是相，當知是賢劫中菩薩。

**（貳拾）第二十類菩薩：未證四諦——是一生補處**（印順法師，《大智度論筆記》［F037］p.371）

^【**經**】舍利弗！有菩薩摩訶薩修四禪乃至十八不共法，未證四諦，當知是菩薩一生補處。^^

【**論**】

**一、一生補處菩薩應生欲界之兜率天，云何說得四禪等**

問曰：是一生補處菩薩應生兜率天，云何說「得四禪等」？

答曰：

**（一）生兜率天上，離欲得四禪等**

是菩薩生兜率天上，離欲得四禪等。

**（二）離欲來久具足佛法，以方便力生兜率天**

復次，是補處菩薩離欲來久具足佛法，以方便力，隨補處法，生兜率天。

**二、釋「未證四諦」**

「未證四諦」者，故留不證。若取證者，成辟支佛；欲成佛故不證[[18]](#footnote-18)。[[19]](#footnote-19)

**（貳拾壹）第二十一類菩薩：久劫修證──鈍根**（印順法師，《大智度論筆記》［F037］p.371）

^【**經**】舍利弗！有菩薩摩訶薩無量阿僧祇劫修行，得阿耨多羅三藐三菩提。^^

【**論**】釋曰：

是菩薩雖種善根，求阿耨多羅三藐三菩提，以鈍根雜行故，久乃得之。[[20]](#footnote-20)以深種善根，故必得。[[21]](#footnote-21)

**（貳拾貳）第二十二類菩薩：菩薩常精進，不說無益事**[[22]](#footnote-22)（印順法師，《大智度論筆記》［F038］p.371）

^【**經**】舍利弗！有菩薩摩訶薩住六波羅蜜，常懃精進，利益眾生，不說無益之事。^^

【**論**】釋曰：

**一、先有惡口故，發願不說無益事**

是菩薩先有惡口故，發菩薩心願言：「我永離口四過，行[[23]](#footnote-23)是道。」

**`1118`二、恐有謬錯故，不說無益事**

復次，此菩薩知是般若波羅蜜中諸法，無有定相，不可著、不可說相故。如是知能利益者，皆是佛法；若不能利益，雖種種好語，非是佛法。[[24]](#footnote-24)譬如種種好藥，不能破病，不名為藥；趣[[25]](#footnote-25)得土泥等能差[[26]](#footnote-26)病者，是名為藥。以是故，恐其謬錯故，不說無益之事。（344a）

**（貳拾參）第二十三類菩薩：斷眾生三惡道**（印順法師，《大智度論筆記》［F038］p.371）

^【**經**】舍利弗！有菩薩摩訶薩行六波羅蜜，常懃精進，利益眾生，從一佛國至一佛國，斷眾生三惡道。^^

【**論**】釋曰：是菩薩住六神通，到十方世界，遮上、中、下三種不善道。[[27]](#footnote-27)

**（貳拾肆）第二十四類菩薩：菩薩──以財施人**（印順法師，《大智度論筆記》［F038］p.371）

^【**經**】舍利弗！有菩薩摩訶薩住六波羅蜜，以檀為首，安樂一切眾生──須飲食與飲食，衣服、臥具、瓔珞、花香、房舍、燈燭，隨其[[28]](#footnote-28)所須，皆給與之。^^

【**論**】釋曰：

菩薩有二種：一者、能令眾生離苦，二者、能與樂。

復有二種：一者、憐愍三惡道眾生，二者、憐愍人。

是菩薩與眾生樂，憐愍人故，隨所須皆與之。

**（貳拾伍）第二十五類菩薩：相好——變身如佛，以法施三惡道**[[29]](#footnote-29)（印順法師，《大智度論筆記》［F038］p.371）

^【**經**】舍利弗！有菩薩摩訶薩行般若波羅蜜時，變身如佛，為地獄中眾生說法，為畜生、餓鬼中眾生說法。^^

【**論**】

**一、何故菩薩變身如佛**

問曰：是菩薩何以故[[30]](#footnote-30)變作佛身，似不尊重佛？

答曰：

**（一）有眾生見佛身得度故**

有眾生見佛身得度者，或有見轉輪聖王等餘身得度者，以是故變身作佛。

**`1119`（二）若以佛身入地獄，則閻羅王諸鬼神不遮礙故**

復次，世間稱佛名字是大悲、是世尊。若以佛身入地獄者，則閻羅王諸鬼神不遮礙──是我所尊者師，云何可遮！

**二、釋「為三惡道眾生說法」**

**（一）地獄眾生常有苦痛，云何可化**

問曰：若地獄中火燒，常有苦痛，心常散亂，不得受法，云何可化？

答曰：是菩薩以不可思議神通力，破鑊[[31]](#footnote-31)滅火，禁制獄卒，放光照之，眾生心樂，乃為說法，聞則受持。

**（二）三惡道聞法得益（差別）**（印順法師，《大智度論筆記》〔A062〕p.102）

**1、地獄道：若地獄眾生能聞菩薩說法，有得道者耶**

問曰：若爾者，地獄眾生有得道者不？

答曰：雖不得道，種得道善根因緣。所以者何？以重罪故，不應得道。

**2、畜生道**

畜生道中當分別：或得者，或不得者。如阿那婆達多龍王、沙[[32]](#footnote-32)竭龍王等得菩薩道。[[33]](#footnote-33)

**3、餓鬼道**

鬼神道中，如夜叉、密迹金剛[[34]](#footnote-34)、鬼子母[[35]](#footnote-35)等，有得見道，是[[36]](#footnote-36)大菩薩。（344b）

**`1120`（貳拾陸）第二十六類菩薩：相好——變身如佛，以法施眾生，供佛、聞法、嚴土**（［F038］p.371）

^【**經**】舍利弗！有菩薩摩訶薩行六波羅蜜時，變身如佛，遍至十方如恒河沙等諸佛世界，為眾生說法；亦供養諸佛及淨佛世界，聞諸佛說法；觀採十方淨妙國土[[37]](#footnote-37)相而已[[38]](#footnote-38)，自起殊勝世界。其中菩薩摩訶薩皆是一生補處。^^[[39]](#footnote-39)

【**論**】釋曰：

**一、變身如佛，為十方世界眾生說法**

是菩薩遍為六道說法，以佛身為十方眾生說法。若眾生聞弟子教者，不能信受；若聞佛獨尊自在者說法，信受其語。

**二、菩薩為二事因緣故供養諸佛、莊嚴世界**

是菩薩二事因緣故，供養諸佛、莊嚴世界：聞莊嚴世界法，到十方佛國取清淨世界相。

**三、釋「**^**其中菩薩摩訶薩皆是一生補處**^^**」**

行業因緣，轉復殊勝，光明亦多。所以者何？此國土[[40]](#footnote-40)中皆一生補處菩薩。

**※ 因論生論：先說「兜率天上」一生補處菩薩，今云何說「他方世界」菩薩皆是一生補處**

問曰：若先已[[41]](#footnote-41)說「兜率天上一生補處菩薩」，今云何說「他方世界菩薩皆一生補處」？

答曰：兜率天上一生補處者，是三千世界常法；餘處不定。

所謂第一清淨者，轉身成佛[[42]](#footnote-42)故。

**（貳拾柒）第二十七類菩薩：相好嚴身諸根明利，以三乘度眾生**（［F038］p.371）

^【**經**】舍利弗！有菩薩摩訶薩行六波羅蜜時，成就三十二相，諸根淨利。諸根淨利故，眾人愛敬；以愛敬故，漸以三乘法而度脫之。如是，舍利弗！菩薩摩訶薩行般若波羅蜜時，應學身清淨、口清淨。^^

【**論**】釋曰：

**一、釋「**^**成就三十二相，諸根淨利，眾人愛敬，漸以三乘法而度脫之**^^**」**

**（一）成就三十二相**

是菩薩欲令眾生眼見其身得度故，以三十二相莊嚴身。

**（二）諸根淨利**

「^諸根淨利^^」者，眼等諸根明利，出過餘人；信、慧根諸心數根等，利淨第一。

**`1121`（三）眾人愛敬，漸以三乘法而度脫之**

見者歎其希有：「我無此事！」愛敬是菩薩，信受其語，世世具足道法，以三乘道入涅槃。

**二、相好、諸根淨利之因緣：身口業清淨**

是三十二相、眼等諸根，皆從身口業因緣清淨得，以是故，佛說：「菩薩應當淨身口業。」

**（貳拾捌）第二十八類菩薩：相好——諸根淨利，不自高下他**（《大智度論筆記》［F038］p.371）

^【**經**】舍利弗！有菩薩摩訶薩行六波羅蜜時[[43]](#footnote-43)（344c）得諸根淨，以是淨根而不自高，亦不下他。^^

【**論**】釋曰：

**一、釋「**^**行六波羅蜜時得諸根淨**^^**」**

是菩薩常深淨行六波羅蜜故，得眼等諸根淨利，人皆愛敬；慧等諸心數法根，淨利無比，為度眾生故。

**二、釋「**^**不自高，亦不下他**^^**」**

世間常法，若得殊異，心則自高，輕諸餘人，作是念：「汝無此事，我獨有此！」以是因緣故，還失佛道。

如經中說：「^菩薩輕餘菩薩，念念一劫，遠於佛道；經爾所劫，更修佛道。^^」[[44]](#footnote-44)

以是故而不自高，亦不下他。

**（貳拾玖）第二十九類菩薩：住施戒度乃至阿鞞跋致地，終不墮惡道**[[45]](#footnote-45)（［F038］p.372）

^【**經**】舍利弗！有菩薩摩訶薩從初發心住檀波羅蜜、尸羅波羅蜜，乃至阿鞞跋致地，終不墮惡道。^^

【**論**】釋曰：

**一、從初發心乃至阿鞞跋致地，終不墮惡道**

是菩薩從初已來，性[[46]](#footnote-46)畏惡道，所作功德，願不墜墮。

`1122`「^乃至阿鞞跋致地^^」者，以未到中間，畏墮惡道故作願。

菩薩作是念：「若我墮三惡道者，自不能度，何能度人？又受三惡道苦惱時，以瞋惱故，結使增長，還起惡業，復受苦報；如是無窮，何時當得修行佛道？」

**二、釋疑：若持戒能不墮惡道，何以更說布施**

問曰：若持戒果報不墮惡道者，何以復說布施？

答曰：

**（一）布施亦能不墮惡道**

持戒是不墮惡道根本，布施亦能不墮。

**（二）若僅持戒，生人中貧窮不能自利利人，故復行布施**

復次，菩薩持戒，雖[[47]](#footnote-47)不墮惡道中，生人中貧窮，不能自利，又不益人；以是故行布施。

**三、例餘波羅蜜**

餘波羅蜜，各有其事。

**（參拾）第三十類菩薩：乃至阿鞞跋致地，常不捨十善**（印順法師，《大智度論筆記》［F038］p.372）

^【**經**】舍利弗！有菩薩摩訶薩，從初發心乃至阿鞞跋致地，常不捨十善行。^^

【**論**】釋曰：

**一、為令知如何行尸羅波羅蜜故說常行十善**

佛說持戒故不墮惡道，布施隨逐；今不知云何行尸羅波羅蜜，乃至阿鞞跋致地，是故復說「常行十善」。

**二、但持戒牢固，不捨十善，能不墮三惡道**

復次，先菩薩持戒不牢固，布施隨助；今說但持戒牢固，不捨十善，不墮三（345a）惡道。

**（參拾壹）第三十一類菩薩：住施戒度中，作輪王，立眾生於十善道，以財物施眾生**（［F038］p.372）

^【**經**】舍利弗！有菩薩摩訶薩，住檀波羅蜜、尸羅波羅蜜中，作轉輪聖王，安立眾生於十善道，亦以財物布施眾生。^^」

【**論**】釋曰：

**一、以施、戒度因緣作轉輪聖王，亦以施、戒利益眾生**

是檀、尸波羅蜜因緣故，作轉輪聖王。

行**尸羅**波羅蜜故，能令眾生信受十善。

行**檀**波羅蜜故，以財寶給施眾生亦不可盡。

**二、釋疑：是否一切菩薩皆行施戒二度而作轉輪聖王**

問曰：一切菩薩皆行是二波羅蜜作轉輪聖王不？

答曰：不必然也！何以故？如此品中，諸菩薩種種法入佛道。[[48]](#footnote-48)

`1123`有菩薩聞轉輪聖王儀法，在此處能利益眾生，故作是願。

或有菩薩種轉輪聖王因緣，雖不作願，亦得轉輪聖王報。[[49]](#footnote-49)

**三、結**

自行二波羅蜜故，作轉輪聖王，亦教一切眾生行十善道，亦自行布施。

**（參拾貳）第三十二類菩薩：住施戒度，作輪王，常值遇多佛供養敬讚**（［F038］p.372）

聞者生疑：「為一世作？為世世作？」以是故──

^【**經**】佛告[[50]](#footnote-50)舍利弗：「有菩薩摩訶薩，住檀波羅蜜、尸羅波羅蜜，無量千萬[[51]](#footnote-51)世作轉輪聖王，值遇無量百千諸佛，供養恭敬，尊重讚歎。^^

【**論**】釋曰：

**一、作轉輪聖王大益眾生**

若菩薩知作轉輪聖王大益眾生者，便作轉輪聖王；若自知餘身益大，亦作餘身。

**二、作轉輪聖王供養諸佛**

復次，欲以世間法大供養佛故，作轉輪聖王。

**（參拾參）第三十三類菩薩：住般若（聞思），常以法照明眾生亦自照**[[52]](#footnote-52)（［F038］p.372）

**一、常以法照明眾生亦自照，不淨之三業不令妄起**

^【**經**】舍利弗！有菩薩摩訶薩常為眾生**以法****照明，亦以自照**；乃至阿耨多羅三藐三菩提，**終不離照明**。舍利弗！是菩薩摩訶薩於佛法中**已得尊重**。舍利弗！以是故，菩薩摩訶薩行般若波羅蜜時，**身口意不淨不令妄起**。^^」

【**論**】釋曰：

**（一）釋「**^**以法照明，亦以自照**^^**」**

上菩薩行檀、尸波羅蜜作轉輪聖王；是菩薩但分別諸經，讀誦[[53]](#footnote-53)、憶念、思惟、分別（345b）諸法，以求佛道。[[54]](#footnote-54)以是智慧光明，自利益，亦能利益眾生；如人闇道中然燈，亦能自益，亦能益人。

**`1124`（二）釋「**^**終不離照明**^^**」**

**1、讀誦思惟經法，以求佛道，終不離智慧光明**

「^終不離^^」者，是因緣故，終不離智慧光明，乃至阿耨多羅三藐三菩提。

**2、清淨說法，令眾生知諸法實相，世世不失智慧光明**

復次，是菩薩清淨法施，不求名利供養恭敬，不貪弟子，不恃智慧，亦不自高輕於餘人，亦不譏刺[[55]](#footnote-55)；但念十方諸佛慈心念眾生，我亦如是學佛道：說法無所依止，適[[56]](#footnote-56)無所著，但為眾生，令知諸法實相。[[57]](#footnote-57)如是清淨說法，世世不失智慧光明，乃至阿耨多羅三藐三菩提。

**（三）釋「**^**已得尊重**^^**」**

「^已得尊重^^」者，上諸菩薩能如是者，於諸眾生皆為尊重。

**（四）釋「**^**身口意不淨不令妄起**^^**」**

**1、若起身口意惡，聞者不信，智慧不明，不能善行菩薩道**

「^身口意不淨不令妄起^^」者，能以清淨法施者，不應雜起身口意惡業。所以者何？若起身口意惡者，聞者或不信受。若意業不淨，智慧不明；智慧不明不能善行菩薩道。

**2、若雜罪行，行道則難，不能疾成佛道**

復次，不但此一菩薩，上來菩薩能行此法者，皆名尊重佛教。若菩薩欲行菩薩道，皆不應雜罪行；一切惡罪業，不令妄起。雜行者，於行道則難，不能疾成佛道，罪業因緣壞諸福德故。

**二、菩薩三業不淨與身口意麁業**

**（一）舍利弗問：云何為菩薩三業不淨**

^【**經**】舍利弗白佛言：「世尊！云何菩薩身業不淨、口業不淨、意業不淨？」^^

【**論**】

**※ 舍利弗何故問菩薩三業不淨事**

問曰：舍利弗智慧第一，何以故不識身口意惡業？

答曰：

**`1125`、舍利弗雖知聲聞法，不知菩薩事故問**

舍利弗於聲聞法中則知，菩薩事異故不知；如說若菩薩生聲聞、辟支佛心，是為菩薩破戒。[[58]](#footnote-58)以是故舍利弗疑，不知何者是菩薩罪、非罪。

**2、舍利弗以十不善為三罪業，佛答菩薩取身口意相，是為菩薩身口意罪**

復次，舍利弗知身三不善道、口四不善道、意三不善道，是為身口意罪。此中佛答：「若菩薩取身口意相，是則為菩薩身口意罪。」

如是（345c）等因緣故，舍利弗問。

**（二）佛答：若菩薩取身口意相作緣，是為菩薩三罪業，能生六蔽心**

^【**經**】佛告舍利弗：「若菩薩摩訶薩作是念：『是身、是口、是意。』如是取相作緣，舍利弗！是名菩薩身口意罪。舍利弗！菩薩摩訶薩行般若波羅蜜時，不得身、不得口、不得意。舍利弗！菩薩摩訶薩行般若波羅蜜時，若得身、得口、得意，用是得身口意故，能生慳心、犯戒心、瞋心、懈怠心、亂心、癡心。當知是菩薩行六波羅蜜時，不能除身口意麁業。」^^

【**論**】釋曰：

**1、於三業取相為罪**

**（1）若不見三業是為無罪，若見三業是為罪**

佛示舍利弗：法空中菩薩，不見是三業，是為無罪；若見是三業，是為罪。

**（2）大小差別──十不善道為罪，見三業為罪**（印順法師，《大智度論筆記》［D009］p.252）

**A、標宗**

**（A）聲聞法以十不善道為罪**

聲聞法中，十不善道是為罪業。

**（B）大乘法見三業為罪**

摩訶衍中，見有身口意所作是為罪。所以者何？有作、有見，作者、見者皆是虛誑故。

**B、舉喻**

麁人則麁罪，細人則細罪。

如離欲界欲[[59]](#footnote-59)時，五欲、五蓋為惡罪，初禪攝善覺觀為無罪；離初禪入二禪時，覺觀為罪，二禪所攝善[[60]](#footnote-60)憙為無罪；乃至非有想非無想處亦如是。

入諸法實相中，一切諸觀、諸見、諸法皆名為罪。[[61]](#footnote-61)

**C、合法**

小乘人，畏三惡道故，以十不善業為罪。

`1126`大乘人，以一切能生著心取相法，與三解脫門相違者名為罪。

以是事異，故名為大乘。

**2、若取三業相則生六蔽心，不能除三麁業；若不取三業相則不生六蔽心，能除三麁業**

若見有是三業，雖不起惡，亦不名牢固；不見是身口意是三業根本，是為牢固。是菩薩法空故，不見是三事；用是三事，起慳貪相、犯戒相、瞋恚[[62]](#footnote-62)相、懈怠相、散亂相、愚癡相。因無故果亦無，如無樹則無蔭；若能如是觀者，則能除身口意麁業。

**※ 因論生論：先說「罪業」，云何又言「麁業」**

問曰：先說「罪業」，今何以故言「麁業」？

答曰：

**（1）麁業、罪業無異**

麁業、罪業無異；罪即是麁，不名為細。

**（2）聲聞人雖以意不善業等為細，但於大乘法則盡皆為麁**

復次，聲聞人以身、口不（346a）善業名為麁，意不善業名為細；瞋恚、邪見等諸結使名為麁罪，愛、慢等結使名為細罪；三惡覺──所謂欲覺、瞋覺、惱覺名為麁，親里覺、國土覺、不死覺名為細，但善覺名為微細。[[63]](#footnote-63)於摩訶衍中盡皆為麁，以是故，此說「麁罪」。

**三、云何除三種麁業**

^【**經**】舍利弗白佛言：「世尊！菩薩摩訶薩云何除身口意麁業？」

佛告舍利弗：「若菩薩摩訶薩不得身、不得口、不得意，如是菩薩摩訶薩能除身口意麁業。^^

`1127`^復次，舍利弗！菩薩摩訶薩從初發意行十善道，不生聲聞心、不生辟支佛心，如是菩薩摩訶薩能除身口意麁業。^^

【**論**】

**（一）不得身口意，能除三麁罪**

**1、辨麁細業**

問曰：何等身、口、意細業與相違者為麁？

答曰：（1）如前所說者是。

（2）復次，凡夫人業於聲聞業為麁，聲聞業於大乘為麁。

（3）復次，垢業為麁，非垢業為細。

（4）能生苦受因緣業為麁，不生苦受因緣業為細。

（5）有覺有觀業為麁，無覺無觀業為細。

（6）復次，見我乃至知者、見者為麁；若不見我乃至知者、見者，但見三業處、五眾、十二入、十八界為細。

（7）復次，有所見者名為麁，無所見者名為細。

**2、結**

以是故，佛告舍利弗：「若菩薩不得身口意，是時則除三麁業。」

**（二）住空行十善、不生二乘心，能除三麁罪**

復次，初發意住畢竟空中，一切法不可得，而常行十善道，不起聲聞、辟支佛心；以不取相心，一切諸善根皆迴向阿耨多羅三藐三菩提，是名菩薩除身口意麁業罪，名為清淨。[[64]](#footnote-64)

**（參拾肆）第三十四類菩薩：菩薩住般若，淨佛道［行六度］──一切諸法不可得故**（［D010］p.257）

^【**經**】舍利弗！有菩薩摩訶薩行般若波羅蜜淨佛道時，行檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜，是名菩薩摩（346b）訶薩除身口意麁業[[65]](#footnote-65)。」

舍利弗白佛言：「世尊！何等是菩薩摩訶薩佛道？」

佛告舍利弗：「佛道者，若菩薩摩訶薩不得身、不得口、不得意，不得檀波羅蜜乃至不得般若波羅蜜，不得聲聞、辟支佛，不得菩薩，不得佛。舍利弗！是名菩薩摩訶薩佛道，所謂一切諸法不可得故。^^

【**論**】釋曰：

**一、標行六度淨佛道**

是菩薩依六波羅蜜總相淨佛道。

**二、釋疑：佛已說「除三惡、三麁即是淨佛道」，今舍利弗何以更問**

問曰：舍利弗從佛聞除三惡、三麁即是淨佛道，今何以更問？

答曰：

**`1128`（一）先說三業淨，今說一切法淨**

先說三業清淨相，今說一切法清淨相。

**（二）先略說，今說別相**

先略說，今說別相。

**（三）先但三業空，今眾生空及法空**

先但不得三業；今不得六波羅蜜、諸賢聖菩薩及佛，是名淨佛道，一切法皆不可得故。

不得身乃至不得般若波羅蜜，是名**法空**。

不得聲聞乃至佛，是名**眾生空**。

菩薩住是二空中，漸[[66]](#footnote-66)得一切不可得空，不可得空即是諸法實相。[[67]](#footnote-67)

是「不可得空」義，如先「十八空」中說。[[68]](#footnote-68)

**（參拾伍）第三十五類菩薩：菩薩住般若，無能壞［行六度］──不念一切法故**（［D010］p.257）

^【**經**】舍利弗！有菩薩摩訶薩行六波羅蜜時，無能壞者。」

舍利弗白佛言：「世尊！云何菩薩摩訶薩行六波羅蜜時，無能壞者？」

佛告舍利弗：「若菩薩摩訶薩行六波羅蜜時，不念有色乃至識，不念有眼乃至意，不念有色乃至法，不念有眼界乃至法界，不念有四念處乃至八聖道分，不念有檀波羅蜜乃至般若波羅蜜，不念有十力乃至十八不共法，不念有須陀洹果乃至阿羅漢果，不念有辟支佛乃至阿耨多羅三藐三菩提。舍利弗！菩薩摩訶薩如是行，增益六波羅蜜，無能壞者。^^

【**論**】釋曰：

佛為舍利弗種種分別諸菩薩，次為說有菩（346c）薩發心時無有能壞者。

舍利弗驚喜恭敬諸菩薩，是故問：「菩薩結使未斷，未於實相[[69]](#footnote-69)法作證，何因緣故不可破壞？」

佛答：「若菩薩不念有色，乃至不念有阿耨多羅三藐三菩提；得是法空故，亦得眾生空。若是法空，觀空者亦空。住是無礙般若波羅蜜中，無有能壞者。」[[70]](#footnote-70)

**（參拾陸）第三十六類菩薩：菩薩住般若，具智慧——此慧能具足一切法，亦不得一切法**（［F038］p.372）

**一、具智慧，不墮下賤處，不為人、天、阿修羅憎惡**

^【**經**】舍利弗！有菩薩摩訶薩住般若波羅蜜中，具足智慧。以是智慧，常不墮惡道，不生弊惡人中，不作貧窮人；所受身體，不為人、天、阿修羅所憎惡。」^^

`1129`【**論**】釋曰：

此菩薩先世來愛樂智慧，學一切經書，觀察思惟，聽採諸法，自以智力推求一切法中實相。[[71]](#footnote-71)得是一切法實相故，為諸佛深心愛念。是無量智慧福德因緣故，身心具足，常受富樂，無諸不可。

^【**經**】^^

**二、用是智慧，見十方諸佛，聽法、見僧，亦見嚴淨佛土**

^舍利弗白佛言：「世尊！何等是菩薩摩訶薩智慧？」

佛告舍利弗：「菩薩摩訶薩用是智慧，成就見十方如恒河沙等諸佛、聽法、見僧，亦見嚴淨佛土。^^

**三、以是智慧，不著心、不取相，能具足一切法，亦不得一切法**

^菩薩摩訶薩以是智慧，不作佛想，不作菩薩想，不作聲聞、辟支佛想，不作我想，不作佛國想。用是智慧行檀波羅蜜亦不得檀波羅蜜，乃至行般若波羅蜜亦不得般若波羅蜜；行四念處亦不得四念處，乃至行十八不共法亦不得十八不共法。舍利弗！是名菩薩摩訶薩智慧。用是智慧，能具足一切法，亦不得一切法。^^[[72]](#footnote-72)

【**論**】釋曰：

**（一）釋「**^**何等是菩薩智慧**^^**」**

是中佛說二種智慧：一者、分別破壞諸法而不取相，二者、不著心、不取相見十方諸佛聽法。

**（二）釋「能具足一切法，亦不得一切法」**

**1、舉施度：行布施波羅蜜而不得布施**

問曰：云何行檀波羅蜜而不得檀？

答曰：不（347a）得檀中若一若異、若實若空。是檀從和合因緣生，於是檀中令眾生得富樂，及勸助佛道；以是故，行檀亦不得檀。

「不得」義，如上說。[[73]](#footnote-73)

**2、例餘法**

乃至十八不共法，亦如是。

**（三）結成**

是名「菩薩智慧能具足一切法而不得諸法」。

**`1130`（參拾柒）第三十七類菩薩：菩薩住般若，淨五眼**（印順法師，《大智度論筆記》［F038］p.372）

^【**經**】^^

**一、總標：行般若時淨五眼**

^舍利弗！有菩薩摩訶薩行般若波羅蜜時，淨於五眼：肉眼、天眼、慧眼、法眼、佛眼。」^^

**二、別釋**

**（一）肉眼淨**

^舍利弗白佛言：「世尊！云何菩薩摩訶薩肉眼淨？」

佛告舍利弗：「有菩薩肉眼見百由旬，有菩薩肉眼見二百由旬，有菩薩肉眼見一閻浮提，有菩薩肉眼見二天下、三天下、四天下，有菩薩肉眼見小千世界，有菩薩肉眼見中千世界，有菩薩肉眼見三千大千世界。[[74]](#footnote-74)舍利弗！是為菩薩摩訶薩肉眼淨。」^^

【**論**】

**1、何故不說「生五眼」而說「淨五眼」**

問曰：佛何以不說「行般若波羅蜜生五眼」，而說「淨五眼」？

答曰：菩薩先有肉眼，亦有四眼分，[[75]](#footnote-75)以諸罪結使覆故不清淨。如鏡性有照明，垢故不見；若除垢，則照[[76]](#footnote-76)明如本。[[77]](#footnote-77)菩薩行六波羅蜜，滅諸垢法故，眼得清淨。

**2、五眼清淨之因緣**[[78]](#footnote-78)

**（1）肉眼：業因緣**

肉眼，業因緣故清淨。

**（2）天眼：禪定及業因緣**

天眼，禪定及業因緣故清淨。

**（3）慧眼、法眼、佛眼：修無量智慧福德因緣**

餘三眼，修無量智慧、福德因緣故清淨。

**3、明肉眼可見範圍**

**（1）顯菩薩肉眼最勝能見三千大千世界**

最大菩薩，肉眼最勝見三千大千世界。

**A、菩薩肉眼何能無礙，二說**（印順法師，《大智度論筆記》［A053］p.90）

問曰：若三千大千世界中，百億須彌山，諸山鐵圍、山[[79]](#footnote-79)阜、樹木等，是事障礙，云何得遍見？若能得見，何用天眼？若不能見，此中云何說「見三千大千世界」？

`1131`答曰：

**（A）若無障礙，得見三千世界**

不以障礙故見；若無障礙，得見三千世界，如觀掌無異。

**（B）菩薩業報生天眼常在肉眼中，能見三千世界無礙**

復次，有人言：菩薩天眼有二種：一者、從禪定力得，二者、先世行業果報得。業報生天眼，常在肉眼（347b）中，以是故三千世界所有之物，不能為礙；因天眼開障，肉眼得見。是故肉眼得名果報生天眼，常現在前，不待攝心。

**B、菩薩肉眼何故最多但見大千，四說**（印順法師，《大智度論筆記》［A053］p.90）

問曰：佛為世尊，力皆周遍，何以但見一三千大千世界，不能見多？

答曰：

**（A）若肉眼過三千大千世界能見，何用天眼**

若肉眼能過三千大千世界復有所見者，何用天眼？以肉眼不能及故，修學天眼。

**（B）過三千世界皆是虛空，空中有風，與肉眼相違故不見**

復次，三千大千世界，劫初一時生，劫盡一時滅；世界之外，無央數由旬皆是虛空，空中常有風。[[80]](#footnote-80)肉眼與風相違，以相違故，不能得過見異世界。

或有菩薩住三千世界境上，計其道數，亦應見他方近世界。

問曰：菩薩及佛，何以不集無量清淨福德令肉眼遠有所見？

答曰：

**（A）肉眼因緣虛誑不淨故**

是肉眼因緣虛誑不淨，天眼因緣清淨；若無天眼，當修肉眼，強令遠見。

**（B）此經但說「極遠見三千世界」，餘經或有說「過三千世界」者，此中不說**

復次，如經中說「極遠見三千世界」；佛法不可思議，經法甚多，或能遠見，但此中不說。

**（2）舉餘肉眼所見，最小者見百由旬**

小遠見[[81]](#footnote-81)佛道菩薩，見二千中世界，不能種清淨業因緣故小；復不如者，見小千世界；復不如者，見四天下、一須彌山、一日月處；又見三天下、二天下、一天下、千由旬，乃至百由旬──是名最小肉眼淨。

**A、因論生論：為何說最小者見百由旬，而不說九十、八十等由旬**

問曰：何以不說九十、八十等由旬以為小？

答曰：

**（A）轉輪聖王**

轉輪聖王所見，過於餘人。

**（B）人**

又人先世然燈等因緣故，得堅固眼根，能遠有所見──雖遠，終不能見百由旬。

**`1132`（C）菩薩**

以是故，菩薩小者見百由旬。

**B、日月極遠云何能見**（印順法師，《大智度論筆記》［A053］p.90）

問曰：日月在上，去地四萬二千由旬，人皆能見，何以不能見百由旬？見百由旬何足稱[[82]](#footnote-82)？

答曰：日月雖遠，自有光明還照其形，人得見之；餘色不然。

又日月遠故，雖見而顛（347c）倒。所以者何？日月方圓五百由旬，而今所見，不過如扇；大而見小，顛倒非實。[[83]](#footnote-83)菩薩肉眼則不然！

**4、菩薩肉眼能見何事**

問曰：菩薩既得肉眼，能見何事？

答曰：見可見色。「色」義，「色眾」中廣說。[[84]](#footnote-84)

**（二）天眼淨**

^【**經**】舍利弗白佛言：「世尊！云何菩薩摩訶薩天眼淨？」

佛告舍利弗：「菩薩摩訶薩天眼，見一切[[85]](#footnote-85)四天王天所見，見[[86]](#footnote-86)三十三天、夜摩天、兜率陀天、化樂天、他化自在天所見，見梵天王所見乃至阿迦尼吒[[87]](#footnote-87)天所見。菩薩天眼所見者，四天王天[[88]](#footnote-88)乃至阿迦尼吒天所[[89]](#footnote-89)不知、不見。舍利弗！是菩薩摩訶薩天眼，見十方如恒河沙等諸佛世界中眾生死此生彼。舍利弗！是為菩薩摩訶薩天眼淨。」^^

【**論**】釋曰：

**1、菩薩天眼：二種：修得、報得──即在肉眼中**（印順法師，《大智度論筆記》［A053］p.90）

菩薩天眼有二種：一者、果報得，二者、修禪得。[[90]](#footnote-90)果報得者，常與肉眼合用，唯夜闇天眼獨用。

**（1）果報得天眼**

**A、諸人**

諸人得果報天眼，見四天下、欲界諸天，見下不見上；

**B、菩薩**

菩薩所得果報天眼，見三千大千世界。

**（2）離欲得天眼**

禪定離欲天眼所見，如先「十力天眼明」中說。[[91]](#footnote-91)

**`1133`2、遍見欲色界諸天所見，更過之，見十方恆河沙世界眾生死生**（［A053］p.90）

菩薩用是天眼，見十方如恒河沙等世界中眾生生死、善惡好醜及善惡業因緣，無所障礙。一切皆見四天王天乃至阿迦尼吒天所見，又能過之；是諸天不能知菩薩天眼所見。[[92]](#footnote-92)何以故？是菩薩出三界、得法性生身、得菩薩十力故。如是等因緣，菩薩天眼淨。

**3、例餘**

餘菩薩天眼論議，如「讚菩薩五神通」中說。[[93]](#footnote-93)

**（三）慧眼淨**

^【**經**】舍利弗白佛言：「世尊，云何菩薩摩訶薩慧眼淨？」

佛告舍利弗：「慧眼菩薩不作是念：有法若有為、若無為，若世間、若出世間，若有漏、若無漏。是慧眼菩薩，無法不見，無法不聞，（348a）無法不知，無法不識。[[94]](#footnote-94)舍利弗！是為菩薩摩訶薩慧眼淨。」^^[[95]](#footnote-95)

【**論**】釋曰：

**1、云何求慧眼**

肉眼不能見障外事，又不能遠見，是故求天眼。

天眼雖復能見，亦是虛誑，見一異相，取男女相，取樹木等諸物相；見眾物和合虛誑法，[[96]](#footnote-96)以是故求慧眼──慧眼中無如是過。

**2、何等是慧眼相**

**（1）慧眼體十說**（印順法師，《大智度論筆記》［A053］p.90，〔F039〕，p.373）

問曰：若爾者，何等是慧眼相？

答曰：

**A、八道中正見——見五眾實相故**（印順法師，《大智度論筆記》［F039］p.373）

有人言：八聖道中正見是慧眼相，能見五受眾實相、破諸顛倒故。

**B、緣涅槃慧——所緣不可壞故，是真實非虛誑**（印順法師，《大智度論筆記》［F039］p.373）

有人言：能緣涅槃慧，名為慧眼；所緣不可破壞故，是智慧非虛妄。

**C、三脫相應慧——能開涅槃門故**（印順法師，《大智度論筆記》［F039］p.373）

有人言：三解脫門相應慧，是名慧眼。何以故？是慧能開涅槃門故。

**`1134`D、智慧能觀實際，了了深入悉知**（印順法師，《大智度論筆記》［F039］p.373）

有人言：智慧現前，能觀實際，了了深入，通達悉知，是名慧眼。

**E、能達法性直過無礙**（印順法師，《大智度論筆記》［F039］p.373）

有人言：能通達法性，直過無礙。

**F、定心知諸法相如**（印順法師，《大智度論筆記》［F039］p.373）

有人言：定心知諸法相如，是名慧眼。

**G、法空**（印順法師，《大智度論筆記》［F039］p.373）

有人言：法空是名慧眼。

**H、不可得空，法空亦不得**（印順法師，《大智度論筆記》［F039］p.373）

有人言：不可得空中，亦無法空，是名慧眼。

**I、十八空**（印順法師，《大智度論筆記》［F039］p.373）

有人言：十八空皆是慧眼。

**J、癡慧不二，世出世不二，諸觀滅，心行息，言語滅，世間法相如涅槃**（［F039］p.373）

有人言：癡、慧非一非異。世間法不異出世間，出世間法不異世間；世間法即是出世間，出世間法即是世間。所以者何？異不可得故。[[97]](#footnote-97)諸觀滅，諸心行轉還無所去，滅一切語言，世間法相如涅槃不異[[98]](#footnote-98)──如[[99]](#footnote-99)是智慧，是名慧眼。

**（2）菩薩慧眼：不戲論慧，捨二邊，行中道，故不取一切，而無法不見等**（［A053］p.90）

**A、離二邊，以不戲論慧行於中道**

復次，此中佛自說：「慧眼菩薩，一切法中不念有為、若無為，若世間、若出世間，若有漏、若無漏等。」是名慧眼。

若菩薩見有為、世間、有漏，即墮有見中；若見無為、出世間、無漏，即墮無見中。是有無二見捨，以不戲論慧，行於中道，是名慧眼。[[100]](#footnote-100)

**B、得慧眼，無法不見、無法不聞、無法不知、無法不識**

**（A）明因：破邪曲諸法、無明**（印順法師，《大智度論筆記》［A053］p.91）

得是慧眼，無法不見、無法不聞、無法不知、無法不識。所以者何？得是慧眼，破邪曲諸法、無明諸法。總相、（348b）別相各皆如是[[101]](#footnote-101)。

**（B）大小慧眼之別，三說**（印順法師，《大智度論筆記》［A053］p.91，［F039］p.373）

問曰：阿羅漢、辟支佛亦得慧眼，何以不說「無法不見、無法不聞、無法不知、無法不識」？

`1135`答曰：

**a、小乘見總相（無常等），大乘以總相別相慧觀諸法**（印順法師，《大智度論筆記》［F039］p.373）

慧眼有二種：一者、總相，二者、別相。

聲聞、辟支佛見諸法總相，所謂無常、苦、空等；佛以總相、別相慧觀諸法。

聲聞、辟支佛雖有慧眼，有量有限。

**b、小乘見實相而少，大乘慧眼照諸法實性盡其邊際**（印順法師，《大智度論筆記》［F039］p.373）

復次，**聲聞****、辟支佛慧眼**，雖見諸法實相，因緣少故，慧眼亦少，不能遍照法性；[[102]](#footnote-102)譬如燈油炷雖淨，小故不能廣照。

**諸佛慧眼**，照諸法實性，盡其邊底，以是故無法不見、無法不聞、無法不知、無法不識；譬如劫盡，火燒三千世界，明無不照。

**c、小乘若同大乘，久劫修行何用**（印順法師，《大智度論筆記》［F039］p.373）

復次，若聲聞、辟支佛慧眼無法不知者，與一切智人有何等異？菩薩世世集福德智慧苦行，何所施用？

**（C）釋疑：應是「佛眼無法不知」，云何言「慧眼無法不知」**

問曰：佛用佛眼，無法不知，非是慧眼，今云何言「慧眼無法不知」？

答曰：慧眼，成佛時變名佛眼，無明等諸煩惱及習滅故，一切法中皆悉明了。[[103]](#footnote-103)如「佛眼」中說：「無法不見、聞、知、識。」以是故，肉眼、天眼、慧眼、法眼，成佛時失其本名，但名佛眼。[[104]](#footnote-104)譬如閻浮提四大河，入大海中，則失其本名。何以故？

**※ 五眼誑不誑、淨不淨**[[105]](#footnote-105)（印順法師，《大智度論筆記》［A053］p.91，［F039］p.373）

**a、肉眼：虛誑**

肉眼，諸煩惱有漏業生故，虛誑不實；唯佛眼無誑法。

**b、天眼：虛誑**

天眼，亦從禪定因緣和合生故，虛誑，不能如實見事。

**c、慧眼，d、法眼：有習故不淨**

**慧眼、法眼**，煩惱習未盡故，不畢竟清淨故捨。

**e、佛眼：清淨**

佛眼中無有謬錯，盡其邊極！

`1136`以是故，阿羅漢、辟支佛慧眼不能畢竟清淨，故不能無法不見。

**（D）佛報得肉眼見色云何**

問曰：佛現得果報肉眼，能見色，是事云何？

答曰：

**a、佛雖肉眼生眼識，不隨肉眼轉**（印順法師，《大智度論筆記》［A053］p.91）

肉眼雖生眼識，而佛不隨其用，不以為實；[[106]](#footnote-106)如「聖自在神通」中說，[[107]](#footnote-107)佛告阿難：「所見（348c）好色中生厭惡心，眼見惡色生不惡厭心；[[108]](#footnote-108)或時見色不生污穢、不污穢，但生捨心。」如是則肉眼無所施用。

**b、得聖道時五情清淨異本**（印順法師，《大智度論筆記》［A053］p.91）

復次，有人言：得聖道時，五情清淨異本。

**（3）諸法畢竟空、諸法通達無礙，合名慧眼**（印順法師，《大智度論筆記》［A053］p.91）

復次，諸法畢竟空及諸法通達無礙，是二總為慧眼。

1. ┌入超越定

   ├不小果取證──是不退菩薩

   （菩薩） ┤淨兜率天道──是賢劫菩薩

   ├未證四諦───是一生補處

   └久劫修證───鈍根 （印順法師，《大智度論筆記》［F037］p.371） [↑](#footnote-ref-1)
2. 〔時〕－【宋】【元】【明】【宮】。（大正25，343d，n.7） [↑](#footnote-ref-2)
3. 《大正藏》原作「知」，今依《高麗藏》作「如」（第14冊，772b12）。 [↑](#footnote-ref-3)
4. 〔故〕－【宋】【元】【明】【宮】【石】。（大正25，343d，n.10） [↑](#footnote-ref-4)
5. 大小差別──小：菩薩無滅盡定；大：有。（印順法師，《大智度論筆記》［D009］p.252） [↑](#footnote-ref-5)
6. （1）《大毘婆沙論》卷153：

   ^問：異生能入滅盡定不？

   尊者世友說：不能入。

   契經說：為聖者定故。若異生能入者，亦應名異生定。

   有說：異生必欣上地離下地染，如尺蠖虫。非想非非想處無上地可欣故，諸異生不能離彼染；若不離彼見所斷染，必無有能入滅盡定。故諸異生不能入此定。

   有說：異生如如入定，則如是如是身心安息；由安息故，加行慢緩，是以不能入滅盡定。

   大德說曰：異生不能入滅盡定。以諸異生如如入定，則如是如是我見堅牢，怖邊際滅、起深坑想，是故不能入滅盡定。

   問：菩薩為入滅盡定不？

   尊者世友說：不能入。契經說為聖者定故；若菩薩能入者，亦應名異生定。

   有說：菩薩必欣上地離下地染，如尺蠖虫，廣說如前。

   有說：菩薩能入此定，以諸菩薩求一切智，於一切處皆悉尋求。若當不能入此定者，何名尋求一切處耶？

   大德說曰：菩薩不能入滅盡定。以諸菩薩雖伏我見，不怖邊際滅，不起深坑想，而欲廣修般羅若故，於滅盡定心不樂入。勿令般若有斷有礙故，**雖有能而不現入。**此說菩薩未入聖位。^^（大正27，779c29-780a22）

   （2）印順法師，《說一切有部為主的論書與論師之研究》，p.263：「^法救對菩薩的認識，是非常深刻的。《大毘婆沙論》論到菩薩入滅盡定，阿毘達磨論者，以為菩薩是異生，沒有無漏慧，所以不能入；有以為菩薩遍學一切法，所以能入。^^」

   （3）［唐］普光述，《俱舍論記》卷5：「^此滅盡定在於有頂，彼無有色，復欲滅心，恐成斷滅，而生怖畏，故不能起。又此滅盡定，唯聖道力所起，唯聖非凡。^^」（大正41，98a8-11） [↑](#footnote-ref-6)
7. （1）參見《大智度論》卷12（大正25，146b27-c5）、卷93（714c25-29），《摩訶僧祇律》卷2（大正22，240b27-241b23），《經律異相》卷11（大正53，58b2-15）。

   （2）六牙白象護獵人。（印順法師，《大智度論筆記》［H013］p.402） [↑](#footnote-ref-7)
8. （1）趠＝踔【元】【明】，＝超【石】。（大正25，343d，n.14）

   （2）趠（^ㄊㄧㄠˋ^^）：1.跳，騰躍。（《漢語大詞典》（九），p.1144） [↑](#footnote-ref-8)
9. 〔中〕－【宋】【宮】【聖】【石】。（大正25，343d，n.15） [↑](#footnote-ref-9)
10. （1）《大毘婆沙論》卷165：「^有說：諸超定者，本應漸起，若從彼超，法唯超一，勢不過故；如登梯時，亦應漸上，其有越者，莫能越二，勢不及故。有說：後起徑路，法皆如前，故但超一。^^」（大正27，836a27-b2）

    （2）《大智度論》卷17：「^復次，超越三昧中，從初禪起入第三禪，第三禪中起入虛空處，虛空處起入無所有處；二乘唯能超一，不能超二。菩薩自在超，從初禪起，或入三禪，如常法；或時入第四禪，或入空處、識處、無所有處，或非有想非無想處，或入滅受想定；滅受想定起，或入無所有處，或識處、空處、四禪乃至初禪——或時超一，或時超二，乃至超九。聲聞不能超二，何以故？智慧、功德、禪定力薄故。^^」（大正25，188b27-c6）

    （3）超越三昧：小但超一，大能超九。（印順法師，《大智度論筆記》〔A038〕p.74） [↑](#footnote-ref-10)
11. 但＝俱【宋】【元】【明】【宮】【聖】【石】。（大正25，343d，n.16） [↑](#footnote-ref-11)
12. 槃馬：指跨馬盤旋馳騁。《太平御覽》卷489引晉‧裴啟《語林》：“殷公北征，朝士出送之，軍容甚盛，儀止可觀；陳說經略攻取之宜，眾皆謂必能平中原。將別，忽逞才，自槃馬，遂墜地。士以是知其必敗。”（《漢語大詞典》（四），p.1214） [↑](#footnote-ref-12)
13. 〔度〕－【宋】【元】【明】【宮】【聖】【石】。（大正25，343d，n.20） [↑](#footnote-ref-13)
14. 參見《正觀》（6），p.105：《大智度論》卷10（大正25，132a18-b10）、卷15（169a28-b26）、卷19（197b21-c29）、卷21（218b17-c17）、卷24（235b21-c3）、卷27（261c22-262a16）、卷28（264a29-b10，266c2-6）、卷29（271c27-272a8）、卷35（319a27-b4）、卷36（322c28-323a17）、卷37（335a16-23）。另參見《大智度論》卷43（371a29-b5）、卷48（405c23-406a9）。 [↑](#footnote-ref-14)
15. 菩薩能得小德，但不住中：**不受其名**，行而不證。（印順法師，《大智度論筆記》［E003）p.290） [↑](#footnote-ref-15)
16. 小智小斷是菩薩無生忍：二乘果智是無生忍。得忍位不退，但不取證。（印順法師，《大智度論筆記》［E014］p.311） [↑](#footnote-ref-16)
17. 菩薩能得小德，但不住中：不受其名，**行而不證**。（印順法師，《大智度論筆記》［E003］p.290） [↑](#footnote-ref-17)
18. 〔欲成佛故不證〕－【宋】【宮】【聖】。（大正25，343d，n.23） [↑](#footnote-ref-18)
19. 菩薩行位──十住地菩薩修行：一生補處，未證四諦（以方便力隨補處法，故留而不取證）。（印順法師，《大智度論筆記》［A042］p.81） [↑](#footnote-ref-19)
20. 菩薩根性：鈍根無量阿僧衹劫得。（印順法師，《大智度論筆記》〔F020〕p.351） [↑](#footnote-ref-20)
21. 利根鈍根：鈍根有深種善根者。（印順法師，《大智度論筆記》［C021）p.223） [↑](#footnote-ref-21)
22. ┌不說無益事

    菩薩常精進（二人） ┴斷眾生三惡道 （印順法師，《大智度論筆記》［F038］p.371） [↑](#footnote-ref-22)
23. 行＝得【宋】【元】【明】【宮】。（大正25，343d，n.27） [↑](#footnote-ref-23)
24. 佛法：無有定相，不可著說。能利益者，皆是佛法；不能利益（機）者，好語亦非。（印順法師，《大智度論筆記》［C008］p.196） [↑](#footnote-ref-24)
25. 趣：6.通“ 取 ”。求取，採取。（《漢語大詞典》（九），p.1142） [↑](#footnote-ref-25)
26. 差（^ㄔㄞˋ^^）：病除。《方言》第三：“差，愈也。（《漢語大詞典》（二），p.973） [↑](#footnote-ref-26)
27. 參見《大智度論》卷86〈74 遍學品〉：「^十不善道，有上、中、下：上者，地獄；中者，畜生；下者，餓鬼。^^」（大正25，663a17-18） [↑](#footnote-ref-27)
28. 〔其〕－【宋】【元】【明】【宮】。（大正25，344d，n.1） [↑](#footnote-ref-28)
29. ┌以法施三惡道

    ┌變身如佛 ┴以法施眾生，供佛、聞法、嚴土

    相好（四人） ┤相好嚴身諸根明利，以三乘度眾生

    └諸根淨利，不自高下他

    （印順法師，《大智度論筆記》［F038］p.371） [↑](#footnote-ref-29)
30. 〔故〕－【宋】【宮】【聖】【石】。（大正25，344d，n.3） [↑](#footnote-ref-30)
31. 鑊（^ㄏㄨㄛˋ^^）：1.無足鼎。古時煮肉及魚、臘之器。（《漢語大詞典》（十一），p.1417） [↑](#footnote-ref-31)
32. 沙＝娑【宋】【元】【明】【宮】。（大正25，344d，n.6） [↑](#footnote-ref-32)
33. （1）印順法師，《華雨集》（二）〈方便之道〉，pp.102-103：

    ^「娑伽度龍王十住[地]菩薩，阿那婆達多龍王七住菩薩」，與這兩位龍菩薩有關的，有《海龍王經》與《弘道廣顯三昧經》。《法華經》說：八歲龍女，立刻轉男子身，於南方無垢世界成佛。《大樹緊那羅王所問經》的當機者，是一位現緊那羅身的大菩薩。《維摩詰所說經》說：「十方無量阿僧祇世界中作魔王者，多是住不可思議解脫菩薩」。屬於四大王眾天的鬼、畜天，是菩薩而蒙佛授記的，著實不少。^^

    （2）印順法師，《初期大乘佛教之起源與開展》，p.27：

    ^《龍王問經》、《龍王經》：論上說：「阿那婆達多龍王、沙竭龍王等得菩薩道」；「娑伽度龍王十住菩薩，阿那婆達多龍王七住菩薩」。應是竺法護所譯的《海龍王經》。^^

    （3）另參見《大智度論》卷4（大正25，92b）；《妙法蓮華經》卷4（大正9，35b-c）；《佛說海龍王經》（大正15，131c8-157b3）；《佛說弘道廣顯三昧經》（大正15，488b15-507a23），《大樹緊那羅王所問經》（大正15，367b17-389a3）；《維摩詰所說經》卷中（大正14，546b20-547a17）。 [↑](#footnote-ref-33)
34. （1）印順法師，《華雨集》（二）〈方便之道〉，p.103：

    ^經中有金剛手，也名執金剛，或譯密跡金剛力士，是從手執金剛杵得名的，本是一切夜叉的通稱，如帝釋手執金剛杵，也是夜叉之一。^^

    （2）印順法師，《初期大乘佛教之起源與開展》，pp.25-26：

    ^《密跡經》，《密跡金剛經》：與［晉］竺法護所譯《密跡金剛力士經》同本，現編入《大寶積經》第三會。^^［《大寶積經》卷9〈3 密跡金剛力士會〉（大正11，52c-53a）。］

    （3）參見《根本說一切有部毘奈耶雜事》卷17（大正24，283a26-b6）。

    （4）另參見印順法師，《佛教史地考論》，p.247；《華雨集》（四）〈契理契機之人間佛教〉，p.27。 [↑](#footnote-ref-34)
35. 參見《佛說鬼子母經》（大正21，290c3-291c），《雜寶藏經》卷9（106經）（大正4，492a12-29），《訶利帝母真言經》大正21（289b19-290b23）。 [↑](#footnote-ref-35)
36. 是＝有【聖】。（大正25，344d，n.8） [↑](#footnote-ref-36)
37. 國土＝佛國【宋】【元】【明】【宮】，＝佛國土【聖】，＝國【石】。（大正25，344d，n.9） [↑](#footnote-ref-37)
38. 已＝以【宋】【元】【明】【宮】【聖】。（大正25，344d，n.10） [↑](#footnote-ref-38)
39. 參見《光讚經》卷2〈3 行空品〉（大正8，157b22-28），《放光般若經》卷2〈4 學五眼品〉（大正8，8b5-9），《大般若波羅蜜多經》卷404〈3 觀照品〉（大正7，20a17-23）。 [↑](#footnote-ref-39)
40. 〔土〕－【宋】【元】【明】【宮】【聖】【石】。（大正25，344d，n.11） [↑](#footnote-ref-40)
41. 《大正藏》原作「己」，今依《高麗藏》作「已」（第14冊，774a19）。 [↑](#footnote-ref-41)
42. 佛＋（道）【宋】【元】【明】【宮】【聖】【石】。（大正25，344d，n.13） [↑](#footnote-ref-42)
43. 〔時〕－【宋】【元】【明】【宮】【聖】【石】。（大正25，344d，n.14） [↑](#footnote-ref-43)
44. （1）《摩訶般若波羅蜜經》卷19〈62 魔愁品〉：

    ^阿難！若未受記菩薩向得記菩薩生惡心，諍鬪罵詈，隨起念多少劫，若干劫數若不捨一切種智，然後乃補爾所劫大莊嚴。^^（大正8，356c13-16）

    （2）《大般若波羅蜜多經》卷455〈61 同學品〉：

    ^若菩薩摩訶薩未得無上大菩提記，於得無上大菩提記諸菩薩摩訶薩，起瞋忿心，鬪諍、輕蔑、罵辱、誹謗。是菩薩摩訶薩隨起爾許念不饒益心，還退爾許劫曾修行；經爾許時遠離善友，還受爾許生死繫縛。若不棄捨大菩提心，還爾許劫被戴甲冑，勤修勝行，時無間斷，然後乃補所退功德。^^（大正7，297a13-23）

    （3）輕餘菩薩，念一劫，遠於佛道。（印順法師，《大智度論筆記》［G011］p.385） [↑](#footnote-ref-44)
45. ┌終不墮惡道

    ┌乃至阿鞞跋致地 ┴常不捨十善

    住檀尸 ┤ ┌立眾生於十善，以財物施眾生

    └作輪王 ┴常值遇多佛供養敬讚

    （印順法師，《大智度論筆記》［F038］p.372） [↑](#footnote-ref-45)
46. 性＝怖【元】【明】。（大正25，344d，n.15） [↑](#footnote-ref-46)
47. 雖＋（能）【宋】【元】【明】【宮】。（大正25，344d，n.16） [↑](#footnote-ref-47)
48. 菩薩種種法入佛道，如〈往生品〉。（印順法師，《大智度論筆記》［D030］p.279） [↑](#footnote-ref-48)
49. 轉輪聖王：菩薩不必皆作輪王。或有願作，或無願得報。（印順法師，《大智度論筆記》［D025］p.274） [↑](#footnote-ref-49)
50. 〔佛告〕－【元】【明】【聖】。（大正25，345d，n.2） [↑](#footnote-ref-50)
51. 萬＝佛【明】。（大正25，345d，n.3） [↑](#footnote-ref-51)
52. 住般若（聞思），常以法照明眾生，亦自照（印順法師，《大智度論筆記》［F038］p.372）

    ┌淨佛道—┬──一切法不可得故

    │ ├六度

    │無能壞—┴──不念一切法故

    菩薩住般若（五人） ┤具智慧────此慧能具足一切法，亦不得一切法

    │淨五眼

    └得六通

    （印順法師，《大智度論筆記》［F038］p.372） [↑](#footnote-ref-52)
53. 讀誦＝誦讀【宋】【元】【明】【宮】【聖】。（大正25，345d，n.4） [↑](#footnote-ref-53)
54. 菩薩種種法入佛道，如〈往生品〉：有但分別諸經、讀誦、憶念、思惟、分別諸法，以求佛道。（印順法師，《大智度論筆記》［D030］p.279） [↑](#footnote-ref-54)
55. 譏刺：譏評諷刺。（《漢語大詞典》（十一），p.434） [↑](#footnote-ref-55)
56. 適：1.去，往。《楚辭‧離騷》：“心猶豫而狐疑兮，欲自適而不可。”王逸注：“適，往也。”2.歸向，歸從。《左傳‧昭公十五年》：“好惡不愆，民知所適，事無不濟。”杜預注：“適，歸也。”孔穎達疏：“言皆知歸於善也。”7.恰當，得當。銀雀山漢墓竹簡《孫臏兵法‧兵情》：“弩張柄不正，偏強偏弱而不和，其兩洋（廂）之送矢也不壹，矢雖輕重得，前後適，猶不中﹝招也﹞。”《尚書大傳》卷二：“一適謂之攸好德，再適謂之賢賢，三適謂之有功。”鄭玄注：“適猶得也。”（《漢語大詞典》（十），p.1160） [↑](#footnote-ref-56)
57. （1）清淨法施、不求名利恭敬供養，不貪弟子，不恃智慧，不自高輕人、不譏刺，但慈心眾生，說法無所著。（印順法師，《大智度論筆記》［A033］p.62）

    （2）檀──清淨法施：不求名利恭敬供養，不貪弟子，不恃智慧，不自高輕人、不譏刺，但慈心眾生，說法無所著。（印順法師，《大智度論筆記》〔A033〕p.62） [↑](#footnote-ref-57)
58. 毘尼：生小乘心，菩薩破戒。（印順法師，《大智度論筆記》［C007］p.195） [↑](#footnote-ref-58)
59. 〔欲〕－【宋】【元】【明】【宮】。（大正25，345d，n.8） [↑](#footnote-ref-59)
60. 《大正藏》原作「義」，今依《高麗藏》作「善」（第14冊，776a16）。

    義＝善【宮】【聖】。（大正25，345d，n.9） [↑](#footnote-ref-60)
61. 除妄見心力諸觀：入實相中，諸觀、諸見、諸法皆名罪。（印順法師，《大智度論筆記》［C025］p.228） [↑](#footnote-ref-61)
62. 〔恚〕－【宋】【元】【明】【宮】【聖】。（大正25，345d，n.11） [↑](#footnote-ref-62)
63. （1）參見《成實論》卷14〈182 惡覺品〉：「^若人雖不睡眠而起不善覺，所謂欲覺、瞋覺、惱覺，若親里覺、國土覺、不死覺、利他覺、輕他覺等；寧當睡眠，勿起此等諸不善覺。應當正念出等善覺，所謂出覺、不瞋惱覺、八大人覺。^^」（大正32，352b1-5）

    《成實論》卷14〈183 善覺品〉：「^八大人覺者，佛法中若少欲者能得利益，非多欲者；知足者、遠離者、精進者、正憶者、定心者、智慧者、無戲論者能得利益，非戲論者──是名為八。^^」（大正32，353b5-8）

    （2）《大智度論》卷23〈1 序品〉：「^麁心相名覺，細心相名觀；初緣中心發相名覺，後分別籌量好醜名觀。有三種麁覺：欲覺、瞋覺、惱覺。有三種善覺：出要覺、無瞋覺、無惱覺。有三種細覺：親里覺、國土覺、不死覺。六種覺妨三昧，三種善覺能開三昧門。^^」（大正25，234b3-8）

    （3）［隋］慧遠撰，《大乘義章》卷5：「^八惡覺之義，出《地持論》。邪心思想，名之為覺；覺違正理，故稱為惡。惡覺不同，離分有八。八名是何？一是欲覺，二是瞋覺，三名害覺，四、親里覺，五、國土覺，六、不死覺，七、族姓覺，八、輕侮覺。思量世間可貪之事而起欲心，名為欲覺；思量世間怨憎之事而起瞋心，名為瞋覺，亦名恚覺；念知打罵乃至奪命，名為害覺，亦名惱覺；追憶親戚，名親里覺；念世安危，名國土覺；謂身不死為積眾具，名不死覺；又積眾具資身令活，亦名不死覺；思念氏族若高若下，名族姓覺；念陵他人，名輕侮覺──侮猶慢也。此八猶是修道四使，欲、親、國土，貪分攝；瞋、害二覺，是瞋分攝；不死覺者，是癡分攝；族姓、輕侮，是慢分攝。八覺如是。^^」（大正44，574c1-14） [↑](#footnote-ref-63)
64. 罪非罪，麁罪細罪──如何除：不得三業相，不生二乘心。（印順法師，《大智度論筆記》〔D010〕p.253） [↑](#footnote-ref-64)
65. 〔是名菩薩……業〕十三字－【宋】【宮】【聖】【石】。（大正25，346d，n.6） [↑](#footnote-ref-65)
66. 漸＋（漸）【宋】【元】【明】【宮】【聖】【石】。（大正25，346d，n.8） [↑](#footnote-ref-66)
67. （1）二空：住二空。漸得不可得空（實相）。（印順法師，《大智度論筆記》［D014］p.257）

    （2）不可得空：是諸法實相。（印順法師，《大智度論筆記》〔F019〕p.350） [↑](#footnote-ref-67)
68. 參見《大智度論》卷31（大正25，295c7-296a9）。 [↑](#footnote-ref-68)
69. 〔相〕－【宋】【元】【明】【宮】【聖】【石】。（大正25，346d，n.9） [↑](#footnote-ref-69)
70. （1）無礙智慧：達法空，知觀空者亦空，得無礙般若。（印順法師，《大智度論筆記》［D002］p.238）

    （2）得二空──住無礙般若中。（印順法師，《大智度論筆記》［D014］p.257） [↑](#footnote-ref-70)
71. 菩薩種種法入佛道，如〈往生品〉：有先世來，愛樂智慧，學一切經書，觀察思惟，自以智力推求一切法中實相，得法實相。（印順法師，《大智度論筆記》［D030］p.279） [↑](#footnote-ref-71)
72. 般若──二種智慧：不得一切法，通達一切法。（印順法師，《大智度論筆記》〔A039〕p.75） [↑](#footnote-ref-72)
73. 參見《大智度論》卷39〈4 往生品〉：「先但不得三業，今不得六波羅蜜、諸賢聖菩薩及佛，是名淨佛道，一切法皆不可得故。不得身乃至不得般若波羅蜜，是名法空；不得聲聞乃至佛，是名眾生空。菩薩住是二空中，漸得一切不可得空，不可得空即是諸法實相。是不可得空義，如先十八空中說。」（大正25，346b11-17）

    另參見《大智度論》卷18（197a26-b9）、卷31（295c7-296a9）、卷32（302a20-23）。 [↑](#footnote-ref-73)
74. 菩薩肉眼：有見百由旬乃至三千大千世界。（印順法師，《大智度論筆記》［A053］p.90） [↑](#footnote-ref-74)
75. 眾生本有五眼。（印順法師，《大智度論筆記》［A053］p.90） [↑](#footnote-ref-75)
76. 〔照〕－【宋】【宮】【聖】【石】。（大正25，347d，n.2） [↑](#footnote-ref-76)
77. 五眼本淨，如鏡性有照明，垢故不見，若除垢則照明如本。（印順法師，《大智度論筆記》［C014］p.210） [↑](#footnote-ref-77)
78. 五眼三種淨。（印順法師，《大智度論筆記》［A053］p.90） [↑](#footnote-ref-78)
79. 山＝陵【宋】【元】【明】【宮】【聖】【石】。（大正25，347d，n.4） [↑](#footnote-ref-79)
80. 大千外：虛空中有風。（印順法師，《大智度論筆記》［A058］p.99） [↑](#footnote-ref-80)
81. 〔見〕－【宋】【宮】【聖】。（大正25，347d，n.8） [↑](#footnote-ref-81)
82. 稱：6.稱道，稱揚。（《漢語大詞典》（八），p.111） [↑](#footnote-ref-82)
83. 日月量及倒見。（印順法師，《大智度論筆記》［A058］p.99） [↑](#footnote-ref-83)
84. 參見《大智度論》卷36（大正25，324b1-325a3）。 [↑](#footnote-ref-84)
85. 〔一切〕－【宋】【元】【明】【宮】【石】。（大正25，347d，n.11） [↑](#footnote-ref-85)
86. 〔見〕－【宋】【元】【明】【宮】【聖】【石】。（大正25，347d，n.12） [↑](#footnote-ref-86)
87. 尼吒＝貳咤【聖】【石】＊，尼＝貳【宋】【宮】，尼＝膩【元】【明】。（大正25，347d，n.13） [↑](#footnote-ref-87)
88. 〔天〕－【宋】【元】【明】【宮】【石】，天＝無【聖】。（大正25，347d，n.14） [↑](#footnote-ref-88)
89. （無）＋所【宋】【宮】【明】。（大正25，347d，n.15） [↑](#footnote-ref-89)
90. 菩薩二種天眼。（印順法師，《大智度論筆記》［J014］p.531） [↑](#footnote-ref-90)
91. （1）參見《大智度論》卷24（大正25，240b19-c10）。

    （2）菩薩天眼：各種天眼見不同。（印順法師，《大智度論筆記》［A053］p.90） [↑](#footnote-ref-91)
92. 菩薩天眼：遍見欲色界諸天所見，更過之，見十方恆河沙世界眾生死生。（印順法師，《大智度論筆記》〔A053〕p.90） [↑](#footnote-ref-92)
93. 參見《大智度論》卷5（大正25，97c-98b）。 [↑](#footnote-ref-93)
94. （1）《放光般若經》卷2〈4 學五眼品〉：「^慧眼菩薩，**無法不見、無法不聞、無法不識、無法不覺**，是為菩薩於慧眼淨。^^」（大正8，9a17-19）

    （2）《大般若波羅蜜多經》卷8〈4 轉生品〉（初分）：「^是菩薩摩訶薩得淨慧眼，於一切法，**非見非不見、非聞非不聞、非覺非不覺、非識非不識。**^^」（大正5，43b25-27）

    （3）參見印順法師，《如來藏之研究》，pp.90-92。 [↑](#footnote-ref-94)
95. 菩薩慧眼：不念一切；無法不見聞知識。（印順法師，《大智度論筆記》［A053］p.90） [↑](#footnote-ref-95)
96. 肉眼、天眼之缺陷。（印順法師，《大智度論筆記》［A053］p.90） [↑](#footnote-ref-96)
97. 愚智一如：異不可得故。（印順法師，《大智度論筆記》〔E017〕p.314） [↑](#footnote-ref-97)
98. 如涅槃相：痴慧、世出世，不一不異，諸觀滅，諸心行轉還無所去，滅言語，世間法相如涅槃。（印順法師，《大智度論筆記》［D026］p.276） [↑](#footnote-ref-98)
99. 如＝能得【宋】【元】【明】【宮】【聖】【石】。（大正25，348d，n.1） [↑](#footnote-ref-99)
100. 中、邊：見有為、世間、有漏，墮有見，見無為、出世間、無漏，墮無見中──不戲論慧行於中道。（印順法師，《大智度論筆記》〔D015〕p.258） [↑](#footnote-ref-100)
101. 是＝法【宋】【宮】【聖】【石】。（大正25，348d，n.3） [↑](#footnote-ref-101)
102. 小乘得實相乎：見而不照法性。（印順法師，《大智度論筆記》〔D013〕p.256） [↑](#footnote-ref-102)
103. 慧眼，成佛時變名佛眼，無明等諸煩惱及習滅故。（印順法師，《大智度論筆記》［A053］p.91） [↑](#footnote-ref-103)
104. 成佛，四眼皆名佛眼。（印順法師，《大智度論筆記》［A053］p.91） [↑](#footnote-ref-104)
105. ┌肉眼┐

     │天眼┴虛誑

     五眼誑不誑淨不淨 ┤慧眼┐ ┐

     │法眼┴有習故不淨 ├如實見

     └佛眼—清淨────┘

     （印順法師，《大智度論筆記》［F039］p.373） [↑](#footnote-ref-105)
106. 佛雖肉眼生眼識，不隨肉眼轉。 [↑](#footnote-ref-106)
107. 聖自在神通，參見《大智度論》卷5（大正25，98a3-5）、卷26（大正25，249b3-4）、卷28（大正25，264c17-19）。 [↑](#footnote-ref-107)
108. （1）告阿難：見好色生厭惡心等。（印順法師，《大智度論筆記》［G011］p.385）

     （2）經：所見好色中生厭惡心。（印順法師，《大智度論筆記》［H001］p.390） [↑](#footnote-ref-108)