`1252`慧日佛學班第07期

**《大智度論》卷44**

**〈釋幻人無作品第十一**[[1]](#footnote-1)**〉**

**（大正25，375c2-379b12）**

釋厚觀（2009.10.17）

^【**經**】

**壹、就三解脫門說般若**

**（壹）就「空門」破諸法顯般若**（承上卷42～43）

**（貳）就「無相門」破諸法顯般若**（承上卷43）

**（參）就「無作門」破諸法顯般若**[[2]](#footnote-2)

**一、菩薩應如幻人等學諸法而無所得**

**（一）舉如幻喻**

**1、明五蘊乃至佛果皆與幻無異**

爾時，慧命須菩提[[3]](#footnote-3)白佛言：「世尊！若當有人問言：『幻人學般若波羅蜜，當得薩婆若不？幻人學禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜，學四念處乃至十八不共法及一切種智，得薩婆若不？』我當云何答？」

佛告須菩提：「我還問汝，隨汝意答我。須菩提！於汝意云何？色與幻有異不？受、想、行、識與幻有異不？」

須菩提言：「不也！世尊！」

佛言：「於汝意云何？眼與幻有異不？乃至意與幻有異不？色乃至法與幻有異不？眼界乃至意識界與幻有異不？眼觸乃至意觸、眼觸因緣生受乃至意觸因緣生受與幻有異不？」

須菩提言：「不也！世尊！」

「於汝意云何？四念處與幻有異不？乃至八聖道分與幻有異不？」

「不也！世尊！」

「於汝意云何？空、無相、無作與幻有異不？」

「不也！世尊！」

`1253`「須菩提！於汝意云何？檀波羅蜜與幻有異不？乃至十八不共法與幻有異不？」

「不也！世尊！」

「須菩提！於汝意云何？阿耨多羅三藐三菩提與幻有異不？」

「不也！世尊！何以故？色不異幻，幻不異色，色即是幻，幻即是色。[[4]](#footnote-4)世尊！受想行識不異幻，幻不異受想行識，識即是幻，幻即是識。

世尊！眼不異幻，幻不異眼，眼即是幻，幻即是眼。眼觸（376a）因緣生受乃至意觸因緣生受亦如是。

世尊！四念處不異幻，幻不異四念處，四念處即是幻，幻即是四念處，乃至阿耨多羅三藐三菩提不異幻，幻不異阿耨多羅三藐三菩提，阿耨多羅三藐三菩提即是幻，幻即是阿耨多羅三藐三菩提。」

**2、諸法不生不滅，但有名字，無所得**

**（1）諸法與幻無異，不垢不淨，不生不滅，無所得**

佛告須菩提：「於汝意云何？幻有垢有淨不！」

「不也！世尊！」

「須菩提！於汝意云何？幻有生有滅不？」

「不也！世尊！」[[5]](#footnote-5)

「若法不生不滅[[6]](#footnote-6)，是法能學般若波羅蜜，當得薩婆若不？」

「不也！世尊！」[[7]](#footnote-7)

**（2）諸法但有名字，不作業，無所得**

「於汝意云何？五受陰[[8]](#footnote-8)假名是菩薩不？」[[9]](#footnote-9)

「如是！世尊！」

「於汝意云何？五受陰假名有生滅、垢淨不？」

「不也！世尊！」

「於汝意云何？若法但有名字[[10]](#footnote-10)，非身非身業，非口非口業，非意非意業；不生不滅，不垢不淨──如是法能學[[11]](#footnote-11)般若波羅蜜，得薩婆若不？」

`1254`「不也！世尊！」

「菩薩摩訶薩若能如是學般若波羅蜜，當得薩婆若，以無所得故。」[[12]](#footnote-12)

**3、當如幻人學般若**

須菩提白佛言：「世尊！菩薩摩訶薩應如是學般若波羅蜜，得阿耨多羅三藐三菩提，**如幻人學**。何以故？世尊！當知五陰即是幻人，幻人即是五陰。」

佛告須菩提：「於汝意云何？是五陰學般若波羅蜜，當得薩婆若不？」

「不也！世尊！何以故？是五陰性無所有，無所有性亦不可得。」[[13]](#footnote-13)

**（二）略舉夢等五喻**

佛告須菩提：「於汝意云何？**如夢**五陰學般若波羅蜜，當得薩婆若不？」

「不也！世尊！何以故？夢性無所有，無所有性亦不可得。」

「於汝意云何？**如響、如影、如焰、如化**五眾學般若波羅蜜，當得薩婆若不？」

「不也！世尊！何以故？響、影、焰、化性無所有，無所有性亦不可得。

六情亦如是。世尊！識即是六情，六情即是五眾。[[14]](#footnote-14)（376b）

**（三）明諸法以十八空故不可得**

是[[15]](#footnote-15)法皆內空故不可得，乃至無法有法空故不可得。」^^

【**論**】

**（參）以「無作門」破諸法顯般若**

**一、菩薩應如幻人等學諸法而無所得**

**（一）舉如幻喻**

**1、諸法與幻不異**

**（1）釋疑：幻人無實，不得作佛，此事易知，須菩提何需問佛**

問曰：須菩提何以故以是事問佛？若人問：「幻人學般若波羅蜜得作佛不？」應答言：「不得。」幻人虛誑，無有本末。是事易答，何以故問佛？

答曰：上品佛答舍利弗甚深空義，[[16]](#footnote-16)須菩提作是念：「諸法一相無分別。若爾者，幻人及實菩薩無異。而菩薩行諸功德得作佛；幻人無實，但誑人眼，不能作佛。」

**`1255`（2）釋疑：幻人無心識，云何言幻人行般若**

問曰：幻人不能行功德，以無心識，云何言「行」？

答曰：雖實不行，人見似行，故名為「行」。如幻人以飲食財物七寶布施、出家持戒、忍辱、精進、坐禪、說法等，無智人謂是為行，不知是幻。

**（3）釋須菩提之疑**

**A、須菩提問：若幻人行六度成佛度眾生，實菩薩亦行六度成佛度眾生，二者有何差別**

須菩提作是念：「若如佛說『諸法一相無所有，但是虛誑』，幻人及實菩薩乃至佛等無有異。如幻人亦幻作佛，行六波羅蜜，降魔兵，坐道場，成佛道，放光明，說法度人；實菩薩行實道，得作佛，度眾生──有何差別？」

**B、佛反問：色等與幻有異不**

佛言：「我還問汝，隨汝意答我。」

**※ 因論生論：佛何以不直答而用反問答**

問曰：佛何以不直答，而還問令隨意答？

答曰：須菩提以空智慧，觀三界五眾皆空，心生厭離；諸煩惱習故，雖能總相知諸佛法空，猶有所貴，不能觀佛法如幻無所有，以是故方喻[[17]](#footnote-17)說。如汝以五眾空為證，諸佛法亦爾；汝觀世間五眾為空，我觀佛法亦爾。

是故問須菩提：「於汝意云何？色與幻有異不？幻與色有異不？乃至受、想、行、識亦如是。」若異者，汝應問；若不異，不應作是問。

**C、須菩提答：不異**

須菩提言：「不異。」

**（4）釋疑：幻人有色，可言色不異幻；受、想、行、識非色，云何言如幻不異**

問曰：若色不異幻可爾，幻人有色故，云何言「受、想、行、識如幻不異」？（376c）

答曰：幻人有喜、樂、憂、苦相，無智人見，謂為有受、想、行、識。

**（5）釋五受眾與幻無異**

復次，佛譬喻欲令人知五受眾虛誑如幻；五受眾雖與幻無異，佛欲令解故，為作譬喻。眾生謂幻是虛誑；五受眾雖有，與幻無異。是故須菩提一心籌量，知五眾與幻無異。所以者何？

如幻人色誑肉眼，能令生憂、喜、苦、樂；五受眾亦能誑慧眼，令生貪欲、瞋惱諸煩惱等。

如幻，因少許呪術、物事、語言為本，能現種種事──城郭[[18]](#footnote-18)、廬觀[[19]](#footnote-19)等；五受眾亦以先世少許無明術因緣，有諸行、識、名色等種種，以是故說不異。

`1256`如人見幻事生著心，廢其生業，幻滅時生悔；五受眾亦如是，先業因緣幻生今五眾，受五欲、生貪瞋，無常壞時，心乃生悔：「我云何著是幻五眾，失諸法實相？」

佛問，須菩提樂說門故答言：「幻與色不異。」

**2、諸法不生不滅，但有名字，無所得**

若不異，是色[[20]](#footnote-20)法即是空，入不生不滅法中；[[21]](#footnote-21)法[[22]](#footnote-22)若不生不滅，云何行般若波羅蜜得作佛？

須菩提作是念[[23]](#footnote-23)：「若爾者，菩薩何以故種種行道，求阿耨多羅三藐三菩提？」

佛知其念，即答：「五眾虛誑，但以假名故，號為菩薩。是假名中[[24]](#footnote-24)，無業、無業因緣，無心、無心數法，無垢、無淨，畢竟空故。」

**3、當如幻人學般若**

佛言[[25]](#footnote-25)：「菩薩應如幻人行般若波羅蜜，五眾即是幻人無異；從先世業因緣、幻業出故。是五眾亦不能得成就佛。何以故？性無所有故。」

**（二）舉夢等五喻**

**1、餘夢喻等亦如是**

餘夢、化、影、響等亦如是。

**2、釋「識即是六情，六情即是五眾」**[[26]](#footnote-26)

問曰：何以故說「識即是六情，六情即是五眾」？

答曰：

**（1）約今生緣起說**（印順法師，《大智度論筆記》［E025］p.324）

**A、識即是六情**

是識，十二因緣中第三事，是中亦有色、亦有心數法，未熟故[[27]](#footnote-27)受「識」名。

`1257`從識生六入──是二時俱有五眾。[[28]](#footnote-28)（377a）色成故[[29]](#footnote-29)名五情，名成故名意情；六情不離五眾[[30]](#footnote-30)。以是故說「識即是六情」。[[31]](#footnote-31)

**B、六情即是五眾**

問曰：若爾者，十二因緣中處處皆有五眾，何以但說[[32]](#footnote-32)「六情有五眾」？

答曰：是識今身之本，眾生於現在法中多錯；名色──未熟，未有所能，故不說。

六情──受苦樂，能生罪福，故說。

其餘十一[[33]](#footnote-33)因緣，故說「五眾」。

**（2）約假說遣情說**（印順法師，《大智度論筆記》［E025］p.324）

復次，佛知五百歲後，學者分別諸法相各異，離色法說識，離識法說色；欲破是諸見，令入畢竟空故，識中雖無五情，而說「識即是六情」；六情中雖不具五[[34]](#footnote-34)眾，而說「六情即是五眾」。

**（3）約二世緣起說**（印順法師，《大智度論筆記》［E025］p.324）

復次，先世但有心住六情，作種種憶想分別故，生今世六情、五眾身；從今世身起種種結使，造後世六情、五眾──如是等展轉。是故說「識即是六情，六情即是五眾」。

**（三）明諸法以十八空故不可得**

是法內空中不可得[[35]](#footnote-35)，乃至無法有法空中不可得。

^【**經**】

**二、略說新發大乘意菩薩無方便、不得善知識，聞般若或生驚怖**

須菩提白佛言[[36]](#footnote-36)：「世尊！新發大乘意菩薩聞說般若波羅蜜，將無[[37]](#footnote-37)驚、怖、畏？」[[38]](#footnote-38)

`1258`佛告須菩提：「若新發大乘意菩薩於般若波羅蜜無方便，亦不得善知識，是菩薩或驚、或怖、或畏。」

**三、廣明有方便、善知識守護故，聞般若不生驚怖**

**（一）明有方便**

須菩提白佛言：「世尊！何等是方便？菩薩行是方便，不驚、不畏、不怖？」

**1、應薩婆若心，觀一切不可得**^^（印順法師，《大智度論筆記》［D005］p.246）[[39]](#footnote-39)

^佛告須菩提：「有菩薩摩訶薩行般若波羅蜜，應薩婆若心，觀色**無常相**，是亦不可得，觀受、想、行、識無常相，是亦不可得。須菩提！是名菩薩摩訶薩行般若波羅蜜中方便。

復次，須菩提！菩薩摩訶薩應薩婆若心，觀色**苦相**，是亦不可得，受、想、行、識亦如是；應薩婆若心，觀色**無我相**，是亦不可得，受、想、行、識亦如是。

復次，須菩提！菩薩摩訶薩應薩（377b）婆若心，觀色**空相**，是亦不可得，受、想、行、識亦如是；觀色**無相相**，是亦不可得，受、想、行、識亦如是；觀色**無作相**，是亦不可得，受、想、行、識亦如是。觀色**寂滅相**，是亦不可得，乃至識亦如是；觀色**離相**，是亦不可得，乃至識亦如是──是名菩薩摩訶薩行般若波羅蜜中方便。

**2、慈悲為眾生修六度**[[40]](#footnote-40)

**（1）布施：教眾生**

復次，須菩提！菩薩摩訶薩行般若波羅蜜，觀色無常相，是亦不可得；觀色苦相、無我相、空相、無相相、無作相、寂滅相、離相，是亦不可得。受、想、行、識亦如是。

是時菩薩作是念：『我當為一切眾生說是無常法，是亦不可得；當為一切眾生說苦相、無我相、空相、無相相、無作相、寂滅相、離相，是亦不可得。』是名菩薩摩訶薩**檀**波羅蜜。

**（2）持戒：不起二乘心**

復次，須菩提！菩薩摩訶薩不以聲聞、辟支佛心，觀色無常亦不可得；不以聲聞、辟支佛心，觀識無常亦不可得；不以聲聞、辟支佛心，觀色苦、無我、空、無相、無作、寂滅、離，亦不可得；受、想、行、識亦如是──是名菩薩摩訶薩**尸羅**波羅蜜。

**`1259`（3）忍：忍欲樂**

復次，須菩提！菩薩摩訶薩行般若波羅蜜，是諸法無常相，乃至離想[[41]](#footnote-41)，忍欲樂[[42]](#footnote-42)──是名菩薩摩訶薩**羼提**波羅蜜。

**（4）精進：心不捨息**

復次，須菩提！菩薩摩訶薩行般若波羅蜜，應薩婆若心，觀色無常相亦不可得，乃至離相亦不可得；受、想、行、識亦如是。應薩婆若心，不捨不息──是名菩薩摩訶薩**毘梨耶**波羅蜜。

**（5）禪：不起二乘心及餘不善心**

復次，須菩提！菩薩摩訶薩行般若波羅蜜，不起聲聞辟支佛意[[43]](#footnote-43)及餘不善心──是名菩薩摩訶薩**禪**波羅蜜。

**（6）般若：知法本空**

復次，須菩提！菩薩摩訶薩行般若波羅蜜，如是思惟：『不以空色故色空[[44]](#footnote-44)，色即是空，空即是色；（377c）受、想、行、識亦如是。不以空眼故眼空，眼即是空，空即是眼；乃至意觸因緣生受，不以空受故受空，受即是空，空即是受。不以空四念處故四念處空，四念處即是空，空即是四念處；乃至不以空十八不共法故十八不共法空，十八不共法即是空，空即是十八不共法。』

**3、小結**

如是，須菩提！菩薩摩訶薩行般若波羅蜜，不驚、不畏、不怖。」

**（二）善知識守護**[[45]](#footnote-45)

須菩提白佛言：「世尊！何等是菩薩摩訶薩善知識守護故，聞說是般若波羅蜜，不驚、不畏、不怖？」

佛告須菩提[[46]](#footnote-46)：「菩薩摩訶薩善知識者，說**色無常**亦不可得，持是善根，不向聲聞、辟支佛道，但向一切智，是名菩薩摩訶薩善知識；說受、想、行、識無常亦不可得，持是善根，不向聲聞、辟支佛道，但向一切智，是名菩薩摩訶薩善知識。

須菩提！菩薩摩訶薩復有善知識，說**色苦**亦不可得，說受、想、行、識苦亦不可得；說**色無我**亦不可得，受、想、行、識無我亦不可得；說**色空、無相、無作、寂滅、`1260`離**亦不可得，受想行識空、無相、無作，寂滅、離亦不可得。持是善根，不向聲聞、辟支佛道，但向一切智。須菩提！是名菩薩摩訶薩善知識。

須菩提！菩薩摩訶薩復有善知識，說眼無常乃至離亦不可得；乃至意觸因緣生受，說無常乃至離亦不可得。持是善根，不向聲聞、辟支佛道，但向一切智，是名菩薩摩訶薩善知識。

須菩提！菩薩摩訶薩復有善知識，說修四念處法乃至離亦不可得；持是善根，不向聲聞、辟支佛道，但向一切智。須菩提！是名菩薩摩訶薩善知識。乃至說修十八不共法，修一切智亦（378a）不可得；持是善根，不向聲聞、辟支佛道，但向一切智，是名菩薩摩訶薩善知識。」^^

【**論**】

**二、略說新發大乘意菩薩無方便、不得善知識，聞般若或生驚怖**

**（一）須菩提生疑問佛之原因**

問曰：須菩提何以生此疑，問佛言「新發意菩薩聞是將無恐怖」？

答曰：聞無有菩薩行般若波羅蜜者，但空五眾法亦不能行般若波羅蜜，以是故生疑：「誰當行般若波羅蜜？」是故問佛。

**（二）釋內外因緣不具足而生恐怖**

佛言：若菩薩內外因緣不具足，當有恐怖。[[47]](#footnote-47)

**1、內因緣不具──無正憶念，無利智慧，無大悲心**（印順法師，《大智度論筆記》［B010］p.123）

內因緣者，無正憶念，無利智慧，於眾生中無深悲心──內無如是等方便。

**2、外因緣不具──不生中國，不聞般若，不得善友**（印順法師，《大智度論筆記》［B010］p.123）

外因緣者，不生中國土，不得聞般若波羅蜜，不得善知識能斷疑者──無如是等外因緣。

**3、結**

內外因緣不和合故，生驚、怖、畏。

**三、廣明有方便、善知識守護故，聞般若不生驚怖**

**（一）明有方便**

**1、應薩婆若心，觀諸法無得**

今須菩提問是方便，佛答：「一切種智相應心觀諸法，亦不得諸法。」

問曰：方便有觀色無常等種種相故不怖畏，今何以但說「薩婆若相應心觀諸法故，不恐不怖」？

`1261`答曰：菩薩先來但觀諸法空，心麁故生著；今憶想分別觀，如佛意：「於眾生中起大悲，不著一切法，於智慧無所礙[[48]](#footnote-48)，但欲度眾生。以無常、空等種種觀諸法，亦不得是法。」

**2、慈悲為眾生修六度**

**（1）施度──說法度生**

如是觀諸法已，[[49]](#footnote-49)作是念：「我以是法度眾生，令離顛倒。」以是故心不著，不見定實有一法；譬如藥師和合諸藥，冷病者與熱藥，於熱病中為非藥。[[50]](#footnote-50)

二施中，法施大故，是名「檀波羅蜜」。

**（2）例餘五度**

五波羅蜜亦如是隨義分別。

**（3）別明般若度──空有無礙**

復次，菩薩方便者，非十八空故令色空。何以故？不以是空相強令空故，色即是空；是色從本已來常自空，色相空故，空即是色──乃至諸佛法亦如是。[[51]](#footnote-51)

**（二）善知識守護**

善知識者，教人令以是智慧迴向阿耨多羅（378b）三藐三菩提。菩薩先知無常、空等諸觀，今惟說迴向為異。

^【**經**】

**四、廣明菩薩無方便、隨惡知識，聞般若而生驚怖**

須菩提白佛言：「世尊！云何菩薩摩訶薩行般若波羅蜜無方便、隨惡知識，聞說是般若波羅蜜，驚、怖、畏？」

**（一）無方便：離一切智心，觀法有所得**^^（印順法師，《大智度論筆記》［F027］p.359）

^佛告須菩提：「菩薩摩訶薩離一切智心，修般若波羅蜜，得是般若波羅蜜，念是般若波羅蜜；禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜，皆得、皆念。[[52]](#footnote-52)

復次，須菩提！菩薩摩訶薩離薩婆若心，觀色內空乃至無法有法空，觀受、想、行、識內空乃至無法有法空；觀眼內空乃至無法有法空，乃至觀意觸因緣生受內空乃至無法有法空──於諸法空有所念、有所得。

復次，須菩提！菩薩摩訶薩行般若波羅蜜，離薩婆若心，修四念處，亦念、亦得；`1262`乃至修十八不共法，亦念、亦得。

如是，須菩提！菩薩摩訶薩行般若波羅蜜，以無方便故，聞是般若波羅蜜，驚、怖、畏。」

**（二）惡知識：教離六度，不為說魔罪魔事**^^（印順法師，《大智度論筆記》［F042］p.377）

^**1、教離六度**^^（印順法師，《大智度論筆記》［F042］p.377）

^須菩提白佛言：「世尊！云何菩薩摩訶薩隨惡知識，聞般若波羅蜜驚、怖、畏。」

佛告須菩提：「菩薩摩訶薩惡知識教離般若波羅蜜，離禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜。須菩提！是名菩薩摩訶薩惡知識。^^

^**2、不為說魔罪魔事**^^（印順法師，《大智度論筆記》［F042］p.377）

^**（1）魔化作佛像教**^^（印順法師，《大智度論筆記》［F042］p.377）

^**A、用修六度為**^^（印順法師，《大智度論筆記》［F042］p.377）

^須菩提！菩薩摩訶薩復有惡知識，不說魔事、不說魔罪，不作是言：『惡魔作佛形像來教菩薩離六波羅蜜，語菩薩言：「善男子！用修般若波羅蜜為？用修禪波羅蜜、毘梨耶波羅蜜、羼提波羅蜜、尸羅波羅蜜、檀波羅蜜為？」』當知是菩薩摩訶薩惡知識。^^

^**B、為說小乘十二部經**^^（印順法師，《大智度論筆記》［F042］p.377）

^復次，須菩提！惡魔復作佛形像到菩薩所，為說聲聞經──（378c）若修妬路乃至優波提舍──教詔[[53]](#footnote-53)分別演說如是經；終不為說魔事、魔罪，當知是菩薩摩訶薩惡知識。^^

^**C、汝非真菩薩心，不能成佛**^^（印順法師，《大智度論筆記》［F042］p.377）

^復次，須菩提！惡魔作佛形像到菩薩所，作是語：『善男子！汝無真菩薩心，亦非阿毘跋致地，汝亦不能得阿耨多羅三藐三菩提。』不為說如是魔事、魔罪，當知是菩薩惡知識。^^[[54]](#footnote-54)

^**D、一切皆空，何用成佛**^^（印順法師，《大智度論筆記》［F042］p.377）

^復次，須菩提！惡魔作佛形像到菩薩所，語菩薩言：『善男子！色空，無我、無我所；受、想、行、識空，無我、無我所；眼空，無我、無我所；乃至意觸因緣生受空，無我、無我所；檀波羅蜜空，乃至般若波羅蜜空；四念處空，乃至十八不共法空；汝用阿耨多羅三藐三菩提為？』如是魔事、魔罪，不說、不教，當知是菩薩惡知識。^^

^**（2）魔化作辟支佛像──十方皆空，無佛菩薩及聲聞**^^（《大智度論筆記》［F042］p.377）

^復次，須菩提！惡魔作辟支佛身到菩薩所，語菩薩言：『善男子！十方皆空，是中無佛、無菩薩、無聲聞。』如是魔事、魔罪，不說、不教，當知是菩薩摩訶薩惡知識。^^

^**`1263`（3）魔化作和尚、阿闍梨身──教離菩薩道，入三解脫取聲聞證**^^（《大智度論筆記》［F042］p.377）

^復次，須菩提！惡魔作和尚、阿闍梨身到菩薩所，教離菩薩道，教離一切種智；教離四念處乃至八聖道分；教離檀波羅蜜，乃至教離十八不共法；教入空、無相、無作；作是言：『善男子！汝修念是諸法，得聲聞證，用阿耨多羅三藐三菩提為？』如是魔事、魔罪，不說、不教，當知是菩薩惡知識。^^

^**（4）魔化作父母形──令為小果勤精進，勿為大覺**^^（印順法師，《大智度論筆記》［F042］p.377）

^復次，須菩提！惡魔作父母形像到菩薩所，語菩薩言：『子！汝為須陀洹果證故勤精進，乃至阿羅漢果證故勤精進，汝用阿耨多羅三藐三菩提為？求阿耨多羅三藐三菩提，當受無量阿僧祇劫生死，截手截腳，受諸苦痛！』如是魔事、魔罪，不說、不教，當知是菩薩惡知識。^

^**（5）魔化作比丘形──一切法可得**^^（印順法師，《大智度論筆記》［F042］p.377）

^復次，須菩（379a）提！惡魔作比丘形像到菩薩所，語菩薩言：『眼無常可得法，乃至意無常可得法；[[55]](#footnote-55)眼苦，眼無我，眼空、無相、無作、寂滅、離，說可得法，乃至意亦如是。用有所得法，說四念處；乃至用有所得法，說佛十八不共法。』須菩提！如是魔事、魔罪，不教、不說，當知是菩薩惡知識。

**3、勸應遠離惡知識**

知已，當遠離之！」^^

【**論**】釋曰：

**四、廣明菩薩無方便、隨惡知識，聞般若而生驚怖**

**（一）無方便：離一切智心，觀法有所得**

先略說無方便，[[56]](#footnote-56)今欲廣說無方便，所謂離一切種智相應心行般若波羅蜜，取是般若波羅蜜定相；五波羅蜜乃至諸佛法亦如是──是自[[57]](#footnote-57)無方便。

**（二）惡知識：教離六度，不為說魔罪魔事**

**1、教離六度等**

又得惡知識教故。

復次，惡知識，大失利益，種種壞人，是大惡因緣故，佛更種種因緣說惡知識相。

惡知識者，**教人遠離六波羅蜜。**

**或不信****罪福報故，教遠離**。

或著般若波羅蜜故，言：「諸法畢竟空，汝何所行？」

或讚歎小乘：「汝但自免老、病、死苦，眾生何豫[[58]](#footnote-58)汝事？」

`1264`如是等種種因緣教令遠離，是名惡知識。

**2、不為說魔罪魔事**

復次，惡知識者，不教弟子令覺知魔是佛賊。魔者欲界主，有大力勢，常憎行道者。佛威力大故，魔無所能，但能壞小菩薩。

**（1）魔化作佛像教**

**A、壞菩薩行六度**

乃至作佛形像來壞菩薩行六波羅蜜。

**B、為說聲聞經**

或讚歎、開解、論說隨聲聞所應學經法。

**C、說汝不能成佛**

或作佛身來語之言：「汝不任得佛。」

**D、一切皆空，何用成佛**

或說：「眼等一切諸法空，何用是阿耨多羅三藐三菩提為？」

**（2）魔化作辟支佛像**

或作辟支佛身，

**A、十方中無佛菩薩及聲聞，云何欲作佛**

或說：「十方世界中三乘人空，求佛道者，但有空名，汝云何欲作佛？」

**B、教離菩薩道，入三解脫取聲聞證**[[59]](#footnote-59)

或教令遠離菩薩三十七品，令入聲聞三解脫門中：「汝入是三門實際作證，得盡眾苦；汝勤精進，汝為得四果故，何用阿耨多羅三藐三菩提為？」

**（3）魔化作和尚、阿闍梨、父母，令為小果勤精進，勿為大覺**

或（379b）作和尚、阿闍梨、父母來，教令遠離佛道：「空[[60]](#footnote-60)當受是截手、腳、耳、鼻等以與求者。若不與，則破求佛意；若與，則受是辛苦。」

**（4）魔化作比丘，言一切法可得**

或時作阿羅漢比丘被服來，為說：「眼是定[[61]](#footnote-61)無常相、苦空無我相、無作、寂滅、離，乃至諸佛法亦如是。」用有所得、取相憶念分別說。

如是等種種無量魔事，不教令覺知，是為惡知識。

**3、勸應遠離惡知識**

`1265`遠離者，以其無利益。如軟語賊，轉來親近，近則害人。惡知識復過於是！所以者何？是賊但能害今世一身，惡知識則世世害人；賊但能害命、奪財，惡知識則害慧念※61-1命根，奪佛法無量寶。知已，急當身、心遠離。

**〈釋句義品第十二〉**

**（大正25，379b13-382b5）**

^【**經**】

**貳、就「菩薩、摩訶薩」說般若**[[62]](#footnote-62)

**（壹）就「菩薩」說般若**

**一、闡述菩薩句義**[[63]](#footnote-63)

**（一）述意：無句義是菩薩句義**

爾時，須菩提白佛言：「世尊！云何為菩薩句義？」

佛告須菩提[[64]](#footnote-64)：「無句義是菩薩句義。何以故？阿耨多羅三藐三菩提中無有義處，亦無我；以是故，無句義是菩薩句義。[[65]](#footnote-65)

**`1266`（二）舉喻**

**1、鳥飛虛空等七喻**

須菩提！譬**如****鳥飛虛空**無有足跡，菩薩句義無所有亦如是。

須菩提！譬**如夢**中所見無處所，菩薩句義無所有亦如是。

須菩提！譬**如幻**無有實義，**如****焰、如響、如影、如佛所化**無有實義，菩薩句義無所有亦如是。[[66]](#footnote-66)

**2、如、法性、法相、法位、實際**

須菩提！譬如如、法性、法相、法位、實際無有義，菩薩句義無所有亦如是。

**3、幻人無五蘊乃至無十八不共法**

須菩提！譬如幻人色無有義，幻人受、想、行、識無有義；菩薩摩訶薩行般若波羅蜜時，菩薩句義無所有亦如是。

須菩提！如幻人眼無有義乃至意無有義。須菩提！如幻人色無有義乃至法無有義，眼觸乃至意觸因緣生受無有義；菩薩摩訶薩行般若波羅蜜時，菩薩句義（379c）無所有亦如是。

須菩提！如幻人行內空時無有義，乃至行無法有法空無有義；菩薩摩訶薩行般若波羅蜜時，菩薩句義無所有亦如是。

須菩提！如幻人行四念處乃至十八不共法無有義；菩薩摩訶薩行般若波羅蜜時，菩薩句義無所有亦如是。

**4、佛無五蘊乃至無十八不共法**

須菩提！如多陀阿伽度、阿羅訶、三藐三佛陀色無有義，是色無有故；菩薩摩訶薩行般若波羅蜜時，菩薩句義無所有亦如是。

須菩提！如多陀阿伽度、阿羅訶、三藐三佛陀受、想、行、識無有義，是識無有故；菩薩摩訶薩行般若波羅蜜時，菩薩句義無所有亦如是。

須菩提！如佛眼無處所乃至意無處所，色乃至法無處所，眼觸乃至意觸因緣生受無處所；菩薩摩訶薩行般若波羅蜜時，菩薩句義無所有亦如是。

須菩提！如佛內空無處所，乃至無法有法空無處所；菩薩摩訶薩行般若波羅蜜時，菩薩句義無所有亦如是。

須菩提！如佛四念處無處所，乃至十八不共法無處所；菩薩摩訶薩行般若波羅蜜時，菩薩句義無所有亦如是。

**5、有為性、無為性中互無**

須菩提！如有為性中無無為性義，無為性中無有為性義；菩薩摩訶薩行般若波羅蜜時，菩薩句義無所有亦如是。[[67]](#footnote-67)

**`1267`6、不生不滅、不作、不出、不得、不垢不淨無處所**

須菩提！如不生不滅義無處所；菩薩摩訶薩行般若波羅蜜時，菩薩句義無所有亦如是。

須菩提！如不作、不出、不得、不垢、不淨無處所，菩薩句義無所有亦如是。」

須菩提白佛言：「何法不生、不滅故無處所？何法不作、不出、不得、不垢、不淨故無處所？」

佛告須菩提：「色不生不滅故無處所，受、想、行、識（380a）不生不滅故無處所，乃至不垢不淨亦如是；入、界不生不滅故無處所，乃至不垢不淨亦如是；四念處不生不滅故無處所，乃至不垢不淨亦如是；乃至十八不共法不生不滅故無處所，乃至不垢不淨亦如是。

須菩提！菩薩摩訶薩行般若波羅蜜時，菩薩句義無所有亦如是。

**7、三十七道品乃至佛德淨義不可得**

須菩提！如四念處淨義畢竟不可得；須菩提！菩薩摩訶薩行般若波羅蜜時，菩薩句義無所有亦如是。

須菩提！如四正懃，乃至十八不共法淨義畢竟不可得；菩薩摩訶薩行般若波羅蜜時，菩薩句義無所有亦如是。[[68]](#footnote-68)

**8、我乃至知者、見者無所有故，於淨中不可得**

須菩提！如淨中我不可得，我無所有故；乃至淨中知者、見者不可得，知、見無所有故。須菩提！菩薩摩訶薩行般若波羅蜜時，菩薩句義無所有亦如是。

**9、日出時無有黑闇**

須菩提！譬如日出時無有黑闇；菩薩摩訶薩行般若波羅蜜時，菩薩句義無所有亦如是。

**10、劫燒時無一切物**

須菩提！譬如劫燒時無一切物；菩薩摩訶薩行般若波羅蜜時，菩薩句義無所有亦如是。

**11、依「佛五分法身」為喻**

須菩提！佛戒中無破戒。須菩提！菩薩摩訶薩行般若波羅蜜時，菩薩句義無所有亦如是。

須菩提！如佛定中無亂心，佛慧中無有愚癡，佛解脫中無不解脫，解脫知見中無不解脫知見。須菩提！菩薩摩訶薩行般若波羅蜜時，菩薩句義無所有亦如是。

**12、依「佛光中餘光不現」為喻**

須菩提！譬如佛光中日月光不現，佛光中四天王天、三十三天、夜磨天、兜率陀天、化樂天、他化自在天、梵眾天乃至阿迦尼吒天光不現。須菩提！菩薩摩訶薩行般若`1268`波羅蜜時，菩薩句義無所有亦如是。

**（三）結：無相，勸學**

何以故？是阿耨多羅三（380b）藐三菩提、菩薩、菩薩句義[[69]](#footnote-69)，是一切法皆不合、不散[[70]](#footnote-70)，無色、無形、無對，一相[[71]](#footnote-71)，所謂無相。

如是，須菩提！菩薩摩訶薩一切法無礙相中應當學，亦應當知！」^^[[72]](#footnote-72)

【**論**】

**貳、就「菩薩、摩訶薩」說般若**

**（壹）就「菩薩」說般若**

**一、菩薩句義**

**（一）無句義是菩薩句義**

**1、釋疑：上說三假破菩薩字，今何以問菩薩句義**

問曰：上來佛與須菩提種種因緣破菩薩字，[[73]](#footnote-73)今何以問「菩薩句義」？

答曰[[74]](#footnote-74)：

**（1）須菩提破菩薩字，佛不破，但言從諸法數和合為名**

須菩提破菩薩字，佛不破，言：「菩薩字從本已來畢竟空，但五眾中數假名菩薩，而眾生以假名為實。」佛言：「假名無實，但從諸法數和合為名。」

**（2）佛法無量、不可思議，須菩提復欲聞佛自說菩薩句義自性本空故**

復次，諸佛[[75]](#footnote-75)法無量無邊、不可思議，須菩提因菩薩字空說般若波羅蜜相；今欲聞佛說菩薩字義，因是說般若波羅蜜。

**（3）如來音聲微妙，眾生樂聞，能益無量眾生故**

復次[[76]](#footnote-76)，應問因緣無量無邊，所謂佛音聲有六十種莊嚴[[77]](#footnote-77)，能令諸天專聽，何況人！`1269`但音聲令人樂聞，何況說大利益義！須菩提從佛聞是事，未發意人，當發阿耨多羅三藐三菩提；發意者，未行六波羅蜜，當令行；行者，不清淨，當令清淨；清淨行者，當令住阿鞞跋致地，成就眾生，具足佛法，乃至一生補處。[[78]](#footnote-78)如是等種種無量因緣利益故，佛以須菩提為問主，語一切十方世界在會眾生。

**2、佛答：「無句義是菩薩句義」，以眾生空、法空故**

佛告須菩提：「無句義[[79]](#footnote-79)是菩薩句義；阿耨多羅三藐三菩提無處所，亦無我無名。」於是中無依止處即是法空，無我名者，無得道者。

佛謂：須菩提！若汝知無我、無我所得阿羅漢者，菩薩亦如是於阿耨多羅三藐三菩提中無我、無我所。

**（二）舉諸喻明理**（印順法師，《大智度論筆記》［E003］p.289）

**1、鳥飛虛空等七喻**

**（1）鳥飛虛空喻**

譬如鳥飛虛空，無有足跡；菩薩句義亦如是，行諸法虛空中無依止著處。以是故言「無菩薩句義」。

**※ 釋「菩薩句義」**

問曰：何等是菩薩句義？[[80]](#footnote-80)

答曰：天竺語法，眾字（380c）和合成語，眾語和合成句。[[81]](#footnote-81)如「菩」為一字，「提」為一字，是二不合則無語；若和合，名為「菩提」（bodhi），秦言「無上智慧」。「薩埵」（sattva），或名眾生，或是大心──為無上智慧故，出大心，名為「菩提薩埵」；[[82]](#footnote-82)願欲令眾生行無上道，是名「菩提薩埵」。[[83]](#footnote-83)

復次，此品佛及佛弟子種種因緣說菩薩摩訶薩義。「菩提」一語，「薩埵」`1270`一語，二語和合故名為「義」（artha）。

若說名字[[84]](#footnote-84)，語、句皆同一事，無所在[[85]](#footnote-85)。

今須菩提問：「以何定相法為菩薩句義？」

天竺言「波陀」（pada），秦言「句」。是波陀有種種義，如後譬喻中說。

**※ 因論生論：何故舉多喻**

問曰：但以「鳥飛虛空」足明句義，何以種種廣說？

答曰：眾生聽受種種不同，有好義者，有好譬喻者。譬喻可以解義，因譬喻心則樂著；[[86]](#footnote-86)如人從生端政，加以嚴飾，益其光榮。

**（2）如夢、如影、如響、如佛所化等喻**

此譬喻中多以譬喻明義，如後所說，所謂如夢、如影、如響、如佛所化，是事虛誑，如先說；菩薩義亦如是，但可耳聞，虛誑無實，以是故，菩薩不應自高。

**2、如、法性、法相、實際等**

如、法性、法相、實際等句，無有定義。

**3、如幻人無五眾乃至無十八不共法**

如幻人無五眾乃至諸佛法。

**4、如佛無五眾乃至無十八不共法**

如佛無五眾乃至一切法。

**5、有為性、無為性中互無**

如有為法中無無為法，如無為法中無有為法。[[87]](#footnote-87)

**6、不生不滅乃至不垢不淨無處所**

無為法不生不滅等；諸法中無不生不滅相，亦無異相。

**7、三十七道品乃至佛功德淨義不可得**

如三十七品無清淨相。何以故？有人著是三十七品法，即是結使。

**8、我乃至知者、見者於淨中不可得**

如我乃至知者、見者，淨相不可得。

**※ 因論生論：我乃至知者、見者云何名為淨**

問曰：我乃至知者、見者等云何淨？

答曰：種種求覓我相不可得，是名「我淨」；第一義中，無淨無不淨。譬如洗臭死狗，乃至皮毛、血肉、骨髓都盡──是時，非狗非猪，不得言淨、不得言（381a）不淨。

`1271`我乃至知者、見者亦如是。以無我空智慧，求我相不可得──是時，非有我、非無我。[[88]](#footnote-88)

**9、日出時無有黑闇**

如日出無闇。

**10、劫燒時無一切物**

劫盡時無一切物。

**11、依「佛五分法身」為喻**

如佛五眾，戒中破戒不可得。

**12、依「佛光中餘光不現」為喻**

如日月、星宿、真珠等，諸天、鬼神、龍王光，於佛光中則不現，從大福德神通力生故；菩薩句義亦如是，入是般若波羅蜜智慧光中則不現。

**（三）結：無相，勸學**

因是譬喻，教諸菩薩：當學一切法不取相，無所得故。

^【**經**】

**二、廣學一切法，入不二門，無礙不動，是名菩薩義**

**（一）總說一切法應學應知**

須菩提白佛言：「世尊！何等是一切法？[[89]](#footnote-89)云何一切法中無礙相應學、應知？」

佛告須菩提：「一切法者，善法、不善法，記法、無記法，世間法、出世間法，有漏法、無漏法，有為法、無為法，[[90]](#footnote-90)共法、不共法。須菩提！是名為一切法。[[91]](#footnote-91)菩薩摩訶薩，是一切法無礙相中應學、應知！[[92]](#footnote-92)」

**（二）別辨**

**1、善、不善法**^^（印順法師，《大智度論筆記》［J044］p.531）

^**（1）世間善法**

須菩提白佛言：「世尊！何等名世間善法？」

`1272`佛告須菩提：「世間善法者，孝順父母，供養沙門、婆羅門，敬事尊長；布施福處，持戒福處，修定福處，**勸導福事；方便生福德**；世間十善道；九相──脹相、血相、壞相、膿爛相、青相、噉相、散相、骨相、燒相；[[93]](#footnote-93)四禪，四無量心，四無色定；念佛、念法、念僧、念戒、念捨、念天、念善、念安般、念身、念死。[[94]](#footnote-94)是名世間善法。」[[95]](#footnote-95)

**（2）世間不善法**

「何等不善法？」

「奪他命，不與取，邪婬，妄語，兩舌，惡口，非時語，貪欲，惱害，邪見──是十不善道等，[[96]](#footnote-96)是名不善法。」

**2、記、無記法**^^（印順法師，《大智度論筆記》［J044］p.532）

^**（1）記法**

「何等記法？」

「若善法、若不善法，是名記法。」

**（2）無記法**

「何等無記法？」

「無記身業、口業、意業，無記四大，無記五眾、十二入、十八界，無記報──是名無記法。」

**3、世間、出世間法**^^（印順法師，《大智度論筆記》［J044］p.532）

^**（1）世間法**

「何等名世間法？」

「世間法者，五眾、十二入、十八界、十善道，四禪、四無量心、四無色定──是名世間法。」

**（2）出世間法**

「何等名出世（381b）間法？」

**A、三十七道品**

「四念處、四正懃、四如意足、五根、五力、七覺分、八聖道分。

**`1273`B、三解脫門**

空解脫門、無相解脫門、無作解脫門。

**C、三無漏根**

三無漏根：未知欲知根、知根、知已根。

**D、三三昧**

三三昧：有覺有觀三昧、無覺有觀三昧、無覺無觀三昧。

**E、明、解脫、念、慧、正憶念**^^（印順法師，《大智度論筆記》［E010］p.303）

^明、解脫、念、慧、正憶。[[97]](#footnote-97)

**F、八背捨**^^（印順法師，《大智度論筆記》［J010］p.499）

^八背捨。何等八？色觀色，是初背捨；內無色相外觀色，是二背捨；淨背捨，身作證，是三背捨；過一切色相故，滅有對相故，一切異相不念故，入無邊虛空處，是四背捨；過一切無邊虛空處，入一切無邊識處，是五背捨；過一切無邊識處，入無所有處，是六背捨；過一切無所有處，入非有想非無想處，是七背捨；過一切非有想非無想處，入滅受想定──是八背捨。[[98]](#footnote-98)

**G、九次第定**^^（印順法師，《大智度論筆記》［J010］p.499）

^九次第定[[99]](#footnote-99)。何等九？離欲離惡不善法，有覺有觀，離生喜樂入初禪；滅諸覺觀內清淨故一心，無覺無觀，定生喜樂入第二禪；離喜故，行捨，受身樂，聖人能說、能捨，念、行樂，入第三禪；斷苦[[100]](#footnote-100)樂故，先滅憂喜故，不苦不樂、捨，念淨，入第四禪；過一切色相故，滅有對相故，一切異相不念故，入無邊虛空處；過一切無邊虛空處，入一切無邊識處；過一切無邊識處，入無所有處；過一切無所有處，入非有想非無想處；過一切非有想非無想處，入滅受想定。

**H、十八空乃至佛德等**

復有出世間法：內空乃至無法有法空，佛十力、四無所畏、四無礙智、十八不共法，一切智。

是名出世間法。」

**4、有漏法、無漏法**^^（印順法師，《大智度論筆記》［J044］p.532）

^**（1）有漏法**

「何等為有漏法？」

`1274`「五受眾、十二入、十八界，六種、六觸、六受，四禪乃至四無色定，是名有漏法。」

**（2）無漏法**

「何等為無漏法？」

「四念處乃至十八不共法，及一切種智，是名無漏法。」

**5、有為法、無為法**^^（印順法師，《大智度論筆記》［J044］p.532）

^**（1）有為法**

「何等為有為（381c）法？」

「若法生、住、滅，欲界、色界、無色界五眾乃至意觸因緣生受，四念處乃至十八不共法及一切智，是名有為法。」

**（2）無為法**

「何等為無為法？」

「不生、不住、不滅，若染盡、瞋盡、癡盡，如、不異、法相、法性、法住、實際，是名無為法。」

**6、共法、不共法**^^（印順法師，《大智度論筆記》［J044］p.532）

^**（1）共法**

「何等為共法？」

「四禪、四無量心、四無色定，如是等是名共法。」[[101]](#footnote-101)

**（2）不共法**

「何等為不共法？」

「四念處乃至十八不共法，是名不共法。」

**（三）結成：知一切法不二相，不動故，是名菩薩義**

「菩薩摩訶薩於是自相空法中不應著[[102]](#footnote-102)，不動故；菩薩亦應知一切法不二相，不動故──是名菩薩義。」^^[[103]](#footnote-103)

【**論**】

**二、廣學一切法，入不二門，無礙不動，是名菩薩義**

**（一）釋疑：何故先問世間法，後問出世間法**

問曰：須菩提何以故先問世間善法，後問出世間法？

答曰：先問麁，後當問細；先知世間相，後則能知出世間相。

**`1275`（二）別釋**

**1、善、不善法**

**（1）世間善法**

**A、總說：孝順父母乃至十念**

世間善法者，知有罪、有福果報，有今世、後世[[104]](#footnote-104)，有世間、有涅槃，有佛等諸賢聖今世、後世及諸法實相證──所謂孝順父母等，乃至十念。

**B、別釋**

**（A）釋「供養沙門、婆羅門」**

如法得物，供養供給沙門、婆羅門。

「沙門」名為出家求道人，「婆羅門」名為在家學問人──是二人於世間難為能為、利益眾生故，應當供養。

**（B）釋「敬事尊長」**

「尊長」者，叔伯、姊兄等。恭敬供養，是一切修家法。

**（C）釋「布施福處、持戒福處、修定福處、勸導福處」**

布施、持戒、修定、勸導，如初品中說。[[105]](#footnote-105)

**（D）釋方便生福德**

「方便生福德」，如懺悔、隨喜，請佛久住不涅槃、轉法輪；如雖行空不著空，還修行諸善──如是等方便生諸福德。[[106]](#footnote-106)

**（E）釋世間十善道、九相、四禪、四無量心、四無色定**

十善道乃至四無色，如先說。[[107]](#footnote-107)

**（F）釋「十念」**

**a、念佛等八念**

十念中，八事如先說。[[108]](#footnote-108)

**`1276`b、釋「善念」**

「善念」者，思惟分別善業因緣，制伏其心。

復次，涅槃是真善法，常繫心念涅槃，是「善念」。[[109]](#footnote-109)

**c、釋「身念」**

「身念」，即是身念處。[[110]](#footnote-110)

**（2）不善法**

與善法相違，是名「不善法」。

**2、記、無記法**

「無記法」者，所謂威儀心、工巧心、變化心，及是起身業、口業；除善、不善五眾，餘五眾及虛空、非數緣滅等。（382a）

**3、世間、出世間法**

**（1）世間法**

「世間法」者，

**A、五眾**

五眾──或善，或不善，或無記。

**B、十二入**

十二入──「八」[[111]](#footnote-111)無記，「四」[[112]](#footnote-112)三種。[[113]](#footnote-113)

**C、十八界**

十八界──「八」[[114]](#footnote-114)無記，「十」[[115]](#footnote-115)三種。[[116]](#footnote-116)

**`1277`D、十善道、四禪、四無量心、四無色定**

十善道、四禪、四無量心、四無色定，是善法，凡夫人能得、能成就故；又自不能出世間故，名為「世間法」。

**（2）出世間法**

「出世間法」者，

**A、三十七品，B、三解脫門，C、三無漏根，D、三三昧**

三十七品，三解脫門，三無漏根，三三昧，如先說。[[117]](#footnote-117)

**E、明、解脫、念、慧、正憶念**

**（A）明**

明、解脫──「明」者，三明。

**（B）解脫**

「解脫」者，有為解脫，無為解脫。[[118]](#footnote-118)

**（C）念**

「念」者，十念。

**（D）慧**

「慧」者，十一智慧[[119]](#footnote-119)。

**（E）正憶**

「正憶」者，隨諸法實相觀，如隨身法，觀一切善法之本。

**F、八背捨，G、九次第定，H、十八空乃至十八不共法**

復次，八背捨、九次第定、十八空、十力、四無所畏、十八不共法，如先義中廣說。[[120]](#footnote-120)

**`1278`※ 釋「出世間」義**

是四念處等，一心為道故；又八背捨、九次第定等，凡夫人所不得[[121]](#footnote-121)，名為「出世間」。

念、慧、正憶雖有二種[[122]](#footnote-122)──世間、出世間，[[123]](#footnote-123)此中說出世間。

**4、有漏、無漏法**

**（1）有漏法**

「有漏法」者，五眾等，四禪、四無量、四無色定。

**（2）無漏法**

「無漏法」者，非世間，是四念處乃至十八不共法。

**5、有為、無為法**

**（1）有為法**

有為法[[124]](#footnote-124)略說三相，所謂生、住、滅。三界繫，乃至[[125]](#footnote-125)四念處，乃至十八不共法，雖為無漏法，[[126]](#footnote-126)以作法故，是為有為法。[[127]](#footnote-127)

**（2）無為法**[[128]](#footnote-128)

與有為相違[[129]](#footnote-129)，是為無為法。

`1279`復次，滅三毒等諸煩惱，五眾等不次第相續；如、法相、法性、法住、實際等，是名「無為法」。

**※ 因論生論：色不離如、如不離色**

問曰：色如，色不離如，如不離色；色是有為，云何是無為？

答曰：色有二種[[130]](#footnote-130)：一者、凡夫肉眼憶想分別色，二者、聖人心所知色實相如涅槃。[[131]](#footnote-131)

凡夫人所知色，名為色；是色入如中，更不生不滅。

如有為雖是五眾，而有種種名字，所謂十二入、十八界、因緣等；無為法雖有三種[[132]](#footnote-132)，亦種種分別名字，所謂如、法相[[133]](#footnote-133)、法住、實際等。

**6、共、不共法**

**（1）共法**

「共法」者，凡夫、聖人生處、入定處，共故，名為共法。

**（2）不共法**

「不（382b）共法」者，四念處，乃至十八不共法。

**（三）結成：自性空故，菩薩住無障礙法中不動，以不二入法門故**（《大智度論筆記》［D016］p.260）

菩薩分別知此諸法各各相，是法皆從因緣和合生故無性，無性故自性空。

菩薩住是無障礙法中不動，以不二入法門，入一切法不動故。

1. 釋幻人無作品第十一＝第十一品釋論幻學品【宋】，釋幻學品第十一【元】【宮】，釋幻學品第十一經作幻人品【明】，釋第十一品說第十二品【聖】，幻人行作品四十六【石】。（大正25，375d，n.15） [↑](#footnote-ref-1)
2. 就三解脫門說般若：（1）就「空門」破諸法顯般若（《大智度論》卷42～卷43〈9 集散品〉），（2）就「無相門」破諸法顯般若（《大智度論》卷43〈10 行相品〉），（3）就「無作門」破諸法顯般若（《大智度論》卷44〈11 幻人無作品〉）。 [↑](#footnote-ref-2)
3. 《大智度論疏》卷17：^「『**爾時慧命須菩提』**已下，就此文中大有二分：第一、名**如幻人本空無作之義**。第二、明此理難信，須內外因緣──內因緣者，所謂方便波若；外因緣者，謂善知識。此初，即是第一、明幻人本空，無心相故，儻※然無取、無作、無行，亦無所得；無得相故，所以舉易解物，欲顯難解，舉之為問也。」^^（卍新續藏46，871a7-12）

   ※儻（^ㄊㄤˇ^^）：2.無思無慮。（《漢語大詞典》（一），p.1742） [↑](#footnote-ref-3)
4. 色即四句。（印順法師，《大智度論筆記》［D016］p.260） [↑](#footnote-ref-4)
5. 如幻：幻無垢淨生滅。（印順法師，《大智度論筆記》〔C015〕p.210） [↑](#footnote-ref-5)
6. 《大智度論疏》卷17：^「『**若法不生不滅**』已下，明無作之故然也。以五受眾但假名，強名菩薩，實無菩薩故，即懸說五受眾生垢淨等義也。」^^（卍新續藏46，871a16-18） [↑](#footnote-ref-6)
7. 《大般若波羅蜜多經》卷410〈10 幻喻品〉：^「『善現！於意云何？若法無雜染無清淨、無生無滅，是法能學般若波羅蜜多，成辦一切智智不？』善現答言：『不也！世尊！』」^^（大正7，53c2-5） [↑](#footnote-ref-7)
8. 陰＝眾【石】。（大正25，376d，n.1） [↑](#footnote-ref-8)
9. 《大般若波羅蜜多經》卷410〈10 幻喻品〉：「^善現！於意云何？於五蘊中起想、等想、施設、言說、假名菩薩摩訶薩不？^^」（大正7，53c5-6） [↑](#footnote-ref-9)
10. 《大智度論疏》卷17：「^**若法但有名字**者，則無其實，以實無故，則非是三業；無垢無淨，為明無作門故，所以須就業明也。^^」（卍新續藏46，871a18-19） [↑](#footnote-ref-10)
11. 《大智度論疏》卷17：^「『**如是法能學**』已下，明若如是學諸法無垢淨等者，則無所得，故云不也。^^」（卍新續藏46，871a20-21） [↑](#footnote-ref-11)
12. 《大般若波羅蜜多經》卷410〈10 幻喻品〉：「^佛言：『善現！若菩薩摩訶薩以無所得而為方便，修學如是甚深般若波羅蜜多，速能成辦一切智智。^^』」（大正7，53c14-16） [↑](#footnote-ref-12)
13. 《大般若波羅蜜多經》卷410〈10 幻喻品〉：「^佛告善現：『於意云何？如幻五蘊能學般若波羅蜜多，當得成辦一切智智不？』善現答言：『不也！世尊！何以故？世尊！如幻五蘊以無性為自性，無性自性不可得故。』^^」（大正7，53c20-23） [↑](#footnote-ref-13)
14. 《大般若波羅蜜多經》卷410〈10 幻喻品〉：「^佛言：『善現！於意云何？如幻等五蘊各有異性不？』善現答言：『不也！世尊！何以故？世尊！如幻等色、受、想、行、識即是如夢等色、受、想、行、識。**如幻等五蘊即是如幻等六根，如幻等六根即是如幻等五蘊**。』」^^（大正7，54a3-7） [↑](#footnote-ref-14)
15. 是＝五眾【石】。（大正25，376d，n.5） [↑](#footnote-ref-15)
16. 《正觀》（6），p.119：《大智度論》卷43〈10 行相品〉（大正25，374a4-c11）之經文。 [↑](#footnote-ref-16)
17. 方喻：比喻，比擬。（《漢語大詞典》（六），p.1567） [↑](#footnote-ref-17)
18. 城郭：亦作“城廓”。1.城墻。城指內城的墻，郭指外城的墻。（《漢語大詞典》（一），p.1096） [↑](#footnote-ref-18)
19. 廬觀：泛指樓閣亭臺。（《漢語大詞典》（三），p.1289） [↑](#footnote-ref-19)
20. 〔色〕－【宋】【元】【明】【宮】【聖】。（大正25，376d，n.17） [↑](#footnote-ref-20)
21. 色（五）如幻故，是色即空，入不生不滅中。（印順法師，《大智度論筆記》［E025］p.324） [↑](#footnote-ref-21)
22. 〔法〕－【宋】【元】【明】【宮】。（大正25，376d，n.19） [↑](#footnote-ref-22)
23. 《大智度論疏》卷17：「^**『須菩提作是念』**已下，釋其疑意，明**就俗論之，脩行作佛；就實談之，無脩無得**。善吉乃以俗諦疑第一義故，佛即答言**五眾虗誑**也。^^」（卍新續藏46，871b11-13） [↑](#footnote-ref-23)
24. 《大智度論疏》卷17：「^『**是假名中**』已下，釋假名菩薩，則無三業等文也。^^」（卍新續藏46，871b14） [↑](#footnote-ref-24)
25. 案：依經文乃須菩提所說。 [↑](#footnote-ref-25)
26. （1）識即是六情，六情即是五眾，三說：一、約今生緣起說，二、約假說遣情說，三、約二世緣起說。（印順法師，《大智度論筆記》〔E025〕p.324）

    （2）識即六情，情即五眾。（印順法師，《大智度論筆記》［A054］p.92） [↑](#footnote-ref-26)
27. 《大智度論疏》卷17：「^『**未熟故**』者，明中陰五眾，但是現陰家方便故，說言未熟，所以唯受識名也。而《大本經》云：現在中初一念識名為識支者，此明三陰相續；父母會時，此中陰身初始欲來受生，陰胎時名為識支。據此為言，故云初始，若託胎已，即屬名色支；無有單識獨行，名為識支義也。若有孤識不依於色名識支者，則無三陰相續；如葛印印泥，印與泥合，印懷文成等義，何故但有單泥而無印，故亦無此陰，此陰滅、彼陰陰生也。今十二因緣時自有長對麤細品一剎那中，亦有具足義；有長望一期始具足義，故《大本經》云：現在世識，即得說為未來世生，復何妨中陰五眾得屬現在識支也。^^」（卍新續藏46，871b18-c4） [↑](#footnote-ref-27)
28. 《大智度論疏》卷17：^「『**從識生六入，是二時俱有五眾**』者，明識支之時亦有五眾，六入之時亦有五眾故；大論二時諸時悉有也。」^^（卍新續藏46，871c5-7） [↑](#footnote-ref-28)
29. 《大智度論疏》卷17：^「『**色成故**』故者，明以有色故，則有五根，故云色成故，名五情也。『**名成故**』者，明識即是意根，故云名成，故名意情也。」^^（卍新續藏46，871c7-9） [↑](#footnote-ref-29)
30. 《大智度論疏》卷17：^「『**六情不離五眾**』者，明六情具足，則有有五眾故，故云不離也。」^^（卍新續藏46，871c9-11） [↑](#footnote-ref-30)
31. 心境互不相離。（印順法師，《大智度論筆記》［E004］p.292） [↑](#footnote-ref-31)
32. 說＋（識）【元】【明】，說＝識【宋】【宮】【聖】【石】。（大正25，377d，n.3） [↑](#footnote-ref-32)
33. 一＝二【宋】【宮】【石】。（大正25，377d，n.4） [↑](#footnote-ref-33)
34. 五＝三【聖】。（大正25，377d，n.5） [↑](#footnote-ref-34)
35. 《大智度論疏》卷17：^「『**是法內空中不可得**』□□，上是接俗之釋，立法解之；今次就實談，始□□說也。」^^（卍新續藏46，871c20-21）

    案：前□□，或即「已下」二字；後□□，或即「作是」二字。 [↑](#footnote-ref-35)
36. 《大智度論疏》卷17：^「『**須菩提白佛言**』已下，品之大分第二，明此理難信，應須內外因緣，聞於深法，不生恐怖。然此文中復有其二：一者、明具內外因緣，聞不怖義；二者、明不具內外因緣，聞有怖義，故生此問也，一一當說耳。」^^（卍新續藏46，871c22-872a1） [↑](#footnote-ref-36)
37. 將無：莫非。〔南朝宋〕劉義慶，《世說新語‧德行》：“太保居在正始中，不在能言之流；及與之言，理中清遠。將無以德掩其言？”（《漢語大詞典》（七），p.810） [↑](#footnote-ref-37)
38. 《大般若波羅蜜多經》卷410〈10 幻喻品〉：

    ^佛告善現：「新趣大乘諸菩薩摩訶薩修行般若波羅蜜多時，**若無方便善巧**及**不為善友所攝受**者，聞說如是甚深般若波羅蜜多，其心有驚有恐有怖。」^^（大正7，54a11-14） [↑](#footnote-ref-38)
39. 有方便：應薩婆若心，觀一切不可得。（印順法師，《大智度論筆記》〔A044〕p.82） [↑](#footnote-ref-39)
40. （1）教它，不起二乘心，忍欲樂，心不捨息，不起二乘心及餘不善心，知法本空，六度。（印順法師，《大智度論筆記》〔D005〕p.246）

    （2）六度互具行：般若具足六度。（印順法師，《大智度論筆記》〔E003〕p.291） [↑](#footnote-ref-40)
41. 想＝相【宋】【元】【明】【宮】【聖】【石】。（大正25，377d，n.14） [↑](#footnote-ref-41)
42. 《大智度論疏》卷17：「^『**忍欲樂**』已下，欲論忍有二種：一者、生忍，二者、法忍。今以法忍勝故，舉勝結之，以忍欲樂等為忍波羅蜜也。^^」（卍新續藏46，872a10-12） [↑](#footnote-ref-42)
43. 《大智度論疏》卷17：「^『**不起聲聞等意**』已下，明菩薩若起二乘之心，明大成亂想，與不善無異故，結為禪波羅蜜也。^^」（卍新續藏46，872a13-15） [↑](#footnote-ref-43)
44. 《大智度論疏》卷17：「^『**不以空色故空**』已下，明菩薩智慧深知諸法本性自空，非是空智強使令空故，為波若波羅蜜也。^^」（卍新續藏46，872a15-17） [↑](#footnote-ref-44)
45. 善知識：說一切不可得，令以是善根回向一切智。（印順法師，《大智度論筆記》［A045］p.82） [↑](#footnote-ref-45)
46. 《大智度論疏》卷17：^「『**佛告須菩提**』已下，正出善知識等義。善知識者，是外因緣；波若智慧，為內因緣故。」^^（卍新續藏46，872a21-22） [↑](#footnote-ref-46)
47. ┌內因緣不具──無正憶念，無利智慧，無大悲心。

    內外因緣不具足，聞深般若當有恐怖 ┴外因緣不具──不生中國，不聞般若，不得善友。

    （印順法師，《大智度論筆記》［B010］p.123） [↑](#footnote-ref-47)
48. 礙＝得【宋】【元】【明】【宮】【聖】【石】。（大正25，378d，n.4） [↑](#footnote-ref-48)
49. 觀不可得：觀種種法，不得是法，非謂不觀。（印順法師，《大智度論筆記》［E004］p.292） [↑](#footnote-ref-49)
50. 不見定實有一法，如藥。（印順法師，《大智度論筆記》［D016］p.260） [↑](#footnote-ref-50)
51. （1）大乘法空：非以十八空令空，法自空。（印順法師，《大智度論筆記》［D015］p.259）

    （2）色即是空，空即是色。（印順法師，《大智度論筆記》［E003］p.290） [↑](#footnote-ref-51)
52. 《大般若波羅蜜多經》卷410〈10 幻喻品〉：「^佛告善現：若菩薩摩訶薩修行般若波羅蜜多時，以有所得為方便故，離應一切智智作意，修行般若波羅蜜多，於修般若波羅蜜多有得有恃；以有所得為方便故，離應一切智智作意，修行靜慮、精進、安忍、淨戒、布施波羅蜜多，於修靜慮乃至布施波羅蜜多有得有恃。^^」（大正7，55b27-c4） [↑](#footnote-ref-52)
53. 教詔：教誨，教訓。（《漢語大詞典》（五），p.450） [↑](#footnote-ref-53)
54. 破立無佛性。（印順法師，《大智度論筆記》［E004］p.292） [↑](#footnote-ref-54)
55. 《大般若波羅蜜多經》卷410〈10 幻喻品〉：「^復次，善現！菩薩摩訶薩惡友者，若不為說魔事、魔過，謂有惡魔作苾芻形像來至菩薩所，以有所得而為方便，說色無常相實有可得，說受、想、行、識無常相實有可得。^^」（大正7，56c19-23） [↑](#footnote-ref-55)
56. 《正觀》（6），p.119：參見《大智度論》卷43（大正25，371b7-c10）。 [↑](#footnote-ref-56)
57. 自＝相【宮】。（大正25，379d，n.6） [↑](#footnote-ref-57)
58. 豫：15.通“ 與 ”。關涉，牽涉。（《漢語大詞典》（十），p.38） [↑](#footnote-ref-58)
59. 《摩訶般若波羅蜜經》卷4〈11 幻學品〉：「^惡魔**作和上、阿闍梨身**來到菩薩所，教離菩薩道，教離一切種智，教離四念處乃至八聖道分，教離檀那波羅蜜，乃至教離十八不共法，教入空、無相、無作。^^」（大正8，241b18-22）

    案：經說惡魔^**作和上、阿闍梨身**^^教離菩薩道，入三解脫取聲聞證。論之文脈，似為^**魔化作辟支佛像**^^作此勸說。 [↑](#footnote-ref-59)
60. 空：12.副詞。徒然，白白地。（《漢語大詞典》（八），p.409） [↑](#footnote-ref-60)
61. 定＝空【宋】【元】【明】【宮】。（大正25，379d，n.13） [↑](#footnote-ref-61)
62. 61-1 〔念〕－【宋】【元】【明】【宮】【聖】【石】。（大正25，379d，n.18）

    （1）《大智度論疏》卷17：「^第十二品者，即是命說分中□□□大分，就菩薩大人（案：「大人」即「摩訶薩」）以明波若。上之三品約**□□□然門**※說波若者，是明菩薩德之由藉，今次明其人以行大法故，名為大人，故約說波若。就此分中復有二分：此初一品明菩薩義，次〈摩訶薩品〉明摩訶薩義。今就句義以明菩薩故，此名為〈句義品〉，今論欲解釋，故舉之言第十二品釋論也。^^」（卍新續藏46，872c3-9）

    ※案：「□□□然門」，或即「然三解脫門」五字。

    （2）《大智度論疏》卷17：「^第九品者名為〈集散品〉，即是命說分中第三大分，從此下去，始明善吉承命正說波若。就正說文中，大有四分：初、從此品、〈10 相行品〉、〈11 約（「約」應作「幻」）品〉，此之三品，**然三解然門**※明說波若。**第二、從〈12 句義品〉已下，去至〈17 縛解品〉，是就人大就於波若──已知大法故名為大人。**第三、從〈18 摩訶衍品〉已下，去訖至〈24 會宗品〉，有七品經文，次就於法大已說波若──以為大人所知故名大法。第四、從〈25 十無品〉及〈26 無生品〉，生此之二品，初明除生，後明遣法，故約遣相門以明波若。^^」（卍新續藏46，864a1-9）

    ※案：「三解**然**門」應作「三解**脫**門」。 [↑](#footnote-ref-62)
63. 《大智度論疏》卷17：「^今此一品經文復有二分：此物※第一，就於句義以明菩薩；第二、從有為、世間、出世間、有漏等六對十二門已下，明菩薩之德。^^」（卍新續藏46，872c14-16）

    ※案：「物」應作「初」。 [↑](#footnote-ref-63)
64. 《大智度論疏》卷17：^「『**佛告須菩提**』已下，就此第一文中，復有二意：初明法說，次明喻說。今明文字性離，字實但空，故云『**無句義是菩薩句義**』也。^^」（卍新續藏46，872c19-21） [↑](#footnote-ref-64)
65. 《大般若波羅蜜多經》卷411〈11 譬喻品〉：「^佛告善現：『無句義是菩薩句義。何以故？善現！菩提、薩埵二既不生，句於其中理亦非有故，無句義是菩薩句義。』^^」（大正7，57b12-14） [↑](#footnote-ref-65)
66. 《大般若波羅蜜多經》卷411〈11 譬喻品〉：「^譬如夢境、幻事、陽焰、光影、水月、響聲、空花、變化句義實無所有，菩薩句義亦復如是實無所有。^^」（大正7，57b16-18） [↑](#footnote-ref-66)
67. 《大般若波羅蜜多經》卷411〈11 譬喻品〉：「^復次，善現！如有為界中無為界句義實無所有，無為界中有為界句義亦實無所有，菩薩句義亦復如是實無所有。^^」（大正7，58b21-23） [↑](#footnote-ref-67)
68. 《大般若波羅蜜多經》卷411〈11 譬喻品〉：「^復次，善現！如四念住乃至八聖道支畢竟淨句義實無所有，菩薩句義亦復如是實無所有；如是乃至如佛十力乃至十八佛不共法畢竟淨句義實無所有，菩薩句義亦復如是實無所有。^^」（大正7，59a1-5） [↑](#footnote-ref-68)
69. 菩薩句義＝亦復如【宮】，菩薩句＝菩薩【宋】【元】【明】。（大正25，380d，n.7） [↑](#footnote-ref-69)
70. 《大智度論疏》卷17：「^『**不合不散**』者，明諸法非一故不合，非異故不散，無所有故，無色眾對等也。^^」（卍新續藏46，873a5-6） [↑](#footnote-ref-70)
71. 《大智度論疏》卷17：「^『**一相**』者，明諸法雖復有法云云，從□已來，同是一畢竟空相，故云一相所謂無相。^^」（卍新續藏46，873a6-7）

    案：□應做「本」。 [↑](#footnote-ref-71)
72. 《大般若波羅蜜多經》卷411〈11 譬喻品〉：「^何以故？善現！若菩提、若薩埵、若菩薩句義，如是一切皆非相應非不相應，無色、無見、無對、一相所謂無相。善現！諸菩薩摩訶薩於一切法，皆非實有，無著無礙，當勤修學，應正覺知。^^」（大正7，59a23-27） [↑](#footnote-ref-72)
73. 《正觀》（6），p.119：

    （1）「不得菩薩名」：《大智度論》卷41（大正25，357a1-360a23）。

    （2）「若不可得，云何當作名字言是菩薩」：《大智度論》卷42（大正25，363c19-365c5）。 [↑](#footnote-ref-73)
74. 《大智度論疏》卷17：「^『**答曰**』已下，釋云：上善吉初立三假正破菩薩、菩薩字等法，佛今不破，乃談諸法畢竟是空性，自是無，不假除敵故。上佛答善吉言：無句義是菩薩句義，只以菩薩薩※假名無實故，佛即懸說假名為無，故不破也。^^」（卍新續藏46，873a11-15）

    ※案：「薩」為衍字。 [↑](#footnote-ref-74)
75. 《大智度論疏》卷17：^「『**復次諸佛**』已下，明佛法無量、不可思議，善吉於上就三假等空說波若已竟，復欲聞佛自說菩薩句義，字實自性本空故，所以致問也。」^^（卍新續藏46，873a16-18） [↑](#footnote-ref-75)
76. 《大智度論疏》卷17：^「『**復次**』已下，此一意明所以問者，為如來音聲微妙，眾情樂聞，能有益無量，是故須問。」^^（卍新續藏46，873a19-20） [↑](#footnote-ref-76)
77. （1）參見《大寶積經》卷10〈3密迹金剛力士會〉（大正11，55c20-56a5）。

    （2）諸佛六十種音聲：佛音聲有六十種莊嚴。（印順法師，《大智度論筆記》［J040］p.527） [↑](#footnote-ref-77)
78. 發意，行六度，六度淨，住阿鞞跋致，成就眾生，具足佛法，一生補處。（印順法師，《大智度論筆記》［A043］p.81） [↑](#footnote-ref-78)
79. 《大智度論疏》卷17：「^『**佛告須菩提：無句義**』已下，上並未釋經文，但釋善吉所以致問因緣義竟，今次釋經文，**以生法二空來解**故舉之出也。^^」（卍新續藏46，873a24-b2） [↑](#footnote-ref-79)
80. 《大智度論疏》卷17：^「『**問曰：何等是菩薩句義**』已下，既明無句義，須出句義之體，故立法問之也。『答曰』已下，明**天竺語法，以眾字為語，眾語為句，四句為偈也。**如菩薩兩字，始得合為一語，乎為菩提也薩埵者，以上菩提兩字一語來足薩埵二字一語，則成四字兩語，合為一句也。『**或名眾生**』者，即飜釋之也。『**為無上智慧故出大心**』者，即是句下所以名之為義也。此中作兩飜釋之，所以云無上智慧，次釋所以云無上道義，如是次第相成故，是名為眾字成語，眾□（疑作「語」）成句，句下所以出大心等義，名為菩薩句義也。」^^（卍新續藏46，873b3-12） [↑](#footnote-ref-80)
81. 字門：眾字和合成語，眾語和合成句。（印順法師，《大智度論筆記》［D012］p.255） [↑](#footnote-ref-81)
82. 菩提薩埵：為無上智慧出大心。（印順法師，《大智度論筆記》［D024］p.273） [↑](#footnote-ref-82)
83. 菩提薩埵：願令眾生行無上道。（印順法師，《大智度論筆記》［D024］p.273） [↑](#footnote-ref-83)
84. 《大智度論疏》卷17：^「『**若說亦**※**字**』已下，明名字既假，語、句皆然，故云『**無在**』也。」^^（卍新續藏46，873b12-13）

    ※案：「亦」應作「名」。 [↑](#footnote-ref-84)
85. 所在：2.指存在的地方。4.處所，地方。（《漢語大詞典》（七），p.351） [↑](#footnote-ref-85)
86. 譬喻之用。（印順法師，《大智度論筆記》〔E003〕p.289） [↑](#footnote-ref-86)
87. 有為、無為彼此不在。（印順法師，《大智度論筆記》［E001］p.285） [↑](#footnote-ref-87)
88. 以空覓我（＃）不得：名無我，名我淨，第一義中（是時）非有我非無我，非淨非不淨。

    理則雙非，對治用空：淨，非淨非不淨；無我，非我非無我。

    （印順法師，《大智度論筆記》［E003］p.291） [↑](#footnote-ref-88)
89. 《大智度論疏》卷17：「^『**須菩提白佛言：世尊！何等是一切法**』已下，品之第二大分，即就是□□（案：或即「無礙」二字）相之門以明菩薩；上就句義明菩薩者，是□（案：或即「名」字）總相門明；今此中就六對十二門明菩薩所知之法，故名別相之門明菩薩義也。^^」（卍新續藏46，873b23-c2） [↑](#footnote-ref-89)
90. ┌有為

    二法攝一切法 ┴無為　　（印順法師，《大智度論筆記》［B002］p.107） [↑](#footnote-ref-90)
91. ┌善　法

    ┌記　法 ┴不善法

    ┌有漏法──世 間 法 ┴無記法

    一切法┴無漏法──出世間法 （印順法師，《大智度論筆記》［B010］p.124） [↑](#footnote-ref-91)
92. 《大般若波羅蜜多經》卷411〈11 譬喻品〉：「^善現！諸菩薩摩訶薩於如是等一切法性無著無礙，當勤修學；諸菩薩摩訶薩於一切法實無所有，應正覺知。^^」（大正7，59b3-6） [↑](#footnote-ref-92)
93. （1）九想。（印順法師，《大智度論筆記》［J023］p.512）

    （2）九想名。（印順法師，《大智度論筆記》［F003］p.329） [↑](#footnote-ref-93)
94. （1）十念。（印順法師，《大智度論筆記》［J044］p.532）

    （2）十念──善念，身念。（印順法師，《大智度論筆記》〔F004〕p.331） [↑](#footnote-ref-94)
95. 《大般若波羅蜜多經》卷411〈11 譬喻品〉：「^佛告善現：『世間善法者，謂孝順父母、供養沙門婆羅門、敬事師長，施性福業事、戒性福業事、修性福業事，**供侍病者俱行福、方便善巧俱行福**，世間十善業道，若膖脹想、膿爛想、青瘀想、異赤想、破壞想、啄噉想、離散想、骸骨想、焚燒想，若世間四靜慮、四無量、四無色定，若佛隨念、法隨念、僧隨念、戒隨念、捨隨念、天隨念、**寂靜隨念**、入出息隨念、**身隨念**、死隨念。善現！此等名為世間善法。』^^」（大正7，59b7-16） [↑](#footnote-ref-95)
96. 十不善道名。（印順法師，《大智度論筆記》［A052］p.89） [↑](#footnote-ref-96)
97. （1）《大般若波羅蜜多經》卷411〈11 譬喻品〉：「^若明、若解脫、若念、若正知、若如理作意。^^」（大正7，59c6）

    （2）《大智度論疏》卷17：「^**明**者，三明也；**解脫**者，二種解脫也；**慧**者，十智也；**正憶**者，實相智慧也。^^」（卍新續藏46，874a8-9） [↑](#footnote-ref-97)
98. 參見《大智度論》卷21（大正25，215a7-216a3）。 [↑](#footnote-ref-98)
99. （1）《大智度論疏》卷17：「^九次第定唯通八禪，但凡夫不能次第無間而入故，不名次第；今以唯聖人得故，屬出世間法。論其體也，屬有漏法耳。^^」（卍新續藏46，874a10-12）

    （2）參見《大智度論》卷34（大正25，216c22-217a2）。 [↑](#footnote-ref-99)
100. 苦＝喜【宋】【元】【明】【宮】。（大正25，381d，n.15） [↑](#footnote-ref-100)
101. 《大般若波羅蜜多經》卷411〈11 譬喻品〉：「^具壽善現復白佛言：『何等名為共法？』佛告善現：『謂世間四靜慮、四無量、四無色定、五神通。善現！此等名為共法，共異生故。』^^」（大正7，59c25-28） [↑](#footnote-ref-101)
102. 《大智度論疏》卷17：「^『**菩薩摩訶薩於是自相空法中不應著**』已下，即是佛於此中正釋上善吉第二問，明入不二法門等義也。^^」（卍新續藏46，874b9-10） [↑](#footnote-ref-102)
103. 《大般若波羅蜜多經》卷411〈11 譬喻品〉：「^善現！諸菩薩摩訶薩修行般若波羅蜜多時，於如是等自相空法不應執著，以一切法無分別故。善現！諸菩薩摩訶薩修行般若波羅蜜多時，於一切法以無二為方便，應正覺知，以一切法皆無動故。善現！於一切法無二、無動是菩薩句義，無分別、無執著是菩薩句義。以是故，無句義是菩薩句義。^^」（大正7，60a2-8） [↑](#footnote-ref-103)
104. 《大智度論疏》卷17：「^『**有今世、後世**』已下，所以不言過去者，明過去因果已也謝，故所不論，今正談當得果之義，故但論今後，如三報業義等，亦不論過〔去〕也。^^」（卍新續藏46，874b16-18） [↑](#footnote-ref-104)
105. 《正觀》（6），p.120：參見《大智度論》卷33（大正25，304b10-305c16）。 [↑](#footnote-ref-105)
106. ┌懺悔、隨喜

     方便生福德 ┴勸請　　　　　（印順法師，《大智度論筆記》［B010］p.124） [↑](#footnote-ref-106)
107. 《正觀》（6），p.120：

     （1）「十善」：參見《大智度論》卷8（大正25，120b25-c4）。

     （2）「九想」［相］：參見《大智度論》卷21（大正25，217a6-218c18）。

     （3）「四襌」：參見《大智度論》卷17（大正25，185c28-186b23）、卷20（大正25，208a2-c7）。

     （4）「四無量」：參見《大智度論》卷20（大正25，208c8-211c27）。

     （5）「四無色」：參見《大智度論》卷17（大正25，186b23-c20）、卷20（大正25，211c27-213b26）。 [↑](#footnote-ref-107)
108. 《正觀》（6），p.120：念佛、念法、念僧、念戒、念捨、念天、念安般（念入出息）、念死等八念，參見《大智度論》卷21～卷22（大正25，218c24-228c24）。 [↑](#footnote-ref-108)
109. 十念：善念。（印順法師，《大智度論筆記》［E004］p.331） [↑](#footnote-ref-109)
110. （1）《大智度論疏》卷17：^「『**即是身念處**』者，上云四念處屬出世法，今釋**出**（案：或即「**世**」）善而言『即是』者，據五門中不淨觀，故云身念處。^^」（卍新續藏46，874c5-6）

     （2）身念。（印順法師，《大智度論筆記》［F004］p.331） [↑](#footnote-ref-110)
111. 十二入中，八入是無記：眼入、耳入、鼻入、舌入、身入，香入、味入、觸入。 [↑](#footnote-ref-111)
112. 十二入中，四入通三性：意入，色入、聲入、法入。 [↑](#footnote-ref-112)
113. 《大智度論疏》卷17：^「『**十二入中，八無記，四通三種**』者，五眾雖即是入界等，但五眾是總略法門，是故不分。若善則五俱屬善，不善、無記等然俱通三性。今入界等既是分別門，廣門明義故，所以分之，以八為無記，但四通三性也。『**八**』者，謂五根，但是報根，通識而已，更無餘用，故唯是無記；以五塵中香、味〔、觸〕足之為八也。色、聲二塵，則通三性：如身屬報色，報色之身，報身之色，一向是無記；若禮拜作善等色，屬善色；作惡時色，則屬惡色──是故五眾俱通三性，良以此也。但教是方便色聲等即屬善惡，如報得之聲或破清濁長對等聲屬無記；若讀經、嘆佛等聲屬善；惡口罵聲等屬惡──故通三種。就法入中，凡有七法：若三無為中，一是善，如上說；二屬無記，如上說。受想行等，若報得邊，屬無記；方便用邊，屬善惡故，則通三性。若餘身色等，則通三性。若法入中，有無作或色，則唯是善。意入中，若報生意入是無記，方便意入則屬善惡。故有此四入通於三性。《舍利弗毗曇》※中如是凡有有餘飜釋此十二入云：幾是善？幾是不善？幾無記？幾是報？幾非報等義也。」^^（卍新續藏46，875a11-b4）

     ※參見《舍利弗阿毘曇論》卷1（大正28，530c18-21）。 [↑](#footnote-ref-113)
114. 十八界中，八界是無記：眼界、耳界、鼻界、舌界、身界，香界、味界、觸界。 [↑](#footnote-ref-114)
115. 十八界中，十界通三性：意界，六識界（眼識界、耳識界、鼻識界、舌識界、身識界、意識界），色界、聲界、法界。 [↑](#footnote-ref-115)
116. （1）《大智度論疏》卷17：「^十八界中八是無記，如十二入不異，餘六識與意根合名為七識界──若報識是無記，方便識等屬善、惡二性；餘有色、聲、法界等，則通三性。三性義亦如入中釋。故云『**八無記，十通三種**』也。^^」（卍新續藏46，875b5-8）

     （2）界、入三性相。（印順法師，《大智度論筆記》［A060］p.102） [↑](#footnote-ref-116)
117. 《正觀》（6），p.120：

     （1）「三十七品」：參見《大智度論》卷19（大正25，197b21-205c21）。

     （2）「三解脫門」：參見《大智度論》卷20（大正25，206a1-208a2）。

     （3）「三無漏根」：參見《大智度論》卷23（大正25，234b26-235a20）。

     （4）「三三昧」（覺、觀）：參見《大智度論》卷21（大正25，234a15-b25）。 [↑](#footnote-ref-117)
118. 《正觀》（6），p.120：

     （1）「三明」：宿命明、天眼明、漏盡明。參見《大智度論》卷2（大正25，71c14-72a10）、卷24（大正25，240a25-241a5）、卷28（大正25，265a13-b2）。

     （2）「有為解脫、無為解脫」：參見《大智度論》卷21（大正25，221a7-14）、卷26（大正25，250c2-4）。 [↑](#footnote-ref-118)
119. 《正觀》（6），p.121：「十一智」，參見《大智度論》卷23（大正25，232c18-234a14）。 [↑](#footnote-ref-119)
120. 《正觀》（6），p.121：

     （1）「八背捨」：參見《大智度論》卷21（大正25，215a7-216a15）。

     （2）「九次第定」：參見《大智度論》卷21（大正25，216c22-217a4）。

     （3）「十八空」：參見《大智度論》卷31（大正25，285b5-296b2）。

     （4）「十力」：參見《大智度論》卷24（大正25，235c22-241b15）、卷25（大正25，245c16-246a22）。

     （5）「四無所畏」：參見《大智度論》卷25（大正25，241b21-245c15）。

     （6）「十八不共法」：參見《大智度論》卷26（大正25，247b11-256b5）。 [↑](#footnote-ref-120)
121. 八背捨、九次第定等，凡夫所不得。（印順法師，《大智度論筆記》［F001］p.324） [↑](#footnote-ref-121)
122. 《大智度論疏》卷17：「^**『念、慧、正憶，雖有二種**』已下，念者，十念，可通凡聖；慧者，乃是十一智，唯據聖人方得，而今此中言有二種者，但十一智中有一世智通於凡聖，今且大陌相從為語，故云有二也。正憶，內凡亦相似觀於實相故，亦得有二也。^^」（卍新續藏46，875b20-24） [↑](#footnote-ref-122)
123. 明、解脫、念、慧、正憶念：通出世、世。（印順法師，《大智度論筆記》［E010］p.303） [↑](#footnote-ref-123)
124. 《大智度論疏》卷17：「^『**有為為**※』已下有二：一者、是三界繫，五眾、四眾等有三相，故名有為；二者、念處乃至佛等，並屬作法有為，非三相有為──經論自作此分別釋。當知念處^^、□□（或即「十一」二字）^智、法身等，悉有分不遷故，解上經文，但云有生、住，不言有滅也。當說。^^」（卍新續藏46，875c3-7）

     ※案：「有為為」應作「有為法」。 [↑](#footnote-ref-124)
125. 乃至＝及【宋】【元】【明】【宮】【聖】【石】。（大正25，382d，n.9） [↑](#footnote-ref-125)
126. 此處說「^四念處乃至十八不共法雖為**無為法**^^」，但後說「四念處乃至十八不共法為^**無漏法**^^」。

     參見《大智度論》卷44〈12 句義品〉云：「^**無漏法**者，非世間，是四念處乃至十八不共法。^^」（大正25，382a15-16）一般而言，「四念處乃至十八不共法」作「^**無漏法**^^」為宜。 [↑](#footnote-ref-126)
127. （1）參見《摩訶般若波羅蜜經》卷4〈12 句義品〉：「^何等為有為法？若法生住滅，**欲界、色界、無色界**，五蔭※乃至意觸因緣生受，**四念處乃至十八不共法**及一切智，是名有為法。^^」（大正8，243a27-b1）

     ※蔭＝陰【宋】【元】【明】【宮】【聖】＊。（大正8，239d，n.12-12）

     （2）十八不共法等通為、無為。（印順法師，《大智度論筆記》［E004］p.292） [↑](#footnote-ref-127)
128. 無為：出體。（印順法師，《大智度論筆記》〔D007〕p.248） [↑](#footnote-ref-128)
129. 《大智度論疏》卷17：「^『**有為相違**』已下，亦有二義：明三毒等，是煩惱斷，屬智緣無為；五眾等相不續，據生死斷，屬非智緣無為。此則對上三相有為義，如法相法性等為無為者，則對上作法有為義也。^^」（卍新續藏46，875c8-11） [↑](#footnote-ref-129)
130. ┌凡夫肉眼憶想分別色……凡夫所知色名為色。

     二種色 ┴聖人心所知色實相如涅槃……色入如中不生不滅──色不離如，如不離色。

     （印順法師，《大智度論筆記》［B010］p.124） [↑](#footnote-ref-130)
131. （1）聖人所知色。（印順法師，《大智度論筆記》［E002］p.287）

     （2）二種色。（印順法師，《大智度論筆記》［J044］p.532） [↑](#footnote-ref-131)
132. 三種無為：虛空無為、非擇滅無為、擇滅無為。

     參見《阿毘達磨品類足論》卷1〈1 辯五事品〉：「^無為云何？謂三無為：一、虛空，二、非擇滅，三、擇滅。^^」（大正26，692c9-10）

     《阿毘達磨品類足論》卷1〈1 辯五事品〉：「^虛空云何？謂體空虛，寬曠無礙，不障色行。非擇滅云何？謂滅非離繫。擇滅云何？謂滅是離繫。^^」（大正26，694a29-b2） [↑](#footnote-ref-132)
133. 相＋（法性）【明】。（大正25，382d，n.17） [↑](#footnote-ref-133)