`1951`慧日佛學班第11期／福嚴推廣教育班第22期

**《大智度論》卷69**

**〈釋兩不和合品第四十七之餘**[[1]](#footnote-1)**〉**

**（大正25，538b20-542c2）**

釋厚觀（2011.09.17）

^【**經**】[[2]](#footnote-2)

**（五）約「信戒有無」辨**

「復次，須菩提！說法者有信、有善，欲書[[3]](#footnote-3)、受深般若波羅蜜乃至正憶念；聽法者無信、破戒惡行，不欲書、受深般若波羅蜜乃至正憶念──當知[[4]](#footnote-4)是為魔事。

須菩提！聽法者有信、有善，說法者無信、破戒惡行。兩不和合──當知（538c）是為魔事。

**（六）約「施、慳」辨**

復次，須菩提！說法者能一切施，心不慳[[5]](#footnote-5)惜；聽法者悋惜不捨──當知是為魔事。

須菩提！聽法者一切能施，心不慳惜；說法者悋法不施。兩不和合，不得書、持般若波羅蜜乃至正憶念──當知是為魔事。

**（七）約「受不受供」辨**

復次，須菩提！聽法者欲供養說法人衣服、飲食、臥具、醫藥、資[[6]](#footnote-6)生所須；說法者不欲受之──當知是為魔事。

須菩提！說法者欲[[7]](#footnote-7)供給聽法人衣服乃至資生所須；聽法者不欲受之。兩不和合，不得書、持般若波羅蜜乃至正憶念──當知是為魔事。

**（八）約「利鈍根」辨**

復次，須菩提！說法者易悟，聽法人闇[[8]](#footnote-8)鈍──當知是為魔事。

須菩提！聽法者易悟，說法人闇鈍。兩不和合，不得書、持般若波羅蜜乃至正憶念──當知是為魔事。

**`1952`（九）約「知不知十二部經次第義」辨**

復次，須菩提！說法者知十二部經次第義，所謂修妬路乃至優[[9]](#footnote-9)波提舍[[10]](#footnote-10)；聽[[11]](#footnote-11)法者不知[[12]](#footnote-12)十二部經次第義──當知是為魔事。[[13]](#footnote-13)

聽法者知十二部經次第義，說法人不[[14]](#footnote-14)知十二部經次第義。兩不和合，不得書深般若波羅蜜乃至正憶念──當知是為魔事。

**（十）約「具不具六波羅蜜」辨**

復次，須菩提！說法者（539a）成就六波羅蜜，聽法人不成就六波羅蜜。兩不和合，不得書深般若波羅蜜乃至正憶念──當知是為魔事。

聽法者有六波羅蜜，說法人無六波羅蜜。兩不和合，不得書深般若波羅蜜乃至正憶念──當知是為魔事。

**（十一）約「有無方便力」辨**

復次，須菩提！說法者於六波羅蜜有方便力，聽法人於六波羅蜜無方便力。兩不和合，不得書深般若波羅蜜乃至正憶念──當知是為魔事。

聽法者於六波羅蜜有方便力，說法人於六波羅蜜無方便力。兩不和合，不得書深般若波羅蜜乃至正憶念──當知是為魔事。

**（十二）約「得不得陀羅尼」辨**

復次，須菩提！說法者得陀羅尼，聽法者[[15]](#footnote-15)無陀羅尼。兩不和合，不得書深般若波羅蜜乃至正憶念──當知是為魔事。

聽法者得陀羅尼，說法者無陀羅尼。兩不和合，不得書深般若波羅蜜乃至正憶念──當知是為魔事。

**（十三）約「欲不欲書、持、讀、誦般若波羅蜜」辨**

復次，須菩提！說法者欲令書、持般若波羅蜜[[16]](#footnote-16)乃至正憶念；聽法人不欲書、持般若波羅蜜，讀、誦乃至正憶念。兩不和合，不得書深[[17]](#footnote-17)般若波羅蜜乃至正憶念──當知是為魔事。

聽法者欲書、讀、誦、說般若波羅蜜；說法者不欲令書般若波羅蜜乃至不欲令說。兩[[18]](#footnote-18)不和合，不得書深般若波羅蜜乃至正憶念──當知是為魔事。

**`1953`（十四）約「離不離五蓋」辨**

復次，須菩提！說法者離貪欲、瞋恚、睡眠、掉[[19]](#footnote-19)悔、疑；聽法人貪欲、瞋恚、睡眠、掉悔、疑──當知是為魔事。

聽法者離貪欲、瞋恚、睡眠、掉悔、疑，說法人貪欲、瞋恚、睡眠、掉悔、疑。兩不和合，不得書深般若波羅蜜乃至正憶念──當知是為魔事。

**（十五）約「壞大乘心」辨**

**1、說三惡道苦，勸速入涅槃**

復次，須菩提！書是深般若波羅蜜乃至正憶念時，或（539b）有人來，說：『三惡道中苦劇，汝何不於是身盡苦入涅槃？何用是阿耨多羅三藐三菩提為？』

兩不和合，不得書[[20]](#footnote-20)深[[21]](#footnote-21)般若波羅蜜乃至正憶念──當知是為魔事。[[22]](#footnote-22)

**2、讚天欲樂、定樂，或歎二乘果**

復次，須菩提！書是深般若波羅蜜，受持、讀、誦、說、正憶念時，或有人來，讚四天王諸天，讚三十三天、夜摩天、兜率陀天、化樂天、他化自在天、梵天乃至非有想非無想天，讚初禪乃至非有想非無想定，作是言：『善男子！欲界中受五欲快樂，色界中受禪生樂[[23]](#footnote-23)，無色界中受寂滅樂；是事亦無常、苦、空、無我，變相、盡相、散相、離相、滅相。汝何不於是身中取須陀洹果、斯陀含果、阿那含果、阿羅漢果、辟支佛道？何用是世間生死中受種種苦，求阿耨多羅三藐三菩提為？』

兩不和合，不[[24]](#footnote-24)得書深般若波羅蜜乃至正憶念──當知是為魔事。[[25]](#footnote-25)

**（十六）約「樂不樂聚眾」辨**

復次，須菩提！說法者一身無累，自在無礙；聽法人多將人眾。兩不和合，不得書`1954`深般若波羅蜜乃至正憶念──當知是為魔事。[[26]](#footnote-26)

聽法者一身無累，自在無礙；說法者多將人眾。兩不和合，不得書深般若波羅蜜乃至正憶念──當知是為魔事。

**（十七）約「隨師意者便授與般若，不隨師意者則不授」辨**

復次，須菩提！說法者如是言：『汝能隨我意者，當與汝般若波羅蜜，令書[[27]](#footnote-27)、讀、誦、說、正憶念；若不隨我意者，則不與汝。』兩不和合，不得書深般若波羅蜜，讀、誦、說、正憶念──當知是為魔事。

復次，須菩提！聽[[28]](#footnote-28)法者欲得追隨如其意，說法者不聽。兩不和合，不得書[[29]](#footnote-29)深般若波羅蜜乃至正憶念[[30]](#footnote-30)──當知是為魔事。[[31]](#footnote-31)

**（十八）約「欲不欲得利養」辨**

復次，須菩提！說法者欲得財利故，與般若波羅蜜，令書、持乃至正[[32]](#footnote-32)憶念；聽法（539c）者以是因緣故，不欲從受。兩不和合，不得書深般若波羅蜜乃至正憶念──當知是為魔事。

聽法者為財利故，欲書深般若波羅蜜，讀、誦、說；說法者以是因緣故，不欲與。兩不和合，不得書深般若波羅蜜，讀、誦、說──當知是為魔事。

**（十九）約「惜不惜身命」辨**

復次，須菩提！說法者欲至他方危命之處，聽法者不欲隨去。兩不和合，不得書深般若波羅蜜乃至正憶念──當知是為魔事。

聽法者欲至他方危命之處，說法者不欲去。兩不和合，不得書深般若波羅蜜乃至正憶念──當知是為魔事。

**（二十）約「堪不堪忍苦」辨**

復次，須菩提！說法者欲至他方飢餓、穀貴、無水之處，聽法者不欲隨去。兩不和合，不得書深般若波羅蜜乃至正憶念──當知是為魔事。

聽法者欲至他方飢餓、穀貴、無水之處，說法者不欲去。兩不和合，不得書深般若波羅蜜乃至正憶念──當知是為魔事。

**`1955`（二十一）約「徒隨師去不去豐樂之處」辨**

復次，須菩提！說法者欲至他方豐樂之處，聽法者欲隨從去。說法者言：『善男子！汝為利養故追隨我，汝善自思惟，若得、若不得，無令後悔！』以是少[[33]](#footnote-33)因緣故，兩[[34]](#footnote-34)不和合。聽法者聞之心厭，作是念：『是為[[35]](#footnote-35)距[[36]](#footnote-36)逆我[[37]](#footnote-37)，不欲與我相隨。』便止不去。

兩不和合，不得書深般若波羅蜜乃至正憶念──當知是為魔事。[[38]](#footnote-38)

**（二十二）約「徒隨師去不去諸怖畏處」辨**

復次，須菩提！說法者欲過曠野，賊怖、旃[[39]](#footnote-39)陀羅怖、獵師怖、惡獸毒蛇怖；聽法者[[40]](#footnote-40)欲隨逐[[41]](#footnote-41)去。說法者言：『善男子！汝何用到彼？彼中多有諸怖──賊怖乃至毒蛇怖。』聽法者聞之，知其不欲與般若波羅蜜書、持乃至正憶念，心厭，不欲追隨。以是少因緣故，兩不和合──當知是（540a）為魔事。

**（二十三）約「徒隨師去不去檀越處」辨**

復次，須菩提！說法者多有檀越數往問訊[[42]](#footnote-42)，以是因緣故，語聽法者：『我有因緣，應往到彼。』聽法人知其意，便止。兩不和合，不得書深般若波羅蜜乃至正憶念──當知是為魔事。^^[[43]](#footnote-43)

【**論**】[[44]](#footnote-44)

**（五）辨「信戒有無」**

問曰：有人書、持、讀、誦般若波羅蜜，不能行而犯戒──或可有是；若不信，云何從受法？

答曰：是人不信般若波羅蜜所謂畢竟空，但欲求名故讀、誦、廣說；如佛弟子不信外道經書，亦為人講說。

復次，不能深心信樂般若故名「不信」，非都不信。

**`1956`（六）辨「施、慳」**

問曰：弟子法應供養師，奉諸所有，何以言「師不能施」？

答曰：弟子作是念：「師少物不能捨，何況捨身！雖讚說布施，是為欺誑！」是故[[45]](#footnote-45)不和合。

**（七）辨「受不受供」**

弟子欲以四事供養[[46]](#footnote-46)師。師[[47]](#footnote-47)少欲知足故不受，或羞[[48]](#footnote-48)愧似[[49]](#footnote-49)如賣法故不受。

或師多知多識，無所乏少，能供給弟子。弟子自念：「人當謂我貪師衣食故受法。」或自以德薄，不消所給。

此心雖好[[50]](#footnote-50)，不能成般若波羅蜜[[51]](#footnote-51)故，亦是魔事。

**（八）辨「利鈍根」**

師鈍根者，是誦[[52]](#footnote-52)經師，非解義師。

**（九）辨「知不知十二部經次第義」**

十二部經，亦是[[53]](#footnote-53)誦經師。

**（十）辨「具不具六波羅蜜」**

復次，師[[54]](#footnote-54)有六波羅蜜者，作是念：「弟子罪[[55]](#footnote-55)人、鈍根，不能行六波羅蜜，著世間事[[56]](#footnote-56)，但有弟子名，無有實事。」是師不知弟子聞般若已，後成大事，但以現前無六波羅蜜，不肯教化。

弟子亦作是念：「六波羅蜜義，我亦能行；師但能口說，不能修行。」不[[57]](#footnote-57)知師轉身因緣當成大事，又不知師別有讀誦[[58]](#footnote-58)利益因緣，故不和合。

**（十一）辨「有無方便力」**

復次，弟子直[[59]](#footnote-59)信著善法。師不著法，以方（540b）便行六波羅蜜；弟子謂為不深樂六波羅蜜。何以知之？師或時讚歎六波羅蜜；或時[[60]](#footnote-60)斷人著故，破散六波羅蜜。

`1957`弟子有方便，亦如是。

**（十二）辨「得不得陀羅尼」**

問曰：若弟子得陀羅尼，師無陀羅尼，何以為師？

答曰：陀羅尼有種種。

有弟子得聞持陀羅尼，能持、能誦，不能解[[61]](#footnote-61)義；師能為解說。

弟子或能得諸法實相陀羅尼義，而不能次第讀誦[[62]](#footnote-62)；[[63]](#footnote-63)或師得聞持陀羅尼，未得大悲故，輕賤弟子，不能教導[[64]](#footnote-64)。

**（十三）辨「欲不欲書、持、讀、誦般若波羅蜜」**

問曰：弟子欲受持般若波羅蜜，師不與──或可有是；云何師欲與法，弟子不欲[[65]](#footnote-65)受？

答曰：如先答：弟子見師有過故，不欲受法[[66]](#footnote-66)。[[67]](#footnote-67)

復次，師欲教化[[68]](#footnote-68)前人為弟子；而是人或[[69]](#footnote-69)邪[[70]](#footnote-70)見諸惡因緣故，不肯受教。

**（十四）辨「離不離五蓋」**

復次，一切眾生所行[[71]](#footnote-71)法，同則和合；一人離五蓋、一人不離，故相輕，相輕故不和合[[72]](#footnote-72)。

一切上法皆爾。

**（十五）辨「壞大乘心」**

復次[[73]](#footnote-73)，書、誦般若波羅蜜乃至正[[74]](#footnote-74)憶念時，一人呵三惡道，一人讚歎諸天，是事如先答。[[75]](#footnote-75)雖不能都[[76]](#footnote-76)破其善行，且[[77]](#footnote-77)壞其大乘，授小乘法。[[78]](#footnote-78)

**（十六）辨「樂不樂聚眾」**

復次，師少欲知足，不樂眾聚[[79]](#footnote-79)；弟子多有[[80]](#footnote-80)人眾。師作是念：「弟子雖好可度，而將`1958`[[81]](#footnote-81)徒眾多。」師深著善法，捨離弟子。

弟子一身，亦如是。

**（十七）辨「隨師意者便授與般若，不隨師意者則不授」**

復次，說法者意：若弟子隨我意行，若去、若住，隨時問訊，如是等。聽法者但欲從求法利，不能行此眾事。是不和合。

或時聽法者隨意進止[[82]](#footnote-82)、問訊等；說法[[83]](#footnote-83)者不聽，作是念：「何用是事？損我功德！」聽法者意[[84]](#footnote-84)謂[[85]](#footnote-85)輕賤，不相好喜。是不和合。

**（十八）約「欲不欲得利養」辨**

復次，師為利養故欲與法；弟子心則不敬師：「云何欲賣經法？」（540c）

弟子亦如是，為財[[86]](#footnote-86)利養[[87]](#footnote-87)讀誦般若，非清淨心故；師知弟子心如是，則[[88]](#footnote-88)薄[[89]](#footnote-89)賤不與。故不和合。

**（十九）約「惜不惜身命」辨**

復次，師欲至他方，路經嶮[[90]](#footnote-90)難；弟子惜身命故不能隨，作是念：「我有身，然後求法。」

弟子欲去，亦如是。

**（二十）約「堪不堪忍苦」辨**

飢餓、穀貴、無水處，亦[[91]](#footnote-91)如是。

**（二十一）約「徒隨師去不去豐樂之處」辨**

復次，師欲至豐樂處；弟子欲隨師，或羞[[92]](#footnote-92)愧不欲將去；或弟子串[[93]](#footnote-93)樂，不任涉[[94]](#footnote-94)遠；或道里懸遠。

或師諳[[95]](#footnote-95)彼國；弟子不悉，謂師稱[[96]](#footnote-96)美[[97]](#footnote-97)彼國，不必實爾；時[[98]](#footnote-98)或慮[[99]](#footnote-99)師，謂[[100]](#footnote-100)貪飲食[[101]](#footnote-101)故`1959`去。

如是等種種因緣，師語弟子：「如汝所聞彼國土所有，不必盡爾，好自籌量！若自欲去者便去，無以財物豐樂故去，至彼[[102]](#footnote-102)不得隨意，勿[[103]](#footnote-103)以見怨！」師復為說：「汝聞彼國土豐樂故去，非為法故，不須隨我。」

師好[[104]](#footnote-104)心止弟子，不知是壞般若波羅蜜因緣。

弟子聞是說，敬難師故不能答，便止不去。故不和合。

**（二十二）約「徒隨師去不去諸怖畏處」辨**

師復欲至[[105]](#footnote-105)遠國，彼中有種種虎狼、賊盜；語弟子言：「彼間多難，汝不須去！」

弟子聞已便止。

師但知彼有難事故止弟子，不知是壞般若波羅蜜因緣。

**※ 因論生論：云何師自至危土**

問曰：若遠國多難，何以自去？

答曰：有人言：師彼國生故，服習彼土，能自（541a）防護[[106]](#footnote-106)。

有人言：彼有好師、經書，不惜身命故去。師作是念：「我身自死則可，云何枉[[107]](#footnote-107)他？」

如是等因緣故，止弟子不令去。

**（二十三）約「徒隨師去不去檀越之處」辨**

師多有知識檀越，心生樂著[[108]](#footnote-108)；弟子少欲知足，不著檀越。師常隨時問訊檀越；弟子但欲求法，不喜是事。

師知其意，語言：「我有因緣，不得為汝說法。」

弟子聞已，不悅：「師貴俗緣，不貴於法。」

是不和合。[[109]](#footnote-109)

^【**經**】[[110]](#footnote-110)

**十一、惡魔化形現前**

**（一）魔化比丘形破壞般若**

**`1960`1、佛總說**

復次，須菩提！惡魔作比丘形像來，方便破壞是[[111]](#footnote-111)般若波羅蜜，不得令書、持、讀、誦、說、正憶念。」

**2、須菩提問魔破壞因緣**

須菩提白佛言：「世尊！何因緣故，惡魔作比丘形像，方便破壞般若波羅蜜，不得令書、持乃至正憶念？」

**3、佛別釋**

**（1）魔訶菩薩所習非真般若，令墮邪見生疑**

佛言：「惡魔作比丘形像來，壞善男子、善女人心，令遠離般若波羅蜜，作是言：『如我所說經即是般若波羅蜜，此經非般若波羅蜜。』

須菩提！是中破壞諸比丘時，有未受記菩薩便墮[[112]](#footnote-112)疑；墮疑故，不書深般若波羅蜜，不受、不持乃至不作正憶念。

不[[113]](#footnote-113)和合，不得書深[[114]](#footnote-114)般若波羅蜜乃至正憶念──當知是為魔事。[[115]](#footnote-115)

**（2）魔勸菩薩於實際作證得二乘果，令捨離般若**

復次，須菩提！惡魔作比丘身到菩薩所，作[[116]](#footnote-116)如是言：『若菩薩行般若波羅蜜於實際[[117]](#footnote-117)作證，得須陀洹果、斯陀含果、阿那含果、阿羅漢果，辟[[118]](#footnote-118)支佛道！』

以是兩[[119]](#footnote-119)不和合，不得書深般若波羅蜜乃至正憶念──當知是為魔事。[[120]](#footnote-120)

**（3）有相似六度，菩薩應覺察而遠離**

復次，須菩提！菩薩[[121]](#footnote-121)說是深般若波羅蜜時，多有魔事起，留難般若波羅蜜，是為魔事。菩薩摩訶薩應當覺知，知已遠離。」

`1961`須菩提言：「世尊！何等是魔事留難，菩薩應當覺知，知已遠離？」

佛言：「似般若波羅蜜諸魔（541b）事起，似禪波羅蜜、似毘梨耶波羅蜜、似羼提波羅蜜、似尸羅波羅蜜、似檀波羅蜜魔事起──菩薩應當覺知，知已遠離。

**（4）有勸持二乘經，宣說二乘法教，當知是魔事，應遠離**

復次，須菩提！聲聞、辟支佛所應行經，是菩薩摩訶薩應當知是魔事而[[122]](#footnote-122)遠離之。[[123]](#footnote-123)

復次，須菩提！內空[[124]](#footnote-124)乃至無法有法空，四念處乃至八聖道分，空、無相、無作解脫門──用[[125]](#footnote-125)是法得須陀洹果、斯陀含果、阿那含果、阿羅漢果、辟支佛道。

如是等諸經，惡魔作比丘形[[126]](#footnote-126)像，方便與菩薩摩訶薩。

是不和合故，不得書深般若波羅蜜乃至正憶念──當知是為魔事。[[127]](#footnote-127)

**（二）魔化佛身等破壞般若**

**1、當知是魔事**

**（1）魔化作佛金色身令貪著**

復次，須菩提！惡魔作佛身金色丈光，到菩薩所。是菩薩貪著，貪著[[128]](#footnote-128)故，耗減[[129]](#footnote-129)薩婆[[130]](#footnote-130)若。

是不和合故，不得書深般若波羅蜜乃至正憶念──當知是為魔事。[[131]](#footnote-131)

**（2）魔化作佛身攝化眾比丘僧令貪著**

復次，須菩提！惡魔作佛身及比丘僧，到菩薩前；是菩薩起貪著意，作是念：『我於當來世亦當如是從[[132]](#footnote-132)比丘僧為說法。』

`1962`是菩薩貪著魔身故，耗減薩婆若，不得書成般若波羅蜜多[[133]](#footnote-133)乃至正憶念[[134]](#footnote-134)──當知是為魔事。[[135]](#footnote-135)

**（3）魔化作菩薩身令貪著**

復次，須菩提！惡魔化作無數百千萬億菩薩，行檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜，指示善男子、善女人。

善男子、善女人見已貪著，貪著故耗減薩婆若，不得書深般若波羅蜜乃至正憶念──當知是為魔事。[[136]](#footnote-136)

**2、釋正理：一切法自性空故，佛、菩薩、二乘，乃至無上菩提皆不可得**

何以故？是深般若波羅蜜中，無有色，無有受、想、行、識乃至無有[[137]](#footnote-137)阿耨多羅三藐三菩提。

須菩提！是般若波羅蜜若無有色乃至無阿耨多羅三藐三菩提，是中無佛、無聲聞，無辟支佛、無菩薩。

何以故？一切諸法自性空（541c）故。[[138]](#footnote-138)

**貳、行般若而遇留難事，佛等護故諸難不成**

**（壹）習行般若時多起魔事**

**一、佛舉譬喻釋留難**

復次，須菩提！善男子、善女人書是深[[139]](#footnote-139)般若波羅蜜，受[[140]](#footnote-140)、讀、誦、說、正憶念時，`1963`多有留難起。

須菩提！譬如閻浮提中珍寶──金、銀、琉璃、車𤦲、馬瑙、珊瑚等寶[[141]](#footnote-141)，多難多賊；如是，須菩提！善男子、善女人書是深般若波羅蜜乃至正憶念時，多賊、多留難起。」[[142]](#footnote-142)

**二、須菩提廣成其義**

**（一）須菩提重述佛語**

須菩提白佛言：「如是！世尊！閻浮提中珍寶──金、銀、琉璃，車𤦲、馬瑙，珊瑚等，多賊、多難。世尊！善男子、善女人亦如是，書是深般若波羅蜜乃至正憶念時，多賊、多留難起，多有魔事。

**（二）明破壞般若者相**

何以故？是愚癡人為魔所使，善男子、善女人[[143]](#footnote-143)書是深般若波羅蜜乃至正憶念時，破壞，令遠離。

世尊！是愚癡人少智少慧，是善男子、善女人書深般若波羅蜜乃至正憶念時，破壞，令遠離。

是愚癡人心不樂大法，是故不書是深般若波羅蜜，不受、不讀、不誦、不正憶念、不如說修行；亦壞他人，令不得書深般若波羅蜜乃至如說修行。」

**（貳）諸佛菩薩護念，令魔難不成**

**一、佛述成**

佛言：「如是！如是！須菩提！新[[144]](#footnote-144)發大乘意善男子、善女人為魔所使、不種善根、不供養諸佛、不隨善知識故，不書深[[145]](#footnote-145)般若波羅蜜乃至不正憶念，而作留難。

是善男子、善女人少智少慧、心不樂大法，是故不能書是深般若波羅蜜乃至正憶念，魔事起故。[[146]](#footnote-146)

**二、諸佛菩薩力，令魔難不成**

須菩提！若善男子、善女人能書是深般若波羅蜜乃至正憶念時，魔事不起，能具足禪波羅蜜乃至檀波羅蜜，能具足四念處乃至一切種智。須菩提！當知佛力故，是[[147]](#footnote-147)善男子、善女人能書是深般若波羅蜜乃至正憶念，亦能具足禪[[148]](#footnote-148)波羅蜜乃至檀波羅蜜、內`1964`空乃至無法（542a）有法空，具足四念處乃至八聖道分、佛十力乃至一切種智。

須菩提！十方現在無量無邊阿僧祇諸佛亦助是善男子、善女人，令得書是深般若波羅蜜乃至正憶念；十方阿鞞跋致諸菩薩摩訶薩亦擁護祐助[[149]](#footnote-149)是善男子、善女人書深般若波羅蜜乃至正憶念。」^^

【**論**】釋曰：

**十一、惡魔化形現前**

**（一）魔化比丘形破壞般若**

**1、魔訶菩薩所習非真般若，令墮邪見生疑**

魔作大沙門形，有重威德，令人受其語；多持經卷，與眾弟子俱，語諸比丘：「般若波羅蜜，如我經所說，真實佛語；汝先聞者不實，非佛所說。」呵毀先經，種種自讚所說。

鈍根菩薩信受是語，生邪[[150]](#footnote-150)見。

若利根未得[[151]](#footnote-151)受[[152]](#footnote-152)記者生疑。何以故？諸佛畢竟空無相，智慧難解。

故不和合。

**2、魔勸菩薩於實際作證得二乘果，令捨離般若**

或時魔語菩薩：「般若波羅蜜、三解脫門，廣[[153]](#footnote-153)說但是空；汝常習此空，於中得證。不得證[[154]](#footnote-154)，云何作佛、作佛法？先行布施、持戒等，修三十二相福德；坐道場時，爾乃用空。」

菩薩或信或疑，離般若波羅蜜。

**3、有相似六度，菩薩應覺察而遠離**

問曰：云何似[[155]](#footnote-155)六波羅蜜名[[156]](#footnote-156)魔事？

答曰：如相似般若波羅蜜中說。[[157]](#footnote-157)

復次，以著心行六波羅蜜，是名「似」。

**4、有勸持二乘經，宣說二乘法教，當知是魔事，應遠離**

聲聞、辟支佛經，無有慈悲，不求佛道，但欲自度；雖[[158]](#footnote-158)是好事，破菩薩道，故名魔事。

**（二）魔化佛身等破壞般若**

**1、當知是魔事**

**`1965`（1）魔化作佛金色身令貪著**

**A、釋疑：見佛身云何名魔事**

問曰：若菩薩見佛身，則信心[[159]](#footnote-159)清淨，云何名魔事？

答曰：一切煩惱、取相，皆是魔事。[[160]](#footnote-160)

是小菩薩未應見佛身，魔作佛妙形，菩薩心著，為是好身故行道。如未離欲人見天女形，深心染著，不能堪受天欲，迷悶而死。是故魔願得滿。

**B、釋「耗減」**

菩薩雖得少淨心，而失實相智慧；如人手捉重寶，有人以少金誑之，捨大價寶[[161]](#footnote-161)而取賤物。是名「耗減」。（542b）

**（2）例餘魔化作佛身攝化眾比丘僧、菩薩令貪著**

魔作佛身將諸比丘、示多菩薩行六波羅蜜，亦如上。[[162]](#footnote-162)

**2、釋正理：一切法自性空故，佛、菩薩、二乘，乃至無上菩提皆不可得**

此中佛說因緣：「色等一切法自性空。」

**貳、行般若而遇留難事，佛等護故諸難不成**

**（壹）習行般若時多起魔事**

**一、佛舉譬喻釋留難**

復次，眾會生疑：「般若波羅蜜是無上法，多有利益，云何有人憎[[163]](#footnote-163)嫉？」

是故佛說譬喻：「如閻浮提金銀等，多怨多賊[[164]](#footnote-164)為是故出，不為瓦石[[165]](#footnote-165)等生。般若波羅蜜是佛法藏中妙寶，微妙、甚深，懈怠鈍根者所不解，是故呰[[166]](#footnote-166)毀。魔以般若波羅蜜多令眾生入涅槃故，魔作怨賊。」

**二、須菩提廣成其義**

須菩提喜受佛教，述其所說毀呰破壞[[167]](#footnote-167)般若者：「世尊！是狂癡之人為魔所使，不得自在；以少智故[[168]](#footnote-168)，不能通達佛意。是人無有大心，不知清淨法味，但[[169]](#footnote-169)知三[[170]](#footnote-170)相──貪味、婬欲、瞋恚，如畜生法，與般若波羅蜜生留難。」

**`1966`（貳）諸佛菩薩護念，令魔難不成**

**一、佛述成，並明諸佛菩薩力故，令魔難不成**

佛可須菩提所說，語須菩提：「若菩薩摩訶薩書般若乃至正憶念，魔事不起，當知是佛力，亦是十方諸佛及諸菩薩所擁護；而能具足五波羅蜜乃至一切種智，亦是十方現在佛力。」

**二、釋因由**

**（一）魔是欲界主，破壞好事**

何以故？魔是欲界主，世間福德、智慧具足，魔是世間生死根本。

色界諸天雖有邪見，常入禪定[[171]](#footnote-171)故心柔軟[[172]](#footnote-172)，不能有所破壞。

無色界中無形故，又心微細，不能有所作。

下諸天無有力勢故，不能如是破壞。

是魔先世業因緣力；又住處因緣，他作奪取，是中賊主名為魔。

是魔相爾[[173]](#footnote-173)，破壞好事。

**（二）初發心菩薩福德、智慧薄故，諸佛菩薩護念佐助**

初[[174]](#footnote-174)發心菩薩福德、智慧薄故惜身[[175]](#footnote-175)，若十方諸佛菩薩不擁護佐助者，不能成。

是故諸佛、菩薩、諸天為破壞魔事，是菩薩或覺、或不覺；如賊繞[[176]](#footnote-176)城，大人守護，小兒不覺。

**※ 結義**

略說魔事如是，廣說則無量無邊。

然[[177]](#footnote-177)（542c）佛意但欲令行者成般若大事，是故師徒宜應和合，一切惡事，不應計念[[178]](#footnote-178)。[[179]](#footnote-179)

**`1967`〈釋佛母品第四十八**[[180]](#footnote-180)**〉**[[181]](#footnote-181)

**（大正25，542c3-545a22）**

^【**經**】

**壹、略明般若能作恩**

**（壹）舉喻：如子知恩故，守護其母**

佛告須菩提：「譬如母人有子若五、若十、若二十、若三十[[182]](#footnote-182)、若四十、若五十、若百、若千。母中得病，諸子各各勤求救療，作是念：『我等云何令母得安[[183]](#footnote-183)，無諸患苦不樂之事？風寒、冷熱，蚊[[184]](#footnote-184)虻、蛇蚖[[185]](#footnote-185)侵犯母身，是我等憂！』其諸子等常求樂具，供養其母。所以者何？生育我等，示我世間。[[186]](#footnote-186)

**（貳）合法**

**一、般若為諸佛母，諸佛知恩故以佛眼常觀護念深般若**

**（一）般若為諸佛母**

如是，須菩提！佛常以佛眼視是[[187]](#footnote-187)深般若波羅蜜。何以故？是深般若波羅蜜能示世間相。

十方現在諸佛亦以佛眼常視是深般若波羅蜜。何以故？是深般若波羅蜜能生諸佛，能與諸佛一切智，能示世間相。

以是故，諸佛常以佛眼視是深般若波羅蜜。[[188]](#footnote-188)

**（二）諸賢聖及賢聖法皆從般若中生故**

又以般若波羅蜜能生禪波羅蜜乃至檀波羅蜜，能生內空乃至無法有法空，能生四念處乃至八聖道分，能生佛十力乃至一切種智。

`1968`如是[[189]](#footnote-189)般若波羅蜜能生須陀洹、斯陀含、阿那含、阿羅漢、辟支佛、諸佛。

須菩提！所有諸佛已得阿耨多羅三藐三菩提，今[[190]](#footnote-190)得、當得，皆因深般若波羅蜜因緣故得。

**二、佛守護行者令增勝**

須菩提！若求佛道善男子、善女人書是深般若波羅蜜乃至正憶念，諸佛常以佛眼視是人。

須菩提！是求菩薩道善男子、善女人，諸十方佛常守護，令不退阿耨多羅三藐三菩提。」[[191]](#footnote-191)

**貳、廣明般若能作恩**

**（壹）須菩提問**

須菩提白佛言：「如世尊所說般若波羅蜜能生諸佛、能示世間相。

世尊！（1）般若波羅蜜云何能生諸佛？

（2）云何能示世間相？

（3）云何諸佛從般若波羅蜜生？

（4）云何（543a）諸佛說世間相？」[[192]](#footnote-192)

**（貳）佛答**

**一、明「般若能生諸佛」之理，兼答「諸佛從般若生」**

佛告須菩提：「是[[193]](#footnote-193)深般若波羅蜜中生佛十力乃至十八不共法、一切種智。須菩提！得是諸法，故名為佛。須菩提！以是故，深般若波羅蜜能生諸佛。[[194]](#footnote-194)

**`1969`二、答般若能示世間相，兼答諸佛說世間相**

**（一）般若能示世間相者，謂能示世間五眾實相**

**1、佛略說：五眾實相是世間相**

須菩提！諸佛說五眾是世間相。」[[195]](#footnote-195)

**2、須菩提問因緣**

須菩提言：「世尊！云何深般若波羅蜜中說五眾相？云何深般若波羅蜜中[[196]](#footnote-196)示五眾？」[[197]](#footnote-197)

**3、佛答：五眾實相不破不壞、不生不滅，乃至無三世**

「須菩提！般若波羅蜜不示五眾破、不示五眾[[198]](#footnote-198)壞，不示生、不示滅，不示垢、不示淨，不示增、不示減[[199]](#footnote-199)，不示入、不示出，不示過去、不示未來、不示現在。[[200]](#footnote-200)

何以故？空相不破、不壞，無相相[[201]](#footnote-201)、無作相不破、不壞[[202]](#footnote-202)，不起法、不生法、無所有法性法[[203]](#footnote-203)，不破、不壞相如是示。[[204]](#footnote-204)

如是，須菩提！佛說深般若波羅蜜能示世間相。[[205]](#footnote-205)

**（二）別明「知眾生心行」**

**1、概說：諸佛因深般若悉知眾生心行，亦知一切法不可得，如是說示世間實相**

復次，須菩提！諸佛因深般若波羅蜜，悉知無量無邊阿僧祇眾生心所行。

須菩提！是深般若波羅蜜中無眾生、無眾生名，無色[[206]](#footnote-206)、無色名，無受想行識、無`1970`受想行識名，無眼乃至無[[207]](#footnote-207)意，無眼識乃至無意識，無眼觸乃至無意觸，乃至無一切智[[208]](#footnote-208)、無一切智[[209]](#footnote-209)名。

如是，須菩提！是[[210]](#footnote-210)深般若波羅蜜能示世間相。[[211]](#footnote-211)

須菩提！是深般若波羅蜜亦不示色，不示受、想、行、識，乃至不示一切種智。

何以故？須菩提！是深般若波羅蜜中尚無般若波羅蜜，何況色乃至一切種智！[[212]](#footnote-212)

**2、詳論**

**（1）首辨八心──攝心、亂心、三毒心、無三毒心、廣心、大心、無量心、不可見心**

**A、示知攝心，B、示知亂心──以七相知**

**（A）以法相知**

復次，須菩提！所有眾生名數──若有色、若無色，若有想、若無想[[213]](#footnote-213)、若非有想非[[214]](#footnote-214)無想，若此間世界、若遍十方世界──是諸眾生若攝心、若亂心，是攝心、亂[[215]](#footnote-215)心，佛如實知。[[216]](#footnote-216)

須菩提！云何佛知眾生攝心、亂心相？[[217]](#footnote-217)

（1）以**法相**故知。[[218]](#footnote-218)

`1971`用何等法相故知[[219]](#footnote-219)？

須菩提！（543b）是法相中尚無法相相，何況有攝心、亂心！

須菩提！以是法相故，佛知眾生攝心、亂心。[[220]](#footnote-220)

**（B）以盡相等六相知**

復次，須菩提！佛知眾生攝心、亂心。

云何知？

須菩提！（2）以**盡**[[221]](#footnote-221)**相**故知，（3）以**無染相**故知，（4）以**滅相**故知，（5）以**斷相**故知，（6）以**寂相**故知，（7）以**離相**故知。

**（C）結成**

如是，須菩提！佛因般若波羅蜜知眾生攝心、亂心。[[222]](#footnote-222)

**C、示知三毒心──以「實相」知**

復次，須菩提！佛因般若波羅蜜知眾生染心，如實知染心；瞋心、癡心，如實知瞋心、癡心。」

須菩提白佛言：「世尊！云何佛知眾生染心，如實知染心；瞋心、癡心，如實知瞋心、癡心？」

佛告須菩提：「染心如實相，則無染心相。

何以故？如實相中，心心數法不可得，何況當得染心、不染心！[[223]](#footnote-223)

須菩提！瞋心、癡心如實相，則[[224]](#footnote-224)無瞋、無癡相。

何以故？如實相中心心數法尚不可得，何況當得瞋心、不瞋心，癡心[[225]](#footnote-225)、不癡心！

如是，須菩提！佛因般若波羅蜜，眾生染心，如實知染心；瞋心、癡心，如實知瞋心、癡心。

**`1972`D、示知無三毒心──以「實相」知**

復次，須菩提！佛因般若波羅蜜，眾生無染心，如實知無染心；無瞋心、無癡心，如實知無瞋心、無[[226]](#footnote-226)癡心。」

須菩提白佛言：「世尊！云何[[227]](#footnote-227)眾生無染心如實知無染心？無瞋心如實知無瞋心？無癡心如實知無癡心？」

佛告須菩提：「是心無染相中，染相、不染相不可得。

何以故？須菩提！二心不俱故。

如是，須菩提！佛因般若波羅蜜，眾生無染心，如實知[[228]](#footnote-228)無染心。

須菩提！是無瞋心、無癡心相中，癡心、不癡心不可得。

何以故？二心不俱故。

如是，須菩提！佛因般若波羅蜜，眾生無瞋心、無癡心，如實知。[[229]](#footnote-229)

**E、廣心──以「性相無」知**

復次，須菩提！佛因般若波羅蜜，是眾生廣心，如實（543c）知廣心。」

須菩提白佛言：「世尊！云何佛因般若波羅蜜，是眾生廣心，如實知廣心？」

「須菩提！佛知諸眾生心相不廣不狹、不增不減、不來不去；心相離故，是心不廣乃至不來不去。何以故？是心性無故，誰作廣、誰[[230]](#footnote-230)作狹[[231]](#footnote-231)乃至來去？

如[[232]](#footnote-232)是，須菩提！佛因般若波羅蜜，是眾生廣心，如實知廣心。[[233]](#footnote-233)

**F、大心──以「性相無」知**

復次，須菩提！佛因般若波羅蜜，是眾生大心，如實知大心。」

須菩提白佛言：「世尊！云何佛因般若波羅蜜，是眾生大心，如實知大心？」

佛告須菩提：「佛因般若波羅蜜，不見眾生心來相、去相，不見眾生心生相、滅`1973`相、住相[[234]](#footnote-234)、異相。

何以故？是諸心性無故，誰來誰去？誰生滅住異？

如是，須菩提！佛因般若波羅蜜，是眾生大心，如實知大心。[[235]](#footnote-235)

**G、無量心──以「無依止」知**

復次，須菩提！佛因般若波羅蜜，眾生無量心，如實知無量心。」

須菩提白佛言：「世尊！云何佛因般若波羅蜜，眾生無量心，如實知無量心？」

佛告須菩提：「佛因般若波羅蜜，知是眾生心，不見住、不見不住。

何以故？是無量心相無依止故，誰有住不住處？

如是，須菩提！佛因般若波羅蜜，眾生無量心，如實知無量心。[[236]](#footnote-236)

**H、不可見心──以「自相空、不可得」知**

復次，須菩提！佛因般若波羅蜜，眾生不可見心，如實知不可見心。」

須菩提白佛言：「世尊！云何佛因般若波羅蜜，眾生不可見心，如實知不可見心？」

佛告須菩提：「眾生心是無相，佛如實知無相，自相空故。[[237]](#footnote-237)

復次，須菩提！佛知眾生心，五眼不能見。

如是，須菩提！佛因般若波羅蜜，眾生不可見心，如實知不可見心。」^^[[238]](#footnote-238)

`1974`【**論**】釋曰：

**壹、略明般若能作恩**

**（壹）舉喻：如子知恩故，守護其母**

上說：「十方諸佛及大菩薩擁護般（544a）若波羅蜜乃至正憶念，不令魔得其便。」[[239]](#footnote-239)

會中聽者聞是事已，或作是念：「諸佛阿耨陀[[240]](#footnote-240)羅三藐三菩提寂滅相，於諸法及眾生無憎無愛，何以故擁護書[[241]](#footnote-241)持般若乃至正憶念者？」

是故佛告須菩提，為說譬喻：「如子知恩故，守護其母。」

**（貳）合法**

**一、般若為諸佛母，諸佛知般若恩故，常守護行般若人**

般若是十方諸佛母故，若有魔等留難、欲破壞[[242]](#footnote-242)般若波羅蜜者，諸[[243]](#footnote-243)佛雖[[244]](#footnote-244)行寂滅相，憐愍眾生故、知恩分故，用慈悲心常念、用佛眼常見，守護是行般若者，令得增益、不失佛道。

**二、釋因由：諸賢聖及賢聖法皆從般若中生故**

此中佛說因緣：「諸賢聖及賢聖法皆從般若中生。」

**貳、廣明般若能作恩**

**（壹）須菩提問**

**（貳）佛答**

**一、明「般若能生諸佛」之理，兼答「諸佛從般若生」**

問曰：須菩提問四種，佛何以止[[245]](#footnote-245)答三事[[246]](#footnote-246)，而不說「諸佛從般若中生」？

答曰：般若生諸佛、諸佛從般若生，義無異[[247]](#footnote-247)。

有人言：諸法和合故能生般若波羅蜜，般若波羅蜜能生諸佛；有人行般若波羅蜜及眾行，得成佛──初謂作者，二謂法[[248]](#footnote-248)。

若言「墮枝[[249]](#footnote-249)殺人」，若言「墮樹殺人」；以是事同，故不別答。

若說「般若波羅蜜能生諸佛」，即說「諸佛從般若生」。

**二、答般若能示世間相，兼答諸佛說世間相**

**（一）般若能示世間相者，謂能示世間五眾實相**

問曰：如餘經說：「五眾破壞，故名世間。」此中何以言「般若波羅蜜示五眾無破壞`1975`生滅」等？

答曰：彼是小乘事，此是大乘事[[250]](#footnote-250)。[[251]](#footnote-251)

小乘法多說無常，大乘法中多說法空。

小乘法中先說無常，後說法空；大乘法中初便說[[252]](#footnote-252)法空。

小乘法中說無常，令眾生怖畏；大乘則不然，是故說「無破壞」等。

此中佛自說因緣：「空、無相、無作，終不破、不[[253]](#footnote-253)壞。」

般若波羅蜜示如是等世間相。

**（二）別明「知眾生心行」**

**1、概說：諸佛因深般若悉知眾生心行，亦知一切法不可得，如是說示世間實相**

復次，五眾名世間──眾生身形色易知，餘[[254]](#footnote-254)心數法無形故難知。

是故佛語須菩（544b）提：「無量阿僧祇眾生心所行皆知。」

深般若中雖無眾生及色等法乃至一切種智，以般若方便力而能知眾生心所行。

是般若波羅蜜中畢竟空故，不示色等法乃至一切種智。

此中佛說因緣：「般若波羅蜜中尚無般若相，何況色等法！」

**2、詳論**

**（1）首辨八心**

**A、示知攝心，B、示知亂心──以七相知**

**（A）以法相知**

**a、釋經義**

復次，「般若波羅蜜示世間」者，一切眾生──

「^若色、若無色^^」：「^色^^」[[255]](#footnote-255)者，欲、色界眾生；「^無色^^」者，無色界眾生。

「^有想^^」者，除無想天及非有想非無想天，餘者是有想；「^無想^^」者，是無想眾生；「^非有想非無想^^」者，是有頂處天。

「^此間世界^^」者，是三千大千世界；「^遍十方^^」者，餘無量無邊阿僧祇世界。

是世界六道中三世眾生，佛悉知其攝心、亂心。

須菩提聞已，心疑怪：「諸佛常樂行寂滅諸法空，今云何遍知無始無邊眾生攝心、亂心？佛心一，眾生心無量[[256]](#footnote-256)種，云何一時知一切眾生心？」以是故問：「佛云何知？」[[257]](#footnote-257)

佛答：「（1）諸法實相智慧故，知眾生攝心、亂心。」[[258]](#footnote-258)

`1976`須菩提問：「何等是諸法實相？」

答曰：「所謂畢竟空。[[259]](#footnote-259)是畢竟空，畢竟空性亦不可得，何況攝心、亂心！」

**b、釋疑：諸法畢竟空無分別，佛云何知其心**

問曰：諸法實相畢竟空中無分別心心數法，佛云何知其心？

答曰：此中佛自[[260]](#footnote-260)說：「諸法實相性亦不可得，以是智慧知眾生攝心、亂心。」

何以故？若空性可得，應有難；空性不可得，云何作難？

今，佛過一切憶[[261]](#footnote-261)想分別虛妄法，安住實相，如實知一切眾生心；[[262]](#footnote-262)

眾生心住虛妄法中故，不能知他眾生如實[[263]](#footnote-263)。

**c、辨經次第**

**（a）明所知之心──十二類心**

先略說「知他心」，次[[264]](#footnote-264)分別眾生（1）攝心、（2）亂心，所謂（3）三毒、（4）無三毒者，（5）廣、（6）大，（7）無量，（8）不可見[[265]](#footnote-265)，（9）出、（10）沒，（11）屈、（12）申[[266]](#footnote-266)等。

**（b）明能知之義──七種相**

須菩提事事問，初答以（544c）（1）諸法實相故，知攝心、亂心。

次以[[267]](#footnote-267)（2）盡、（3）無染、（4）滅、（5）斷、（6）寂、（7）離故知。

（2）「盡」者，無常慧；

（3）菩薩行是無常慧心，「離」一切世間「染」。

（4）用世間道遮滅結使，是名「滅」。

（5）用無漏道斷，故名「斷」。[[268]](#footnote-268)

（6）、（7）斷諸結使已，觀涅槃「寂滅」[[269]](#footnote-269)、「離」相。

以是因緣，得諸法實相；以諸法實相，知他攝心、亂心皆是實相。

**（B）別辨「以盡相達法實相」［意通餘無染等相］**

復次，是心念念生滅，未來無故不可知；現在念念滅，住時無故不可知。

凡夫人取相分別，於三世中憶想[[270]](#footnote-270)妄見，謂知心念[[271]](#footnote-271)。

`1977`以盡門[[272]](#footnote-272)觀，即是畢竟空；畢竟空故無所著，是時得道，知諸法實相，於一切法不妄想分別，則如實知他心。[[273]](#footnote-273)

**C、示知三毒心──以「實相」知**

「染心」者，一切法入法性中皆清淨，是故說：「染心實相，是中無染心。何以故？如實中無心無心數法，何況染心[[274]](#footnote-274)！」

瞋心、癡心亦如是。

**D、示知無三毒心──以「實相」知**

無染心相中，是中無有染心[[275]](#footnote-275)相，染心從本來無故；亦無不染心──無染心是寂滅相，無所分別。

此中佛自說因緣：「須菩提！二心不俱故。」

眾生法──心心次第生，無染心時[[276]](#footnote-276)則無染心。

何以故？過去染心已滅，未來未有，現在無染心──則無有染心；染心無故，亦無不染心，相待[[277]](#footnote-277)法無故。

是故無染實相中無有染心、不染心。[[278]](#footnote-278)

無瞋心、無癡心亦如是。

**E、廣心──以「性相無」知，F、大心──以「性相無」知**

廣狹、增減心，皆是眾生取相分別。

佛不如是知[[279]](#footnote-279)。何以故？

是心無色無形、無住處、念念滅，則無廣狹增減差[[280]](#footnote-280)別。

此中佛自[[281]](#footnote-281)說因緣：「心性相無故，廣狹等不可得。」

廣狹、增減[[282]](#footnote-282)、大小義，如四無量心中說[[283]](#footnote-283)。

**G、無量心──以「無依止」知**

「無量心」者，

廣心、大心即是「無量」。

又緣無量眾生故名「無量」。

`1978`又緣涅槃無量法故名「無量」。

又心相不（545a）可取故名「無量」。

如有眼、有色因緣[[284]](#footnote-284)故，眼識生，是識不在眼、不在色、不在中間、不在此、不在彼，是故無住處；若實無住處，云何能有所[[285]](#footnote-285)作？

若好、若醜，如夢所見事，不可求其實定相。

心亦如是，無依止故無定相，故名「無量」。

「廣」、「大」，亦應如是隨義分別說。

**H、不可見心──以「自相空、不可得」知**

問曰：若知心不可見，佛何以故說「如實知不可見心」？

答曰：

**（A）為破虛妄見，明心自相空故無相相**

有坐禪人憶想分別──見是心如清淨珠中縷；觀白骨人中，見心次第相續生；或時見心在身；或見在緣，如無邊識處，但見識無量無邊。

破如是等[[286]](#footnote-286)虛妄故，佛言：「如實知眾生心──眾生心自相空故無相相。」

**（B）釋「佛知眾生心，五眼不能見」**

**a、佛以五眼觀眾生心不可得**

復次，佛以五眼觀此心不可得──

**肉**[[287]](#footnote-287)**眼**、**天眼**緣色故不見。

**慧眼**緣涅槃故不見。

初學[[288]](#footnote-288)**法眼**，分別知諸法善不善、有漏無漏等；是法眼入實相中則無所[[289]](#footnote-289)分別，如先說：「一切法無知者、無見者。」[[290]](#footnote-290)是故不應見。

**佛眼**觀寂滅相，故不應見。

`1979`眾生心，見者，如實見；不如凡夫人憶想[[291]](#footnote-291)分別見。[[292]](#footnote-292)

**b、五眼因緣和合生，虛誑不實故**

復次，五眼──因緣和合生，皆是作[[293]](#footnote-293)法、虛誑不實，佛不信不用，是故言：「不以五眼見。」

1. （大智……九）二十字＝（大智度論卷第六十九釋第四十七品下訖第四十八品上）二十三字【宋】，＝（大智度論卷第六十九釋第四十七品下（訖第四十八品之上））二十四字【元】，＝（大智度論卷第六十九釋兩不和合品第四十七之下）二十一字【明】，＝（大智度論卷第六十九釋第四十七品下訖第四十八品上兩過品）二十六字【宮】，＝（大智度論釋第四十六品下（訖第四十七品上）六十九）二十一字【聖】。（大正25，538d，n.36） [↑](#footnote-ref-1)
2. 〔【經】〕－【宋】【宮】【聖】＊，不分卷及品【聖乙】【石】[＊1]。（大正25，538d，n.37） [↑](#footnote-ref-2)
3. （令）＋書【聖乙】【石】，書＝盡【聖乙】＊。（大正25，538d，n.38） [↑](#footnote-ref-3)
4. 知＝智【聖】。（大正25，538d，n.39） [↑](#footnote-ref-4)
5. 慳＝堅【聖乙】。（大正25，538d，n.40） [↑](#footnote-ref-5)
6. 藥資＝資藥【聖】。（大正25，538d，n.41） [↑](#footnote-ref-6)
7. 〔欲〕－【聖乙】。（大正25，538d，n.42） [↑](#footnote-ref-7)
8. 闇＋（人）【聖】。（大正25，538d，n.43） [↑](#footnote-ref-8)
9. 優＝憂【聖乙】。（大正25，538d，n.44） [↑](#footnote-ref-9)
10. 參見《大智度論》卷33〈1 序品〉（大正25，308a17-22）。 [↑](#footnote-ref-10)
11. （故）＋聽【聖乙】。（大正25，538d，n.45） [↑](#footnote-ref-11)
12. 知＝和【聖】。（大正25，538d，n.46） [↑](#footnote-ref-12)
13. 《大般若波羅蜜多經》卷440〈45 不和合品〉：「^復次，善現！能持法者專樂廣知十二分教次第法義，所謂契經、應頌、記別、諷頌、自說、因緣、本事、本生、方廣、希法、譬喻、論議，能學法者不樂廣知十二分教次第法義，所謂契經乃至論議，兩不和合，不獲教授、聽受、書持、讀誦、修習甚深般若波羅蜜多，當知是為菩薩魔事。^^」（大正7，219a24-29） [↑](#footnote-ref-13)
14. 〔不〕－【聖】。（大正25，538d，n.47） [↑](#footnote-ref-14)
15. 者＝人【宋】【元】【明】【宮】。（大正25，539d，n.1） [↑](#footnote-ref-15)
16. 蜜＋（讀誦）【元】【明】。（大正25，539d，n.2） [↑](#footnote-ref-16)
17. 〔深〕－【宋】【宮】。（大正25，539d，n.3） [↑](#footnote-ref-17)
18. 〔兩〕－【聖】。（大正25，539d，n.4） [↑](#footnote-ref-18)
19. 掉＝挑【聖乙】【石】＊。（大正25，539d，n.5） [↑](#footnote-ref-19)
20. 〔書〕－【聖】。（大正25，539d，n.6） [↑](#footnote-ref-20)
21. 〔深〕－【宋】【元】【明】【宮】＊。（大正25，539d，n.7） [↑](#footnote-ref-21)
22. 《大般若波羅蜜多經》卷440〈45 不和合品〉：

    ^復次，善現！有菩薩乘諸善男子、善女人等，書寫、受持、讀誦、修習、思惟、演說如是般若波羅蜜多甚深經時，若有人來為說地獄、傍生、鬼界種種苦事，因而告曰：「汝於是身應勤精進，速盡苦際取般涅槃，何用稽留生死大海，受百千種難忍苦事，求趣無上正等菩提？」此善男子、善女人等若由彼言，於所書寫、受持、讀誦、修習、思惟、演說般若波羅蜜多甚深經事不得究竟，當知是為菩薩魔事。^^（大正7，219c18-27） [↑](#footnote-ref-22)
23. 生樂＝樂生【聖乙】【石】。（大正25，539d，n.8） [↑](#footnote-ref-23)
24. 〔苦求……不〕十七字－【聖乙】。（大正25，539d，n.9） [↑](#footnote-ref-24)
25. 《大般若波羅蜜多經》卷441〈45 不和合品〉：

    ^復次，善現！有菩薩乘諸善男子、善女人等，書寫、受持、讀誦、修習、思惟、演說如是般若波羅蜜多甚深經時，若有人來讚說人趣種種勝事，讚說四大王眾天乃至他化自在天諸勝妙事，讚說梵眾天乃至色究竟天諸勝妙事，讚說空無邊處天乃至非想非非想處天諸勝妙事，因而告曰：「雖於欲界受諸欲樂，於色界中受諸靜慮無量快樂，於無色界受諸寂靜等至妙樂，而彼一切皆是有為、無常、苦、空、非我、不淨、變壞之法，盡法、謝法、離法、滅法，汝於此身何不精進取預流果，若一來果、若不還果、若阿羅漢果、若獨覺菩提入般涅槃究竟安樂，何用久處生死輪迴，無事為他受諸勤苦，求趣無上正等菩提？」此善男子、善女人等由彼所說，於所書寫、受持、讀誦、修習、思惟、演說般若波羅蜜多甚深經事不得究竟，當知是為菩薩魔事。^^（大正7，221a7-23） [↑](#footnote-ref-25)
26. 《大般若波羅蜜多經》卷441〈45 不和合品〉：「^復次，善現！能持法者一身無繫，專修己事不憂他業，能學法者好領徒眾，樂營他事不憂自業，兩不和合，不獲教授、聽受、書持、讀誦、修習甚深般若波羅蜜多，當知是為菩薩魔事。^^」（大正7，221a23-27） [↑](#footnote-ref-26)
27. 書＝盡【聖】＊。（大正25，539d，n.10） [↑](#footnote-ref-27)
28. 聽＝聖【聖乙】。（大正25，539d，n.11） [↑](#footnote-ref-28)
29. 〔書〕－【聖】。（大正25，539d，n.12） [↑](#footnote-ref-29)
30. 念＝令【聖】＊。（大正25，539d，n.13） [↑](#footnote-ref-30)
31. 《大般若波羅蜜多經》卷441〈45 不和合品〉：「^復次，善現！能持法者欲令學者於我所為悉皆隨助，能學法者不隨其欲，兩不和合，不獲教授、聽受、書持、讀誦、修習甚深般若波羅蜜多，當知是為菩薩魔事。

    復次，善現！能學法者於持法者諸有所為悉樂隨助，能持法者不隨其欲，兩不和合，不獲教授、聽受、書持、讀誦、修習甚深般若波羅蜜多，當知是為菩薩魔事。^^」（大正7，221b8-15） [↑](#footnote-ref-31)
32. 正＝心【聖乙】。（大正25，539d，n.14） [↑](#footnote-ref-32)
33. 少＝妙【聖】＊。（大正25，539d，n.15） [↑](#footnote-ref-33)
34. 〔兩〕－【宮】【聖】。（大正25，539d，n.16） [↑](#footnote-ref-34)
35. 是為＝言為【聖乙】，＝是言【石】。（大正25，539d，n.17） [↑](#footnote-ref-35)
36. 距＝拒【元】【明】。（大正25，539d，n.18） [↑](#footnote-ref-36)
37. 〔我〕－【宋】【元】【明】【宮】【聖乙】【石】。（大正25，539d，n.19） [↑](#footnote-ref-37)
38. 《大般若波羅蜜多經》卷441〈45 不和合品〉：

    ^復次，善現！能持法者欲往他方安隱、豐樂、無難之處，能學法者欲隨其去，能持法者方便試言「汝雖為利欲隨我往，而汝至彼豈必遂心，宜審思惟勿後憂悔」時，學法者聞已念言：「是彼不欲令我去相，設固隨往豈必聞法？」由此因緣不隨其去，兩不和合，不獲教授、聽受、書持、讀誦、修習甚深般若波羅蜜多，當知是為菩薩魔事。^^（大正7，221c10-17） [↑](#footnote-ref-38)
39. 旃＝栴【聖】【聖乙】。（大正25，539d，n.20） [↑](#footnote-ref-39)
40. 者＋（不）【聖】。（大正25，539d，n.21） [↑](#footnote-ref-40)
41. 逐＝遂【聖乙】。（大正25，539d，n.22） [↑](#footnote-ref-41)
42. 訊＝說【聖】。（大正25，540d，n.1） [↑](#footnote-ref-42)
43. 《大般若波羅蜜多經》卷441〈45 不和合品〉：「^復次，善現！能持法者多有施主數相追隨，學法者來請說般若波羅蜜多，或請書寫、受持、讀誦、如說修行，彼多緣礙無暇教授，能學法者起嫌恨心，後雖教授而不聽受，兩不和合，不獲教授、聽受、書持、讀誦、修習甚深般若波羅蜜多，當知是為菩薩魔事。^^」（大正7，221c25-222a2） [↑](#footnote-ref-43)
44. 〔【論】〕－【宋】【宮】【聖乙】＊。（大正25，540d，n.2） [↑](#footnote-ref-44)
45. 故＋（名）【宋】【元】【明】【宮】【聖】【聖乙】。（大正25，540d，n.3） [↑](#footnote-ref-45)
46. 四事供養：以「飲食、衣服、臥具、湯藥」供養。參見《大智度論》卷58〈36 阿難稱譽品〉（大正25，474a22-25）、卷69〈47 兩不和合品〉（大正25，538c6-7）。 [↑](#footnote-ref-46)
47. 〔師〕－【聖】。（大正25，540d，n.4） [↑](#footnote-ref-47)
48. 或羞＝戒著【聖】【聖乙】。（大正25，540d，n.5） [↑](#footnote-ref-48)
49. 似＝妙【聖乙】。（大正25，540d，n.6） [↑](#footnote-ref-49)
50. （如）＋好【聖乙】。（大正25，540d，n.7） [↑](#footnote-ref-50)
51. 〔波羅蜜〕－【宋】【元】【明】【宮】【聖】。（大正25，540d，n.8） [↑](#footnote-ref-51)
52. 誦＝讀【聖乙】。（大正25，540d，n.9） [↑](#footnote-ref-52)
53. 亦是＝是亦【聖】【聖乙】。（大正25，540d，n.10） [↑](#footnote-ref-53)
54. 〔師〕－【宋】【元】【明】【宮】。（大正25，540d，n.11） [↑](#footnote-ref-54)
55. 罪＝羅【聖】【聖乙】。（大正25，540d，n.12） [↑](#footnote-ref-55)
56. （法）＋事【聖乙】【石】。（大正25，540d，n.13） [↑](#footnote-ref-56)
57. 〔不〕－【聖】，（行）＋不【聖乙】。（大正25，540d，n.14） [↑](#footnote-ref-57)
58. 讀誦＝誦讀【石】。（大正25，540d，n.15） [↑](#footnote-ref-58)
59. 直＝真【聖】【聖乙】。（大正25，540d，n.16） [↑](#footnote-ref-59)
60. （有）＋時【聖乙】。（大正25，540d，n.17） [↑](#footnote-ref-60)
61. 解＝能【聖】。（大正25，540d，n.18） [↑](#footnote-ref-61)
62. 讀誦＝誦讀【宋】【元】【明】【宮】。（大正25，540d，n.19） [↑](#footnote-ref-62)
63. 雖得實相，不能誦讀。（印順法師，《大智度論筆記》〔E020〕p.319） [↑](#footnote-ref-63)
64. 導＝道【宋】【元】【明】【宮】【聖】。（大正25，540d，n.20） [↑](#footnote-ref-64)
65. 〔欲〕－【宋】【元】【明】【宮】【聖】。（大正25，540d，n.21） [↑](#footnote-ref-65)
66. 受法＝受【宮】【聖乙】【石】，〔受法〕－【聖】。（大正25，540d，n.22） [↑](#footnote-ref-66)
67. 參見《大智度論》卷69〈47 兩不和合品〉（大正25，540a）。 [↑](#footnote-ref-67)
68. 化＝導【聖乙】【石】。（大正25，540d，n.23） [↑](#footnote-ref-68)
69. 〔或〕－【聖乙】【石】。（大正25，540d，n.24） [↑](#footnote-ref-69)
70. 邪＝耶【聖】。（大正25，540d，n.25） [↑](#footnote-ref-70)
71. 〔行〕－【聖】。（大正25，540d，n.26） [↑](#footnote-ref-71)
72. 〔合〕－【聖乙】。（大正25，540d，n.27） [↑](#footnote-ref-72)
73. 〔切上……次〕七字－【聖乙】。（大正25，540d，n.28） [↑](#footnote-ref-73)
74. 〔正〕－【聖乙】。（大正25，540d，n.29） [↑](#footnote-ref-74)
75. 參見《大智度論》卷69〈47 兩不和合品〉（大正25，539a28-b16）。 [↑](#footnote-ref-75)
76. 〔都〕－【聖乙】。（大正25，540d，n.30） [↑](#footnote-ref-76)
77. 且＝但【宋】【元】【明】【宮】【聖】【聖乙】。（大正25，540d，n.31） [↑](#footnote-ref-77)
78. 《大品經義疏》卷8：「^次一人毀三惡道，一人讚諸天及二乘，壞其大乘心，亦是失也。^^」（卍新續藏24，295c19-20） [↑](#footnote-ref-78)
79. 聚＝取【聖】。（大正25，540d，n.32） [↑](#footnote-ref-79)
80. 多有＝有多【聖乙】【石】。（大正25，540d，n.33） [↑](#footnote-ref-80)
81. 將＝持【聖】【聖乙】，＝侍【石】。（大正25，540d，n.34） [↑](#footnote-ref-81)
82. 進止：1.進退。2.舉止，行動。（《漢語大詞典》（十），p.980） [↑](#footnote-ref-82)
83. 法＝汝【聖】。（大正25，540d，n.36） [↑](#footnote-ref-83)
84. 〔不聽……意〕十七字－【聖乙】。（大正25，540d，n.37） [↑](#footnote-ref-84)
85. 謂＝諸【聖】。（大正25，540d，n.38） [↑](#footnote-ref-85)
86. 財＝則【聖乙】。（大正25，540d，n.39） [↑](#footnote-ref-86)
87. 養＝故【宋】【元】【明】【宮】【聖】。（大正25，540d，n.40） [↑](#footnote-ref-87)
88. （是）＋則【石】。（大正25，540d，n.41） [↑](#footnote-ref-88)
89. 薄＝輕【聖乙】。（大正25，540d，n.42） [↑](#footnote-ref-89)
90. 經嶮＝逕險【聖乙】。（大正25，540d，n.43） [↑](#footnote-ref-90)
91. 亦＝二【聖乙】。（大正25，540d，n.44） [↑](#footnote-ref-91)
92. 羞＝著【聖】。（大正25，540d，n.45） [↑](#footnote-ref-92)
93. 串（^ㄍㄨㄢˋ^^）：1.習慣。楊倞注：“串，習也。”（《漢語大詞典》（一），p.623） [↑](#footnote-ref-93)
94. 任涉＝住法【聖乙】。（大正25，540d，n.46） [↑](#footnote-ref-94)
95. 諳＝諸【聖】【聖乙】【石】。（大正25，540d，n.47） [↑](#footnote-ref-95)
96. 稱＝講【聖乙】。（大正25，540d，n.48） [↑](#footnote-ref-96)
97. 美＝義【聖】。（大正25，540d，n.49） [↑](#footnote-ref-97)
98. 〔時〕－【宋】【元】【明】【聖】【聖乙】【石】。（大正25，540d，n.50） [↑](#footnote-ref-98)
99. 慮＝惠【聖乙】。（大正25，540d，n.51） [↑](#footnote-ref-99)
100. 〔謂〕－【聖乙】【石】。（大正25，540d，n.52） [↑](#footnote-ref-100)
101. 飲食＝欲食【宋】【宮】。（大正25，540d，n.53） [↑](#footnote-ref-101)
102. 彼＋（國）【聖】。（大正25，540d，n.54） [↑](#footnote-ref-102)
103. 勿＝無【石】。（大正25，540d，n.55） [↑](#footnote-ref-103)
104. 〔好〕－【聖乙】。（大正25，540d，n.56） [↑](#footnote-ref-104)
105. 至＝去【聖】。（大正25，540d，n.57） [↑](#footnote-ref-105)
106. 護＝誰【石】。（大正25，541d，n.1） [↑](#footnote-ref-106)
107. 枉＝抂【聖】，＝往【聖乙】。（大正25，541d，n.2） [↑](#footnote-ref-107)
108. 樂著＝著樂【聖乙】【石】。（大正25，541d，n.3） [↑](#footnote-ref-108)
109. 卷第七十二終【聖乙】，合＋（摩訶行經卷第七十二）【聖乙】。（大正25，541d，n.4） [↑](#footnote-ref-109)
110. 卷第七十三首【聖乙】，（摩訶般若波羅蜜品四十六之二，七十三）＋經【聖乙】。（大正25，541d，n.5） [↑](#footnote-ref-110)
111. 〔是〕－【宋】【元】【明】【宮】＊，【聖】 [＊1]。（大正25，541d，n.6） [↑](#footnote-ref-111)
112. 墮＝隨【聖】＊。（大正25，541d，n.7） [↑](#footnote-ref-112)
113. （兩）＋不【聖】【聖乙】【石】。（大正25，541d，n.8） [↑](#footnote-ref-113)
114. 深＝成【宋】【元】【宮】【聖】，（成）＋深【聖乙】。（大正25，541d，n.9） [↑](#footnote-ref-114)
115. 《大般若波羅蜜多經》卷441〈45 不和合品〉：

     ^佛言：「善現！有諸惡魔作苾芻像，至菩薩所方便破壞，令其毀厭甚深般若波羅蜜多，不得書寫、受持、讀誦、修習、思惟、為他演說，謂作是言：『汝所習誦無相經典非真般若波羅蜜多，我所習誦有相經典是真般若波羅蜜多。』作是語時，有諸菩薩未得受記，便於般若波羅蜜多而生疑惑，由疑惑故便於般若波羅蜜多而生毀厭，由毀厭故遂不書寫、受持、讀誦、修習、思惟、為他演說甚深般若波羅蜜多，當知是為菩薩魔事。」^^（大正7，222a8-17） [↑](#footnote-ref-115)
116. 〔作〕－【宮】【聖】【聖乙】【石】。（大正25，541d，n.10） [↑](#footnote-ref-116)
117. 際＝除【聖】。（大正25，541d，n.11） [↑](#footnote-ref-117)
118. （得）＋辟【宋】【元】【明】【宮】【聖】。（大正25，541d，n.12） [↑](#footnote-ref-118)
119. 〔兩〕－【宋】【元】【明】【宮】。（大正25，541d，n.13） [↑](#footnote-ref-119)
120. 《大般若波羅蜜多經》卷441〈45 不和合品〉：

     ^復次，善現！有諸惡魔作苾芻像，至菩薩所語菩薩言：「若諸菩薩行此般若波羅蜜多，唯證實際得預流果，若一來果、若不還果、若阿羅漢果、若獨覺菩提，終不能證無上佛果，何緣於此唐設劬勞？」菩薩既聞，便不書寫、受持、讀誦、修習、思惟、為他演說甚深般若波羅蜜多，當知是為菩薩魔事。^^（大正7，222a17-23） [↑](#footnote-ref-120)
121. 〔菩薩〕－【宋】【元】【明】【宮】【聖】。（大正25，541d，n.14） [↑](#footnote-ref-121)
122. 而＝速【聖】。（大正25，541d，n.15） [↑](#footnote-ref-122)
123. 《大般若波羅蜜多經》卷441〈45 不和合品〉：

     ^復次，善現！住菩薩乘諸善男子、善女人等，書寫、受持、讀誦、修習、思惟、演說如是般若波羅蜜多甚深經時，有持二乘相應經典，至菩薩所作如是言：「此是如來真實所說，學此法者速證無上正等菩提。」如是亦名魔事留難，菩薩於中應諦覺察而遠離之。^^（大正7，222b15-21） [↑](#footnote-ref-123)
124. 空＋（外空）【聖乙】【石】。（大正25，541d，n.16） [↑](#footnote-ref-124)
125. 用＝由【聖乙】。（大正25，541d，n.17） [↑](#footnote-ref-125)
126. 〔形〕－【宋】【宮】。（大正25，541d，n.18） [↑](#footnote-ref-126)
127. 《大般若波羅蜜多經》卷441〈45 不和合品〉：

     ^復次，善現！有諸惡魔作苾芻像，至菩薩所宣說**二乘所學所行內外空等**，或四念住、四正斷、四神足、五根、五力、七等覺支、八聖道支，或三解脫門等，說是法已謂菩薩言：「大士當知！且依此法精勤修學，取預流果、若一來果、若不還果、若阿羅漢果、若獨覺菩提，遠離一切生老病死，何用無上正等菩提？」由此因緣，令是菩薩不得書寫、受持、讀誦、修習、思惟、為他演說甚深般若波羅蜜多，當知是為菩薩魔事。^^（大正7，222b21-c1） [↑](#footnote-ref-127)
128. 貪著＝因緣【宋】【元】【明】【聖乙】【石】。（大正25，541d，n.19） [↑](#footnote-ref-128)
129. 減＝咸【聖】＊。（大正25，541d，n.20） [↑](#footnote-ref-129)
130. 婆＝波【聖】。（大正25，541d，n.21） [↑](#footnote-ref-130)
131. 《大般若波羅蜜多經》卷441〈45 不和合品〉：「^復次，善現！有諸惡魔作佛形像，身真金色，常光一尋，具三十二大丈夫相，八十隨好圓滿莊嚴，至菩薩所，菩薩見之深生愛著，由斯退減一切相智，不獲聽聞、書寫、受持、讀誦、修習、思惟、演說甚深般若波羅蜜多，當知是為菩薩魔事。^^」（大正7，222c5-10） [↑](#footnote-ref-131)
132. （1）從＝作【石】。（大正25，541d，n.22）

     （2）印順法師，《大智度論》（標點版），p.2555亦為「作」。

     另依《大般若波羅蜜多經》卷441〈45 不和合品〉：「^有諸惡魔化作佛像，苾芻圍繞宣說法要，至菩薩所。^^」（大正7，222c11-12） [↑](#footnote-ref-132)
133. 〔多〕－【宋】【元】【明】【宮】【聖乙】。（大正25，541d，n.23） [↑](#footnote-ref-133)
134. 〔乃至正憶念〕－【宮】。（大正25，541d，n.24） [↑](#footnote-ref-134)
135. 《大般若波羅蜜多經》卷441〈45 不和合品〉：

     ^復次，善現！有諸惡魔化作佛像，苾芻圍繞，宣說法要，至菩薩所，菩薩見之深生愛著，便作是念：「願我未來當成如來、應、正等覺，苾芻圍繞宣說法要，與今所見平等平等。」由斯退減一切相智，不獲聽聞、書寫、受持、讀誦、修習、思惟、演說甚深般若波羅蜜多，當知是為菩薩魔事。^^（大正7，222c10-16） [↑](#footnote-ref-135)
136. 《大般若波羅蜜多經》卷441〈45 不和合品〉：「^復次，善現！有諸惡魔化作菩薩摩訶薩像，若百若千乃至無數，具無礙辯相好莊嚴，**自變其身作佛形像，為化菩薩摩訶薩眾宣說法要，**教修布施波羅蜜多乃至般若波羅蜜多，現如是相至菩薩所，菩薩見之深生愛著，由斯退減一切相智，不獲聽聞、書寫、受持、讀誦、修習、思惟、演說甚深般若波羅蜜多，當知是為菩薩魔事。^^」（大正7，222c16-24） [↑](#footnote-ref-136)
137. 〔有〕－【聖乙】【石】。（大正25，541d，n.25） [↑](#footnote-ref-137)
138. 《大般若波羅蜜多經》卷441〈45 不和合品〉：「^所以者何？善現！如是般若波羅蜜多甚深法中，色無所有不可得，受、想、行、識亦無所有不可得；……一切菩薩摩訶薩行無所有不可得，諸佛無上正等菩提亦無所有不可得。

     善現！若於是處，色無所有不可得，受、想、行、識亦無所有不可得，如是乃至一切菩薩摩訶薩行無所有不可得，諸佛無上正等菩提亦無所有不可得。則於是處，一切如來、應、正等覺及諸菩薩摩訶薩眾、獨覺、聲聞、諸異生類亦無所有不可得。何以故？善現！以一切法自性空故。^^」（大正7，222c24-223b27） [↑](#footnote-ref-138)
139. 〔深〕－【宋】【宮】。（大正25，541d，n.26） [↑](#footnote-ref-139)
140. 受＋（持）【聖乙】。（大正25，541d，n.27） [↑](#footnote-ref-140)
141. 〔寶〕－【宮】【聖】【聖乙】。（大正25，541d，n.28） [↑](#footnote-ref-141)
142. 般若珍寶，多賊多難。（印順法師，《大智度論筆記》〔E020〕p.319） [↑](#footnote-ref-142)
143. 〔人〕－【聖乙】。（大正25，541d，n.29） [↑](#footnote-ref-143)
144. 新＝雜【聖乙】。（大正25，541d，n.30） [↑](#footnote-ref-144)
145. 〔深〕－【宋】【宮】。（大正25，541d，n.31） [↑](#footnote-ref-145)
146. 《大般若波羅蜜多經》卷441〈45 不和合品〉：

     ^佛言：「善現！如是！如是！如汝所說，有愚癡人為魔所使，住菩薩乘諸善男子、善女人等，書寫、受持、讀誦、修習、思惟、演說如是般若波羅蜜多甚深經時，為作留難。善現！彼愚癡者覺慧微昧，不能思議廣大佛法，未種善根，未於佛所發弘誓願，為惡知識之所攝受，薄福德故，自於般若波羅蜜多甚深經典不能書寫、受持、讀誦、修習、思惟、為他演說；新學大乘諸善男子、善女人等，書寫、受持、讀誦、修習、思惟、演說如是般若波羅蜜多甚深經時，為作留難。^^」（大正7，223c23-224a4） [↑](#footnote-ref-146)
147. 是＝若【聖乙】。（大正25，541d，n.32） [↑](#footnote-ref-147)
148. 禪＋（定）【聖乙】。（大正25，541d，n.33） [↑](#footnote-ref-148)
149. 祐助：保佑，佐助。（《漢語大詞典》（七），p.843） [↑](#footnote-ref-149)
150. 邪＝耶【聖】【聖乙】＊。（大正25，542d，n.1） [↑](#footnote-ref-150)
151. 〔得〕－【聖乙】。（大正25，542d，n.2） [↑](#footnote-ref-151)
152. 受＝授【明】。（大正25，542d，n.3） [↑](#footnote-ref-152)
153. 廣＝魔【聖】【聖乙】【石】。（大正25，542d，n.4） [↑](#footnote-ref-153)
154. （不）＋證【石】。（大正25，542d，n.5） [↑](#footnote-ref-154)
155. 似＝以【聖乙】。（大正25，542d，n.6） [↑](#footnote-ref-155)
156. 名＝多【聖】。（大正25，542d，n.7） [↑](#footnote-ref-156)
157. 《正觀》（6），p.179：《大智度論》卷60（大正25，483a2-c14）。 [↑](#footnote-ref-157)
158. 雖＝離【聖】。（大正25，542d，n.8） [↑](#footnote-ref-158)
159. 信心＝心信【聖乙】【石】。（大正25，542d，n.9） [↑](#footnote-ref-159)
160. 煩惱：取相是魔事。（印順法師，《大智度論筆記》〔E002〕p.287） [↑](#footnote-ref-160)
161. 價寶＝賈【聖乙】。（大正25，542d，n.10） [↑](#footnote-ref-161)
162. 《正觀》（6），p.179：《大智度論》卷69（大正25，542a7-22）。 [↑](#footnote-ref-162)
163. 憎＝壞【聖】。（大正25，542d，n.11） [↑](#footnote-ref-163)
164. 賊＝賤【聖】。（大正25，542d，n.12） [↑](#footnote-ref-164)
165. 瓦石＝在色【聖】。（大正25，542d，n.13） [↑](#footnote-ref-165)
166. 呰＝訾【宋】【元】【明】【宮】【聖】＊。（大正25，542d，n.14） [↑](#footnote-ref-166)
167. 〔壞〕－【聖乙】。（大正25，542d，n.15） [↑](#footnote-ref-167)
168. 〔故〕－【宋】【元】【明】【宮】。（大正25，542d，n.16） [↑](#footnote-ref-168)
169. 但＝恒【聖】。（大正25，542d，n.17） [↑](#footnote-ref-169)
170. 三＋（寶）【聖乙】【石】。（大正25，542d，n.18） [↑](#footnote-ref-170)
171. 〔定〕－【聖乙】【石】。（大正25，542d，n.19） [↑](#footnote-ref-171)
172. 軟＝濡【宮】【石】。（大正25，542d，n.20） [↑](#footnote-ref-172)
173. 印順法師，《大智度論》（標點版），p.2561校勘：^「相爾」疑為「法爾」^^。 [↑](#footnote-ref-173)
174. 初＋（心）【聖】。（大正25，542d，n.21） [↑](#footnote-ref-174)
175. 身＋（命）【聖】。（大正25，542d，n.22） [↑](#footnote-ref-175)
176. 繞＝嬈【聖乙】。（大正25，542d，n.23） [↑](#footnote-ref-176)
177. 然＝燃【聖乙】。（大正25，542d，n.24） [↑](#footnote-ref-177)
178. 念＋（釋四十六品竟）【聖乙】【石】。（大正25，542d，n.25） [↑](#footnote-ref-178)
179. 但求般若，餘不足責。（印順法師，《大智度論筆記》〔E014〕p.310） [↑](#footnote-ref-179)
180. 八＋（品上）【宋】，（上）【元】，（之上）【明】。（大正25，542d，n.27） [↑](#footnote-ref-180)
181. （大智度論釋佛母品第四十八）十二字＝（大智度論釋第四十八品上佛母品）十四字【宮】，＝（大智度論釋第四十七品上報恩品）十四字【聖】，＝（摩訶般若波羅蜜佛母品四十七）十三字【聖乙】，＝（摩訶般若波羅蜜品第四十七佛母品）十五字【石】，〔大智度論〕－【明】。（大正25，542d，n.26） [↑](#footnote-ref-181)
182. 〔若三十〕－【聖】【聖乙】。（大正25，542d，n.28） [↑](#footnote-ref-182)
183. 安＋（隱）【聖乙】。（大正25，542d，n.29） [↑](#footnote-ref-183)
184. 蚊＝蛟【宋】，＝蚤【宮】。（大正25，542d，n.30） [↑](#footnote-ref-184)
185. 虻蛇蚖＝蠶蛇蛇【聖】。（大正25，542d，n.31） [↑](#footnote-ref-185)
186. 《大般若波羅蜜多經》卷441〈46 佛母品〉：

     ^復次，善現！如有女人生育諸子，若五、若十、二十、三十、四十、五十、或百、或千，其母遇病，諸子各別勤求醫療，皆作是念：「我母云何當得病愈，長壽安樂、身無眾苦、心離愁憂？」諸子爾時競設方便，求安樂具覆護母身，勿為蚊虻、蛇蝎、風熱、飢渴等觸之所侵惱，又以種種上妙樂具供養恭敬而作是言：「我母慈悲，生育我等，教示種種世間事業，我等豈得不報母恩！^^」（大正7，224c2-9） [↑](#footnote-ref-186)
187. 是＝見【聖】＊。（大正25，542d，n.32） [↑](#footnote-ref-187)
188. 《大般若波羅蜜多經》卷441〈46 佛母品〉：「^十方世界無量無數無邊如來、應、正等覺安隱住持現說法者，亦**以佛眼常觀護念甚深般若波羅蜜多**。何以故？善現！甚深般若波羅蜜多，能生十方無量無數無邊世界一切如來、應、正等覺所有佛法，又能與彼一切相智，能示世間諸法實相。由此因緣我等諸佛常以佛眼觀察護念甚深般若波羅蜜多，為報其恩不應暫捨。^^」（大正7，224c13-21） [↑](#footnote-ref-188)
189. 〔如是〕－【宋】【元】【明】【宮】【聖】。（大正25，542d，n.33） [↑](#footnote-ref-189)
190. 今＝令【聖】。（大正25，542d，n.34） [↑](#footnote-ref-190)
191. 《大般若波羅蜜多經》卷441〈46 佛母品〉：「^善現！住菩薩乘諸善男子、善女人等，若能於此甚深般若波羅蜜多書寫、受持、讀誦、修習、思惟、演說，一切如來、應、正等覺常以佛眼觀察護念，令其身心恒得安樂，所修善業皆無留難。善現！住菩薩乘諸善男子、善女人等，若能於此甚深般若波羅蜜多書寫、受持、讀誦、修習、思惟、演說，十方世界一切如來、應、正等覺皆共護念，令於無上正等菩提永不退轉。^^」（大正7，225a26-b5） [↑](#footnote-ref-191)
192. （1）《放光般若經》卷11〈49 大明品〉：

     ^須菩提白佛言：「如世尊所說，般若波羅蜜者是菩薩之母，為世間之大明。世尊！（1）般若波羅蜜云何是菩薩之母？（2）云何是世間之大明？（3）云何出生諸佛？（4）云何為示現世間明？^^」（大正8，76b4-7）

     （2）《大般若波羅蜜多經》卷441〈46 佛母品〉：

     ^爾時，具壽善現白佛言：「世尊！如佛所說甚深般若波羅蜜多能生如來、應、正等覺一切佛法，能與如來、應、正等覺一切相智，能示世間諸法實相。世尊！（1）云何如是甚深般若波羅蜜多能生如來、應、正等覺一切佛法，（2）能與如來、應、正等覺一切相智，（3）能示世間諸法實相？（4）云何如來、應、正等覺從甚深般若波羅蜜多生？（5）云何諸佛說世間相？」^^（大正7，225b5-13） [↑](#footnote-ref-192)
193. 〔是〕－【宋】【宮】。（大正25，543d，n.1） [↑](#footnote-ref-193)
194. 《大般若波羅蜜多經》卷441〈46 佛母品〉：

     ^佛言：「善現！甚深般若波羅蜜多能生如來、應、正等覺所有十力、四無所畏、四無礙解、大慈、大悲、大喜、大捨、十八佛不共法，廣說乃至一切相智。善現！如是等無量無邊如來功德，皆從如是甚深般若波羅蜜多而得生長，由得如是諸佛功德故名為佛。甚深般若波羅蜜多，能生、能與一切如來、應、正等覺如是佛法、一切相智，是故我說甚深般若波羅蜜多能生如來、應、正等覺一切佛法，能與如來、應、正等覺一切相智，亦說如來、應、正等覺從彼而生。」^^（大正7，225b13-23） [↑](#footnote-ref-194)
195. 《大般若波羅蜜多經》卷441〈46 佛母品〉：「^善現！**甚深般若波羅蜜多能示世間諸法實相者，謂能示世間五蘊實相**；**一切如來、應、正等覺亦說世間五蘊實相**。^^」（大正7，225b23-25） [↑](#footnote-ref-195)
196. 〔中〕－【聖】【宮】。（大正25，543d，n.2） [↑](#footnote-ref-196)
197. 《大般若波羅蜜多經》卷441〈46 佛母品〉：

     ^時，具壽善現白佛言：「世尊！云何如來應正等覺、甚深般若波羅蜜多說示世間五蘊實相？」^^（大正7，225b26-27） [↑](#footnote-ref-197)
198. 〔五眾〕－【宋】【元】【明】【宮】。（大正25，543d，n.3） [↑](#footnote-ref-198)
199. 減＝咸【聖乙】。（大正25，543d，n.4） [↑](#footnote-ref-199)
200. 《大般若波羅蜜多經》卷441〈46 佛母品〉：

     ^佛言：「善現！一切如來、應、正等覺甚深般若波羅蜜多，俱不說示五蘊有成有壞、有生有滅、有續有斷、有染有淨、有增有減、有入有出，俱不說示五蘊有過去有未來有現在、有善有不善有無記、有欲界繫有色界繫有無色界繫。」^^（大正7，225b28-c4） [↑](#footnote-ref-200)
201. 〔相〕－【聖】。（大正25，543d，n.5） [↑](#footnote-ref-201)
202. 壞＋（相如是示）【元】【明】【聖】【聖乙】。（大正25，543d，n.6） [↑](#footnote-ref-202)
203. 性法＝法性【元】【明】【聖乙】。（大正25，543d，n.7） [↑](#footnote-ref-203)
204. 《大般若波羅蜜多經》卷441〈46 佛母品〉：「^所以者何？善現！非空、無相、無願之法有成有壞、有生有滅、有續有斷、有染有淨、有增有減、有入有出、有過去有未來有現在、有善有不善有無記、有欲界繫有色界繫有無色界繫。善現！非無生、無滅、無造、無作、無性之法有成有壞、有生有滅、有續有斷、有染有淨、有增有減、有入有出、有過去有未來有現在、有善有不善有無記、有欲界繫有色界繫有無色界繫。^^」（大正7，225c4-11） [↑](#footnote-ref-204)
205. 《大般若波羅蜜多經》卷441〈46 佛母品〉：「^善現！一切如來、應、正等覺甚深般若波羅蜜多，如是說示五蘊實相，此五蘊相即是世間，是故世間亦無成無壞、無生無滅、無續無斷、無染無淨、無增無減、無入無出、無過去無未來無現在、無善無不善無無記、無欲界繫無色界繫無無色界繫及無餘相。^^」（大正7，225c11-17） [↑](#footnote-ref-205)
206. 色＝名【聖】。（大正25，543d，n.8） [↑](#footnote-ref-206)
207. 〔無〕－【宋】【宮】。（大正25，543d，n.9） [↑](#footnote-ref-207)
208. （種）＋智【宋】【元】【明】【宮】【聖】【石】。（大正25，543d，n.10） [↑](#footnote-ref-208)
209. （種）＋智【元】【明】，智＋（種）【石】。（大正25，543d，n.11） [↑](#footnote-ref-209)
210. 〔是〕－【宮】【聖】【聖乙】。（大正25，543d，n.12） [↑](#footnote-ref-210)
211. 《大般若波羅蜜多經》卷441〈46 佛母品〉：「^復次，善現！一切如來、應、正等覺，皆依如是甚深般若波羅蜜多，普能證知無量無數無邊有情心行差別。然此般若波羅蜜多甚深義中，無有情亦無有情施設可得；無色亦無色施設可得，無受、想、行、識亦無受、想、行、識施設可得；……無一切智亦無一切智施設可得，無道相智、一切相智亦無道相智、一切相智施設可得。善現！一切如來、應、正等覺甚深般若波羅蜜多，如是說示世間實相。^^」（大正7，225c18-226a23） [↑](#footnote-ref-211)
212. 《大般若波羅蜜多經》卷442〈46 佛母品〉：「^復次，善現！甚深般若波羅蜜多，不示現色，不示現受、想、行、識；……不示現一切智，不示現道相智、一切相智。何以故？善現！如是般若波羅蜜多甚深義中，甚深般若波羅蜜多尚無所有不可得，況有色、受、想、行、識乃至一切智、道相智、一切相智可得示現！^^」（大正7，226b7-c18） [↑](#footnote-ref-212)
213. 〔想〕－【明】。（大正25，543d，n.13） [↑](#footnote-ref-213)
214. （若）＋非【明】【聖乙】。（大正25，543d，n.14） [↑](#footnote-ref-214)
215. （是）＋亂【聖】。（大正25，543d，n.15） [↑](#footnote-ref-215)
216. 《大般若波羅蜜多經》卷442〈46 佛母品〉：「^復次，善現！一切有情三界五趣施設言說，若有色、若無色，若有想、若無想、若非有想非無想，若此世界、若餘十方無量無數無邊世界，是諸有情，若略心、若散心，或善、或不善、或無記，一切如來、應、正等覺依深般若波羅蜜多，皆如實知。^^」（大正7，226c19-24） [↑](#footnote-ref-216)
217. 關於「^云何知眾生攝心、亂心相^^」以下文句的說話者，於諸漢譯本中存有兩類。詳見：

     一、「須菩提說」：《大般若波羅蜜經‧初分》卷305（大正6，556a17-b18）；《大般若波羅蜜經‧第三分》（大正7，602b26-c23）；《大智度論》卷69（大正25，544b13-17）。

     二、「佛說」：《小品般若波羅蜜經》卷5（大正8，557c18-23）；《放光般若經》卷11（大正8，76b25-c5）；《摩訶般若波羅蜜經》卷14〈48 佛母品〉（大正8，323c19-23）；《大般若波羅蜜經》卷442（大正7，226c19-227a26）。 [↑](#footnote-ref-217)
218. 《大般若波羅蜜多經》卷442〈46 佛母品〉：「^善現！一切如來、應、正等覺依深般若波羅蜜多，由法性故，能如實知諸有情類略心、散心，或善、或不善、或無記。^^」（大正7，226c26-28） [↑](#footnote-ref-218)
219. 故知＝知故【宋】【宮】，＝故智【聖】。（大正25，543d，n.16） [↑](#footnote-ref-219)
220. 《大般若波羅蜜多經》卷442〈46 佛母品〉：

     ^佛言：「善現！一切如來、應、正等覺依深般若波羅蜜多，如實知法性中法性尚無所有不可得，況有有情略心、散心，善、不善、無記而可得！善現！如是如來、應、正等覺依深般若波羅蜜多，由法性故，能如實知諸有情類略心、散心，或善、或不善、或無記。」^^（大正7，227a2-8） [↑](#footnote-ref-220)
221. 盡＝書【聖】。（大正25，543d，n.17） [↑](#footnote-ref-221)
222. 《大般若波羅蜜多經》卷442〈46 佛母品〉：「^善現！一切如來、應、正等覺依深般若波羅蜜多，由盡故、離染故、滅故、斷故、寂靜故、遠離故，能如實知諸有情類略心、散心，或善、或不善、或無記。^^」（大正7，227a13-16） [↑](#footnote-ref-222)
223. 《大般若波羅蜜多經》卷442〈46 佛母品〉：

     ^佛言：「善現！一切如來、應、正等覺依深般若波羅蜜多，能如實知彼諸有情有貪心如實性，非有貪心、非離貪心。何以故？如實性中，心、心所法尚無所有不可得，況有有貪心、離貪心可得！」^^（大正7，227b3-7） [↑](#footnote-ref-223)
224. 〔則〕－【宋】【元】【明】【宮】。（大正25，543d，n.18） [↑](#footnote-ref-224)
225. 不瞋心癡心＝癡心不瞋心【聖乙】【石】。（大正25，543d，n.20） [↑](#footnote-ref-225)
226. 〔無〕－【聖】。（大正25，543d，n.21） [↑](#footnote-ref-226)
227. 何＋（知）【聖乙】【石】。（大正25，543d，n.22） [↑](#footnote-ref-227)
228. 知＝智【聖】＊ [＊1 2 3]。（大正25，543d，n.23） [↑](#footnote-ref-228)
229. 《大般若波羅蜜多經》卷442〈46 佛母品〉：「^復次，善現！一切如來、應、正等覺依深般若波羅蜜多，能如實知彼諸有情有貪、瞋、癡心，非有貪、瞋、癡心，非離貪、瞋、癡心。何以故？如是二心不和合故。

     善現！一切如來、應、正等覺依深般若波羅蜜多，能如實知彼諸有情離貪、瞋、癡心，非離貪、瞋、癡心，非有貪、瞋、癡心。何以故？如是二心不和合故。善現！如是如來、應、正等覺依深般若波羅蜜多，能如實知彼諸有情有貪心、離貪心，有瞋心、離瞋心，有癡心、離癡心。^^」（大正7，227b28-c7） [↑](#footnote-ref-229)
230. 〔誰〕－【宋】【元】【明】【宮】【聖】。（大正25，543d，n.24） [↑](#footnote-ref-230)
231. 狹＝使【聖乙】。（大正25，543d，n.25） [↑](#footnote-ref-231)
232. （亦）＋如【宋】【元】【明】【宮】。（大正25，543d，n.26） [↑](#footnote-ref-232)
233. 《大般若波羅蜜多經》卷442〈46 佛母品〉：

     ^佛言：「善現！一切如來、應、正等覺依深般若波羅蜜多，能如實知彼諸有情所有廣心，無廣無狹、無增無減、無去無來。所以者何？心之自性畢竟離故，非廣非狹、非增非減、非去非來。何以故？心之自性都無所有竟不可得，何廣、何狹？何增、何減？何去、何來？善現！如是如來、應、正等覺依深般若波羅蜜多，能如實知彼諸有情所有廣心。」^^（大正7，227c12-19） [↑](#footnote-ref-233)
234. 〔相〕－【宋】【宮】。（大正25，543d，n.27） [↑](#footnote-ref-234)
235. 《大般若波羅蜜多經》卷442〈46 佛母品〉：

     ^佛言：「善現！一切如來、應、正等覺依深般若波羅蜜多，能如實知彼諸有情所有大心，無大無小、無去無來、無生無滅、無住無異、無染無淨。所以者何？心之自性畢竟離故，佛不見彼有大有小、有去有來、有生有滅、有住有異、有染有淨。何以故？心之自性都無所有竟不可得，何大、何小？何去、何來？何生、何滅？何住、何異？何染、何淨？善現！如是如來、應、正等覺依深般若波羅蜜多，能如實知彼諸有情所有大心。」^^（大正7，227c23-228a4） [↑](#footnote-ref-235)
236. 《大般若波羅蜜多經》卷442〈46 佛母品〉：

     ^佛言：「善現！一切如來、應、正等覺依深般若波羅蜜多，能如實知彼諸有情所有無量心，非有量非無量、非住非不住、非去非不去。所以者何？心之自性畢竟離故。佛不見彼有量有無量、有住有不住、有去有不去。何以故？無量心性無所依止，如何可說有量有無量、有住有不住、有去有不去？此心自性既無所依亦無所有竟不可得，何有量、何無量？何住、何不住？何去、何不去？善現！如是如來、應、正等覺依深般若波羅蜜多，能如實知彼諸有情所有無量心。」^^（大正7，228a8-18） [↑](#footnote-ref-236)
237. 《大般若波羅蜜多經》卷442〈46 佛母品〉：

     ^佛言：「善現！一切如來、應、正等覺依深般若波羅蜜多，能如實知彼諸有情所有無見、無對心皆無心相。何以故？以一切心自相空故。善現！如是如來、應、正等覺依深般若波羅蜜多，能如實知彼諸有情所有無見、無對心。」^^（大正7，228a23-28） [↑](#footnote-ref-237)
238. 《大般若波羅蜜多經》卷442〈46 佛母品〉：

     ^「復次，善現！一切如來、應、正等覺依深般若波羅蜜多，能如實知諸有情類所有無色不可見心。」

     時，具壽善現白佛言：「世尊！云何如來、應、正等覺依深般若波羅蜜多，能如實知彼諸有情所有無色不可見心？」

     佛言：「善現！一切如來、應、正等覺依深般若波羅蜜多，能如實知彼諸有情所有無色不可見心，**諸佛五眼皆不能見**。何以故？以一切心自性空故。善現！如是如來、應、正等覺依深般若波羅蜜多，能如實知彼諸有情所有無色不可見心。」^^（大正7，228a28-b9） [↑](#footnote-ref-238)
239. 《正觀》（6），p.179：《大智度論》卷69（大正25，541c23-542a6）。 [↑](#footnote-ref-239)
240. 陀＝多【宋】【元】【明】【宮】【石】。（大正25，544d，n.1） [↑](#footnote-ref-240)
241. （喜）＋書【聖】。（大正25，544d，n.2） [↑](#footnote-ref-241)
242. 壞＝故【聖】。（大正25，544d，n.3） [↑](#footnote-ref-242)
243. 〔諸〕－【聖乙】。（大正25，544d，n.4） [↑](#footnote-ref-243)
244. 雖＝數【聖】。（大正25，544d，n.5） [↑](#footnote-ref-244)
245. 止＝正【宋】【元】【明】【宮】【聖】【聖乙】。（大正25，544d，n.6） [↑](#footnote-ref-245)
246. 「三事」指：（1）般若波羅蜜云何能生諸佛，（2）云何能示世間相，（4）云何諸佛說世間相。缺少對（3）「云何諸佛從般若波羅蜜生」之答。 [↑](#footnote-ref-246)
247. （有）＋異【聖乙】【石】。（大正25，544d，n.7） [↑](#footnote-ref-247)
248. （作）＋法【聖】【石】。（大正25，544d，n.8） [↑](#footnote-ref-248)
249. 枝＝被【聖】。（大正25，544d，n.9） [↑](#footnote-ref-249)
250. 事＝法【元】【明】。（大正25，544d，n.10） [↑](#footnote-ref-250)
251. 大小說異。（印順法師，《大智度論筆記》〔E014〕p.310） [↑](#footnote-ref-251)
252. （廣）＋說【聖】【聖乙】【石】。（大正25，544d，n.11） [↑](#footnote-ref-252)
253. 〔不〕－【宋】【元】【明】【宮】。（大正25，544d，n.12） [↑](#footnote-ref-253)
254. 餘＝敘【聖乙】。（大正25，544d，n.13） [↑](#footnote-ref-254)
255. 〔若無色色〕－【石】。（大正25，544d，n.14） [↑](#footnote-ref-255)
256. 無量＋（無量）【聖乙】，（無邊）【石】。（大正25，544d，n.15） [↑](#footnote-ref-256)
257. 案：對照經文，此句之發話者為釋尊。 [↑](#footnote-ref-257)
258. 實相智慧知攝心亂心。（印順法師，《大智度論筆記》〔E020〕p.319） [↑](#footnote-ref-258)
259. **實相**：諸法畢竟空。（印順法師，《大智度論筆記》［E001］p.284） [↑](#footnote-ref-259)
260. 自＝白【聖乙】。（大正25，544d，n.16） [↑](#footnote-ref-260)
261. 億＝憶【宋】【元】【明】【宮】。（大正25，544d，n.17） [↑](#footnote-ref-261)
262. **畢竟空中云何知一切心**：空性叵得。佛住實相故知。（印順法師，《大智度論筆記》〔E014〕p.310） [↑](#footnote-ref-262)
263. 實＋（知）【聖】【聖乙】。（大正25，544d，n.18） [↑](#footnote-ref-263)
264. （後）＋次【聖】【聖乙】，次＋（第）【聖】【聖乙】【石】。（大正25，544d，n.19） [↑](#footnote-ref-264)
265. 〔見〕－【聖】。（大正25，544d，n.20） [↑](#footnote-ref-265)
266. 參見《大智度論》卷70〈48 佛母品〉（大正25，545b7-11）。 [↑](#footnote-ref-266)
267. 以＝已【聖乙】。（大正25，544d，n.21） [↑](#footnote-ref-267)
268. 伏斷。（印順法師，《大智度論筆記》〔E020〕p.319） [↑](#footnote-ref-268)
269. 〔滅〕－【宋】【宮】。（大正25，544d，n.22） [↑](#footnote-ref-269)
270. 想＝相【聖】。（大正25，544d，n.23） [↑](#footnote-ref-270)
271. 念＝今【元】【明】【宮】【石】。（大正25，544d，n.24） [↑](#footnote-ref-271)
272. 門＝問【宮】。（大正25，544d，n.25） [↑](#footnote-ref-272)
273. 畢竟空中知他心。（印順法師，《大智度論筆記》〔E020〕p.319） [↑](#footnote-ref-273)
274. 心＋（染心）【聖】，（無染心）【聖乙】【石】。（大正25，544d，n.26） [↑](#footnote-ref-274)
275. 〔心〕－【聖】。（大正25，544d，n.27） [↑](#footnote-ref-275)
276. 時＝解【聖】。（大正25，544d，n.28） [↑](#footnote-ref-276)
277. 待＝侍【聖】。（大正25，544d，n.29） [↑](#footnote-ref-277)
278. ┌染心不可得故，如實知染心

     如實知染無染 ┴染不染不可得故，如實知無染心 （印順法師，《大智度論筆記》［B025］p.161） [↑](#footnote-ref-278)
279. 知＝如【聖】。（大正25，544d，n.30） [↑](#footnote-ref-279)
280. 減差＝咸善【聖】。（大正25，544d，n.31） [↑](#footnote-ref-280)
281. 〔自〕－【宋】【元】【明】【宮】。（大正25，544d，n.32） [↑](#footnote-ref-281)
282. 減＝咸【聖乙】。（大正25，544d，n.33） [↑](#footnote-ref-282)
283. 《正觀》（6），p.180：《大智度論》卷20（大正25，209a29-b21）。 [↑](#footnote-ref-283)
284. （1）《大智度論》卷6〈1 序品〉：「^鏡中像從因緣生，有面、有鏡、有持鏡人、有明──是事和合故像生。^^」（大正25，104c19-21）

     （2）《大智度論》卷52〈25 十無品〉：

     ^譬如有眼、有色、有明、有空、有欲見心等諸因緣和合生眼識，是中不得言「眼是見者、若識是見者、若色是見者、若明是見者」。若是眼、色、識等各各不得有所見，和合中亦不應有見。以是故，見法畢竟空。^^（大正25，434b13-18） [↑](#footnote-ref-284)
285. 所＝此【聖乙】。（大正25，545d，n.1） [↑](#footnote-ref-285)
286. 等＋（處）【宋】【元】【明】【宮】。（大正25，545d，n.2） [↑](#footnote-ref-286)
287. 肉＝空【聖】【聖乙】。（大正25，545d，n.3） [↑](#footnote-ref-287)
288. （1）覺＝學【宋】【元】【明】【宮】【聖】【聖乙】。（大正25，545d，n.4）

     （2）案：《大正藏》原作「覺」，今依【宋】【元】【明】【宮】【聖】【聖乙】作「學」。 [↑](#footnote-ref-288)
289. 〔所〕－【宋】【元】【明】【宮】。（大正25，545d，n.5） [↑](#footnote-ref-289)
290. 《正觀》（6），p.180：

     「我不可得」：《大智度論》卷12（大正25，148b-150a）、卷42（大正25，364c21-365a15，368c28-369a24）又參見：1、《大智度論》卷35〈3 習相應品〉（大正25，319b6-c21），2、《大智度論》卷41〈7 三假品〉（大正25，357a-360c），3、《大智度論》卷45〈14 斷見品〉（大正25，384b11-c28），4、《大智度論》卷52〈25 十無品〉（大正25，430b3-432a23）。 [↑](#footnote-ref-290)
291. 憶想＝憶念【聖乙】。（大正25，545d，n.6） [↑](#footnote-ref-291)
292. 見，不見。（印順法師，《大智度論筆記》〔E020〕p.319） [↑](#footnote-ref-292)
293. 作＋（相）【聖乙】【石】。（大正25，545d，n.7） [↑](#footnote-ref-293)