`1980`慧日佛學班第11期／福嚴推廣教育班第22期

**《大智度論》卷70**

**〈釋佛母品第四十八之餘〉**[[1]](#footnote-1)

**（大正25，545b2-547c20）**

釋厚觀（2011.10.01）

^【**經**】

**（2）次辨四心──出、沒、屈、申**

**A、總說**

「復次，須菩提！佛因深般若波羅蜜，眾生[[2]](#footnote-2)心數出、沒、屈、申如實知。」

**B、別釋**

「世尊！云何佛因般若波羅蜜，眾生心數出、沒、屈、申如實知？」

**（A）總明四心皆依五蘊生**

佛言：「一切眾生心數出、沒、屈、申等皆依色、受、想、行、識生；須菩提！佛於是中知眾生心數出、沒、屈、申。[[3]](#footnote-3)

**（B）別辨**

**a、執神及世間常、無常等四句**

所謂神及世間常是事實，餘妄語──是見**依色**；[[4]](#footnote-4)神及世間無常是事實，餘妄語──是見依色；神及世間常亦無常是事實，餘妄語──是見依色；神及世間非常非無常是事實，餘妄語──是見依色。

神及世間常是事實，餘妄語──是見**依受**；神及世間無常是事實，餘妄語──是見依受；神及世間常亦無常是事實，餘妄語──是見依受；神及世間非常非無常是事實，餘妄語──是見依受。

神及世間常是事實，餘妄語──是見**依想**；神及世間無常是事實，餘妄語──是見依想；神及世間常亦無常是事實，餘妄語──是見依想；神及世間非常非無常是事實，餘妄語──是見依想。

`1981`神及世間常是事實，餘妄語──是見**依行**；神及世間無常是事實，餘妄語──是見依行；神及世間常亦無常是事實，餘妄語──是見依行；神及世間非常非無常是事實，餘妄語──是見依行。

神及世間常是事實，餘妄語──是見**依識**；神及世間無常是事實，餘妄語──是見依（545c）識；神及世間常亦無常是事實，餘妄語──是見依識；神及世間非常非無常是事實，餘妄語──是見依識[[5]](#footnote-5)。

**b、執世間邊、無邊等四句**

世間有邊是事實，餘妄語──是見依色；世間無邊是事實，餘妄語──是見依色；世間有邊無邊是事實，餘妄語──是見依色；世間非有邊非無邊是事實，餘妄語──是見依色。

依受、想、行、識亦如是。

**c、執我與身一、異**

神即是身──是見依色；神異身異──是見依色。[[6]](#footnote-6)

依受、想、行、識亦如是。

**d、執死後有無如去四句**

死後有如去[[7]](#footnote-7)是事實，餘妄語──是見依色；死後無如去是事實，餘妄語──`19是見依色；死後或有如去或無如去是事實，餘妄語──是見依色；死後非有如去非無如去是事實，餘妄語──是見依色。[[8]](#footnote-8)

依受、想、行、識亦如是。

**C、結**

如是，須菩提！佛因[[9]](#footnote-9)般若波羅蜜，眾生出、沒、屈、申如實知。

**（三）示諸法如無二無別**

**1、正明如相**

**（1）約法辨**

**A、依五蘊辨**

復次，須菩提！佛知色相。云何知色相？

如『如』不壞、無分別、無相、無憶、無戲論、無得，色相亦如是。

須菩提！佛知受、想、行、識相。云何知受、想、行、識相？

如『如相』不壞、無分別、無相、無憶、無戲論、無得，受、想、行、識相亦如是。[[10]](#footnote-10)

**B、依一切法辨**

如是，須菩提！佛知眾生如相及眾生心數出、沒、屈、申如相。

五[[11]](#footnote-11)眾如相，諸行如相，即是一切法如相。何等是一切法如相？所謂六波羅蜜如相，六波羅蜜如相即是三十七品如相，三十七品如相即是十八空如相，十八空如相即是（546a）八背捨如相，八背捨如相即是九次第定如相，九次第定如相即是佛十力如相，佛十力如相即是四無所畏、四無礙智、大慈大悲乃至十八不共法如相，十八不共法如相即是一切種智如相，一切種智如相即是善法不善法、世間法`1983`出世間法、有漏法無漏法如相，無[[12]](#footnote-12)漏法如相即是過去、未來、現在法[[13]](#footnote-13)如相，過去、未來、現在法如相即是有為法、無為法如相，有為法、無為法如相即是須陀洹果如相，須陀洹果如相即是斯陀含果如相，斯陀含果如相即是阿那含果如相，阿那含果如相即是阿羅漢果如相，阿羅漢果如相即是辟支佛道如相，辟支佛道如相即是阿耨多羅三藐三菩提如相，阿耨多羅三藐三菩提如相即是諸佛如相，諸佛如相皆是一如相，不二不別、不盡不壞──是名一切諸法如相。[[14]](#footnote-14)

**（2）結**

佛因般若波羅蜜得是如相，以是因緣故，般若波羅蜜能生諸佛、能示世間相。如是，須菩提！佛知一切法如相──非不如相，不異相；得是如相故，佛名如來。」[[15]](#footnote-15)

**2、歎如甚深**

**（1）須菩提歎**

須菩提白佛言：「世尊！是諸法如相──非不如相，不異相──甚深！

世尊！諸佛用是如，為人說阿耨多羅三藐三菩提。

世尊！誰能信解是者？唯有阿鞞跋致菩薩及具足正見人、漏盡阿羅漢。[[16]](#footnote-16)何以故？是法甚深故。」[[17]](#footnote-17)

**（2）佛述成**

「須菩提！是如無盡相故甚深。」[[18]](#footnote-18)

`1984`須菩提言：「何法無盡相故甚深？」

佛言：「一切法無盡故。如是，須菩提！佛得是一切諸法如已，為眾生說。」^^[[19]](#footnote-19)

【**論**】釋曰：

**（2）次辨四心：出、沒、屈、申**

**A、總說**

佛悉知一切眾生所作所行、六十二邪見等諸邪見、九十八結使等諸煩惱，（546b）是故說：「佛知眾生心心數法出、沒、屈、申。」

**B、別釋**

**（A）論主釋**

**a、釋義**

**（a）沒、出**

在家者為愛等諸煩惱所沒名為「沒」，九十六種邪見出家者名「出」[[20]](#footnote-20)。

復次，常著世樂，故名為「沒」；或知無常，怖畏，求道，故名「出」。

復次，受九十六種道法，不能得正道故，還沒在世間。

**（b）屈、申**

「屈」者不離欲界，「申」者離欲界。

色界離、不離，亦如是。

**b、舉喻**

如人立清池上見魚──（1）或有常在水中，（2）或有暫出還沒，（3）或有出觀四方，（4）或有出欲渡者近岸還沒。[[21]](#footnote-21)

**c、合法**

佛亦如是，以佛眼觀十方六道眾生──

（1）有常著五欲，諸煩惱覆心，不求出者；

（2）或有好心，能布施、能持戒，而以邪疑覆心故還沒；

（3）有人出五欲，能得煖法、頂法等，觀四諦，未得實[[22]](#footnote-22)法故還沒；

（4）有人離五欲乃至無所有處，不得涅槃故還沒。

**（B）依經釋**

何等是出、沒、屈、申相？

**a、執神我及世間常、無常等四句**

此中佛說，所謂「神及世間常」。

**`1985`（a）執神我之四種邪見**

「^神^^」者，凡夫人憶想分別，隨我心取相故計有神。

**Ⅰ、常見，Ⅱ、無常見**

外道說神有二種：一者、常，二者、無常。

若計「^神常^^」者，常修福德，後受果報故，或由行道故，神得解脫。

若謂「^神無常^^」者，為今世名利故有所作。

**Ⅲ、常無常見**

「^常無常^^」者，有人謂：神有二種：一者、細微常住，二者、現有所作。

現有所作者，身死時無常。

細神是常。

**Ⅳ、非常非無常見**

有人言：^神非常非無常^^。

「常」、「無常」中，俱有過──若神無常，即無罪福；若[[23]](#footnote-23)常，亦無罪福。

何以故？若常，則苦樂不異；譬如虛空，雨不能濕、風日不能乾。

若無常，則苦樂變異；譬如風雨，在牛皮中則爛壞。

以我心故，說必有神，但非常非無常。

**※ 小結**

佛言：「四種邪見，皆緣五眾，但於五眾謬計為神。」

**（b）執世間之四種邪見**

**Ⅰ、辨「世間」相**

「^神及世間^^」者。

「世間」（546c）有三種：一者、五眾世間，二者、眾生世間，三者、國土世間。[[24]](#footnote-24)

此中說二種世間──五眾世間、國土世間；眾生世間即是神。

**Ⅱ、如前說神有四種邪見，世間亦有四種邪見**

於世間相中，亦有四種邪見。

**Ⅲ、釋疑：世間邪見四句之難**

問曰：神從本已來無故應錯；世間是有，云何同神邪見？

答曰：

**（Ⅰ）總說：破執不破法**

但破於世間起常無常相，不破世間；譬如無目人得蛇以為瓔珞，有目人語是蛇，非是瓔珞。

**`1986`（Ⅱ）別破：破常等四執**

佛破世間**常**顛倒，不破世間。[[25]](#footnote-25)何以故？現見無常故。

亦不得言「**無常**」[[26]](#footnote-26)，罪福不失故，因過去事有所作故。

**常無常**，二俱有過故；

**非常非無常**，著世間過故。

**b、執世間有邊、無邊等四句**

**（a）執世間有邊**

「^世間有邊^^」者。

**Ⅰ、第一說：若無始則無世間，故應有邊**

有人求世間根本，不得其始；不得其始，則無中、無後；若無初、中、後，則無世間。是故世間應有始──「始」即是「邊」。

**Ⅱ、第二說：數論約「世性」為始，世性→覺→我→五種微塵→五大→五根**

得禪者，宿命智力，乃見八萬劫事，過是已往，不復能知，但見身始中陰識，而自思惟：「此識不應無因無緣，必應有因緣，宿命智所不能知。」但憶想分別：

有法名「**世性**」[[27]](#footnote-27)，非五情所知，極微細故。

於世性中初生**覺**──「覺」即是「中陰識」。

從覺生**我**。

從我生**五種微塵**──所謂色、聲、香、味、觸。

從聲微塵生空[[28]](#footnote-28)大，從聲、觸生風大，從色、聲、觸生火大，從色、聲、觸、味生水大，從色、聲、觸、味、香生地大。

從空生耳根，從風生身根，從火生眼根，從水生舌根，從地生鼻根。

如是等漸漸從細至麁。

「世性」者，從世性已來至麁，從麁轉細，還至世性。

譬如泥丸中具有瓶、瓫等性，以泥為瓶，破瓶為瓫，如是轉變，都無所失；世性亦如是，轉變為麁。

世性是常法，無所從來。

如《僧佉經》廣說「世性」。

**Ⅲ、第三說：「微塵」為始**

復次，（547a）有人說：世間初邊名「微塵」。

`1987`微塵，常法，不可破、不可燒、不可爛、不可壞，以微細故；但待罪福因緣和合故有身──若天、若地獄等；以無父母故，罪福因緣盡則散壞。

**Ⅳ、第四說：「自然」為始**

有人以「自然」為世界始，貧富、貴賤，非願行所得。

**Ⅴ、第五說：「天主」為始**

有人言：「天主」即是世界始，造作吉凶禍福、天地萬物；此法滅時，天還攝取。

**※ 結前誤執**

如是邪因，是世界邊。

**Ⅵ、第六說：眾生自到邊際**

有人說：眾生世世受苦樂盡，自到邊；譬如山上投縷丸，縷盡自止。受罪受福，會歸於盡，精進、懈怠無異。

**Ⅶ、第七說：八方國土有邊**

有人說：國土世間，八方有邊，唯上、下無邊。

**Ⅷ、第八說：上下有邊，八方無邊**

有人說：下至十八地獄，上至有頂──上下有邊；八方無邊。

**※ 略結**

如是種種說「世界邊」。

**Ⅸ、第九說：眾生世間有邊**

有人說：眾生世間有邊。如說：神在體中，如芥子、如米，或言一寸。大人則神大，小人則神小。

說神是色法、有分，故言「神有邊」。

**（b）執無邊見**

「^無邊^^」者。

**Ⅰ、神無邊**

有人說：神遍滿虛空，無處不有，得身處能覺苦樂。是名「神無邊」。

**Ⅱ、國土世間無邊**

有人言：國土世間無始。若有始，則無因緣，後亦無窮，常受身，是則破涅槃。是名「無邊」。

復次，說國土世間，十方無邊。

**※ 略結**

如是等，說「神世間、國土世間無邊」。

**（c）執有邊、無邊見**

「有邊」者。

`1988`有人言：神世間無邊，國土世間有邊。

或言：神世間有邊，國土世間無邊；如上說「神是色故」。

或言：上下有邊，八方無邊。

如是總上二法，名為「^有邊無邊^^」。

**（d）世間非有邊非無邊**

「^世間非有邊非無邊^^」者，有人見「世間有邊」有過、「無邊」亦有過，故不說「有邊」、不說「無邊」，著「非有邊非無邊」以為世間實。

**c、執我與身一、異**

**（a）敘邪執**

**Ⅰ、神即是身**

「^神即是身^^」者，有人言：身即是神。

所以者何？分折[[29]](#footnote-29)此身，求神不可得故。復次，受好醜苦樂皆（547b）是身。

是故言「身即是神」。

**Ⅱ、身異神異**

「^身異神異^^」者，有人言：神微細，五情所不得，亦非凡夫人所見；攝心清淨，得禪定人，乃能得見。是故言「身異神異」。

**（b）破謬見**

復次，若「身即是神」，身滅、神亦滅──是邪見。

說「身異神異」，身滅、神常在──是邊見。

**d、執死後有如去、無如去等四句**

**（a）死後有如去**

「^死後有如去^^」者。

問曰：先說「常無常」等，即是「後世或有或無」，今何以別說「如去」四句？

答曰：上總說「一切世間常非常」，「後世有無」事要故別說。

「如去」者，如人來此間生，去至後世亦如是。

**（b）死後無如去**

有人言：先世無所從來，滅亦^無所去^^。

**（c）死後或有如去或無如去**

有人言：身、神和合為人；死後，神去、身不去。是名「^如去不如去^^」。

**（d）死後非有如去非無如去**

「^非有如去非無如去^^」者，見「去」、「不去」有失故，說「非去非不去」。是人不能捨神，而著「非去非不去」。

**`1989`※ 結義**

如是諸邪見煩惱等，是名「心出、沒、屈、伸」。所以者何？邪見者種種道求出不得故，欲出而沒。

邪見力多難解，故說常、無常等十四事。

**（三）示諸法如無二無別**

**1、正明如相**

**（1）約法辨**

**A、依五蘊辨**

外道雖復種種憶想分別，佛言：「皆緣五眾、依止五眾，無神、無常。」

佛知五眾空、無相、無作、無戲論，但知五眾如，不如凡夫虛誑顛倒見。

**B、依一切法辨**

如五眾如，一切法如亦如是。

何以故？二法攝一切法，所謂有為、無為──五眾是有為法，五眾如即是無為法。[[30]](#footnote-30)

觀察、籌量、思惟五眾能行六波羅蜜，是故說：「五眾如即是一切法如，一切法如即是六波羅蜜如。」

行六波羅蜜菩薩求實道，觀五眾無常、空，生三十七品、八背捨、九次第等──是聲聞道；知已直過，行十八空、十力等諸佛法；皆正觀五眾、五眾如，無分別故，皆是一切諸法如。[[31]](#footnote-31)是故說：「善法如即是不善法（547c）如，不善法如即是善法如。」

世間、出世間法亦如是。

是以行者不得著善法[[32]](#footnote-32)，乃至阿耨多羅三藐三菩提，佛如相亦如是，皆是一如相，不二不別。所以者何？求諸法實，到畢竟空，無復異。

**（2）結**

如是等諸法如，佛因般若波羅蜜得，是故言：「般若波羅蜜能生諸佛、能示世間相。」

**2、歎如甚深**

**（1）須菩提歎**

須菩提歎未曾有，白佛言：世尊！一切諸法如甚深，隨順不相違。三世十方諸佛如，即是諸法如；解是諸法如故，為眾生種種說法。

是甚深如，難解難信；

阿鞞跋致菩薩入法位受記者，能信；

「具足正見人」者，三道人；

漏盡阿羅漢，不受一切法故，能信。

`1990`其有信者，近阿鞞跋致故，皆攝在阿鞞跋致[[33]](#footnote-33)中，故不別說。

**（2）佛述成**

佛語須菩提：「一切法無盡故，是如無盡。」

如無盡故，得聖道者能信。

無為法中差別故有須陀洹諸道，[[34]](#footnote-34)聞自所得法故能信；凡夫人著虛誑顛倒法故不能信。

佛告須菩提：「諸佛得是諸法如故，名為如來，名為一切智人，能教眾生令至涅槃。」[[35]](#footnote-35)

**`1991`〈釋問相品第四十九**[[36]](#footnote-36)**〉**[[37]](#footnote-37)

**（大正25，547c21-552c15）**

^【**經**】

**壹、明深般若相**

**（壹）天子問**

爾時，三千大千世界中所有欲界天子、色界天子遙散華香，來至佛所，頂禮佛足，一面住，白佛言：「世尊！所說般若波羅蜜甚深，何等是深般若波羅蜜相？」

**（貳）佛答**

**一、正說深般若相**

佛告欲界、色界諸天子：「諸天子！(1)空相是深般若波羅蜜相，(2)無相、(3)無作、(4)無起、(5)無生無滅、(6)無垢無淨、(7)無所有法、(8)無相、(9)無依止、(10)虛空相是深般若波羅蜜相。諸天子！如是等相是深般若波羅蜜相。[[38]](#footnote-38)

**二、以世諦說，非第一義**

佛（548a）為眾生用世間法故說，非第一義。[[39]](#footnote-39)

**三、深般若諸相，世間無能壞者**

**（一）標義**

諸天子！是諸相，一切世間天、人、阿修羅不能破壞。[[40]](#footnote-40)

**（二）釋因由**

何以故？

**1、世間天人等亦是相故**

是一切世間天、人、阿修羅亦是相故。

**`1992`2、相不能破相，相不能知相；相不能知無相，無相不能知相**

諸天子！相不能破相，相不能知相，相不能知無相，無相不能知相。

是相、是無相、相無相皆無所知，謂知者、知法皆不可得故。[[41]](#footnote-41)

**四、明空等諸相是實，佛得如實相故名為如來**

**（一）正說空等諸相非諸法、人、非人等所作**

何以故？諸天子！是諸相非色作，非受、想、行、識作；非檀波羅蜜作，非尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜作；非內空作，非外空作，非內外空作，非無法空作，非有法空作，非無法有法空作；非四念處作，乃至非一切種智作。

諸天子！是諸相，非人所有，非非人所有；非世間，非出世間；非有漏，非無漏；非有為，非無為。」[[42]](#footnote-42)

**（二）舉喻明理**

佛復告諸天子：「譬如有人問：『何等是虛空相？』此人為正問不？」

諸天子言：「世尊！此不正問。何以故？世尊！是虛空無相可說，虛空無為無起故。

**（三）釋疑**

佛告欲界、色界諸天子：「有佛無佛，相性常住。佛得如實相性故，名為如來。」[[43]](#footnote-43)

**（參）諸天悟解**

諸天子白佛言：「世尊！世尊所得諸相性甚深，得是相故，得無礙智；住是相[[44]](#footnote-44)中，以般若波羅蜜集諸法自相。」

諸天子言：「希有！世尊！是深般若波羅蜜是諸佛常所行處，行是道得阿耨多羅三藐三菩提；得阿耨多羅三藐三菩提已，通達一切法相──若色相，若受、想、行、識相，乃至一切種智相。」[[45]](#footnote-45)

**`1993`（肆）佛述成**

**一、正述成**

佛言：「如是！如是！諸天子！

惱壞相是色相──佛得是無相；覺者受相，取者想相，起作者行相，了別者識相──佛得是無相。[[46]](#footnote-46)

能捨者檀波羅蜜相，無熱惱者尸羅波羅蜜相，不變異者羼提波羅蜜相，不可伏者（548b）毘梨耶波羅蜜相，攝心者禪波羅蜜相，捨離者般若波羅蜜相──佛得是無相。[[47]](#footnote-47)

心無所嬈惱者，是四禪、四無量心、四無色定相──佛得是無相。

出世間者，三十七品相──佛得是無相。

苦者，無作脫門相；離者，空脫門相；寂滅者，無相脫門相──佛得是無相。[[48]](#footnote-48)

勝者，十力相；不恐怖者，無所畏相；遍知者，四無礙智相；[[49]](#footnote-49)餘人無得者，十八不共法相──佛得是無相。

愍念眾生者，大慈大悲相；實者，無謬錯相；無所取者，常捨相；現了知者，一切種智相──佛得是無相。[[50]](#footnote-50)

**`1994`二、結：佛得一切諸法無相，名無礙智**

如是，諸天子！佛得一切諸法無相，以是因緣故，佛名無礙智。」^^[[51]](#footnote-51)

【**論**】

**壹、明深般若相**

**（壹）明諸天子何以復問「般若相」**

問曰：上處處已說「空、無相、無作乃至無起[[52]](#footnote-52)、無所有[[53]](#footnote-53)是般若相」，[[54]](#footnote-54)今諸天子何以復問「何等是般若相」？

答曰：

**一、般若相不定故，諸天問「何者定是般若相」**

佛雖處處說般若波羅蜜──或說空等、或說有、或說果報[[55]](#footnote-55)、或說罪福[[56]](#footnote-56)，[[57]](#footnote-57)不定故，是以今問「何者定是般若相」。

**二、諸天不能了知故問**

復次，是般若波羅蜜如幻化，如似可得，而無定相可取，唯諸佛能正遍知其相；諸天子雖有利智，不能了知故問。

**三、後來者未聞故問**

復次，有人言：是諸天子有後來者，不聞，故問。

**（貳）佛答**

**一、正說般若相**

佛答諸天子：「空等是般若波羅蜜相。」

(1)「空相」者，內外空等諸空。

(2)若諸法空者，即是無有男女、長短、好醜等相，是名「無相相」。

(3)若空、無相，不復生願著後世身，是名「無作相」。

**三解脫門是初入般若波羅蜜相，三乘共有**。

(5)**不生不滅、**(6)**不垢不淨、**(9)**無所依止、**(10)**虛空等，是般若波羅蜜深相**。

`1995`上三解脫門中(2)「無相」──無男女等外相；

(7)「無所有」下(8)「無相相」──無一切法相。

空雖是一，人根有利鈍、（548c）入有深淺故，差別說空。[[58]](#footnote-58)

「無生無滅」等論議，如先說。[[59]](#footnote-59)

**二、說諸般若相之法：以世諦說，非第一義**

**（一）以世俗諦說**

佛知天子必有如是念：「若般若波羅蜜空、無所有、如虛空相，云何可說？若說，即是有相。」

諸天子以佛威德大故，不敢致難，是故佛自為說：「佛憐愍眾生，以世諦故說空等諸相，非以第一義諦。」

若以第一義故，應難；以世諦故說，則不應難。[[60]](#footnote-60)

**（二）不著心取相說**

復次，雖說「空」，不以著心取相，不示法若是、若非，一切法同一相、無分別，是故復了了說，所謂「無所有」、「如虛空相」。

**三、深般若諸相，世間無能壞者**

**（一）標義**

無有一法不入此相者，是故說「一切世間無能破壞」。

**（二）釋因由**

何以故？

**1、世間天人等亦是相故**

「^一切世間天、人、阿修羅即是相故。^^」

若異法相違，則有可破；如水能滅火，火不自滅火。

口言如實欲破者，竟不能破，何況不實者？譬如盲人蹈踐珍寶，口言非珍寶，竟[[61]](#footnote-61)不能令非珍寶。

**2、相不能破相，相不能知相；相不能知無相，無相不能知相**

**（1）釋「相不能破相」**

**`1996`A、般若畢竟空無相故**

此中佛更說：般若波羅蜜畢竟空無相故，「相不能破相」。

**B、諸法和合，無所破、無所失故**

復次，有人言：「^相不能破相^^」者，有法能解散，諸法和合，竟無所破、無所失；如斧析薪，分分解散，竟無所失。

**C、諸法無定相故無所破**

復次，諸法無定相，如樹，根、莖、枝、葉和合故名為樹，樹無定相故無所破。

如是等，名為「相不能破相」。

**（2）釋「相不能知相」**

問曰：色等諸法非覺故，可不[[62]](#footnote-62)相知；心數法是知相，云何言「不知」？

答曰：此中以實相故，不說如凡夫人虛妄知。

是智慧，有為法故，因緣和合生，虛妄法不能實有所知，是故捨，入無餘涅槃。

若智慧知常、無常乃至空、寂滅等，上來已廣破，滅、無所有。[[63]](#footnote-63)

若如是者，云何當有知？

以是故「相不知相」。

**（3）釋「相不能知無相」**

「^相不能知無相^^」者，內雖有智慧，外空故無法（549a）可知；外無緣云何智慧生？是故言「相不能知無相」。譬如刀雖利，不能破空。

**（4）釋「無相不能知相」**

「^無相不能知相^^」者，有人言：內智慧無定相，外所緣法有定相，心隨緣而生，是故說「無相不應知相」。譬如無刀，雖有物，無刀可斫。

**（5）明「相、無相、相無相皆不可得」**

「^是相、是無相、相無相皆不可得^^」者。

**A、第一說**

「相」不入「相」。何以故？先有相故。

「相」不入「無相」。何以故？相無入處故。

離是「相」、「無相」，更無處可入。

**B、第二說**

復次，「相」、「所相」法不定故，因「所相」故有「相」。所以者何？

若先有「相」，無「所相」者則無「相」，無所因故。

若先有「所相」而無「相」者，云何有「所相」？無所因待故。

**C、第三說**

復次，「相」以「所相」不定，「相」或時作「所相」，「所相」或時是「相」。

`1997`是故「相」不定、不實故，「所相」亦無；若「所相」不定、不實故，「相」亦無。

是故說「是相、是無相、是相無相不可得」。[[64]](#footnote-64)

**四、明空等諸相是實，佛得如實相故名為如來**

**（一）正說空等諸相非諸法、人、非人等所作**

如先說空等諸相是實。何以故？

是相非五眾所作，非六波羅蜜乃至一切種智所作。

是相，無為故，無法可作，亦無若人若非人能作。

「人」者，菩薩、諸佛等；「非人」者，諸天等。

是相畢竟空故，非有漏非無漏，非世間非出世間。

先雖說無為相，但破有為故說無為，無為亦無定相。[[65]](#footnote-65)

**（二）舉喻**

`1998`此中佛欲使是事明了，故說譬喻。

**（三）釋疑**

聽者作是念：「若無佛則不聞[[66]](#footnote-66)是相，佛於眾生最上故，應當作是相。」

是故佛語諸天：「有佛、無佛，此相常住。佛能知是相，故名為佛。」

**（參）諸天悟解**

**一、佛得無相故，成就無礙智**

爾時，諸天子歡喜，復白佛言：「世尊！是諸相甚深，雖不可取相而可行，能與人無上果報。佛得是相故，於一切法得無礙智。」

若分別諸法有定相，則是有礙智。

**二、住諸法實相中，能說各各別相**

「世尊住是諸法實（549b）相中，則通達無礙，能說諸法各各別相──所謂惱壞相是色相，乃至了現[[67]](#footnote-67)知者是一切種智相。」[[68]](#footnote-68)

**（肆）佛述成**

佛可其意，為分別諸相。

凡夫所知，諸相各異；佛知[[69]](#footnote-69)皆是空相──空相即是無相，佛得是無相。

「得」者，是知，[[70]](#footnote-70)無比遍知故名「得」。

是諸法相，今轉名「般若波羅蜜」故。

^【**經**】

**貳、明佛知般若恩故報恩**

**（壹）般若能生諸佛、能示世間實相，故為佛所尊重**

**一、佛知般若恩故，依止尊重般若而住**

爾時，佛告須菩提：「般若波羅蜜是諸佛母；般若波羅蜜能示世間相，是故佛依止是法住[[71]](#footnote-71)，供養、恭敬、尊重、讚歎是法。何等是法？所謂般若波羅蜜。諸佛依止般若波羅蜜住，恭敬、供養、尊重、讚歎是般若波羅蜜。何以故？是般若波羅蜜出生諸佛。[[72]](#footnote-72)

**二、知恩報恩中，佛最第一**

**（一）標宗**

`1999`佛知作人。若人正問知作人者，正答無過於佛。[[73]](#footnote-73)

**（二）釋因由**

何以故？

**1、乘如是乘，行如是道而得無上菩提故**

須菩提！佛知作人故。佛所乘來法、佛所從來道，得阿耨多羅三藐三菩提。是乘、是道，佛還恭敬、供養、尊重、讚歎、受持、守護。須菩提！是名佛知作人。[[74]](#footnote-74)

**2、知一切法無作相故**

復次，須菩提！佛知一切法無作相，作者無所有故；一切法無起，形事不可得故。須菩提！佛因般若波羅蜜知一切法無作相。亦以是因緣故，佛知作人。[[75]](#footnote-75)

**三、般若能生諸佛、能示世間相**

**（一）一切法無所得，無知者、無見者故，般若能生諸佛、能示世間相**

**1、正說**

復次，須菩提！佛因般若波羅蜜得一切法不生，以無所得故。以是因緣故，般若波羅蜜能生諸佛，亦能示世間相。」[[76]](#footnote-76)

**2、釋難**

**（1）須菩提難：一切法無知者、見者，云何般若能生諸佛、能示世間相**

須菩提言：「世尊！若一切法無知者、無見者，云何般若波羅蜜能生諸佛、能示世間相？」[[77]](#footnote-77)

**（2）佛答**

**A、一切法空、虛誑、不堅固故無知者、無見者**

`2000`佛告須菩提：「如是！如是！一切法實無知者、無見者。[[78]](#footnote-78)

云何無知者、無見者？

一切法空、虛誑、不堅固，是故一切法無知者、無見者。[[79]](#footnote-79)

**B、諸法無依止、無繫故無知者、無見者**

復次，須菩提！一切法云何無知者、無見者？一切法無依止、無所繫，以是故，一切法無（549c）知者、無見者。

**C、結**

如是，須菩提！般若波羅蜜能生諸佛、能示世間相。[[80]](#footnote-80)

**（二）不緣境生識，不見諸法故，般若能示世間相**

**1、佛說**

不見色故示世間相，不見受、想、行、識故示世間相，乃至不見一切種智故，示世間相。

如是，須菩提！般若波羅蜜能生諸佛、能示世間相。」[[81]](#footnote-81)

**2、須菩提重難**

須菩提言：「世尊！云何不見色故，般若波羅蜜示世間相？不見受、想、行、識乃至一切種智故，示世間相？」[[82]](#footnote-82)

**3、佛答：不緣境生識故不見色等諸法**

佛告須菩提：「若不緣色生識，是名不見色相故示；不緣受、想、行、識生識，乃至不緣一切種智生識，是名不見一切種智相故示。

如是，須菩提！是深般若波羅蜜能生諸佛、能示世間相。[[83]](#footnote-83)

**`2001`（貳）正明般若能示佛世間空、不可思議等諸相**

復次，須菩提！般若波羅蜜云何能生諸佛、能示世間相？

**一、明般若示世間空**

須菩提！般若波羅蜜能示世間空。云何示世間空？

**（一）正說世間空**

示五眾世間空，示十二入世間空，示十八界世間空，示十二因緣世間空，示我見根本六十二見世間空；

示十善道世間空，示四禪、四無量心、四無色定世間空；

示三十七品世間空，示六波羅蜜世間空；

示內空世間空，示外空世間空，示內外空世間空；

示無法空世間空，示有法空世間空，示無法有法空世間空；

示有為性世間空，示無為性世間空；

示佛十力世間空，示十八不共法世間空，乃至示一切種智世間空。

如是，須菩提！般若波羅蜜能生諸佛、能示世間相。[[84]](#footnote-84)

**（二）佛因般若示、知、覺、思惟、分別世間空**

復次，須菩提！佛因般若波羅蜜示世間空、知世間空、覺世間空、思惟世間空、分別世間空。

如是，須菩提！般若波羅蜜能生諸佛、能示世間相。[[85]](#footnote-85)

**（三）結：般若示佛世間空──示五眾乃至一切種智世間空**

復次，須菩提！般若波羅蜜示佛世間空。云何示佛世間空？示五眾世間空，乃（550a）至示一切種智世間空。

`2002`如是，須菩提！般若波羅蜜能生諸佛、能示世間相。[[86]](#footnote-86)

**二、示佛世間不可思議**

復次，須菩提！般若波羅蜜示佛世間不可思議。云何示世間不可思議？示五眾世間不可思議，乃至示一切種智世間不可思議。[[87]](#footnote-87)

**三、示佛世間離**

復次，須菩提！般若波羅蜜示佛世間離。云何示世間離？示五眾世間離，乃至示一切種智世間離。如是，須菩提！般若波羅蜜示佛世間離。

**四、示佛世間寂滅**

復次，須菩提！般若波羅蜜示佛世間寂滅。云何示世間寂滅？示五眾世間寂滅，乃至示一切種智世間寂滅。

**五、示佛世間畢竟空**

復次，須菩提！般若波羅蜜示佛世間畢竟空。云何示世間畢竟空？示五眾世間畢竟空，乃至示一切種智世間畢竟空。

**六、示佛世間性空**

復次，須菩提！般若波羅蜜示佛世間性空。云何示世間性空？示五眾世間性空，乃至示一切種智世間性空。[[88]](#footnote-88)

**`2003`七、示佛世間無法空**

復次，須菩提！般若波羅蜜示佛世間無法空。云[[89]](#footnote-89)何示世間無法空，示五眾世間無法空，乃至示一切種智世間無法空。[[90]](#footnote-90)

**八、示佛世間無法有法空**

復次[[91]](#footnote-91)，須菩提！般若波羅蜜示佛世間無法有法空。云何示世間無法有法空？示五眾世間無法有法空，乃至示一切種智世間無法有法空。[[92]](#footnote-92)

**九、示佛世間獨空**

復次，須菩提！般若波羅蜜示佛世間獨空。云何示世間獨空？示五眾世間獨空，乃至示一切種智世間獨空。

如是，須菩提！般若波羅蜜能生諸佛、能示世間相。[[93]](#footnote-93)

**十、示世間非今世後世相**

復次，須菩提！是深般若波羅蜜示世間相，所謂不生今世、後世相。何以故？諸法無可用生今世、後世相故。」^^[[94]](#footnote-94)

`2004`【**論**】釋曰：

**貳、明佛知般若恩故報恩**

**（壹）般若能生諸佛、能示世間實相，故為佛所尊重**

**一、佛知般若恩故，依止尊重般若而住**

般若波羅蜜是諸佛母，是因緣故，諸佛依止般若波羅蜜住。

餘經中說：「諸佛依止（550b）法，以法為師。」[[95]](#footnote-95)

佛此中告須菩提：「法者，即是般若波羅蜜。」

**二、知恩報恩中，佛最第一**

**（一）佛知般若恩故，雖為三界尊，尚供養般若**

一切不善法中無過邪見，邪見故不識恩分，「我自然應爾。」

知恩者，諸世間善法中最上，能與今世好名聲，後與上妙果報。

是故佛自說知恩、報恩中第一，「我尚知布施、持戒等恩，何況般若波羅蜜！」

復次，諸天子作是念：「般若波羅蜜畢竟空無定相故，或有人不貪不貴。」

是故佛說：「我為三界尊，尚供養般若波羅蜜，何況餘人！」

復有人生疑：「佛於一切世間如虛空無所著，何以故貪是般若波羅蜜，尊重、供養，似如貪著？」

是故佛說：「我無貪心，但分別知諸法好醜、力用多少；知是般若波羅蜜能斷一切戲論、開三乘道、能滅眾苦等，有無量無邊功德，是故讚歎、尊重、供養。」

譬如人行安穩道，免諸患難，常念此道以示於人。

**（二）佛因般若知一切法無作相，佛知般若恩故說「佛知作人」**

「^佛知作人^^」者，知他作恩於己[[96]](#footnote-96)。

餘處說「佛不知作人」，恐人疑，是故說：「佛知一切法無作相。」

知一切法無作相故言「無作人」，不以不知恩分故名「不知作人」。

言「知作人」、「不知作人」，無咎。

**`2005`三、般若能生諸佛、能示世間相**

**（一）一切法無所得，無知者、無見者故，般若能生諸佛、能示世間相**

**1、須菩提難：一切法無知者、見者，云何般若能生諸佛、能示世間相**

爾時，須菩提以畢竟空難：「世尊！若一切法畢竟空故，無知者、無作者，云何般若波羅蜜能生諸佛、能示諸佛世間？」

**2、佛答**

**（1）一切法空、虛誑、不堅固故無知者、無見者**

佛可其問，此中自說因緣：「一切法空、虛誑、無堅固。」

須菩提意：「一切法鈍相，無見、無知，云何般若波羅蜜獨能知見？」

佛意：「一切法非但無知、無見；一切法空、不牢固，無知者、無見者，亦不可得，故不應難。」

**（2）諸法無依止、無繫故無知者、無見者**

復次，一切法無所依止、無繫故，無知者、無見者。

種種門破諸法令空──或破常，行無（550c）常入空；或破實入空；或畢竟盡故入空；或一切法遠離故入空──如是等入空。

今以一切法無住處故，無依止、無繫；無依止故，亦無生滅；以是故即是空。

「不繫」者，一切法實相不繫，出三界。所以者何？三界虛誑故。

**（3）結**

是以**一切法無知者、無見者，如是「示世間」**。

**（二）不緣境生識，不見諸法故，般若能示世間相**

是**般若不見色等諸法故「示世間」**。

**1、論主釋：色等法無依止、無繫、虛誑故不見**

色等法無依止、無繫、虛誑故「不見」。

**2、佛說：不緣境生識故不見色等諸法**

此中佛自說不見因緣，所謂「不生緣色識，乃至不生緣一切種智識，是名不見色等法。」

**※ 因論生論：識可不生，色云何不生**

問曰：識可不生，色云何不生？

答曰：惱壞相是色，因識故分別知；無識，亦無惱壞相。

復次，一切諸法從因緣和合故生相，無有自性。如有身、識、觸諸緣和合故知地堅相，堅相不離身、識。是故諸法皆由和合生，無有自性。

**（貳）正明般若能示佛世間空、不可思議等諸相**

**一、般若示世間空**

**（一）正說世間空**

`2006`「^般若波羅蜜示世間空^^」者，

「世間」名五眾乃至一切種智。

菩薩行般若波羅蜜時，觀是法若大若小、若內若外無不空者，是名「般若波羅蜜示世間空」。

**（二）佛因般若示、知、覺、思惟、分別世間空**

「^佛示世間空^^」者，

或有人疑：「佛愛著法故，說般若波羅蜜示世間空，非是諸法常實相。」

是故佛說：「我非愛法故說。佛知諸法相，本末籌量、思惟、分別，無有法出於空者。我非但讀誦、從他聞故說，我以內心覺、知、思惟、分別故，說示世間空。」

**（三）結：般若示佛世間空──示五眾乃至一切種智世間空**

此一段說「示世間空」者，上廣說「離六十二見」等[[97]](#footnote-97)，今但說「^五眾乃至一切種智^^」。

**二、示佛世間不可思議**

時會者謂般若波羅蜜是畢竟空，心想取著，是故說「^不可思議^^」。

「不可思議」者，畢竟空亦不可得。

**三、示佛世間離，四、示佛世間寂滅**

「畢竟空」，或名「^離^^」、或名「^寂滅^^」。

「^離^^」名分散，諸法久後無（551a）遺餘，又自離其性。

知畢竟空已，無心數法、無語言故，名「^寂滅^^」。

**五～八、示佛世間畢竟空、性空、無法空、無法有法空**

^畢竟空^^等，如先說。[[98]](#footnote-98)

**九、示佛世間獨空──辨「獨空」義**

問曰：云何是^獨空^^？

答曰：

**（一）無因無待故名獨空**

十八空皆因緣相待，如內空因內法故名內空；若無內法，則無內空。十八空皆爾。

是獨空無因無待，故名「獨空」。

**（二）如虛空、涅槃名獨空**

復次，「獨空」者，如虛空、如、法性、實際、涅槃。

**`2007`十、示世間非今世相非後世相**

**（一）論主釋：般若離斷常二邊說中道**

「^示世間非今世相、非後世相^^」者，

有諸外道但說今世，不說後世──是人邪見，墮斷滅中。

有人說今世、後世，言：「今世神入後世。」──是人邪見，墮常中。

般若波羅蜜離二邊，說中道──雖空而不著空故，為說罪福；雖說罪福，不生常邪見，亦於空無礙。

**（二）依經意：一切法畢竟空，云何有今世、後世見**

此中佛自說因緣：「此中畢竟空故，云何有今世、後世見──若斷、若常？」

^【**經**】

**參、歎般若能成大事**

**（壹）明般若依五事故起**

**一、須菩提正歎**

須菩提白佛言：「（1）世尊！是般若波羅蜜為大事故起。（2）世尊！是般若波羅蜜為不可思議事故起。（3）世尊！是般若波羅蜜為不可稱事故起。（4）世尊！是般若波羅蜜為無量事故起。（5）世尊！是般若波羅蜜為無等等事故起。」[[99]](#footnote-99)

**二、如來述歎**

**（一）如來述成**

佛言：「如是！如是！須菩提！般若波羅蜜為大事起，為不可思議事起，為不可稱事起，為無量事起，為無等等事起。

**（二）別釋五事**

**1、約大事歎**

須菩提！云何是般若波羅蜜為大事故起？

須菩提！諸佛大事者，所謂救一切眾生，不捨一切眾生。

**2、約不可思議事歎**

須菩提！云何是般若波羅蜜為不可思議事起？

須菩提！不可思議事者，所謂諸佛法、如來法、自然人法、一切智人法。

以是故，須菩提！諸佛般若波羅蜜為不可思議事起。[[100]](#footnote-100)

**3、約不可稱事歎**

`2008`須菩提！云何般若波羅蜜為不可稱事起？

須菩提！一切眾（551b）生中無有能思惟稱[[101]](#footnote-101)佛法、如來法、自然人法、一切智人法。

以是故，須菩提！般若波羅蜜為不可稱事起。[[102]](#footnote-102)

**4、約無量事歎**

須菩提！云何般若波羅蜜為無量事起？

須菩提！一切眾生中無有能量佛法、如來法、自然人法、一切智人法。

以是故，須菩提！般若波羅蜜為不可量事起。

**5、約無等等事歎**

須菩提！云何般若波羅蜜為無等等事起？

須菩提！一切眾生中無有能與佛等者，何況過！

以是故，須菩提！般若波羅蜜為無等等事起。」[[103]](#footnote-103)

**（貳）依新學菩薩別辨諸法皆不可思議乃至無等等**

**一、正明**

**（一）須菩提問**

須菩提白佛言：「世尊！但佛法、如來法、自然人法、一切智人法，不可思議、不可稱、無有量、無等等事起耶？」

**（二）佛答**

**1、諸法皆不可思議乃至無等等**

佛告須菩提：「如是！如是！佛法、如來法、自然人法、一切智人法，不可思議、不可稱、無有量、無等等。

色亦不可思議、不可稱、無有量、無等等，受、想、行、識亦不可思議、不可稱、無有量、無等等，乃至一切種智、法性、法相不可思議、不可稱、無有量、無等等。

是中，心、心數法不可得。[[104]](#footnote-104)

**`2009`2、諸法不可思議乃至無等等皆亦不可得**

復次，須菩提！色不可思議，是亦不可得；乃至色無等等，是亦不可得。受、想、行、識乃至一切種智無等等，是亦不可得。」[[105]](#footnote-105)

須菩提白佛言：「世尊！何因緣色不可思議乃至無等等，是亦不可得？受、想、行、識乃至一切種智無等等，是亦不可得？」

佛告須菩提：「色量不可得故，受、想、行、識量不可得故，乃至一切種智量不可得故。」[[106]](#footnote-106)

須菩提白佛言：「世尊！何因緣色量不可得乃至一切種智量不可得？」

佛告須菩提：「色不可思議故乃至色無等等故，量不可得；乃至一切種智不（551c）可思議故，乃至一切種智無等等故，量不可得。[[107]](#footnote-107)

須菩提！於汝意云何？不可思議乃至無等等中，寧可得色、受、想、行、識乃至一切種智不？」

須菩提言：「世尊！不可得。」

「以是故，須菩提！一切法不可思議乃至無等等。

**3、結**

如是，須菩提！諸佛法不可思議、不可稱、無有量、無等等。

須菩提！是名諸佛法不可思議乃至無等等。

須菩提！是諸佛法不可思議，過思議相故；不可稱，過稱故；無有量，過量故；無等等，過等等故。

須菩提！以是因緣故，一切法亦不可思議相乃至無等等。[[108]](#footnote-108)

**`2010`二、總列四事，依二諦明**

**（一）不可思議、不可稱、無有量、無等等依四事辨**

須菩提！不可思議名，是義不可思議；不可稱名，是義不可稱；無有量名，是義不可量；無等等名，是義無等等。須菩提！是諸佛法不可思議乃至無等等。[[109]](#footnote-109)

**（二）舉虛空喻四事**

不可思議，如虛空不可思議；不可稱，如虛空不可稱；無有量，如虛空無有量；無等等，如虛空無等等。須菩提！是亦名諸佛法不可思議乃至無等等。

**（三）世間無能思議稱量者**

佛法如是無量，一切世間天、人、阿修羅無能思議籌量者。」[[110]](#footnote-110)

**（參）與會者疑除悟道**

說是諸佛法不可思議、不可稱、無有量、無等等品時，五百比丘一切法不受故，漏盡心得解脫，得阿羅漢；[[111]](#footnote-111)二十比丘尼亦不受一切法故，漏盡得阿羅漢；六萬優婆塞、三萬優婆夷諸法中遠塵離垢，諸法中法眼生；[[112]](#footnote-112)二十菩薩摩訶薩得無生法忍，於是賢劫中當受記。^^

【**論**】釋曰：

**參、歎般若能成大事**

**（壹）明般若依五事故起**

**一、須菩提正歎**

**（一）般若為大事故起**

須菩提深解般若相，於諸法中無著無礙，心生歡喜，白佛言「世尊！般若波羅蜜為大事故起」等。

「^大事^^」者，破一切眾生大苦（552a）惱、能與佛無上大法，故名為「大事」。

**（二）般若為不可思議事故起**

`2011`「^不可思議^^」，先已答。[[113]](#footnote-113)

**（三）般若為不可稱事故起**

**1、般若多，智慧少故不能稱**

「^不可稱^^」者，「稱」名智慧；般若定實相甚深極重[[114]](#footnote-114)，智慧輕薄，是故不能稱[[115]](#footnote-115)。

又般若多，智慧少，故不能稱。

又般若利益處廣──未成，能與世間果報；成已，與道果報。

**2、般若無法以常無常、有無等稱知**

又究竟盡知故名「稱」。般若波羅蜜無能稱知──若常若無常、若實若虛、若有若無。

如是等「不可稱」義，應當知。[[116]](#footnote-116)

**（四）般若為無量事故起**

「^無量事^^」者，

**1、稱即是量**

有人言：「稱」即是「量」。

**2、般若不可取相故無量**

有人言：取相名為「量」，是般若波羅蜜不可取相故「無量」。

**3、以四無量心行般若故名無量**

又菩薩以四無量心行般若，故名「無量」。

**4、凡夫、二乘、菩薩智慧不能量般若得邊故名無量**

又「量」名智慧；凡夫智慧、二乘智慧、菩薩智慧無能量般若得邊者，名「無量」。[[117]](#footnote-117)

**（五）般若為無等等事故起**

「^無等等^^」者，

**1、般若能與大乘涅槃故**

「無等」名涅槃；一切有為法無有與涅槃等者。涅槃有三分：聲聞涅槃、辟支佛涅`2012`槃、佛涅槃。[[118]](#footnote-118)般若能與大乘涅槃，故名「無等等」。

**2、般若利益眾生，令與佛相似故**

復次，一切眾生無與佛等故，佛名「無等[[119]](#footnote-119)」；般若波羅蜜利益眾生，令與佛相似，故名「無等等」。

**3、般若能令眾生得第一微妙諸佛法故**

復次，諸佛法第一微妙，無能與等、無能及者、無可為疋[[120]](#footnote-120)；般若波羅蜜能令眾生得是心故，名「無等等」。

**4、「無等」名諸法實相，菩薩得此「無等」，能於眾生中生慈悲心故**

復次，「無等」名諸法實相，諸觀、諸行無能及者，無戲論、無能破壞，故名「無等[[121]](#footnote-121)」；菩薩得是「無等」，能於眾生中生慈悲心故，名「無等等」。

是名「無等等」義。

**二、如來述歎**

**（一）如來印可**

須菩提是聲聞人，無一切智，而能說是不可思議般若等故，佛可其所說。

**（二）別釋五事**

佛自說五事──

**1、大事**

**（1）諸佛以十力等法，欲救濟無量無邊眾生**

眾生無量無邊，多於十方恒河沙等世界中微塵；諸佛以十力等法盡欲救濟，是名「大事」。

**（2）菩薩不捨眾生故不入無餘涅槃，得佛道時為眾生故甘受五事苦**

復有菩薩久得無生法忍，不捨眾生故，不入無餘涅槃。

復次，是菩薩得佛道時，（552b）為眾生故受五事；一者、受諸勞苦，二者、捨寂定樂，三者、與惡人共事，四者、與人接對，五者、入大眾會。[[122]](#footnote-122)

佛深得離欲樂，而為眾生故，甘受是五事等種種疲[[123]](#footnote-123)苦，如受功德，是為「大事」。

**`2013`2～5、總明不可思議等四事**

**（1）舉四法辨**

「^不可思議^^」者，所謂佛法、如來法、自然人法、一切智人法。[[124]](#footnote-124)

**A、佛法**

「佛法」者，「佛」名為覺，於一切無明睡眠中最初覺，故名為「覺」。

**B、如來法**

「如來」者，如過去諸佛行六波羅蜜得諸法如相，來至佛道；今佛亦如是道來，如諸佛來，是名「如來」。

**C、自然人法**

「自然人法」者，聲聞人亦有覺、亦有知，而從他聞，是弟子法；是故說「佛是自然人」，不從他聞。

**D、一切智人法**

「一切智人法」者，辟支佛亦自然得、不從他聞，而無一切智；是故說「佛一切智人得[[125]](#footnote-125)」。

**（2）結義**

是四種法，無有人能思惟稱量，是故名「不可思議」、「不可稱」、「不可量」；更無有法與是法相似者，是故名「無等等」。

**（貳）依新學菩薩別辨諸法皆不可思議乃至無等等**

**一、正明**

**（一）須菩提問**

須菩提意，恐新學菩薩著是四法，是故白佛言：「但是四法不可思議、無有與等耶？」

**（二）佛答**

**1、略述：色等諸法皆不可思議乃至無等等**

佛答：「色等諸法亦不可思議、無稱、無量、無等等。」

**2、釋因由**

佛是中自說因緣：「色等一切法不可得故。」

**3、結成**

「^如是，須菩提！諸佛法不可思議^^」者，是如上事。

「是名不可思議」者，結句。

論者先廣解，佛此中略說：「不可思議，過思議相；過等等相。」[[126]](#footnote-126)

**`2014`二、總列四事，依二諦明**

**（一）示理**

「義趣」，涅槃法不可思議；

「名字」，世諦故可思議。

**（二）舉喻**

「如虛空不可思議」者，如先品中說「虛空相不可思議」，[[127]](#footnote-127)是故說「不可思議」；乃至無等等如虛空，虛空無可喻故，名「無等等」。

**（三）世間無能思議稱量者**

般若波羅蜜相即是佛法相；不可思議、無量、無稱、無等等，即是佛法相。

「是佛法，一切世間天、人、阿修羅無能思議稱量」者，六道中但說（552c）三道者，三善道眾生尚不能稱量，何況三惡道！

**（參）與會者疑除悟道**

**一、正辨得道者**

問曰：說是品時，何以故比丘尼、菩薩得道者少？

答曰：

**（一）白衣**

此中多讚歎諸佛法，所謂「不可思議、無稱、無量、無等等」，聞者多增益信根故，是故白衣得道者多。

女人雖復信多，智慧少故，得道者亦少。

白衣貪著世事、智慧淺薄、鈍根，不能盡漏。

**（二）比丘、比丘尼**

諸比丘信、慧諸根等，一心求道故，漏盡者多。

比丘尼智慧少故，二十人得漏盡；雖多得初道，數過白衣，不盡漏故，不異白衣，此中不說。

**（三）菩薩**

入無生忍法[[128]](#footnote-128)，甚深難得故少，又以於此法種因緣者少。

**二、釋「賢劫中當受記」**

「^賢劫中當受記^^」者。

或有人言：「賢劫中千佛，除四佛[[129]](#footnote-129)，當與受記。」[[130]](#footnote-130)

`2015`或有人言：「釋迦文佛與受記：『於賢劫中，在餘世界作佛。』」

1. （大智……十）十七字＝（大智度論卷第七十釋第四十八品下佛母品訖四十九品）二十三字【宋】，＝（大智度論卷第七十釋佛母品第四十八下訖四十九品）二十二字【元】，＝（大智度論卷第七十釋佛母品第四十八之下）十八字【明】，＝（大智度論卷第七十釋第四十八品下佛母品訖四十九品）二十三字【宮】，＝（大智度經論釋第四十七品下，七十訖第四十八品）二十字【聖】，＝（摩訶般若波羅蜜品四十七之餘卷七十）十六字【石】。（大正25，545d，n.10） [↑](#footnote-ref-1)
2. （諸）＋眾生【聖】【聖乙】【石】。（大正25，545d，n.12） [↑](#footnote-ref-2)
3. 《大般若波羅蜜多經》卷442〈46 佛母品〉：

   ^佛言：「善現！一切如來、應、正等覺依深般若波羅蜜多，能如實知彼諸有情出沒屈伸心、心所法，皆依色、受、想、行、識生。善現！如是如來、應、正等覺依深般若波羅蜜多，能如實知彼諸有情心、心所法，若出若沒、若屈若伸，謂諸如來、應、正等覺依深般若波羅蜜多，能如實知彼諸有情出沒屈伸心、心所法。」^^（大正7，228b15-21） [↑](#footnote-ref-3)
4. 《大般若波羅蜜多經》卷442〈46 佛母品〉：「或依色執我及世間常，此是諦實，餘皆愚妄。」（大正7，228b21-22） [↑](#footnote-ref-4)
5. 識＋（神及世間常是事實，餘妄語，是見依色）【元】【明】，識＋（神及）【聖乙】。（大正25，545d，n.17） [↑](#footnote-ref-5)
6. 《大般若波羅蜜多經》卷442〈46 佛母品〉：「^或依色執命者即身，此是諦實，餘皆愚妄。或依色執命者異身，此是諦實，餘皆愚妄。^^」（大正7，229a9-11） [↑](#footnote-ref-6)
7. 印順法師，《如來藏之研究》，pp.13-15：

   ^作為世尊德號的「如來」，並非佛教特有的術語，而是世俗語言，佛教成立以前，印度文化中的固有名詞。世俗一般及宗教學者，對如來是怎樣解說的呢？如《大智度論》卷55說：「或以佛名名為如來，或以眾生名字名為如來。如先世來，後世亦如是去，是亦名如來，亦名如去，如十四置難中說。……佛名如來者，……從如中來，故名如來。」（大正25，454b-c）

   **如來，在佛教中是佛的別名**，解說為「從如中來」，就是悟入真如而來成佛的（「乘如實道來」）。在一般人，如來是眾生的別名，所以說：「**我有種種名，或名眾生、人、天、如來等**。」（《中論》卷4（大正30，30a））換言之，**如來就是「我」的別名**。在釋尊當時的印度宗教界，對於眾生的從生前到死後，從前生到後世，都認為有一生命主體；這一生命自體，一般稱之為我（ātman）。「我」從前世來，又到後世去，在生死中來來去去，生命自體卻是如是如是，沒有變異。如如不變，卻又隨緣而來去，所以也稱**「我」為「如來」，也可以說「如去」。**

   「十四置難」，是釋尊時代，一般宗教界所歡喜論究的十四個問題。這些難問，釋尊一概置而不答，以不加答覆來答覆他們。「十四置難」中，就有如去，如不去，如亦去亦不去，如非去非不去──四問。十四置難，即十四無記，在《阿含經》中，是一再見到的。《大智度論》這樣說：

   （1）「何等十四難？……死後有神去後世，無神去後世，亦有神去亦無神去（後世），死後亦非有神去亦非無神去後世。」（《大智度論》卷2（大正25，74c））

   （2）「有死後如去，有死後不如去，有死後如去不如去，有死後亦不如去亦不不如去。」（《大智度論》卷7（大正25，110a））

   （3）如佛問先尼梵志：「汝見是色如去不？答言：不也。受、想、行、識如去不？答言：不也。色中如去不？答言：不也。受、想、行、識中如去不？答言：不也。離色如去不？答言：不也。離受、想、行、識如去不？答言：不也。汝更見無色、無受、想、行、識如去者不？答言：不也。……梵志本總相為我，佛今一一別問，以是故答佛言不也。」（《大智度論》卷42（大正25，368c））

   比對前二則，有沒有「神去」，就是有沒有「如去」。**「神」是「我」的舊譯**。佛與先尼梵志的問答，出於《阿含經》；《般若經》引佛與先尼梵志的問答，來說明大乘深義。經上問色如與受、想、行、識如的去不去，而龍樹解說為：「梵志本總相為我，佛今一一別問」，可見所問的「如」就是我；「如去」（約從前生來今生，可名「如來」）就是神我的來去。^^ [↑](#footnote-ref-7)
8. 《大般若波羅蜜多經》卷442〈46 佛母品〉：「^或依色執如來死後有，此是諦實，餘皆愚妄。或依色執如來死後非有，此是諦實，餘皆愚妄。或依色執如來死後亦有亦非有，此是諦實，餘皆愚妄。或依色執如來死後非有非非有，此是諦實，餘皆愚妄。^^」（大正7，229a19-23） [↑](#footnote-ref-8)
9. 因＝曰【聖】。（大正25，545d，n.18） [↑](#footnote-ref-9)
10. 《大般若波羅蜜多經》卷442〈46 佛母品〉：

    ^佛言：「善現！一切如來、應、正等覺依深般若波羅蜜多，如實知色如真如無變異、無分別、無相狀、無作用、無戲論、無所得，亦如實知受、想、行、識如真如無變異、無分別、無相狀、無作用、無戲論、無所得。善現！如是如來、應、正等覺依深般若波羅蜜多，如實知色，亦如實知受、想、行、識。」^^（大正7，229b19-25） [↑](#footnote-ref-10)
11. （是）＋五【元】【明】【聖】【聖乙】。（大正25，545d，n.21） [↑](#footnote-ref-11)
12. （有漏法）＋無【宋】【元】【明】【宮】。（大正25，546d，n.1） [↑](#footnote-ref-12)
13. （諸）＋法【宋】【元】【明】【宮】【聖】【聖乙】。（大正25，546d，n.2） [↑](#footnote-ref-13)
14. 《大般若波羅蜜多經》卷442〈46 佛母品〉：「^復次，善現！五蘊真如即有情真如，有情真如即出沒屈申真如，出沒屈申真如即五蘊真如，五蘊真如即十二處真如，十二處真如即十八界真如，十八界真如即一切法真如，一切法真如即六波羅蜜多真如，六波羅蜜多真如即三十七菩提分法真如，三十七菩提分法真如即十八空真如，……阿羅漢果真如即獨覺菩提真如，獨覺菩提真如即一切菩薩摩訶薩行真如，一切菩薩摩訶薩行真如即諸佛無上正等菩提真如，諸佛無上正等菩提真如即一切如來、應、正等覺真如，一切如來、應、正等覺真如即一切有情真如。

    善現！若一切如來、應、正等覺真如，若一切有情真如，若一切法真如無二無二處，是一真如，如是真如無別異故，無壞、無盡，不可分別。^^」（大正7，229b25-230a1） [↑](#footnote-ref-14)
15. 《大般若波羅蜜多經》卷442〈46 佛母品〉：「^善現！一切如來、應、正等覺依深般若波羅蜜多，證一切法真如究竟，乃得無上正等菩提，由此故說甚深般若波羅蜜多能生諸佛，是諸佛母，能示諸佛世間實相。善現！如是如來、應、正等覺依深般若波羅蜜多，能如實覺知一切法真如不虛妄性、不變異性。由如實覺真如相，故說名如來、應、正等覺。^^」（大正7，230a1-8） [↑](#footnote-ref-15)
16. 另參見《大智度論》卷55〈28 幻人聽法品〉（大正25，450b）。 [↑](#footnote-ref-16)
17. 《大般若波羅蜜多經》卷442〈46 佛母品〉：

    ^時，具壽善現白佛言：「世尊！甚深般若波羅蜜多所證一切法真如不虛妄性、不變異性，極為甚深難見難覺。世尊！一切如來、應、正等覺皆用一切法真如不虛妄性、不變異性，顯示分別諸佛無上正等菩提。世尊！一切法真如甚深誰能信解？唯有不退位菩薩摩訶薩，及具正見、漏盡阿羅漢，聞佛說此甚深真如能生信解，如來為彼依自所證真如之相顯示分別。」^^（大正7，230a8-16） [↑](#footnote-ref-17)
18. 《大般若波羅蜜多經》卷442〈46 佛母品〉：

    ^佛言：「善現！如是！如是！如汝所說。所以者何？善現！真如無盡是故甚深，唯有如來現等正覺無盡真如。」^^（大正7，230a16-18） [↑](#footnote-ref-18)
19. 《大般若波羅蜜多經》卷442〈46 佛母品〉：

    ^佛言：「善現！證一切法無盡真如。善現！一切如來、應、正等覺證得一切法無盡真如故，獲得無上正等菩提，為諸有情分別顯示一切法真如相，由此故名真實說者。」^^（大正7，230a22-25） [↑](#footnote-ref-19)
20. （為）＋出【元】【明】【聖乙】【石】。（大正25，546d，n.8） [↑](#footnote-ref-20)
21. 參見《中阿含經》卷1（4經）《水喻經》（大正1，424a13-425a13）。 [↑](#footnote-ref-21)
22. 實＋（相）【聖乙】【石】。（大正25，546d，n.12） [↑](#footnote-ref-22)
23. 若＋（神）【元】【明】【聖乙】。（大正25，546d，n.17） [↑](#footnote-ref-23)
24. ┌眾生世間

    三種世間 ┤住處世間（國土世間）

    └五眾世間　　　　　　　　（印順法師，《大智度論筆記》［B013］p.132） [↑](#footnote-ref-24)
25. **世間非常等**：但破顛倒，不破世間。（印順法師，《大智度論筆記》〔E014〕p.310） [↑](#footnote-ref-25)
26. （1）無無常＝無常【宋】【元】【明】【宮】【聖】。（大正25，546d，n.24）

    （2）《大正藏》與《高麗藏》（第14冊，1070a23）原作「無無常」，今依【宋】【元】【明】【宮】【聖】及文義作「無常」。 [↑](#footnote-ref-26)
27. 印順法師，《中國禪宗史》，p.384：「^依數論說：自性（羅什譯為世性。約起用說，名為勝性。約微妙不易知說，名為冥性）為生起一切的根元。^^」 [↑](#footnote-ref-27)
28. （虛）＋空【宋】【元】【明】【宮】。（大正25，546d，n.26） [↑](#footnote-ref-28)
29. 〔唐〕澄觀述，《大方廣佛華嚴經隨疏演義鈔》卷45〈22 十無盡藏品〉引《大智度論》「分折此身^^」作「^分**析**此身^^」（大正36，353a26）。 [↑](#footnote-ref-29)
30. **有為無為互不相離**：五眾是有為，五眾如是無為。（印順法師，《大智度論筆記》〔E001〕p.285） [↑](#footnote-ref-30)
31. **大小說異**：大小行異。（印順法師，《大智度論筆記》〔E014〕p.310） [↑](#footnote-ref-31)
32. 法＋（捨不善法）【宋】【元】【明】【石】，（捨不善界）【聖】【聖乙】。（大正25，547d，n.12） [↑](#footnote-ref-32)
33. 〔故皆……致〕八字－【宋】【元】【明】【宮】。（大正25，547d，n.14） [↑](#footnote-ref-33)
34. 無為：賢聖忍此而有差別。（印順法師，《大智度論筆記》〔E005〕p.295） [↑](#footnote-ref-34)
35. **所證所說唯如**。（印順法師，《大智度論筆記》〔E014〕p.310） [↑](#footnote-ref-35)
36. 九＋（品，問相品）【宮】。（大正25，547d，n.19） [↑](#footnote-ref-36)
37. （大智度論釋問相品第四十九）十二字＝（摩訶般若波羅蜜品第四十八問相品）十五字【石】，〔大智度論〕－【明】。（大正25，547d，n.18） [↑](#footnote-ref-37)
38. （1）《放光般若經》卷11〈50 問相品〉：

    ^「世尊！所說般若波羅蜜者，甚深！甚深！何等是般若波羅蜜相？」

    佛告諸天子言：「深般若波羅蜜者，空則是相，無相、無願相，無行之相，無生滅相，無著、無斷相，無所有之空相，無所依相，虛空之相。諸天子！般若波羅蜜甚深如是。」^^（大正8，77b14-18）

    （2）《大般若波羅蜜多經》卷442〈47 示相品〉：

    ^爾時，佛告諸天眾言：「甚深般若波羅蜜多以空為相，甚深般若波羅蜜多以無相為相，甚深般若波羅蜜多以無願為相，甚深般若波羅蜜多以無造無作為相，甚深般若波羅蜜多以無生無滅為相，甚深般若波羅蜜多以無染無淨為相，甚深般若波羅蜜多以無性無相為相，甚深般若波羅蜜多以無依無住為相，甚深般若波羅蜜多以非斷非常為相，甚深般若波羅蜜多以非一非異為相，甚深般若波羅蜜多以無來無去為相，甚深般若波羅蜜多以虛空為相，甚深般若波羅蜜多有如是等無量諸相。」^^（大正7，230b1-13） [↑](#footnote-ref-38)
39. 《大般若波羅蜜多經》卷442〈47 示相品〉：「^諸天當知！如是諸相，一切如來、應、正等覺為欲饒益世間天、人、阿素洛等，依世俗諦以想等想施設言說，不依勝義。^^」（大正7，230b13-15） [↑](#footnote-ref-39)
40. 《大般若波羅蜜多經》卷442〈47 示相品〉：「^諸天當知！甚深般若波羅蜜多如是諸相，世間天、人、阿素洛等皆不能壞。^^」（大正7，230b15-17） [↑](#footnote-ref-40)
41. 《大般若波羅蜜多經》卷442〈47 示相品〉：「^何以故？**世間天、人、阿素洛等皆有相故。**諸天當知！諸相不能破壞諸相，諸相不能了知諸相，諸相不能破壞無相，諸相不能了知無相；無相不能破壞諸相，無相不能了知諸相，無相不能破壞無相，無相不能了知無相。何以故？若相、若無相、若相無相皆無所有，能破、能知、所破、所知、破者、知者不可得故。^^」（大正7，230b17-24） [↑](#footnote-ref-41)
42. 《大般若波羅蜜多經》卷442〈47 示相品〉：^「諸天當知！如是諸相，非天所作、非非天所作，非人所作、非非人所作；非天所有、非非天所有，非人所有、非非人所有；非有漏、非無漏，非世間、非出世間，非有為、非無為，無所繫屬，不可宣說。^^」（大正7，230c26-231a1） [↑](#footnote-ref-42)
43. 《大般若波羅蜜多經》卷442〈47 示相品〉：

    「^諸天當知！甚深般若波羅蜜多遠離眾相，不應問言甚深般若波羅蜜多以何為相。汝諸天等於意云何？設有問言虛空何相，如是發問為正問不？」

    諸天答言：「不也！世尊！不也！善逝！何以故？虛空無體、無相、無為，不應問故。」

    世尊告曰：「甚深般若波羅蜜多亦復如是，不應為問。然諸法相有佛無佛，法界法住，佛於此相如實覺知，故名如來、應、正等覺。^^」（大正7，231a1-9） [↑](#footnote-ref-43)
44. （實）＋相【宋】【元】【明】【宮】。（大正25，548d，n.6） [↑](#footnote-ref-44)
45. 《大般若波羅蜜多經》卷442〈47 示相品〉：

    ^時，諸天眾俱白佛言：「如來所覺如是諸相，極為甚深，難見難覺。如來現覺如是相故，於一切法無礙智轉。一切如來、應、正等覺住如是相，分別開示甚深般若波羅蜜多，為諸有情集諸法相，方便開示，令於般若波羅蜜多得無礙智。

    希有！世尊！甚深般若波羅蜜多是諸如來、應、正等覺常所行處，去、來、今世一切如來、應、正等覺行是處故，證得無上正等菩提，為諸有情分別開示一切法相。謂分別開示色相，分別開示受、想、行、識相；……分別開示一切智相，分別開示道相智、一切相智相。」^^（大正7，231a10-b28） [↑](#footnote-ref-45)
46. 《大般若波羅蜜多經》卷443〈47 示相品〉：

    ^爾時，佛告諸天眾言：「如是！如是！如汝所說。諸天當知！一切法相如來如實覺為無相，謂變礙是色相，如來如實覺為無相；領納是受相，如來如實覺為無相；取像是想相，如來如實覺為無相；造作是行相，如來如實覺為無相；了別是識相，如來如實覺為無相。」^^（大正7，231c7-12） [↑](#footnote-ref-46)
47. 《大般若波羅蜜多經》卷443〈47 示相品〉：「^能惠捨是布施波羅蜜多相，如來如實覺為無相；無熱惱是淨戒波羅蜜多相，如來如實覺為無相；不忿恚是安忍波羅蜜多相，如來如實覺為無相；不可屈是精進波羅蜜多相，如來如實覺為無相；無散亂是靜慮波羅蜜多相，如來如實覺為無相；無執著是般若波羅蜜多相，如來如實覺為無相。^^」（大正7，231c15-22） [↑](#footnote-ref-47)
48. 《大般若波羅蜜多經》卷443〈47 示相品〉：「^能遠離是空解脫門相，如來如實覺為無相；無取著是無相解脫門相，如來如實覺為無相；無所求是無願解脫門相，如來如實覺為無相。^^」（大正7，232a3-6） [↑](#footnote-ref-48)
49. 《大般若波羅蜜多經》卷443〈47 示相品〉：「^難屈伏是如來十力相，如來如實覺為無相；無怯懼是四無所畏相，如來如實覺為無相；無斷絕是四無礙解相，如來如實覺為無相。^^」（大正7，232a10-13） [↑](#footnote-ref-49)
50. 《大般若波羅蜜多經》卷443〈47 示相品〉：「^與利樂是大慈相，如來如實覺為無相；拔衰苦是大悲相，如來如實覺為無相；慶善事是大喜相，如來如實覺為無相；棄雜穢是大捨相，如來如實覺為無相。餘絕分是十八佛不共法相，如來如實覺為無相。能嚴飾是相好相，如來如實覺為無相。能憶念是無忘失法相，如來如實覺為無相；無所執是恒住捨性相，如來如實覺為無相；……現等別覺是一切相智相，如來如實覺為無相。」^^（大正7，232a13-b2） [↑](#footnote-ref-50)
51. 《大般若波羅蜜多經》卷443〈47 示相品〉：「^諸天當知！一切如來、應、正等覺於如是等一切法相，皆能如實覺為無相，是故我說一切如來、應、正等覺智見無礙無與等者。^^」（大正7，232b2-5） [↑](#footnote-ref-51)
52. 《正觀》（6），p.181：《大智度論》卷64〈42 歎淨品〉（大正25，509b22-28）。 [↑](#footnote-ref-52)
53. 《正觀》（6），p.181：《大智度論》卷64〈43 無作實相品〉（大正25，510b19-23）。 [↑](#footnote-ref-53)
54. 《正觀》（6），p.181：《大智度論》卷43（大正25，370a25-b21）、卷54（大正25，444a28-15）、卷55（大正25，454b1-8）。 [↑](#footnote-ref-54)
55. 《正觀》（6），p.181：《大智度論》卷56〈30 顧視品〉（大正25，457a6-460a26）、卷60〈38 挍量法施品〉（大正25，481b19-486a21）。 [↑](#footnote-ref-55)
56. 《正觀》（6），p.181：《大智度論》卷62〈41 信謗品〉（大正25，500c15-501b5）、卷70〈49 問相品〉（大正25，548b29-c2）。 [↑](#footnote-ref-56)
57. ┌或說空

    │或說有

    佛說般若 ┤或說果報

    └或說罪福　　（印順法師，《大智度論筆記》［B018］p.145） [↑](#footnote-ref-57)
58. ┌空、無相、無作──────────淺────三乘共

    般若相 ┴不生滅垢淨，無依止，虛空相────深────大乘不共

    （印順法師，《大智度論筆記》［B025］p.161） [↑](#footnote-ref-58)
59. （1）《正觀》（6），p.181：《大智度論》卷1（大正25，60b19-c6）、卷15（170b29-171b15）、卷17（189b4-24）、卷22（222b27-c16）、卷31（287c6-18）、卷35（319a13-18）、卷52（433c2-9）、卷53（439b1-13）。

    （2）另參見《大智度論》卷20（大正25，207b5-15）、卷22（222c5-6）、卷31（292c2-24）、卷35（318a17-22）、卷37（331b17-19）、卷45（385a8-11）、卷46（396b5-6）、卷51（424c3-4）、卷52（434a12-15）、卷53（438c5-6）、卷55（449c13-22）、卷59（479b16-29）、卷60（484b14-15）、卷62（500a5-6）、卷63（508b20-26）、卷64（512a8-12）等。 [↑](#footnote-ref-59)
60. **二諦**：建立於世間語言；無俗則無真；二諦皆有。（印順法師，《大智度論筆記》〔E002〕p.286） [↑](#footnote-ref-60)
61. 竟：6.終於，到底。（《漢語大詞典》（八），p.385） [↑](#footnote-ref-61)
62. 可不＝不可【元】【明】。（大正25，548d，n.23） [↑](#footnote-ref-62)
63. 《正觀》（6），p.182：《大智度論》卷42（大正25，365a29-b3）、卷70（大正25，550c24-26）。 [↑](#footnote-ref-63)
64. （1）《中論》卷1〈5 觀六種品〉（大正30，7b16-c10）：

    ^於無相法中，相則無所相；有相無相中，相則無所住；離有相無相，餘處亦不住。

    相法無有故，可相法亦無；可相法無故，相法亦復無；

    是故今無相，亦無有可相；離相可相已，更亦無有物。^^

    （2）印順法師，《中觀論頌講記》，pp.126-128：

    ^**於無相法中，相則無所相；有相無相中，相則無所住；離有相無相，餘處亦不住。**

    一般人的認識中，都覺得相與所相，有能所體相的差別，所以起自性實有的差別執。現在再從所相法難破他的能相。所執的虛空所相法，是有相呢？還是無相？假定說虛空的法體是無相法，上面說過，無相法根本不存在，存在的必然有相。那麼，能相是為所相法作相的，現在所相的虛空既然不可得，在不可得的「無相法中」，無礙性的能「相」，不是沒有「所相」法可以為他作相了嗎？如裝穀物的蔴袋，有一袋袋的所相法在那兒，才可以貼上一號二號的或米或麥或豆的能相條子，作為他的標記。如根本沒有所相的穀物蔴袋，那你一號二號的能相封條，不是無可張貼了嗎？所以，所相的法體，不但不能說他是「有相」──本身已有了相，那還要能相做什麼？並且本來已有了一相，再有一能相的無礙性，也沒有所住處，實有的兩相，是不能並存的。也不能說他是「無相」，無相就等於不存在，不存在的無相法，那能「相」的無礙性也還是「無所住」著的。假定說，所相的法體，不是有相，也不是無相，離有無相，另有個第三者。這也不對！凡有法體的，不是有相，就是無相，所以說「離」開了「有相無相」，更找「不」出一個其「餘」第三者，可為能相的所「住」。

    **相法無有故，可相法亦無；可相法無故，相法亦復無；**

    **是故今無相，亦無有可相，離相可相已，更亦無有物。**

    有的以為虛空的法體是常時存在的，不過要離去物質才顯出他的無礙相，這等於承認二者的可離性。不知相法與可相法，是相待共存而不能獨立存在的，虛空與無礙性，那裡可以分離！所以要有無礙性的能相，才有虛空的可相法，假使無礙的能「相法無有」，那「可相」的虛空「法」，也就「無」有。反過來說：要有虛空的可相法，才有無礙性的能相，假使「可相」的虛空「法」是「無」，那麼，能「相」的無礙「法」自然「亦復無」有了。這兩者既然是因緣的存在，就都沒有自性，「是故」，現「今無」有「相」法，也「無有可相」法，「離」了這「相可相」法以外，還有什麼東西是虛空呢？所以說：「更亦無有物」。物，是實有自體的東西。虛空是這樣，其他的一切法，也是這樣。因為一切法，不出相與可相的二法，相可相的二法不可得，一切法也就都沒有自體了。^^ [↑](#footnote-ref-64)
65. **無為**：但破有為說無為，無為無實。（印順法師，《大智度論筆記》〔E005〕p.295） [↑](#footnote-ref-65)
66. 聞＝應【石】。（大正25，549d，n.3） [↑](#footnote-ref-66)
67. 了現＝現了【元】【明】【石】，＝現子【聖】。（大正25，549d，n.7） [↑](#footnote-ref-67)
68. **無礙**：空無定相故無礙。（印順法師，《大智度論筆記》〔E009〕p.302） [↑](#footnote-ref-68)
69. 知＝智【聖】。（大正25，549d，n.8） [↑](#footnote-ref-69)
70. 知＝智【石】。（大正25，549d，n.10） [↑](#footnote-ref-70)
71. 住＝行【宋】【宮】【聖】。（大正25，549d，n.12） [↑](#footnote-ref-71)
72. 《大般若波羅蜜多經》卷443〈47 示相品〉：

    ^爾時，世尊告具壽善現曰：「善現當知！甚深般若波羅蜜多是諸佛母，甚深般若波羅蜜多能示世間諸法實相，是故如來、應、正等覺依法而住，供養恭敬、尊重讚歎、攝受護持所依住法，此法即是甚深般若波羅蜜多。一切如來、應、正等覺無不依止甚深般若波羅蜜多，供養恭敬、尊重讚歎、攝受護持。何以故？善現！**一切如來、應、正等覺，皆因如是甚深般若波羅蜜多而得生長。甚深般若波羅蜜多與諸如來、應、正等覺作所依處，能示世間諸法實相。**」^^（大正7，232b6-16） [↑](#footnote-ref-72)
73. 《大般若波羅蜜多經》卷443〈47 示相品〉：

    ^一切如來正等覺者，是知恩者、能報恩者。若有問言：「誰是知恩、能報恩者？」應正答言：「佛是知恩、能報恩者。」問：「何以故？」「一切世間知恩、報恩無過佛故。」^^（大正7，232b16-22） [↑](#footnote-ref-73)
74. 《大般若波羅蜜多經》卷443〈47 示相品〉：

    ^時，具壽善現白佛言：「世尊！云何如來、應、正等覺知恩報恩？」

    佛言：「善現！一切如來、應、正等覺乘如是乘、行如是道，來至無上正等菩提；得菩提已，於一切時供養恭敬、尊重讚歎、攝受護持是乘、是道，常無暫廢──此乘此道當知即是甚深般若波羅蜜多。善現！是名如來、應、正等覺知恩報恩。」^^（大正7，232b19-26） [↑](#footnote-ref-74)
75. 《大般若波羅蜜多經》卷443〈47 示相品〉：「^復次，善現！一切如來、應、正等覺無不皆依甚深般若波羅蜜多覺一切法皆無作用，以能作者無所有故；一切如來、應、正等覺無不皆依甚深般若波羅蜜多覺一切法無所成辦，以諸形質不可得故。善現！以諸如來、應、正等覺知依如是甚深般若波羅蜜多覺一切法皆無作用、無所成辦，於一切時供養恭敬、尊重讚歎，攝受護持曾無間斷，故名真實知恩報恩。^^」（大正7，232b26-c5） [↑](#footnote-ref-75)
76. 《大般若波羅蜜多經》卷443〈47 示相品〉：「^復次，善現！一切如來、應、正等覺無不皆依甚深般若波羅蜜多，於一切法無作、無成、無生智轉，復能知此無轉因緣。是故，應知**甚深般若波羅蜜多能生如來、應、正等覺，亦能如實示世間相**。^^」（大正7，232c5-9） [↑](#footnote-ref-76)
77. 《大般若波羅蜜多經》卷443〈47 示相品〉：

    ^爾時，具壽善現白佛言：「世尊！如來常說一切法性無生、無起、無知、無見，如何可說甚深般若波羅蜜多能生如來、應、正等覺，能示世間諸法實相？」^^（大正7，232c10-13） [↑](#footnote-ref-77)
78. 《大般若波羅蜜多經》卷443〈47 示相品〉：

    ^佛告善現：「如是！如是！如汝所說。一切如來、應、正等覺說一切法無生、無起、無知、無見。依世俗說甚深般若波羅蜜多能生如來、應、正等覺，亦能如實示世間相。」^^（大正7，232c13-16） [↑](#footnote-ref-78)
79. 《大般若波羅蜜多經》卷443〈47 示相品〉：

    ^時，具壽善現白佛言：「世尊！云何諸法無生、無起、無知、無見？」

    佛言：「善現！以一切法空無所有，皆不自在、虛誑不堅故，一切法無生、無起、無知、無見。」^^（大正7，232c16-20） [↑](#footnote-ref-79)
80. 《大般若波羅蜜多經》卷443〈47 示相品〉：「^復次，善現！一切法性無所依止，無所繫屬，由此因緣，無生、無起、無知、無見。善現當知！**甚深般若波羅蜜多雖生如來、應、正等覺，亦能示現世間實相，而無所生亦無所示。**^^」（大正7，232c20-23） [↑](#footnote-ref-80)
81. 《大般若波羅蜜多經》卷443〈47 示相品〉：「^善現當知！**甚深般若波羅蜜多，不見色故，名示色相**；不見受、想、行、識故，名示受、想、行、識相。……不見諸佛無上正等菩提故，名示諸佛無上正等菩提相。不見一切智故，名示一切智相；不見道相智、一切相智故，名示道相智、一切相智相。善現！由如是義，甚深般若波羅蜜多能示世間諸法實相，名如來母能生如來。^^」（大正7，232c23-233b26） [↑](#footnote-ref-81)
82. 《大般若波羅蜜多經》卷443〈47 示相品〉：

    ^爾時，具壽善現白佛言：「世尊！云何如是甚深般若波羅蜜多不見色故，名示色相；不見受、想、行、識故，名示受、想、行、識相？如是乃至不見一切智故，名示一切智相；不見道相智、一切相智故，名示道相智、一切相智相？」^^（大正7，233b27-c2） [↑](#footnote-ref-82)
83. 《大般若波羅蜜多經》卷443〈47 示相品〉：

    ^佛告善現：「**甚深般若波羅蜜多，由不緣色而生於識，是為不見色故，名示色相**；不緣受、想、行、識而生於識，是為不見受、想、行、識故，名示受、想、行、識相。如是乃至由不緣一切智而生於識，是為不見一切智故，名示一切智相；不緣道相智、一切相智而生於識，是為不見道相智、一切相智故，名示道相智、一切相智相。善現！由如是義，甚深般若波羅蜜多能示世間諸法實相，名如來母能生如來。」^^（大正7，233c2-11） [↑](#footnote-ref-83)
84. 《大般若波羅蜜多經》卷443〈47 示相品〉：

    ^時，具壽善現白佛言：「世尊！云何如是甚深般若波羅蜜多能為如來顯世間空？」

    佛言：「善現！甚深般若波羅蜜多能為如來顯色世間空，顯受、想、行、識世間空；……顯一切菩薩摩訶薩行世間空，顯諸佛無上正等菩提世間空；顯一切智世間空，顯道相智、一切相智世間空。善現！由如是義，甚深般若波羅蜜多能示如來世間實相，名如來母能生如來。」^^（大正7，233c13-234a17） [↑](#footnote-ref-84)
85. 《大般若波羅蜜多經》卷443〈47 示相品〉：「^復次，善現！**一切如來、應、正等覺依深般若波羅蜜多能為世間顯色世間空，顯受、想、行、識世間空**，如是乃至顯一切智世間空，顯道相智、一切相智世間空，令諸世間受世間空、想世間空、思世間空、了世間空。善現！由如是義，甚深般若波羅蜜多能示如來、應、正等覺世間實相，名如來母能生如來。^^」（大正7，234a18-24） [↑](#footnote-ref-85)
86. 《大般若波羅蜜多經》卷443〈47 示相品〉：「^復次，善現！**甚深般若波羅蜜多能使如來、應、正等覺見世間空**。見何等世間空？謂見色世間空，見受、想、行、識世間空，如是乃至見一切智世間空，見道相智、一切相智世間空。善現！由如是義，甚深般若波羅蜜多能示如來、應、正等覺世間實相，名如來母能生如來。^^」（大正7，234a24-b1） [↑](#footnote-ref-86)
87. 《大般若波羅蜜多經》卷443〈47 示相品〉：

    ^「復次，善現！甚深般若波羅蜜多能示如來、應、正等覺世間不可思議相，名如來母能示如來世間實相。」

    時，具壽善現白佛言：「世尊！云何如是甚深般若波羅蜜多能示如來、應、正等覺世間不可思議相？」

    佛言：「善現！甚深般若波羅蜜多能示如來、應、正等覺色世間不可思議相，受、想、行、識世間不可思議相，如是乃至一切智世間不可思議相，道相智、一切相智世間不可思議相。善現！由如是義，甚深般若波羅蜜多能示如來、應、正等覺世間實相，名如來母，能生如來。」^^（大正7，234b1-12） [↑](#footnote-ref-87)
88. 《大般若波羅蜜多經》卷443〈47 示相品〉：

    ^「復次，善現！甚深般若波羅蜜多能示如來、應、正等覺世間自性空相，名如來母，能示如來世間實相。」

    時，具壽善現白佛言：「世尊！云何如是甚深般若波羅蜜多能示如來、應、正等覺世間自性空相？」

    佛言：「善現！甚深般若波羅蜜多能示如來、應、正等覺色世間自性空相，受、想、行、識世間自性空相，如是乃至一切智世間自性空相，道相智、一切相智世間自性空相。善現！由如是義，甚深般若波羅蜜多能示如來、應、正等覺世間實相，名如來母能生如來。」^^（大正7，234c23-235a4） [↑](#footnote-ref-88)
89. 《大正藏》原作「示」，今依《高麗藏》作「云」（第14冊，1075a20）。 [↑](#footnote-ref-89)
90. 《大般若波羅蜜多經》卷443〈47 示相品〉：

    ^「復次，善現！甚深般若波羅蜜多能示如來、應、正等覺世間無性空相，名如來母，能示如來世間實相。」

    時，具壽善現白佛言：「世尊！云何如是甚深般若波羅蜜多能示如來、應、正等覺世間無性空相？」

    佛言：「善現！甚深般若波羅蜜多能示如來、應、正等覺色世間無性空相，受、想、行、識世間無性空相，如是乃至一切智世間無性空相，道相智、一切相智世間無性空相。善現！由如是義，甚深般若波羅蜜多能示如來、應、正等覺世間實相，名如來母能生如來。」^^（大正7，234c13-23） [↑](#footnote-ref-90)
91. （復次，須菩提！般若波羅蜜示佛世間有法空。云何示佛世間有法空？示五眾世間有法空，乃至一切種智世間有法空。）＋復【聖】。（大正25，550d，n.3） [↑](#footnote-ref-91)
92. 《大般若波羅蜜多經》卷443〈47 示相品〉：

    ^「復次，善現！甚深般若波羅蜜多能示如來、應、正等覺世間無性自性空相，名如來母，能示如來世間實相。」

    時，具壽善現白佛言：「世尊！云何如是甚深般若波羅蜜多能示如來、應、正等覺世間無性自性空相？」

    佛言：「善現！甚深般若波羅蜜多能示如來、應、正等覺色世間無性自性空相，受、想、行、識世間無性自性空相，如是乃至一切智世間無性自性空相，道相智、一切相智世間無性自性空相。善現！由如是義，甚深般若波羅蜜多能示如來、應、正等覺世間實相，名如來母能生如來。」^^（大正7，235a4-15） [↑](#footnote-ref-92)
93. 《大般若波羅蜜多經》卷443〈47 示相品〉：

    ^時，具壽善現白佛言：「世尊！云何如是甚深般若波羅蜜多能示如來、應、正等覺世間純空相？」

    佛言：「善現！甚深般若波羅蜜多能示如來、應、正等覺色世間純空相，受、想、行、識世間純空相，如是乃至一切智世間純空相，道相智、一切相智世間純空相。善現！由如是義，甚深般若波羅蜜多能示如來、應、正等覺世間實相，名如來母能生如來。」^^（大正7，235a17-25） [↑](#footnote-ref-93)
94. 《大般若波羅蜜多經》卷443〈47 示相品〉：「^復次，善現！甚深般若波羅蜜多能示如來、應、正等覺世間相者，謂令不起此世間想，亦令不起他世間想。所以者何？以一切法皆無所有實不可得，無可依彼起此世間、他世間想。^^」（大正7，235b6-10） [↑](#footnote-ref-94)
95. （1）《雜阿含經》卷44（1188經）：

    ^佛住欝毘羅聚落尼連禪河側菩提樹下，成佛未久。爾時，世尊獨靜思惟，……復作是念：「無有諸天、魔、梵、沙門、婆羅門、天神、世人能於我所戒具足勝、三昧勝、智慧勝、解脫勝、解脫知見勝，令我恭敬宗重，奉事供養，依彼而住者。**唯有正法令我自覺，成三藐三佛陀者，我當於彼恭敬宗重，奉事供養，依彼而住。**所以者何？過去如來、應、等正覺亦於正法恭敬宗重，奉事供養，依彼而住；諸當來世如來、應、等正覺亦於正法恭敬宗重，奉事供養，依彼而住。」^^（大正2，321c18-322a7）

    （2）另參見《大方便佛報恩經》卷6（大正3，157b12-16）；《佛說自誓三昧經》（大正15，344c24-25）；《佛說如來獨證自誓三昧經》（大正15，347a27-28）；《正法念處經》卷61（大正17，359a25-27）；《大智度論》卷10〈1 序品〉（大正25，128c26-27）。 [↑](#footnote-ref-95)
96. （1）《高麗藏》作「巳」（第14冊，1075c9）。

    （2）印順法師，《大智度論》（標點本），p.2601作「己」。

    （3）《大正藏》原作「已」，今依印順法師《大智度論》（標點本）作「己」。 [↑](#footnote-ref-96)
97. 參見《大智度論》卷70〈49 問相品〉：「^須菩提！般若波羅蜜能示世間空。云何示世間空？示五眾世間空，示十二入世間空，示十八界世間空，示十二因緣世間空，**示我見根本六十二見世間空**；示十善道世間空，示四禪、四無量心、四無色定世間空；示三十七品世間空，示六波羅蜜世間空；示內空世間空，示外空世間空，示內外空世間空，示無法空世間空，示有法空世間空，示無法有法空世間空；示有為性世間空，示無為性世間空；示佛十力世間空，示十八不共法世間空，乃至示一切種智世間空。如是，須菩提！般若波羅蜜能生諸佛，能示世間相。^^」（大正25，549c13-24） [↑](#footnote-ref-97)
98. 《正觀》（6），p.182：《大智度論》卷1（大正25，289b26-290c26）、卷70（大正25，552a1-2）。 [↑](#footnote-ref-98)
99. 《大般若波羅蜜多經》卷443〈47 示相品〉：

    ^爾時，具壽善現白佛言：「世尊！甚深般若波羅蜜多為大事故出現世間，為不可思議事故出現世間，為不可稱量事故出現世間，為無數量事故出現世間，為無等等事故出現世間。」^^（大正7，235b11-15） [↑](#footnote-ref-99)
100. 《大般若波羅蜜多經》卷443〈47 示相品〉：「^善現！云何如是甚深般若波羅蜜多為不可思議事故出現世間？善現！一切如來、應、正等覺所有正等覺性、如來性、自然覺性、一切智性，皆不可思議，甚深般若波羅蜜多為此不可思議事故出現世間。^^」（大正7，235b23-27） [↑](#footnote-ref-100)
101. 稱（^ㄔㄥ^^）：1.稱量。（《漢語大詞典》（八），p.111） [↑](#footnote-ref-101)
102. 《大般若波羅蜜多經》卷443〈47 示相品〉：「^善現！云何如是甚深般若波羅蜜多為不可稱量事故出現世間？善現！一切如來、應、正等覺所有正等覺性、如來性、自然覺性、一切智性，定無有情有情數攝三界、五趣、四生攝者可能稱量，甚深般若波羅蜜多為此不可稱量事故出現世間。^^」（大正7，235b27-c4） [↑](#footnote-ref-102)
103. 《大般若波羅蜜多經》卷443〈47 示相品〉：「^善現！云何如是甚深般若波羅蜜多為無等等事故出現世間？善現！一切如來、應、正等覺所有正等覺性、如來性、自然覺性、一切智性，一切世間有情及法，尚無等者，況有能過！甚深般若波羅蜜多為此無等等事故出現世間。^^」（大正7，235c9-14） [↑](#footnote-ref-103)
104. 《大般若波羅蜜多經》卷443〈47 示相品〉：

     ^佛言：「善現！**非但如來、應、正等覺所有正等覺性、如來性、自然覺性、一切智性不可思議、不可稱量、無數量、無等等，亦有餘法不可思議、不可稱量、無數量、無等等。**善現！謂色亦不可思議、不可稱量、無數量、無等等，受、想、行、識亦不可思議、不可稱量、無數量、無等等，如是乃至一切智亦不可思議、不可稱量、無數量、無等等，道相智、一切相智亦不可思議、不可稱量、無數量、無等等。善現！一切法亦不可思議、不可稱量、無數量、無等等。善現！**於一切法真法性中，心及心所皆不可得**。」^^（大正7，235c18-28） [↑](#footnote-ref-104)
105. 《大般若波羅蜜多經》卷443〈47 示相品〉：「^復次，善現！色不可施設不可思議、不可稱量、無數量、無等等性，受、想、行、識亦不可施設不可思議、不可稱量、無數量、無等等性，如是乃至一切智不可施設不可思議、不可稱量、無數量、無等等性，道相智、一切相智亦不可施設不可思議、不可稱量、無數量、無等等性。^^」（大正7，235c28-236a5） [↑](#footnote-ref-105)
106. 《大般若波羅蜜多經》卷443〈47 示相品〉：

     ^佛言：「善現！色無限量故不可得，不可得故不可思議、不可稱量、無數量、無等等；受、想、行、識亦無限量故不可得，不可得故不可思議、不可稱量、無數量、無等等。如是乃至一切智無限量故不可得，不可得故不可思議、不可稱量、無數量、無等等；道相智、一切相智亦無限量故不可得，不可得故不可思議、不可稱量、無數量、無等等。」^^（大正7，236b17-25） [↑](#footnote-ref-106)
107. 《大般若波羅蜜多經》卷443〈47 示相品〉：

     ^佛言：「善現！色相不可思議、不可稱量、無數量、無等等故無限量，受、想、行、識相亦不可思議、不可稱量、無數量、無等等故無限量，如是乃至一切智相不可思議、不可稱量、無數量、無等等故無限量，道相智、一切相智相亦不可思議、不可稱量、無數量、無等等故無限量。」^^（大正7，236b29-c5） [↑](#footnote-ref-107)
108. 《大般若波羅蜜多經》卷443〈47 示相品〉：

     ^佛言：「善現！如是！如是！由此因緣，一切法皆不可思議、不可稱量、無數量、無等等。善現！以一切法皆不可思議、不可稱量、無數量、無等等故，一切如來、應、正等覺所有正等覺法、如來法、自然覺法、一切智法亦不可思議、不可稱量、無數量、無等等。善現！一切如來、應、正等覺所有正等覺法、如來法、自然覺法、一切智法皆不可思議，思議滅故；不可稱量，稱量滅故；無數量，數量滅故；無等等，等等滅故。善現！由此因緣，一切法亦不可思議、不可稱量、無數量、無等等。

     善現！一切如來、應、正等覺所有正等覺法、如來法、自然覺法、一切智法皆不可思議，過思議故；不可稱量，過稱量故；無數量，過數量故；無等等，過等等故。善現！由此因緣，一切法亦不可思議、不可稱量、無數量、無等等。」^^（大正7，236c13-28） [↑](#footnote-ref-108)
109. 《大般若波羅蜜多經》卷443〈47 示相品〉：「^善現！不可思議者但有不可思議增語，不可稱量者但有不可稱量增語，無數量者但有無數量增語，無等等者但有無等等增語。善現！由此因緣，一切如來、應、正等覺所有正等覺法、如來法、自然覺法、一切智法皆不可思議、不可稱量、無數量、無等等。^^」（大正7，236c28-237a5） [↑](#footnote-ref-109)
110. 《大般若波羅蜜多經》卷443〈47 示相品〉：「^善現！一切如來、應、正等覺所有正等覺法、如來法、自然覺法、一切智法，聲聞、獨覺、世間天、人、阿素洛等，皆悉不能思議、稱量、數量、等等。善現！由此因緣，一切如來、應、正等覺所有正等覺法、如來法、自然覺法、一切智法皆不可思議、不可稱量、無數量、無等等。^^」（大正7，237a11-17） [↑](#footnote-ref-110)
111. 《大般若波羅蜜多經》卷443〈47 示相品〉：「^佛說如是不可思議、不可稱量、無數量、無等等品時，眾中有五百苾芻不受諸漏心得解脫。^^」（大正7，237a17-19） [↑](#footnote-ref-111)
112. 聞大證小。（印順法師，《大智度論筆記》〔E015〕p.311） [↑](#footnote-ref-112)
113. （1）《正觀》（6），p.182：《大智度論》卷50（大正25，420c21-27）。

     （2）另參見《大智度論》卷20（大正25，211c1-2）、卷21（220b23-c9）、卷26（248c2-6）、卷27（257b20-22）、卷33（308b11-17）、卷38（341a27-b1）、卷50（419a29-421c21）、卷51（422c12-427b28）、卷52（42923-431a20）、卷54（444c24-27）、卷62（499b2-5）、卷67（527b24-528b11）。 [↑](#footnote-ref-113)
114. 新羅元曉撰《大慧度經宗要》引《大智度論》「般若定實相甚深極重」句，「般若」下「定」字作「之」字。（大正33，71b23） [↑](#footnote-ref-114)
115. （1）稱（^ㄔㄥ^^）：1.稱量。2.權衡，比較。（《漢語大詞典》（八），p.111）

     （2）稱（^ㄔㄣˋ^^）：1.相當，符合。（《漢語大詞典》（八），p.112） [↑](#footnote-ref-115)
116. **智慧不稱般若**：四釋—─似約觀照、實相，對論更詳。（印順法師，《大智度論筆記》〔E014〕p.310） [↑](#footnote-ref-116)
117. 凡夫、二乘、菩薩智慧，不能量般若得邊。（印順法師，《大智度論筆記》〔E020〕p.319） [↑](#footnote-ref-117)
118. 三種涅槃［似有差別］。（印順法師，《大智度論筆記》〔E021〕p.319） [↑](#footnote-ref-118)
119. 等＋（等）【石】。（大正25，552d，n.3） [↑](#footnote-ref-119)
120. （1）疋＝比【元】【明】【石】。（大正25，552d，n.4）

     （2）疋（^ㄆㄧˇ^^）：1.匹偶，相配。唐白居易《效陶潛》詩之十：“方知麴櫱靈，萬物無與疋。”參見“ 疋配 ”。（《漢語大詞典》（八），p.493） [↑](#footnote-ref-120)
121. 等＋（等）【聖】。（大正25，552d，n.6） [↑](#footnote-ref-121)
122. ┌捨寂定樂

     │受諸勞苦

     佛為眾生受五事 ┤與惡人共事

     │與人接對

     └入大眾會　　　（印順法師，《大智度論筆記》［B025］p.161） [↑](#footnote-ref-122)
123. （1）疾＝疲【聖】【石】。（大正25，552d，n.9）

     （2）《大正藏》原作「疾」，今依【聖】【石】及《高麗藏》作「疲」（第14冊，1078b7）。 [↑](#footnote-ref-123)
124. ┌佛法─────一切無明睡眠中最初覺故

     │如來法────如過〔去〕佛行六度，得如相來佛道故

     佛四事 ┤自然人法───簡聲聞

     └一切智人法──簡辟支 （印順法師，《大智度論筆記》［B025）p.162） [↑](#footnote-ref-124)
125. 得＝法【宋】【元】【明】【宮】【聖】【石】。（大正25，552d，n.11） [↑](#footnote-ref-125)
126. 《正觀》（6），p.181：《大智度論》卷50（大正25，420c21-28）。 [↑](#footnote-ref-126)
127. 《正觀》（6），p.182：《大智度論》卷51〈23 含受品〉（大正25，424b19-425a14）。 [↑](#footnote-ref-127)
128. 無生忍法＝無生法忍【聖】【石】。（大正25，552d，n.16） [↑](#footnote-ref-128)
129. 四佛：拘樓孫佛、拘那含佛、迦葉佛、釋迦牟尼佛。 [↑](#footnote-ref-129)
130. （1）《長阿含經》卷1（1經）《大本經》：「^此賢劫中有佛名拘樓孫，又名拘那含，又名迦葉，我今於賢劫中成最正覺。^^」（大正1，1c19）

     （2）另參見《雜阿含經》卷34（956經）（大正2，243b13-244a8），《七佛經》（大正1，150a17-24），《增壹阿含經》卷45〈48 不善品〉（大正2，790a27-b13），《大智度論》卷9〈1 序品〉（大正25，125a13-15）。 [↑](#footnote-ref-130)