`2709`慧日佛學班第14期／福嚴推廣教育班第25期

**《大智度論》卷94**

**〈釋畢**[[1]](#footnote-1)**定品第八十三之餘**[[2]](#footnote-2)**〉**

**（大正25，715a15-718b10）**

釋厚觀（2013.03.16）

^【**經**】

**貳、化他德成**^^（承上卷93〈83 釋畢定品〉）

^**（壹）為利益眾生故受畜生身**^^（承上卷93〈83 釋畢定品〉）

^**（貳）菩薩行般若，以方便力起神通，隨意受身，嚴土熟生**^^（承上卷93〈83 釋畢定品〉）

^**一、菩薩成就白淨無漏法，現受畜生身而不染**^^（承上卷93〈83 釋畢定品〉）

^**二、菩薩住無所得般若空中起神通，為眾生隨意受身**

**（一）明由般若起方便**

**1、住無所得空中，得無上菩提**

「世尊！菩薩摩訶薩住何等白淨法，能作如是方便力[[3]](#footnote-3)而不受染污？」[[4]](#footnote-4)

佛言：「菩薩用般若波羅蜜作如是方便力，於十方如恒河沙等國土中饒益眾生，亦不貪著是身。何以故？著者、著法、著處──是三法皆不可得，自性空故。

空不著空，空中無著者，亦無著處。何以故？**空中，空相不可得**。

須菩提！是名不可得空。

菩薩住是空[[5]](#footnote-5)中，能得阿耨多羅三藐三菩提。」[[6]](#footnote-6)

**2、住般若則住一切法**

「世尊！菩薩但住般若波羅蜜中得阿耨多羅三藐三菩提，不住餘法中耶？」

`2710`「須菩提！頗有（715b）法不入般若波羅蜜者不？」

「世尊！若般若波羅蜜自性空，云何一切法皆入般若波羅蜜中？世尊！空中無有法若入、若不入。」

「須菩提！一切法、一切法相空不？」

「世尊！空。」

「須菩提！若一切法、一切法相空，云何言『一切法不入空中』？」

**（二）明方便起神通諸行**

**1、須菩提問**

須菩提白佛言：「世尊！云何菩薩摩訶薩行般若波羅蜜時，住一切法空中，能起神通波羅蜜；[[7]](#footnote-7)住是神通波羅蜜中，到十方如恒河沙等國土，供養現在諸佛，聞諸佛說法，於諸佛所種善根？」

**2、佛答**

**（1）菩薩行般若，遍觀國土、諸佛皆空，能以方便起神通**

佛告須菩提：「菩薩摩訶薩行般若波羅蜜時，觀是十方如恒河沙等**國土**皆空，是國土中**諸佛**亦性空，但假名字故，諸佛**現身所假名字**亦空。

若十方國土及諸佛性不空者，**空為有偏**；以空不偏故，一切法、一切法相空。以是故，一切法、一切法相空。[[8]](#footnote-8)

是故菩薩摩訶薩行般若波羅蜜，用方便力，生神通波羅蜜；住是神通波羅蜜中，起天眼、天耳、如意足、知他心智[[9]](#footnote-9)、宿命智[[10]](#footnote-10)，知眾生生死。[[11]](#footnote-11)

**（2）起神通，自他行成**

**A、明自行成**

**`2711`（A）神通波羅蜜是菩提道，能令自他見善法亦無所著**

若菩薩遠離神通波羅蜜，不能得饒益眾生，亦不能得阿耨多羅三藐三菩提。是菩薩摩訶薩神通波羅蜜，是阿耨多羅三藐三菩提[[12]](#footnote-12)道。

何以故？用是天眼自見諸善法，亦教他人令得諸善法，於善法亦不著，諸善法自性空故。空無所著，若著則受味，是空中無有味。[[13]](#footnote-13)

**（B）觀一切法空，不起有漏業，為眾生說法亦不著眾生**

是菩薩摩訶薩行般若波羅蜜時，能生如是天眼，用是眼[[14]](#footnote-14)觀一切法空；見是法空，不取相、不作業；亦為[[15]](#footnote-15)人說是法，亦不得眾生相、不得眾生名。[[16]](#footnote-16)

**（C）得無礙般若，起無礙神通**

如是菩薩摩訶薩用無所得法故起神通波羅蜜，用是神通波羅蜜，神通所應作者（715c）能作。[[17]](#footnote-17)

**B、化他行成**

**（A）略明：遊戲神通，廣演道法，饒益眾生**

**a、總說**

是菩薩用天眼通過於人眼，見十方國土；見已，飛到十方，饒益眾生──或以布施、或以持戒、或以忍辱、或以精進、或以禪定、或以智慧，饒益眾生；或以三十七助道法，或以諸禪、解脫、三昧，或以聲聞法、或以辟支佛法、或以菩薩法、或以佛法，饒益眾生。

**b、別辨**

**（a）教修六度**

**Ⅰ、教布施**

為慳者如是說[[18]](#footnote-18)法：『諸眾生！當行布施。貧窮是苦惱法！貧窮之人自不能益，何能益他？以是故，汝等當勤布施，自身得樂，亦能令他得樂；莫以貧窮故共相食噉，不得離三惡道。』

**`2712`Ⅱ、教持戒**

為破戒者說法：『諸眾生！破戒法大苦惱！破戒之人自不能益，何能益他？破戒法受苦果報──若在地獄，若在餓鬼，若在畜生。汝等墮三惡道中，自不能救，何能救人？以是故，汝等[[19]](#footnote-19)不應隨破戒心，死時有悔。』

**Ⅲ、教忍辱**

若有共相瞋諍者，說如是法：『諸眾生！莫共相瞋！瞋亂心人，不順善法。汝等今共相瞋亂心，或墮地獄，若餓鬼、畜生中。以是故，汝等不應生一念瞋恚心，何況多！』

**Ⅳ、教精進、禪定、智慧**

為懈怠眾生說法，令得精進。

散亂眾生，令得禪定。

愚癡眾生，令得智慧亦如是。

**（b）教除三毒**

行婬欲者，令觀不淨；瞋恚者，令觀慈心；愚癡眾生，令觀十二因緣。

**（c）教入正道**

行非道眾生，令入正道，所謂聲聞道、辟支佛道、佛道。為是眾生如是說法：『汝等所著是法性空，性空法中不可得著，不著相是空相。』

**c、舉喻勸修**

如是，須菩提！菩薩摩訶薩行般若波羅蜜時，住神通波羅蜜中，為眾生作利益。

須菩提！菩薩若遠離神通，不能隨眾生意善說[[20]](#footnote-20)法。以是故，須菩提！菩薩摩訶薩行般若波羅蜜時，應起神通。

須菩提！譬如鳥無翅不能高（716a）翔；菩薩無神通，不能隨意教化眾生。

以是故，須菩提！菩薩摩訶薩行般若波羅蜜，應起諸神通；起諸神通已，若欲饒益眾生，隨意能益。

**（B）廣說：以神通饒義一切眾生，應機施教，隨意受身而無染**

**a、以通化導**

**（a）天眼通**

是菩薩用天眼見如恒河沙等諸國土及見是國土中眾生；見已，用神通力往到其所，知眾生心，隨其所應而為說法──或說布施，或說持戒，或說禪定，乃至或說涅槃法。

**（b）天耳通**

是菩薩用天耳聞二種音聲：若人、若非人。用天耳聞十方諸佛所說法，皆能受持；如所聞法為眾生說──或說布施，乃至或說涅槃。

**`2713`（c）他心通**

是菩薩淨他心智，用他心智知眾生心，隨其所應而為說法──或說布施，乃至或說涅槃。

**（d）宿命通**

是菩薩宿命智憶念種種本生處，亦自憶、亦憶他人；用是宿命智，念過去在在處處諸佛名字及弟子眾；有眾生信樂宿命者，為現宿命事而為說法──或說布施，乃至或說涅槃。

**（e）神足通**

用如意神通力到種種無量諸佛國土，供養諸佛，從諸佛種善根，還來本國。

**（f）漏盡通**

是菩薩漏盡神通智證，用是漏盡神通智證故，為眾生隨應說法──或說布施，乃至或說涅槃。

**b、用神通力，隨意受身，苦樂不染**

如是，須菩提！菩薩摩訶薩行般若波羅蜜時，應如是起諸[[21]](#footnote-21)神通。

菩薩用修是神通故，隨意受身，苦樂不染；譬如佛所化人，作一切事，苦樂不染。[[22]](#footnote-22)

**三、以神通嚴土熟生，滿菩提願，轉法輪度眾生**

**（一）以遊戲神通嚴土熟生，得無上菩提**

菩薩摩訶薩行般若波羅蜜時，應如是遊戲神通，能淨佛國土、成就眾生。

復次，須菩提！菩薩摩訶薩不淨佛國土、不成就眾生，不能得阿耨多羅三藐三菩提。

何以故？因緣不具足故，不能得阿耨多羅三藐三菩提。」

**（二）一切善法皆是無上菩提因緣**

**1、總説**

須菩提白佛言：「世尊！何等是菩薩摩訶薩因緣具足已，得阿耨多羅（716b）三藐三菩提？」

佛告須菩提：「一切善法是菩薩阿耨多羅三藐三菩提因緣。」[[23]](#footnote-23)

**2、別辨**

**（1）約施度明**

**`2714`A、以無分別心行布施，自利利他**

須菩提白佛言：「世尊！何等是善法，以是善法故，得阿耨多羅三藐三菩提？」

佛告須菩提：「菩薩從初發意已來，檀波羅蜜是善法因緣，是中無分別是施者、是受者，性空故。用是檀波羅蜜，能自利益，亦能利益眾生──從生死拔出，令得涅槃[[24]](#footnote-24)。是諸善法皆是菩薩摩訶薩阿耨多羅三藐三菩提**因緣**。[[25]](#footnote-25)

**B、三世菩薩，得度生死**

行是道，過去、未來、現在諸菩薩摩訶薩得度生死──已度、今度、當度。[[26]](#footnote-26)

**（2）例餘法**

尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜，四禪、四無量心、四無色定，四念處乃至八聖道分，十八空，八背捨、九次第定，陀羅尼門，佛十力、四無所畏、四無礙智、十八不共法──如是等功德，皆是阿耨多羅三藐三菩提道。

**（3）結**

須菩提！是名善法。

**（三）具足諸善法，成佛度眾生**

菩薩摩訶薩具足是善法已，當得一切種智；得一切種智已，當轉法輪；轉法輪已，當度眾生。」^^

【**論**】釋曰：

**貳、化他德成**（承上卷93〈83 釋畢定品〉）

**（壹）為利益眾生故受畜生身**（承上卷93〈83 釋畢定品〉）

**（貳）菩薩行般若，以方便力起神通，隨意受身，嚴土熟生**（承上卷93〈83 釋畢定品〉）

**一、菩薩成就白淨無漏法，現受畜生身而不染**（承上卷93〈83 釋畢定品〉）

**（一）具足一切善根**（承上卷93〈83 釋畢定品〉）

爾時，須菩提問：「住[[27]](#footnote-27)何等善根故能受此身？」

佛答：「菩薩摩訶薩一切善法具足。」[[28]](#footnote-28)

**`2715`（二）方便受畜生身而不染**（承上卷93〈83 釋畢定品〉）

乃至須菩提大歡喜白佛言：「菩薩摩訶薩大方便成就力，**住何等聖無漏法**，能受此身而不為畜身所染？」譬如幻師，亦如變化。「**住何等白淨法**，能作如是方便？」

佛答：「菩薩以般若波羅蜜力故，能成就如是方便──作種種身，能利益十方國土中眾生，亦不貪是身。」[[29]](#footnote-29)

**二、菩薩住無所得般若空中起神通，為眾生隨意受身**

**（一）明由般若起方便**

**1、住無所得空中，得無上菩提**

佛此中說因緣：「是菩薩三法不可得：一者、是菩薩身，二者、所作鹿、馬，三者、所用法。」何以故？是法皆性空。

空亦不著空，空中亦無（716c）貪著[[30]](#footnote-30)。

法無故眾生無，眾生無故法亦無。

此中佛說因緣：「空中空不可得。」不可得故，菩薩云何貪是智慧？

「是名**無所得空**般若波羅蜜，菩薩住是中，能得阿耨多羅三藐三菩提。」

以無障礙故易得。

**2、住般若則住一切法**

須菩提問：「菩薩住六波羅蜜乃至十八不共法，今何以但說『住無所得般若波羅蜜中得』？」

佛答：「須菩提！何法不入般若中？」

一切法皆入般若波羅蜜中；若住般若波羅蜜，則住一切法。

復問：「若般若波羅蜜性空，云何一切法皆入中？」此中須菩提自說因緣：「一切法性空中，無有法出、無有法入。」

佛告須菩提：「^一切法、一切法相空耶？^^」

「^世尊！空。^^」

「須菩提！若一切法、一切法相空，一切法應入空中，汝云何言『空中無有法出入』？」

**（二）明方便起諸神通行**

**1、須菩提問**

爾時，須菩提心伏受解；聞是菩薩化身度眾生，今問：「世尊！菩薩云何住一切法空中，能起神通波羅蜜，到十方如恒河沙國土供養佛、聽法、種甚深善根？」

`2716`「善根」者，諸陀羅尼、三昧門、無礙解脫[[31]](#footnote-31)之根本。

須菩提意：般若波羅蜜性空，云何菩薩安住性空波羅蜜中能行是神通有法？

**2、佛答**

**（1）菩薩行般若，遍觀國土、諸佛皆空，能以方便起神通**

**A、行般若時遍觀十方國土、諸佛皆空**

佛言：「空故能行。所以者何？須菩提！菩薩行般若時，觀十方如恒河沙國土皆空，是國土諸佛亦空。」

**※ 因論生論：為何別說國土空，諸佛亦空**

問曰：若國土空，佛亦應空，何以別說？

答曰：佛以無量阿僧祇[[32]](#footnote-32)實功德得是身，能以一足指動十方如恒河沙國土；又菩薩世世來深愛重佛，不能疾觀使空。

是故不共國土合說。

**B、若十方國土、諸佛不空者，則空有偏**

此中佛自說因緣：「若十方國土及諸佛不空者，空為有偏。有偏名有空、不空處。今實（717a）不偏，故一切法、一切法相空。」

**C、行般若，遍觀一切法空無礙，能以方便起神通**

菩薩行般若波羅蜜，一切法無礙；以肉眼觀色不通──見上、不見下，見前、不見後，通見、障不見，晝見、夜不見；知肉眼力少故，以方便更求天眼。

「方便力」者，令他界四大來在身中。

用天眼義，如先說。[[33]](#footnote-33)

生天耳、如意足、他心智、宿命智，知眾生生死所趣等。

**（2）起神通，自他行成**

**A、明自行成**

**（A）神通波羅蜜是菩提道，能令自他見善法亦無所著**

**a、神通波羅蜜是菩提道**

菩薩若無神通，不能得饒益眾生。何以故？若無神通，云何能令多眾生發心？菩薩有神通，猶尚不能盡令眾生發心，何況無！

是故神通波羅蜜是菩薩所行道。

**b、諸法皆空故，令自他見善法亦無所著**

**（a）性空故無所著**

菩薩自見善法，亦令他人得見善法，亦不著是善法。何以故？是法性皆空故。

**`2717`（b）釋疑：云何言「用天眼見善法，見一切法性空」**

問曰：天眼可見色，云何「見善法」？又言「見一切法性空」？

答曰：因中說果。以**天眼**見，自見己身及見十方眾生，然後用**他心智、宿命智**求其今世、後世善根；是善根及果報，久皆磨滅[[34]](#footnote-34)，磨滅故見空。

**（c）善根無自性故空，不可受味、不可著**

是善根皆是有為法、無自性，無自性故空，空故不可著，亦不可受味，不可受味故不著。

譬如蠅無處不著，唯不著火焰。眾生愛著亦如是，善、不善法中皆著，乃至非有想非無想著故，不能入涅槃；唯不能著般若波羅蜜性空火。

所以者何？般若波羅蜜、般若波羅蜜相空；若般若波羅蜜不空，即是味，是可著處。

**（B）觀一切法空，不起有漏業，為眾生說法亦不著眾生**

菩薩住是智慧中，不起有漏業，為眾生說法，亦知眾生假名不可得。

**（C）得無礙般若，起無礙神通**

安住是無所得般若波羅蜜中，而能具足神通事；若菩薩不得是無障礙般若，則不能得無礙神通。

**B、化他行成**

**（A）略明：遊戲神通，廣演道法，饒益眾生**

**a、總說**

菩薩得是無障礙空神通，飛到十方國土，利（717b）益眾生，如《經》中廣說，或以布施、或以持戒等。

**b、別辨**

慳者為說布施等六波羅蜜義，如此中佛自廣說。

**c、舉喻勸修**

**（a）舉喻：如鳥無翅不能飛翔**

如此中說譬喻：如鳥無翅不能飛翔；菩薩亦如是，無神通波羅蜜，不能教化眾生。

**（b）以六神通自利利他**

**Ⅰ、天眼通**

菩薩以天眼見十方國土、諸佛及一切眾生。

**Ⅱ、天耳通**

以天耳力，從諸佛聞法。

**Ⅲ、神足通**

以如意神通力，放大光明，或現水火作種種變化，現奇特事，令眾生發希有`2718`尊重心。

**Ⅳ、他心通**

以他心智力故，知他心心數法所著、所厭，可度、不可度，是利、是鈍，是善根成就、是未成就──如是等知他眾生心，攝取善根成就者。

**Ⅴ、宿命通**

有可度者，以宿命智、生死智觀其本末：「何所從來？種何善根？所好何行？從此終當生何所？何時當得解脫？」如是籌量思惟，知可度者過去業因緣、未來世果報。

**Ⅵ、漏盡通**

復以神通力，是人應以恐怖度者，以地獄示之：「汝當生此中。」應以歡喜度者，示以天堂；眼見是事，心懷驚怖、歡喜，厭患世間。爾時，以**漏盡神通**說漏盡法；眾生聞是法，破其著心，以三乘而得涅槃。

**（c）結：若離神通則不能饒益眾生**

譬如白鷺[[35]](#footnote-35)欲取魚時，籌量進止，不失期[[36]](#footnote-36)會，知其可得，即便取之，終不空也。

菩薩亦如是，以神通力故，觀眾生本末，應度因緣、國土、時節，知其信等諸根增[[37]](#footnote-37)利、諸因緣具足而為說法，則不空也。

是故說：「菩薩離神通，不能饒益眾生；如鳥無翅。」

**（B）廣說：以神通饒義一切眾生，應機施教，隨意受身而無染**

**a、以通化導**

餘神力，如佛自說：「以天眼見十方眾生生死，亦知眾生心，隨意說法。」

**b、用神通力，隨意受身，苦樂不染**

乃至善修神通力，而為眾生受身，不為苦樂所污。

是菩薩於眾生中，或為父、或為子[[38]](#footnote-38)，（717c）或為師、或為弟子，或為主、或為奴，或為象馬、或為乘象馬者，或時富貴力勢、或時貧賤──於此諸事，亦不為染污；譬如佛所化人，作一切事，不染苦樂。

「一切事」者，如先作種種阿僧祇身度眾生。

「苦樂不染」者，樂中不生愛[[39]](#footnote-39)，苦中不生瞋[[40]](#footnote-40)；不如生死眾生隨處起煩惱。

**三、以神通嚴土熟生，滿菩提願，轉法輪度眾生**

**（一）以遊戲神通嚴土熟生，得無上菩提**

**`2719`1、以遊戲神通嚴土熟生**

菩薩應如是遊戲神通，成就眾生、淨佛國土。

**※ 因論生論：神通何以名「遊戲」**

問曰：菩薩神通力有所作，何以名「遊戲」？

答曰：

**（1）如幻師種種現變故名為「戲」**

「戲」名如幻師種種現變；菩薩神通種種現化，名之為「戲」。

**（2）空行為上，神通為下，如小兒，故名為「遊戲」**

復次，佛法中三三昧，空名為上行。何以故？似如涅槃無所著、無所得故。

諸餘行法，皆名為下下，如小兒。是故說神通力名為「遊戲」，於成就眾生、淨佛土中，最為要用。

「成就眾生」，如是中說：「淨佛土，共修善根。」

**2、若不能成就眾生、淨佛國土，不能得無上菩提**

問曰：何必要用成就眾生、淨佛國土？

答曰：佛自說因緣：「不成就眾生、淨佛國土，不能得無上道。何以故？因緣不具足，則不能得阿耨多羅三藐三菩提。」

**（二）一切善法皆是無上菩提因緣**

**1、總説**

「因緣」者，所謂一切善法。

**2、別辨**

**（1）正釋經文**

從初發意行檀波羅蜜乃至十八不共法，於是行法中，無憶想分別──是施者、是財物、是受者；乃至十八不共法亦如是。

若菩薩不著心、無所分別行六波羅蜜乃至十八不共法，是為阿耨多羅三藐三菩提因緣。以是道得阿耨多羅三藐三菩提，亦能自度，又能度眾生。

**（2）別論**

**A、明著心行布施等之過失**

**（A）若著心布施，雖有小利而有大過**

問曰：菩薩若著心布施，有何等過而不名具足？著心布施，受者恩重。

答曰：雖有小利而有大過；如美食雜毒，雖有美利而自喪命。

**（B）明過失**

問曰：何者是過？

答曰：

**a、易生恚怒、怨嫌、心悔**

若著心布施，有不稱意事，則生恚（718a）怒；若受者不感其恩，即成怨嫌。

`2720`若著心供養善人，有少凶衰，則嫌布施無[[41]](#footnote-41)應，悔惜所施；若布施心悔，所受果報則不清淨。

**b、增長三毒受罪苦**

**（a）貪因緣受三惡道苦**

復次，著心布施者，深[[42]](#footnote-42)心**貪著**財物，若有侵奪，則[[43]](#footnote-43)便加害；自念：「我為福德好事集財，汝何故侵奪？」先貪財物，為今世事而作[[44]](#footnote-44)布施，為後世事，愛惜轉深；以染[[45]](#footnote-45)著故，若有侵奪，能為重罪；重罪因緣故，受三惡道苦。

**（b）瞋因緣故受諸苦惱**

復次，貪著因緣故生**瞋恚**，瞋恚因緣故加刀杖；刀杖殺害，受諸苦惱。

**（c）癡因緣故必致大患**

復次，人起**愚癡**業，大不安隱，行此虛誑不實事故，後必致大患。

十方諸佛皆說無相解脫門，諸法無相相是為實。若人取是財物虛誑不實相，然後心著；心著故，期大果報而能施與。譬如人欲求多收故，大用穀子。如是著心布施，果報少而不淨，終歸於盡，受諸憂惱，不可稱說，皆由取相故，有如是過。

若以如實相行布施，無有如是過；無量阿僧祇生死中，受諸福樂而亦不盡，乃至得阿耨多羅三藐三菩提。

**c、先著善法，後著空法，則失二種法：失先善法，後墮邪見**

復次，若人以著心行善法，是人若聞諸法畢竟空，即時捨所行法，著是空法取相，以此為實，先者為虛誑；是人則失二種法：失先善法，而墮邪見。著心者，有如是過；譬如重病之人，雖有眾藥，療之無損，藥復作病。

**d、結**

著心行諸功德，有如是等過罪。

**B、明無著心布施之得**

**（A）捨著心，不取空相，為眾生回向無上菩提**

菩薩捨於著心，不取空相；如「如」、「法性」、「實際」，於布施等法亦如是見。為一切眾生迴向阿耨多羅三藐三菩提。

**（B）知諸法實相，亦知布施實相，以諸法實相迴向**

復次，菩薩布施時，作是念：「如十方三世諸佛畢竟清淨智慧，知諸法實相，亦（718b）知是布施相；我亦以是性迴向。」

**`2721`（C）以清淨智慧觀，諸法皆入勝義，清淨無別異**

復次，是菩薩一切五情、心心數法中不用不行，不能知諸法相故。是法皆是因緣邊生，虛誑，無有自性故；我今欲知諸法實相迴向，是諸虛誑入實相中，皆無有異。

我今未能得諸法[[46]](#footnote-46)清淨實智慧故，有所分別是虛、是實。以清淨智慧知之，則皆作第一義諦；入第一義諦中，皆為清淨，無有別異。

**（D）結**

如是布施等，迴向，直至佛道。是故說：「無所分別心，能行布施等，是名真菩薩道。」

**`2722`〈釋四諦品**[[47]](#footnote-47)**第八十四〉**

**（大正25，718b11-721b27）**

^【**經**】

**壹、佛與菩薩所行雖同，而有已得、當得之異**

**（壹）須菩提問**

須菩提白佛言：「世尊！若是諸法是菩薩法，何等是佛法？」[[48]](#footnote-48)

**（貳）佛答**

**一、印可所問**

佛告須菩提：「如汝所問『是諸法是菩薩法，何等是佛法』者。

**二、正答**

**（一）標宗：得一切種智、斷煩惱習乃名為佛，而菩薩未成滿**

須菩提！菩薩法亦是佛法。

若知一切種[[49]](#footnote-49)，是得一切種智，斷一切煩惱習，菩薩當得是法；佛以一念相應慧知一切法已，得阿耨多羅三藐三菩提。

須菩提！是為菩薩、佛之差別。[[50]](#footnote-50)

**（二）舉喻：如向道、得果之異**

譬如向道、得果異，是二人俱為聖人[[51]](#footnote-51)。

**（三）合法**

如是，須菩提！菩薩摩訶薩無礙道中行，是名菩薩摩訶薩；解脫道中無一切闇蔽[[52]](#footnote-52)，是為佛。」[[53]](#footnote-53)

**貳、一切法自相空雖不二，然迷悟有別**

**（壹）須菩提問**

須菩提白佛言：「世尊！若一切法自相空，自相空法中，云何有差別之異──是地獄、`2723`是餓鬼、是畜生、是天、是人，是性地人[[54]](#footnote-54)、是八地人[[55]](#footnote-55)、是須陀洹人、是斯陀含、阿那含、阿羅漢人、是辟支佛、是菩薩、是多陀阿伽度、阿羅呵、三藐三佛陀？

世尊！如**諸人**不可得，**業因緣**亦不可得，**果報**亦不可得！」

**（貳）佛答**

**一、自相空中無別**

佛言：「如是！如是！如汝所言，自相空法中，**無眾生、無業因緣、無果報**。

**二、因迷悟不同而有差別**

**（一）眾生迷故造業受報**

須菩提！眾生不知是諸法自相空，是（718c）眾生作業因緣──若善、若惡、若無動：**罪業**因緣故，墮三惡道中；

**福業**因緣故，在人、天中生；

**無動業**因緣故，色、無色界中生。

**（二）菩薩悟故得道饒益眾生**

是菩薩摩訶薩行檀波羅蜜乃至十八不共法時，盡受行是助道法[[56]](#footnote-56)；如金剛三昧得阿耨多羅三藐三菩提；得已，饒益眾生。是利常不失故，不墮五[[57]](#footnote-57)道生死中。」

**參、佛不得五道生死，為眾生故證得菩提，廣說四諦、實諦**

**（壹）諸法自相空中無業果差別**

須菩提白佛言：「世尊！佛得阿耨多羅三藐三菩提已，得五道生死不？」[[58]](#footnote-58)

佛言：「不得也！須菩提！」

「世尊！得業若黑、若白[[59]](#footnote-59)、若不黑不白不？」[[60]](#footnote-60)

佛言：「不也！」

**（貳）愍眾生不知性空故，菩薩發心求道**

**一、須菩提問**

「世尊！若不得，云何說是地獄、餓鬼、畜生、人、天、須陀洹乃至阿羅漢、辟支佛、菩薩、諸佛？」[[61]](#footnote-61)

**`2724`二、佛答**

**（一）正說**

「須菩提！若眾生知諸法自相空，菩薩摩訶薩不求阿耨多羅三藐三菩提，亦不拔眾生於三惡趣，乃至五道往來[[62]](#footnote-62)生死中。

須菩提！以眾生實不知諸法自性空故，不得脫五道生死；是菩薩從諸佛所聞諸法自性[[63]](#footnote-63)空，發意求阿耨多羅三藐三菩提。

**（二）釋因**

須菩提！諸法不爾如凡夫人所著；

是眾生於無所有法中，顛倒妄想分別得法──無眾生有眾生相[[64]](#footnote-64)，無色色[[65]](#footnote-65)相，無受想行識受[[66]](#footnote-66)想行識相；乃至一切有為法無所有，用顛倒妄想心，作身、口、意業因緣，往來五道生死中，不得脫。[[67]](#footnote-67)

**（參）為眾生故行菩薩道、得菩提**

是菩薩摩訶薩行般若波羅蜜時，**一切善法內般若波羅蜜中**，行菩薩道，得阿耨多羅三（719a）藐三菩提；[[68]](#footnote-68)

**（肆）成佛道已，教化眾生**

**一、說四諦、三寶**

得阿耨多羅三藐三菩提已，為眾生說四聖諦──苦、苦集、苦滅、苦滅道，開示分別。一切助道善法皆入四聖諦中，[[69]](#footnote-69)用是助道善法故，分別有三寶。何等三？佛寶、法寶、`2725`僧寶。不信拒逆[[70]](#footnote-70)是三寶故，不得離五道生死。」[[71]](#footnote-71)

**二、說一乘實諦**

**（一）總明四諦平等即是涅槃**

**1、須菩提問**

須菩提白佛言：「世尊！用苦聖諦得度？用苦智得度？用集聖諦得度？用集智得度？用滅聖諦得度？用滅智得度？用道聖諦得度？用道智得度？」

**2、佛答**

佛告須菩提：「非苦聖諦得度，亦非苦智得度；乃至非道聖諦得度，亦非道智得度。

須菩提！是**四聖諦平等**故，我說即是涅槃；不以苦聖諦，不以集、滅、道聖諦，亦不以苦智，不以集、滅[[72]](#footnote-72)、道[[73]](#footnote-73)智得涅槃。」[[74]](#footnote-74)

**（二）別明四諦平等義**

**1、須菩提問**

須菩提白佛言：「世尊！何等是四聖諦平等？」

**2、佛答**

**（1）無四諦、四諦智**

「須[[75]](#footnote-75)菩提！若無苦、無苦智，無集、無集智，無滅、無滅智，無道、無道智，是名四聖諦平等。

**（2）四諦實相**

復次，須菩提！是四聖諦如、不異、法相、法性、法住、法位、實際，有佛、無佛，法相常住，為不誑不失故。[[76]](#footnote-76)

**肆、通達實相入菩薩位，成就空觀巧說法**

**（壹）通達實諦，能過二乘，入菩薩位，順向菩提**

**`2726`一、總說**

是菩薩摩訶薩行般若波羅蜜時，為通達實諦故，行般若波羅蜜。」[[77]](#footnote-77)

**二、別論**

**（一）須菩提問**

須菩提白佛言：「世尊！云何菩薩摩訶薩為通達實諦故，行般若波羅蜜時，如通達實諦故，不墮聲聞、辟支佛地，直入菩薩位中？」

**（二）佛答**

**1、見一切法空，入菩薩位，不從頂墮**

佛告須菩提：「若菩薩摩訶薩如實見諸法；見已，得無所有法；得無所有法已，見一切法空──四聖諦所攝、四聖諦所不攝法皆空。

若如是觀，是時，便入菩薩位中；是為菩薩住性地中，不從頂墮。

用是頂墮故，墮聲聞、辟支佛地。[[78]](#footnote-78)

**2、通達實相，順向菩提**

是菩薩住性地中，能生四禪、四無量心、四無色定。

是菩薩住是初定地中，分別一切諸（719b）法，通達四聖諦──知苦，不生緣苦心；乃至知道，不生緣道心。但順阿耨多羅三藐三菩提心，觀諸法如實相。」[[79]](#footnote-79)

**（貳）空觀成就，以方便力為眾生說法**

**一、以自相空觀諸法**

**（一）明觀行**

「世尊！云何觀諸法如實相？」

佛言：「觀諸法空。」

「世尊！何等空？」

佛[[80]](#footnote-80)言：「自性[[81]](#footnote-81)空。是菩薩用如是智慧觀一切法空，無法性可見住是性中得阿耨多羅`2727`三藐三菩提。[[82]](#footnote-82)

**（二）釋因由：諸法無自性，非佛、菩薩、二乘所作**

何以故？無性相是阿耨多羅三藐三菩提；非諸佛所作，非辟支佛所作，亦非阿羅漢所作，亦非向道人所作，亦非得果人所作，亦非菩薩所作。[[83]](#footnote-83)

**二、愍眾生不知實相故，菩薩行般若，以方便力為眾生說法**

但眾生不知不見諸法如實相，以是事故，菩薩摩訶薩行般若波羅蜜，以方便力故，為是眾生說法。」^^

【**論**】

**壹、佛與菩薩行雖同，而有已得、當得之異**

**（壹）須菩提問**

問曰：佛法、菩薩法大有差別：佛是一切智，菩薩未是一切智。須菩提何故生疑而問佛：「何等是諸菩薩法？何等是佛法？」

答曰：此中佛教菩薩如佛所行，應如是行六波羅蜜等乃至一切種智。

是故須菩提問：「若如佛行，與佛何異？」

**（貳）佛答**

**一、印可所問**

佛可其意，應如是問。

**二、正答**

**（一）標宗**

**1、論主釋：諸法行處同，智慧利鈍異**

色等諸法行處是同，但智慧利鈍有異。

**2、引經明：得一切種智、斷煩惱習乃名為佛，而菩薩未成滿**

此中佛自說因緣：

**菩薩**雖如實行六波羅蜜而未能周遍[[84]](#footnote-84)，未能入一切門[[85]](#footnote-85)，是故不名為佛。

若菩薩已[[86]](#footnote-86)入一切種智門，入諸法實相中，以一念相應智慧得阿耨多羅三藐三菩提，斷一切煩惱習，得諸法中自在力，爾時名為**佛**。

**`2728`（二）舉喻、合法**

**1、論主釋：如月十四日、十五日之別**

如月十四日、十五日，雖同為月──

十四日不能令大海水潮；菩薩亦如是，雖有實智慧清淨，未能具足諸佛法故，不能動一切十方眾生。

月十五日光明盛滿時，能令大海水潮；菩薩成佛亦如是，放大（719c）光明，能動十方國土眾生。

**2、引經說**

**（1）舉喻：如向道、得果之異**

此中佛自說譬喻：「如向道、得果，雖[[87]](#footnote-87)同為聖人而有差別。」

**（2）合法：初發心乃至金剛三昧名為菩薩，斷一切法中疑則名為佛**

菩薩亦如是，行者名為「菩薩」，從初發心乃至金剛三昧；

佛已得果，斷[[88]](#footnote-88)一切法中疑，無所不了，故名為「佛」。

**貳、一切法自相空雖不二，然迷悟有別**

**（壹）須菩提問**

須菩提復問：「自相空法中差別不可得──所謂是地獄乃至天，是性人、八人，是須陀洹乃至佛！世尊！如地獄等眾生不可得，業因緣亦應不可得。何以故？作業者不可得；業不可得故，果報亦不可得。佛云何說『佛與菩薩有差別』？」

**（貳）佛答**

**一、自相空中無別**

佛可須菩提意，

**二、因迷悟不同而有差別**

**（一）眾生不知自性空故造業受報**

**1、略明經義**

還以所問答須菩提：「眾生不知自性空法故，能起善惡業。」如《經》中廣說。

**2、別釋「眾生」與「業」**

**（1）眾生**

「眾生」者，凡夫，未入正位人；是人我心顛倒，煩惱因緣故起諸業。

**（2）業**

「業[[89]](#footnote-89)」者，有三種：身、口、意。

是三種業有二種：若善、若惡，若有漏、若無漏。

**惡業**故墮三惡趣，**善業**故生天、人中。

`2729`善業復有二種：一者、欲界繫，二者、色、無色界繫。

色、無色界繫生[[90]](#footnote-90)業名「不動」，**不動業**故生色、無色界。

**（二）菩薩悟故得道饒益眾生**

若眾生自知諸法性空，即時不生著心，著心不生故不起業，乃至不生色、無色界。以實不知故生。

以是事故，菩薩摩訶薩盡受行布施等法乃至十八不共法，無所失、無所少；乃至用如金剛三昧得阿耨多羅三藐三菩提，大饒益眾生。

眾生得是利益故，不復往來五道生死。

**參、佛不得五道生死，為眾生故證得菩提，廣說四諦、實諦**

**（壹）諸法自相空中無業果差別**

**一、佛得無上菩提時，不得五道**

須菩提復問：「佛得阿耨多羅三藐三菩提時，實得是五道不？」

佛言：「不得！」

**※ 因論生論：可云「不墮五道」，云何言「不得五道」**

問曰：佛先說「大利益故，不墮五道」，今云何言「不得」？

答曰：決定取相邪見、墮[[91]](#footnote-91)邪見。

五道生死不得，但凡夫人以顛倒因緣起業，假名有（720a）生死五道，其實如幻、如夢。

**二、不得四種業**

復問：「得黑、白等四種業不？」

佛言：「不[[92]](#footnote-92)。」

**（一）黑業**

「**黑業**」者，是不善業，果報──地獄等受苦惱處。是中眾生，以大苦惱悶[[93]](#footnote-93)極，故名為「黑」。

**（二）白業**

受善業果報處，所謂諸天。以其受樂隨意自在明了，故名為「**白業**」。是業是三界天。

**（三）白黑業**

善、不善業受果報處[[94]](#footnote-94)，所謂**人**、阿修羅等八部[[95]](#footnote-95)。此處亦受樂、亦受苦，故名為[[96]](#footnote-96)「**白黑業**」。

**`2730`（四）非黑非白業（無漏業）**

「**無漏業**」能破不善有漏業，能[[97]](#footnote-97)拔眾生令離善惡果報中。

**※ 因論生論：無漏業應是「白業」，何以言「非白非黑」**

問曰：無漏業應是白，何以言「非白非黑」？

答曰：

**1、無漏法無相待故，不得言白**

無漏法雖清淨無垢，以空、無相、無作故無所分別，不得言「白」。

「黑」、「白」是[[98]](#footnote-98)相待法，此中無相待故，不得言「白」。

**2、無漏業滅諸觀，無觀故無白**

復次，無漏業能滅一切，諸觀[[99]](#footnote-99)中分別故有黑、白，此中無觀故無[[100]](#footnote-100)白。[[101]](#footnote-101)

**（貳）愍眾生不知性空故，菩薩發心求道**

**一、須菩提問**

須菩提復問：「若不得是四種業，云何分別是地獄乃至阿羅漢？」

若無黑業，云何說是地獄、畜生、餓鬼？

若無**白業**，云何說是天、**人**[[102]](#footnote-102)？

若無黑白業，云何說是阿修羅[[103]](#footnote-103)道？

若無不白不黑業，云何說是須陀洹乃至阿羅漢？

**二、佛答**

**（一）正說**

**1、若眾生自知性空則無所度**

佛答：若一切眾生自知諸法自性空者，菩薩不發阿耨多羅三藐三菩提意，亦不於六道中拔出眾生。

何以故？眾生自知諸法性空，則無所度；譬如無病則不須藥，無闇則不須燈明。

**`2731`2、因眾生實不知自相空故，菩薩發願成佛令解諸法空**

須菩提！今眾生實不知自相空法故，隨心取相生著，以著故染，染故隨於五欲，隨五欲故為貪所覆，貪因緣故，慳、虛誑、嫉妬、瞋恚、鬪諍，以瞋恚故，起諸罪業，無所識知。是故壽終隨業因緣生於彼處，續作生死業，常往來六道中，無復窮已。

是故菩薩於諸佛及弟（720b）子所聞說諸法空，而慈愍眾生：「眾生以狂愚顛倒故生著，我當作佛，破眾生顛倒，令解諸法空相。」

**（二）釋因：眾生於無所有法中顛倒生實有想，起惑造惡墮輪迴**

所以者何？諸法不爾如凡人所著。

眾生、法無有定實，但自於無所有中憶想分別，望[[104]](#footnote-104)有所得；無眾生中起眾生想，無色中起色想，無受、想、行、識中起識想。以狂顛倒故，是人[[105]](#footnote-105)能起身、口、意業，於六道生死中[[106]](#footnote-106)不能得脫。

若但生眾生法[[107]](#footnote-107)想，結縛猶輕，易可得度。

生貪欲、瞋恚，於是中起諸重業，是為重縛，受此業果報，則難可得度；譬如積微塵成山，難可得移動。

**（參）為眾生故行菩薩道、得菩提**

菩薩為是眾生故，欲破其生死因緣果報故，於般若中攝一切善法，行菩薩道，得阿耨多羅三藐三菩提。

**（肆）成佛道已，教化眾生**

**一、說四諦、三寶**

**（一）說四諦**

**1、成佛道已，為眾生說四諦**

為眾生說四聖諦，所謂苦、苦集、苦滅、滅苦道[[108]](#footnote-108)，種種因緣開示、敷演[[109]](#footnote-109)。

**2、釋疑：佛無量微妙法，何以但說四諦**

問曰：佛無量阿僧祇劫來習微妙法，所謂十八不共法，乃至無礙解脫，諸甚深業，何以但說苦、集、滅、道？

答曰：

**（1）論主釋**

**A、總說：除眾生所畏急者**

眾生所畏急者，無過於苦；為除苦已，然後示以佛道。

如人重病，先以除病為急；然後以寶物、衣服莊嚴其身。

**`2732`B、別明教說次第**

**（A）苦**

「^苦^^」者，受五受眾身是一切苦本，性即是苦；是苦略而言之，是生、老、病等，如《經》中處處廣說。

**（B）集**

「^苦集^^」者，愛等諸煩惱；愛是心中舊法，以是故，佛說「愛能生後身，故是苦因」，「苦因」即是集。

**（C）滅**

若人欲捨苦，先當斷愛，愛斷苦則滅，斷愛即是苦滅。

**（B）道**

苦滅即是道，觀是五眾種種因緣，苦及苦集過罪，所謂無常、苦、空、無我，如病、如瘡、如怨、如賊等──於八聖道分中為正見，餘七事助成發起，能斷一切法中愛；如以酒（720c）發藥。[[110]](#footnote-110)

此人於一切世間無所復貪，得離苦火，然後示以妙法。

**（2）引經說：四諦攝一切善法**

復次，此中佛自說因緣，所謂：「於四聖諦中攝一切善法。」

有人言：「佛何以但說苦等四法？」以是故，佛說：「一切助道善法皆攝在四諦中。」

**（二）分別有三寶**

助道善法[[111]](#footnote-111)因緣故，分別有三寶。眾生不信三寶故，不得離六道生死。

**二、說一乘實諦**

**（一）總明四諦平等即涅槃**

**1、須菩提問**

問曰：須菩提何以作是麁問，言：「為以苦滅、以苦智滅？以集滅、集智滅？」

答曰：此非麁問！今問：「見苦等四諦體故滅？為用智故滅？」

**2、佛答**

**（1）論主釋：智、諦和合故得道**

愛等諸煩惱滅故，名「有餘涅槃」。

若以**苦諦**得道，一切眾生牛羊等亦應得道！

若用**苦智**得道，離苦則無智；離苦智不名為「苦諦」，但名為「苦」。

苦諦、苦智和合故生，不得言「但以苦滅」、「但以智滅」。

乃至道諦亦如是。

**（2）引經說：四諦平等即是滅**

佛答：「不以苦諦滅，亦不以苦智滅，乃至道諦、道智亦如是。我說：『是四諦平等即是滅。不用苦諦滅，不用乃至道諦滅。』」

`2733`何以故？是苦等四法皆從緣[[112]](#footnote-112)生，虛妄[[113]](#footnote-113)不實，無有自性故不名為實，不實故云何能滅？

**※ 因論生論：道諦是無漏法，滅諦是無為法，云何可說「苦集滅道皆是虛誑」**

問曰：二諦[[114]](#footnote-114)有漏，凡夫所行法故，可是虛誑不實；道諦是無漏法，無所著，雖從因緣和合生而不虛誑；又[[115]](#footnote-115)滅諦是無為法，不從因緣有。云何言「四法皆是虛誑」？

答曰：

**A、初得道，知苦集二諦是虛誑**

初得道，知二諦是虛誑。

**B、將入無餘涅槃，知道諦亦虛誑**

將入無餘涅槃，亦知道諦虛誑，以空空三昧等捨離道諦，如說栰喻。[[116]](#footnote-116)

**C、滅諦亦無定法，相待有為而假名說**

滅諦亦無定法[[117]](#footnote-117)。如《經》中說：「離有為，無無為，因有為故說無為。」[[118]](#footnote-118)苦滅如燈滅，不應戲論求其處所。

**（3）結成**

是故佛說：「不以用苦乃至用道得滅。」

**（二）別明四諦平等義**

**1、須菩提問**

須菩提問佛：「何者是四諦平等？」

**2、佛答**

佛（721a）答：

**（1）無四諦、四諦智**

若無八法處──所謂四諦、四諦智，是則平等。

**（2）四諦實相**

復次，須菩提！四諦如實、不誑、不異，如、法性、法相、法住[[119]](#footnote-119)、實際，若有佛、無佛，法相常住，不用心、心數法及諸觀，但為不誑眾生故。

住一切餘法皆顛倒，妄著顛倒果報生故，雖能與人天[[120]](#footnote-120)喜樂，久久皆虛妄[[121]](#footnote-121)變異；`2734`但有一法，所謂諸法實相，以不誑故，常住不滅。

**肆、通達實相入菩薩位，成就空觀巧說法**

**（壹）通達實諦，能過二乘，入菩薩位，順向菩提**

**一、總說**

如是菩薩行般若波羅蜜，通達諸法實諦。

**二、別論**

**（一）須菩提問**

須菩提復問：「云何菩薩通達得實諦，過聲聞、辟支佛地，入菩薩位？」

**（二）佛答**

**1、見一切法空，入菩薩位，不從頂墮**

佛答：

**（1）見一切法空，得入菩薩位**

若菩薩思惟籌量求諸法，無有一法可得定相，見一切法皆空──若在四諦、若不在四諦。

「非四諦」者，虛空、非數緣盡；餘在四諦。

若觀如是法空，爾時，入菩薩位。

**※ 因論生論：何故不說「空亦空觀，入菩薩位」**

問曰：何以不說「空亦空觀，入菩薩位」？

答曰：不須是說。何以故？若說「諸法空」，即是空，空亦空；若是空不空，不名為「一切空」。是故行是空，得入菩薩位。

**（2）安住性地中，不從頂墮**

菩薩住是性地中，不墮頂。

「性地」者，所謂菩薩法位。

如聲聞法中，燸法、頂法、忍法、世間第一法，名為「性地」。是法隨順無漏道，故名為「性」，是中住必望得道；菩薩亦如是，安住是性地中，必望作佛。

**2、通達實相，順向菩提**

能生四禪、四無量心、四無色定。

是菩薩住在禪地[[122]](#footnote-122)中攝心，分別思惟籌量諸法，通達四諦──所謂知見苦，亦非緣苦[[123]](#footnote-123)生心。

知苦是凡夫受身著苦因緣故，受諸憂惱；是人身皆如賊、如怨，無常、空等。得是已，即時捨，不取苦相，亦不緣苦諦，菩薩法位力故。

乃至道諦亦如是。

但一心迴向阿耨多羅三藐三菩提。

`2735`知是四諦藥病相對，亦（721b）不著是四諦，但觀諸法如實相，不作四種分別觀。

**（貳）空觀成就，以方便力為眾生說法**

**一、以自相空觀諸法**

**（一）明觀行──用自相空如實觀**

須菩提問：「云何如實觀諸法？」

佛言：「觀空。須菩提！若菩薩能觀一切法若大若小皆空，是名如實觀。」

復問：「用何等空？」

佛答：「用自相空。」

**※ 因論生論：何以但說「自相空」**

問曰：十八空中佛何以但說自相空？

答曰：是**中道空**。

內、外空等是小空，畢竟空、無所得空等是甚深空，**自相空是中空**。自相有理破故而心不沒，而能入甚深空中。

是菩薩得如是法，觀一切法皆空，乃至不見一[[124]](#footnote-124)法有性可住得阿耨多羅三藐三菩提。

**（二）釋因由──諸法無自性，非佛、菩薩、二乘所作**

觀諸法如阿耨多羅三藐三菩提，阿耨多羅三藐三菩提亦自性空；非佛所作，非大菩薩所作，非阿羅漢、辟支佛所作，常寂滅相，無戲論語言。

**二、愍眾生不知實相故，菩薩行般若，以方便力為眾生說法**

眾生不能知見如實相，是故菩薩行般若波羅蜜，以方便力，為眾生說法。

「方便力」者，菩薩得無生忍法[[125]](#footnote-125)，入菩薩位，通達菩薩第一義諦。

觀是[[126]](#footnote-126)道相甚深微妙，無得無捨；用妙智慧不可得，何況可得口說！

大悲心深念：「眾生以空事故，墮三惡道，受大劇苦；若我直說是法，則不信不受，則破壞法，墮於地獄！我今當成就一切善法、莊嚴身三十二相，引導[[127]](#footnote-127)眾生，起無量無邊諸佛神通力，得成佛道，一切眾中主[[128]](#footnote-128)，於諸法得自在。若讚惡法，眾生猶尚當受，何況實法！」

是菩薩如所願思惟行，為眾生說，使皆度脫。

1. 畢＝必【元】【明】。（大正25，715d，n.9） [↑](#footnote-ref-1)
2. 之餘＝下【宋】【元】【宮】，＝之下【明】。（大正25，715d，n.10） [↑](#footnote-ref-2)
3. 〔力〕－【宋】【元】【明】【宮】【聖】。（大正25，715d，n.12） [↑](#footnote-ref-3)
4. （1）《放光般若經》卷19〈83 畢竟品〉：「^世尊！菩薩住何善法，乃能作是善權方便，不與同趣？^^」（大正8，137b2-4）

   （2）《大般若波羅蜜多經》卷477〈81 正定品〉：「^世尊！諸菩薩摩訶薩住何等法，能作如是方便善巧，雖受諸趣種種身形，而不為彼過失所污？^^」（大正7，415c12-14） [↑](#footnote-ref-4)
5. 〔空〕－【宋】【元】【明】【宮】。（大正25，715d，n.15） [↑](#footnote-ref-5)
6. （1）《放光般若經》卷19〈83 畢竟品〉：

   ^佛言：「菩薩住於般若波羅蜜者，能作是漚惒拘舍羅，持是方便，為十方恒沙眾生作本而不與同歸。何以故？亦不見法有能近者，亦無有法而污染者。何以故？諸法所有皆空故，是故空不污染空，空亦不污人，人亦不污空。何以故？**空，空不可得**，是故無所得空。菩薩住於無所得空，成阿惟三佛。」^^（大正8，137b4-10）

   （2）《大般若波羅蜜多經》卷477〈81 正定品〉：

   ^佛告善現：「諸菩薩摩訶薩住深般若波羅蜜多，能作如是方便善巧，由斯方便善巧力故，雖往十方殑伽沙等諸佛世界現種種身，利益安樂彼有情類，而於其中不起染著。所以者何？是菩薩摩訶薩於一切法都無所得，謂都不得能染、所染及染因緣。所以者何？以一切法自性空故。善現！當知空不能染著空，空亦不能染著餘法，亦無餘法能染著空。所以者何？**空中，空性尚不可得，況有餘法而可得者！**如是名為不可得空，諸菩薩摩訶薩安住此中，能證無上正等菩提，為諸有情常作饒益。」^^（大正7，415c14-25） [↑](#footnote-ref-6)
7. （1）《放光般若經》卷19〈83 畢竟品〉：「^菩薩行般若波羅蜜，云何住於空具足神通之慧？^^」（大正8，137b17-18）

   （2）《大般若波羅蜜多經》卷477〈81 正定品〉：「^云何菩薩摩訶薩行深般若波羅蜜多時，安住諸法自性空中，引發神通波羅蜜多？^^」（大正7，416a9-11） [↑](#footnote-ref-7)
8. （1）《大般若波羅蜜多經》卷477〈81 正定品〉：

   ^佛告善現：「諸菩薩摩訶薩行深般若波羅蜜多時，遍觀十方殑伽沙等諸佛世界及諸佛眾并所說法自性皆空，唯有世俗假說名字說為世界、佛眾及法，如是世俗假說名字亦自性空。善現當知！若十方界及諸佛眾并所說法假說名字自性不空，**則所說空應成一分**，以所說空非成一分故，一切法自性皆空，其理周圓無二、無別。」^^（大正7，416a14-21）

   （2）《大般若波羅蜜多經》卷536〈31 宣化品〉：

   ^佛告善現：「若菩薩摩訶薩行深般若波羅蜜多，遍觀十方殑伽沙等諸佛世界及諸佛眾并所說法自性皆空，但有世俗施設名字說為世界、佛眾及法，如是世俗施設名字自性亦空。善現當知！若十方界及諸佛眾并所說法施設名字自性不空，**則所說空應成少分**；以所說空非成少分故，一切法自性皆空，其理周圓無二、無別。」^^（大正7，752c24-753a3） [↑](#footnote-ref-8)
9. 〔智〕－【宋】【元】【明】【宮】。（大正25，715d，n.16） [↑](#footnote-ref-9)
10. 〔智〕－【宋】【宮】。（大正25，715d，n.17） [↑](#footnote-ref-10)
11. 《大般若波羅蜜多經》卷477〈81 正定品〉：「^諸菩薩摩訶薩行深般若波羅蜜多時，**由遍觀空方便善巧，引發神通波羅蜜多**，安住神通波羅蜜多，便能引發天眼、天耳、神境、他心、宿住、隨念及知漏盡微妙通慧。^^」（大正7，416a21-25） [↑](#footnote-ref-11)
12. 菩提＋（利益）【宋】【元】【明】【宮】。（大正25，715d，n.19） [↑](#footnote-ref-12)
13. 《大般若波羅蜜多經》卷477〈81 正定品〉：「^善現當知！諸菩薩摩訶薩非離神通波羅蜜多，有能自在成熟有情、嚴淨佛土，證得無上正等菩提。是故**神通波羅蜜多是菩提道**，諸菩薩摩訶薩皆依此道求趣無上正等菩提，於求趣時**能自圓滿一切善法，亦能教他修諸善法，雖作是事而於善法都無執著。**所以者何？是菩薩摩訶薩知諸善法皆自性空，非自性空有所執著，若有執著則有愛味，由無執著亦無愛味，自性空中無愛味故，能味、所味及味因緣於空法中不可得故。^^」（大正7，416a25-b6） [↑](#footnote-ref-13)
14. （天）＋眼【宋】【元】【明】【宮】。（大正25，715d，n.20） [↑](#footnote-ref-14)
15. （不）＋為【石】。（大正25，715d，n.21） [↑](#footnote-ref-15)
16. 《大般若波羅蜜多經》卷477〈81 正定品〉：「^善現當知！諸菩薩摩訶薩行深般若波羅蜜多時，安住神通波羅蜜多，引發天眼清淨過人，用此天眼觀一切法自性皆空。見一切法自性空故，不依法相造作諸業，雖為有情說如是法，而亦不得諸有情相及彼施設。^^」（大正7，416b6-10） [↑](#footnote-ref-16)
17. 《大般若波羅蜜多經》卷477〈81 正定品〉：「^是菩薩摩訶薩以無所得而為方便，引發菩薩殊勝神通，用此神通作所應作一切事業。^^」（大正7，416b10-12） [↑](#footnote-ref-17)
18. 如是說＝說如是【元】【明】【石】。（大正25，715d，n.25） [↑](#footnote-ref-18)
19. 〔等〕－【宋】【元】【明】【宮】。（大正25，715d，n.28） [↑](#footnote-ref-19)
20. 善說＝說善【宋】【元】【明】【宮】【聖】【石】。（大正25，715d，n.31） [↑](#footnote-ref-20)
21. 〔諸〕－【宋】【元】【明】【宮】。（大正25，716d，n.7） [↑](#footnote-ref-21)
22. 《大般若波羅蜜多經》卷477〈81 正定品〉：「^如是，善現！諸菩薩摩訶薩行深般若波羅蜜多時，應引發神通波羅蜜多。是菩薩摩訶薩修習神通波羅蜜多得圓滿故，隨意所樂受種種身，不為苦樂過失所染，如佛化身雖能施作種種事業，而不為彼苦樂過失之所雜染。^^」（大正7，417c4-9） [↑](#footnote-ref-22)
23. 《大般若波羅蜜多經》卷477〈81 正定品〉：

    ^具壽善現白言：「世尊！何等名為諸菩薩摩訶薩菩提資糧，諸菩薩摩訶薩圓滿如是菩提資糧，方能證得所求無上正等菩提？」

    佛告善現：「一切善法皆是菩薩菩提資糧。」^^（大正7，417c16-20） [↑](#footnote-ref-23)
24. （1）盤＝槃【元】【明】【聖】。（大正25，716d，n.11）

    （2）案：《大正藏》原作「盤」，今依【元】【明】【聖】作「槃」。 [↑](#footnote-ref-24)
25. 《大般若波羅蜜多經》卷477〈81 正定品〉：

    ^佛告善現：「諸菩薩摩訶薩從初發心修行布施波羅蜜多乃至般若波羅蜜多，於中都無分別執著，謂作是念：『此是布施乃至般若，由此、為此而修布施乃至般若。』是三分別執著都無，知一切法自性空故。由此所修布施等六波羅蜜多，能自饒益，亦能饒益一切有情，令出生死、證涅槃故，說為善法，亦名菩薩菩提資糧，亦名菩薩摩訶薩道。^^」（大正7，417c21-29） [↑](#footnote-ref-25)
26. （1）《放光般若經》卷19〈83 畢竟品〉：「^過去、當來、今現在菩薩從是得度，亦復持是度脫眾生。^^」（大正8，138a23-24）

    （2）《大般若波羅蜜多經》卷477〈81 正定品〉：「^過去、未來、現在菩薩摩訶薩眾行此道故，已得、當得、今得無上正等菩提；亦令有情已、當、今度生死大海，得涅槃樂。^^」（大正7，417c29-418a2） [↑](#footnote-ref-26)
27. 住＝作【宋】【宮】【聖】。（大正25，716d，n.14） [↑](#footnote-ref-27)
28. （1）《摩訶般若波羅蜜經》卷26：

    ^須菩提白佛言：「世尊！菩薩摩訶薩住何等善根中受如是諸身？」佛告須菩提：「菩薩摩訶薩從初發意乃至道場，於其中間，**無有善根不具足者**。具足已，當得阿耨多羅三藐三菩提。以是故，菩薩摩訶薩從初發意，應當學具足一切善根。學善根已，當得一切種智，當斷一切煩惱習。^^」（大正8，409c12-15）

    （2）參見《大智度論》卷93〈83 畢定品〉（大正25，713a19-23）。 [↑](#footnote-ref-28)
29. 參見《摩訶般若波羅蜜經》卷26〈83 畢定品〉（大正8，409c18-410a10），《大智度論》卷93〈83 畢定品〉（大正25，713a23-b14）。 [↑](#footnote-ref-29)
30. 著＝者【宋】【元】【明】【宮】【聖】【石】。（大正25，716d，n.18） [↑](#footnote-ref-30)
31. 《大智度論》卷28〈1 序品〉：「^問曰：以何智能知一切眾生心、心數法？答曰：諸佛有無礙解脫，入是解脫中，能知一切眾生心、心數法。諸大菩薩得相似無礙解脫，亦能知一切眾生心、心數法。新學菩薩欲得是大菩薩無礙解脫及佛無礙解脫，以此無礙解脫知一切眾生心、心數法；大菩薩欲得佛無礙解脫。^^」（大正25，265c1-9） [↑](#footnote-ref-31)
32. 祇＋（劫）【元】【明】【石】。（大正25，716d，n.20） [↑](#footnote-ref-32)
33. 參考《正觀》（6），p.218：《大智度論》卷33（大正25，305c17-25）、卷67（大正25，530a13-b3）。 [↑](#footnote-ref-33)
34. 磨滅：1.消失，湮滅。2.銷磨。（《漢語大詞典》（七），p.1106） [↑](#footnote-ref-34)
35. 鷺＝鶴【宋】【元】【明】【宮】【石】。（大正25，717d，n.12） [↑](#footnote-ref-35)
36. 期＝其【宋】【宮】【聖】【石】。（大正25，717d，n.13） [↑](#footnote-ref-36)
37. 增＝猛【元】【明】【聖】【石】。（大正25，717d，n.14） [↑](#footnote-ref-37)
38. 子＝母【明】。（大正25，717d，n.17） [↑](#footnote-ref-38)
39. 愛＋（心）【元】【明】【石】。（大正25，717d，n.18） [↑](#footnote-ref-39)
40. 瞋＋（心）【元】【明】【石】。（大正25，717d，n.19） [↑](#footnote-ref-40)
41. 無＝不【元】【明】【石】。（大正25，718d，n.2） [↑](#footnote-ref-41)
42. 深＝染【石】。（大正25，718d，n.3） [↑](#footnote-ref-42)
43. 則＝即【宋】【元】【明】【宮】。（大正25，718d，n.4） [↑](#footnote-ref-43)
44. 作＝能【宋】【元】【明】【宮】【聖】【石】。（大正25，718d，n.6） [↑](#footnote-ref-44)
45. 染＝深【宋】【元】【明】【聖】【石】。（大正25，718d，n.7） [↑](#footnote-ref-45)
46. 〔諸法〕－【宋】【元】【明】【宮】。（大正25，718d，n.13） [↑](#footnote-ref-46)
47. 四諦品＝差別品【宮】。（大正25，718d，n.17） [↑](#footnote-ref-47)
48. 《大般若波羅蜜多經》卷477〈82 佛法品〉：

    爾時，具壽善現白佛言：「^世尊！若此諸善法是菩薩法者，復有何等是佛法耶？^^」（大正7，418a26-27） [↑](#footnote-ref-48)
49. 種＋（智）【石】。（大正25，718d，n.20） [↑](#footnote-ref-49)
50. 《大般若波羅蜜多經》卷477〈82 佛法品〉：

    ^佛告善現：「即菩薩法亦是佛法，謂諸菩薩於一切法覺一切相，由此當得一切相智，永斷一切習氣相續。若諸如來、應、正等覺，於一切法以一剎那相應妙慧現等覺已，證得無上正等菩提。善現！是名菩薩與佛二法差別。^^」（大正7，418a27-b3） [↑](#footnote-ref-50)
51. 聖人＋（而有得向之異）【宋】【元】【明】【宮】，＋（而有得向亦肴）【聖】，聖人＝賢聖而有得向之異【石】。（大正25，718d，n.21） [↑](#footnote-ref-51)
52. 闇蔽：1.愚昧蔽塞。（《漢語大詞典》（十二），p.136） [↑](#footnote-ref-52)
53. 《大般若波羅蜜多經》卷477〈82 佛法品〉：「^如二聖者雖俱是聖，而有行向、住果差別，所成就法非無有異。如是，善現！若無間道中行於一切法，未離闇障，未到彼岸，未得自在，未得果時，名為菩薩。若解脫道中行於一切法，已離闇障，已到彼岸，已得自在，已得果時，乃名為佛。是為菩薩與佛有異，由位有異法非無別，而不可說法性有異。^^」（大正7，418b3-10） [↑](#footnote-ref-53)
54. 《大智度論》卷75〈57 燈炷品〉：「^性地者，聲聞人，從煖法乃至世間第一法；於菩薩，得順忍，愛著諸法實相，亦不生邪見，得禪定水。^^」（大正25，586a5-8） [↑](#footnote-ref-54)
55. （1）地人＝人地【元】【明】【石】。（大正25，718d，n.22）

    （2）《大智度論》卷75〈57 燈炷品〉：「^八人地者，從苦法忍乃至道比智忍，是十五心；於菩薩則是無生法忍，入菩薩位。^^」（大正25，586a8-9） [↑](#footnote-ref-55)
56. 《大般若波羅蜜多經》卷477〈82 佛法品〉：「^善現！諸菩薩摩訶薩於如是等菩提分法，無間無缺修令圓滿。^^」（大正7，418c4-6） [↑](#footnote-ref-56)
57. 五＝六【宋】【元】【明】【宮】【石】。（大正25，718d，n.24） [↑](#footnote-ref-57)
58. 《大般若波羅蜜多經》卷477〈82 佛法品〉：

    ^具壽善現復白佛言：「佛得無上正等覺已，為得諸趣生死法不？^^」（大正7，418c9-10） [↑](#footnote-ref-58)
59. 若白＋（若黑白）【聖】【石】。（大正25，718d，n.25） [↑](#footnote-ref-59)
60. 《大般若波羅蜜多經》卷477〈82 佛法品〉：

    ^具壽善現復白佛言：「佛得無上正等覺已，為得黑業、白業、黑白業、非黑白業不？^^」（大正7，418c10-12） [↑](#footnote-ref-60)
61. 《大般若波羅蜜多經》卷477〈82 佛法品〉：

    ^具壽善現復白佛言：「若佛不得諸趣生死及業差別，**如何施設**此是地獄、此是傍生、此是鬼界、此是人、此是天，此是種性地、此是第八地、此是預流、此是一來、此是不還、此是阿羅漢、此是獨覺、此是菩薩、此是如來？^^」（大正7，418c12-17） [↑](#footnote-ref-61)
62. 五道往來＝往來六道【元】【明】【聖】【石】，五＝六【宋】【宮】。（大正25，718d，n.27） [↑](#footnote-ref-62)
63. 性＝相【宋】【元】【明】【宮】。（大正25，718d，n.29） [↑](#footnote-ref-63)
64. 相＝想【元】【明】【聖】【石】。（大正25，718d，n.31） [↑](#footnote-ref-64)
65. （有）＋色【元】【明】。（大正25，718d，n.32） [↑](#footnote-ref-65)
66. （有）＋受【元】【明】。（大正25，718d，n.33） [↑](#footnote-ref-66)
67. 《大般若波羅蜜多經》卷477〈82 佛法品〉：

    ^善現當知！諸菩薩摩訶薩常作是念：「非一切法實有自相，如諸愚夫異生所執，然彼分別顛倒力故，非實有中起實有想，謂無我中起於我想，無有情中起有情想，廣說乃至無見者中起見者想，於無色中起於色想，無受、想、行、識中起受、想、行、識想，乃至一切有為法中虛妄分別顛倒力故，非實謂實，非有執有，由斯造作身、語、意業，不能解脫惡趣生死，我當拔濟令得解脫。^^」（大正7，418c25-419a4） [↑](#footnote-ref-67)
68. （1）《放光般若經》卷19〈84 分別品〉：「^菩薩行般若波羅蜜，**持諸善法皆內於般若波羅蜜**，行菩薩行以成阿惟三佛。^^」（大正8，138c10-12）

    （2）《大般若波羅蜜多經》卷477〈82 佛法品〉：「^是菩薩摩訶薩作此念已，**行深般若波羅蜜多，以諸善法攝在其中**，無倒修行諸菩薩行，漸次圓滿菩提資糧；菩提資糧得圓滿已，證得無上正等菩提。^^」（大正7，419a4-8） [↑](#footnote-ref-68)
69. 參見《中阿含經》卷7（30經）《象跡喻經》：

    ^爾時，尊者舍梨子告諸比丘：「諸賢！若有無量善法，彼一切法皆四聖諦所攝、來入四聖諦中──謂四聖諦於一切法最為第一。所以者何？攝受一切眾善法故。諸賢！猶如諸畜之跡，象跡為第一。所以者何？彼象跡者最廣大故。如是，諸賢！無量善法，彼一切法皆四聖諦所攝、來入四聖諦中──謂四聖諦於一切法最為第一。^^」（大正1，464b20-27） [↑](#footnote-ref-69)
70. 拒逆：違抗。（《漢語大詞典》（六），p.363） [↑](#footnote-ref-70)
71. 《大般若波羅蜜多經》卷477〈82 佛法品〉：「^復以一切菩提分法，依通達智攝在如是四聖諦中，復依一切菩提分法，以微妙智施設建立佛、法、僧寶。由此三寶出現世間，諸有情類解脫生死；若諸有情不能歸信佛、法、僧寶，造作諸業輪迴諸趣，受苦無窮──故應歸依佛、法、僧寶。^^」（大正7，419a11-16） [↑](#footnote-ref-71)
72. （智）＋滅【石】。（大正25，719d，n.5） [↑](#footnote-ref-72)
73. （智）＋道【石】。（大正25，719d，n.6） [↑](#footnote-ref-73)
74. 《大般若波羅蜜多經》卷477〈82 佛法品〉：

    ^佛告善現：「非由苦、集、滅、道聖諦，諸有情類得般涅槃；非由苦、集、滅、道聖智，諸有情類得般涅槃。善現！我說四聖諦平等性即是涅槃，如是涅槃不由苦、集、滅、道諦得，不由苦、集、滅、道智得，但由般若波羅蜜多證平等性名得涅槃。^^」（大正7，419a18-23） [↑](#footnote-ref-74)
75. （相）＋須【宋】【元】【明】【宮】【聖】【石】。（大正25，719d，n.7） [↑](#footnote-ref-75)
76. 《大般若波羅蜜多經》卷477〈82 佛法品〉：

    ^佛告善現：「若於是處無苦、集、滅、道諦，無苦、集、滅、道智，名四聖諦平等之性。此平等性即四聖諦所有真如、法界、法性、不虛妄性、不變異性、平等性、離生性、法定、法住、實際、虛空界、不思議界，若佛出世、若不出世性相常住，無失壞、無變易，如是名為苦、集、滅、道平等之性。^^」（大正7，419a24-b1） [↑](#footnote-ref-76)
77. 《大般若波羅蜜多經》卷477〈82 佛法品〉：「^諸菩薩摩訶薩行深般若波羅蜜多時，為欲隨覺此四聖諦平等性故行深般若波羅蜜多，若能隨覺此四聖諦平等性時，名真隨覺一切聖諦，疾證無上正等菩提。^^」（大正7，419b1-5） [↑](#footnote-ref-77)
78. 《大般若波羅蜜多經》卷477〈82 佛法品〉：

    ^佛告善現：「諸菩薩摩訶薩行深般若波羅蜜多時，無有少法不如實見；於一切法如實見時，於一切法都無所得；於一切法無所得時，則如實見一切法空，謂如實見四諦所攝及所不攝諸法皆空。如是見時，能入菩薩正性離生；由能入菩薩正性離生故，便住菩薩種性地中；既住菩薩種性地中，則能決定不從頂墮；若從頂墮，應墮聲聞或獨覺地。^^」（大正7，419b9-17） [↑](#footnote-ref-78)
79. 《大般若波羅蜜多經》卷477〈82 佛法品〉：「^是菩薩摩訶薩安住菩薩種性地中，起四靜慮及四無量、四無色定。是菩薩摩訶薩安住如是奢摩他地，便能決擇一切法性，及隨覺悟四聖諦理。爾時，菩薩雖遍知苦而能不起緣執苦心，雖永斷集而能不起緣執集心，雖能證滅而能不起緣執滅心，雖能修道而能不起緣執道心，但起隨順趣向臨入無上正等菩提之心，如實觀察諸法實相。^^」（大正7，419b17-25） [↑](#footnote-ref-79)
80. （觀）＋佛【石】。（大正25，719d，n.9） [↑](#footnote-ref-80)
81. （1）性＝相【宋】【元】【明】【宮】【聖】【石】。（大正25，719d，n.10）

    （2）案：此處經作「自性空」，但《放光般若經》作「相空」，《大般若波羅蜜多經》（二分本）及《大智度論》釋文，皆作「自相空」。 [↑](#footnote-ref-81)
82. （1）《放光般若經》卷19〈84 分別品〉：「^如自觀身**相空**，作是比觀者為見諸法空，不見有法逮覺道者。^^」（大正8，139a4-6）

    （2）《大般若波羅蜜多經》卷477〈82 佛法品〉：「^是菩薩摩訶薩於一切法如實觀察皆**自相空**，如是觀察諸法皆空。是菩薩摩訶薩以如是相毘鉢舍那如實觀見諸法皆空，都不見有諸法自性可住彼性證得無上正等菩提。^^」（大正7，419b29-c4） [↑](#footnote-ref-82)
83. 《大般若波羅蜜多經》卷477〈82 佛法品〉：「^所以者何？諸佛無上正等菩提及一切法**皆以無性而為自性**，所謂色乃至識皆以無性而為自性，……諸佛無上正等菩提亦以無性而為自性。如是無性非諸佛作，非獨覺作，非菩薩作，非聲聞作，亦非住果、行向者作。^^」（大正7，419c4-420a8） [↑](#footnote-ref-83)
84. 周遍：1.普遍，遍及。（《漢語大詞典》（三），p.305） [↑](#footnote-ref-84)
85. （智）＋門【石】。（大正25，719d，n.13） [↑](#footnote-ref-85)
86. 已＝以【石】。（大正25，719d，n.14） [↑](#footnote-ref-86)
87. 〔雖〕－【宋】【元】【明】【宮】【聖】，雖＝報【石】。（大正25，719d，n.15） [↑](#footnote-ref-87)
88. （報）＋斷【石】。（大正25，719d，n.16） [↑](#footnote-ref-88)
89. （諸）＋業【聖】【石】。（大正25，719d，n.17） [↑](#footnote-ref-89)
90. （少少）＋生【石】。（大正25，719d，n.18） [↑](#footnote-ref-90)
91. 墮＝隨【宋】【宮】。（大正25，719d，n.20） [↑](#footnote-ref-91)
92. 不＋（得）【明】。（大正25，720d，n.1） [↑](#footnote-ref-92)
93. 悶：1.煩憂，憤懣。3.愚昧、渾噩貌。（《漢語大詞典》（十二），p.96） [↑](#footnote-ref-93)
94. 〔處〕－【石】。（大正25，720d，n.2） [↑](#footnote-ref-94)
95. 案：「八部」即指天、龍、夜叉、乾闥婆、阿修羅、迦樓羅、緊那羅、摩睺羅迦。 [↑](#footnote-ref-95)
96. 〔為〕－【宋】【元】【明】【宮】。（大正25，720d，n.3） [↑](#footnote-ref-96)
97. 〔能〕－【聖】。（大正25，720d，n.4） [↑](#footnote-ref-97)
98. （黑）＋是【聖】。（大正25，720d，n.5） [↑](#footnote-ref-98)
99. 觀＋（觀）【宋】【元】【明】【明】【聖】【石】。（大正25，720d，n.6） [↑](#footnote-ref-99)
100. 無＋（黑）【元】【明】。（大正25，720d，n.7） [↑](#footnote-ref-100)
101. 參見《阿毘達磨俱舍論》卷16〈4 分別業品〉：

     ^諸無漏業，能永斷盡前三業者，名為「非黑」，不染污故；亦名「非白」，以不能招白異熟故。

     此「非白」言是密意說，以佛於彼《大空經》中告阿難陀：「諸無學法，純善、純白、一向無罪。」本論亦言：「云何白法？謂諸善法、無覆無記。」無異熟者，不墮界故、與流轉法性相違故。^^（大正29，83c8-14） [↑](#footnote-ref-101)
102. 案：上說「人是白黑業」，此處說「人是白業」。參見《大般若波羅蜜多經》卷471〈76 眾德相品〉：「^具壽善現復白佛言：『若色等法與真法界、真如、實際無有異者，云何世尊施設黑業有黑異熟，謂感地獄、傍生、鬼界？**施設白業有白異熟，謂感人、天**？**施設黑白業有黑白異熟**，**謂感一分傍生、鬼界及一分人**？施設非黑非白業有非黑非白異熟，謂感預流、一來、不還、阿羅漢果、獨覺菩提、諸佛無上正等菩提？』」^^（大正7，383a14-21） [↑](#footnote-ref-102)
103. 修羅＝羅漢【石】。（大正25，720d，n.8） [↑](#footnote-ref-103)
104. 望＝妄【宋】【元】【明】【宮】。（大正25，720d，n.9） [↑](#footnote-ref-104)
105. 〔人〕－【宋】【元】【明】【宮】。（大正25，720d，n.10） [↑](#footnote-ref-105)
106. 〔中〕－【宋】【元】【明】【宮】。（大正25，720d，n.11） [↑](#footnote-ref-106)
107. 眾生法＝眾生【元】【明】，眾生法＝憶【石】。（大正25，720d，n.12） [↑](#footnote-ref-107)
108. （滅）＋道【元】【明】。（大正25，720d，n.16） [↑](#footnote-ref-108)
109. 敷演：1.陳述而加以發揮。（《漢語大詞典》（五），p.505） [↑](#footnote-ref-109)
110. 參見《中阿含經》卷27（111經）《達梵行經》（大正1，600b8-25）。 [↑](#footnote-ref-110)
111. 〔法〕－【聖】。（大正25，720d，n.17） [↑](#footnote-ref-111)
112. （因）＋緣【宋】【元】【明】【宮】【石】。（大正25，720d，n.19） [↑](#footnote-ref-112)
113. 妄＝誑【元】【明】。（大正25，720d，n.20） [↑](#footnote-ref-113)
114. 二諦：苦諦、集諦。 [↑](#footnote-ref-114)
115. 又＝人【聖】。（大正25，720d，n.23） [↑](#footnote-ref-115)
116. 《中阿含經》卷54（200經）《阿梨吒經》：

     ^世尊告曰：「如是，我為汝等長夜說栰喻法，欲令棄捨，不欲令受。若汝等知我長夜說栰喻法者，當以捨是法，況非法耶！^^」（大正1，764c12-14） [↑](#footnote-ref-116)
117. 定法＝無為滅【宋】【元】【明】【宮】。（大正25，720d，n.25） [↑](#footnote-ref-117)
118. 參見《放光般若經》卷2（大正8，12c1-3），《摩訶般若波羅蜜經》卷2（大正8，232b21-23）。 [↑](#footnote-ref-118)
119. 住＝位【宋】【元】【明】【宮】【聖】【石】。（大正25，721d，n.1） [↑](#footnote-ref-119)
120. 天＝大【宋】【元】【明】【宮】【聖】【石】。（大正25，721d，n.2） [↑](#footnote-ref-120)
121. 妄＝誑【元】【明】。（大正25，721d，n.20-1） [↑](#footnote-ref-121)
122. 地＝定【明】。（大正25，721d，n.4） [↑](#footnote-ref-122)
123. 苦＝若【元】【明】。（大正25，721d，n.5） [↑](#footnote-ref-123)
124. 一＋（切）【聖】。（大正25，721d，n.6） [↑](#footnote-ref-124)
125. 忍法＝法忍【元】【明】【石】。（大正25，721d，n.8） [↑](#footnote-ref-125)
126. 是＝見【石】。（大正25，721d，n.9） [↑](#footnote-ref-126)
127. 導＝道【石】。（大正25，721d，n.10） [↑](#footnote-ref-127)
128. 中主＝生中【宋】【元】【明】【宮】【聖】。（大正25，721d，n.11） [↑](#footnote-ref-128)